
Kinas. Mes dedamės didvyriais, todėl kad 
esame bailiai, ir šventaisiais, todėl kad esame 
pikti; mes dedamės žudikais, todėl kad norime, 
pakol gyvi, nužudyti savo artimą; mes vaidina- 
me, todėl kad iš prigimties esame melagiai. 


Žanas Polis Sartras 


— Keturios, — pasakė Jaguaras. 

Blandžioje šviesoje, sruvenančioje iš apdulkėjusio 
plafono, buvo matyti, kaip rūstūs veidai pragiedrėjo: 
pavojus aplenkė visus, išskyrus Porfiriją Kavą. Kauliu- 
kai sustingo ir dabar ryškiai baltavo ant nešvarių grin- 
dų. Vienas rodė tris akis, kitas — vieną. 

— Keturios, — pakartojo Jaguaras.— Kas eina? 

— Aš, — burbtelėjo Kava.— Aš sakiau keturios. 

— Judinkis,— tarė Jaguaras.— Pats žinai — antras 
langas iš kairės. 

Kavai pasidarė šalta. Prausykloje lango nebuvo, ir 
nuo miegamojo ją skyrė tik plonos lentinės durys. Pra- 
eitomis žiemomis vėjas pūtė tik miegamuosiuose, pro 
plyšius ir išmuštus langus, o dabar jis švaistėsi po visą 
pastatą ir naktimis švilpė prausyklose, išpustydamas 
ir smarvę, ir per dieną susikaupusią šilumą. Bet Kava, 
gimęs ir augęs kalnuose, buvo pripratęs prie šalčio. 
Jis nušiurpo iš baimės. 

— Visi? Galima gulti?— mirksėdamas mieguistomis 
akutėmis, paklausė Pitonas — didžiulis, griausmabalsis, 
su riebių plaukų kupeta ant pakaušio. Jo galva didelė, 


7 


veidas smulkutis, burna nuolat pravira, prie atvipusios 
apatinės lūpos prilipęs tabako trupinėlis. 

Jaguaras pasigręžė į jį. 

— Už valandos man į sargybą, — pasakė Pitonas.— 
Kad bent valandėlę nusnūdus. 

— Eikite,— tarė Jaguaras.— Penkiomis pažadinsiu. 

Pitonas ir Garbanius išėjo. Suklupes ant slenksčio, 
kažkuris nusivelniavo. 

— Kai tik pareisi, pažadink mane,— tarė Jaguaras.— 
Ir nesikuisk ilgai. Netrukus dvylikta. 

— Gerai, — tarė Kava. Jo veidas, visados mįslingas, 
dabar atrodė išvargęs.— Einu apsirengti. 

Jie išėjo. Miegamajame buvo tamsu, bet Kava neuž- 
kliudė eilėmis sustatytų lovų; šitą ilgą aukštą kambarį 
jis pažinojo kaip savo kišenes. Dabar čia buvo tyku, 
ramu, nebent tik kas užknarkdavo arba sumurmėdavo 
per miegą. Jis prisėlino prie savo lovos, antros iš de- 
šinės, Žemutinės, metras nuo durų. Apgraibom imdamas 
iš spintos batus, kelnes ir slepiamos spalvos palaidinę, 
užuodė tabako kvapą, einantį iš burnos negrui Valja- 
nui, miegančiam viršutinėje lovoje, matė, kaip bal- 
tuoja tamsoje dvi eilės stambių jo dantų. ,„„Grauži- 
kas“, — pagalvojo Kava. Tykiai, neskubėdamas jis nusi- 
vilko flanelinę mėlyną pižamą, apsirengė, užsisiautė 
gelumbinę striukę. Po to, atsargiai stypčiodamas,— ba- 
tai girgždėjo,— priėjo prie Jaguaro lovos. Tas miegojo 
kitame gale, prie pat prausyklos. 

— Jaguarai... 

— Še. Imk. 

Kava ištiesė ranką. Abu daiktai buvo šalti, vienas 
dar ir šiurkštus. Elektrinį žibintuvėlį Kava pasiliko ran- 
koj, dildę įsibruko į kišenę. 

— Kas budi?— paklausė Kava. 

— Rašytojas ir aš. 


— Tu? 

— Mane pakeitė Palaižūnas. 

— O kituose būriuose? 

— Bijai? 

Kava nieko neatsakė. Pirštų galais nutykino link du- 
rų. Atsargiai atidarė vieną pusę, ji girgžtelėjo. 

— Vagys!-— kažkas suriko tamsoje.— Budintis, duok 
jam! 

Balso Kava nepažino. Jis pažvelgė į tuščią kiemą, 
dulsvai apšviestą žibintų iš aikštės, skiriančios kadetų 
kareivines nuo pievos. Trijų cementinių blokų kontū- 
rus gožė rūkas, ir penkto kurso būstas dūlavo it pa- 
mėklė. Kava išėjo. Nugara atsišliejęs į sieną, pasto- 
vėjo, nieko negalvodamas. Dabar jis buvo vienut vie- 
nas, net Jaguarui negrėsė joks pavojus. Jis pavydėjo 
tiems, kurie miega,— ir kadetams, ir seržantams, ir 
net kareiviams, knarkiantiems po stogine kitapus aikš- 
tės. Suprato, kad išvis negalės pasijudinti iš baimės, 
jei pastovės dar valandėlę. Akimis išmatavo atstumą — 
reikia pereiti kiemą, paskui aikštę, slapstantis šešėlyje, 
aplenkti valgyklą, tarnybines patalpas, karininkų bu- 
tus, paskui vėl kiemą, mažą, asfaltuotą, pasiekti moko- 
mąjį korpusą. Ten pavojaus nėra — sargybinis ten ne- 
užsuka. Po to — atgal. Norėjo nieko negalvoti, viską 
daryti aklai, kaip mašina. Jis tik šią akimirką suvokė, 
kad lig šiol gyveno pagal nustatytą tvarką, kad viską 
už jį sprendė kiti. Dabar padėtis pasikeitė. Jis jautė 
atsakomybę, ir jo smegenys dirbo nepaprastai ryškiai. 

Jis vėl leidosi į priekį, glaustydamasis sienų. Per 
kiemą nėjo — nugūrino palei penktojo kurso kareivi-. 
nes. Priėjęs kampą, sužiuro: priešais buvo aikštė, be 
galo didelė ir paslaptinga, juosiama retos eilės žibintų 
su rūko aureolėmis. Toliau — ten, kur nepasiekė švie- 
sa,— juodoje nakties tamsoje jis įžiūrėjo pievą. Kai 

būdavo nelabai šalta, budintieji voliodavosi žolėje, 
miegodavo, šnibždėdavosi tarpusavy. Jis tikėjosi, kad 
šį kartą jie pliekia kortomis kur nors prausykloje. 
Vengdamas apšviestų vietų, jis sparčiai nudrožė pa- 
lei kairiąją pastatų eilę. Bangų ošimas stelbė jo žings- 
nius — vandenynas buvo čia pat, kitapus sienos, už 
virtinės uolų. Atsidūręs prie karininkų korpuso, jis 
krūptelėjo ir paspartino žingsnį. Perėjęs aikštę, nėrė 
į pievos tamsą. Kažkas sušiugždėjo visai arti, ir kone 
jau nuslopinta baimė vėl atgijo, pakirto kojas. Jis pa- 
lūkuriavo — netoli, už kokių trijų žingsnių, tartum jon- 
vabaliai baikščiai spingsojo lamos akys. „Eik šalin“ — 
sušvogždė jis. Lama nesijudino. „Kad tave kur galas! 
Kada gi ji miega?— pagalvojo jis.— Ir neėda. Kaip ji 
dar ir gyva?“ Jis leidosi tolyn. Prieš pustrečių metų, 
kai atvažiavo į Limą mokytis, jis labai nustebo, pa- 
matęs, kad tarp pilkų, apipelėjusių mokyklos sienų 
drąsiai slampinėja ši kalnų gyventoja. Kas, iš kokio 
kalnų užkaborio atvežė ją į sostinę? Jei kadetai rung- 
tyniaudavo, bandydami rankos taiklumą, ji abejinga 
stovėdavo, atsainiai lenkdamasi byrančių akmenų. 
„Kaip indėnai“,— pagalvojo Kava. Dabar jis kopė laip- 
tais, į klasę. Batų girgždesys jo nebebaugino — čia ne- 
buvo nė gyvos dvasios, tik suolai ir katedra, vėjas ir 
šešėliai. Plačiais žingsniais jis perėjo galeriją. Sustojo. 
Blyškioje žibintuvėlio šviesoje įžiūrėjo langą. „„Antras 
iš kairės“, — sakė Jaguaras. Ir tikrai, stiklas vos lai- 
kėsi. Jis įniko dilde gramdyti glaistą, jis buvo drėgnas. 
Paskui atsargiai išėmė stiklą, paguldė ant grindų. Iš 
„vidaus apgrabaliojęs lango rėmą, užčiuopė kilpelę ir 
kabliuką. Langas atsilapojo. Jis įlipo vidun, blykste- 
lėjo žibintuvėliu; ant vieno stalo, šalia mimeografo, 
buvo sudėtos trys krūvelės bilietų. Jis perskaitė. Dvi- 
mėnesinis chemijos egzaminas. Penktas kursas. Klausi- 

nėjimo laikas — keturiasdešimt minučių.“ Bilietus at- 
spausdino dieną, dar tebeblizgėjo dažai. Jis skubiai, ne- 
sigilindamas, nusi/ašė į knygutę klausimus. Užgesino 
žibintuvėlį, sugrįžo prie lango, išlindo pro rėmą ir nu- 
šoko žemėn. Stiklas sužvangėjo, sutraškėjo po kojom. 
„Ak, velnias!“ — sudejavo jis. Iš baimės nutirpo gys- 
los. Jis laukė: tuoj pakils triukšmas, kaip kulkos pasi- 
pils karininkų šūksniai. Tačiau buvo tylu, tiktai krūti- 
nė sunkiai kilnojosi, švilpė gerklėje. Palaukė dar. Pas- 
kui — užmiršęs, kad galima įsižiebti kišeninę lemputę, — 
apgraibom surankiojo stiklo skeveldras ir susidėjo į ki- 
šenes. Atgal ėjo nebijodamas. Jam norėjosi kuo grei- 
čiau pasiekti kareivines, šmurkštelėti į lovą, užsimerk- 
ti ir užmigti. Kieme, mėtydamas iš kišenės stiklus, su- 
sipiaustė rankas. Prie durų pastovėjo — buvo visai 
nusigalavęs. Kažkas išėjo jo pasitikti. 

— Turi?— paklausė Jaguaras. 

— Taip. 

— Einam į prausyklą. 

Jaguaras ėjo pirmas. Jis abiem rankom pastūmė 
prausyklos duris. Gelsvoje blandžioje šviesoje Kava 
pastebėjo, kad Jaguaras basas. Jo kojos buvo didelės, 
baltos, nešvariomis panagėmis, dvokė. 

— Sudaužiau stiklą, — tyliai pasakė Kava. 

Jaguaro rankos įsikibo į jo striukės skvernus. Kava 
susverdėjo, bet nenuleido akių nuo pikto žvilgsnio, jį 
varsčiusio iš po lenktų blakstienų. 

— Tu laukinis, — sušvogždė Jaguaras.— Ko iš tokio 
daugiau lauksi!.. Na, jei įkliūsime, paminėsi mano 
žodį. 

Jis laikė Kavą už striukės skvernų. Kava pamėgino 
atplėšti jo rankas. 

— Leisk!— sušnvypštė Jaguaras, ir Kava pajuto ant 
veido seilių lašelius.— Laukinis! 

Kava ištrūko. 

— Ten nieko nebuvo, — sušnibždėjo jis.— Niekas ne- 
matė. 

Jaguaras jį pastūmė ir prikando dešinės rankos 
krumplius. 

— Tai ką, negi aš niekšas?— paklausė Kava.— Jei 
įklimpsime, aš atsakau vienas, ir viskas. 

Jaguaras jį nužvelgė nuo galvos iki kojų ir šyp- 
telėjo. 

— Ech tu, laukini pasmirdęs,— tarė jis.— Susišlapi- 
nai iš baimės. Pažiūrėk, kokios tavo kelnės. 


Jam išgaravo iš galvos namas Salaverio gatvėje, 
Naujojoje Magdalenoje, kur buvo apsistojęs, kai tik 
atvažiavo į Limą, ir aštuoniolikos valandų kelionė ma- 
šinoje, kai pro šalį šmėkščiojo skurdūs kaimeliai, dy- 
kynės, tvoros, jūros lopinėliai, medvilnės pasėliai, kai- 
mai, pliažai. Jis prispaudė nosį prie stiklo, drebėda- 
mas nuo jaudinimosi: ,,„Aš pamatysiu Limą.“ Mama 
tolydžio jį glėbė ir šnibždėjo: „„Riči, Rikarditai.“ Jis 
galvojo: „Ko ji verkia?“ Kiti keleiviai snaudė, skaitė, 
o šoferis be perstojo niūniavo kažkokią linksmą daine- 
lę. Rikardas žiūrėjo pro langą, ir rytą, ir dieną, ir va- 
kare — vis laukė, kad štai tuoj, kaip eitynėse su deg- 
lais, sumirgės sostinės žiburiai. Nejučia merkėsi akys, 
jos atrodė lyg smėlio pripiltos, o garsai lyg už sienos, 
bet ir snausdamas jis vis šnibždėjo: ,,„Neužmigsiu.“ 
Staiga kažkas jį švelniai papurtė. ,,Atvažiavome, Riči, 
pabusk.“ Jis sėdėjo mamai ant kelių, priglaudęs galvą 
prie jos peties. Buvo šalta. Jos lūpos palietė jo lūpas, 
ir jam pro miegus pasirodė, kad, kol snūduriavo, jis 
pavirto į kačiuką. Dabar jie važiavo palengva; jis lyg 
pro miglą matė namus, žiburius, medžius, o gatvė buvo 

ilgesnė, negu didžioji gatvė Čiklajuje. Jis ne iš karto 
sumojo, kad visi jau išėję. Šoferis vis dar kažką dai- 
navo, bet kažkaip tingiai. ,,Kas jis toks?“ — šmėkštelėjo 
galvoje. Ir vėl jis neapsakomai panoro patekti Limon. 
Taip buvo jau užvakar, kai mama jį pasivadino į šalį, 
kad teta Adelina negirdėtų, ir pasakė: „Tėvelis nemi- 
ręs, tai netiesa. Jis ilgai keliavo, o dabar pargrįžo ir 
laukia mūsų Limoje.“ 


„Atvažiavom“,— pasakė mama. „Salaverio gatvė, jei 
neklystu?" — prodainiu tarė šoferis. „Taip, trisdešimt 
aštuntas“, — atsakė mama. Jis užsimerkė, lyg miegoda- 


mas. Mama jį pabučiavo. ,,„Kodėl ji mane bučiuoja į lū- 
pas?'— pagalvojo Rikardas, dešiniąja ranka jis tvirtai 
laikėsi už sėdynės. Mašina kelis kartu pasigręžė ir pa- 
galiau sustojo. Neatsimerkdamas jis tvirtai prisiglaudė 
prie mamos — ji vis taip pat jį laikė ant rankų. Staiga 
ji visa pasitempė. Kažkas pasakė: „Beatrisa.“ Kažkas 
atidarė duris. Kažkas jį pakėlė — jo kūnas pasidarė 
lengvas kaip pūkelis, — pastatė ant žemės, ir jis atsi- 
merkė: mama apsikabinusi bučiavosi su kažkokiu vy- 
riškiu. Šoferis nebedainavo. Gatvė buvo tuščia ir tyli. 
Jis lūkuriuodamas žiūrėjo čia į vyriškį, čia į mamą. Pa- 
galiau mama paleido vyriškį, atsisuko į jį ir tarė: „Ri- 
či, Čia tėvelis. Pabučiuok jį.“ Jį vėl iškėlė aukštyn ne- 
pažįstamos vyriškio rankos, sumitęs veidas prisilenkė 
prie jo, balsas sukuždėjo jo vardą, sausos lūpos palietė 
skruostus. Jis susigūžė. 

Jis užmiršo viską, kas buvo toliau: šaltas svetimo 
guolio paklodes, ir vienumą, su kuria kovojo, mėgin- 
damas ką nors įžiūrėti tamsoje, ir liūdesį, kaip replė- 
mis gniaužiantį širdį. „Ar žinai, kodėl lygumų lapės 
staugia tamsoje kaip paklaikusios?— kadaise šnekėjo 
teta.— Tylos bijosi.“ Jam norėjosi šaukti, kad kaip nors 
atgytų šis negyvas kambarys. Atsikėlė ir basas, puspli- 

kis, drebėdamas iš gėdos (o jei kas įeitų, pamatytų?), 
nuėjo prie durų. Priglaudė skruostą prie medžio. Nieko 
negirdėti. Sugrįžo į lovą ir pratrūko raudoti, užsiėmęs 
burną abiem rankom. Švito, gatvė atgijo, o jis vis gu- 
lėjo atmerktomis akimis, gaudydamas kiekvieną garsą. 
Laikas bėgo, pagaliau jis išgirdo. Jie kalbėjosi tyliai, jo 
ausis pasiekė tik nesuprantamas dudenimas. Paskui ten 
nusijuokė ir subruzdėjo. Paskui — durų girgždesys, 
žingsniai, šlamesys, pažistamos rankos apklostė jį, pa- 
žįstamas karšias kvapas dvilktelėjo į veidą. Jis aitsi- 
merkė, mama šypsojosi. ,Labas rytas, — švelniai pasvei- 
kino jį — Argi tu nepabučiuosi mamos?'— „Ne“, — at- 
sakė jis. 


„Aš galėčiau pas jį nuciti ir paprašyti dvidešimt so- 
lių, bet jis ims verkšlenti ir pasakys: imk keturias- 
dešimt, penkiasdešimt, o tai tas pats, kas pasakyti, aš 
tau atleidžiu už mamos įžeidimą, ir valkiokis, kiek pa- 
tinka, o man duok atsimestinių.“ Alberto lūpos tyliai 
kruta po nertiniu šalikų, kurį jam prieš du mėnesius 
padovanojo motina. Beretė užsmaukta ant ausų, apy- 
kaklė pastatyta — šilta. Petys pripratęs laikyti šautuvą, 
jo nė nejauti. „O gal nuėjus ir jai pasakius, kad tuščiai 
nesispyriotų, tegu jis kas mėnesį atsiunčia čekį, kol 
atsiprašys ir sugrįš namo, bet aš jau žinau, ji pravirks, 
pasakys, kad reikia nešti savo kryžių, kaip mūsų išga- 
nytojas kad nešė, 0 jei net sutiks, tai kada dar tas bus — 
vis tiek rytoj negausiu dvidešimt solių.“ Pagal statutą 
budintysis turi vaikščioti po aikštę ir savo kurso kiemą, 
bet Albertas žingsniuoja šen ir ten tarp korpuso ir 
aukštos tvoros, skiriančios mokyklos fasadą nuo gat- 
vės. Pro nusišėrusius geležinius virbus jis mato dryžėtą 
kaip zebro šonas asfaltuotą takelį, vingiuojantį pro pi- 

nučius, ir virtinę uolų; jis girdi, kaip dūžta į krantą 
žvilgantį bangolaužį, ietim įsmigusį jūron Pungo pa- 
plūdimyje, o dar toliau — mirgančius žiburius, pusračiu 
juosiančius nematomą įlanką. Tai jo rajonas, Miraflo- 
resas. Karininkas tikrina budinčius kas dvi valandos; 
ką gi, už valandos jis bus laisvas. O tuo tarpu Albertas 
galvoja, kaip šeštadienį eis į miestą. „(Gal šį filmą 
susapnuos dešimtys mūsiškių tipų. Prisižiūrės kelnėtų 
bobų, visokių kojų, pilvų, ir šio, ir to, ir užprašys ap- 
sakymėlių, ir iš anksto sumokės, tik kada aš juos pa- 
rašysiu, jei rytoj reikia laikyti chemiją ir dar Jaguarui 
mokėti už klausimus? Tiesa, Valjanas mainais už laiš- 
kus gal man per egzaminus pasakinės, bet ar gali 
pasikliauti negru?.. Gal kas paprašys laiškų parašyti, 
tik ar sumokės gale savaitės, jei trečiadienį viską pra- 
švilpė pas Hibridą arba pralošė kortomis? Žinia, gali- 
ma pasipinigauti iš nubaustųjų, jeigu paprašys nupirkti 
cigarečių, — aisiteisiu laiškais ar apsakymėliais, o gal 
rasiu kur valgykloje, ar klasėj, ar išvietėj piniginę su 
dvidešimt solių, arba įsigausiu į kareivines pas šunis 
ir pasirausiu jų spintose ir surinksiu dvidešimt solių, iš 
kiekvieno po penkiasdešimt sentavų, atidaręs keturias- 
dešimt spintų, — niekas nė nepabus, o jau po penkias- 
dešimt iš spintos tai prigrandysiu, arba nueisiu pas ser- 
žantą ar leitenantą, pasakysiu — paskolinkite dvidešimt 
solių, man irgi reikia nueiti pas Auksakoję — argi aš 
ne vyras... A, velnias, kas ten šūkaloja?..“ 

Albertas ne iškart pažįsta balsą ir ne iškart suvokia, 
kad jis — budi, tik dabar ne ten, kur pridera. Kažkas 
šaukia dar garsiau: „Ką jis ten veikia?“, ir šįkart, pa- 
kirdęs iš susimąstymo, jis pasitempia, pakelia galvą ir 
tarsi verpete mato įeinamosios būdelės sienas, karei- 
vius, sėdinčius ant suolo, bronzinį didvyrį, plika špaga 

grūmojantį rūkui ir šešėliams; širdis daužosi, jį suima 
baimė, lūpos nevalingai kruta. Tarp jo ir didvyrio, už 
kokių penkių metrų, stovi leitenantas Remichijas Uari- 
na ir, įsisprendęs į šonus, žiūri į jį. 

— Ką jūs čia veikiate? 

Leitenantas eina artyn. Už jo pečių Albertas mato 
ant akmeninio postamento tamsią samanų dėmę — jis 
tik spėja, kad ten samanos: šviesa, sklindanti iš įei- 
namosios būdelės silpna, blandi, o gal jam tik taip pa- 
sirodė, juk kareiviai neseniai valė paminklą. 

— Na,— klausia leitenantas, eidamas prie jo.— Ką 
pasakysite? 

Albertas stovi kaip nudiegtas, tiesiai, įsitempęs, pri- 
dėjęs ranką prie beretės, o smulkutis karininkas, pa- 
sklidas rūke, irgi nejuda ir nepakelia rankos nuo diržo. 

— Leiskite paprašyti patarimo, senjore leitenante,— 
sako Albertas. „(Gal pasakyti, kad skauda pilvą, tverti 
negaliu, reikia išgerti aspirino, arba kad mama mirtimi 
vaduojasi, arba kad lamą kažkas pašovė, o gal jo pa- 
klausti: „Prašau leisti kreiptis asmeniniu reikalu.“ 

— Noriu paklausti, — kaip styga išsitempė Albertas. 
„+. -gal pasakius, kad mano tėvelis generolas, kontrad- 
mirolas, maršalas, jei mane nubausite, tai ir liksite 
amžinai leitenantas, ir dar galima. ..'— Grynai asme- 
niškas klausimas.— Valandėlę jis abejoja, paskui me- 
luoja:— Pulkininkas sakė, kad galima kreiptis į kari- 
ninkus su klausimais. Asmeniškais reikalais. 

— Vardas, pavardė, būrys, — sako leitenantas. Jis 
nuleidžia rankas — dabar jis dar mažesnis, dar nepa- 
vaizdesnis,— žingtelėjo į priekį, ir Albertas visai čia 
pat mato smailą nosytę, išsprogusias akis, surauktą 
kaktą, visą apskritą jo snukutį, iškreiptą grimasos, tu- 
rinčios reikšti nepalenkiamą valią, o iš tikrųjų rodan- 
čios nebent pasipūtimą. Taip jis raukiasi, kada skiria 

savo paties išrastą bausmę: „„Būrininkai, įkrėskite kaš 
trečiam ir septintam po šešias baudas.“ 

— Albertas Fernandesas, penktas kursas, pirmas 
būrys. 

— Koks reikalas?— sako leitenantas.— Greičiau. 

— Aš, rodos, susirgau, senjore leitenante. Taip sa- 
kant, psichiškai. Kasnakt mane kankina košmarai.— 
Albertas ramiai nuleidžia akis, kalba lėtai, galva tuš- 
čia, liežuvis pats pliauškia kažkokius niekus — nei 
į tvorą, nei į mietą.— Baisu apsakyti, senjore leitenan- 
te. Čia aš kažką piaunu, čia mane vejasi žvėrys su 
žmogaus galvomis. Pabundu visas apsipylęs prakaitu. 
Tiesiog siaubas, senjore leitenante, garbės žodis. 

Leitenantas stebeilija kadetui į veidą. Albertas pa- 
stebi, kad išsprogusiose jo akyse įsižiebė blausios ne- 
pasitikėjimo ir nustebimo kibirkštėlės. ,(O kas būtų, jei 
staiga imčiau ir susijuokčiau, pravirkčiau, užbliaučiau, 
pabėgčiau."“ Leitenantas Uarina baigė jį tyrinėti ir stai- 
giai žingtelėjo atgal. 

— Tai kas aš jums, po velniais, kunigas koks, ar 
ką?— užriko jis.— Tėvų pasiklauskite. 

— Aš nenorėjau jūsų gaišinti, senjore leitenante,— 
lemena Albertas. 

— Ė, o kas čia?— sako leitenantas, versdamas akis 
ir kišdamas smailą nosytę artyn prie raiščio.— Jūs 
budite? 

— Taip, senjore leitenante. 

— Tai argi nežinote: kol gyvas, negalite pasišalinti 
iš posto? 

— Žinau, senjore leitenante. 

— O jis su asmeniškais klausimais lenda? Jūs kre- 
tinas!— Albertas užgniaužia kvapą, leitenanto veide- 
lis nebesiviepia, burna plačiai atverta, akys — dar pla- 
čiau, kaktoje susimeta raukšlės. Jis juokiasi — Kreti- 

nas, velniai jus parautų! Eikite į savo postą. Ir pasa- 
kykite ačiū, kad išvengėte bausmės. 

— Klausau, senjore leitenante. 

Albertas atiduoda pagarbą, apsisuka ir mato viena 
akim, kaip sargybiniai raitosi, kad nesusijuoktų. Jis 
girdi už nugaros: „Tai kas aš jums, po velniais, kuni- 
gas koks, ar ką?“ Priekyje, kairėje, stovi trys cemen- 
tiniai korpusai: penktas, ketvirtas ir trečias, kur gyve- 
na šunys. Toliau — sporto kompleksas: tankia žole ap- 
žėlusi futbolo aikštė, sporto aikštelė, sutrešusios tribū- 
nos. Dar toliau, po skylėta pastoge, kur miega karei- 
viai, dunkso ruda siena; ten baigiasi karo mokyklos 
teritorija ir prasideda plati Perlos dykvietė. „O jei 
leitenantas būtų pažiūrėjęs žemyn ir pamatęs mano 
batus; 0 jei Jaguaras bus negavęs bilietų; O jei ir 
gavo, vis tiek skolon neduos; 0 jei nusitrenkčiau pas 
Auksakoję ir pasakyčiau: esu iš mokyklos, čia aš pirmą 
kartą, mano ranka laiminga; Oo jei pareičiau namo, 
į Diego Ferę, ir vaikinus paprašyčiau dvidešimt solių; 
o jei užstatyčiau laikrodį; Oo jei klupsiu su chemija, 
o jei rytoj išeisiu į patikrinimą be batų šniūrelių — 
kliūsiu kaip didelis.“ Albertas eina pamažu, koja už 
kojos, jau savaitė, kai batai be šniūrų ir kas akimirką 
gali nusmukti. Jis nuėjo pusę kelio nuo paminklo ligi 
kareivinių. Prieš dvejus metus penktas kursas gyveno 
palei sporto aikštelę, o šunys — arčiau sargybos būde- 
lės; na, o ketvirtas visada būdavo viduryje, apsuptas 
priešo. Paskiau atėjo naujas viršininkas ir sutvarkė 
kaip dabar. Naujasis taip aiškino: ,Kaimynystės su he- 
rojum, davusiam mokyklai vardą, reikia nusipelnyti. 
Nuo šiol trečio kurso kadetai miegos tolimiausiame 
korpuse. Kas kursas jie vis artės prie herojaus statu- 
los. Aš tikiuosi, kad, baigę mokyklą, jie bent truputėlį 
bus panašūs į Leonsiją Pradą, kovojusį už mūsų šalį, 

kada ji dar neturėjo dabartinio savo vardo. Kariuome- 
nėje gerbiami simboliai, šimts velnių!“ 

„O jei nudžiaučiau šniūrelius iš Arospodės, būčiau 
paskutinis niekšas: kam vogti iš saviškio, iš miestiečio, 
jei čia lig valiai atvykėlių. jiems juk eiti į miestą ar 
neiti — tas pat, taigi pasiieškosiu kito. O jei nušvilpus 
kam nors iš Ratelio, Garbaniui arba Pitonui, tie — bes- 
tijos prakeikti, irgi negalima: bilietų neduos, vėl su- 
sikirsiu iš chemijos. O jei Palaižūnui? Per didelė garbė 
tokiam varvanosiui, aš negrui į akis pasakiau: „Ko tu 
susidėjai su tuo stipena?“ Ir iš akių matyti — bailys 
tas negras, nors vaizduoja didvyrį,— visi jie bailiai, — 
spokso, akis išvertęs, makaluoja kaip šuns uodega, kas 
jam pižamą nukniaukė? Užmušti grasina. O čia pat 
leitenantai, čia pat seržantai, o jis bliauna: „Atiduokite 
pižamą, man šią savaitę į miestą eiti reikės“, na, galėjo 
išplūsti, apvelniuoti, tada vožti į sprandą, bent būtų 
paaiškinęs, kam jam ta pižama, bet kad šitaip per pa- 
tikrinimą plėšti iš rankų — ne, tai jau velniai žino kas. 
Dėti į srėbtuvę Palaižūnui, kad jam baimė išgaruotų, 
o šniūrelius nušvilpsiu Valjanui." 

Jis nupėdino ligi tako, vedančio į penkto kurso kie- 
mą. Buvo drėgna tamsi naktis, šniokštė jūra, ir Alber- 
tas vaizdavosi ten, už cemento sienos, tvankią ūkaną 
ir lovose susirietusius vaikinus. „Tikriausiai guli lovoje, 
tikriausiai sėdi prausykloje, tikriausiai išėjo, tikriausiai 
padvėsė, ak, kur tu, mano Jaguarėli?" Blyškioje žibintų 
šviesoje, sklindančioje iš aikštės, tuščias kiemas pa- 
našus į kaimo aikštę. Budinčiųjų nematyti. „(Tur būt, 
pliekia kortomis, kad taip turėčiau pinigėlį — vieną — 
ta-ra-ra — pinigėlį, išloščiau dvidešimt solių, o gal ir 
daugiau. Lošia tikriausiai ir, be abejo, klausimus man 
duos skolon, o aš jam parašysiu laiškų, apsakymėlių, 
per trejus metus nieko man, biaurybė, neužsakė, viskas 

velniop, vis tiek mane sukirs iš chemijos.“ Jis apeina 
galeriją: nė gyvos dvasios. Įsėlina į pirmo ir antro buū- 
rio miegamuosius; prausyklos tuščios; vienoje dvokia. 
Apžiūri visas prausyklas, vieną po kitos, tyčia trepsi 
kuo garsiau, bet kadetai alsuoja kaip alsavę — vieni 
ritmiškai, kiti nelygiai. Penkto būrio miegamajame, ne- 
priėjęs praustuvės durų, sustoja. Kažkas murma pro 
miegus, neaiškių žodžių maišalynėje jis išgirsta vardą 
„Lidija“. „Lidija? Rodos, to, iš Arekipos, buvo Lidija, 
aš jam dar laiškus rašiau, 0 jis man fotografijas rodė, 
zyzė, girdi, parašyk jai kuo gražiau, aš ją myliu, kas 
aš jiems, po velniais, gal kunigas koks, o jūs kretinas. 
Lidija?“ Septinto būrio praustuvėje, prie pat unitazų, 
susirietę tupi kadetai, apsigaubę striukėmis, lyg būtų 
kuproti. Aštuoni šautuvai numesti ant grindų, vienas 
atremtas į sieną. Durys atdaros. Albertas juos mato iš 
tolo, nuo slenksčio. Jis žengia žingsnį, šešėlis šmėkš- 
teli jam skersai kelio. 

— Kas ten? Kas eina? 

— Pulkininkas. Kas jums leido kortuoti? Iš posto, 
kol gyvas, pasitraukti negalima. 

Albertas įeina į prausyklą. Tuzinas išvargusių veidų 
pasigręžia į jį; dūmų debesis kabo ties budinčiųjų gal- 
vomis. Nė vieno pažįstamo; visi veidai vienodi, tam- 
sūs, niūrus. 

— Jaguaro nematėte? 

— Ne. 

— Ką lošiate? 

— Pokerį. Gal sėsi prie mūsų? Iš pradžių, žinoma, 
pasaugosi kokias penkiolika minučių. 

— Aš su laukiniais nelošiu— sako Albertas, kelda- 
mas ranką prie antuko.— Aš ant jūsų... 

— Mauk iš čia, Rašytojau,— sako kažkas.— Neriesk 
nosies. 

— Pranešiu kapitonui, — sako Albertas, darydamas 
pusę sukinio.— Laukiniai per budėjimą pliekia pokerį. 
Iš utėlių. 

Jį palydi keiksmai. Štai jis vėl lauke. Pastovėjo, pa- 
galvojo, nudūlino futbolo aikštės link. „O jeigu jis 
miega žolėje, o jeigu jis nudžiovė bilietus, šunsnukis 
tas, kol aš budžiu, o jeigu ėmė ir išgaravo..." Albertas 
perėjo aikštę, pasiekė užpakalinę sieną. Iš čia sprukti 
užvis lengviausia: kita pusė lygi, kojos nenusilauši. 
Kadaise vaikinai čia šokdavo kasnakt, o paryčiu lip- 
davo atgal. Naujasis pulkininkas išgrūdo keturis — juos 
čia sučiupo, o dabar už sienos visą naktį vaikščioja du 
kareiviai. Bėgimų sumažėjo ir pro kitas vietas. Alber- 
tas eina atgal, link pliko tuščio penktakursių kiemo. 
Pusiaukelėje pastebi žydrą švieselę. 

— Jaguaras? 

Niekas neatsako. Albertas išsiima kišeninę lempu- 
tę — budintysis, be šautuvo, turi dar kišeninę lemputę 
ir tamsiai raudoną raištį — ir vedžioja šviesą po žemę. 
Šviesos rate pamato blyškų, švelnų lyg mergaitės vei- 
dą; pusiaumirkos akys baikščiai Žiūri į jį. 

— O ką tu čia veiki? 

Palaižūnas pakelia rankas, dengiasi nuo šviesos. A!- 
bertas užgesina lemputę. 

— Budžiu. 

Juokiasi Albertas ar ne? Tartum atsirūgo kelis kar- 
tus, palūkuriavo, o paskui kad kriuktels. .. 

— Tur būt, už Jaguarą?— sako jis.— Et, gaila man 
tavęs! 

— Tu verčiau savęs gailėkis,— švelniai sako Palaižū- 
nas.— Jaguarą mėgdžioji, juokiesi kaip jis. 

— Tavo mamytę mėgdžioju,— atsikerta Albertas.— 
Jis nusikabina šautuvą, deda į žolę, pasistato apykaklę 

ir, trindamasis nuo šalčio rankas, sėdasi šalia Palai- 
žūno.— Užrūkyti neturiė 

Drėgna ranka palietė jo pirštus ir atsitraukė; delne 
guli supliuškusi, iš abiejų galų išbirusi cigaretė. „„At- 
sargiai,— šnibžda Palaižūnas.— Sargybinis pastebės.“ — 
„Tfu!-— nusispiauna Albertas.— Nudegiau lūpas.“ Prie- 
šais juos aikštė, apšviesta žibintų, nelyginant platus 
prospektas, kertantis rūke skendintį miestą. 

— Kaip tau cigarečių užtenka?— klausia Albertas.— 
Aš ilgiau kaip ligi trečiadienio neištempiu, nors verk. 

— Aš mažai rūkau. 

— Ko tu toks varvanosis?— šaiposi Albertas.— Ar 
tau ne gėda Jaguarą mėgdžioti? 

— Tai ne tavo dalykas,—atrėžia Palaižūnas.— Kas 
tau darbo? 

— Jis su tavim kaip su palaižūnuų,— sako Alber- 
tas.— Su tavim visi kaip su palaižūnu elgiasi. Ko tu 
visų bijai? 

— Tavęs aš nebijau. 

Albertas juokiasi. Staiga nutyla. 

— Teisybė,— sako jis.— Juokiuosi kaip Jaguaras. 
Bet kodėl visi jį mėgdžioja? 

— Aš nemėgdžioju,— ginasi Palaižūnas. 

— Tu kaip šuo, — sako Albertas.— Suraitė jis tave. 

Albertas numeta nuorūką. Ji akimirką kitą smilksta 
žolėje prie jo kojų, paskui užgęsta. Penkto kurso kie- 
mas vis tuščias. 

— Taigi,— varo toliau Albertas.— Suraitė kaip šiltą 
vilną.— Jis išsižioja, vėl užsičiaupia. Pirštu paliečia 
galiuką liežuvio, dviem pirštais paima tabako kruopelę, 
sutrina ją, uždeda ant lūpos, išspiauna.— Tu dar man 
pasakyk, ar pešeis bent kartą? 

— Vieną kartą pešiaus. 

— Čia? 

— Ne. Anksčiau. 

— Užtai tave ir užbakino,— sako Albertas.— Visi Ži- 
no, kad tu bijai. Jei nori, kad tave gerbtų, reikia peš- 
tis. Jei nenori — prasti tavo popieriai. 

— O aš ir nemanau būti kariškis. 

— Ir aš. Tik kol kas mes visi kariškiai. O kariuome- 
nėje seiliai nemėgstami, aišku? Arba tu ant jų josi, 
arba jie ant tavęs. Aš nenoriu, kad ant manęs jodinėtų. 

— Aš nemėgstu peštis— sako Palaižūnas.— Tikriau 
sakant, nemoku. 

— Tokių dalykų niekas nemoko,— sako Albertas.— 
Tiesiog tu skystablauzdis. 

— Ir leitenantas Gamboa taip sakė. 

— Taigi, taigi. Ir aš nenoriu būti kariškis, užtat čia 
vyru tapsi. Išmoksi niekam kelio neduoti. 

— Tu ne taip jau daug pešiesi — sako Albertas.— 
O iš tavęs nesityčioja. .. 

— Deduos, kad man vieno šulo trūksta. Kvailutį 
vaidinu. Taip pat neblogai išeina, neužkabina. Su jais 
geruoju negalima, bemat ant sprando atsisės. 

— Tu rašytojas būsi?— klausia Palaižūnas. 

— Kuoktelėjai? Inžinierius. Tėvas mane į Valstijas 
išsiųs. O kad laiškus, apsakymėlius rašau — tai tik ci- 
garetėms. Taip sau, niekai. O kas tu būsi? 

— Aš norėjau būti jūrininkas, — sako Palaižūnas.— 
O dabar nenoriu. Gal irgi inžinierius. 

Rūkas dar labiau sutirštėjo, žibintai aikštėje atrodo 
dar mažesni ir šviesa silpnesnė. Albertas rausiasi po 
kišenes. Jau dvi dienos, kai jis be cigarečių, bet rankos 
pačios lenda į kišenes, kai tik užeina noras rūkyti. 

— (Gal dar atsirastų cigaretė? 

Palaižūnas tyli, bet čia pat alkūne kumšteli Albertui 
į šoną. Albertas čiumpa jam už rankos, joje beveik 
nepraimtas pakelis. Ištraukia cigaretę, įsikanda, liežu- 

viu lyžteli kietą malonų paviršių. Paskui užbraukia 
degtuką ir prikiša Palaižūnui liepsnelę, blėsčiojančią 
delnų urvelyje. 

— O tu, atrodo, žliumba,— sako Albertas, delnai at- 
signiaužia, degtukas iškrinta. — Vėl apsideginau, velnias. 

Jis įbraukia kitą degtuką, užsirūko. Užsitraukia, lei- 
džia dūmus ir pro nosį, ir pro burną. 

— Kas tau?— klausia jis. 

— Nieko. 

Albertas vėl užsitraukia, cigaretės galiukas žioruoja, 
dūmai maišosi su rūku, kuris tuo tarpu nusileidžia lig 
pat žemės. Penkto kurso kiemas išnyko. Korpusas — 
didelė, nejudanti dėmė. 

— Ką tau padarė?— paklausė Albertas.— Šliurpsėti, 
žinai, nepritinka. 

— Striukę nudžiovė,— sako Palaižūnas.— Dingo ma- 
no išeiginė. 

Albertas žiūri į jį. Ant žalių marškinių užtempta ru- 
da liemenė. 

— Rytoj man reikia eiti, — sako Palaižūnas.— O jie 
pavogė. 

— O ar žinai, kas? 

— Ne. Iš spintos paėmė. 

— Šimtą solių išskaitys. O gal ir daugiau. 

— Tai dar maža bėda. Rytoj patikrinimas. Gamboa 
mane paliks be išėjimo. Aš jau ir taip nebuvau dvi 
savaites namie. 

— Kuri dabar valanda? 

— Be ketvirčio pirma,— sako Palaižūnas.— Galime 
eiti gulti. 

— Palauk,— sako Albertas kildamas.— Laiko dar 
daug. Einam, nukniauksim striukę. 

Palaižūnas pašoka kaip įgeltas, bet iš vietos nesiju- 
dina, tarsi jam būtų iškilusi kokia neišvengiama, bai- 


si grėsmė. 
— Na, judinkis,— ragina Albertas. 
— Budintieji...— lemena Palaižūnas. 


— Kad tave kur!-— pyksta Albertas.— Ko gero, pats 
liksiu be išėjimo per tavo striukę. Oi, koks tu bailys, 
šlykštu žiūrėti! Budintieji prausykloje kortomis pliekia. 

Palaižūnas sliūkina paskui jį. Per tirštėjantį rūką jie 
eina link nematomų korpusų. Batai mina prie Žemės 
šlapią žolę; ritmingai ūžauja vandenyno bangos, joms 
pritaria vėjo švilpesys pastate be langų, be durų, sto- 
vinčiame tarp mokomojo ir karininkų korpusų. 

— Einam į devintą ar į dešimtą, — sako Palaižūnas.— 
Mažyliai kietai miega. 

— Tau striukės reikia ar seilinuko?— klausia Alber- 
tas.— Drožiam į trečią. 

Jie eina galerija. Albertas atsargiai stumteli duris, 
jos negirgždėdamos atsidaro. Jis pažvelgia vidun, uo- 
džia kaip žvėris, įlindęs į urvą. Tamsa, tylus, neaiškus 
knarkimas. Durys paskui juos užsidaro. „O jeigu jis 
pabėgs,— va kaip dreba! o jeigu užbliaus— va kaip 
šnarpščia; 0 jei tiesa, kad jis Jaguaro pastumdėlis,— 
va koks sušutęs; o jei šviesą uždegs — tai bent įmerk- 
siu uodegą."— „Prie užpakalinės sienos, — šnibžda Al- 
bertas, lūpomis liesdamas Palaižūno skruostą.— Ten 
viena spinta toliau nuo lovų.'— „Ką?“ — sako Palaižū- 
nas, nejudėdamas iš vietos. ,Ak tu, smirdžiau!— sako 
Albertas.— Eik.“ Tykiai, atsargiai jie pereina kambarį, 
atkišę rankas į priekį, kad už ko neužkliūtų. „Jei bū- 
čiau aklas, išsiimčiau savo stiklus, še, Auksakoje, imk 
mano akis, tik duok; tėveli, gana tau valkiotis, gana; 
nepalik posto, kol gyvas.“ Jie sustoja prie spintos. A!- 
bertas apgrabalioja dureles, išsiima iš kišenės visraktį, 

kita ranka apčiuopia spyna, užsimerkia, sukanda dan- 
tis. „(O jei aš pasakysiu — garbės žodis, atėjau knygos, 
seniore leitenante, noriu chemiją iškalti, kad rytoj 
nesusimaučiau. Garbės žodis, tėveli, aš tau niekada ne- 
dovanosiu, kad tu mamą nuskriaudei. Žinai ką, Palai- 
žūne, žūsiu aš per tavo striukę.“ Visraktis grendžia 
metalą, įlenda į skylutę, sukinėjasi į vieną ir į kitą pusę, 
kairėn, dešinėn, įlenda giliau, sustoja, sausai spragteli. 
Albertas vos ištraukia visraktį. Durelės tyliai atsidaro. 
Tolimame kampe kažkas piktai suniurna. Palaižūno 
pirštai įsminga Albertui į alkūnę. ,„Tyliau,— švogždžia 
Albertas.— Užmušiu. .."— „Ką?“— klausia  Palaižūnas. 
Albertas uoliai naršo po spintą; jo ranka slenka per 
milimetrą nuo pūkuoto striukės paviršiaus, lyg jis no- 
rėtų paglamonėti merginą ir, atidėliodamas jo laukian- 
tį malonumą, čiupinėtų aplink ją orą, patį jos kvapą. 
„Ištrauk iš batelių du šniūrelius,— sako Albertas.— 
Man." Palaižūnas paleidžia jo alkūnę, pasilenkia, šliau- 
žia kažkur. Albertas nukabina nuo pakabos striukę, 
įstato spyną į kilpą, užspaudžia visa sauja, kad būtų 
tyliau. Po to sėlina link durų. Suranda Palaižūną, tas 
vėl įsitveria į jį — dabar į petį. Abu išeina. 

— Ženklas yra? 

Palaižūnas rūpestingai vedžioja po striukę žibintuvė- 
lio šviesa. 

— Ne. " 

— Eik į prausyklaą, pažiūrėk, ar nėra dėmių. Ir sagų. 
Gal spalva ne ta. 

— Greit pirma, — sako Palaižūnas. 

Albertas linkteli. Prie pirmo būrio durų jis atsisuka 
į Palaižūną. 

— O šniūreliai? 

— Aš vieną ištraukiau— sako Palaižūnas. Paskui 
priduria:-- Atleisk. 

Albertas žiūri į jį, bet nesikeikia ir nesijuokia. Tik 

— Ačiū,— sako Palaižūnas. Jis vėl uždeda ranką Al- 
bertui ant alkūnės, nuolankiai žiūri jam į akis ir baikš- 
čiai šypsosi. 

— Čia man tik pramoga,— sako Albertas ir skubiai 
priduria:— O bilietus turi? Aš iš chemijos nei be, 
nei me. 

— Ne,— sako Palaižūnas.— O Ratelis tikriausiai turi. 
Kava ne per seniai nuėjo į mokomąjį korpusą. Tur būt, 
jie dabar uždavinius sprendžia. 

— Pinigų nėra. Jaguaras — baisus šunsnukis. 

— Jei nori, aš tau paskolinsiu? 

— O ar turi? 

— Truputį. 

— Dvidešimt solių duosi? 

— Dvidešimt duosiu. 

Albertas plekšnoja jam per petį. 

— Vyras esi. O aš visai nusigyvenau. Nori — aš tau 
apsakymėliais atsiteisiu. 

— Ne,— sako Palaižūnas.— Verčiau laiškais. 

— Laiškais? Tai tu merginą turi? 

— Dar ne,— sako Palaižūnas.— Gal dar turėsiu. 

— Gerai. Nors ir dvidešimt. Žinoma, jos laiškus man 
parodysi. Stilių reikia išstudijuoti. 

Miegamuosiuose subruzdimas. Visuose kampuose 
krebžda, trepsi, keiksnoja. 

— Keičiasi sargybos, — sako Albertas.— Einam. 

Jis žengia į savo miegamąjį. Albertas pasuka tiesiai 
prie Valjano lovos, pasilenkia, ištraukia šniūrelį. Pas- 
kui abiem rankom purto negrą už peties. 

— A, velniai tave rautų!— mauroja negras. 

— Pirma valanda,— sako Albertas.— Tavo eilė. 

— O jei per anksti — nudobsiu. 


Kitame kampe Pitonas rėkia ant Palaižūno, kuris jį 
žadina. 

— Štai šautuvas, štai žibintuvėlis,— sako Albertas.— 
Miegok, jei nori. Tik prie antro būrio — patrulis. 

— Meluoji!-— šaukia Valjanas ir atsisėda. 

Albertas eina prie savo lovos, rengiasi. 

— Na ir žmonės, — bumba Valjanas.— Na ir žmo- 
nės... 

— Kas yra?— klausia Albertas. 

— Šniūrelį nušvilpė. 

— Užsičiaupkit jūs ten!— šaukia kažkuris.— Budin- 
tysis, ko jie šūkauja? 

Albertas girdi, kaip Valjanas sėlina pirštų galais. Po 
to kažkas įtartinai brazda. 

— Šniūrelį vagia!— šaukia jis. 

— Susilauksi, Rašytojau,— koserę tau sumalsiu,— 
žiovaudamas grasina Valjanas. 

Po minutės ar dviejų nakties tyloje nuskardi budin- 
čio karininko švilpukas. Albertas negirdi: jis miega. 


Diego Ferės gatvė trumpa, gal trijų šimtų metrų, ir 
atsitiktinis praeivis, ko gero, ją palaikytų paprastu ak- 
ligatviu. Iš tikrųjų, žiūrint iš Larko prospekto, nuo 
kurio ji atsišakoja, matyti, kad už dviejų kvartalų ji 
remiasi į dviaukštį namą ir sodelį žaliai dažyta tvora. 
Bet taip tik atrodo iš tolo — namas stovi siaurutėje Uos- 
to gatvelėje, kertančioje Diego Ferę. Toliau iš tikrųjų 
nėra kur eiti. O tarp prospekto ir to namo ją kerta 
dar dvi gatvės — Kolumbo ir Očarano. Jei jomis eisi 
į rytus, veikiai — už kokių dviejų šimtų metrų — atsi- 
dursi į seną krantinę, vingiuota plytų siena juosiančią 
Mirafloreso rajoną. Čia baigiasi miestas ir prasideda 

skardingos uolos, pakibusios ties neramiais, pilkais, ty- 
rais Limos įlankos vandenimis. 

Tarp Larko ir Uosto gatvių stovi namai: keletas gy- 
venamųjų, dvi—trys krautuvės, vaistinė, - užkandinė, 
batsiuvio dirbtuvėlė (įsprausta tarp garažo ir aukštos 
sienos), o aptvertoje dykvietėje glūdo nepavaizdi skal- 
bykla. Skersinės gatvės apsodintos medžiais: Diego Fe- 
rėjeę medžių nėra. Šios vietos — kvartalo centras. 
Kvartalas — bevardis; kai vaikinai sutvėrė futbolo ko- 
mandą, jie metiniame klubo čempionate pasivadino 
„Linksmuoju kvartalu“. Bet po čempionato šis vardas 
neprigijo. O šiaip jau policijos kronikose „linksmuoju 
kvartalu“ buvo pakrikštyta Uatika, labai nedorovinga 
vieta, taigi išėjo dviprasmybė. Ir šit vaikinai sako tie- 
siog „kvartalas“. O kai jų kas paklausia — koks (kad 
nesipainiotų su kitais rajono kvartalais — su Liepos 
28-o0sios kvartalu, Reduto, Prancūzų arba Kamparo gat- 
vėmis), jie atsako: „Diego Ferės kvartalas“. 

Albertas gyvena trečiame name kairėje pusėje. Na- 
mą pirmą kartą jis pamatė vėlai vakare, kai iš šv. Isi- 
doro gatvės, kur jie gyveno prieš tai, jau buvo per- 
kraustyti beveik visi daiktai. Jam pasirodė, kad čia 
erdviau ir dviem atžvilgiais geriau: pirma, jo kamba- 
rys toliau nuo tėvų kambario, o antra, yra sodelis, tai- 
gi gal jam leis laikyti šunį. Buvo ir nepatogumų. Ten, 
šv. Isidoro gatvėje, vieno vaiko tėvas juos rytais ve- 
džiojo į mokyklą, o dabar reikės važinėti greituoju 
autobusu, išlipti Vilsono prospekte ir dar pėsčiam per- 
eiti kokius dešimt kvartalų ligi Arikos prospekto. Jų 
mokykla, nors ir skirta padoriesiems,— pačiame Bren- 
jos rajono vidury, kur knibždėte knibžda visokių meti- 
sų ir darbininkų. Reikės anksčiau keltis ir išeiti tuoj 
po pusryčių. Priešais ana namą buvo knygynas, ir jo 
šeimininkas jam leisdavo skaityti ant prekystalio ,„Prieš- 

mokyklinuką“ ir kitus vaikiškus žurnalus, o kartais 
duodavo kokiai dienai išsinešti namo, tik įspėdavo, kad 
nesuteptų ir nesuglamžytų. Na, ir dar čia negalima iš- 
lipti ant stogo, žiūrėti, kaip Nacharai rytais žaidžia 
tenisą, dieną užkandžiauja sode po margais skėčiais, 
o vakarais šoka, ir vėpsoti į poreles, kai jos bučiuoja- 
si teniso aikštelėje. 

Kraustymosi dieną jis atsikėlė anksti ir į mokyklą ėjo 
linksmai nusiteikęs. Sugrįžo tiesiai į naująjį butą. Iš 
greitojo autobuso išlipo prie Salazaro parko — jis dar 
nežinojo, kaip vadinasi tie laiptuoti gazonai netoli jū- 
TOS, — perėjo apytuštę Diego Ferės gatvę ir įžengė į na- 
mus; mama barė tarnaitę — sakė išvysianti, jeigu ji ir 
čia susidraugausianti su šoferiais ir virėjomis. Po pietų 
tėvas pasakė: ,„Aš einu. Turiu reikalų.“ Mama užriko: 
„Vėl tu mane apgaudinėji, ir tau ne gėda žiūrėti man 
į akis!“, o paskui pasivadino liokajų ir tarnaitę ir kuo 
rūpestingiausiai ėmė tikrinti, ar kraustantis nesugadin- 
tas koks daiktas. Albertas užlipo į savo kambarį, atsi- 
gulė į lovą ir pradėjo kažką atsainiai piešti ant knygos 
viršelio. Veikiai jis išgirdo lauke šūkaujant vaikiščius. 
Tarpais jie nutyla, kamuolys dunkstelia į sieną, ir vėl 
pakyla riksmas. Jis atsikėlė ir išėjo į balkoną. Vienas 
berniukas — su gelsvai raudonais, liepsnaspalviais marš- 
kiniais; antras — baltais šilkiniais, atlapa krūtine. Bal- 
čius aukštesnio ūgio, šviesesnio veido ir smarkesnis; 
raudonmarškinis — storesnis ir ramesnis, tamsiaveidis, 
garbanotas, mitrus lyg vijurkas. Vartininkas (aukštasis, 
balčius) stovi garažo vartuose, o mažasis muša jam 
įvartį po įvarčio. „Ei Turčiau, gaudyk!" — šaukia ma- 
žasis. Turčius rūgščiai raukiasi, abiem rankom trinasi 
nosį ir kaktą, puldinėja čia į vieną, čia į kitą pusę, 
o sugavęs kamuolį, kvatoja visa gerkle. „Ei tu, Meksi- 
kieti!-— šaukia jis.— Aš tavo baudinius nosimi paimu.“ 

Mažasis vikriai varosi kamuolį, deda ant žemės, nužiūri 
nuotolį, spiria ir beveik visada pataiko į vartus. „Ei 
nugrubnagi!-— tyčiojasi jis— Na, brolyt, gaudyk! Iš 
anksto pranešu — į dešinįjį kampą, suktas.“ Iš pradžių 
Albertas į juos žiūrėjo abejingai, o jie dėjosi jo ne- 
matą. Bet pamažu jį apėmė azartas,— žinoma, grynai 
sportinis. Kai Meksikietis įmušdavo įvartį arba kai Tur- 
čius sugaudavo kamuolį, jis supratingai linguodavo 
galvą — čia pritardamas, čia smerkdamas. Paskui ėmė 
reaguoti į pokštus. Juokėsi jie, juokėsi ir jis, o jie, iš 
visa ko sprendžiant, jį pastebėjo ir kartais į jį Žvilg- 
čiodavo, tarsi kviesdami liudininku. Netrukus jie visai 
atvirai pradėjo dairytis į vieni kitus, juoktis ir linksėti 
vieni kitiems. Pagaliau Turčius atmušė vieną įvartį, 
kamuolys nulėkė toli, Meksikietis nusivijo, o Turčius 
pažiūrėjo aukštyn, į Albertą. 

— Sveikas gyvas, — pasakė jis. 

— Sveikas, — atsiliepė Albertas. 

Turčiaus rankos buvo kišenėse. Jis šokinėjo vietoje 
kaip tikras futbolininkas, mankštindamasis prieš rung- 
tynes. . 

— Tu čia gyvensi?— paklausė Turčius. 

— Taip. Šiandien atsikraustėme. 

Turčius linktelėjo. Sugrįžo Meksikietis. Kamuolį jis 
nešėsi ant peties, prilaikydamas ranka. Jis irgi pa- 
žvelgė į Albertą. Abu nusišypsojo. Turčius pažiūrėjo 
į bičiulį. 

— Jis atsikraustė, — pasakė jis.— Čia gyvens. 

— A!-— nutęsė Meksikietis. 

— Jūs čia gyvenate?— paklausė Albertas. 

— Jis gyvena Diego Ferės gatvėje, — peaiškino Tur- 
čius.— Pačioje pradžioje. O aš už kampo, Očarano 
gatvėje. 

— Musų pulkas padidėjo,— pasakė Meksikietis. 


— Mane vadina Turčium. O ji Meksikiečiu. Žaidžia 
biauriai — negali žiūrėti. 

— O tavo tėvas neblogas? 

— Taip sau. ..— tarė Albertas.— O kodėl? 

— Mus iš visur veja,— pasiskundė 'Turčius.— Ka- 
muolį atiminėja. Neduoda žaisti. 

Meksikietis mušnojo kamuolį žemėn kaip krepši- 
ninkas. 

— Liaukis, — sudraudė 'Turčius.— Dar įvarykim po 
baudinį. Ateis vaikai, supilsim futbolą. 

— Okei,— sutiko Albertas.— Tik kad aš futbolą ne- 
labai. 


II 


Kai ryto vėjas papučia į Perlą, nugena rūką į jūrą, 
suplėšo jį draizgalais ir oras mokyklos teritorijoje pa- 
sidaro grynesnis, tartum kas būtų atlapojęs prirūkyto 
kambario langus, nežinomas kareivis išeina iš po sto- 
ginės ir, trindamasis akis, žengia link kadetų kareivi- 
nių. Trimitas sūpuoja jo rankoj, blyksėdamas pilkoje 
apyaušrio šviesoje. Pasiekęs trečio kurso kareivines, 
kareivis sustoja vienodu nuotoliu nuo visų kiemą su- 
pančių sienų. Rūkas dar ne visai išsisklaidęs, ir žalsvai 
ruda žmogystėlė atrodo lyg vaiduoklis. Kareivis pama- 
žu atkunta, trinasi rankas, trypia, spiaudo. Paskui pa- 
kelia trimitą prie lūpų. Klausosi, kaip sklinda aidas, 
kaip piktai skalija šunys, nirštantys, kad pasibaigė nak- 
tis. Lydimas iš tolo vos girdimų keiksmų, eina prie 
ketvirto kurso. Kažkuris budėtojas, išgirdęs lojant šu- 
nis, išėjo į tarpdurį pasityčioti iš jo, o gal ir apmėtyti 
akmenimis. Kareivis eina prie penkto kurso korpuso. 
Dabar jis jau visai išsiblaivęs ir žingsniuoja žvitriai. 

Čia tylu: veteranai žino, kad nuo pažadinimo ligi švil- 
puko „rikiuok“ dar ištisos penkiolika minučių ir geras 
septynias su puse galima pasivartyti. Spiaudydamas, 
trindamasis rankas, kareivis eina po stogine. Jis nebijo 
nei piktų šunų, nei tulžingų ketvirtakursių: jis jų, ga- 
lima sakyti, visą savaitę nemato. Išskyrus šeštadienį! 
Šeštadienį — pratybos, žadinimas valanda anksčiau, ir 
kareiviai budėti bijo. Penktą valanda dar visiškai tam- 
su, ir kadetai, mieguisti ir įnirše, mėto į trimitininką 
kas ką nutvėrę. Todėl šeštadieniais trimitininkai pažei- 
džia statutą — jie trimituoja greičiau ir neina toliau, 
kaip ligi aikštės. 

Šeštadieniais penktakursiai gali tvarsytis dvi-—-tris 
minutes, ne daugiau. Nusiprausti, apsirengti, pasikloti 
lovą ir išsirikiuoti belieka aštuonios, o ne penkiolika 
minučių. Bet šiandien — ypatinga diena. Dėl chemijos 
egzamino pratybos atšauktos. Ir veteranai klauso tri- 
mito, kol šunys ir ketvirtakursiai išžygiuoja pro vartus 
į dykvietę, skiriančią Perlą nuo Kaljao. 

Už kelių sekundžių po signalo keltis Albertas, nepra- 
merkdamas akių, galvoja: „Šiandien — į miestą.“ Kaž- 
kas pasakė: „Be keturių minučių šešios. Duoti jam, gy- 
vatei.“ Vėl tylu. Albertas atsimerkia: pro langus skver- 
biasi pilka, blausi šviesa. „Šeštadieniai turi būti sau- 
lėti.“ Atsidaro prausyklos durys. Albertas mato išblyš- 
kusį Palaižūno veidą; jis eina tarp lovų, vaikinai gu- 
lėdami niuksi jį. Jis nusiprausęs ir susišukavęs. ,,Atsike- 
lia dar prieš signalą, kad suspėtų pirmas stoti į rikiuo- 
tę",— galvoja Albertas. Užsimerkia. Jaučia, kaip Pa- 
laižūnas stabteli prie jo; taip ir yra — palietė petį. Jis 
kilsteli vokus: liesas kaip šiekštas, mėlyna pižama, di- 
delė galva. 

— Šiandien budi Gamboa. 

— Žinau, — sako Albertas.— Dar yra laiko. 

— Kaip sau nori, — sako Palaižūnas.— Maniau, kad 


miegi. 
Jis gailiai šypsosi, nueina. ,,„Nori su manim susidrau- 
gauti“, — galvoja Albertas. Vėl užsimerkia, išsitiesia po 


antklode; blizga Diego Ferės grindinys; ant skersinių 
gatvių trotuarų lapai — pribiro per naktį; eina elegan- 
tiškas jaunuolis ir rūko „Česterfild“. ,(Truks pliš, eisiu 
šiandien pas ją.“ 

— Septynios minutės!— kimiai rėkia Valjanas, sto- 
vėdamas tarpduryje. 

Vaikinai subruzda, girgžda surūdijusios lovos, cy- 
pauja varstomos spintų durys, kaukši kulnai į grindų 
plokštes; mieguistai kvaitinėdami, stumdosi vaikinai; 
keiksmai — kaip ugnies liežuviai tirštuose dūmuose. 
Keikiasi visi, neužsičiaupdami, vieni balsu, tačiau be 
ypatingo šišo — mini dievą, vyresnybę, o mamą vei- 
kiau dėl gražumo, negu iš pykčio,— labai jau gerai 
skamba. 

Albertas pašoka iš lovos, užsitempia kojines, užsi- 
mauna batus (vis dar be šniūrelių), velniuojasi. Kol įsi- 
vėrė šniūrelius, beveik visi pasiklojo lovas ir pradėjo 
rengtis. ,,Palaižūneė,— rėkia Valjanas.— Padainuok man 
ką nors.“ — „Ei, budintysis,— staugia Arospidė.— Šniū- 
relį kažkas nudžiovė. Tu atsakai. Tavęs, asile, į miestą 
neišleis."— „(Tai Palaižūno darbas, — sako kažkas.— Kie- 
no gi daugiau? Aš pats mačiau.“ — „Reikia pranešti ka- 
pitonui,— pasiūlo Valjanas.— Vagių mes nepakęsi- 
me!" — „Ak, —alsiai suklinka kažkas.— Negras vagių 
bijo." — „„Ajajajai!"— užtraukia vaikinai. „„Ajajajai!“— 
rėkia visi sutartinai. ,,Šunsnukiai“,— sako Valjanas. Ir 
išeina, trenkęs duris. Albertas apsirengė. Jis bėga 
į prausyklą. 

Už fanerinės pertvaros Jaguaras baigia šukuotis prieš 
veidrodį. 


34 


— Man reikia chemijos bilietų, — sako Albertas pro 
dantų pastą.— Kiek nuplėši? 

— Amen tau, Rašytojau.— Jaguaras prieš veidrodį 
stengiasi susiglostyti aliai vieną plaukelį — rudi gaurai 
vėl atkakliai šiaušiasi.— Nėra bilietų. Negavome. 

— Negavote? 

— Negavome. Ir neieškojome. 

Švilpukas. Skambus kleoesys prausyklose pasiekia 
apogėjų ir staiga nutyla. Kieme girdėti skardus leite- 
nanto Gamboos balsas: 

— Būrininkai, užrašyti tris paskutiniuosius! 

Vėl pakyla erzelis, tik šį kartą tylesnis. Albertas pa- 
šoka, dantų šepetėlį įbruka į kišenę, rankšluostį apsi- 
juosia ant apatinių marškinių. Vaikinai rikiuojasi. Įsi- 
bėgėjęs jis griūva ant priekinio, kažkuris griūva iš užpa- 
kalio ant jo. Per pusiaują apkabinęs Valjaną, jis šoki- 
nėja, saugodamasis, kad kas nepakištų kojos, — vėliau 
atbėgusieji darosi sau vietą. „,„Nelįsk!“— šaukia Valja- 
nas. Priešakinės gretos pamažu susitvarko, ir būrinin- 
kai pradeda skaityti savo žmones. Galiniai vis dar stum- 
dosi, pavėlavusieji grumiasi dėl vietos kojomis, alkū- 
nėmis, keiksmais. Leitenantas Gamboa, aukštas pečiui- 
tas vyras, iš aikštės žiūri į kadetus. Beretė šauniai 
pakreipta ant šono; jis iš lėto linguoja galvą ir klas- 
tingai šypsosi. 

— Ty-los!-— šaukia jis. 

Kadetai nurimsta. Leitenantas stovėjo įsisprendęs; 
dabar jis nuleido rankas, jos pamaskatavo, sustingo. 
Jis eina artyn prie bataliono, padžiūvęs, tamsus jo 
veidas suakmenėjęs. Paskui jį, atsilikę per kokius tris 
žingsnius, seka seržantai — Varua, Mortė ir Pesoa. Jis 
sustoja. Pažiūri į laikrodį. 

— Trys minutės, — sako jis. Nužvelgia eiles tarsi pie- 
muo.— Šunys susirikiuoja per dvi su puse! 

Slopus juokas perbėga per eiles. Gamboa kilsteli gal- 
vą, suraukia kaktą — stoja tyla. 

— Aš noru pasakyti: trečio kurso kadetai. 

Vėl juokas, šį kartą drąsesnis. Veidai sustingę, juo- 
kas eina iš pilvo ir nuslopsta lūpose, akys rimtos. 

(Gamboa kilsteli ranką prie diržo, ir vėl įsiviešpatauja 
tyla, lyg jis būtų nurėžęs triukšmą peiliu. Seržantai 
susižavėję žiūri į jį. „Šiandien jis gerai nusiteikęs“, — 
murma Valjanas. 

— Raportas,— sako Gamboa.— Pabūriui. 

Paskutinį Žodį jis pabrėžia, nutęsia jį ir truputį pri- 
simerkia. Bataliono gale — lengvas atodūsis. Gamboa 
žingteli į priekį, jo akys varsto sustingusias eiles. 

— Ir raportas apie tris paskutiniuosius, — priduria. 

Iš bataliono gelmių plaukia duslus murmesys. Būri- 
ninkai su bloknotais ir pieštukais neria į savo būrius. 
Gaudesys eina vis stipryn, grasyn — lyg zyztų spiečius 
musių, uždengtų marle. Viena akimi Albertas mato 
pirmo būrio aukas: Uriostė, Nunjesas, Revilja. Jis girdi, 
kaip Revilja tyliai šnibžda: „Klausyk, Pavianai, tau vis 
tiek mėnuo be išėjimo, užleisk man savo vietą, a? — 
„Dešimt solių“,— sako Pavianas. „Pinigų neturiu. Jei 
nori, lieku tau skolingas.'— „To betrūko! Eik velniop.“ 

— Be šnekų!-— šaukia leitenantas. 

Gaudesys bemat rimsta, slopsta, gęsta. 

— Tylos!-— plyšoja Gamboa.— Tylos, po velnių! 

Kadetai nutyla. Būrininkai išneria iš eilių, atsistoja 
ramiai. Per du metrus nuo seržantų kaukšteli kulnais, 
atiduoda pagarbą. Įteikę raportus, skuba pasakyti: „„Leis- 
kite grįžti į rikiuotę." Seržantas mosteli arba sako: „Ei- 
kite.“ Kadetai sparčiais žingsniais grįžta į rikiuotę. Ser- 
žantai raportus įteikia leitenantui Gamboa. Jis kulnais 
kaukšteli ypač šauniai ir pagarbą atiduoda savotiškai: 

ranką pakelia ne prie smilkinia, bet prie kaktos, delnu 
uždengdamas dešiniąją akį. 

Kadetai, išsitempę kaip stygos, žiūri į jį. Popierėliai 
leitenanto rankoje plevėsuoja kaip vėduoklė. Kodėl jis 
nekomanduoja „marš“? Įdėmiai ir vylingai stebeilija 
į gretas. Šypsosi. 

— Šešios baudos ar status kampas?— klausia jis. 

Kadetai stūgauja iš džiaugsmo. Kažkas rėkia: „Te- 
gyvuoja Gamboa!“ 

— Kalbos rikiuotėje? Ar man tik taip pasirodė'— 
klausia leitenantas. 

Kadetai nutyla. 

Užsikišęs rankas už diržo, jis eina pagal eiles. 

— Trys paskutiniai — pas mane,— rėkia jis.— Vik- 
riai. Pabūriui. 

Uriostė, Nunjesas ir Revilja bėga prie jo. Valjanas 
suspėja šnipštelėti: ,,Vyručiai, dėkokite dievui, kad šian- 
dien Gamboa.“ Jie išsitempia prieš leitenantą. 

— Rinkitės, — sako Gamboa.— Šešios baudos ar sta- 
tus kampas. Kaip norite. 

Visi trys atsako: „„kampas“. Leitenantas gūžteli pe- 
čiais. „Aš juos ir nuluptus pažinčiau“,— tyliai murma 
jis, o Nunjesas, Uriostė ir Revilja dėkingi šypsosi. 

— Stačiu kampu — stok!— komanduoja Gamboa. 

Visi trys sulinksta kaip durų rankena — krūtinė ly- 
giagrečiai su žeme. Gamboa žiūri į juos, alkūne patai- 
so Reviljai galvą. 

— Tarpkojį prisidenkite,— sako jis.— Abiem rankom. 

Paskui mosteli seržantui Pesoai, petingam metisui 
trumpu kaklu. Pesoa — puikus futbolininkas, jo smūgis 
baisus. Jis atsitraukia atbulas, taikosi. Truputėlį pa- 
linksta į šoną, lyg žaibas švysteli koja — smūgis! Re- 
vilja sukvykia. Gamboa rodo pirštu: galite stoti į eilę. 

— Ei tu!-— sako jis.— Skystablauzdis tu, Pesoa. Jis 
1ė nepakrutėjo. 

Pesoa bąla. Žvitrios jo akutės įsispitrija į Nunjesą. 
Šį kartą jis kerta atsakančiai, bato smaigaliu. Kadetas 
sukliegia, paskrenda du metrus ir dribteli ant Žemės. 
Pesoa smalsiai žvilgčioja į leitenantą. Tas šypsosi. Ka- 
detai irgi. Nunjesas atsistoja, trinasi užpakalį ir taip 
pat šypsosi. Pesoa kaupia jėgas. Uriostė — stipriausias 
būryje, o gal ir visoje mokykloje — prasižergia, kad 
būtų lengviau išlaikyti lygsvarą. Pesoa kerta, jis nė 
krust. - 

— Antras būrys, — komanduoja Gamboa.— Trys pas- 
kutiniai. 

Ir taip būrys po būrio. Gležnučiai aštunto, devinto 
ir dešimto būrių kadetėliai ritasi žeme ligi pat aikštės. 
Gamboa neužmiršta kiekvieną paklausti, kas jam ge- 
Tiau: šešios baudos ar status kampas. Ir kiekvieną kartą 
sako: „Kaip norite.“ 

Iš pradžių Albertas žiūrėjo, paskui ėmė galvoti apie 
paskutines chemijos pamokas. Atmintyje plauko grioz- 
diškos formulės, kažkokie terminai, raidės. „(Gal Val- 
janas iškalė?“ Jaguaras stovi šalia, išstūmė kažkurį. 
„Jaguarai,— šnibžda Albertas.— Duok nors dvidešimt 
klausimų. Kiek nuplėši?“— „Iškvaišai?— atrėžia Jagua- 
ras.— Sakiau, nėra — tai nėra. Daugiau neklausinėk. 
Blogiau bus.“ 

— Būriai — paeiliui marš!— komanduoja Gamboa. 

Kadetai sueina į valgyklą; gretos iširo; visi traukia- 
si nuo galvų beretes ir erzėdami eina prie stalų. Sta- 
lai — dešimčiai Žmonių; penktas kursas užima geresnes 
vietas. Kai suėjo trys kursai, budintis kapitonas duoda 
pirmą švilpuką; Kadetai išsitempia prie savo vietų. Po 
antro švilpuko jie sėdasi. Per pietus įjungiamas garsin- 
tuvas, didžiulėje salėje trenkia maršai, skamba valsai, 

jūrininkų, pajūriečių ir kalniečių dainos. Per pusryčius 
girdėti tik nedarnus kadetų balsų gaudesys: laikai kei- 
čiasi, argi anksčiau tu būtum sukirtęs visą bifšteksą? .. 
Na, palik bent kąsnelį, bent trupinėlį, bent kruopelę! .. 
Ei, Fernandesai, ko gaili ryžių? O mėsos? O padažo? .. 
Ei, nespiauk į lėkštę, su manim juokai maži, šunyti, 
ar šitą matei?.. Jei taip man šunys lėkštę prispiautų, 
mudu su Arospide juos taip sudorotume, kad visą gy- 
venimą atsimintų... Šunys, žinokit savo vietą... Dar 
mėsos, senjore kadete? .. Kas šiandien paklos man 1o- 
vą?.. Aš, senjore kadete... O kas duos parūkyti?.. 
Aš, senjore kadete... O kas pastatys taurelę pas Hib- 
ridą? .. Aš, senjore kadete... O kas už mane lėkštę iš- 
laižys, kas, a? 

Įeina penktas kursas, sėdasi. Trys ketvirčiai vietų 
tuščios, valgykla atrodo dar didesnė. Pirmas būrys už- 
ima tris stalus. Už langų — skaistus dangus. Lama ne- 
judėdama stovi žolėje, pastačiusi auseles, ir žiūri 
tolumon didelėmis drėgnomis akimis. ,,Manai, aš neži- 
nau, aš pats mačiau, kaip tu išstumdei visus, kad gau- 
tum atsisėsti šalia manęs; manai, nežinau; o kai Val- 
janas paklausė: „Kas budi?“, o visi suriko: ,„Palaižū- 
nas“, 0 aš pasakiau: „Jūs patys budite, rupūžės“, o jie 
užtraukė „Ajajai!“, aš mačiau, tu paleidai ranką ir be- 
veik palietei man kelį.“ Aštuonios gerklės spiegia lyg 
smaugianios moteriškais balsais: „,„Ajajajai!“ Palaižūnas 
atsistoja, pilsto pieną. Choras grasina: „Jei nepripil- 
si — kaulus sulaužysime!“ Albertas atsigręžia į Valjaną: 
— Negre, chemiją moki? 

— Ne. 

— (Gal išgelbėsi? Kiek nuplėši? 

Žvitrios, iššokusios Valjano akutės įtartinai laksto 
šalis. 

— Penkis laiškus,— tyliai sako negras.— Jei sutinki 
penkis — sakyk. 

— Kam rašyti, motinai?— klausia Albertas.— Kaip ji 
gyvena? 

— (Gerai, — sako Valjanas.— Jei penkis sutinki — 
sakyk. 

Palaižūnas atsisėda. Jis siekia duonos. Arospidė kepš- 
teli jam per nagus, duona nusirita per stalą ir krinta 
ant žemės. Arospidė žvengia ir lenkiasi jos paimti. 
Staiga nustoja juokęsis. Jo galva vėl pasirodo — veidas 
rimtas. Jis pakyla, ištiesia ranką, griebia Valjanui už 
gerklės. ,,Tik paskutinis galvijas vidury dienos gali su- 
painioti šniūrelius! Vogti taip pat reikia mokėti, nors 
ir šniūrelius.'— „,„Aš nepastebėjau, kad jis juodas“, — 
sako Valjanas, traukdamas iš bato šniūrelį. Arospidė 
griebia šniūrelį, nusiramina. ,Nebūtum atidavęs — buū- 
čiau snukį sumalęs“,— sako jis. Choras švelniai, sal- 
džiai užtraukia savo „ajajai!“ „(Gerai — sako Valja- 
nas.— Dar išversiu tavo spintą ligi galo metų. Kaip aš 
būsiu be šniūrelio? Parduok, Kava, tu čia komersantas. 
Ei, utėliau, girdi, ką sakau!“ Kava greitai kilsteli akis 
nuo tuščio puodelio ir išsigandęs spokso į Valjaną. 
„Ko tau?— klausia jis.— Ko?“ Albertas pasilenkia prie 
Palaižūno: 

— Tu tikrai vakar matei Kavą? 

— Taip,— patvirtino Palaižūnas.— Tikrai. 

— Niekam nesakyk. Čia kažkas negerai, Jaguaras 
sakė, kad bilietų nėra. Pažiūrėk į laukinį. 

Švilpukas. Visi pašoka ir bėga į kiemą, kur, sukry- 
žiavęs rankas, su švilpuku dantyse, jų laukia Gamboa. 
Lama dumia šalin. „Aš jai pasakysiu — nematai, kad 
per tave susipioviau iš chemijos, visai per tave sudžiū- 
vau, Auksakoje, nematai? Imk dvidešimt solių, kur 
man davė Palaižūnas, tik nekankink manęs, nekamuok, 

nori — laiškų tau parašysiu; kad tik nesukirstų iš che- 
mijos, kad tik nesukirstų iš chemijos, Jaguaras nepar- 
duoda bilietų, nė vieno klausimėlio; nematai, į kokią 
bėdą įklimpau — nei kaukt, nei plaukt.“ Būrininkai dar 
kartą suskaito kadetus ir raportuoja seržantams, o tie — 
Gamboai. Pradėjo krapnoti lietutis. Albertas kumšteli 
keliu Valjanui į koją. Tas šnairom žiūri į jį. 

— Ei, negre, tris laiškus. 

— Keturis. 

— Gerai, keturis. 

Valjanas linkteli ir nulaižo nuo lūpų paskutinius tru- 
pinius. 

Pirmo būrio užsiėmimai — naujame korpuse, antrame 
aukšte. Pastatas, nors ir naujas, jau apsilaupęs, margas 
nuo drėgmės patakų; prie jo glaudžiasi negražių suo- 
lų pristatyta aktų salė, kurioje kartą per savaitę ka- 
detams rodomas kinas. Lynoja, ir šlapia aikštė panaši 
į bedugnį ežerą. Batuotos kojos trepsi per blizgančią 
plynę, kyla ir leidžiasi pagal švilpuką. Netoli laiptų 
kadetai ima bėgti; padai slysta, seržantai šūkaloja. Pro 
klasės langus matyti asfaltuotas kiemas, per kurį be- 
veik kasdien į savo korpusus eina ketvirtas kursas ir 
šunys iš trečiojo, vyresniųjų spiaudomi ir mėtomi kuo 
pakliuvo. Kartą negras Valjanas sviedė pagalį. Pasi- 
girdo klyksmas, ir per kiemą lyg meteoras nulėkė šuo, 
susiėmęs už ausies; pro pirštus sunkėsi kraujas ir la- 
šėjo ant gelumbinės striukės, kur plėtėsi tamsi dėmė. 
Būrys dvi savaites sėdėjo be išėjimo, tačiau kaltininko 
neatsirado. O kai pagaliau buvo išleisti į miestą, Val- 
janas parnešė trisdešimčiai kadetų po du pakelius ci- 
garečių. „Per daug jau griebiate,— niurnėjo jis.— Už- 
teks po pakelį snukiui.“ Bet Jaguaras ir jo parankiniai 
kaip kirviu nukirto: „„Po du, o jei ne, šaukiame Ratelį.“ 

— Dvidešimt klausimų ir pavyzdžių,— sako Valja- 
nas.-— Ir viskas. Aš, mat, rizikuosiu dėl kažkokių ke- 
turių laiškų. 

— Ne,— prašo Albertas.— Nors trisdešimt! Aš tau 
parodysiu pirštu. Bet tu nediktuok. Tu parodyk, ką 
pats parašysi. 

— Ne, aš padiktuosiu. 

Kadetai sėdi po du. Negras ir Albertas paskutinėje 
eilėje; prieš juos — Pitonas ir Kava, jų pečiai platūs — 
puikios širmos. 

— Kaip aną kartą? Tyčia klaidų pridarei? 

Valjanas juokiasi. 

— Keturi laiškai, — sako jis.— Po du puslapius. 

Tarpduryje pasirodo seržantas Pesoa su krūvele eg- 
zamino bilietų. Į kadetus jis žiūri piktomis akutėmis, 
protarpiais liežuviu lyžčiodamas skystų ūselių galiukus. 
tas egzamino neišlaikys,— sako jis.— Ir dar gaus še- 
šias baudas. Būrininke, išdalinkite lapelius. 

— Žiurkė! 

Seržantas krūpteli, parausta; jo akutės kaip plyšeliai. 
Vaikiška ranka glamžo palaidinę. 

— Paktas anuliuotas,— sako Albertas.— Aš nežino- 
jau, kad ateis Žiurkė. Verčiau nurašysiu nuo knygos. 

Arospidė dalina lapelius. 

Seržantas žiūri į laikrodį. 

— Lygiai aštuonios,— sako jis.— Turite keturiasde- 
šimt minučių. 

— Žiurkė! 

— Niekšingi bailiai!— rėkia Pesoa.— Kas sako ,„Žiur- 
kė“? Atsistok! | 

Suoluose sambrūzdis. Dangčiai truputį pakyla, nu- 
krinta. Iš pradžių jie krinta pakrikai, paskui balsams 
į taktą. „Žiurkė, Žiurkė.“ 

— Ty-y-y-lėt, bailiai!— stūgauja Pesoa. 

Tarpduryje pasirodo leitenantas Gamboa ir smulku- 
tis chemijos mokytojas. Jis civiliniais drabužiais, vis- 
kas ant jo kabo kaip ant šakos. Greta atleto Gamboa 
jis atrodo menkas ir gležnas. 

— Kas čia darosi, Pesoa? 

Seržantas atiduoda pagarbą. 

— Sąmojo pratybos, senjore leitenante. 

Visi nuščiuvo. Kapų tyla. 

— Ak taip?— sako Gamboa.— Eikite į antrą būrį. 
Su šituo aš pabūsiu. 

Pesoa vėl atiduoda pagarbą ir išeina. 

Mokytojas seka paskui jį; atrodo, kad jį baugina to- 
kia daugybė kariškių. 

— Valjanai,— šnibžda  Albertas.— Susitarimas ga- 
lioja. 

Nežiūrėdamas į jį, negras brūkšteli pirštais per gerk- 
lę — „negaliu“. Arospidė išdalina lapelius. Kadetai pa- 
linksta prie jų. „Penkiolika akių surinkau, dar pen- 
kios... dar trys... penkios... trys pas... dar trys... 
pas, pas... a, velnias, trys, ne, pas ir trys — kiek iš 
viso bus? Trisdešimt viena, kad jis kur išeitų, kad jį 
kas pašauktų, kad kas nors atsitiktų ir jis išbėgtų, Auk- 
sakoje.“ Albertas atsakinėja iš lėto, spausdintomis rai- 
dėmis. Leitenanto kulnai kaukši į grindų plokštes. Pa- 
kėlę akis nuo klausimų, kadetai sutinka dygų žvilgsnį 
ir girdi: 

— Gal pasutleruoti? Galvas žemyn. Į mane žiūrėti 
leidžiama tik žmonai ir tarnaitei. 

Albertas parašė visa, ką žino, ir žiūri į negrą; tas, 
prikandęs liežuvį, greitai rašo. Atsargiai, vogčiom jis 
nužvelgia klasę. Daugumas dedasi rašą, bet tik ve- 
džioja plunksną, neliesdami popieriaus. Jis paskaito 
klausimus, šiaip taip atsako į du. Kažkur kyla murme- 

sys; kadetai sunerimsta. Atmosfera tirštėja, kažkokia 
nematoma grėsmė pakimba virš palinkusių galvų, kažŽ- 
kokia tumi, šilta, drumzlina migla siurbia juos. Kad 
bent akimirką pabėgus nuo leitenanto žvilgsnio! 
Gamboa juokiasi. Jis paliauja žingsniavęs, sustoja vi- 
dury klasės. Rankos sunertos, raumenys išpampę po 
kremine palaidine, o akys mato visus iškart, kaip per 
pratybas, kai jis kuopą įvaro į purvyną, pamoja arba 
švilpteli, ir jie ropoja per akmenis ar šlapią žolę. Kiti 
Karininkai prakaituoja su savaisiais, 0 jo kadetai džiau- 
giasi ir didžiuojasi galį įvykdyti jo įsakymus, jie visa- 
da nugali svetimus, apsupa, sutriuškina. Kai jo šalmas 
žvilga rytmečio saulės spinduliuose, o jis pats, pirštu 
rodydamas į mūro sieną, šaltai ir drąsiai šaukia: ,„Pir- 
myn, ereliai!“, pirmojo būrio kadetai, nebijodami ne- 
matomo priešo, įsitvirtinusio aplinkinėse kalvose, prie 
kelių ir net prie jūros už uolų, lyg meteorai pakyla 
iš savo priedangų, jų durtuvai stypso į dangų, širdys 
kupinos narsos, jie dumia per balas, įnirtingai trypia 
pasėlius (trekšt!— juk tai čiliečių, ekvadoriečių galvos, 
po kojom žliugsi kraujas, priešas leidžia paskutinį kva- 
pą!), keikdamiesi ir kriokdami, bėga prie sienos, ima 
šautuvus už diržų, pakelia išputusias rankas, nagus su- 
leidžia į plyšius, prisiploja prie mūro, ropščiasi aukštyn, 
akis išsproginę į kalvos viršūnę, — o ta vis arčiau ir 
arčiau, — šoka žemyn, susigūžia ore, krinta ir girdi vien 
savo keiksmus ir kraujo tvinksnius. O leitenantas — vi- 
sų priekyje, uoios keteroje, tik kur-ne-kur apsibrai- 
žęs, šatrus — stovi, traukia į krūtinę jūros orą, skai- 
Čiuoja kažką. Gulėdami kniūpsti arba tupėdami, kade- 
tai žiūri į jį; štai krustelės jo lūpos ir bemat nulems 
jų likimą. Staiga jo žvilgsnis sužvėrėja,— kurgi ereliai? 
Sutižėliai! „Stot! Į krūvą susimetė!“ Sutižėliai stojasi, 
atsitiesia (senas palaidines išpučia vėjas, ir lopai at- 

rodo lyg žaizdos, šašai), vėl žlegteli į purvą, susilieja 
su žole, neatplėšdami nuo leitenanto akių, maldaujan- 
čių ir gailių, kaip aną klaikią naktį, kai jis sutriuškino 
Ratelį. 

Ratelis susitvėrė beveik iš karto, keturiasdešimt aš- 
tuonios valandos po to, kai civilius drabužius jie  pa- 
keitė į dar naujutėlę slepiamos spalvos uniformą. Per- 
ėję per kirpėjų rankas, nugryninti mašinėle, kaip du 
vandens lašai pasidarė panašūs į vienas kitą ir, spen- 
giant švilpukui ir griaudžiant keiksmams, pirmą kartą 
išsirikiavo aikštėje. Buvo paskutinė vasaros diena, dan- 
gus niaukėsi, Limoje tris mėnesius spigino nepakelia- 
mas karštis, o dabar prasidėjo ilga nyki snūda. Jie čia 
suvažiavo iš visų šalies kampų, niekad nematę vienas 
kito, ir šit, susibūrę į vientisą minią, stovėjo prieš 
nepažįstamus cementinius korpusus. Kapitono Garido 
balsas jiems pranešė, kad civilinis gyvenimas baigėsi 
trejiems metams, kad čia jie taps vyrais, kad kariško 
gyvenimo dvasią išreiškia trys paprasti žodžiai: paklus- 
numas, darbas ir narsumas. „Tai“ atsitiko vėliau, po 
pirmų kariškų pusryčių, kai jie pagaliau liko be virši- 
ninkų ir išėjo iš valgyklos, susimaišę su dviejų aukš- 
tesniųjų kursų kadetais, į kuriuos žvilgčiojo baikščiai, 
smalsiai ir net džiugiai. 

Kai Palaižūnas kopė vienas žemyn iš valgyklos, jį 
už rankos sučiupo dvejos žnyplės, ir kažkas šnipštelėjo 
į ausį: „Eikš su mumis, šunie.“ Jis nusišypsojo ir pa- 
klusniai nusekė paskui juos. Daugumą vaikinų, su ku- 
riais jis tą rytą susipažino, seni kadetai tempė ir stūmė 
į ketvirto kurso kareivines palei pievą. Nei pamokų, 
nei pratybų tą dieną nebuvo. Kokias aštuonias valan- 
das, ligi pat pietų, šunys išbuvo vyresniųjų kursų ran- 
kose. Palaižūnas nebeatsimena, kas ir kur jį vedė. Kam- 
barys buvo pilnas dūmų, kadetų, šauksmų, kvatojimo. 


45 


Vos tik jis šypsodamasis peržengė slenkstį, kažkas jį 
pastūmė iš užpakalio. Jis pargriuvo, apsivertė kūlio 
ir išsitiesė paslikas. Pamėgino atsikelti — ir negalėjo: 
kažkas prispaudė koja pilvą. Dešimt abejingų veidų 
palinko prie jo kaip prie vabalėlio, užstodami lubas. 
Kažkas paliepė: 

— Pradžiai sudainuok šimtą kartų „„Ak, esu šuo“ 
pagal ,,„Kukaračio“ motyvą. 

Jis negalėjo. Labai stebėjosi, iš nuostabos akys lipo 
jam iš kaktos, gniaužė gerklę. Kažkieno koja mygo 
pilvą. 

— Nenori,— tarė tas pats balsas.— Šuo nenori dai- 
nuoti. 

Tuomet visa dešimtis prasižiojo ir spiovė i jį, ir ne 
vieną kartą, o daug — reikėjo užsimerkti. Paskui vis 
tas pats nepažįstamas balsas pakartojo, skvarbydamas 
ausis: 

— Sudainuok šimtą kartų ,„Ak, esu šuo“ pagal ,„Ku- 
karačio“ motyvą. 

Šį kartą jis uždainavo, jo balsas švenkštė. Dainuoti 
buvo sunku — tikrieji Žodžiai painiojosi ant liežuvio, 
Jis klupo, laidė gaidukus. Bet vyresnieji, rodos, to ne- 
pastebėjo, jie klausėsi atidžiai. 

— Gana,— tarė balsas.— Dabar pagal bolero motyvą. 

Paskui jis dainavo pagal mambo ir kreolų valso mo- 
tyvą. Paskui jie paliepė: 

— Stok. 

Jis atsistojo, nusišluostė veidą, į Kelnes nusitrynė del- 
ną. Balsas paklausė: 

— Kas jam leido snukį nusišluostyti? Niekas nesakė. 

Burnos vėl prasižiojo, jis nesąmoningai užsimerkė ir 
neatsimerkė, kol viskas baigėsi. Balsas tarė: 

— Šalia jūsų, šunie, du kadetai. Stokite „ramiai“. 
Taip, gerai. Tuodu kadetai susilažino, jūs būsite tei- 
sėjas. 

Tas, kuris buvo dešinėje, smogė pirmas, ir Palaižūnas 
pajuto aštrų skausmą rankoje. Tuoj pat sudavė ir kai- 
rysis. 

— (Gana,— pasakė balsas.— Katras sudavė smarkiau? 

— Kairysis. 

— Ak taip?— paklausė kitas balsas.— Vadinasi, aš 
menkesnis? Na, tai pamėginsim dar kartą. Laikykitės. 

Palaižūnas susverdėjo, bet nepargriuvo — kadetai, 
susigrūdę aplink, neleido jam nuvirsti. 

— (O ką dabar pasakysite? Katras stipresnis? 

— Abu vienodi. 

— Jis nori pasakyti — lygiosios, — patikslino bal- 
sas.— Vadinasi, reikia iš naujo. 

Po kelių sekundžių balsas pasiteiravo: 

— Ka, šunie, rankas skauda? 

— Ne, — atsakė Palaižūnas. 

Taip iš tikrųjų ir buvo: jis nebejuto nei savo kūno, 
nei laiko. Matė ramią jūrą prie Eteno uosto ir girdėjo 
mamos balsą: ,„Atsargiai, Riči, ten šlaitai“, —ir ilgos 
rankos jam tiesiasi į pagalbą, ir saulė svilina veidą. 

— Meluojate,— atsiliepė balsas.— Jei neskauda, tai 
ko verkiate? 

Jis pagalvojo: „Užbaigė.“ Bet tai buvo tik pradžia. 

— Jūs žmogus ar šuo?— paklausė balsas. 

— Šuo, senjore kadete. 

—- Tai ko stovite? Šunys vaikščioja keturiomis. 

Jis pasilenkė ir, rankomis palietęs grindis, pajuto ne- 
pakenčiamą skausmą. Šalimais, taip pat keturpėsčias, 
gunksojo dar vienas berniukas. 

— Taip, — tarė balsas.— Ką daro šunys, kai susi- 
tinka? Atsakykite, kadete. Jums sakau. 


[B] 

Palaižūnas gavo spyrį į užpakalį ir greitai atsakė: 

— Nežinau, senjore kadete. 

— Pešasi,— atsakė balsas.— Puola vienas kitą, loja 
ir kandžiojasi. 

Palaižūnas neatsiminė to berniuko, kurį krikštijo kar- 
tu su juo. Jis buvo mažutis, veikiausiai iš paskutiniųjų 
būrių. Jo veidas persimainė iš baimės; balsui dar ne- 
baigus sakyti, jis ėmė loti lyg piudomas. Paskui jis 
krimstelėjo Palaižūnui į petį, ir šis taip pat įsirežė, ir 
kandžiojosi, ir skalijo, ir visą tą laiką nė kiek neabe- 
jojo, kad jo oda apžėlusi šiurkščiais gaurais, nosis ir 
burna pavirtusi snukiu, o uodega lyg botagas plekši 
į nugarą. 

— Užteks,— tarė balsas.— Jūs išlošėte. O mažylis ne- 
tesėjo. Jis ne šuo, o kalė. Ar žinote, ką daro šuo ir 
kalė, kai susitinka? 

— Ne, senjore kadete,— atsakė Palaižūnas. 

— Laižosi. Pirma apsiuostinėja, paskui laižosi. 

Po to jį išvilko iš kambario ir nutempė į sporto aikš- 
telę, o toliau jis neatsimena ar dar buvo diena, ar jau 
sutemę. Ten jį išrengė ir liepė plaukti aukštielninkam 
treku aplink futbolo aikštę. O tada vėl atvijo į karei- 
vines, ir jis klojo lovas, ir dainavo, ir šoko ant spintos, 
ir vaizdavo kino aktorius, ir valė batus, ir laižė grin- 
dis, ir prievartavo pagalvį, ir gėrė šlapimą, viskas kaip 
sapne, kaip kliedesyje, ir staiga jis atsidūrė savo 10- 
voje ir pagalvojo: „„Bėgsiu iš čia. Rytoj pat bėgsiu.“ 
Buvo tylu. Kadetai žiūrėjo į kits kitą. Jie buvo sumuš- 
ti, apspiaudyti, išterlioti, apdergti, bet visi atrodė rimti 
ir net orūs. Tą pačią naktį, po signalo gulti, ir susi- 
tvėrė Ratelis. 

Jie gulėjo, bet niekas nemiegojo. Trimitininkas išėjo 
iš kiemo. Iš vienos lovos kažkas atsikėlė, nušlepsėjo 
per kambarį ir įėjo į prausyklą — atsidarė ir užsidarė 

suveriamos durys. Paskui iš ten pasigirdo žiaugčioji- 
mas, inkštimas, ir beveik iškart kadetas garsiai, baisiai 
pravimo. Kone visi pašoko iš lovų ir basi leidosi tenai. 
Valjanas, liesas pakaraila, stovėjo vidury prausyklos, 
nušviestas gelsvos šviesos, ir laikėsi už pilvo. Kadetai 
nėjo artyn, jie žiūrėjo, kaip kiekvienas priepuolis iš- 
viepia juodą veidą. Pagaliau Valjanas priėjo prie praus- 
tuvo ir nusišluostė burną. Tada visi suklego, subruz- 
do, sukruto, prakeiksmu keikdami ketvirtajį kursą. 

— Taip negalima. Reikia ką nors daryti, — tarė Aros- 
pidė. Baltas jo veidas šviesavo tarp rausvai rudų ova- 
linių veidų. Kumštis tirtėjo — Arospidė nervinosi. 

— Pašauk tą, Jaguarą, — pasiūlė Kava. 

Taip jie pirmą kartą išgirdo jo vardą. 

— Ką tokį?— paklausė kažkuris.— Jis mūsiškis? 

— Taip, — atsakė Kava.— Jis neatsikėlė. Pirmoji 10- 
va, prie pat prausyklos. 

— Kam gi mums Jaguaras?— tarė Arospidė.— Patys 
susitvarkysime. 

— Ne,— spyrėsi Kava.— Jis ne toks, kaip visi. Jo 
nekrikštijo. Aš pats mačiau. Jis nosį jiems nušluostė. 
Mus kartu su juo vedė į sporto aikštelę, ten, už kor- 
puso. Jis jiems šaipėsi į akis, sakė: „Tai ką, krikštyti 
sumanėte? Pažiūrėsim, pažiūrėsim.“ O jų buvo gal 
dešimt. 

— Na?— tarė Arospidė. 

— Jie lyg ir nustebo, — tarė Kava.— Įsidėmėkite, ko- 
kie dešimt vyrukų. Tai tada, kai jį vedė. O ten dar 
subėgo apie dvidešimt. Kone visas kursas. O jis ty- 
čiojasi jiems į akis: „„Krikštyti užsimanėte?— sako.— 
Puiku, puiku.“ 

— Na,— tarė Albertas. 

— Jie klausia: „Tai ką jūs, šunie, peštis mėgstate?“ 

O jis, tik pamanykite, kad puls juos! Ir juokiasi. Tegu 
mane skradžiai, jų ten buvo nežinia kiek, gal dvide- 
šimt, tikriausiai. O jam nė motais. Jie nusijuosė diržus, 
mosuoja, o artyn lįsti bijo, tegu mane skradžiai. Die- 
važi, visi išsigando, kai kurie pargriuvo, už kits kito 
slepiasi, snukiai kruvini. O jis juokiasi ir mauroja: „Tai 
krikštysit, ką? Pažiūrėsim, pažiūrėsim.“ 

— () kodėl tu ji vadini Jaguaru?— paklausė Aros- 
pidė. 

— Tai ne aš, — atsakė Kava.— Jis pats taip pasivadi- 
no. Visi jį apstojo, o mane pamiršo. Diržais švaistosi, 
o jis keikiasi riebiausiais žodžiais, visus į šuns dienas 
deda. O jie sako: ,,„Veskime tą bestiją pas Gambariną.“ 
Ir atvedė vieną kadetą — na ir bernas, snukis — maty- 
tumėt koks!-— sakė, svarsčius kilnojąs. 


— O kam aną atvedė?— paklausė Albertas. 

— Ne, o kodėl jis Jaguaras?— neatlyžo Arospidė. 

— Kad juodu susipeštų,— tarė Kava.— Jie sako: „Ei 
šunie, kad tu toks drąsus, tai še tau pora.“ O jis atsa- 
ko: „Aš ne šuo. Aš vadinuosi Jaguaras."“ 

— O jie susijuokė?— pasidomėjo kažkuris. 

— Ne,— atsakė Kava.— Tik jis juokėsi. Supranta- 
te — Muša juos ir juokiasi. 

— Na?— tarė Arospidė. 

— Jie pešėsi neilgai, — tarė Kava.— Ir aš supratau, 
kodėl jis Jaguaras. Jis labai mitrus, baisiai mitrus. Ne- 
pasakytum, kad būtų itin stiprus. O vingrus kaip vi- 
jurkas. Tas jų drimba negali jo suimti, vos nesprogo 
iš pykčio. Jaguaras jam ir galva, ir kojomis tik Žybt, 
tik Žybt, o tas nė karto. Galop tas Gambarina pasakė: 
„Pasikūlėm, ir užteks.“ O mes juk matėme, kad jis vos- 
ne-vos bepastovi. 

— Na?— paklausė Albertas. 

— Tai ir viskas, — užbaigė Kava.— Jį paleido, ėmėsi 
krikštyti mane. 

— Pašauk,— tarė Arospidė. 

Jie tupėjo ratu. Kažkas užsirūkė, davė patraukti kai- 
mynui. Prausykloje plaukiojo dūmai. Kai įėjo Kava, 
o paskui jį ir Jaguaras, visi suprato, kad Kava pame- 
lavo: ir paakiai, ir smakras, ir plati kaip buldogo nosis 
buvo vienų mėlynių. Jaguaras atsisėdo vidury rato ir 
ėmė visus įžūliai varstyti skaisčiai mėlynomis akimis 
su ilgom blakstienom. Jis aiškiai pozavo, viskas buvo 
apgalvota — ir įžūlumas, ir šypsena, ir tingulys, ir lėtas 
žvilgsnis, tiriąs visus iš eilės. Ir net skardus juokas, 
staiga sudrumstęs tylą. Bet nė vienas jam netrukdė. 
Visi tyliai laukė, kol jis visus apžiūrės, išjuoks. 

— Sako, jie krikštija visą mėnesį — pasakė Kava.— 
Tai negi kentėsime kasdien tokias kančias? 

Jaguaras linktelėjo galvą. 

— Teisingai, — pritarė jis.— Reikia gintis. Atkeršy- 
sim ketvirtam kursui, už viską atsiims. Svarbiausia — 
įsidėmėti veidus. O dar geriau — pavardes. Ir būrius. 
Pavieniui nevaikščioti. Rinktis vakare, po signalo gul- 
ti. Taip, šutvei reikia vardo. 

— Sakalai? — kažkas baikščiai įterpė. 

— Ne,— atkirto Jaguaras.— Vaikiška. Pavadinsim 
„Rateliu“. 

Pamokos prasidėjo sekančią savaitę. Pertraukomis 
ketvirtakursiai gaudydavo šunis ir taisydavo ančių 
lenktynes: dešimt— penkiolika šunų susirikiuoja į eilę, 
rankas įsiremia į šonus, sulenkia kelius, ketvirtokas 
duoda komandą, ir jie, garsiai rėkdami ,„vat-vat“, kry- 
puoja anties žingsniu. Tiems, kurie neištveria, daro 
„Statų kampą“. Šunis iškrato, atima smulkius pinigus 
ir cigaretes, o galų gale jie turi išgerti vienu mauku 
kokteilį, sutaisytą iš šautuvinio tepalo, alyvos ir muilo 

putų, laikydami stiklinę dantimis. Ratelis pradėjo veik- 
ti už kelių dienų, po pusryčių. Kai visi trys kursai 
išsigrūdo pro duris iš valgyklos ir pasklido mokyklos 
teritorijoje, staiga nežinia iš kur pasipylė ant vien- 
plaukių galvų kruša akmenų, ir vienas ketvirtakursis 
kliegdamas nusirito asitaltu. Rikiuodamiesi kadetai ma- 
tė, kaip jo draugai neštuvais jį nešė į ligoninę. Naktį 
budintysis iš ketvirto kurso išsitiesė žolėje pamiegoti 
ir buvo užpultas kažkokių nepažįstamų su kaukėmis; 
jie išrengė jį, surišo, ir kitą rytą trimitininkas jį rado 
kieme visą vienų mėlynių ir drebantį nuo šalčio. Vie- 
nus iš pasalų sumušdavo, kitus apmėtydavo akmenimis, 
Oo po visų drąsiausio reido, kai šunys prišlapino katilą 
su sriuba, daugelis ketvirtakursių atsidūrė ligoninėje. 
Ketvirtakursius nukamavo pribaigtinai, bet jie nepasi- 
davė ir krikštijo dar pasiučiau. Ratelis rinkdavosi kas- 
nakt, svarstė projektus, Jaguaras tardavo paskutinį žo- 
dį, darydavo pataisas, skirstydavo užduotis. Mėnuo pri- 
verstinio sėdėjimo bėgo greitai, nejučiomis. Netrukus 
Rateliui atsirado naujų rūpesčių: artinosi pirmasis iš- 
ėjimas į miestą, jie jau gavo išeigines tamsiai mėlynas 
kelnes. Karininkai po valandą kasdien jiems aiškino, 
kaip viešoje vietoje turi elgtis uniformuotas kadetas. 

— Bobos prie uniformų,— postringavo Valjanas, gaš- 
liai vartydamas akis,— tai kaip musės prie medaus. 


„Ne taip jau viskas buvo bloga, kaip man sakė kiti 
arba kaip aš pats vaizdavausi, išskyrus tą dieną, kai 
po signalo gulti į prausyklą įėjo Gamboa. Visi to mė- 
nesio sekmadieniai buvo geri, nors ir sėdėjome mo- 
kykloj. Nė iš tolo nepalyginsi su vėlesniais.“ Tą mė- 
nesį sekmadieniais trečiam kursui niekas ant sprando 
nesėdėjo. Dieną žiūrėdavo kino filmą, o pavakare ap- 

silankydavo tėvai ir rūpestingai vaikštinėdavo su sūnu- 
mis po visą teritoriją — ir po aikštę, ir po kiemus, ir 
sporto aikštelėje. Savaitė ligi pirmojo išėjimo į miestą 
jie prisimatavo gelumbinę uniiormą: kelnės mėlynos, 
palaidinė juoda, su auksinėmis sagomis, balta kepurė. 
Tiesa, plaukai augo pamažu, ir labai norėjosi į miestą. 
Po Ratelio pasitarimo jie dėstė savo planus. „Ir kaip 
jis sužinojo? Atsitiktinai? O gal kas kyštelėjo liežuvįė 
O jei tada būtų budėjęs Uarina arba leitenantas Kobas? 
Man rodos, jei tada Ratelis nebūtų buvęs užkluptas, 
mūsų būryje nebūtų prasidėjusi tokia makalynė. Na, 
gal ir būtų prasidėjusi, bet ne iš karto, nors kiek bū- 
tume pagyvenę Žžmoniškai.“ Jaguaras stovėjo prieš juos 
ir pasakojo, kaip atrodo vienas ketvirto kurso būrinin- 
kas. Jie tupėjo kaip visada; nuorūkos ėjo ratu. Dūmai 
kilo į palubę, leidosi žemyn ir plaukiojo kambaryje 
kaip kokia pamėklė, kaip drakonas, kaitaliojantis savo 
pavidalą. „Ne, Jaguarai, tu čia būsi persūdęs, mums 
negyvėlio nereikia“, — sakė negras. ,,Keršyti keršyk, bet 
žinok saiką“,— sakė Uriostė. „Bijau, kad jis be akies 
neliktų“, — sakė Paljasta. ,,Ko ieškosi, tą ir rasi,— sa- 
kė Jaguaras.— Išvedėm iš rikiuotės, ir gana." O kas 
buvo pirmiau — beldimas ar šūksnis? Tur būt, Gamboa 
duris pastūmė koja arba abiem rankom, bet kadetus 
jis užklupo netikėtai, jie negirdėjo nei beldimo, nei 
Arospidės šūksnio, pastebėjo jį tik tada, kai pamatė, 
jog tiršti dūmai plaukia pro duris, kurias Gamboa lai- 
ko abiem rankom. Rūkstančios nuorūkos nukrito že- 
mėn. Basomis kojomis kadetai nesiryžo jų gesinti. Visi 
žiūrėjo tiesiai prieš save, išsitempę kaip stygos. Gam- 
boa sutrypė nuorūkas. Paskui suskaitė kadetus. 

— Trisdešimt du,— tarė jis.— Visas būrys. Kas būri- 
ninkas? 

Arospidė žingtelėjo į priekį. 

— Paaiškinkite man, kas čia per žaidimas, — ramiai 
tarė Gamboa.— Iš pat pradžių. Su visom smulkmenom. 

Arospidė šnairavo į vaikinus, o leitenantas Gamboa 
stovėjo ramiai kaip medis ir laukė. Tada mes suska- 
tome minkštinti jam širdį — juk jūs mums tėvas, mes 
jūsų vaikai, senjore leitenante, kokia gėda, jūs neži- 
note, kaip mus krikštijo, juk vyras turi gintis, ir kokia 
sarmata, jie mus mušė, senjore leitenante, kankino, 
įžeidinėjo, žiūrėkite, kokia Montesino sėdynė, tai status 
kampas, senjore leitenante, o leitenantui kad nors kas, 
jis varo savo: „Daugiau faktų, konkrečiau, be komen- 
tarų, iš eilės, nestaukite taip, kitus pažadinsite, kokia 
gėda“, — ėmė pamokslauti iš statuto: mus visus reikią 
išvyti, bet kariuomenė pakanti, ji supranta, kad mes 
varvanosiai, nežinome, kas yra kariškas gyvenimas, ir 
pagarba vyresniesiems, ir draugystės įstatymai, ir bai- 
gėsi jūsų Žaidimas; klausau, senjore leitenante, pirmas 
ir paskutinis kartas; nepranešiu vyresnybei; klausau, 
senjore leitenante; paliksiu be leidžiamojo; klausau, 
senjore leitenante; gal būt, išeis iš jūsų žmonės; klau- 
sau, senjore leitenante; įsidėkite į galvą, jei užtiksiu 
dar kartą, pranešiu karininkų tarybai; klausau, senjore 
leitenante; o statutą išmokite atmintinai, jei po savaitės 
norite į miestą, o dabar į lovas, o budėtojai — į vietas, 
po penkių minučių ateikite su raportų; klausau, senjo--. 
re leitenante. 

Ratelis daugiau nesirinko, bet Jaguaras po kurio lai- 
ko Rateliu ėmė vadinti nedidelę savo šutvę. Pirmąjį 
birželio šeštadienį būrys, prilipęs prie surūdijusių tvo- 
ros virbų, žiūrėjo, kaip kitų būrių šunys, orūs ir pasi- 
pūtę, pro vartus siūbtelėjo į Pajūrio prospektą, švyt- 
ruodami uniformomis, baltomis kepurėmis ir naujutė- 
lėmis odinėmis veršenikėmis. Jie žiūrėjo, kaip šunys 
būriuojasi ant biraus smėlio pylimo, nugręžę nugaras 

i šniokščiančią jūrą, laukia Mirafloreso—Kaljao auto- 
buso; arba gatvės grindiniu eina į Palmių prospektą, 
o iš ten — į Progreso prospektą (kuris, perkirtęs sodus, 
pasiekia Limą Brenjos rajone, o gale plačiu lanku lei- 
džiasi į Beljavistą ir Kaljao); žiūrėjo, kaip išeina šunys, 
o kai ant asfalto, padrėkusio nuo miglos, nieko neliko, 
vis dar spaudė nosis prie virbų. Paskui jie išgirdo tri- 
mitą — antrieji pusryčiai — ir tylėdami nudūlino į kor- 
pusą, o bronzinis herojus neregėmis savo akimis matė, 
kaip džiūgauja laimingieji ir kaip liūdi nubaustieji, 
dingstą už pilkų kaip švinas pastatų kampo. 

Tą pačią dieną, išėję iš valgyklos, svajingosios la- 
mos akivaizdoje jie pirmą kartą susipešė. ,„Aš būčiau 
nepasidavęs, Valjanas būtų nepasidavęs, ir Kava, ir 
Arospidė, niekas, jis vienas susileido. Šiaip ar taip, Ja- 
guaras ne dievas, viskas būtų buvę kitaip, jeigu jis 
būtų rėžęs atgal, pagriebęs akmenį ar lazdą, arba nors 
būtų leidęsis bėgti, kad tik nebūtų drebėjęs, negalima 
juk taip, garbės žodis.“ Jie vis dar būriavosi ant laiptų, 
bet tuo tarpu kažkas atsitiko, ir du iš jų, nubildėję 
pakopomis, parsirito ant žolės. Greit jie atsikėlė; tris- 
dešimt porų akių spoksojo į juos iš viršaus kaip nuo 
tribūnos. Nė vienas nepajudėjo, nė vienas net nesu- 
prato, kas atsitiko, kadangi Jaguaras staiga išsilenkė 
kaip katė ir žiebė anam tiesiai į veidą, be įspėjimo, 
ir užgulė jį, ir tvojo, ir tvojo per galvą, į nugarą, 
į veidą; kadetai žiūrėjo, kaip švyturuoja jo kumščiai, 
ir, rodos, visai negirdėjo, kaip anas, kitas, šaukė: ,„Do- 
vanok, Jaguarai, aš tave netyčia pastūmiau, garbės žo- 
dis, netyčia.“ Jis neturėjo klauptis ant kelių. Nieku 
būdu. Nei rankų dėti ant krūtinės, kaip mama per mal- 
dą arba kaip vaikai, kada eina pirmosios komunijos, 
tarsi Jaguaras — vyskupas, arba jis eitų išpažinties. 
Rospiljosis sako: „Kai tik prisimenu, kūnas pagaugais 

nueina, tiu.“ Jaguaras stovėjo ir su panieka žiūrėjo 
į klūpantį berniuką, iškėlęs kumštį, lyg vėl būtų no- 
rėjęs duoti tiesiai į išbalusį veidą. Kiti nė nesukrutėjo. 
„Biauru žiūrėti, — tarė Jaguaras.— Jokios savigarbos. 
Palaižūnas." 


— Aštuonios trisdešimt, — sako Gamboa.— Beliko de- 
šimt minučių. 

Visi sušnopštė, subruzdo, sutrinksėjo suolų dangčiai. 
„Gal nuėjus parūkyti į prausyklą“,— galvojo Albertas, 
pasirašydamas darbą. 

Tik staiga popieriaus gumulėlis papteli ant suolo, 
pasirita porą centimetrų ir sustoja prie alkūnės. Prieš 
paimdamas gumulėlį, jis apsidairo. Paskui kilsteli akis: 
leitenantas šypsosi jam. ,„Pastebėjo?“— galvoja Alber- 
tas, nuleisdamas akis; leitenantas sako: 

— (Gal atiduotumėt man tai, kas nukrito ant jūsų 
suolo? Ty-los! 

Albertas atsistoja. Gamboa nežiūrėdamas paima po- 
pieriaus gumulėlį. Išskleidžia, kilsteli lapelį, Žiūri prieš 
šviesą. Jis skaito, o jo akys kaip žiogeliai šokinėja nuo 
lapelio į suolus ir vėl į lapelį. 

— Ar jūs žinote, kadete, kas čia parašyta?— klau- 
sia Gamboa. 

— Ne, senjore leitenante. 

— Formulės. Nei daugiau, nei mažiau. Ką pasakysi- 
teė Ar jūs žinote, kas jums įteikė dovaną? Jūsų ange- 
las sargas. Kaip jo pavardė? 

— Nežinau, senjore leitenante. 

— Eikite į vietą ir atiduokite darbą.— Gamboa su- 
plėšo lapelį į skutus ir padeda ant katedros.— Angelas 
SargaS,— priduria jis,— gali pasisakyti savo pavardę. 
Duodu trisdešimt sekundžių. 

Kadetai sužiūra į kits kitą. 

— Penkiolika sekundžių, — sako Gamboa.— Aš pasa- 
kiau: iš viso trisdešimt. 

— Aš, senjore leitenante,— atsiliepia gailus balselis. 

Albertas atsigręžia. Palaižūnas stovi, jis išbalęs kaip 
drobė ir, rodos, negirdi pašaipų. 

— Vardas, pavardė? — klausia Gamboa. 

— Rikardas Arana. 

“ — Ar jūs žinote, kad egzaminą kiekvienas laiko tik 
už save? 

— Taip, senjore leitenante. 

— Taigi. — sako Gamboa.— Užtat jūs dar nežinote, 
kad šeštadienį ir sekmadienį jus palieku be išėjimo. 
Ką padarysi, kariuomenė... Čia angelai negerbiami. 

Jis žiūri į laikrodį. 

— Viskas. Atiduokite darbus. 


III 


„Aš mokiausi Saens Penjoje, ir namo, į Beljavistą, 
vaikščiojau pėsčias. Kartais sutikdavau Igerą, jis drau- 
gavo su broliu, kol tą paėmė į kariuomenę. Jis, bū- 
davo, vis manęs klausia: „Kaip len gyvuoja Perikas?'— 
„Nežinau, jis nerašo nuo to laiko, kai juos išvijo į sel- 
vą.'— „Kur bėgi? Einam, pašnekučiuosim.“ Aš noriu 
kuo greičiau sugrįžti namo, bet jis vyresnis, ir man 
garbė, kad jis su manim kalbasi kaip su sau lygiu. 
Nusiveda jis mane į smuklę, klausia: ,Ko norėtum?" — 
„Nežinau, man vis tiek.“— ,„(Gerai,— sako Liesasis Ige- 
ras.— Ei, dvi taureles!:— O paskui pliaukšteli per pe- 
tį. — Žiūrėk. kad nepasigertum.“ Degtinė man degina 
gerklę, ir iš akių teka ašaros. Jis sako: „Citrinukės 
pačiulpk, bus lengviau. Ir surūkyk cigaretę.“ Mudu 

kalbamės apie futbolą, apie mokyklą, apie Periką. Aš 
maniau, kad mano brolis — romus avinėlis, o jis, mat, 
buvo tikras kirstukas, kartą dėl mergų peilį į darbą 
paleido. Ir apskritai — kas būtų galėjęs pasakyti — jis, 
pasirodo, mylėjo mergas. Kai Liesasis man papasakojo, 
kad jis vienai užtaisęs ir vos nebuvęs prievarta apves- 
dintas, aš tik klestelėjau ant kėdės. „Taigi, — sako, — 
tu turi mažą sūnėną, jam jau arti ketverių metų. Tu 
tikras senis prieš jį!“ Na, aš neilgai su juo gaivinausi: 
o jei mama pamatys? Išsiimu knygas, sakau: „Aš dabar 
einu, truputį pasimokysiu“, o ji kad bent žodį, linkteli 
kartais, o kai kada ir visai nieko. Gretimas namas buvo 
didesnis už mūsų, bet irgi labai senas. Prieš pasibels- 
damas, aš trinuosi rankas, kol paraudonuoja, kad ne 
taip prakaituotų. Kartais duris atidaro Terė. Pamatau 
ją — ir lengviau atsidūstu. Tik dažniausiai teta įleis- 
davo. Juodvi su mamo mama buvo draugės, o manęs 
ji nemėgo, sako, aš, kai mažas buvęs, visada jai kokią 
šunybę iškrėsdavęs. Atidaro duris ir murma: „Virtuvė- 
je mokykitės, ten šviesiau.“ Mes sėdame prie pamokų, 
o teta pietus verda, ir virtuvė smarkiai kvepia svoguū- 
nais ir česnakais. Terė viską daro tvarkingai, į jos 
knygas ir sąsiuvinius miela žiūrėti, viskas aplenkta, 
raidės mažos, lygios, nė vieno juodulėlio, o antraštės 
pabrauktos spalvotais pieštukais. Aš jai sakau juokais: 
„Būsi dailininkė.“ Ji visada juokiasi, vos tik prasižioju, 
o kaip ji juokias — kol gyvas neužmiršiu. Be jokio 
prisivertimo, kaip sakoma — iš širdies, ir dar pliaukš- 
teli delnais. Kartais žiūriu — eina ji iš mokyklos, ir tuoj 
matyti, kad ji ne tokia, kaip visos mergiščios — anos 
susivėlusios, rankos rašaluotos. Labiausiai ji man patiko 
iš veido. Jos kojos ilgos, krūtinė dar plokščia, o gal 
ir ne plokščia, Man ne galvoj buvo nei jos krūtinė, 
nei kojos, tik veidas. Žiūrėk, guli nakčia lovoje, ir šį, 

ir tą galvoji, o prisimeni ją — ir tuoj gėda pasidaro. 
O va pabučiuoti ją — to tai norėdavau. Kai tik užsi- 
merkiu, tuoj ir matau ją, abu mudu matau, mes jau 
suaugę, vedę. Mes mokėmės kas dieną, po kokias dvi 
valandas, kartais ir daugiau, aš meluodavau: „Baisu, 
kiek uždavė!“, kad tik galėčiau ilgiau su ja pabūti. 
Tiesa, aš sakydavau: „Jei tu pavargai, aš einu sau“, 
bet ji niekad nepavargdavo. Toje klasėje aš turėjau 
geriausius pažymius, ir mokytojai mane mylėjo, ir pa- 
vyzdžiu kitiems rodė, ir šaukdavo prie lentos, ir saky- 
davo, kad aš jiems pagalbininkas, o vaikai, priešingai, 
sakydavo, kad aš palaižūnas. Aš su vaikais nesidėda- 
vau — šiaip sau pašneku klasėje ir einu sau. Su Igeru 
draugavau. Būdavo, sutinku jį gatvėje, prie Beljavis- 
tos aikštės, jis mane pamato ir tuoj prieina. Tada aš 
tegalvodavau: kad tik greičiau ateitų penkta valanda, 
ir dar nemėgau sekmadienių. Mes su Tere mokydavo- 
mės visą savaitę, o sekmadieniais ji su teta eidavo 
į Miestą pas gimines, na, o aš sėdėdavau namie arba 
stadione žiūrėdavau, kaip žaidžia antros klasės koman- 
dos. Mama niekad man neduodavo pinigų, ji vis dejuo- 
davo, kad už tėvą mažai moka. „Negali būti blogiau, 
kaip trisdešimt metų ištarnauti valdžiai. Nedėkinga ji, 
valdžia.“ Pensijos vos-ne-vos ištekdavo už butą ir mais- 
tui. Pereitais metais vos porą kartų buvau kine su mo- 
kykla, o šiemet nė karto nebuvau, ir futbolo rungty- 
nėse nebuvau — niekur. O jau sekančiais metais pinigo 
sugriebdavau, užtat kai prisimenu mūsų pamokų ruo- 
šimą — nieko nesinori matyti.“ 


„O užvis įdomiausias atsitikimas tuomet buvo kine. 
Tyliau tu, Lapause, nerodyk ilčių. Kur kas įdomesnis. 
Mes tada buvome ketvirtame kurse, ir, nors buvo jau 

metai praėję, kai Gamboa išardė didįjį Ratelį, Jaguaras 
vis sakydavo: „„Nieko, vyručiai, viskas bus kaip buvę, 
o mūsų ketveriukė karaliaus.“ Ir net geriau pasidarė, 
nes kai mes buvome šunys, Ratelį sudarė vienas bū- 
rys, o dabar taip išėjo, kad visas kursas yra Ratelis, 
o mes vadovaujame, ypač Jaguaras. Kaip jis į mus 
žiūrėjo, kaip žiūrėjo! „Aš bijau aukščio, senjorai kade- 
tai, galva sukasi.“ Jaguaras tiesiog raitosi iš juoko, 
o Kava pyksta: „Žinai, šunie, su kuo juokauji?“ Ir tas 
šoko lipti — reikėjo lipti, o tikriausiai labai bijojo. 
„Lipk, lipk!“ — ragino Garbanius. „(O dabar dainuok,— 
paliepė Jaguaras,— kaip artistas, ir rankomis mosuok.“ 
Jis įsikibo į skersinį, kaip beždžionė, o kopėčios ant 
plokščių slyst-slyst! „,„(O jei aš nukrisiu, senjorai kade- 
tai?“ Aš atsakau: „Vadinasi, toks tavo likimas.“ Jis 
visas ėmė drebėti ir uždainavo. „Na, dabar nusisuks 
sprandą“,— pasakė Kava, o Jaguaras jau už pilvo lai- 
kosi. Nukrito — tiek to, per pratybas dar ne iš tokio 
aukščio nudribti tenka. Tik be reikalo už praustuvo 
griebėsi. „Rodos, pirštą nusilaužė“,— tarė Jaguaras. 
„Mėnuo be leidžiamojo“,— sakė kapitonas kiekvieną 
vakarą.— Ir toliau sėdėsite namie, kol sužinosime kal- 
tininkus.“ Būrys elgėsi kaip reikiant, ir Jaguaras vi- 
siems sakydavo: „Jeigu jūs tokie narsūs, kodėl negrįž- 
tate į Ratelį?“ Šunys buvo romūs, biauru prasidėti. Tai- 
gi mes juos krikštijome nelabai smarkiai, o šit su penk- 
tuoju pešėmės atsakančiai, mirsiu — neužmiršiu pereitų 
metų, ypač kas darėsi kine. Ir vis per Jaguarą, mudu 
sėdėjome šalimais, ir man vos nesulaužė stuburo. Su- 
nims pasisekė, mes jų, galima sakyti, nekliudėm, su 
penktuoju darbavomės. Kerštas — malonus dalykas, 
kaip gyvas taip nesidžiaugiau, pamatęs sporto aikšte- 
lėje, koks veidas to, kuris mane anksčiau krikštijo. Mū- 
sų vos vos nesučiupo, vis dėlto pasiplūkti vertėjo, tegu 

mane skradžiai. Ketvirtakursiai su šunimis — šiaip sau, 
juokais apsipešioja, o su penktakursiais — visai kas ki- 
ta. Argi užmirši, kaip jie mus krikštijo? O kine mes 
tyčia susėdome tarp penktakursių ir šunų, kad būtų 
lengviau įsivelti į peštynes. Su beretėmis — taipgi Ja- 
guaro išradimas. Pamatau penktakursį, prisileidžiu ar- 
čiau ir pakeliu ranką prie kaktos, lyg jį sveikinčiau. 
Jis atsako, aš nusiimu beretę. „Tai ką, tyčiojatės?'— 
„Ne, aš galvą kasausi, pleiskanų daug.“ Taip, kovėmės 
žūtbūtinai ir sporto aikštelėje, ir anksčiau, kine. O jau 
karšta pasidarė, nors ir žiema. Po tuo cinkuotu stogu 
prisigrūdo tiek vaikinų — kvėpuoti nebuvo kuo. Aš jo 
nemačiau, kai įėjome, tik girdėjau, ne kas kitas, kaip 
laukinis, o Jaguaras sako: „Kažkodėl ankšta, man už- 
pakalis ant suolo neišsitenka“, jis sėdėjo prie pat ket- 
virtakursių, o Rašytojas prie kažkurio jau prikibęs, 
o šviesa jau užgesinta, o anie sako: „Klausyk, užsikišk 
koserę, arba ją sumalsim.“ Ne, Jaguaras ne tyčia pa- 
sikišo plytų, jis iš tikrųjų norėjo geriau matyti. Aš pa- 
silenkiau, įbrėžiau degtuką, o kai išgirdau, kad tam, 
penktakursiui, nukrito cigaretė, atsiklaupiau, norėda- 
mas ją paimti, ir visi subruzdo. „Ei, kadete, mesk šalin 
plytas, aš irgi noriu matyti.'— „Jūs man sakote?“ — 
klausiu. ,,„Ne, jūsų kaimynui.'— „,„Man?'— sako Jagua- 
ras.— „O kam gi daugiau?“ — „Malonėkite užsičiaup- 
ti — duokite pažiūrėti kaubojų."— „(Tai nemesite ply- 
tų?" — „Rodos, ne“, — sako Jaguaras. Aš atsisėdau, me- 
čiau ieškojęs cigaretės — tuščia jos. Atmosfera kaista, 
aš dėl visa ko pasiveržiu diržą. ,, Nemesite?"— klausia 
penktakursis. ,,Ne,— sako Jaguaras ir pila alyvą į ug- 
nį: — Kam jas mesti?“ O užpakalyje pradėjo švilpti. 
Rašytojas užtraukė „ajajai“, būrys — draug su juo. 
„Jūs iš manęs juokiatės?“— klausia penktakursis. „„Ro- 
dos, taip, senjore kadete“,— sako Jaguaras. Na, ir pra- 

sidėjo,— žodžiais neapsakysi,— aktų salėj tamsa tam- 
siausia, ir mes susikibome. Jaguaras sako, kad jis pra- 
dėjęs, bet mano atmintis gera — pradėjo ne jis. Arba 
tas penktakursis, arba jo bičiulis stojo už jį. Tiesiog 
pakvaišo, puolė Jaguarą, rodos, dar ir šiandien girdžiu, 
kaip jie stūgavo. Visi pašoko, kažkokie šešėliai šmės- 
čioja, spardosi. Na, filmo neįsidėmėjau, jis tik buvo 
prasidėjęs. Įdomu, ar Rašytojui iš tiesų įkrėtė, ar jis 
tik šiaip bliovė, paikiojo? O leitenantas Uarina šaukė: 
„Duokite šviesą, seržante, šviesą, ar apkurtote?“ O šu- 
nys jam įkandin: „Šviesą, šviesą!“, jie nežinojo, kas 
dedasi, tikriausiai manė, kad abu kursai tamsoje juos 
užgrius. Cigaretės tik laksto, nė vienas nenori, kad 
su cigarete nutvertų,— dar stebuklas, kad namo nepa- 
degė. Taip, davėme tada jiems garo, išmušė, kaip sa- 
koma, keršto valanda. Kaip dar Jaguaras sveiką kailį 
išnešė? Šešėliai taip ir šokinėjo, man rankas kojas pa- 
kirto, suprantama, ir iš savųjų vienam kitam užve- 
žiau — ar atskirsi tamsoje. ,„Kas ten, po velniais, su 
šviesa?— šaukia Uarina.— Seržante Varua, ką jūs, ar 
negirdite? Tie galvijai išsigalabys.“ Ir iš tikrųjų, mušėsi 
visur, kaip dar nė vieno nenudobė? O kai uždegė 
šviesą, viskas tylu, tik švilpukai. Uarina kažkur dingęs, 
tik penkto ir trečio kurso karininkai ir seržantai: ,,„Duo- 
kite kelią, kad jus kur, duokite kelią!“ Kad tu nesu- 
lauktum, duosim mes kelią! Jie, gyvatės, patys kas 
kur nulindo, tamsoje paleido į darbą kumščius, aš tai 
jau atsimenu, Žiurkė taip man vožė — kvapą užėmė. 
Žiūriu, kur Jaguaras, sakau: „Na, jeigu jį nudobėt, 
riesta bus jums“, o jisai kerta dešinėn ir kairėn ir juo- 
kiasi — gajus, bestija. Šauniai pakvailiojome. Vyres- 
nybei kiaulystę iškrėsti — mums tai vieni niekai. ,,(O kas 
yIraė Aš nieko nežinau, nieko nemačiau.“ Ir penktasis 
meluoja nemirksėdamas. Na, išgujome į kiemą šunis, 

jie visai primušti, o paskui — penkląjį. Mes likome 
vieni ir užtraukėme: „Ajajai.“ Visi kalba: „„Penktakur- 
siai siunta, kad sudirbome juos anksčiau, negu šunis, 
nakčia bus ataka.“ Karininkai šmižinėja kaip žiurkės: 
„Kas pradėjo? Kas užkabino? Nepasakysite — karce- 
ris.“ O mes nė negirdime, visi tik šnibžda: ,„Nakčia 
ateis, nakčia ateis“, — tik mes jų nelauksim, o pasitik- 
sim kieme. Jaguaras užlipo ant spintos, ir visi jo klau- 
sėsi, kaip tada, trečiame kurse, kada Ratelis prausyk- 
loje svarstė keršto planus. „Reikia gintis, vienas pasi- 
rengęs atstoja du nepasirengusius, tegu budintieji eina 
į aikštę ir akylai stebi. Kai tik anie pasirodys, tegu 
sušunka, mes išeisime. Darykitės sviedinius, sukite 
į gniužulus popierių iš išvietės ir laikykite rankoje, 
taip smūgis stipresnis — lyg asilas kanopa, į batus įsi- 
kiškite skustuvus, į kišenes prisidėkite akmenų ir ne- 
užmirškite petnešų, o kirkšnis saugokite kaip savo akį.“ 
Mes klausėmės, o Garbanius šokinėjo per lovas, viskas 
buvo kaip tada, trečiajame, tik dabar visas kursas su- 
kilo ant kojų, girdėjome, kad ir kiti būriai ruošiasi. 
„Po velniais, — burbėjo Rašytojas, — akmenų maža. Lup- 
kime plokštes.“ Ir visi vaišino vienas kitą cigaretėmis, 
ir visi glėbesčiavosi. Atsigulėme nenusirengę, kai kurie 
net nenusiavę. Eina, eina? Tyliau tu, Lapause, dantų 
nešiepk. Šuo, ir tas nenustygsta, daužosi, loja, o juk 
toks tylutėlis. Ei Lapause, eik miegoti pas lamą, o aš 
turiu saugoti vaikinus, kad penktakursiai jų nepri- 
muštų.“ 


Kampinis namas prie Diego Ferės ir Očarano nuo 
abiejų gatvių atitvertas balta siena metro aukščio ir 
dešimties metrų ilgio. Pačiame kampe, prie šaligatvio 
krašto, stovi žibintas. Tarpas tarp sienos ir to žibinto 

mums atstojo vartus, kuriuos paimdavo komanda, iš- 
traukusi burtą; kita komanda vartus statydavosi pati, 
už kokių penkiasdešimt metrų — Očarano gatvėje pa- 
dėdavo akmenį arba sukraudavo į krūvą striukes ant 
šaligatvio krašto. Vieni ir kiti vartai pločio buvo kaip 
šaligatvis, o aikštę atstojo visa gatvė. Jie žaisdavo fut- 
bolą. Apsiaudavo kedus, kaip „Terasų“ klube, o ka- 
muolį pripūsdavo nelabai kietai, kad neatšoktų. Žais- 
davo trumpais žemais padavimais, į vartus mušdavo 
iš nedidelio atstumo ir nestipriai. Vartų liniją nubrėž- 
davo kreida, bet po kelių minučių ją nutrindavo ka- 
muolys ir puspadžiai, ir prasidėdavo karšti ginčai, ar 
įvartį užskaityti, ar ne. Per daug įsismaginti bijojo. 
Bet vis dėlto pasitaikydavo, kad Turčius ar kuris nors 
kitas įniršes kerta į kamuolį kaip reikiant arba trenkia 
galva, ir kamuolys, perlėkęs per sieną, atsiduria sode- 
lyje, išlaužo snapučius, pataiko į duris arba, neduok 
dieve, į langą; durys trinkteli, langas išlekia, o Žaidė- 
jai, atsisveikinę su kamuoliu, paknopstomis mauna ša- 
lin. Lapnoja gatve, o Turčius klykia bėgdamas: ,„Veja- 
si, vejasi!“ Ir nė vienas nedrįsta atsisukti, pažiūrėti, 
visi leidžiasi dar greičiau ir šaukia: ,„Vejasi, policija!“, 
o Albertas, vos atgaudamas kvapą, rėkia: „Prie skar- 
džio, greičiau prie skardžio!“ Ir visi lekia paskui jį, 
kartodami: „Taip, taip, prie skardžio“, ir jis girdi, kaip 
prie pat ausies šniokštuoja draugai: Turčius — nelygiai, 
tarsi žvėris; Meksikietis — lygiai ir trumpai; Mažylis — 
vis tyliau ir tyliau, jis pradeda liktis; Emilijas— ramiai, 
kaip sportininkas, kuris, neeikvodamas jėgų, moksliš- 
kai įkvepia pro nosį, iškvepia pro burną; o Pakas, 
Sorbinas, visi kiti — dusliai, sunkiai. Šnopavimas jį pa- 
drąsina, jis susiima, šiaip taip pasiekia sankryžą, pasu- 
ka į dešinę, spausdamasis prie sienos, kad jo nepra- 
lenktų per posūkį. Toliau bėgti lengviau, Kolumbo 

gatvė leidžiasi pakalnėn — ten visai arti matyti raudo- 
nų plytų krantinė, o už jos, ligi pat dangaus, pilka 
jūra — vos už kelių žingsnių. Vaikinai iš jo juokiasi; 
vos tik jie išsitiesia Turčiaus sode, mažoje pievelėje, 
ir ima tartis, ką daryti toliau, jis tuoj pasiūlo: „„Einam 
prie skardžio.“ Šie žygiai ilgi ir nelengvi. Iš pradžių, 
Kolumbo gatvėje, liuoktelėję per mūro sieną, drybso 
uegrįstoje aikštelėje ir, rimtai, įgudusia akimi žiūrėda- 
1ni iš ten į uolų kyšulius, svarsto, kaip nusileisti žemyn, 
vertina kliūtis, juos skiriančias nuo akmeningo pliažo 
Albertas — pats karščiausias strategas. Įsmeigęs akis 
į skardį, jis davinėja trumpas komandas, balsu ir mos- 
tais mėgdžiodamas kino herojus: „„Čionai. Ant tos uo- 
los, kur paukščių plunksnos, ji tvirtesnė... Šuolis — 
vienas metras... Paskui — juodais akmenimis — jie 
plokšti... Ten bus lengviau... Iš anos pusės — sama- 
nos, šliaužte nušliaušim... Žinokite, tokiu būdu mes 
pateksime į naują vietą...“ Jei kas nors prieštarauja 
(pavyzdžiui, Emilijas — jis mėgo komanduoti), Alber- 
tas karštai gina savo nuomonę, ir vaikinai pasidalija 
į dvi stovyklas. Karšti ginčai juos šildo tais vėsiais, 
ukanotais rytais. Už nugaros, krantine, viena paskui 
kitą be pertrūkio važiuoja mašinos; būdavo, keleivis 
iškiša galvą pro langelį, pažiūri į vaikinus, ir, jeigu 
jis pats nesuaugęs, akyse sužiba pavydas. Paprastai 
nugali Albertas, jis ginčijasi atkakliai, su tvirtu įsiti- 
kinimu, įrodo ką tik nori. Žemyn leidžiasi pamažu, 
tyliai, gražiuoju, nusiteikę kuo draugiškiausiai, vienas 
kitą drąsindami žvilgsniu, žodžiu, šypsena. Kada kuris 
nors įveikia sunkią kliūtį arba vikriai nusileidžia že- 
mėn, visi ploja. Laikas slenka labai lėtai, kiekviena 
minutė tempiasi be galo. Paskui, baigdami kopti, pa- 
drąsėja; jau visai nebe toli tas savotiškas gaudesys, 
kurį naktimis jie girdi lovose. Vanduo šniokščia, at- 

sidaužęs į akmenis; trenkia druska ir tuščiomis kriauk- 
lėmis; pliažas čia pat — siauras pusratis tarp akmenų 
ir jūros; jie nukurna ten, suvirsta į krūvą, kvatoja, 
stumdosi, pasakojasi kopimo vargus, linksminasi iš vi- 
sos širdies. 

Jei rytas ne perdaug šaltas arba pilkame danguje 
pavakare pasirodo saulė, Albertas nusiauna kojas, pa- 
siraitoja kelnės ir, drąsinamas šūksnių, ima šokinėti 
pakrantėje. Jis jaučia vandens šaltumą ir glotnų ak- 
menų paviršių ir, viena ranka prilaikydamas kelnes, 
kita taško į vaikinus. Šie slepiasi už kits kito, paskui 
nusiauna patys, puola ant jo, taškosi, prasideda grum- 
tynės. Vėliau, permirkę iki panagių, jie išlipa į krantą 
ir, sugulę ant akmenų, svarsto kelionę atgal. Ropštis 
aukštyn itin sunku. Atsivarę iki savo gatvės, jie su- 
drimba ant žolės Turčiaus sode, rūko cigaretes, pirktas 
smuklėje ant kampo, ir čiulpia mėtinius saldainius, kad 
iš burnos neitų tabako kvapas. 

Kai nežaidžia futbolo, neina prie jūros ir neaptarinė- 
ja dviračių lenktynių, tada eina į kiną. Šeštadieniais — 
į rytmetinį seansą ,„Ekscelsiore“ arba į Rikardą Palma, 
dažniausiai į balkoną. Susėda pirmoje eilėje, šurmu- 
liuoja, mėto žemyn degančius degtukus ir garsiai ko- 
mentuoja tai, kas dedasi ekrane. Sekmadieniais — vis- 
kas kitaip. Jiems reikia eiti Champagnat mokyklon į pa- 
maldas, tik Emilijas ir Albertas mokosi toliau, centre. 
Mažne visada, neužsukdami namo, tiesiog su mokyk- 
los uniforma, dešimtą valandą jie susitinka prie Cent- 
rinio parko, susėda ant suoliuko, spokso į einančius 
bažnyčion ir kapliuojasi su gretimų kvartalų vaikais. 
Popiet eina į kiną, dabar jau sėdas į parterį, išsipustę 
ir susilaižę, dusdami kietose apykaklėse ir susiveržę 
kaklaraiščiais, kuriuos pariša mamos. Kai kurie ateina 
su seserimis; likusieji slimpindavo paskui juos pro- 

spektu, pravardžiuodami auklėmis ar kavalieriais. Mer- 
gaičių jų kvartale — ne mažiau kaip berniukų, jos irgi 
tarp savęs draugauja, o su vaikiščiais riejasi. Jei ber- 
niukai pamato mergaite, jie seka paskui ją, tampo už 
kasų ir tyčiojasi iš jos brolio, o tas verkšlena: „Ji 
pasiskųs tėvui, o jis man iškarš kailį, kad jos neuž- 
stojau.“ Jei kuris berniukas vienas pakliūva tarp mer- 
gaičių, jos rodo jam liežuvį ir erzinasi, o šis, susigėdęs, 
raudonuodamas, eina pamažu, kad nepamanytų, jog jis 
bailys, išsigando sijonų. 


„O jie neatėjo, karininkai, matyt, kas sutrukdė. Mes 
jau manėme — eina, pašokome, o budintieji sako: ,„Ty- 
liau, čia kareiviai.“ Nakčia prikėlė tuos laukinius, su- 
sirinko jie aikštėje, su šautuvais, lyg tiesiai į mūšį, ir 
seržantai, ir leitenantai, veikiausiai bus suuodę. Penk- 
tas kursas, tiesa, norėjo ateiti, mes vėliau sužinojome, 
jie visą naktį ruošėsi, sako, laidynių prisidirbo, amo- 
niako mišinių prisitiekė. Na, ir keikėme tuos karei- 
vius — jie visai pasiuto, durtuvais mums grūmojo. Kas 
jau kas, o jis to budėjimo kaip gyvas neužmirš, sako, 
pulkininkas vos jo neprimušęs, o gal ir branktelėjo 
kokį kartą. ,„Uarina, jūs tikras ištižėlis“,— sako. Mes 
jam padarėme tokią sarmatą prieš ministrą, prieš pa- 
siuntinius, kad jis vos neverkė. Taip viskas ir būtų 
baigęsi, jei ne ta šventė kitą dieną, — „Šaunu, pulki- 
ninke, šaunu“, — jie mus kaip beždžiones rodė, rikiuo- 
tės pratybos aikštėje prieš arkivyskupą, ir pietūs, ir 
gimnastika prieš generolus, ir žŽygiuotė su išeigine uni- 
forma, ir kalbos, ir pietūs su pasiuntiniais. Visi žinojo: 
kažkas bus, kaip prieš audra. Jaguaras sako: „Šiandien 
mes turime juos nugalėti visose rungtyse, Kad nė vie- 
no taško negautų, nei iš gimnastikos, nei iš bėgimo." 

Iš pradžių dar buvo nieko, maišalynė prasidėjo nuo 
lyno, ligi šiol dar tebegelia rankas, o kaip jie staugė: 
„Pitonai, nepasiduok!"“, „„Taip ir reikia, Pitonai!“, „„Va- 
ryk, varyk, varyk!“ Dar iš ryto, prieš pusryčius, mudu 
su Jaguaru buvom nuėję pas Uriostę. Jis mums pasa- 
kė: „Nors sprokite, bet nugalėkite, apginkite mūsų bū- 
rio garbę.“ Tik vienas Uarina nieko nežinojo, kelmas. 
O Žiurkės uoslė kaip šuns, sako: „Jūs tik pamėginkite 
prieš pulkininką iškrėsti kokią šunybę! Ei, kas ten 
žvengia?“ Tyliau tu, Lapause, nešiepk dantų. 

Žmonių prisirinko galybė, kareiviai išnešė iš valgyk- 
los kėdes, ne, rodos, tai buvo kitą kartą, na, vis tiek, 
minia žmonių, visi su mundurais, ir nesupaisysi, kuris 
iš jų generolas Mendosa. Tikriausiai tas, kuriam dau- 
giausia ordinų, o kai prisimenu mikrofoną, negaliu, 
juokinga, ir taip tu man nesisek,— mes prapliupome 
žvengti, vos netrūkome iš juoko; ech, jei Gamboa būtų 
buvęs jo vietoj; ne, kai pagalvoju, tiesiog leipstu. Kas 
galėjo pamanyti, kad tokia košė užvirs, tiesa, penkta- 
kursiai į mus šnairavo kaip žvėrys, lūpas krutino, lyg 
būtų mus keikę. Suprantama, ir mes juos keikėme. Ei, 
Lapause, tyliau! „Išsirikiavote, kadetai? Laukite švil- 
puko.“ Per mikrofoną sako: „Laisvi judesiai.“ „Taip, 
posūkis, dar, dar.“ „Pirmyn, žengte marš.“ „O dabar 
skersinis, tikiuosi, gerai išsiprausėte, suskiai?“ ,Viens, 
du, trys, sparčiu žingsniu. Sveikinkite.“ Tas mažytis 
ant skersinio — čia tai bent, lyg ir be raumenų, o žiu- 
rėk, ką išdarinėja. Pulkininko mes irgi nematėme, bet 
jis mums nė motais, prisimenu aš jį — labai jau didžiu 
nešasi, o paskutinis kiaulė, dar va sako — „kariška lai- 
kysena“, o aš jį gerai menu — diržą atsisegs, ir iškart 
pilvas ligi žemės, snukis — arkliai baidytųsi. Aš ma- 
nau, jis mėgsta tik iškilmes ir paradus. „Žiūrėkite, ko- 
kie mano vyrukai, visi rinktiniai“; dzilin-dzilin, prasi- 

deda cirkas, štai šunyčiai, 0 štai dresiruotos blusos, 
o štai drambliai ekvilibristai, dzilin-dzilin. Jei aš taip 
cypčiau — be atvangos rūkyčiau, kad balsas pastorėtų, 
kariškiui netinka toks balsas. Aš jo niekad nemačiau 
per pratybas ir net įsivaizduoti negaliu apkasuose, o šit 
paradas — čia kas kita; „Trečioji kolona, lygiuok, ka- 
detai, dėmesio, karininkai, laisviau, ne taip įtemptai, 
laikysena, laikysena, kur? Tvirtesniu žingsniu“; ak tu, 
gyvate, užtat kokį snukį nutaisei, kai prasidėjo virvės 
traukimas. Sako, ministras net suprakaitavo ir vis jo 
klausia: ,„Ar jie iš proto išėjo?“ Mes sustojome lygiai 
prieš kits kitą, ketvirtas ir penktas, o tarp mūsų futbo- 
lo aikštė. Vaikinai tribūnose tik šurmuliuoja, o šunys 
spokso, akis pastatę, nieko nesupranta; palaukite va- 
landėlę, viskas paaiškės. Uarina sukaliojasi, inkščia: 
„Kaip manai — atsilaikysite?“ Jaguaras sako: „Jei ne- 
laimėsime, metus neleiskite į miestą!“ Žinoma, aš taip 
nebūčiau pasakęs: jų pusėje irgi stojo vyrai kaip mū- 
rai — Gambarina, Linksmuolis, Mėsininkas — kaip rei- 
kiant žaliūkai. Man jau iš anksto rankos skaudėjo — 
taip nervinausi. Tribūnose šaukia: „Jaguarą į priekį", 
ir dar: „„Pitonai, tu — visa viltis.“ Mūsiškiai, iš pirmojo, 
užtraukė „ajajajai“. Uarina juokėsi, juokėsi, o paskui 
jam toptelėjo, kad norime penktajam įkrėsti, ir pra- 
trūko: „Žalčiai, ką darote, čia generolas Mendosa, pa- 
siuntinys, pulkininkas, ką darote?“ Tik seilės tyška. 
O mus juokas ima. Pulkininkas sako: „Žinokite, kad 
virvės traukėjams reikalinga ne tik jėga, bet dar ir 
įgudimas, protas, sumatumas, pastangų darnumas“, 0 aš 
leipstu iš juoko. Vaikinai mums plojo, tiesiog iš galvos 
ėjo — tik visiškas beširdis galėjo nesijaudinti. O penk- 
tasis, visi su juodais marškinėliais, stovi ir laukia — 
jiems irgi plojo. Leitenantas nubrėžė brūkšnį. Žaidimas 
dar neprasidėjo, o tribūnose — riksmas nežmoniškas. 

„Ketvirtas! Ketvirtas!“, „,„Kiek tik bus rungčių, penk- 
tas — ant menčių! Nors su velniu susidėsit, prieš ket- 
virtą nelaimėsit." 

Jaguaras sako: ,,„Ko staugi? Tausok jėgas.“ O aš ne- 
ištveriu, labai jau gražiai išeina: „Nors su velniu su- 
sidėsit, prieš ketvirtą nelaimėsit! Va-lio, va-lio!'— 
„Na,— pasakė Uarina,— tai pradedam. Ką gi, vyručiai, 
nepadarykite kursui gėdos“, — nežinojo, kvailys, kas 
jo laukia. „Bėgte!“ Jaguaras priekyje, greit, greit, o-lia, 
o-lia, Urioste, greit, greit, spausk, Pitonai, Rochai, va- 
ryk, Toresai, dėk, Riofrijau, Paljasta, Pestana, Kuevasai, 
Sapata, nepasiduok, nors mirsi — neužleisk nė milimet- 
ro. Štai tribūnos, gal pamatysim iš arti Mendosą, neuž- 
mirškite pakelti rankų, kai Toresas pasakys „trys“. 
Žmonių — galybė, kariškių kiek, tur būt, ministro adju- 
tantai, aš norėčiau pasiuntinius įžiūrėti, oi, kaip ploja, 
o mes dar nė nepradėjom. Taip, dabar — kai-rėn, leite- 
nantas tuoj duos virvę, oi dieve gailestingas, bent 
mazgai būtų geri, oi, kokie penktojo snukiai, negąsdin- 
kite manęs, mirsiu. „Stok! Valio-o-o!“ Šit prieina Gam- 
barina, leitenantas jau tiesia virvę, skaito mazgus, o jam 
kad bent kas, sako mums: „Tai ką, stačia galva ant 
ragų puolate? Žiūrėkite, kad nereikėtų gailėtis. ..'— 
„Savo bobutę gąsdink, o ne mus“,— sako Jaguaras. 
„Vėliau pasišnekėsim“,— atsako Gambarina. ,,Užteks 
juokų, — nutraukia juos leitenantas, — komandų kapito- 
nai, eikit čionai, stoti į eilę, tuoj švilpsiu, jei kas per- 
žengs liniją — duodu signalą „palikt“. Laimės tas, kas 
surinks dviem taškais daugiau. Ir nesiskųskite, aš tei- 
singas Žmogus.“ Prasimankštinkim, pašokinėkim; v-vel- 
nias, vaikinai šaukia „Pitonas“, mažai kas „Jaguaras“, 
daugiausia „Pitonas“, ir ko jis laukia? Greičiau būtų 
švilpukas. ,„Pasiruoškit, vyrai, — sako Jaguaras.— Lai- 
kykitės.“ O Gambarina paleido virvę ir mums pagrū- 

mojo kumščiu; visi jie nervinosi, kad tik nepralaimėtų. 
Tiesa, vaikinai labai mus palaikė, šaukė — mums be- 
mat daugiau jėgų atsirado. „Taip, taip, brolyčiai, viens, 
du, trys, išsprūdo, oi viešpatie. oi dievulėliau, keturi, 
penki, virvė kaip gyvatė, taip ir maniau, mazgai mažu- 
čiai, rankos — penki, šeši — slysta, septyni, dievaži, 
stumiamės — prakaitas žliaugia, devyni, varyk, varyk, 
dar truputėlį, vyručiai, och, och, švilpukas, tfu. Penk- 
tasis Zzvygia: „Neteisingai, senjore leitenante“, ,„Mes 
linijos neperžengėme“, o mūsiškiai iš vietų pašoko, 
beretes nusitraukė, oi, kiek berečių! Ką jie šaukia? 
„Pitonas“? Dainuoja, staugia, kaukia, tegyvuoja Peru, 
mirtis penktam kursui, nesivaipykite taip biauriai — 
sprogsiu iš juoko. Valio-o0-o, valio-o-o! „„Baigt kalbas, — 
sako leitenantas.— Vienas—nulis ketvirtojo naudai. 
Ruoškitės antrai rungčiai.“ Taip, mūsų ketvirtasis rėk- 
ti moka, jau kad staugia, tai staugia, ei Kava, laukini, 
aš tave matau, ei Garbaniau, šaukit, šaukit, tas padeda, 
raumenys apšyla, v-velnias, liejas,kaip iš piltuvo, na, ne- 
slysk tu, virve, — visai kaip gyvatė. Gulėk ramiai, ne- 
sikandžiok, Lapause. O užvis blogiausia — kojos, slysta 
per žolę kaip per ledą, kaip mat ką nors nusilauši, 
sprandas nutruks; kas atleido? Tvirčiau! Nesilenkite, 
ne, kuris velnias atleido, laikyk ją, gyvatę, pagalvok 
apie kursą, keturi, trys, och, o tribūnose kas darosi! 
Velniava, Jaguarai, nutempė, bestijos. Nelengvai jiems 
ėjosi, ant kelių klaupė, vos ne kryžiumi gulė, lekuoja, 
prakaitas čiurkšlėmis teka. ,„Vienas—vienas“,— sako 
leitenantas, — ir be isterijos, kas jūs, bobos?“ Dabar jie 
pagavo mus plūsti, nori susilpninti kovos dvasią: „Kad 


jūs nusprogtumėt!“, „Mes jums visas gyslas ištampy- 
sim, velnio išperos!“; na, ir mes netylim: „,„Užčiaupkit 
koseres — sugurinsim!"'— ,„Kretinai,— sako leitenan- 


tas, — ar nematote — tribūnose girdėti, jūs dar man at- 

siimsite!“ O mes tratinam — šunsnukiai jūs, šiokie, to- 
tokie ir anokie. Šį kartą greičiau ėjosi, linksmiau, vi- 
siems kaklai vos neplyšta, išsipūtė, gyslos mėlynos, ūk- 
čiojam visi drauge. Vaikinai klykia: „Ketvirtas, ketvir- 
tas, švilpkite, valio-o-o0!“ 


Nors su velniu susidėsit, 
Prieš ketvirtą nelaimėsit! 
Kiek tik bus rungčių, 
Penktas — ant menčių. 


„Na, na, dar truputį, dar kartą, plėšiam — ką, atsi- 
kandot.“ Jaguaras sako: „(Dabar jie mums užkurs pirtį, 
jiems nusispiauti, kad čia generolai. Bus istorinis mūšis. 
Matote, kaip Gambarina į mane dėbčioja?“ Vaikinai 
tribūnose keikiasi, Uarina puldinėja ir šen, ir ten: ,„Pul- 
kininkas ir ministras viską girdi, būrininkai, užrašyki- 
te po penkis žmones, po septynis, po dešimt, mėnesį, 
du mėnesius be leidžiamųjų.“ Nagi, vyručiai, spustel- 
kim, dar, dar, parodykim, kad mes tikri vyrai, o ne 
bobos. Na, mes spustelėjome, ir šit matau, iš tribūnų, 
kur penktasis, šliaužia dėmė, ruda su raudonais šlake- 
liais, didėja, skleidžiasi. „Penktas ateina!— kriokia Ja- 
guaras.— Laikykitės, vyrai!“ Gambarina paleido virvę, 
ir jie visi išgriūva, tiesiai ant brūkšnio, aš šaukiu: 
„Pergalė!“, o Jaguaras ir Gambarina jau susikibo, rai- 
čiojasi žemėje, o Uriostė ir Sopata bėga pro mane ir 
kad puls tašyti penktąjį, liežuvius išvertė, o tribūnose 
dėmė didėja, o Poljasta nusitraukė marškinėlius ir mo- 
suoja mūsiškiams: čionai, vyručiai, linčiuoja! Leite- 
nantas norėjo atskirti Jaguarą ir Gambariną ir nematė, 
kad užpakaly — krūva didyn. „Ar apakote, rupūžės? 
Pulkininkas žiūri.“ Tik staiga ėmė šliaužti antra dė- 
mė — mūsiškiai ateina! Visas kursas — vienas Ratelis, 
kur tu, Kava, bičiuli, kur tu, Garbaniau?— visi petys 

Į petį, visi sugrįžo į bandą, o mes — vadai. O pulki- 
ninkas kad suspigs: „Karininkai, karininkai, sustabdyti 
šitą kvailystę! Gėda visai mokyklai!“ O aš matau, brau- 
nasi artyn tas pats tipas, kur mane krikštijo, snukis 
pamėlęs,— palaukit, vyručiai, vieną sąskaitėlę suvesiu, 
kad pamatytų mano brolis, oi, kaip jis tų laukinių ne- 
mėgsta; pražiojo nasrus, bailys niekingas,— visi jie bai- 
liai, o tuo tarpu ka-ad ims mus diržais vanoti, karinin- 
kai ir seržantai nusijuosė diržus, ir dar, sako, iš tribūnų 
atbėgo, ir iš kviestinių diržus dar paėmė, nors jie ir 
svetimi, bet nepabūgo, man, rodos, sagtimi dėjo, ir ne 
kartą, visą nugarą išakėjo. „(Čia sąmokslas, senjore ge- 


nerole, aš jiems parodysiu!“ — „Koks, po velnių, są- 
mokslas, senjore, sustabdykite juos, tokius ir ano- 
kius." — „„Senjore pulkininke, išjunkite mikrofoną“, švil- 


pia, čaižo, leitenantas prie leitenanto, nieko nesupai- 
sysi, nugarą karšia, o Jaguaras su Gambarina susikibę 
žolėje — gyvi aštuonkojai. Na nieko, Lapause, išnešėm 
kailį, tik nesikandžiok. Sustojome į eilę, visas kūnas 
dega, vos ant kojų besilaikau — jėgų nėra, rodos, tik 
kristum į žolę. Visi tylūs, ramūs — nepatikėsi, tiktai 
krioguojam, krūtinės kilnojasi, leidžiamieji niekam ne 
galvoj, kad tik ligi lovų nukrypavus. 

Aiškus daiktas — įkliuvom, ministras įsakys, nosies 
kas jiems, čia jie nieko dėti, o kaip išsigando. Eikite 
sau namo ir neužmirškite, ką matėte, o leitenantai per- 
sigando dar labiau. Uarina, tu visas geltonas, į veid- 
Mendosa? Ar tas peniukšlis, prie kurio boba su mėlyna 
suknele? Aš maniau, kad jis pėstininkas, bet su raudo- 
nom juostelėm, artilerija.“ O pulkininkas kone graužia 
mikrofoną, nežino, ką sakyti, spiegia ,„kadetai“, ir vėl 
„kadetai“, ir vėl „„kadetai“, ir gaidukus laido, o aš ne- 


73 


galiu, juokas mane paėmė, tai matai kaip, šuneli, o visi 
stovi, kinkas drebina. Tai ką aš čia sakiau, Lapausėle? 
Aha, taip, jis spiegia: „Kadetai, kadetai, susitarsime 
gražiuoju, tiktai jūsų vardu, karininkų vardu, mano pa- 
ties vardu kuo nuolankiausiai atsiprašykime.“ O tai 
bobai mes plojome gal penkias minutes, sako, susigrau- 
dinusi, žliumbusi, kad mes vos rankų neatmušėme, ir 
ėmė pirštais mums siųsti bučinius, gaila, toli, neįžiūrė- 
jau, ar ji nieko sau, ar kaliausė. Ar tu, Lapausėle, ar 
nedrebėjai, kai jie pasakė: „Trečias kursas — apsivelka 
uniformas, ketvirtas ir penktas — pasilieka.“ O ar žinai, 
šuneli, kodėl niekas nepajudėjo, nei karininkai, nei 
būrininkai, nei svečiai, nei tu? Todėl, kad yra pasaulyje 
velnias. Tada jinai ir išsišoko: ,„„Pulkininke.“— „„Ma- 
dam?“ Visi sukruto, kas ten vėl? ,„Pulkininke, maldau- 
ju."— „Madam, man trūksta žodžių.“ — „Išjunkite mik- 
rofoną!"— „„Maldauju jus, pulkininke.“ Kiek laiko mes 
stovėjome, a, Lapausėle? Nežinau, visi žiūrėjo į pe- 
niukšlį, ir į ją, ir į mikrofoną, visi šaukė vienu balsu, 
o iš tarties mes pastebėjome, kad ji — iš Valstijų. ,,Na, 
aš prašau, pulkininke!“, o aikštėje tylu, visi lyg ap- 
mirę. „Kadetai, užmirškime gi apgailėtiną atsitikimą. .. 
begalinės jos didenybės gerumas...“ Gamboa paskui 
pasakė: „Gėda, kas čia, ar vienuolyno mokykla, kad 
bobos tvarką darytų?“ ,„Padėkokite jos didenybei.“ Mu- 
siškiai ploti moka, ir kas tik sugalvojo, — kaip trauki- 
nys, iš pradžių pamažu, paskui vis greityn, greityn — 
tam-m, viens, du, trys, keturi, penki, — tam-m, viens, 
du, trys. keturi, — tam-m, viens, du trys, — tam-m, viens, 
du —tam-m, viens, — tam, tam, tam-m-m-m ir vėl iš 
pradžių. Tie, iš penktojo, nagus sau kremta, kad nuga- 
lėjome atletikoje, o mes tam-tam-tam, ir dar jai rikte- 
lėjome: „„Valio!“, net šunys plojo, ir seržantai, ir lei- 
tenantai, ir vėl — tam-tam-tam,— į pulkininką žiūrėki- 

te, pasiuntinio Žmona ir ministras išeina, jis tuoj vėl 
paleis kakarinę, pasakys: „Jūs manote, kad jūs tokie 
mitrūs, 0 aš jus į ožio ragą“, ne, juokiasi, ir generolas 
Mendosa, ir pasiuntiniai, ir svečiai, ir karininkai, tam- 
tam-tam, o-oi, kokie mes šaunūs vyrai, vai jergau, 
jergutėliau, tam-tam-tam, ne šiaip kas, Leonsijo Prado 
mokykla, pirma klasė, tegyvuoja Peru, kadetai, mes 
dar būsime reikalingi tėvynei, visada pasiruošę, taip, 
galvą aukščiau, žvelk linksmiau. Jaguaras šaukia: „Kur 
Gambarina? Tuoj jį pabučiuosiu! Jeigu jis gyvas, Ži- 
noma, labai aš jau jį...“, pasiuntinio žmona verkia, 
mes plojam, tai mat kaip, Lapausėle, sunkus gyvenimas 
mokykloje, daug ko iškęsti tenka, bet yra joje ir gerų 
pusių, gaila, Ratelio daugiau nebėr, o va anksčiau — 
kaip širdis džiaugdavosi, kada mes, trisdešimt vaikinų, 
susirinkdavome prausykloje. Visada, velnias, kortas su- 
maišo, kas gi dabar bus? Įklimpsime per tą Kavą, jį 
išvys, mus išvys, per kažkokį sumautą stiklą. Na, kiek 
kartų tau reikia sakyti, nešiepk dantų, Lapause!“ 


Užmiršo jis ir sekančias dienas, nuobodžias, nesma- 
gias. Keldavosi anksti — visą kūną gėlė nuo nemi- 
gos, — klaidžiojo po tuščius negyvenamo namo kamba- 
rius. Palėpėje, bokštelyje, rado krūvas senų laikraščių 
ir Žurnalų ir tingiai juos vartė kiauras dienas. Tėvų 
vengė, į jų klausimus tik trumpai burbtelėdavo. „Ką 
tu manai apie tėvelį?“— kartą paklausė motina. „Nie- 
ko,— atsakė jis,— nieko aš apie jį nemanau.“ O kitą 
kartą: „,„Ar tu patenkintas, Riči?“— „Ne“. Kitą dieną 
po atvažiavimo tėvas priėjo prie jo lovos ir šypsoda- 
masis atkišo skruostą. „Labas rytas“,— pasakė Rikar- 
das nė nekrustelėjęs. Tėvo akyse šmėkštelėjo šešėlis 
ir išnyko. Tą dieną ir prasidėjo nematoma kova. Ri- 

kardas nesikeldavo, kol neišgirsdavo tėvo išeinant ir 
uždarant duris. Po pietų, pavakare, jį veždavosi pasi- 
važinėti. Jis vienas sėdėdavo užpakalinėje pasostėje ir 
kaip įmanydamas dėjosi gėrįsis parku, gatvėmis, aikš- 
tėmis. Jis tylėdavo kaip žemė, bet atidžiai klausyda- 
vosi, ką kalba tėvas su motina. Kartais jis nesupras- 
davo vienos ar kitos užuominos ir po to visą naktį 
kankindavosi, įvairiai spėliodamas. Jis visada būdavo 
sargus. Jeigu į jį netikėtai kas kreipdavosi, jis saky- 
davo: „Kaip?“ Kartą nakčia išgirdo, kaip gretimame 
kambaryje jie kalbasi apie jį. ,Jam tik aštuoneri me- 
tai, — sakė motina.— Jis pripras.'— ,„Jis turėjo daugiau 
laiko, negu reikia“, — atsakė tėvas, ir jo balsas buvo 
sausas ir griežtas. „Jis tavęs niekad nematė, — neatlyžo 
motina, — palauk, pakentėk. — „Tu blogai jį auklė- 
jai, — kalbėjo tėvas.— Tu esi kalta, kad jis toks. Visai 
kaip mergaitė.“ Paskui ėmė kalbėtis pašnibždomis. Po 
kelių dienų jis pajuto kažką negera — tėvai buvo kaž- 
kokie keisti, kalbėjo užuominomis. Jis klausėsi ir žval- 
gėsi itin atidžiai, nepraleisdamas nei judesio, nei žings- 
nio, nei žvilgsnio. Tačiau nieko negalėjo susigaudyti. 
Vieną rytą mama jį bučiuodama pasakė: „(O kas būtų, 
jei tu turėtum sesutę?“ Jis pagalvojo: „Jei aš nusižu- 
dyčiau, jie būtų kalti ir nueitų į pragarą.“ Baigėsi 
vasara. Jis negalėjo rasti sau vietos, laukė nesulaukė 
balandžio!, kada eis į mokyklą ir beveik visą dieną 
nebus namie. Kartą galvodamas išsėdėjo bokštelyje ke- 
lias valandas, o paskiau nuėjo pas mamą ir pasakė: 
„Ar jūs negalėtumėte manęs atiduoti į internatą?“ Jis 
tarėsi nepasakęs nieko blogo, bet mama žiūrėjo į jį aša- 
rotomis akimis. Jis susibruko rankas į kišenes ir pri- 
dūrė: „Aš nelabai mėgstu mokytis. Atsimeni, dar teta 


* Pietų pusrutulyje balandis atitinka mūsų spalį. 

Adelina apie tai kalbėjo. Tėvelis pyks. O internate 
mane privers mokytis.“ Mama įdėmiai žiūrėjo jam 
i akis, ir jis susidrovėjo. „,„O kas liks su manimi?“ — 
„Ji, — tvirtai atsakė Rikardas.— Sesutė.“ Liūdesys ma- 
mos akyse dingo, pasirodė išgąstis. ,,Jokios sesutės ne- 
bus,— pasakė mama.— Aš užmiršau tau pasakyti.“ Jis 
mąstė visą dieną, kad blogai pasielgė, ir kankinosi, 
šitaip išsidavęs. Nakčia gulėjo lovoje atmerktomis aki- 
mis — galvojo, kaip atitaisyti savo klaidą; jis kalbėsis 
su jais visai mažai, visą dieną kiurksos pastogėje. Stai- 
ga pakilo triukšmas, netrukus jis dar labiau padidėjo, 
kažkieno balsas šūkčiojo baisius žodžius. Jis išsigando, 
nustojo galvoti. Labai aiškiai girdėjo keiksmus, o tar- 
pais pro riksmus ir plūdimą pasigirsdavo maldaujamas 
ir silpnas mamos balsas. Paskui viskas nutilo, bet vėl 
kažkas švilptelėjo, plumptelėjo, o kai mama sušuko 
„Riči!“, jis buvo jau pašokęs, pribėgo prie durų, atla- 
pojo jas, suriko: , Nemušk mamos!“ Jis tik spėjo pa- 
matyti, kad mama — su naktiniais marškiniais, kažko- 
kia svetima šoninėje lempos šviesoje, kažką murma... 
Bet staiga prieš jį išdygo kažkas didelis, baltas. ,,Nuo- 
gas“, — pagalvojo jis ir išsigando. Tėvas kirto jam del- 
nu, jis griuvo, nespėjęs nė surikti. Bet tuoj vėl atsi- 
stojo; viskas aplinkui ėmė suktiš. Jis norėjo pasakyti, 
kad jo niekas iki šiol nemušė, kad taip daryti nega- 
lima, bet tėvas vėl jam smogė, ir jis vėl pargriuvo. 
Nuo grindų jis matė, nors ir sukosi visas kambarys, 
kaip mama pašoko iš lovos, kaip tėvas ją sugriebė, 
lengvai pastūmė atgal, o paskui, garsiai keikdamasis, 
atsigrežė į jį, pakėlė nuo grindų, ir jis pasijuto vėl 
tamsiame savo kambaryje, o žmogus, baltas tamsoje, 
vėl šėrė jam per veidą, ir dar jis spėjo pamatyti, kaip 
tas žmogus vėl stojasi tarp jo ir motinos, pasirodžiusios 

tarpduryje, griebia jai už rankos ir velka nelyginant 
skudurinę lėlę. O paskui durys užsitrenkė, ir jis nu- 
grimzdo į košmaro verpetą. 


IV 


Iš autobuso jis išlipo ties Kamparo gatve ir dideliais 
žingsniais paržirgliojo per tris kvartalus ligi namų. 
Perėjęs kelią, pamatė govėdą vaikų. Kažkuris pašaipiai 
tarė jam už nugaros: „Šokoladą pardavinėji?“ Kiti nu- 
sijuokė. Prieš daug metų jis irgi erzino karo mokyklos 
kadetus, juos pravardžiuodamas „šokoladiniais“. Moti- 
na jam atidarė duris ir pabučiavo. 

— Taip vėlai, — pasakė ji— Kas atsitiko, Albertai? 

— Tramvajai prisigrūdę, mama. Eina tik kas pusva- 
landis. ; 

Motina paėmė kuprinę ir kepurę ir nulydėjo į jo 
kambarį. Namelis buvo mažutis, vienaaukštis, švariai 
užlaikomas. Albertas nusirišo kaklaraištį, nusivilko pa- 
laidinę ir numetė ant kėdės. Motina viską surinko ir 
tvarkingai sudėjo. 

— Valgysi? 

— Pirma nusiprausiu. 

— Tau buvo liūdna be manęs? 

— Taip, mama, labai. 

Jis nusivilko marškinius ir, dar su kelnėmis, įlindo 
į chalatą. Nuo to laiko, kai įstojo į mokyklą, motina 
nematė jo nuogo. 

— Aš uniformą išprosysiu. Visa nešvari. 

— (Gerai,— tarė Albertas. Įsispyrė į šlepetes. Atidarė 
komodą, išsiėmė marškinius su apykakle, glaudes, ko- 
jines. Iš naktinio staliuko išsiėmė nublizgintus juodus 
batelius. 

— Aš juos rytą nuvaliau,— vėl prabilo motina. 

— Nereikėjo, mama. Tu rankas susigadinsi. 

— Kam mano rankos reikalingos?— atsiduso ji— 
Kam aš pati, vargšė, reikalinga? 

— Šiandien buvo rašomasis darbas,— nutraukė ją 
Albertas.— Sunku buvo. 

— Vargšelis!..— užjautė motina— Gal prileisti 
vonią? 

— Ne. Prausiuos po dušu. 

— Gerai. Bėgu taisyti pusryčių. 

Ji apsigręžė ir nuėjo į duris. 

— Mama! 

Motina sustojo tarpduryje. Ji buvo mažutė, liesutė, 
neišsidažiusi, nesusišukavusi; oda jos baltutėlė, akys 
įkritusios, išvargusios, prikyštė suglamžyta. Albertas at- 
simena, kad dar ne taip seniai ji kiauras valandas iš- 
stovėdavo prie veidrodžio, pudrinosi, tepėsi kremais, 
dažė blakstienas ir vokus. Kasdien ji vaikščiodavo į kir- 
pyklą, o vakarais, prieš eidama kur nors, nepakenčia- 
mai ilgai rinkdavosi suknelę. Nuo to laiko, kai išėjo 
tėvas, ji visiškai pasikeitė. 

— Tu tėvelio nematei? 

Ji vėl atsiduso ir nukaito. 

— Tik tu pagalvok, antradienį buvo,— tarė ji — Aš 
nežinojau, kas beldžiasi, ir atidariau duris. Na, visai 
be sąžinės, Albertai, tu tiesiog negali suprasti. Jis no- 
rėjo, kad tu pas jį užeitum. Vėl siūlė pinigų. Ne, jis 
nori mane į kapą nuvaryti!-— Ji užsidengė akis ir ty- 
liai pasakė: — Tu turi kentėti, brangusis. .. 

— Einu po dušu,— tarė jis.— Aš visas sumuręs. .. 

Eidamas pro šalį, jis paglostė jai galvą ir pagalvojo: 
„Dabar mes neturėsime nė skatiko.“ Maudėsi ilgai — 
muilinosi, trynėsi abiem rankom, leido čia šaltą, čia 
karštą vandenį. „Lyg pagiriomis“,— galvojo jis. Paskui 

apsirengė. Kaip ir kiekvieną šeštadienį, civiliniai dra- 
bužiai jam pasirodė keisti, pernelyg minkšti; kai šiurkš- 
ti drobė netrynė odos, jam atrodė, lyg jis būtų nuogas. 
Motina jo laukė valgomajame. Jis tylėdamas pavalgė. 
Kai tik suvalgydavo gabalėlį duonos, motina skubiai 
pristumdavo duoninę. 

— Tu išeisi? 

— Taip, mama. Turiu pavedimą, draugas prašė. Aš 
greitai apsisuksiu. 

Motina kelis kartus užsimerkė ir atsimerkė, ir jis iš- 
sigando, kad ji nepravirktų. 

— Aš tavęs visai nematau, — tarė ji.— Tu kiaurą die- 
ną kažkur bastaisi. Argi tau manęs negaila? 

Jam pasidarė nesmagu. 

— Aš tik kokią valandą, mama. Net mažiau. 

Kai sėdo už stalo, jis buvo alkanas, o dabar nenusty- 
go savo kailyje. Jis laukė laisvos dienos visą savaitę; 
ir še tau, kad nori! Vos spėji pareiti namo — vėl no- 
risi iš čia ištrūkti: kabinasi, visur kišasi, nors imk ir 
sėdėk mokykloje. Be to, jis dar nepripratęs prie naujų 
jos įgeidžių. Anksčiau ji pati jį varydavo iš namų 
įvairiomis dingstimis, kad galėtų iki valiai paliežuvauti 
su visu pulku draugių, kasdien pas ją ateinančių ir 
pliekiančių loto. Dabar viskas kitaip — įsisegė į jį, no- 
ri, kad jis sėdėtų tik su ja ir kiauras valandas klausy- 
tųsi begalinių jos aimanų. Kiekvieną kartą ji nervinasi, 
garsiai šaukiasi dievo, balsu meldžiasi. Ir čia ji pasikei- 
tė — anksčiau dažnai užmiršdavo nueiti į mišias, ir Al- 
bertas ne kartą girdėjo, kaip ji su draugėmis burnoda- 
vo prieš kunigus ir šventakuprius. Dabar vos ne kas- 
dien eina į bažnyčią, išsirinko dvasios vadovą, jėzuitą, 
anot jos, „tikrą šventąjį“, užsidavė atgailą, o kartą po 
jos priegalviu Albertas rado „Šv. Rožės Limietės gy- 
venimą“. Motina nušluostė delnu nuo stalo trupinius. 

— Penktą grįšiu,— pasakė jis. 
— Pareik kuo greičiau. Prie arbatos aš nupirksiu 
sausainių. 


Moteris buvo stora, nešvari, sulipusi. Lygūs plaukai 
krito jai ant kaktos, ji atmesdavo juos kaire ranka 
atgal, neužmiršdama ta proga pasikasyti galvą. Kita 
ranka ji laikė gabalą kartono, kuriuo vėdavo liepsną; 
anglys buvo sudrėkusios, rūko, virtuvės sienos juodos, 
moters skruostai suodini. ,Apakti čia gali“, — murmėjo 
ji. Nuo kibirkščių ir dūmų jos akys ašarojo, vokai 
paburko. 

— Ką?— paklausė Teresa iš kambario. 

— Nieko, — burbtelėjo moteris, lenkdamasi prie ka- 
tiliuko; sriuba dar nevirė. 

— Kas yra?— vėl paklausė Teresa. 

— Ar apkurtai? Sakau — apakti čia gali. 

— Nori — padėsiu? O 

— Ką tu padėsi,— atkirto moteris; dabar ji viena 
ranka šaukštu maišė katiliuką, o kita krapštėsi nosį.— 
Nieko tu nemoki. Nei siūti, nei skalbti — nieko. Ech 
Lia 

Teresa nieko neatsakė. Ji ką tik buvo grįžus iš dar- 
bo ir ruošėsi po namus. Šiokiomis dienomis ruošda- 
vosi teta, šeštadieniais ir sekmadieniais — ji. Darbas 
nesunkus, tik du kambariai — miegamasis ir dar vie- 
nas, kur valgė, ilsėjosi ir siuvo. Namas senas, sukry- 
pęs, daiktų — nedaug. 

— Šiandien nueisi pas dėdę, — tarė teta.— Gal šian- 
dien geriau priims, negu pereitą kartą. 

Sriuba ėmė verstis kunkulais; tetos akys vos paste- 
bimai Žybtelėjo. 

— Rytoj nueisiu — atsiliepė Teresa.— Šiandien ne- 
galiu. 

— Negali? 

Teta umariai vėdavosi kartonu. 

— Ne. Šiandien turiu pasimatymą. 

Kartonas sustingo ore, teta kilstelėjo akis. Paskui 
susivaldė ir vėl ėmė mojuoti. 

— Pasimatymą? 

— Taip.— Teresa sustojo, šluota pakibo viršum grin- 
dų.— Mane kviečia į kiną. 

— Į kiną kviečia? Kas toks? 

Sriuba virė. Teta, matyt, ją pamiršo. Ji pasigręžė 
į duris ir laukė atsakymo, nekrutėdama, kantriai, ne- 
kuisdama plaukų. 

— Kas tave kvietė?— pakartojo ji ir vėl ėmė smar- 
kiai mosuoti kartonu. 

— Vienas vaikinas. Jis kampiniame name gyvena,— 
tarė Teresa, nuleisdama šluotą ant grindų. 

— Kuriame kampiniame? 

— Mūriniame. Na, dviaukščiame. Jo pavardė Arana. 

— Tokia pavardė? 

— Taip. 

— Tai gal tas, kur su uniforma vaikščioja?— neatly- 
žo teta. 

— Taip. Jis mokosi karo mokykloje. Juos išleidžia 
šeštadieniais. Jis ateis pas mane šeštą valandą. 

Teta priėjo prie Teresos, sprogindama ir taip jau iš- 
virtusias akis. 

— Jie padorūs žmonės, — tarė ji.— Gražiai rengiasi. 
Automobilį turi. 

— Taip, — patvirtino Teresa.— Mėlyną. 

— Tu važinėjai jų mašina? — sunerimo teta. 

— Ne. Aš su tuo berniuku tik vieną kartą kalbėjau- 
si. Prieš dvi savaites. Jis turėjo ateiti aną sekmadienį, 
bet jo neišleido. Jis man parašė laišką. 

Teta staiga apsisuko ir puolė į virtuvę. Ugnis buvo 
užgesusi, bet sriuba tebevirė. 

— Tu nebe jaunutė,— tarė teta, vėl brukdama už au- 
sies nepaklusnią garbaną.— O proto — nė už grašį. Sit 
aš apaksiu, ir numirsime badu. Tu jį laikyk, tą berną. 
Tau pasisekė, kad jis į tave įsižiūrėjo. Tavo metų aš 
jau pilvota vaikščiojau. Ir kam man dievas vaikų davė, 
nesuprantu. Visus atgal pasiėmė. 

— Taip, teta, — pasakė Teresa. 

Šluodama ji žiūrėjo į šalį ir matė pilkus savo bate- 
lius aukštais kulniukais. Jie buvo nevalyti, nunešioti. 
O jei Arana nusives į gerą kiną? 

— Tai jis kariškis?— paklausė teta. 

— Ne, jis mokosi. Jų mokykla — kaip ir visos kitos, 
tik vyresnybė kariška. 

— Mokykla?— užpyko moteris.— O aš maniau, kad 
tu padorų susigriebei. Žinoma, kas tau, nors tu plyšk, 
nors tu sprok, 0 jai pro vieną ausį įėjo, pro kitą išėjo... 


Albertas pasitaisė kaklaraištį. Nejaugi veidrodyje 
tikrai jis? Švariai nuskustas veidas, dar drėgni plau- 
ko kišenėlėje. Nejaugi va šitas švarutis dabita nauju- 
tėlaičiais drabužiais — tai jis, Albertas? 

— Gražus tu, — pasakė motina iš kambario. Ir liūd- 
nai pridūrė:— Į tėvą... 

Albertas išėjo iš vonios. Pasilenkė, pabučiavo moti- 
ną. Ji atkišo jam kaktą. Kokia ji silpnutė, mažutė — 
jam ligi peties! Ir plaukai beveik žili... ,Nebedažo,— 
pagalvojo jis.— Dabar ji atrodo daug senesnė.“ 

— Tai jis!— tarė motina. 

Ir tikrai, tą pačią akimirką sučirškė skambutis. ,„Ne- 
leisk“, — tarė motina, kai Albertas žingtelėjo į duris, 
bet pati stovėjo kaip įbesta. 

— Laba diena, tėti, — tarė Albertas. 

Tėvas buvo neaukšto ūgio, kresnas, pliktelėjęs, dai- 
liu mėlynu kostiumu. Bučiuodamas jam į skruostą, Al- 
bertas užuodė aštrų parfumų kvapą. Tėvas nusišypsojo, 
paplekšnojo jam per nugarą, nužvelgė kambarį. Motina 
stovėjo koridoriuje, prie vonios durų, nuolankia poza: 
nuleidusi galvą, primerkusi akis, rankas sunėrusi po 
prikyšte, kiek ištempusi kaklą, tarsi auka po budelio 
kirviu. 

— Laba diena, Karmela. 

— Ko tu atėjai?— vos girdimai paklausė motina ne- 
sijudindama. 

Nė kiek nesutrikęs, tėvas uždarė duris, numetė ant 
krėslo odinį portfelį, atsisėdo, atsainiai šypsodamasis, 
ir mostu pakvietė Albertą sėstis šalia. Albertas žvilgte- 
lėjo į Motiną; ji stovėjo kaip stovėjusi. 

— Karmela,— linksmai tarė tėvas, — eikš čionai, vai- 
keli, pasikalbėsime. Nieko, Albertas jau vyras. 

Albertui malonu buvo tai girdėti. Tėvas išrodė jau- 
nesnis už motiną, sveikesnis, tvirtesnis. Iš jo judesių, 
žvilgsnio ir balso trykšte tryško kažkoks nesutvardo- 
mas gyvumas. Gal jis iš tikrųjų laimingas? 

— Mes neturime apie ką kalbėti, — tarė motina.— 
Neturime. 

— Na, na,— tarė tėvas.— Mes juk kultūringi žmo- 
nės. Aptarsime gražiuoju... 

— Tu niekšas!-— riktelėjo motina ir visa persimainė: 
susigniaužė kumščiai, veidas paraudo, lig tol ramiose 
akyse blykstelėjo pyktis.— Lauk iš čia! Čia mano na- 
mai, aš už juos moku. 


84 


Tėvas juokais užsiėmė ausis. Albertas pažiūrėjo 
į laikrodį. Motina jau verkė, krūpčiodama ir šniurkš- 
čiodama. Ji nesišluostė ašarų, ir drėgnose raukšlelėse 
ant jos skruostų buvo matyti šviesūs pūkeliai. 

— Karmela,— vėl prabilo tėvas, — nusiramink. Aš 
nenoriu skandalo. Toliau taip likti negali, tai kvailystė. 
Kraustykis iš tos lūšnos, pasisamdyk tarnaitę, gyvenk 
kaip žmogus. Tu neturi teisės taip nusmukti. Pagalvok 
apie sūnų. 

— Lauk iš čia, — suspiegė motina.— Čia padorūs na- 
mai! Nevilk čia purvo! Eik pas savo šliundras. Mes 
nenorim tavęs pažinti! Pinigus pasilik sau! Aš pati 
sugebėsiu išmokyti sūnų. 

— Tu gyveni kaip elgeta,— tarė tėvas.— Kur tavo 
savigarba? Aš noriu tave aprūpinti. Ko tu ožiuojies, 
velniai tave griebtų? 

— Albertai!-— desperatiškai suriko motina.— Jis ma- 
ne įžeidinėja! Neužtenka jam dar, kad jis suteršė ma- 
no vardą ant visos Limos! Jis nori mano mirties. Gel- 
bėk mane! 

— Tėti, gana. ..— nelabai karštai pasakė Albertas.— 
Nesivaidykite. .. 

— Tylėk,— sudraudė tėvas. Dabar jis Žiūrėjo išdi- 
džiai ir griežtai. — Jaunas dar. Kada nors suprasi. Gy- 
venime ne taip viskas paprasta. 

Albertą paėmė juokas. Kartą jis matė tėvą miesto 
centre su labai gražia blondine. Tėvas jį irgi matė, bet 
nusuko akis. O vakare užėjo pas jį į kambarį ir, žiūrė- 
damas taip pat, kaip dabar, pasakė tuos pačius žodžius. 

— Aš noriu tau pasiūlyti išeitį, — kalbėjo tėvas.— 
Paklausyk manęs valandėlę. 

Motina vėl stovėjo prieš juos tarsi gyvas skausmo 
įsikūnijimas. Tačiau Albertas pastebėjo, kad pro blaks- 
tienas ji akylai seka tėvą. 

— Tave baugina įsigalėję papročiai, — tarė tėvas.— 
Aš tave suprantu, viešąją nuomonę reikia gerbti. 

— Cinikas!— riktelėjo motina ir vėl susigūžė. 

— Vaikeli, duok man kalbėti. Jei nori, gyvenkime 
kartu. Išsinuomosime padorų namą čia, Miraiflorese. 
Įsikursime vėl Diego Ferėje arba švento Antonijaus 
gatvėje — žodžiu, kur nori. Aišku, aš reikalauju visiš- 
kos laisvės. Aš noriu pats tvarkyti savo gyvenimą.— 
Jis kalbėjo negarsiai, lygiu balsu, bet Albertą nuste- 
bino jo akyse blykčiojančios viliūgiškos kibirkštėlės.— 
Ir be jokių scenų. Galų gale juk mes ne plebėjai. 

Dabar motina raudojo balsu, klykė: „„Paleistuvis!“, 
„Niekšas!“, „Šlykštynė!“. Albertas tarė: 

— Atleisk, tėti. Aš turiu vieną reikalą. Galiu eiti? 

Tėvas ne iškart suprato, paskui nusišypsojo ir link- 
telėjo. 

— Eik, sūnau,— tarė jis.— O aš pasistengsiu įtikinti 
mamą. Taip bus geriausia. Tu nesijaudink. Mokykis 
gerai, tavęs laukia didelė ateitis. Jei gerai baigsi, aš 
tave išsiųsiu į Jungtines Valstijas. 

— Savo sūnaus ateitimi aš pati pasirūpinsiu!-— klie- 
gė motina. 

Albertas pabučiavo tėvus ir greitai išėjo. 


Teta ilsėjosi kambaryje. Teresa išmazgojo lėkštes, 
pasiėmė rankšluostį, muilą ir pirštų galais išėjo. Ne- 
toli stovėjo siauras namas gelsvomis sienomis. Ji pa- 
klibeno duris. Jas atidarė linksma liesa mergina. 


— Labas, Tere. 
— Labas, Rosa. Ar negalėčiau nusimaudyti? 
— Einam. 

Jos perėjo tamsų koridorių. Ant sienų kabojo kino 
artistų ir futbolininkų fotografijos, iškirptos iš laik- 
raščių. 

— Šitą matei?— paklausė Rosa.— Šiandien gavau do- 
vanų. Glenas Fordas. Tu matei filmų su juo? 

— Ne,— atsakė Teresa.— Reikėtų pažiūrėti. 

Jos įėjo į valgomąjį. Rosos tėvai tylėdami valgė. 
Viena kėdė buvo be atkaltės; ant jos sėdėjo moteris. 
Vyriškis, pakėlęs akis nuo laikraščio, pažvelgė į Te- 
Iesą. 

— Teresita,— tarė jis ir atsistojo. 

— Labas. 

Vyriškis — senyvas, pilvotas, kreivakojis ir mieguis- 
tas — nusišypsojo ir pakėlė ranką Teresai prie skruos- 
to. Teresa žingtelėjo atgal, ranka liko kaboti ore. 

— Taip,— sausai atsakė ši.— Vienas solis. Atnešei? 

Teresa atgniaužė delną. Moneta neblizgėjo — ji bu- 
vo blausi, negyva, nučiurinta. 

— Tiktai greičiau — pasakė  moteris.— Vandens 
maža. 

Vonia buvo tamsi, metro dydžio. Ant grindų gulėjo 
slidi sena lenta. Iš sienos, nelabai aukštai, kyšojo čiau- 
pas, atstojantis dušą. Teresa uždarė duris ir ant ranke- 
nos pakabino rankšluostį, stengdamasi uždengti rakto 
skylutę. Paskui nusirengė. Ji buvo laibutė, grakšti, la- 
bai tamsaus gymio. Atsuko čiaupą; pliūptelėjo šaltas 
vanduo. Išsimuilinusi išgirdo riksmą: „Eik šalin, senas 
ožy!“, paskui — tolstančius vyriškus žingsnius ir barnį. 
Ji apsirengė ir išėjo. Vyriškis sėdėjo už stalo; ją pa- 
matęs, mirktelėjo. Moteris susiraukė. 

— (Grindis pripėdavo. ..— suburbėjo ji. 

— Aš einu, — tarė Teresa.— Labai ačiū, senjora. 

— Kol kas, Teresita, — atsakė vyriškis.— Ateik, kada 
tik panorėsi. 

Rosa ją palydėjo ligi durų. Koridoriuje Teresa jai 
šnipštelėjo: 

— Rosita! Gal man duotum mėlynąjį kaspiną? Tą, 
kur šeštadienį buvai užsirišusi. Šiandien atnešiu. 

Rosa linktelėjo ir pridėjo pirštą prie lūpų. Paskui din- 
go tamsiame koridoriuje ir netrukus sugrįžo, tipenda- 
ma pirštų galais. 

— Imk,— tarė ji, vylingai žvelgdama į draugę.— 
Kam tau? Kur tu eini? 

— Turiu pasimatymą, — prisipažino Teresa.— Vienas 
vaikinas kviečia į kiną. 

Jos akys blizgėjo. Tur būt, ji džiaugėsi. 


Smulkus lietutis judino medžių lapus Kamparo gat- 
vėje. Albertas užėjo į kampinę krautuvę, nusipirko 
pakelį cigarečių ir patraukė į Larko prospektą. Pro 
šalį lėkė mašinos, ryškūs paskutinių modelių kapotai 
žvilgėjo apniukusiame ore. Žmonių buvo daug. Jis 
įsispoksojo į aukštą liekną merginą juodomis kelnėmis. 
Greitojo autobuso vis dar nebuvo. Greta kvatojo du 
vaikinai. Jis pažino juos ne iš karto, paraudo, burb- 
telėjo „sveiki“; jie puolė prie jo. 

— Kur tu prasmegai?— paklausė vienas, su sportiš- 
ka eilute ir gaidžio kuodu.— Vis tavęs nėra ir nėra! 

— Mes jau manėme, kad išsikėlei,— pridūrė antras, 
žemutis, rubuilis, su mokasinais ir margomis kojinė- 
mis.— Šimtą metų tavęs nematėme! 

— Aš dabar gyvenu Kamparo gatvėje, — tarė Alber- 
tas.— O šiaip — aš internate, karo mokykloje. Mus tik 
šeštadieniais išleidžia. 

— Karo mokykloje?— nustebo gaidys.— Už ką tau 
tokia bausmė? Baisu! 

— Ką tu, nieko baisaus. Galima priprasti. 

Atėjo prisikimšęs greitasis. Jie stovėjo, laikydamiesi 
už ranktūrių. Albertas galvojo apie tuos, su kuriais 
jis paprastai važinėja šeštadienį autobusais ir tramva- 
Jais — nešvaros ir prakaito tvaikas, rėžiančių spalvų 
kaklaraiščiai... O čia, greitajame, kur bepažvelgsi — 
švarūs marškiniai, padorūs veidai, šypsenos. 

— Kur tavo mašina?— paklausė Albertas. 

— Mašina?— atsiliepė storulis.— Ji tėvo. Jis man jos 
nebeduoda. Aš ją sudaužiau. 

— Tai ką, tu nežinai?— susijaudino gaidys.— Negir- 
dėjai apie lenktynes Krantinėje? 

— Ne, negirdėjau. 

— Ar iš mėnulio nukritai? Mūsų meksikietis — 
ohoho!-— šypsodamas ėmė tratėti gaidys.— Jie susigin- 
čijo su Chuliju, su tuo psichu, na, iš Prancūzų gatvės, 
atsimeni? .. Susiginčijo, atseit, kas kurį pralenks Kran- 
tinėje. Lyja, supranti, o jiems — nė motais. Aš, žinoma, 
su jais, už antrąjį pilotą. Psichą nutvėrė, o mudu — 
nieko, pasprukome. Iš šokių važiavome, pats su- 
pranti... 

— Ir trenkėte?— paklausė Albertas. 

— Tai jau vėliau, Akotonge. Jam šovė į galvą pa- 
vinguriuoti. Movė į stulpą. Matai va randą? O jam — 
nė brėželio! Sekasi. .. Nėra pasaulyje teisybės! 

Meksikietis palaimingai šypsojosi. 

— Vyras tu,— pagyrė Albertas.— O šiaip kas ten 
pas mus? 

— Tvarka, — tarė Meksikietis.— Šiokiomis dienomis 
mes dabar nesirenkame, mergaitėms egzaminai. Laikai 
keičiasi. Jas su mumis visur leidžia — ir į kiną, ir į šo- 
kius. Civilizuojasi senutės. Turčius dabar su Elena. 

— Tu su Elena?— paklausė Albertas. 

— Rytoj mėnuo, — atsakė Turčius ir nukaito. 

— Tave su ja leidžia? 

— O kaipgi? Pati mamytė pusryčių kviečia. Oi, juk 
tu pats sekiojai paskui ją! 

— Aš?— tarė Albertas.— Še tau! 

— Sekiojai, sekiojai!— neatlyžo Turčius.— Tiesiog iš 
proto krausteis. Atsimeni, kaip mes tave šokti mokė- 
me? Na, pas Emiliją. Rodėme, kaip jai prisipažinti. 

— Taip, geros buvo dienelės!-— atsiduso Meksikietis. 

— Pasakok  nepasakojęs,— tarė  Albertas.— Viską 
meluoji. 

— Ei jūs!— sušuko Turčius, žiūrėdamas į autobuso 
galą.— Ką aš matau! 

Jis nusigrūdo į užpakalines vietas. Meksikietis ir Al- 
bertas nusiyrė paskui jį. Mergaitė, pajutusi pavojų, 
įbedė akis į bėgančius pro šalį bulvaro medžius. Ji bu- 
vo graži, apskritutė; jos nosytė virpėjo kaip triušio, 
ir stiklas aprasojo. 

— Labas, širdele!-— pragydo Turčius. 

— Nelįsk prie mano merginos, — įspėjo Meksikie- 
tis.— Gausi į snukį. 

— Labai prašom,— tarė Turčius.— Aš mielai už ją 
mirčiau.— Jis teatrališkai išskėtė rankas.— Aš ją myliu: 

Abu nusižvengė. Mergaitė žiūrėjo į medžius. 

— Neklausyk jo,— tarė Meksikietis.— Jis chamas. 
Atsiprašyk damą. 

— Šventa teisybė,— sutiko Turčius.— Aš esu cha- 
mas, bet nuoširdžiai gailiuosi. Atleisk man! Sakyk, kad 
man dovanoji, o jei ne — už savo veiksmus neatsakau! 

— Beširdė!-— sušuko Meksikietis. 

Albertas irgi žiūrėjo pro langą; medžių lapai buvo 
šlapi, asfaltas blizgėjo. Už bulvaro medžių priešais lėkė 
virtinės mašinų. Įvairiaspalviai Orantijos pastatai pa- 
siliko toli. Namai dabar buvo pilki, žemučiai. 

— Begėdžiai!— subarė senyva moteris.— Atstokite 
nuo mergaitės! 

Vaikinai kvatojo. Mergaitė akimirką nukreipė žvilgs- 
nį nuo gatvės ir šnairom dirstelėjo it voveraitė čia 
į vieną, čia į kitą pusę. Šypsena žybtelėjo ir išnyko. 

— Su malonumu, senjora,— tarė Meksikietis ir pasi- 
gręžė į mergaitę.— Didžiadvasiškai atleiskite mums, 
senjorita. 

— Man reikia išlipti — tarė Albertas ir atkišo jiems 
ranką.— Viso. 

— Einam su mumis,— pasiūlė Meksikietis.— Mes 
į kiną. Ir tau mergaitė yra. Visai nebloga. 

— Negaliu,.— atsikalbinėjo  Albertas.— Turiu pasi- 
matymą. 

— Linsėje?— sukikeno Turčius.— Linkime sėkmės! 
Neužmiršk mūsų, užeik. Visi tave prisimena. 


„Taip ir maniau. Negraži“,— pagalvojo jis, vos pa- 
matęs ją ant pirmos pakopos. Ir greitai pasakė: 

— Laba diena. Teresa namie? 

— Turiu jums šį tą pasakyti nuo Aranos. Nuo Ri- 
kardo Aranos. 

— Prašom vidun,— santūriai pakvietė mergaitė.— 
Sėskitės. 

Albertas atsargiai atsisėdo ant kėdės kampo. Nesu- 
luš? Pro užuolaidos kraštą jis pamatė kraščiuką lovos 
ir dideles tamsias moters kojas. Mergaitė stovėjo gre- 
ta jo. 

— Arana negalėjo ateiti, — tarė Albertas.— Nepasise- 
kė — be leidžiamojo paliko. Jis man sakė, kad judu 
paskyrėte pasimatymą, ir prašo dovanoti. 

— Be leidžiamojo?— nusivylė Teresa. Jos plaukai 
buvo surišti mėlynu kaspinu. 

„Įdomu, ar jie bučiavosi?'— pagalvojo Albertas. 

— Visaip pasitaiko, — tarė jis.— Nepasisekė. Jis at- 
eis kitą šeštadienį. 

— Kas ten?— paklausė irzlus balsas. Kojos dingo. 
Ir beveik tuoj pat viršum užuolaidos pasirodė riebus 
veidas. 

Albertas atsistojo. 

— Čia Aranos bičiulis — paaiškino Teresa.— Jis va- 
dinasi. .. 

Albertas pasisakė vardą ir pavardę ir savo rankoje 
pajuto riebų, prakaituotą delną, šaltą ir minkštą kaip 
medūza. Pamaiviškai šypsodamasi, moteris prapliupo 
tarškėti. Audringame jos žodžių sraute mirgėjo man- 
dagumo formulės, kurių jis nuo vaikystės nebuvo gir- 
dėjęs, karikatūriški štampai, pompastiški epitetai, pa- 
garbus kreipiniai, begaliniai klausimai. 

— Sėskitės, sėskitės,— tarškėjo moteris, gremėzdiš- 
kai lankstydama riebų kūną.— Nesivaržykite, būkite 
kaip namie, mes žmonės neturtingi, bet garbingi, taigi, 
taigi, savo rankomis pelnausi duoną, galima sakyti, 
savo prakaitu, aš, žinote, siuvėja, išmokslinau Teresą, 
aš jai teta, ji, vargšelė, našlaitė, įsivaizduokite, grynai 
už viską man turėtų būti dėkinga, sėskitės, sėskitės, 
senjore don Albertai. 

— Araną paliko be leidžiamojo,— įsiterpė Teresa, 
stengdamasi nežiūrėti nei į tetą, nei į Albertą.— Sen- 
joras atėjo čia jo paprašytas. 

„Senjorasė'— pagalvojo Albertas. Jis stengėsi sugau- 
ti jos žvilgsnį, bet dabar ji žiūrėjo į grindis. Moteris 
atsitiesė ir skėstelėjo rankas. Šypsena dingo, bet dar 
šypsojosi skruostai, plati nosis, kiaulės akutės, pusiau 
pridengtos apdribusių vokų. 

— Vargšelis,— kalbėjo ji. — O motinai kokia kančia, 
aš irgi turėjau vaikų, žinau, kas yra motinos ašaros, 
visus viešpats pasiėmė, jūs to nesuprasite; tai, vadinas, 

kitą šeštadienį ateis; toks jau gyvenimas, o jums, jau- 
niems, geriau apie tokius dalykus negalvoti; o dabar 
ką jūs man pasakysite, kurgi vesitės Teresitą? 

— Teta,— sušuko Teresa ir patempė lūpą.— Jis atėjo 
draugo paprašytas. Jis visai ne... 

— Jūs manimi nesirūpinkite,— kilniaširdiškai, ro- 
miai, supratingai kalbėjo teta.— Jauniems be mūsų juk 
geriau, pati buvau jauna, o štai ir senatvė atėjo, taip, 
gyvenimas, jisai... ir jus prispaus, blogai senam, štai 
baigiu apakti... 

— Teta,— vėl tarė mergina.— Prašom. .. 

— Jei leisite,— tarė Albertas, — mes galime į kiną 
nueiti. Jeigu neprieštarausite. 

Mergaitė vėl nudelbė akis. Ji tylėjo ir nežinojo, kur 
dėti rankas. 

— Parveskite ją anksčiau, — kalbėjo teta.— Jauniems 
vėlai vaikščioti negalima, don Albertai.— Ji pasigręžė 
į Teresą.— Eik čionai. Atleiskite, senjore. .. 

Ji paėmė Teresai už rankos ir nusivedė į kitą kam- 
barį. Žodžius jis girdėjo blogai, tartum juos būtų vėjas 
nešiojęs,— jis suprato kiekvieną atskirai, bet susieti 
negalėjo. Šiaip taip suvokė, kad Teresa nenori eiti, 
o teta, stačiai jai neatsakydama, stambiais štrichais pie- 
šia Alberto portretą: tai kiekvienos moters idealas, tur- 
tingas, gražus, elegantiškas — žodžiu, vyras kaip rei- 
kiant. 

Užuolaida kilstelėjo. Albertas šypsojosi. Teresa gniau- 
žė rankas: ji drovėjosi ir buvo dar labiau nepatenkin- 
ta, negu pirmiau. 

— Eikite,— paragino teta.— Mano Teresa — išauklė- 
ta mergaitė. Aš ne su kiekvienu ją leidžiu. Nepatikė- 
site — ji labai darbšti, nors ir liesutė. 

Teresa pasuko į duris ir praleido jį pirma savęs. Lie- 
tus nustojo krapnojęs, bet dvelkė drėgme, blizgėjo sli- 

dus asfaltas. Albertas ėjo šaligatvio kraštu. Išsiėmė 
cigaretes, užsirūkė. Šnairom dirstelėjo į Teresą. Ji žen- 
gė netvirtais, smulkiais žingsniukais ir žiūrėjo tiesiai. 
Tylėdami priėjo gatvės kampą. Teresa sustojo. 

— Man čia,— pasakė ji.— Netoliese gyvena mano 
draugė. Ačiū už viską. 

— Už ką?— paklausė Albertas. 

— Prašom atleisti tetai, — tarė Teresa. Dabar ji žiū- 
rėjo jam į akis ir atrodė daug ramesnė.— Ji gera, taip 
manim rūpinasi. 

— Taip, — atsakė Albertas.— Ji labai miela. Tokia 
maloni. 

— Tik kad daug šneka, — staiga tarė Teresa ir nu- 
sijuokė. 

„Negraži, o dantys puikūs,— pagalvojo Albertas.— 
Įdomu, kaip jis prisipažino ją mylįs?" 

— Ar Arana neužpyks, kad tu su manimi eini? 

— O kas jam?— tarė ji — Mes pirmą kartą buvom 
sutarę susitikti. Argi jis jums nesakė? 

— Kodėl tu man sakai „jūs“?— paklausė Albertas. 

Jie stovėjo ant kampo. Gatve vaikščiojo žmonės. Vėl 
ėmė lašnoti. Juos gaubė lengvas, skystas rūkas. 

— (Gerai,— sutiko Teresa.— Tegul bus „tu“. 

— Sutarta,— pasakė Albertas.— Sakyti „jūs“ sun- 
ku — kaip kokie seniai. 

Jie patylėjo. Albertas numetė cigaretę ir užmynė 
batu. 

— Na,— tarė Teresa, duodama jam ranką,— ligi pa- 
simatymo. 

— Žinai ką,— pasiūlė Albertas.— Pas draugę užeisi 
rytoj. Einam į kiną. 

Ji surimtėjo. 

— Neverta,— tarė ji — Iš tiesų. Tu tikriausiai netu- 
ri laiko. 


04 


— Nesvarbu,— pasakė Albertas.— Bet aš ir laiko tu- 
riu, garbės žodis. 

— Na ką gi, — nusileido ji ir ištiesė ranką delnu 
į viršų. Ji Žiūrėjo į dangų, ir jis pamatė, kad jos 
akys spindi. 

— Lyja. 

— Krapnoja. 

— Sėdam į greitąjį. .. 

Jie nuėjo Arekipos prospektu. Albertas užsirūkė. 

— Ką tik vieną numetei...— pasakė Teresa.— Tu 
daug rūkai? 

— Ne. Aš tik laisvomis dienomis. 

— O ten pas jus negalima? 

— Negalima. Bet mes rūkom slaptai. 

Dabar namai buvo aukštesni, kvartalai ilgesni, gat- 
vėse daugiau žmonių. Kažkokie vaikinai su palaidinė- 
mis kažką šūktelėjo Teresai. Albertas buvo bešokąs 
prie jų, jinai sulaikė. 

— Tegul,— sudraudė ji — Nekreipk dėmesio. Kvai- 
lystės. 

— Negalima kibti prie mergaitės, jeigu ji ne vie- 
na,— tarė Albertas.— Tai chamiškumas. 

— Jūs mokykloje visi padūkėliai! 

Albertas nukaito iš pasitenkinimo. Valjano tiesa: 
moterims kadetai patinka, ne miesto centre, žinoma, 
o štai tokiuose rajonuose. Jis ėmė pasakoti apie mo- 
kyklą, apie vaidus tarp kursų, apie rikiuotės pratybas, 
apie lamą ir kalę Lapausę. Teresa klausėsi atidžiai ir 
juokėsi, kur reikia. Paskui jinai jam papasakojo, kad 
dirba miesto centre, kontoroje, o anksčiau mokėsi ste- 
nografijos ir mašinraščio kursuose. Sustojime „,„Raimon- 
džio mokykla“ jie persėdo į greitąjį ir išlipo generolo 
San Martino aikštėje. Turčius ir Meksikietis slampi- 

nėjo šaligatviu. Jie nužvelgė Teresą nuo galvos iki ko- 
jų; Meksikietis nusišypsojo ir mirktelėjo Albertui. 

— Kodėl jūs ne kine? 

— Damos neatėjo,— tarė Turčius.— Viso! Užeik. 

Jis išgirdo, kaip jie šnibždasi jam už nugaros; jam 
pasirodė, kad piktos pašaipos tirštai kaip lietus pasipylė 
ant jo iš visų pusių. 

— Į kokį filmą tu norėtum?— paklausė jis. 

— Nežinau, — atsakė ji.— Vis tiek. 

Albertas nusipirko laikraštį ir ėmė raiškiai skaityti 
filmų pavadinimus. Teresa juokėsi, praeiviai gręžiojosi. 
Pagaliau nutarė eiti į „Metro“. Albertas nupirko du 
bilietus. „Jei Arana žinotų, kur nuplaukė jo pinigai, — 
mąstė jis.— Ir pas Auksakoję nepateksiu...“ Jis nusi- 
šypsojo Teresai, o jinai — jam. Atėjo per anksti, salė 
buvo pustuštė. Albertas įsismagino; nesivaržydamas 
Teresos, jis ėmė berti sąmojus, žodelyčius ir anekdo- 
tus, nugirstus iš vaikinų. 

— Gražus kinas, — pasakė ji — Prašmatnus. 

— Tu čia nesi buvusi? 

— Ne. Aš retai kada einu centre. Darbas vėlai bai- 
giasi, pusę septynių. 

— O tu mėgsti kiną? 

— Oi, labai! Aš žiūriu kas sekmadienį. Tik ten, pas 
mus. 

Filmas buvo spalvotas, su šokiais. Šokėjas ekscentri- 
kas juokino kaip tik išmanė — painiojo vardus, klupo, 
išdarinėjo grimasas, žvairavo. „„Maivosi kaip poniu- 
tė!"— pagalvojo Albertas ir nusisuko; Teresa žiūrėjo 
neatplėšdama akių nuo ekrano, apsvaigusi, prasižiojusi. 
Paskui, kai jie išėjo, ji pradėjo kalbėti apie filmą, lyg 
jis būtų visai jo nematęs. Pasakojo apie tualetus, bran- 
genybes ir, prisiminusi komiškas scenas, leipo juokais. 

— Tavo gera atmintis, — pasakė jis.— Kaip tu taip 
viską atsimeni? 

— Juk sakiau — mėgstu žiūrėti filmus. Viską užmirš- 
tu, lyg rojuje būčiau. 

— Taip,— numykė jis.— Mačiau. Tu buvai kaip pa- 
kerėta. 

Atvažiavo greitasis; jie susėdo greta. San Martino 
aikštė buvo pilna žmonių — gerų kinų lankytojai ėjo 
žibintų šviesoje. Grindinio kvadrate knibždėjo maši- 
nos. Prieš „Mokyklos“ sustojimo vietą Albertas pa- 
traukė skambutį. 

— Manęs nereikia lydėti, — tarė ji. — Aš viena parei- 
siu. Tu ir taip per mane daug sugaišai!| 

Jis nepaklausė. Jie patraukė į Linsės gatvelių raiz- 
gyną. Apytamse gatve vaikščiojo porelės; kai kurie, 
juos pamatę, nustodavo bučiuotis ir atsitraukdavo vie- 
nas nuo kito. 

— Tu iš tiesų neturėjai kur daugiau eiti?— paklau- 
sė Teresa. 

— (Garbės žodis. 

— Aš netikiu. 

— Ne, iš tiesų. Kodėl netiki? 

Ji ne iš karto ryžosi atsakyti. 

— Tu turi mergaitę? 

— Ne,— užsigynė jis, — neturiu. 

— Taip jau ir neturi! Na, turėjai tikriausiai labai 
daug. 

— Ką ten daug,— tarė Albertas.— Gal keletą. O tu 
daug turėjai berniukų? 

— Aš? Nė vieno. 

„O jei dabar jai prisipažinčiau mylįs?“ — pagalvojo 
Albertas. 

— Netiesa, — tarė jis.— Tikriausiai labai daug. 

— Netiki? Nori, aš tau pasakysiu? Manęs dar nė 
vienas berniukas nesivedė į kiną. 

Jie nuėjo toli nuo Arekipos prospekto, nuo dviejų 
be pertrūkio skriejančių automobilių eilių. Gatvė čia 
buvo siauresnė, tamsa juodesnė. Nuo medžių biro ne- 
matomi lašai, likę po lietaus ant šakų ir lapų. 

— Tai gal pati nenorėjai4 

— Ko nenorėjau? 

— Kad apie tave suktųsi.— Jis sutriko.— Visos gra- 
žios mergaitės turi garbintojų. 

— Na, na!-— sušuko Teresa.— Aš negraži. Manai, aš 
nežinau? 

Albertas užprotestavo. 

— Gražesnę už tave vargu ar esu matęs, — užtik- 
rino jis. 

Ji vėl pažvelgė į jį. 

— Tu tyčia taip?— sumurmėjo ji. 

„Liurbis aš, liurbis“,— pagalvojo Albertas. Asfaltu 
kaukšėjo Teresos kulniukai; ji žengė smulkiais žings- 
neliais— dukart smulkesniais, negu jis, — palenkusi 
galvą, sučiaupusi lūpas, sukryžiavusi ant krūtinės ran- 
kas. Kaspinas čia atrodydavo juodas kaip ir jos plau- 
kai, čia Žybtelėdavo mėlynai žibinto šviesoje, čia vėl 
pranykdavo tamsoje. Jie tylėdami priėjo jos duris. 

— Ačiu,— pasakė Teresa.— Labai ačiū. 

Jie padavė vienas kitam rankas. 

— Ligi pasimatymo. 

Albertas buvo beeinąs ir staiga sugrįžo. 

— Teresa. 

Ji nuleido ranką nuo skambučio. Atsigręžė, nustebo. 

— Rytoj tu turi laiko? 

— Rytoj?— paklausė ji. 

— Taip. Einam į kiną. Gerai? 

— Galime. Ačiū. 
— Aš ateisiu penktą, — tarė jis. 
Teresa nėjo į vidų, kol jis nedingo iš akių. 


Motina jam atidarė duris, ir jis iš karto pradėjo tei- 
sintis. Ji dūsavo, jos akys žvelgė priekaištingai. Jie 
nuėjo į kambarį, susėdo. Motina tylėjo, bet jis matė, 
kad jinai jį smerkia. Jį apėmė nepakenčiamas liūdesys. 

— Dovanok,— pakartojo jis.— Nepyk, mama. Garbės 
žodis, aš stengiausi pabėgti, bet jie neleido. Aš truputį 
pavargęs. Aš einu gulti, gerai? 

Motina nieko neatsakė; ji vis taip pat žiūrėjo į jį, 
ir jis pagalvojo: „Na, greit ji pratruks?“ Ilgai nerei- 
kėjo laukti — ji pakėlė ranką prie veido ir su pasi- 
mėgimu pravirko. Albertas paglostė jai galvą. Ji pa- 
klausė, kam jis ją taip kankinąs. Jis prisiekė ją mylįs 
labiau už viską pasaulyje, o ji pasakė, kad jis cinikas, 
visai kaip tėvas. Kūkčiodama ir šaukdamasi dievo, ji 
kalbėjo apie pyragaičius ir sausainius, kuriuos pirkusi 
prie kampo, o arbata atšalusi, ir ji tokia vieniša, vieš- 
pats dievas užkrovęs jai kryžių, norėdamas ją išmė- 
ginti. Albertas glostė jai galvą ir pasilenkęs bučiavo 
į kaktą. Jis galvojo: „Štai ir šią savaitę nenuėjau pas 
Auksakoję." Netrukus ji apsiramino ir pareikalavo, 
kad jis papietautų,— juk tai ji virusi, jinai pati. Ir kol 
jis valgė daržovių sriubą, motina jį bučiavo, rypuoda- 
ma: „Tu — vienintelė mano paguoda.“ Ji papasakojo, 
kad tėvas sėdėjęs dar valandą ir visko jai prižadėjęs: 
išvažiuoti į užsienį, išsiskirti, dėl žmonių akių vėl gy- 
venti kartu, likti draugais, — o ji nesvyruodama viską 
atmetusi. 

Jie sugrįžo į svetainę, jis paprašė leidimo užsirūkyti. 
Ji neprieštaravo, bet, kai jis užsirūkė, pravirko ir pra- 

šneko apie šiuos laikus, apie žemiškojo gyvenimo ne- 
tvarumą ir apie tai, kaip nepastebimai užauga vaikai. 
Ji prisiminė savo vaikyste, keliones po Europą, mo- 
kyklos laikų drauges, saulėtą jaunystę, garbintojus, 
puikius jaunikius, kuriuos ji atstūmė dėl to žmogaus, 
o jis dabar žudo ją, žudo! .. Nuleidusi balsą, ir žiūrė- 
dama liūdnomis akimis, ji kalbėjo apie vyrą. Anksčiau 
jis buvęs ne toks, skundėsi ji ir ėmė pasakoti, koks jis 
aplošdaves,— kaip elegantiškai rengdavęsis, kaip jie po 
vestuvių išvažiavę į Braziliją ir, susikibę už rankų, 
vaikščioję po Ipanemo paplūdimį. „Jį pražudė drau- 
gai!-— sušuko ji.— Lima — tikras Babilonas. Bet aš iš- 
gelbėsiu savo vyrą, aš meldžiuosi už jį!“ Albertas ty- 
lėdamas jos klausėsi ir galvojo, ką pasakys Palaižūnas, 
kai sužinos jį buvus kine, ir kad Turčius su Elena, ir 
apie mokyklą, ir apie vaikinus, pas kuriuos nebuvo 
gal trejus metus. Motina nusižiovavo. Albertas atsi- 
stojo, palinkėjo jai labos nakties ir nuėjo į savo kam- 
barį. Jis ėmė rengtis ir staiga ant staliuko pamatė vo- 
ką, ant kurio spausdintomis raidėmis buvo užrašytas 
jo vardas. Jis atplėšė voką; ten buvo penkiasdešimties 
solių banknotas. 

— Čia jis tau paliko, — pasakė motina nuo slenksčio. 
Ir atsiduso.— Aš priėmiau. Vargšas mano berniuk, kam 
tau kentėti per mane! 

Jis ją apkabino, pakėlė nuo žemės, pasuko po kam- 
barį, šūktelėjo: „Viskas bus gerai, mamyte, aš dėl ta- 
vęs viską padarysiu, kad tik tau būtų gerai!“ Ji palai- 
mingai šypsojosi ir vis kartojo: ,„Mums nieko nerei- 
kia. Ją bučiuodamas ir glėbesčiuodamas, jis paprašė 
leidimo išeiti. 

— Tik valandėlę, — sakė jis.— Pakvėpuoti bent kiek 
grynu oru. 


100 


Ji susiraukė, bet leido. Jis vėl pasirišo kaklaraištį, 
apsivilko švarką, susišukavo ir išėjo. Motina šūktelėjo 
pro langą: 

— Neužmiršk guldamas pasimelsti. 


Jos pravardę jam pasakė Valjanas. Vieną naktį, po 
sekmadienio, kada kadetai vilkosi išeiginę uniformą 
ir iš kepurių traukė slapta parsineštas cigaretes, Valja- 
nas ėmė jam garsiai kimiu balsu pasakoti apie vieną 
merginą iš ketvirto Uatikos kvartalo. Jautiškos jo akys 
sukinėjosi kaip metaliniai rutuliukai magneto lauke. Jis 
springo iš džiaugsmo. 

— Užčiaupk koserę, baidykle,— tarė Jaguaras— 
Įkyrėjai. 

Bet šis, klodamasis patalą, vis šnekėjo ir šnekėjo. 
Kava paklausė iš savo lovos: 

— Kaip, tu sakei, ji vadinasi? 

— Auksakojė. 

— Matyt, naujokė, — tarė Arospidė.— Aš ten visas 
pažįstu, bet tokios neatsimenu. 

Sekantį sekmadienį Kava, Jaguaras ir Arospidė jau 
patys apie ją pasakojo, juokdamiesi ir alkūnėmis ba- 
kindami vienas kitą. ,,Ar aš nesakiau!— džiūgavo Val- 
janas.— Visada manęs klausykite.“ Dar po savaitės ją 
pažinojo pusė būrio, ir žodis ,„Auksakojė“ Albertui 
skambėjo įprastai, kaip pažįstama melodija. Dvipras- 
miškos, nors ir ne perdaug konkrečios užuominos kai- 
tino jo vaizduotę. Sapne draug su ta pravarde jam iš- 
kildavo keistos, prieštaringos, gundančios detalės, o mo- 
teris buvo vis tokia pat — ir visada kitokia, ji pranyk- 
davo, kai jis norėdavo ją paliesti arba atidengti veidą, 
ir jis dar labiau įsidirgindavo arba tirpte ištirpdavo 

nuo begalinio švelnumo, ir tada jam rodydavosi, kad 
jis neištvers, numirs iš nekantrumo. 

Apie ją jis kalbėdavo gal daugiau už kitus. Niekas 
ir nemanė, kad jis tik iš nuogirdų žino apie Uatikos 
kvartalus — taip daug jis pasakojo pikantiškų istorijų 
ir tariamų nuotykių. Bet nuo to jam nebuvo lengviau; 
kuo daugiau jis postringavo apie savo meilės nuoty- 
kius, kuo labiau žvengė draugai, tuo labiau jis bijojo, 
kad niekada neapkabins moteries, nebent tik sapne; ir 
jis nutildavo, ir širdyje saikstėsi, kad sekantį šeštadienį 
būtinai eis tenai, pas ją, nors tam reikėtų pavogti dvi- 
dešimt solių ar net nukniaukti sifoną. 

Jis priėjo Liepos 28-osios ir Vilsono gatvių sankry- 
žą. „Man penkiolika,— galvojo jis.— Bet atrodau vy- 
resnis. Nėra ko bijoti.“ Užsirūkė, patraukė porą dūmų, 
numetė cigaretę. Žmonių prospekte buvo dar daugiau. 
Jis perėjo tramvajaus bėgius ir įsimaišė į tirštą minią, 
tarp darbininkų ir tarnautojų, glotnaplaukių metisų, 
šokinėjančių sulig kiekvienu žingsniu, variaspalvių in- 
dėnų, šypsančių čolų. Jis suprato, kad Pergalės aikš- 
tė — čia pat, nes kone uoste užuodė kreoliško viralo, 
spirgų, dešros, degtinės, pagirių, prakaito ir alaus 
kvapus. 

Jis perėjo didžiulę klegančią Pergalės aikštę, pamatė 
akmeninį inką, pirštu rodantį į vakarus, ir atsiminė, 
kaip Valjanas sakė: „Na, ir begėdis tas Mankas Ka- 
pakas — kelią į viešnamį rodo.“ Jis pamažu spraudėsi 
pro minią, trokšdamas nuo smarvės. Retai išsimėčiusių 
žibintų šviesoje matė praeinančių vyrų profilius, nu- 
kreiptus vienodų namelių pusėn. Prospekto ir Uatikos 
sankryžoje iš vieno japono kabareto sklido garsūs 
šauksmai. Susėdę už buteliais nustatyto stalo, vyrai ir 
moterys riejosi, kiek tik leido gerklės. Jis pastovėjo 
prie kampo, susibrukęs rankas į kišenes ir stebeily- 

damas į veidus; vienų akys buvo padėrusios, kitų lyg 
ir linksmos. 

Jis pasitempė žemyn švarko skvernus ir nuėjo į ket- 
virtą, pati linksmiausiaji kvartalą. Nutaisė lyg ir nie- 
kinamą šypsnį, bet akys žvelgė liūdnai. Paėjėti reikė- 
jo tiktai keletą metrų — jis gerai atsiminė, kad Auksa- 
kojė gyvena antrame name nuo kampo. Tarpduryje už 
kits kito stovėjo trys vyrai. Albertas pažvelgė pro lan- 
gą. Mažas medinis tamburėlis, raudonos lempos ap- 
šviesta kėdė, išblukusi fotografija ant sienų, suoliukas 
prie pat lango. „,Žemutė“,— nusivylęs pagalvojo jis. 
Kažkas palietė jam petį. 

— Ei vyruti —tarė kažkas, alsuodamas svogūnų 
smarvę.— Ar tu aklas, ar pernelyg mitrus? 

Gatvę švietė žibintas, raudona lemputė vos žibėjo, 
užtat Albertas negalėjo įžiūrėti, kas jį užkalbino. Tik 
dabar jis suprato, kad čia, Uatikoje, žmonės glaustosi 
prie sienų — kur tamsiau,— o šaligatvis tuščias. 

— Na?— tarė vyriškis.— Kaip nusprendėte? 

— Ko jums reikia?— paklausė Albertas. 

— Nė velnio man nereikia — atsakė vyriškis — Tik 
ir aš ne kvailys. Ne pirštu penimas, aišku? 

— Aišku, — tarė Albertas.— Kas gi yra? 

— Stok į eilę. Sąžinę reikia turėti. 

— (Gerai, — atsakė Albertas.— Nusiraminkit. 

Jis pasitraukė nuo lango, — vyriškis jo nelaikė, — at- 
sistojo į eilę ir, atsišliejęs į sieną, surūkė pagret ketu- 
rias cigaretes. Tas, kuris stovėjo pirma jo, įėjo, netru- 
kus išėjo, murmėdamas, kad pragyvenimas pabrango, 
ir dingo tamsoje. Moteriškas balsas pašaukė iš anapus 
durų: 

— Užeik. 

Jis perėjo tuščią tamburą. Už jo buvo stiklinės durys 

į kambarį. „Aš jau nebijau. Aš suaugęs." Jis pastūmė 

duris. Kambarys buvo ne didesnis už tamburą. Degė 
irgi raudona šviesa, tik ryškesnė, skaudesnė; Albertui 
apraibo akys — prieš jį sumirgėjo dėmės, didesnės ir 
mažesnės, ir toje margoje makalynėje jis ne iš karto 
įžiūrėjo moteri, gulinčią lovoje, o įžiūrėjęs pamatė ne 
veidą, o tik tamsų chalato raštą — lyg žvėris, lyg gė- 
les. Jis nusiramino. Moteris atsisėdo. Ji iš tikrųjų buvo 
žemutė, kojos vos siekė grindis. Plaukai jos buvo su- 
sitaršę, rudi, palei šaknis — juodi. Išdažytas veidas šyp- 
sojosi. Jis palenkė galvą ir pamatė dvi perlamutrinės 
žuvis, gyvas, putlias, švelnias (,„Rodos, imtum ir su- 
valgytum be alyvos“,— sakė Valjanas). Kojos buvo 
tartum kito kūno — nepritiko nei prie glebnios bur- 
nos, nei prie negyvų akių, kvaišai spoksančių į jį. 

— Iš karo mokyklos?— paklausė ji. 

— Taip. 

— Pirmas būrys, penktas kursas? 

— Taip.— pakartojo Albertas. 

Ji sukikeno. 

— Šiandien tu aštuntas, — pasakė ji.— O aną savaitę 
nė nesuskaičiavau. Prijunko jūsiškiai prie manes... 

— Aš pirmą kartą,— rausdamas pasakė Albertas.— 
Aš... 

Ji sukikeno garsiau. 

— Aš neprietaringa,— tarė ji — Veltui nedirbu. Be 
to, aš per sena pasakėles sekti. Kasdien vaikeliai eina, 
vaje, graudu tiesiog darosi. 

— Aš ne apie tai — pasakė Albertas.— Aš turiu 
pinigų. 

— Tuo geriau,— tarė ji. — Padėk ant stalo. Ir grei- 
čiau, kadetėli. 

Albertas rengėsi pamažu, tvarkingai dėdamasis daik- 
tus. Ji abejingai žiūrėjo į jį. Kai jis nusirengė, ji ne- 
norom atsigulė aukštielninka ir atlapojo chalatą. Da- 

bar ji buvo nuoga, bet su biusthalteriu — ružavu, nu- 
karusiu, labai atviru. „Ji tikrai blondinė“, — pagalvojo 
Albertas ir atsigulė šalia jos. .. 


Po laikrodžiu San Martino aikštėje — tramvajaus, ei- 
nančio į Kaljao, galinėje stotyje,— mirguliuoja jūra 
baltų kepurių. Prie „Bolivaro“ viešbučio ir „Čigonų ba- 
ro" laikraščių pardavėjai, šoferiai, dykūnai ir polici- 
ninkai žiūri, kaip iš visų pusių prie laikrodžio, į tram- 
vajaus sustojimo vietą, plūsta kadetai: vieni — iš tolo, 
kiti — iš čionykščių linksmybės namų. Jie užtvenkia 
gatvę, barasi su šoferiais, kimba prie moterų, išdrį- 
susių šią valandą išeiti į gatvę, šlaistosi, neturėdami 
ko nusitverti, keikiasi, laido liežuvius. Privažiuoja tram- 
vajus — ir iš karto visas apkimba kekėmis kadetų; ci- 
viliai keleiviai iš atsargumo spaudžiasi eilės gale. Tre- 
čio kurso vaikinai velniuojasi,— nespėsi užkelti kojos 
ant paminos, tave bemat čiumpa už pakarpos: „Pirmiau 
kadetai, paskui — šunys." 

— Pusė vienuoliktos, — sako Valjanas.— Kad dar su- 
spėtume į paskutinį. .. 

— Dešimt valandų dvidešimt minučių, — atsako Aros- 
pidė.— Suspėsime. 

Tramvajus grūste prisigrūdęs; jie stovi. Sekmadie- 
niais mokyklos sunkvežimiai atvažiuoja į Beljavista 
paimti kadetų. 

— Žiūrėk,— pasakė Valjanas.— Du šunyčiai. Apsi- 
kabine, kad antsiuvų niekas nematytų. Gudruoliai. .. 

— Atleiskite,— tarė Arospidė, prisigrūdęs prie varg- 
šų šunų. Jį pamatę, jie pradėjo šnekučiuotis. Tramva- 
jus pravažiavo Gegužės 2-osios aikštę ir bildėjo tarp 


„7 wvvo 


— Sveiki gyvi, kadetai,— kreipėsi į juos Valjanas. 

Vaikiščiai nė nesukrutėjo. Arospidė bakstelėjo vie- 
nam į kaktą. 

— Mes pavargę, — pasakė Valjanas.— Stokite. 

Kadetai atsistojo. 

— Ką vakar veikei?— paklausė Arospidė. 

— Ogi nieko. Šokiai buvo — pratrepsėjome iki ryto. 
Gimtadienis, ar kas ten. Žmonių — kaip prikimšta. Taip, 
dar į Uatiką nuėjome. Beje, šį tą sužinojau apie Ra- 
šytoją. 

— O ką?— paklausė Arospidė. 

— Papasakosiu visiems iš karto. Istorija — oho. 

Bet iki barako jis neiškentė. Kai paskutinis sunkve- 
žimis pajudėjo Palmių gatve link Perlos uolų, Valjanas 
tarė, kratydamasis ant savo lagamino: 

— Sunkvežimyje — vieni mūsiškiai. Vos ne visi čia. 

— Taip, juoduk,— tarė Jaguaras,— būk atsargus, kad 
nenukentėtum. ž 

— O žinot, ką aš papasakosiu!-— tarė Valjanas. 

— O ką?— paklausė Jaguaras.— Gal jau nukentėjai? 

— Na ne,— tarė Valjanas.— Apie Rašytoją! 

— Ką, ką?— paklausė iš kampo Albertas. 

— Ir tu čia? Tuo blogiau tau. Šeštadienį aš buvau 
pas Auksakojeę, ir ji man sakė, kad tu jai sumokėjai 
už kovos krikštą. 

— Išlipt!— riktelėjo seržantas Pesoa. 

Sunkvežimis sustojo prie mokyklos vartų; kadetai 
ėmė šokinėti žemėn. Eidamas pro vartus, Albertas atsi- 
minė, kad nepaslėpė cigarečių. Buvo begrįžtąs atgal, 
bet pastebėjo, kad prie būdelės stovi tik du kareiviai. 
Karininkų nebuvo. Jis nusistebėjo. 

— Tai ką, leitenantai išmirę?— paklausė Valjanas. 

— Et, kad taip būtų! ..— atsiliepė Arospidė. 

Albertas įėjo į kareivines. Ten buvo tamsu, tik iš 
prausyklos pro plyšį skverbėsi šviesa; kadetai rengėsi 
prie spintų, ir atrodė, kad jie išsitepę taukais. 

— Fernandesai!-— pašaukė kažkas. 

— Sveikas, — atsiliepė Albertas.— Ko tau reikia? 

Priešais jį stovėjo Palaižūnas su pižama, perkreip- 
tu veidu. 

— Tu negirdėjai? 

— Ne. O ką? 

— Jie sužinojo apie bilietus iš chemijos. Ten išmuš- 
tas stiklas. Vakar buvo pulkininkas. Šaukė valgykloje 
ant karininkų. Dabar jie visi pikti kaip velniai. O tie, 
kurie penktadienį budėjo... 

— Na,— nekantravo Albertas, — kas toliau? 

— Liks be išėjimo, kol bus surastas kaltininkas. 

— Et, velnias!— nusikeikė Albertas.— Kad jie pra- 
smegtų! 


V 


„Kartą aš pagalvojau: „Mes niekada nebuvom likę 
vienu du. Palauksiu jos prie mokyklos!.." Ir vis ne- 
išdrįsdavau. Ką aš jai pasakysiu? Kur gausiu pinigų“ 
Terė pietavo pas gimines, netoli mokyklos, mieste. Aš 
ir pagalvojau — pasitiksiu ją dvyliktą valandą, paly- 
dėsiu ligi tų giminių, taigi ir pasivaikščiosime truputį. 
Prieš metus vienas vaikinas man davė penkiolika rea- 
lų — aš tada už jį padirbau vieną dalykėlį,— bet dabar 
mes rankų darbų neturėjome. Dieną ir naktį sukau 
galvą, kur galėčiau gauti pinigų. Ir sugalvojau: pasi- 
skolinsiu iš Liesojo Igero. Jis visada mane pavaišina 
baltinta kava, cigarete, taurele, pinigėlių jam netrūks- 
ta. Sutikau aš jį tą pačią dieną aikštėje ir paprašiau 

šiek tiek paskolinti. ,,Duosiu,— sako, — kaip neduosi, — 
juk mudu draugai.“ Pažadėjau grąžinti vardo dieną, 
kai krikštatėvis padovanos, o jis susijuokė: „Gerai, jei 
galėsi — atiduosi. Še.“ Pajutau pinigus kišenėje ir labai 
apsidžiaugiau, visą naktį nemiegojau, o kitą dieną kla- 
sėje žiovavau. Paskui, už trijų dienų, sakau motinai: 
„Pietausiu pas draugą, Čikuite.“ Pasiprašiau išleidžia- 
mas iš pamokų pusvalandžiu anksčiau, o mokiausi ge- 
rai, tai išleido. 

Tramvajuje beveik nieko nebuvo, teko užmokėti, 
konduktorius, dievui dėkui, paėmė už pusę kelio. Išli- 
pau Gegužės 2-ojoje. Kartą su motina ėjau Alfonso 
Ugartės prospektu pas krikštatėvį, ir ji man pasakė: 
„Va šitam dideliam name mokosi Teresita.“ Tą nama 
įsidėmėjau, tuoj būčiau pažinęs, bet nieku būdu nega- 
lėjau surasti Ugartės prospekto. Pagaliau atsiminiau, 
kad jis netoli „Avilio“, ir kuo greičiau — ten. Ir tik- 
rai — netoli Bolognesio aikštės juoduoja tas pats na- 
mas. Kaip tik tuo metu baigėsi pamokos, mokinės ėjo 
namo, didelės ir mažos, o aš stoviu, ir nors žemėn pra- 
smek. Jau norėjau drožti šalin, paėjau truputį, ligi už- 
kandinės, užlindau už durų ir žiūriu. Buvo žiema, o aš 
visas suprakaitavau. Galop matau — eina. Išsigandau 
aš ir užėjau į vidų. Paskui iškišau galvą, o ji jau toli, 
kone prie pat aikštės. Ji ėjo viena, o aš vis tiek bijo- 
jau. Pasuko už kampo, o aš sugrįžau atgal į Gegužės 
2-ąją, įlipau į tramvajų, sėdžiu, nirštu. Mokykla dar 
atidaryta, anksti. Man liko 50 sentavų, bet aš neval- 
giau, visą dieną praslampinėjau piktas, vakare nuėjau 
pas ją ir beveik nieko nekalbėjau. Ji paklausė, kas 
man pasidarė, o aš paraudau. 

Kitą dieną, per pamoką, pagalvojau, kad vėl reikia 
eiti, ir — pas mokytoją, kad išleistų. „Eik,— sako, — tik 
pasakyk motinai, kad tu visai pagesi, jei kasdien išei- 

dinėsi iš pamokų." Dabar žinojau kelią ir atėjau anks- 
čiau. Pamatęs mergaites, išsigandau, bet drąsinuosi, 
murmu sau: „Vis tiek prieisiu, vis tiek prieisiu.“ Ji 
išėjo viena, vos ne paskutinė. Aš palaukiau, kol ji kiek 
paeis, ir leidausi paskui ją. Aikštėje paspaudžiau, pri- 
sivijau ir sakau: „Sveika, Tere.“ Ji nustebo truputį — 
iš akių pamačiau — ir sako: „Sveikas gyvas. Ką tu čia 
veiki?" Ir pasakė taip paprastai, kad aš nieko nega- 
lėjau sugalvoti, tik pasakiau: „Mus anksčiau paleido, 
na, Man ir šovė mintis tave pasitikti. O kas?“— „Ogi 
nieko, — sako.— Aš tik šiaip sau.“ Paklausiau, kur ji 
eina. „Pas savus, — sako.— O tu?“ Aš sakau — neži- 
nau, bet jei tu neprieštarautum, aš tave palydėčiau. 
„Gerai,— sako.— Man čia netoli." Jie gyveno Arikos 
prospekte. Eidami maloniai šnekučiavomės. Atsakyti ji 
atsakinėjo, bet nežiūrėjo į mane. Priėjome ligi kampo, 
ji ir sako: „Maniškiai gyvena ana ten, taigi geriau čia 
atsisveikinkime.“ Aš jai nusišypsojau, o ji man pa- 
davė ranką. „„Čao,— sakau, — vadinasi, iki vakaro?" — 
„Taip, taip, baisu, kiek man uždavė!“ O paskui pridū- 
rė: „Ačiū, kad atėjai." 


„Žemčiūgas“ stovėjo pačiame gale teritorijos, tarp 
valgyklos ir mokomojo korpuso, prie užpakalinės sie- 
nos. Namukas mažas, cementinis, su plačiu langu, at- 
stojančiu prekystalį, o tame lange kiaurą dieną snop- 
so biaurus Paulino snukis. Tai mišinys įvairiausio krau- 
jo, todėl jo akys įstrižos kaip japono, nosis plati kaip 
negro, o vario spalvos skruostai, lygūs plaukai ir smak- 
ras — kaip indėno. Jis pardavinėja sausainius ir kolą, 
kavą, šokoladą ir ledinukus, o už krautuvėlės, landy- 
nėje be stogo, kur būdavo gerai pasislėpti nuo pat- 
rulių, pardavinėja cigarus ir gėralus už dvigubą kainą. 

Paulinas miega ant čiužinio, pasienyje, ir skruzdės 
vaikštinėja po jį lyg po pliažą. Po čiužiniu — lentos, 
o po jomis — slėptuvė. Paulinas ją iškasė savo paties 
rankomis, kad būtų kur sudėti pakus „Nacionalinių“ 
ir butelius, slapta įneštus į teritoriją. 

Nubaustieji ateina į landynę šeštadieniais ir sekma- 
dieniais, po du ar po tris, kad niekam nekiltų įtarimų. 
Susėda ant grindų ir, kol Paulinas rausiasi po savo 
slėptuvę, plokščiais akmenukais traiško skruzdes. Sis 
hibridas — geras ir gudrus, jis duoda skolon, bet mėgs- 
ta gražiai paprašomas. Landynė maža, telpa ne dau- 
giau kaip dvidešimt kadetų. Kai vietos nėra, naujai 
atėję kadetai sėdi kieme ir mėto akmenukus į lamą, 
kol kiti išeina. Šunims beveik niekada nepavyksta pa- 
lėbauti — ketvirtasis ir penktasis juos guja lauk arba 
stato sargybon. Lėbauja kadetai ilgai, ligi pat vakarie- 
nės. Užtat sekmadieniai nubaustiesiems ne taip pra- 
ilgsta, mažiau traukia miestas; tiesa, išvakarėse, šešta- 
dieniais, jie vis dar tikisi apsukti karininkus arba įsi- 
drąsinę visų akyse mauna pro sargybos būdelę. Bet 
pasprukti pavyksta dviem—trims iš kelių dešimčių; vi- 
si kiti šlaistosi po tuščią teritoriją, o paskui voliojasi 
lovose ir, neužmerkeę akių, vaizduote stengiasi perveik- 
ti baisingą nuobodį. Na, o kas turi pinigų, eina pas 
Pauliną išgerti ir parūkyti, nors skruzdės ir kanda kaip 
velniai. 

Sekmadieniais po pusryčių — mišios. Mokyklos ka- 
pelionas, rudaplaukis, linksmas kunigas, rėžia smar- 
kius pamokslus, pasakoja apie dorybingą didžiųjų ka- 
rių gyvenimą, jų meilę Peru ir dievui, karininkus 
lygina su misionieriais, didvyrius — su kankiniais, 
o bažnyčią — su kariuomene. Kadetai jį gerbia, tai šau- 
nus dėdulė,— jie patys matė, kaip jis, apsirengęs civi- 


110 


liniais drabužiais, pusgirtis slainikauja po linksmuo- 
sius kvartalus, gašliomis akimis dairydamasis aplink. 


Jis užmiršo, kad rytojaus dieną, pabudęs, ilgai neat- 
merkė akių. Praviro durys, ir vėl jį apėmė baimė. Jis 
užgniaužė kvapą. Buvo įsitikinęs — tėvas ateina jo 
mušti. Bet ne — mama. Ji rimtai žiūrėjo į jį. „Kur 
jis?" — „Išėjo, jau vienuolikta.“ Jis atsikvėpė ir pakilo. 
Kambaryje švietė saulė. Tik dabar jis išgirdo gatvės 
triukšmą, tramvajų švilpukus ir žvangesį. Jautė silp- 
numą, tarsi būtų taisęsis po ilgos ir sunkios ligos. 
Laukė, kada mama prabils apie vakarykščią dieną. Ji 
tylėjo; vaikščiojo po kambarį ir dėjosi šį bei tą tvar- 
kanti, stumdė kėdes, taisė užuolaidas. ,,Važiuokim į Cik- 
lają“, — tarė jis. Mama priėjo ir jį apkabino. Ilgi jos 
pirštai braukė jam per galvą, švelniai kedeno plaukus, 
lietė nugarą, ir jam paliko jauku, malonu, kaip ka- 
daise. Ir balsas, tarsi upeliūkštis čiurlenąs ausyse, buvo 
tas pats balsas, kaip vaikystėje. Jis nelabai stengėsi 
suprasti jos žodžius, ne žodžiai buvo svarbiausia — jį 
liūliavo muzika. O paskui mama pasakė: „Mes niekad 
nevažiuosime į Čiklają. Tu visada turi gyventi su tė- 
veliu.“ Jis dirstelėjo į ją — buvo įsitikinęs, kad ji tuoj 
pat atsiims savo žodžius, — bet ji žvelgė ramiai, net 
šypsojosi. „Verčiau aš gyvensiu pas tetą Adelą!"— su- 
šuko jis. Mama vis taip pat švelniai ramino jį. „O tai 
dėl to,— rimtai kalbėjo ji, — kad tu anksčiau su juo 
negyvenai, ir jis tavęs nepažinojo. Viskas bus gerai, 
pamatysi. Kai judu geriau susipažinsite, pamilsite vie- 
nas antrą, kaip ir kitose šeimose." — „Jis mane mušė, — 
kimiu balsu pasakė jis.— Kumščiu, lyg aš būčiau dide- 
lis. Aš nenoriu su juo gyventi.“ Motina vis glostė jam 
galvą, bet dabar jam rodėsi, kad jinai ne glamonėja 

jį, o kankina. „Gyventi su juo sunku, — kalbėjo ma- 
ma,— bet šiaip jis geras. Prie jo reikia priprasti. Tu 
irgi kaltas, tu visai nebandai prie jo prisitaikyti. Jis 
labai įsižeidęs už vakarykščią. Tu mažas, dar nesu- 
pranti. Užaugsi — suprasi, kad mano tiesa. Kai jis par- 
eis, paprašyk atleidimo, kad įėjai nepasiprašęs. Reikia 
jam įtaikauti. Su juo tik taip ir galima.“ Jis jautė, 
kaip nekantriai plaka širdis, lyg krūtinėje būtų di- 
džiulė rupūžė, viena iš tų, kur veisiasi jų sename 
sode ir visada jam primena pūslę su akimis arba pul- 
suojantį rutulį. Ir dabar jis suprato: ,„Juodu eina iš- 
vien, jinai jo bendrininkė.“ Jis nusprendė užsidaryti 
savo kiaute, jis nebetikėjo mama. Jis liko vienas. Die- 
ną, išgirdęs girgžtelint išorines duris, išėjo pasitikti tė- 
vo. Nežiūrėdamas jam į akis, jis sumurmėjo: ,„Dova- 
nok už vakarykščią.“ 


— O ką ji daugiau sakė?— paklausė Palaižūnas. 

— Daugiau nieko,— atsakė Albertas.— Kaip tau ir 
neatsibosta klausinėti? Kiaurą savaitę tas pats ir tas 
pats. 

— Atleisk, — tarė  Palaižūnas.— Supranti, šiandien 
šeštadienis. Ji pamanys, kad aš pamelavau. 

— Ko ji manys? Juk tu jai parašei? O, be to, kas 
tau darbo — tegu sau mano. 

— Aš ją myliu, — tarė Palaižūnas.— Aš nenoriu, kad 
ji apie mane blogai manytų. 

— O tu verčiau apie kitką galvok,— tarė Albertas.— 
Kas gali žinoti, kiek čia mes pratūnosime. Gal mėnesį. 
Geriau apie mergas negalvoti. 

— Aš ne toks, kaip tu,— gailiu balsu tarė Palaižū- 
nas.— Aš silpnavalis. Norėčiau ją užmiršti, tik nega- 

liu. Jei ir šitą šeštadienį turėsiu čia likti, išeisiu iš 
proto. Sakyk, ar ji apie mane klausinėjo? 

— Suk ją devynios!— tarė Albertas.— Aš ją mačiau 
gal tik penkias minutes, net neužėjau. Kiek tau reikia 
sakyti? Nė įsižiūrėti kaip reikiant jos nespėjau. 

— Kodėl gi tu jai nenori rašytiė 

— Ogi todėl,— tarė Albertas.— Nenoriu, ir viskas. 

— Keista,— tarė Palaižūnas.— Tu visiems rašai laiš- 
kus. O man nenori... 

— Kitų aš nepažįstu,— tarė Albertas.— Ir iš viso ne- 
noriu rašyti. Pinigų dabar man nereikia. Kam jie man, 
jei turiu čia smirsti? 

— Kitą šeštadienį aš išeisiu, — tarė Palaižūnas.— Ne- 
leis — pabėgsiu. 

— (Gerai, — tarė Albertas.— Einam pas Pauliną. Įgri- 
so viskas iki gyvo kaulo, prisilaksiu. 

— Eik,— tarė Palaižūnas.— Aš čia pasėdėsiu. 

— Bijai? 

— Ne. Tiesiog nemėgstu, kai visi prie manęs kabi- 
nėjasi. 

— Niekas priestavęs nelįs,— tarė Albertas.— Eime, 
prisigersim. Jei lįs, vožk į snukį, ir viskas. Judinkis, 
judinkis. Einam. 

Miegamajame beveik nieko nebuvo. Po antrųjų pus- 
ryčių visi dešimt nubaustųjų nuvirto ant lovų paru- 
kyti; bet Pitonas prikalbėjo vieną kitą nueiti pas Pau- 
liną, o likusieji išėjo su Valjanu į antrą būrį, kur 
nubaustieji pliekė kortomis. Albertas ir Palaižūnas atsi- 
stojo, uždarė spintas ir išėjo. Nei kareivinėse, nei aikš- 
tėje, nei kiemuose nieko nebuvo. Tylėdami, susibrukę 
rankas į kišenes, jie drožė į ,Žemčiūgą“. Diena buvo 
tyki, šilta, apsiniaukusi. Staiga kažkas sukikeno. Žolėje, 
netoliese, voliojosi kadetėlis, užsismaukęs ant akių 
beretę. 

— Nepastebėjote?— juokėsi jis.—- Aš galėjau jums 
be niekur nieko kaukštelėti. 

— Nepažįstat vyresniųė— tarė Albertas.— Stok, ra- 
miai! 

Kadetėlis pašoko ir atidavė pagarbą. Šypsenos kaip 
nebūta. 

— Daug ten žŽmonių?— paklausė Albertas. 

— Ne, senjore kadete. Bus gal dešimt. 

— Gulėkite, gulėkite,— pasakė Palaižūnas. 

— Rūkai, šunyti?— paklausė Albertas. 

— Taip, senjore kadete. Tik kad cigarečių neturiu. 
Galite iškratyti kišenes. Dvi savaitės be išėjimo. 

— Ak tu, vargšeli, — tarė Albertas.— Ašaras išspau- 
dė! Še, imk.— Jis ištraukė pakelį cigarečių; kadetėlis 
spoksojo, netikėdamas savo akimis, ir nesiryžo ištiesti 
rankos.— Imk dvi, — tarė Albertas.— Matai, koks aš 
geras. 

„Palaižūnas abejingai žiūrėjo į juos. Kadetėlis baikš- 
čiai ištiesė ranką, nenuleisdamas žvilgsnio nuo Aiber- 
to, paėmė dvi cigaretes ir nusišypsojo. 

— Labai ačiū, — padėkojo jis.— Jūs labai geras. 

— Nėr už ką,— pasakė Albertas.— Paslauga už pa- 
slaugą. Vakare ateisi, paklosi man lovą. Aš iš pirmo 
būrio. 

— Klausau, senjore kadete. 

— Einam, — pasakė Albertas. 


Landynės durelės — skardos lapas, atremtas į sieną. 
Nuo menkiausio vėjelio durelės išvirsdavo. Albertas 
ir Palaižūnas apsidairė ir, įsitikinę, kad vyresnybės nė- 
ra, priėjo arčiau. Anapus durelių, prislopinęs balsą, 
žvengė Pitonas. Albertas priėjo pirštų galais, paspau- 
dė dureles abiem rankom, skarda džerkštelėjo, ir an- 
goje pasirodė išsigandę veidai. 

— Visus areštuoju!-— užriko Albertas.— Girtuokliai, 
niekšai, idiotai, išššvaikysiu! 

Jie stovėjo tarpdury; Palaižūnas nuolankiai ir baikš- 
čiai žiūrėjo pro Alberto nugarą. Kadetai voliojosi as- 
loje. Vienas pašoko vikriai kaip beždžionė ir atsistojo 
priešais Albertą. 

— Užeik,— pakvietė jis.— Greičiau, greičiau, kad 
kas nepamatytų. Ir nemalk čia liežuviu, dar įklimpsi- 
me per tave. 

— Tu manęs neuik, laukini pasmirdęs,— pasakė Al- 
bertas įeidamas. Kadetai vėl pasigręžė į Pauliną — tas 
raukėsi, atsikišusios jo lūpos prasivėrė kaip kriauklės 
kraštai. 

— Ką čia išdarinėji, baltuk?— pasakė jis.— Išbildėti 
nori iš čia, ar kurį galą? 

— Ar kurį galą, — tarė Albertas, guldamasis ant 
žemės. 

Palaižūnas išsitiesė greta. Kažkas pakėlė ir pastatė 
į vietą dureles. Tarp išsikėtojusių kadetų Albertas pa- 
stebėjo butelį. Buvo jį beimąs, bet Paulinas sugriebė 
jam už rankos. 

— (Gurkšnis penki realai. 

— Lupikas,— pasakė Albertas. 

Jis išsiėmė piniginę ir atkišo Hibridui penkis solius. 

— Dešimt gurkšnių,— tarė jis. 

— Vienas gersi ar su dama?— paklausė Paulinas. 

— Dviese. 

Pitonas nusižvengė. Butelys pradėjo eiti ratu. Pauli- 
nas skaitė gurkšnius ir, jei kas sukčiavo, išplėšdavo 
butelį. Palaižūnas išgėrė, užsikosėjo, į akis jam pašo- 
ko ašaros. 

— Visą savaitę drauge vaikščioja,— pasakė Pitonas, 
rodydamas pirštu į Palaižūną ir Albertą.— Norėčiau ži- 
noti, kas ten per draugystė. 

Suėmes galvą rankomis, Albertas žiūrėjo į Palaižū- 
ną; mažutė ruda skruzdė lakstė jo veidu, bet Palaižū- 
nas, rodos, nejautė. Ašarotos jo akys blizgėjo; jo vei- 
das buvo baltas baltutėlis. Albertas apsivertė ant nu- 
garos, padėjo galvą ant žemės ir aukštai pamatė kraš- 
telį skardos ir lopinėlį rūškano dangaus. Palaižūnas 
pasilenkė prie jo. Ne tik veidas — ir kaklas jo, ir ran- 
kos buvo visai balti, išraizgyti mėlynų gyslų. 

— Einam iš čia, Fernandesai,— šnibždėjo Palaižū- 
nas.— Einam. 

— Ne,— tarė Albertas. 

Palaižūnas gulėjo nekrutėdamas, galvą užsidengęs 
rankomis. Hibridas stovėjo šalia jų; žiūrint iš apačios, 
jis atrodė didžiulis. 

— Vožk jam, Paulinai!— bliovė Pitonas.— Vožk jo 
damai! Nesijudink, Rašytojau,— užmušiu! 

Albertas pažiūrėjo žemyn; ruda žeme ropojo tamsūs 
taškeliai, bet akmens po ranka nebuvo. Jis įsiręžė, su- 
gniaužė kumščius. 

— Paliesi jį — snukį sumalsiu,— tarė Albertas. 

— Palaižūną įsimylėjo!-— tarė Pitonas. 

Hibridas šyptelėjo, prasižiojo, seilėtu liežuviu apsi- 
laižė storas lūpas. 

— Nieko aš jam nedarysiu, — tarė jis. 

Palaižūnas nesijudino, Albertas pasuko galvą; skar- 
da buvo balta, dangus pilkas, ausyse skambėjo muzika, 
margos skruzdės šiuršėjo požeminiuose labirintuose, ap- 
šviestuose įvairiaspalvių žiburių — raudonos šviesos, 
kurioje viskas atrodė juoda, ir baltuoja oda tos mo- 
ters, kurią rijo liepsna nuo mažučių žavingų kojyčių 
ligi dažytų plaukų šaknų, ir juoduoja dėmė sienoje, 
ir eina mergaitė per lietų lengvai, tiesiai, laisvai. 

Visi gėrė ir rūkė. Paulinas, liūdnas ir nugeibęs, sė- 

dėjo kamputyje... „O dabar eisime nusiplauti ranką, 
o paskui bus švilpukas, ir mes išsirikiuosime, ir eisime 
į valgyklą, viens du, viens du, ir pavakarieniausime, 
ir išeisime iš valgyklos, ir sueisime į kareivines, ir sa- 
kysim — buvome pas Hibridą, o Pitonas pasakys — ir 
Palaižūnas ten buvo, jį atsivedė Rašytojas, ir neleido 
jo paliesti, ir sutrimituos gulti, ir mes užmigsime, ir 
rytoj, ir pirmadienį, ir taip daugel savaičių.“ 


Emilijas pliaukštelėjo jam per petį ir tarė: „Antai ji.“ 
Albertas kilstelėjo galvą. Persisvėrusi per galerijos tu- 
rėklus, Elena žiūrėjo į jį ir šypsojosi. Emilijas kumš- 
telėjo jam alkūne ir pakartojo: „Antai ji. Eik.“ Al- 
bertas šnipštelėjo: „Tyliau tu. Ar nematai, ji su Ana?“ 
Šalia šviesiaplaukės galvutės atsirado kita,— Anos, Emi- 
lijo sesers. „Et, niekis, — pasakė Emilijas.— Šitą aš su- 
tvarkysiu. Einam.“ Albertas linktelėjo. Jie pakilo „„Te- 
rasos“ klubo laiptais. Galerijoje buvo daugybė žmonių: 
kitoje pusėje, kambaryje, griežė linksma muzika. ,„Nie- 
ku gyvu neik artyn, supratai?— tyliai kalbėjo Alber- 
tas, kopdamas laiptais.— Ir neleisk sesers. Nori — žiū- 
rėk į mus, tik neik artyn.“ Kai jie prisiartino prie 
mergaičių, tos juokėsi. Elena atrodė vyresnė už Aną; 
ji buvo laibutė, graži, gležnutė, pažiūrėti labai kukli. 
Bet vaikinai žinojo: jei prie jos pristosi, ji nerėkia, kaip 
kitos, nežiūri į žemę, nesimaivo ir nebijo: ji žiūri į vei- 
dą žiburiuojančiomis akimis kaip žvėriukas; skambiai 
laido sąmojus, o paskui, perėjusi į puolimą, išvadina 
džiai atsitiesia, mosteli kumšteliu ir išsiveržia iš rate- 
lio pergalinga mina. Tiesa, nelabai seniai — niekas ne- 
žino, nuo kada (veikiausiai nuo vasaros atostogų, kada 
Meksikietis pakvietė į gimimo dieną ir berniukus, ir 

mergaites), — neseniai lyčių karas lyg ir aprimo. Vai- 
kinai jau nebetykojo mergaičių gatvėje, negąsdino ir 
neerzino; gatvėje pamatę mergaitę, jie nori jai pataI- 
nauti, padėti, nors ir neišdrįsta. Ir kai mergaitės iš 
Lauros ar Anos balkono pamato berniuką, jos nulei- 
džia balsą, šnibždasi kažką paslapčia, šaukia jį vardu, 
o jis, leipdamas iš pasitenkinimo, įsitikina, kad jos 
ten, balkone, jam neabejingos. Susėda sode, Emilijo 
draugai kalbasi, bet jų kalbos nebe tos, kaip anksčiau. 
Kam dabar rūpi futbolas, lenktynės, sunkūs Žygiai prie 
jūros? Rūkydami vieną cigaretę po kitos (jau nė vie- 
nas nespringsta nuo dūmų), jie tariasi, kaip patekti 
į seansus „Ligi 15 metų neįleidžiami“, ir planuoja pa- 
silinksminimus. Ar tėvai leis uždėti plokštelę ir šokti? 
Ar pavyks, kaip praėjusį kartą, linksmintis ligi 122 
Ir kiekvienas pasakoja apie savo pasimatymus, apie 
pokalbius su vietinėmis mergaitėmis. Dabar labai daug 
kas priklauso nuo tėvų. Apie Anos tėvelį ir Lauros 
mamą visi kuo geriausios nuomonės — tie sveikinasi 
su berniukais, nedraudžia kalbėtis su dukterimis ir net 
patys klausinėja, kas kokius pažymius gavęs; O šit 
Meksikiečio ir Elenos tėvai — biaurūs, visus vaiko ir 
barasi. 

— Tu eisi į rytinį seansą?ė— paklausė Albertas. 

Jie ėjo krantine. Užpakaly jis girdėjo Emilijo ir Anos 
žingsnius. Elena linktelėjo: „Taip, į ,,Leuro“ kiną.“ Al- 
bertas ryžosi palaukti — tamsoje prisipažinti lengviau. 
Meksikietis prieš kelias dienas ištyrė dirvą, ir Elena 
jam pasakė: „Kas jį žino! Jei gražiai prisipažins — gal 
ir nepavarysiu.“ Rytas buvo vasariškas, skaistus, saulė 
spindėjo mėlyname danguje, vandenynas šniokštė pa- 
šonėje, ir Albertas padrąsėjo — geri ženklai. Jis ne- 
sutrikdavo prieš kitas mergaites, laidė sąmojus, galėjo 


118 


pakalbėti ir rimtai. O šit su Elena nemokėjo — ji prieš- 
taravo dėl pačių paprasčiausių dalykų, niekad su juo 
nesutikdavo, nuolat jam atkirsdavo, nutraukdavo per 
pusę žodžio. Kartą jis pasakė, kad nuėjęs į bažnyčią, 
kai kunigas jau buvo perskaitęs evangeliją. ,,„Never- 
tėjo eiti, — šaltai atrėžė ji.— Jei šiandien numirtum, ei- 
tum į pragarą.“ Kitą kartą ji iš balkono žiūrėjo, kaip 
jie žaidė futbolą. Jis vėliau ją paklausė: „Na kaip, 
nieko?" O ji atsakė: „Tu labai blogai žaidei.“ O vis 
dėlto, kai prieš savaitę jie vaikščiojo su vaikinais Mi- 
rafloreso parke, prie Rikardo Palmos paminklo, jis ėjo 
su ja, ir ji nepyko, o visi žiūrėjo į juodu ir šnibždėjo- 
si: „Graži porelė.“ 

Jie perėjo krantinę ir Chuano Faningo gatve pasuko 
link Elenos namų. Albertas jau nebegirdėjo Emilijo ir 
Anos žingsnių. „Kine pasimatysime?"— paklausė jis. 
„O tu irgi eisi?"— su nepakartojamu naivumu paklau- 
sė ji — „Taip, — tarė jis, — einu." — ,„Na, tai gal pasima- 
tysime.“ Ant kampo, prie durų, ji ištiesė ranką. Čia, 
pačiame jų kvartalo viduryje, Kolumbo ir Ferės gat- 
vių sankryžoje, nieko nebuvo — vaikinai liko paplū- 
dimyje arba klubo baseine. „(O tu tikrai eisi į kiną?" — 
paklausė Albertas. ,,Taip.— atsakė ji — jeigu nieko ne- 
atsitiks."— „O kas gali atsitikti?" — „Nežinau,— rimtai 
pasakė ji, — na, persišaldysiu, pavyzdžiui.'— „Aš ten 
šį tą tau pasakysiu“, — tarė Albertas. Jis pažiūrėjo jai 
į akis, ji nustebusi ėmė mirkčioti. ,Pasakysi? O ką?"— 
„Kine sužinosi.“— „„(O kodėl ne dabar?— tarė ji — Nie- 
kad nereikia atidėlioti." Jis kaip įmanydamas stengėsi 
neparausti. ,,Tu pati žinai, ką aš noriu pasakyti“, — su- 
lemeno jis. ,Ne,— vis taip pat stebėdamasi, atsakė ji — 
Neįsivaizduoju."— „Jei nori, galiu kad ir dabar“, — tarė 
Albertas. ,Na,— tarė ji, — tai sakyk.“ 

„O dabar mes išeisime, ir paskui bus švilpukas, ir 
mes išsirikiuosime, ir eisime į valgyklą, viens du, viens 
du, ir pavalgysime tarp tuščių stalų, ir išeisime į tuščią 
kiemą, ir sueisime į tuščias kareivines, ir aš pasaky- 
siu,— mes buvome pas Hibridą, ir bus signalas gulti, 
ir Mes užmigsime, ir ateis sekmadienis, ir vaikinai su- 
grįš iš miesto, ir mums parduos cigaretes, ir aš užmo- 
kėsiu laiškais arba apsakymėliais." Albertas ir Palai- 
žūnas gulėjo tuščiame barake gretimose lovose. Pito- 
nas ir kiti nubaustieji išėjo į ,Žemčiūgą“. Albertas rū- 
kė cigaretės nuorūką. 

— Gal ir iki metų galo,— pasakė Palaižūnas. 

— Ką? 

— Išlaikys mus čia. 

— Ir kas tave traukia už liežuvio? Miegok. Arba už- 
sičiaupk. Ne tu vienas be leidžiamojo. 

— Žinau, tik, gal būt, mus čia išlaikys iki metų galo. 

— Taigi, — tarė Albertas.— Jei nesuuos apie Kavą. 
Ne, kur ten jiems! 

— Tai neteisinga, — tarė Palaižūnas.— Jis eina kiek- 
vieną šeštadienį. O mes čia sėdime per jį. 

— Ech, gyvenimas!-— tarė Albertas.— Nėra pasauly- 
je teisybės. 

— Šiandien jau mėnuo, kai nebuvau mieste,— tarė 
Palaižūnas.— Niekad taip ilgai nesėdėjau be leidžia- 
mojo. 

— Galėtum priprasti. 

— Teresa neatsako, — tarė Palaižūnas.— Aš jai para- 
šiau du laiškus. 

— Spiauk,— tarė Albertas.— Mergų daug. 

— Kas man iš kitų? Man ji patinka, supranti? 

— Ko čia nesuprasi. Įsispitrėjai. 

— Žinai, kaip mes susipažinome? 

— Ne. Ir iš kur aš galiu žinoti? 

— Ji kasdien eidavo pro mūsų namus. O aš į ją 
žiūrėdavau. Kartais sveikindavausi. 

— Tur būt, vaizduodavaisi ją naktį lovoje, a? 

— Ne. Man tiesiog patikdavo į ją žiūrėti. 

— Mat, koks tu romantikas! 

— O kartą išėjau anksčiau ir jos palaukiau žemai. 

— Ir įgnybai? 

— Aš priėjau ir pasisveikinau. 

— O ką sakei? 

— Pasisakiau, kuo aš vardu. Ir paklausiau, kuo ji 
vardu. Ir dar pasakiau: ,,Malonu su jumis susipažinti." 

— Na ir kretinas! O ką ji? 

— Irgi pasisakė vardą ir pavardę. 

— Tu su ja bučiavaisi? 

— Ne. Aš su ja net nevaikščiojau. 

— Meluoji kaip kiaulė. Na, duok garbės žodį, kad 
nesibučiavai. 

— Kas tau? 

— Nieko. Nemėgstu, kai kas man meluoja. 

— Kam man meluoti? Manai, aš nenorėjau su ja pa- 
sibučiuoti? Aš juk mažai su ja mačiausi, gal tris ar 
keturis kartus, gatvėje. Vis per tą mokyklą. Tikriau- 
siai ji jau turi ką nors. 

— O ką? 

— Nežinau. Ką nors. Ji tokia graži. 

— Koks ten gražumas. Greičiau biauri. 

— Man graži. 

— Snargliau tu! Man patinka tokios mergos, su ku- 
riom galima pagulėti. 

— Supranti, aš, rodos, ją myliu. 

— Ak, tuoj pravirksiu! 

— Jeigu ji sutiktų palaukti, kol baigsiu mokyklą, aš 
ją vesčiau. 

— Ragus uždės. Pagaliau kas man darbo. Nori — bū- 
siu pabrolys? 

— Kodėl tu taip kalbi? 

— Ragai tau užaugs — iš veido matyti. 

— Tikriausiai ji negavo mano laiškų. 

— Tikriausiai. 

— Kodėl tu nenorėjai parašyti? Tu šią savaitę vi- 
siems rašei. 

— Nenorėjau, ir viskas. 

— Ką aš tau padariau? Ko tu pyksti? 

— Įgriso čia tūnoti. Manai, tik tu vienas į laisvę 
nori? 

— Kodėl tu stojai į mokyklą? 

Albertas nusijuokė. 

— Reikėjo gelbėti šeimos garbę. 

— Tu negali kalbėti rimtai? 

— Aš rimtai, Palaižūne. Tėvelis sakė, kad aš trypiu 
į purvą šeimos garbę. Ir įgrūdo mane čia pasitaisyti. 

— Kodėl tu nesusikirtai per stojamuosius? 

— Dėl vienos mergiščios. Nusivyliau viskuo, aišku? 
Ir į mūsų mokyklą per tai įstojau — iš sielvarto ir dėl 
šeimos garbės. 

— Tu buvai įsimylėjęs? 

— Ji man patiko. 

— O graži ji buvo? 

— Taip. | 

— Kuo ji vardu? Ir kas tarp jūsų buvo? 

— Elena. Nieko nebuvo. Ir apskritai nemėgstu apie 
save pasakoti. 

— O aš va tau pasakoju. 

— Tavo dalykas. Nenori — nepasakok. 

— Cigarečių turi? 

— Ne, tuoj eisim ieškoti. 

— Aš be skatiko. 

— Aš turiu du solius. Kelk, einam pas Pauliną. 

— Negaliu, atsibodo. Mane tiesiog vemti verčia Pi- 
tonas ir tas Hibridas. 

— Tai miegok. O aš einu. 

Albertas atsikėlė. Palaižūnas žiūrėjo, kaip jis dedasi 
beretę ir taisosi kaklaraištį. 

— Nori, aš tau ką-ne-ką pasakysiu?— prabilo Palai- 
žūnas.— Aš žinau, tu juoksies. Man vis tiek. 

— Sakyk. 

— Tu man vienintelis draugas. Anksčiau aš turėjau 
tik pažįstamų. Bet ir tų neturėjau — šiaip sau tik svei- 
kindavausi. Man tik su tavim gera. 

— Tikriausiai taip panelės prisipažįsta mylinčios, — 
tarė Albertas. 

Palaižūnas šyptelėjo. 

— (Grubus tu,— tarė jis.— Bet geras. 

Lauke buvo drėgna. Kol juodu kareivinėse kalbėjosi, 
pradėjo lyti, o jis nė nematė. Anapus pievos žolėje 
sėdėjo kadetas. Tas pats, kur praėjusį šeštadienį, ar 
kitas? ,(O dabar aš ten nueisiu, o paskui išeisime į tuš- 
čią kiemą, ir sueisime į kareivines, ir aš pasakysiu — 
buvome pas Hibridą, ir sumigsime, ir bus sekmadienis, 
ir pirmadienis, ir daugel savaičių." 


VI 


Jis iškęstų ir gėdą, ir vienatvę — prie to jis pripra- 
tes, jie tik sužalojo siela, bet šitokių kalinimo kančių 
jis ištverti negalėjo, jis ne savo noru joms atsidavė, 
jį Čia uždarė prievarta, tartum užvilko tramdomuosius 
marškinius. Jis stovėjo prie leitenanto durų ir nesiryžo 
pakelti rankos. Jis žinojo, kad pasibels, — delsė tris sa- 
vaites ir dabar nebijojo ir neliūdėjo. Tiesiog ranka ne- 

klausė, vangiai tabalavo, karojo, tartum prilipusi prie 
kelnių. Taip būdavo ir anksčiau. Šv. Pranciškaus Sale- 
ziečio mokykloje vaikai jį pravardžiavo lėlyte, užtat 
kad jis visada bijojo. „Lėlyte, nagi paverk, paverk!'— 
šaukia jie, būdavo pertraukų metu. Jis atsišlieja į sieną. 
Veidai — vis artyn ir artyn, balsai garsyn, vaikiškos 
burnos plėšriai šiepiasi — tuoj tuoj įkąs. Jis verkia. 
Pagaliau jis tarė sau: „Reikia kažką daryti.“ Visos kla- 
sės akivaizdoje jis iššaukė patį stipriausią — dabar jau 
nebepamena nei jo vardo, nei veido, nei baisių kumš- 
čių, nei šnopštimo. Stovėdamas prieš jį — šiukšlyne, 
tarp kraujo ištroškusių žiūrovų,— jis nebebijojo, net 
nesijaudino, jis tik neteko drąsos. Jo kūnas neatsaki- 
nėjo į smūgius ir nesistengė jų išvengti — jis laukė, kol 
tas kitas pavargęs. Jis norėjo nubausti, perdirbti baikš- 
tų savo kūną, todėl ir prisivertė apsidžiaugti, kai tėvas 
užminė mokyklą, todėl įr iškentė čia dvidešimt keturis 
ilgus mėnesius. Dabar viltis dingo; jis niekada nebus 
stiprus, kaip Jaguaras, arba gudrus veidmainys, kaip 
Albertas. Jį čia visi perprato iš karto — niekaip nenu- 
slėpsi, kad tu silpnas, bailys, palaižūnas. Dabar jis te- 
norėjo vieno: laisvės; daryti ką tinkamas su savo vie- 
natve, vestis ją į kiną, užsidaryti su ja vienumoje. Jis 
pakėlė ranką ir tris kartus pabeldė. 

Gal Uarina miegojo? Paburkusios jo akys raudonavo 
apvaliame veide kaip dvi opos; plaukai susivėlę, žvilgs- 
nis blausus. 

— Man reikia su jumis pasikalbėti, senjore leite- 
nante. 

Leitenantas Remichijas Uarina buvo tokia pat balta 
varna tarp karininkų, kaip Palaižūnas tarp kadetų: jis 
negalėjo pasigirti nei ūgiu, nei jėga, jo komandos kel- 
davo juoką, niekas jo nebijojo, seržantai, jam rapor- 
tuodami, nepasitempdavo ir žiūrėdavo į jį su panieka; 

jo kuopa buvo blogiausia iš visų, kapitonas Garidas 
viešai jį plūsdavo, kadetai jį piešdavo nepadoriomis 
pozomis. Ėjo kalbos, kad Aukštutiniuose Kvartaluose 
jis laikąs krautuvėlę, jo Žmona prekiaujanti saldumy- 
nais ir sausainiais. Kam gi jis ėjo į karo mokyklą? 

— Ką pasakysite? 

— Leisite įeiti? Aš svarbiu reikalu, senjore leite- 
nante. 

— Jūs norite pasišnekėti su manimi? Kreipkitės į tie- 
sioginį savo viršininką. 

Ne vieni kadetai mėgdžiojo leitenantą Gamboa. Ua- 
rina perėmė iš jo įprotį išsitempus cituoti statutą. Bet 
jis nė lygintis negalėjo su Gamboa: menkos rankutės 
ir kvaili ūsiukai — juodas šepetėlis panosėje — niekam 
nekėlė baimės. 

— Tai paslaptis, senjore leitenante. Labai svarbus 
reikalas. 

Leitenantas pasitraukė, jis įėjo. Lova buvo sujaukta, 
ir Palaižūnas išsyk pagalvojo, kad tikriausiai va taip — 
plika, liūdna, niūru — vienuolyno celėje. Ant grindų — 
peleninė, pilna nuorūkų; viena dar teberūko. 

— Ką pasakysite?— pakartojo Uarina. 

— Aš dėl to stiklo. 

— Vardas, pavardė, būrys,— greitai pasakė leite- 
nantas. 

— Kadetas Rikardas Arana, penktas kursas, pirmas 
būrys. 

— Kaip gi ten buvo su tuo stiklu? 

Dabar pabūgo liežuvis — sustingo, išdžiūvo, braižė 
kaip kampuotas akmuo. Kas tai — baimė? Ratelis jį 
žudyte žudė; o po Jaguaro Kava buvo pats blogiau- 
sias, jis vogė jo cigaretes ir pinigus ir kartą, nakčia, 
jį apšlapino. Tam tikra prasme jis, Palaižūnas, elgiasi 
teisingai — mokykloje aukštinamas kerštas. Ir vis dėlto 

širdies gilumoje jis jautėsi kaltas. ,Aš ne Ratelį išduo- 
du,— galvojo, — o visus vaikinus, visą kursą.“ 

— Kas atsitiko? — piktai paklausė Uarina.— Tai ką, 
gal manęs pažiūrėti atėjote? Niekad nematėte? 

— Tai Kavos darbas,— tarė Palaižūnas ir nudelbė 
akis.— Ar mane išleis šeštadienį. 

— Ką?— tarė leitenantas. Jis nesuprato. Vadinasi, 
dar galima išsisukti, išeiti. 

— Stiklą išmušė Kava,— tarė Palaižūnas.— Jis pavo- 
gė chemijos egzamino klausimus. Aš mačiau, kaip jis 
ten ėjo. Ar išleis mane? 

— Ne,— tarė leitenantas.— Pažiūrėsim. Pirma pakar- 
tokite, ką pasakėte. 

Leitenanto veidas suapvalėjo, ant skruostų ir lūpų 
suvirpėjo raukšlelės. Akys šypsojosi iš pasitenkinimo. 
Palaižūnas apsiramino. Staiga jam pasidarė visiškai 
vis tiek, kas jam bus, ar išleis šeštadienį, ar baigs mo- 
kyklą. Tiesa, leitenantas Uarina nerodo didelio dėkin- 
gumo. Ką gi, tai suprantama, juk jis svetimas, ir lei- 
tenantas, tur būt, jį niekina. 

— Rašykite, — tarė leitenantas.— Sėskite ir rašykite. 
Štai popierius ir pieštukas. 

— Ką rašyti, senjore leitenante? 

— Tuoj padiktuosiu. „,„Aš mačiau, kad kadetas... 
kaip jis?.. taip, Kava, iš tokio ir tokio būrio, tokią 
ir tokią dieną, tokią ir tokią valandą ėjo į mokomąjį 
korpusą, turėdamas tikslą neteisėtai pasisavinti chemi- 
jos egzamino klausimus.“ Rašykite aiškiai. „„Pareiškiu 
tai, reikalaujant leitenantui Remichijui Uarinai, kuris 
susekė vagį, o taip pat išaiškino, kad ir aš dalyvavau 
pagrobime. .." 

— Atleiskite, senjore leitenante, aš... 

— „„. nesąmoningai dalyvavau pagrobime.“ Pasira- 
šykite. Spausdintomis raidėmis. Stambiai. 


126 


— Aš nemačiau, kaip jis vogė, — tarė Palaižūnas.— 
Aš tik mačiau, kaip jis ėjo į klases. Jau keturios sa- 
vaitės, kai manęs neišleidžia, senjore leitenante. 

— Nusiraminkite. Tuo aš pasirūpinsiu. Nebijokite. 

— Aš nebijau!--—- suriko Palaižūnas, ir leitenantas nu- 
stebęs pažiūrėjo į jį — Aš keturis šeštadienius likau be 
išėjimo. Šis bus penktas. 

Uarina linktelėjo. 

— Pasirašykite raštą, — tarė jis.— Aš jums leidžiu iš- 
eiti šiandien, po pamokų. Sugrįšite vienuoliktą. 

Palaižūnas pasirašė. Leitenantas perskaitė įskundi- 
mą; jo akys šokinėjo, lūpos krutėjo. 

— Kas jam bus?— paklausė Palaižūnas. Jis žinojo, 
kad jo klausimas kvailas, bet juk reikėjo ką nors pa- 
sakyti. Leitenantas paėmė popierių. Atsargiai, dviem 
pirštais, kad nesuglamžytų. 

— Jūs apie tai kalbėjote su leitenantu Gamboa?— 
Beformis, moteriškas veidas akimirką sustingo; leite- 
nantas nekantriai laukė atsakymo. Kaip lengva išga- 
rinti visą jo šaunumą — pasakysi „taip“, ir jis bemat 
subliukš. 

— Ne, senjore leitenante. Su niekuo nešnekėjau. 


— Taip. Niekam nė žodžio, — tarė leitenantas.— Lau- 
kite mano nurodymų. Užeikite pas mane po pamokų, 
su išeigine uniforma. Aš pats nuvesiu jus į sargybinę. 

— Klausau, senjore leitenante,— Palaižūnas sumi- 
šo.— Aš nenorėčiau, kad kadetai žinotų... 


Leitenantas vėl atsistojo „ramiai“. 

— Vyras, — tarė jis, — privalo atsakyti už savo veiks- 
mus. Tai pirmas dalykas, kurio mus moko kariuomenė. 

— Taip, senjore leitenante, bet jeigu jie sužinos, kad 
aš įskundžiau... 

— Žinau, — tarė Uarina, ketvirtą kartą pakeldamas 

popierių prie akių.— Jie ėste jus suės. Nebijokite. Ka- 
rininkų tarybos posėdžiai visada būna slapti. 

„Gal ir mane išmes“,— pagalvojo Palaižūnas. Jis iš- 
ėjo. Niekas negalėjo jo matyti — tuo laiku kadetai vo- 
liojosi lovose arba žolėje. Vidury lauko nejudėdama 
stovėjo gražutė lama, uostė orą. „Liūdnas gyvulėlis“,— 
pagalvojo jis. Kažkas buvo ne taip — reikėtų gi džiaug- 
tis ar gailėtis, vienaip ar kitaip jausti, kad esi išdavi- 
kas. Anksčiau jis manė, kad Žžmogžudžiai, padarę nu- 
sikaltimą, stingsta iš baimės, vaikščioja kaip sapne. 
O dabar jam buvo visiškai vis tiek. „Išeisiu šešetui 
valandų, — galvojo jis.— Nueisiu pas ją ir nieko nega- 
lėsiu jai papasakoti.“ Nėra su kuo pasikalbėti, niekas 
nesupras, neišklausys. Argi patikėsi Albertu? Juk jis 
nenori rašyti Teresai ir pastaruoju metu iš jo tyčioja- 
si — tiesa, kai jie vienu du, o viešai jį gina. ,Niekuo 
negaliu pasitikėti, — pagalvojo jis.— Kodėl visi — ma- 
no priešai?“ 

Virptelėjo rankos — tik taip reagavo kūnas, kai jis 
pastūmė duris ir pamatė Ka'/4 prie spintos. ,„Pažiūrės, 
iškart pamatys, kad aš jį įskundžiau“,— pagalvojo. 

— Kas tau?— paklausė Albertas. 

— Nieko. Kodėl? 

— Tu išbalęs kažkoks. Eik į ligoninę, bemat pa- 
guldys. 

— Aš sveikas. 

— Vis tiek,— tarė Albertas.— Argi tau pagulėti sun- 
kuė Vis tiek neišeiname. Kad aš taip išblykščiau. Li- 
goninėje geriau duoda valgyti, mokytis nereikia. 

— Užtat neišleis, — pasakė Palaižūnas. 

— O jei negulsi, tai išleis? — tarė Albertas.— Vis tiek 
sėdim uždaryti. Tiesa, girdėjau, kad sekmadienį visus 
išleis. Pulkininko gimimo diena. Gal meluoja. Ko juo- 
kiesi? 


128 


— Taip sau, nieko. 

Kaip gali Albertas abejingai kalbėti apie tai, kaip 
jis gali priprasti prie to kalėjimo? 

— (Gal nori mauti per tvorą?— paklausė Albertas.— 
Iš ligoninės — lengviau. Ten naktį nesaugo. Žinoma, 
teks lįsti nuo Krantinės pusės. Dar įstrigsi kaip avinas. 


— Dabar mažai kas bėga,— tarė Albertas.— Nuo to 
laiko, kai pradėjo vaikščioti patrulis. 

— Taip, anksčiau buvo lengviau,— tarė Albertas.— 
Bet ir dabar dar galima. Va Uriostė pirmadienio naktį 
pabėgo. Grįžo ketvirtą valandą. 

Tikrai, kodėl gi neatsigulus ligoninėnė Ko jam eiti 
į miestą? „Daktare, man tamsu akyse, galvą skauda, 
širdis daužosi, šaltis krečia, aš bailys.“ Kai kadetus 
palikdavo be leidžiamojo, jie visada stengdavosi pa- 
tekti į ligoninę. Guli sau su pižama, nieko neveiki, val- 
gis geras. Tiesa, gydytojai ir felčeriai darosi vis prie- 
kabesni. Karščio jiems maža — jie žino: palaikysi ant 
kaktos kokias dvi valandas banano lupsnį, ir tempera- 
tūra pakils lig trisdešimt devynių laipsnių. Ir gono- 
Iėja netiki nuo to laiko, kai Jaguaras ir Garbanius iš- 
sitepė kondensuotu pienu. Jaguaras dar sugalvojo 
gražų pokštą: sulaikai kvapą keletą kartų, kol ašaros 
išsirita, o paskui, kai ateini prie gydytojo, širdis dun- 
da kaip būgnas. Felčeris kaip mat pasako: „„Guldyti 
į ligoninę. Tachikardijos simptomai.“ 

— Aš nė karto nebėgau,— tarė Palaižūnas. 


— Ne tau!— numojo Albertas.— (O aš bėgau, per- 
eitais metais. Kartą mudu su Arospide nuėjome į pa- 
silinksminimą ir sugrįžome tik prieš signalą keltis. Taip, 
ketvirtame buvo geriau... 

— Ei, Rašytojau!-— šūktelėjo Valjanas.— Tu mokei- 
si Pranciškaus Saleziečio mokykloje? 

— Taip, — atsakė Albertas.— O kas? 

— Garbanius sako, kad ten vienos panelės. Tikrai? 

— Ne,— tarė Albertas.— Ten negrų nelaiko. 

Garbanius nusijuokė. 

— Atsikandai?— pasišaipė  Valjanas.— Užvežė tau 
Rašytojas. 

— Nors aš ir negras, bet vyras kaip reikiant,— rietė 
kuodą Valjanas.— Netikite — patikrinkite. 

— (Oi, baisu!— pasakė kažkas.— O jergau! 

— Ajajai!-— pragydo Garbanius. 

— Palaižūneė!— šūktelėjo Jaguaras.— Eik, patikrink. 
Paskui mums papasakosi, ar jis tik nemeluoja. 

— Palaižūną pusiau perdaušiu,— tarė Valjanas. 

— O jergau! 

— Ir tave, kad nori, — subliuvo Valjanas.— Eikš grei- 
čiau. Aš laukiu. 

— Kas yra?— sumurmėjo Pitonas. Jis ką tik pabudo. 

— Negras sako, kad tu panelė,— tarė Albertas. 

— Sako, jis tikrai Žinąs. 

— Dievaži, taip ir sako. 

— Jau visa valanda, kai iš tavęs tyčiojasi. 

— Meluoja, brolau, — tarė Valjanas.— Pliaukšiu aš 
čia, Mat, už akių! 

Vėl visi prunkštelėjo. 

— Juokiasi jie, — varė toliau Valjanas.— Ką, nema- 
tai?— Jis pakėlė balsą.— Žinai ką, Rašytojau. Dar sykį 
taip pasišaipysi — duosiu į snukį. Vos su bičiuliu ne- 
supykdei. 

— Oi!-— tarė Albertas.— Girdėjai, Pitonai? Jis sako, 
kad tu jo bičiulis. 

— Ko prie manęs kimbi, negro šmote?— paklausė 
kimus balsas. 

— Ką tu, brolyti!-— tarė Valjanas.—- Tu man draugas. 

— Tai nesakyk, kad bičiulis. 

— Rašytojau, gausi į snukį. 

— Ne kiekvienas kanda, kas loja,— įsiterpė Ja- 
guaras. 

Palaižūnas galvojo: „O iš tikrųjų jie visi bičiuliai. 
Plūstasi, pešasi kaip žvėrys, o iš tikrųjų visi išvien. 
Tik aš jiems svetimas.“ 


„Jos kojos buvo storos, baltos, lygios, nors imk ir 
kąsk.“ Albertas perskaitė frazę, pagalvojo, ar užteks 
sekso, ir nusprendė, kad užteks. Saulės spinduliai skver- 
bėsi pro musėtus pavėsinės langus, kaitino jam nugarą, 
o jis gulėjo ant grindų, ranka parėmęs smakrą. Pieš- 
tukas sustojo, prirašęs lig vidurio lapo. Aplinkui, dul- 
kėse, tarp nuorūkų ir apdegusių degtukų, mėtėsi kiti 
lapai, švarūs ir prirašyti. Pavėsinė stovėjo netoli ba- 
vusio baseino, ties kuriuo zujo spiečiai moskitų. Nie- 
kas — net pulkininkas — nežinojo, kuriems galams čia 
ta pavėsinė. Ji stovėjo ant keturių stulpų, per du met- 
Ius nuo žemės. Tikriausiai nė vienas žmogus nebuvo 
pakilęs siaurais, kreivais pavėsinės laipteliais, kol Ja- 
guaras sumanė atrakinti jos dureles specialiu kabliu, 
kurį dirbo mažne visas būrys. Kaip tik jų būrys at- 
rado, kam gali tikti pavėsinė, — čia slėpėsi tie, kurie 
norėjo pamiegoti pamokų metu. „Visas kambarys šo- 
kinėjo lyg per žemės drebėjimą. Moteris vaitojo, rovė 
sau plaukus..." Albertas įsikišo pieštuką į burną, per- 
skaitė visą puslapį ir pridėjo dar vieną sakinį: ,„Pas- 
kutiniai įkandimai jai patiko labiausiai, ir ji apsidžiau- 
gė, kad jis ateis rytoj.“ Albertas pažvelgė į lapus, pri- 
rašytus mėlynomis raidėmis. Per nepilnas keturias 
valandas jis parašė keturis apsakymėlius. Neblogai! Li- 
gi švilpuko — pamokų galo — bebuvo likusios kelios 

minutės. Jis apsivertė ir pagulėjo aukštielninkas, at- 
leidęs visus raumenis. Dabar saulė kaitino veidą, bet 
užsimerkti nereikėjo — šildė ji silpnai. 

Valgant pietus, visa valgykla staiga nušvito, ir įky- 
rus balsų gaudesys ūmai nutilo. Tūkstantis penki šimtai 
kadetų pasigręžė į langus. Iš tiesų, ant saulės nuauk- 
sintos žolės juodavo korpusų šešėliai. Nuo to laiko, kai 
Albertas įstojo į mokyklą, saulė nė karto nepasirodė 
spalio mėnesį. 

Jis iškart pagalvojo: „Eisiu į pavėsinę rašyti.“ Kai 
visi išsirikiavo, jis šnipštelėjo Palaižūnui: „Jei bus pa- 
tikrinimas, atsiliepk už mane“, — ir mokomajame kor- 
puse, nutaikęs progą, kai seržantas nusigręžė, šmurkš- 
telėjo į prausyklą. Kadetai suėjo į klases, 0 jis greitai 
prasmuko į pavėsinę. Vienu atsikvėpimu parašė tris 
apsakymėlius po keturis puslapius; tiktai baigdamas 
paskutinį, ketvirtą, pasijuto išsisėmęs, jam užėjo noras 
mesti pieštuką ir šiaip sau pasvajoti. Cigaretės baigėsi 
prieš kelias dienas, ir jis mėgino rūkyti nuorūkas nuo 
grindų, bet jų teužtekdavo dviem dūmams, tabakas 
supuolęs, o dulkės graužė gerklę. 

„Pakartok, Valjanai, tą paskutinę, pakartok, negriuk, 
juk vargšė mano užmiršta mama galvoja, kaip ten jos 
sūnelis tarp tų laukinių gyvena, o galgi šiais laikais 
ir ji nelabai išsigąstų, jei čia atvažiuotų ir išgirstų 
„Eleodoros linksmybes“, pakartok, Valjanai, krikštiji- 
mas jau baigėsi, mes išėjome į miestą, o kai sugrįžome, 
tu visus aplenkei: atsinešei portfelyje ,„Eleodorą“, o aš 
tik maisto įsinešiau, ech, kad taip žinojus iš anksto! 
Vaikinai sėdi ant lovų ir spintelių ir kaip užburti klau- 
so negro Valjano, o tas jausmingai skaito. Kartais jis 
sustoja ir laukia, nepakeldamas akių nuo knygelės; 
tuoj pat kyla erzelis, visi šaukia, protestuoja. Na, Val- 
janai, Man į galvą atėjo puiki mintis — ir atvanga, ir 

uždirbti galima; o mama šeštadieniais ir sekmadieniais 
meldžiasi dievui ir visiems šventiesiems — visus mus 
traukia į piktybės kelią, tėvą Eleodoros užbūrė. Tris 
ar keturis kartus perskaitęs mažutę pageltusią knygelę, 
Valjanas ją grūda į kišenę ir išdidžiai nužvelgia vai- 
kinus, o tie žiūri į jį su pavydu. Kažkuris įsidrąsina: 
„Duok paskaityti.“ Paskui penketas, dešimtis, vos ne 
visi urmu užgriūva ir šaukia: ,,„Duok paskaityti, neg- 
riuk, duok paskaityti!“ Didžiulė Valjano burna šypsosi, 
akys juokiasi, bėginėja į šalis, nosies galiukas juda, 
jis džiūgauja, visi jį apspinta, prašo, pataikauja. Jis 
tyčiojasi: „Ei jūs snargliai, verčiau bibliją paskaitytu- 
mėt arba ,„Don Kichotą“.“ O tie glosto jį, gerinasi, sal- 
džialiežuvauja: „(Oi tas mūsų negras, na ir pila jis, 
ojojoi!“ Staiga jis sumeta, kad galima pasipelnyti, ir 
sako: „Galiu išnuomoti.“ Jie stumdo jį, keikia, kažkas 
spiauna, kažkas rikteli: ,„Na ir galvijas!“ O jis kvatoja, 
virsta ant lovos, išsiima „Eleodorą“, prisikiša prie 
akių. —o tos tik laksto į šalis,— ir apsimeta skaitąs, 
gašliai krutina lūpas, storas kaip dėles. „Penkios ciga- 
retės, dešimt cigarečių, ei tu, negre, duok paskaityti 
„Eleodorą“, „,„Nuolaidi E-1e-0-do-ra tuoj patenkins ta-vo 
no-rą“. O jergau, man ir dingtelėjo į galvą, kai neg- 
ras skaitė, — velniškai puiki mintis!— ir išsiblaškysi, ir 
uždirbsi, man apskritai daug gerų minčių ateina, tik 
progos nėra.“ Albertas mato, kad tiesiai į juos eina 
seržantas, o šnaira akimi mato ir kitką: Garbanius įni- 
kęs skaito, priglaudęs knygą prie nugaros kadetui, sto- 
vinčiam priešais jį. Tur būt, jam nelengva skaityti: rai- 
dės smulkios. Albertas negali jo įspėti: seržantas žiūri 
1 jį ir sėlina kaip laukinė katė prie savo aukos. Stai 
seržantas susigūžia, pašoka, čiumpa Garbanių — tas 
spygteli — ir išplėšia jam iš rankų „Eleodorą“. „Tik 
nereikėjo knygutės trypti, nereikėjo eiti iš namų pas 

kekšes, nereikėjo palikti mamos, nereikėjo išvažiuoti 
iš namo su sodu Diego Ferėje, nereikėjo eiti į pažintį 
su vaikinais ir Elena, nereikėjo palikti Garbaniaus dvi 
savaites be išėjimo, nereikėjo rašyti tų apsakymėlių, 
nereikėjo pasitraukti iš Mirafloreso, nereikėjo eiti į pa- 
žintį su Teresa ir ją mylėti. Valjanas žvengia, o negali 
nuslėpti, kaip jam biauru, šlykštu, koktu. Kartais pa- 
žiūri rimtai ir sako: „„Velniava, įsikirtau į tą Eleodorą. 
Per tave, Garbaniau, netekau savo panos.“ Kadetai už- 
traukia „ajajajai“ ir linguoja, kaip šokdami rumbą, 
gnaibo negrui į žandus ir į užpakalį, o Jaguaras šoka 
ant Palaižūno kaip žvėris, iškelia jį — Visi nuščiūva, 
žiūri — ir meta į negrą. „Še tau naują kekšę!“— šaukia 
jis. Palaižūnas atsistoja, pasitaiso palaidinę, eina durų 
link. Pitonas jį griebia už apikaklės, pakelia, išpūtęs 
žandus nuo įstangos, palaiko ore kelias akimirkas ir 
paleidžia. Palaižūnas dribteli kaip maišas, paskui išei- 
na — pamažu, šlubčiodamas. ,,Kad jus kur, — sako Val- 
janas.— Garbės žodis, ilgiuosi aš jos.“ Tada aš pasa- 
kiau: „Už pusę pakelio cigarečių aš jums parašysiu 
apsakymėlį, geresnį už „Eleodorą“, o tą rytą aš žinojau, 
kas atsitiko — telepatija ar dievo apvaizda,— žinojau 
ir tariau: „Kas tėveliui, mamyte?“, o Valjanas pasakė: 
„Tikrai? Še tau pieštuką, popieriaus ir linkiu įkvėpimo", 
ir ji pasakė: ,,Nenusimink, sūneli, mus ištiko didelė ne- 
laimė, jis žuvo, jis mus paliko“, ir aš pradėjau rašyti, 
atsisėdau ant spintelės, ir visi mane apspito, kaip tada, 
kai negras skaitė..." 

Albertas rašo sakinį padriku, nelygiu braižu; pustu- 
zinis galvų žvelgia per petį. Jis sustoja, pakelia galvą, 
pieštuką ir skaito. Vieni giria, kiti kiša savo dvylekį, 
bet į tuos jam nusispiauti. Jis rašo toliau, vis drąsiau. 
Grubūs žodžiai kaitaliojasi su puikiais erotiniais vaiz- 
dais, bet fabula vis ta pati. Peržiūrėjęs dešimt sąsiuvi- 

nio lapų, prirašytų iš abiejų pusių, ką-ne-ką pataisęs, 
Albertas, pagautas staigaus įkvėpimo, skelbia pavadi- 
nimą: „Kuūniški džiaugsmai“, — ir garsiai, pergalingai 
skaito savo kūrinį. Kadetai klauso pagarbiai ir juokiasi, 
kur pridera. Paskui visi ploja, glėbesčiuoja. Kažkuris 
sako: „Betgi tu rašytojas!“ — „Taip, — pritaria visi ki- 
ti — rašytojas!“ „(O vėliau, kai prausėmės, prie manęs 
priėjo Pitonas, nutaisė paslaptingą snukį ir tarė: „„Pa- 
rašyk man tokį pat, aš nupirksiu.“ Gerai, vaikuti, tu 
pirmas mano užsakovas, mirsiu — tavęs neužmiršiu, 0 aš 
pasakiau: „Penkiasdešimt sentavų už puslapį“, tu kei- 
keisi, bet nieko nepaveiksi, ir va tada aš galutinai iš- 
ėjau iš kvartalo, iš tikrojo Mirailoreso, ir tapau rašy- 
toju — neblogai uždirbdavau, nors dažnai mane ir ap- 
maudavo." 

Sekmadienis, birželio vidurys. Albertas sėdi žolėje 
ir žiūri į kadetus, vaikščiojančius po aikštę su tėvais. 
Už kelių metrų sėdi kadetas, irgi iš trečio kurso, bet 
kito būrio. Jis laiko rankoje laišką ir susirūpinęs, su- 
raukęs kaktą, skaito ir skaito jį vis iš naujo. ,„Budin- 
tis?"— klausia Albertas. Tas linkteli ir rodo raudoną 
raištį su raide „B“. „Blogiau negu be leidžiamojo“, — 
sako Albertas. „,„Taip“,— sako kadetas. O paskui nuėjo- 
me į šeštą būrį, ir atsigulėme, ir rūkėme „Inką“, ir 
jis Man tarė: „„Aš esu iš Ikito, o tėvas mane čia ištrė- 
mė už tai, kad pamilau merginą iš blogos šeimos, — 
ir man parodė jos nuotrauką ir tarė:— Kai tik iš čia 
išeisiu, vesiu ją“, o motina tą pačią dieną paliovė da- 
žiusis, ir nešiojusi brangenybes, ir vaikščiojus pas drau- 
ges, ir lošus kortomis, ir kas šeštadienį aš galvoju: 
„Ji dar labiau paseno.“ 

— Nebepatinka?— klausia Albertas.— Ko taip rau- 
kais, apie ją šnekėdamas? 

Kadetas nuleidžia balsą ir sako lyg pats sau: 

— Negaliu aš jai rašyti. 

—- Kodėl?— klausia Albertas. 

— Kaip tai kodėl? Negaliu, ir viskas. Ji labai pro- 
tinga. Oho, kokius laiškus ji rašo! 

-— Laiškus rašyti lengva,— sako Albertas.— Nieko 
nėr lengviau! 

— Ne! Lengva sugalvoti, o pasakyti sunku. 

— Na jau!..— sako Albertas.— Aš galiu per valan- 
dą parašyti dešimt meilės laiškų. 

— Tikrai?— klausia kadetas, įsmeigęs akis į jį. 

„Ir aš parašiau laišką, paskui kitą, ir mergina man atsa- 
kė, o tas tipas mane vaišino cigaretėmis ir girdė kola 
pas Hibridą, o kartą jis pas mane atvedė kitą tipą, iš 
aštunto būrio, ir paklausė: „Ar galėtum parašyti jo 
merginai, į Ikitą?“; o aš pasakiau mamai: „Nori — aš 
einu su juo pasikalbėti?“; o ji man pasakė: „Nieko 
nereikia daryti, tik melstis“, ir kad tik kas — tuoj į baž- 
nyčią ir mane moko: „„Albertai, melskis, mylėk dievą, 
kad, kai užaugsi, tavęs nepražudytų pagundos, kaip 
tavo tėvo'; Oo aš pasakiau „okei“, o už laiškus nusta- 
čiau kainą. „Praėjo daugiau kaip dveji metai, — galvojo 
Albertas.— Kaip bėga laikas...“ Jis užsimerkė; Teresos 
veidas iškilo jam prieš akis, ir aštrus geismas pervėrė 
kūną. Pirmą kartą per tris kursus jis nesigailėjo, kad 
liko be leidžiamojo. Nuo Teresos jis gavo du laiškus 
ir vis tiek nenorėjo eiti į miestą. ,Ant pigaus popie- 
riaus,— galvojo jis,— ir braižas prastas. Taip, mačiau 
geresnių laiškų...“ Jis skaitė jos laiškus daug kartų, 
visada — slapčiom. (Laikė juos po kepurės pamušalu, 
kaip ir cigaretes, kurias kontrabanda atsinešdavo sek- 
madieniais.) Kai gavo pirmą laišką, norėjo atsakyti 
tuoj pat, parašė datą, susijaudino, sutriko — nežinojo, 
nuo Ko pradėti. Visi žodžiai jam atrodė netinkami, me- 
lagingi. Jis sudraskė kelis juodraščius ir pagaliau nu- 

sprendė parašyti trumpai ir sausai: „Mus paliko be 
leidžiamojo už vieną pokštą. Nežinau, kada išeisiu. 
Tavo laiškas mane labai nudžiugino. Aš vis apie tave 
galvoju ir, kai tik galėsiu, ateisiu pas tave.“ Palaižūnas 
sekiojo paskui jį kaip uodega: ir rikiuotėje, ir kine, 
ir valgykloje, vaišino cigaretėmis, vaisiais, sendvičiais, 
pasakojo, kas reikia ir kas nereikia. Albertas prisiminė 
ir pasibiaurėjo. Lig tik pamatydavo Palaižūną, jam ap- 
tulždavo širdis. Kalba būtinai nukrypdavo į Teresą, ir, 
nenorėdamas išsiduoti, Albertas vaidino ciniką arba 
tvirtu balsu davinėjo.išmintingus patarimus: „Ne, ra- 
šyti neverta. Kalbėti apie meilę reikia žodžiu, kad 
matytum, kaip ji reaguos. Kai tik gausi leidžiamąjį, 
nueisi tiesiai pas ją ir viską išdėsi.“ O tas, verksnys, 
rimtai klausėsi ir nuolankiai kinkavo galva. Albertas 
galvojo: ,Aš jam pasakysiu, kai išleis. Pro vartus iš- 
eisim, ir pasakysiu. Labai jau jis dabar išbalęs, negi 
muši gulintį? O tada taip ir pasakysiu: ,,Nors labai gai- 
la, bet ji man patinka. Jei pas ją eisi, gausi į snukį. 
Negi ji viena pasaulyje?" O paskui nueisiu pas ją ir 
nusivesiu į Miraifloresą, į Nekočejos parką (jis pačiame 
gale Senosios krantinės, stačiuose, tamsiai žaliuose šlai- 
tuose, į kuriuos šniokšdamos plakasi bangos, ir Žiemą, 
pro rūką, iš viršaus matyti kažkoks iliuzinis paplūdi- 
mys, akmeningas, nuošalus, tylus). Atsisėsiu ant pasku- 
tinio suoliuko,— galvojo jis.— Prie pat turėklų, prie 
baltų stulpelių.“ Saulė kaitino nugarą ir veidą; jis ne- 
norėjo atsimerkti, kad neišnyktų Teresos veidas. 

Kai pabudo, saulės jau nebuvo, pro stiklus skverbė- 
si pilka šviesa. Pasimuistė; gėlė nugarą, skaudėjo gal- 
vą — nepatogu miegoti ant grindų. Pamirkčiojo, užsi- 
norėjo rūkyti. Nerangiai atsikėlė, pažvelgė lauk. Sode 
nieko nebuvo, cementiniuose mokomųjų korpusų blo- 

kuose, rodos, irgi. Įdomu, kelinta valanda? Vakarienės 
švilpia pusę aštuonių. Jis atsargiai apsidairė. Mokykla 
tartum išmirusi. Išėjo iš pavėsinės, greitai perėjo soda, 
aplenkė korpusą ir nieko nesutiko. Tik aikštėje keli 
kadetai vaikėsi lamą. Aname gale aikštės, gal už ki- 
lometro, jis šiaip taip įžiūrėjo vaikinus žaliomis striu- 
kėmis, ir veikiau jautė, nei girdėjo triukšmą barakuose. 
Nepakenčiamai norėjosi rūkyti. Penkto kurso kieme 
jis sustojo. Ir nuėjo ne į savo korpusą, bet į sargybi- 
nę. Trečiadienis, gali būti laiškų. Tarpduryje stovėjo 
kadetai. 

— Leiskite mane,— šaukė budintis karininkas. 

Niekas nė nekrustelėjo. 

— Stok į eilę, — pasakė vienas. 

— Aš ne laiškų, — sumelavo Albertas.— Mane kari- 
ninkas šaukė. 

— Užsičiaupk. Stok į eilę. 

Reikėjo palaukti. Kai išeidavo kadetas, eilė subruz- 
davo — kiekvienas norėjo eiti pirmas. Albertas išsi- 
blaškes skaitė įsakymus, iškabintus ant durų: „Penk- 
tas kursas. Budintis: leitenantas Pedras Pitaluga. Ser- 
žantas Choakinas Mortė. Bendras skaičius — 360. Ligo- 
ninėje —8. Specialūs potvarkiai: nuimama bausmė, 
paskirta budėtojams rugsėjo 13 d. Parašas: kurso kapi- 
tonas." Paskutines frazes jis perskaitė kelis kartus. 
Garsiai nusikeikė ir išgirdo, kaip už durų atsiliepė ser- 
žantas Pesoa: 

— Kas ten keikiasi? 

Albertas nudūmė į baraką. Širdis daužėsi iš nekant- 
rumo. Tarpdury jis užlėkė ant Arospidės. 

— Nuėmė bausmę!— suriko Albertas.— Kapitonas 
kuoktelėjo. 

— Ne,— pasakė Arospidė.— Tai ką, tu nežinai? Kaž- 
kas ikišo. Kava pasodintas. 

— Ką? — nustebo Albertas.— Įdavė? Kas gi toks? 

— Sužinosime,— tarė Arospidė.— Tokių dalykų ne- 
nuslėpsi. 

Albertas įėjo į baraką. Kaip visada, kai atsitinka 
koks svarbus įvykis, viskas buvo kitaip. Net kauksėti 
batais tokioje tyloje buvo kažkaip gėda. Nuo lovų jį 
sekė daugybė akių. Jis priėjo prie lovos, apsidairė — 
nei Jaguaro, nei Garbaniaus, nei Pitono. Tik Valjanas 
sėdėjo ant gretimos lovos ir kažką sklaidė. 

— Sužinojote, kas?— paklausė Albertas. 

— Sužinosim,— pasakė Valjanas.— Reikia sužinoti 
anksčiau, negu Kavą išjos. 

— Kur vaikinai? 

Valjanas linktelėjo prausyklos pusėn. 

— Ką veikia? 

— Nežinau. Tariasi. 

Albertas atsistojo ir priėjo prie Palaižūno lovos. Ji 
buvo tuščia. Stumtelėjo prausyklos duris; visas būrys 
žiūrėjo jam į nugarą. Vaikinai kiūtojo kampe, sutūpę 
aplink Jaguarą. Visi sužiuro į jį. 

— Ko tau?— paklausė Jaguaras. 

— Nusišlapinti — atsakė Albertas.— Tai ką, nega- 
lima? 

— Negalima, — tarė Jaguaras.— Eik iš čia. 

Albertas sugrįžo į kambarį ir vėl priėjo prie Palai- 
žūno lovos. 

— Kur jis? 

— Kas?— paklausė Valjanas, nudelbęs akis. 

— Palaižūnas. 

— Išėjo. 

— Ko? 

— Po pamokų išėjo. 

— Į miestą? Tikrai žinai? 

— O kurgi daugiau. Rodos, jo motina susirgo. 

„Skundikas prakeiktas, taip ir maniau — snukis jo 
koks. Ir ko jis išėjo? O gal iš tikrųjų motina mirtim 
vaduojasi. O kas būtų, jei įeičiau ir pasakyčiau: ,Ja- 
guarai, tai Palaižūnas įskundė, nesistokite, vyručiai, nė- 
Ia ko, jis išėjo, pasakė, kad motina susirgus, tiek to, 
nenusiminkite — laikas greitai bėga, ir priimkite mane 
į Ratelį, ir aš noriu atkeršyti už Kavą.“ Bet Kavos 
veidą aptraukė rūkas, ir Ratelį aptraukė, ir vaikinus, 
pyktis ir panieka išnyko, ir naujas rūkas subangavo, 
sklaidydamas aną, pirmesnįjį, ir iš jo išplaukė nie- 
kingas veidas, gaili šypsena. Albertas eina prie lovos, 
gula. Naršo po kišenes, randa tik tabako trupinių. Nu- 
sikeikia, Valjanas kilsteli akis ir žiūri į jį. Albertas 
prisidengia delnu veidą. Širdis nekantriai daužosi, ner- 
vai įtempti kaip styga. „O jei kas nors ims ir supras, 
kas man darosi?“ — šmėkšteli mintis, ir jis demonstra- 
tyviai garsiai nusižiovauja. „Kvailys aš, — galvoja jis.— 
Šiąnakt jis mane pažadins, taip ir matau perkreiptą 
snukį, na, lyg va dabar stovėtų prieš mane ir sakytų: 
„Niekše, tu ją vedžiojai į kiną, ir jai rašai, ir ji tau 
rašo, ir nieko man nesakai, ir klausaisi, kai pasakoju 
slapčiausius dalykus, tai štai kodėl tu klauseisi, štai 
kodėl atsisakinėjai, kodėl patarimus davinėjai“, bet jis 
nespėja prasižioti, nespėja manęs pažadinti, aš puolu 
anksčiau, negu jis man paliečia petį, anksčiau, negu 
prieina, ir partrenkiu žemėn, ir duodu, duodu, ir šaukiu 
visa gerkle: „„Kelkitės, aš skundiką sučiupau, gyvatę 
tą, kuris išdavė Kavą.“ Bet šie jausmai ir mintys pi- 
nasi su kitais, ir labai nemalonu, kad barake taip tylu. 
Kai atsimerki, matai siaurą plyšelį tarp rankos ir pa- 
laidinės rankovės, kraštą lango, lubas, beveik juodą 
dangų, tolimų žibintų atspindžius. „Gal jis jau ten, lipa 
iš autobuso, eina Linsės gatvelėmis, gal su ja, gal pri- 
sipažįsta mylįs, šunsnukis tas, kad jis kelio nerastų at- 

gal; mamyte, o tu sėdi viena namie, Kamparo gatvėj, 
tėvas tave paliko, paliksiu ir aš, išvažiuosiu į Valstijas, 
ir niekas nieko apie mane nežinos, bet pirma — niekšas 
būsiu, jei nesumalsiu ropliško jo snukio ir nesutraiš- 
kysiu kaip kirmino, ir visiems pasakysiu: „Ei, pažvel- 
kite į šitą skundiką, pauostykite jį, palieskite, pačiu- 
pinėkite“, ir nueisiu į Linsę, ir jai pasakysiu: „Šliure 
tu, tau ir reikia tik tokio snargliaus, aš ką tik jį su- 
dirbau.“ Jis guli, išsitiesęs siauroj girgždančioj lovoj, 
įrėmęs žvilgsnį į viršutinio gulto čiužinį, ir jam atrodo, 
kad vielinio tinklo rombai visai arti ir gultas štai tuoj 
nukris ant jo, sutriuškins. 

— Kelinta valanda?— klausia jis Valjano. 

— Septinta. 

Jis atsikelia ir išeina. Arospidė stovi tarpduryje ir 
susidomėjęs žiūri į du kadetus, šūkaujančius vidury 
kiemo. 

— Arospide. 

— Ką? 

— Aš išeinu. 

— O kas man darbo? 

— Aš maunu. 

—-Žinokis,— sako Arospidė— Kalbėk su budin- 
čiuoju. 

— Ne, aš ne vakare, — sako Albertas— Aš dabar 
sprunku. Kol visi eina į valgyklą. 

Arospidė žiūri į jį. 

— Reikia,— sako Albertas.— Labai svarbu. 

— Pasimatymas? Ar į svečius taisaisi? 

— Tu atraportuosi be manęs? 

— Nežinau,— sako Arospidė.— Suseks — kailį įkišiu. 

— Bet jūs tik kartą išsirikiuosite,— neatlyžta Alber- 
tas.— Tu tik vieną kartą pasakysi: „Visi yra." 

— Ir viskas, — sako Arospidė.— Jei tikrins antrą kar- 
tą, aš pasakysiu, kad tavęs nėra. 

— Ačiu. 

— Verčiau eik per sporto aikštelę — sako Arospi- 
dė.— Pasislėpk ten, greitai bus švilpukas. 

— Gerai, — sako Albertas.— Pats žinau. 

Jis sugrįžo į baraką. Atsidarė spintą. Du soliai yra. 
Už autobusą užteks. 

— Kas budi dvi pirmąsias pamainas?— paklausė jis 
negrą. 

— Baena ir Garbanius. 

Jis pasikalbėjo su Baena ir tas sutiko pasakyti, kad 
jis rikiuotėje. Paskui nuėjo į prausyklą. Anie trys vis 
dar tebetupėjo, parietę kojas; jį pamatęs, Jaguaras at- 
sistojo. 

— Tai ką, nesupratai? 

— Man reikia pasikalbėti su Garbanium. 

— Su savo mamyte kalbėkis. Kulniuok iš čia. 

— Aš tuoj bėgu. Tegu jis pasako, kad aš rikiuotėje. 

— Dabar bėgi?— paklausė Jaguaras. 

— Taip. 

— Gerai, — tarė Jaguaras.— Apie Kavą žinai? Kas 
įskundė? 

— Jei žinočiau, pats sudoročiau. O gal manai, kad 
aš? 

— Tikiuosi, ne tu,— pasakė Jaguaras.— Tavo paties 
labui. 

— Skundiko nelieskite,— tarė Pitonas.— Man jį pa- 
likite! 

— Užsičiaupk,— tarė Jaguaras. 

— Cigarečių parneši — pasakysiu, kad esi,— tarė 
Garbanius. 

Albertas pažadėjo. Įėjęs į kambarį, jis išgirdo švil- 
puką ir seržanto balsą: „Ri-kiuok!“ Išlėkė kaip kulka, 

šmėkštelėjo per kiemą, kur kadetai jau buvo pradėję 
rikiuotis. Bėgdamas per aikštę, rankomis dangstėsi ant- 
siuvus, kad nepažintų kito Kurso karininkas. Prie tre- 
čio kurso kareivinių batalionas jau stovėjo išsirikiavęs, 
ir Albertas, sulėtinęs žingsnį, praėjo pro jį, lyg būtų 
taip ir reikėję. Pasveikino jų leitenantą, tas mašinaliai 
atsakė. Sporto aikštelėje, toli nuo kareivinių, visai nu- 
siramino. Eidamas pro kareivių padangtę, išgirdo keiks- 
mus ir barnius. Leidosi tekinas palei sieną, iki galo, iki 
pat kampo. Ten vis teberiogsojo krūva plytų, daug 
kartų padėjusi kadetams išsprukti. Jis atsigulė ant že- 
mės, įsistebeilijo į kareivines, kurias nuo jo skyrė ža- 
lia stačiakampė futbolo aikštės dėmė. Beveik nieko 
nebuvo matyti, bet girdėjosi švilpukai; batalionai ėjo 
į valgyklą. Prie padangtės taip pat lyg ir nieko nebu- 
vo. Vis dar gulomis jis ištraukė kelias plytas ir jas 
sukrovė vieną ant kitos pasienyje. O jei neužteks jėgų 
prisitraukti? Jis visada šokdavo kitame gale, prie 
„Žemčiūgo“. Paskutinį kartą apsidairė, pakilo, pasistojo 
ant plytų ir iškėlė rankas. 

Sienos viršus draskė delnus. Albertas prisitraukė, 
pakilo nuo Žemės, pažvelgė už sienos. Prietemoje pa- 
matė tuščią lauką, o už jo — lieknas palmes, saugančias 
Progreso prospektą. Už kelių sekundžių matė tik sieną, 
bet rankų neatgniaužė. „Na, tegu būsiu niekšas, bet 
tu, Palaižūne, už tai atsiimsi, už ją atsiimsi, dar, ko 
gero, nukrisiu, koją nusilaušiuų, namo paskambins, ir, 
jei pasirodys tėvas, aš jam viską išdėsiu: „Mane išvijo 
už pabėgimą, o tu pabėgai iš namų pas kekšes,— tai 
blogiau.“ Padai ir keliai spaudžias prie grublėtos sie- 
nos, kabinas už plyšių, gumburų, ropščias aukštyn. Pa- 
siekęs viršų, Albertas susigūžia kaip beždžionė. Jis 
vos suspėja įžiūrėti sklypelį lygios žemės. Šoka. Drib- 
teli žemėn, ritasi atgal, susiraukęs trina kelius ir galvą, 


143 


atsisėda; paskui, pasiraivęs, atsistoja. Bėga per balas, 
trypia pasėlius. Kojos klimpsta į purią žemę, žolė ba- 
do. Varpos lūžta po jo batais. ,,Velniava, mane galėjo 
pastebėti ir pažinti, vis dėlto uniforma, beretė. „Ei ka- 
dete, tai jau bėgi“, kaip ir tėvas; O jei nueičiau pas 
Auksakoję, o jai pasakiau: „Mama, gana, nusiramink, 
juk tu sena, užteks tau bažnyčios“; o tuodu atsiims 
savo, ir teta su jais, sena ragana, sąvadautoja, siuvėja, 
mat, kad ji prasmegtų.“ Sustojimo vietoje nė vieno 
žmogaus. Autobusas ateina tą pat akimirką, kaip ir jis: 
tenka įšokti, jam jau pajudėjus. Jis vėl ramus; jį su- 
spaudė, sumygo, o pro langą nieko nematyti, sutemo 
iškart, bet jis žino, kad autobusas važiuoja laukais ir 
dykynėmis, pro fabrikus, pro lūšnas, sulipdytas iš tolio 
ir skardos, per aikštes. Jis įėjo, tarė jai: „Laba diena", 
o lūpose vis ta pati palaižūniška šypsena, ir Teresa 
pasakė: „Laba diena, sėskis“, o ragana išlindo ir pra- 
gydo, senjoru jį vadino ir išėjo, ir juodu liko vieni, ir 
jis pasakė: „Aš atėjau tam, todėl, įsivaizduok, žinai, 
noriu tau pasakyti. .."— „A, Albertas! Taip, vedėsi į ki- 
ną, daugiau nieko nebuvo, aš jam rašiau, ak.'— „O aš 
tave myliu“, — ir pasibučiavo, ir bučiuojasi, tikriausiai 
bučiuojasi, viešpatie, padaryk taip, kad jie bučiuotųsi, 
kai aš įeisiu, į lūpas ir kad nusirengę būtų, viešpatie!“ 

Jis jau Alionso Ugartės gatvėje, traukia link Bo- 
lognesio aikštės, pro tarnautojus, einančius iš kavinės 
arba būriais stovinčius ant kampų ir erzeliuojančius; 
pereina keturias lygiagrečias asialtuotas juostas — jo- 
mis teka mašinų srautas — ir atsiduria aikštėje, kurios 
vidury dar vienas didvyris, suvarpytas čiliečių kulkų, 
štai tuoj išleis paskutinį kvapą tamsoje (čia šviesa ne- 
siekia). „Prisiekite šventa tėvynės vėliava, mūsų did- 
vyrių krauju“; mes ėjome krantu, pro uolas, ir Turčius 
man pasakė: „Pažiūrėk aukštyn“, o ten buvo Elena; 

mes prisiekinėjome ir marširavome, o ministras šnypš- 
tėsi, krapštė nosį; vargšė mama, daugiau jokių kortų, 
jokių suėjimų, vakarienių, kelionių; „tėveli, veskis 
mane į futbolą!'— „Ką tu, tai negrų sportas, aš tave 
kitąmet įrašysiu į klubą, būsi irkluotojas“, o pats nu- 
ėjo pas tokias, kaip Teresa. Jis eina Kolumbo bulvaru, 
tuščiu kaip kitos planetos gatvė ir biauriu kaip tie 
senamadiškų namų kubai, kur tūno padorių šeimų vai- 
duokliai; fasadai su užrašais, mašinų nėra, sulaužyti 
suoliukai, statulos. Albertas sėda į greitąjį, žvilgantį 
kaip šaldytuvas; spokso į keleivius, kurie nei kalbasi, 
nei juokiasi, išlipa prie Raimondžio mokyklos ir neria 
į niūrias Linsės gatveles: smuklė, kita, merdinti žibintų 
šviesa, neapšviesti namukai; „Vadinasi, nė su vienu 
nevaikščiojo, pasakok nepasakojus, ir tai po viso to, ir 
dar su tokiu snukiu, kaip tavo, atseit, patiko tau kinas, 
ak tu, ak tu, pažiūrėsim, ar Palaižūnas dar vedžiosis 
tave į dieninius kino seansus centre, ir į parką, ir 
į pliažą, ir į Valstijas, ir į Čosiką sekmadieniais; mama, 
aš noriu tau šį tą pasakyti, aš įsimylėjau merginą iš 
Linsės, o ji mane apgavo, kaip tėvas tave, tik prieš 
vestuves ir prieš tai, kai aš jai prisipažinau mylįs, 
tarp mūsų nieko nebuvo.“ Jis priėjo prie Teresinos 
namo kertės ir stovi prie pat sienos tamsoje. Apsidai- 
ro — aplink nė gyvos dvasios. Už nugaros, name, kaž- 
kas trinksi, kažkas daro tvarką ar netvarką, iš lėto, 
ritmingai. Jis pabraukia delnu per plaukus, suglosto 
juos, pirštu patikrina, ar vietoje sklastymas. Išsitrau- 
kia nosinę, nusišluosto kaktą ir lūpas. Patempia žemyn 
palaidinę, pakelia koją ir kelnių atlanku nušluosto ba-. 
telį; paskui pakelia kitą koją. „Įeisiu, paduosiu jai ran- 
ką, nusišypsosiu: ,„Aš trumpam, atleiskite, Teresa, pra- 
šom atiduoti du mano laiškus, — še tavieji; tyliau tu, 
Palaižūne, vėliau pasikalbėsime, kaip vyras su vyru, 

kam prasidėti prie jos? Ar tu vyras, ar kas?“ Albertas 
stovi prie namo, tarp jo ir durų — trys cementinės pa- 
kopos. Jis klausosi ir nieko negirdi. O vis dėlto jie ten: 
aplink duris — plonas šviesos ruoželis, o prieš kelias 
sekundes kažkas — gal oras — lengvai jį palietė, lyg 
kažkieno ranka būtų ieškojusi atramos. ,„Atvažiuosiu 
mašina su atviru viršum, su amerikoniškais bateliais, 
baltais marškiniais, odine striuke, skrybėle su raudona 
plunksna, įsikandęs brangią cigaretę; duosiu signalą: 
„Ei, sėskitės, aš vakar iš Valstijų; pasivažinėsim, apsi- 
lankykite pas mane Orantijoje, susipažinkite su žmona, 
amerikietė, filmavosi, žinote; mes susituokėme Holivu- 
de, kai aš gavau diplomą, užeikite, sėsk, Palaižūne, 
sėsk, Teresa, įjungti radiją?“ 

Albertas beldžia du kartus, antrąsyk garsiau. Po ke- 
lių sekundžių ant slenksčio sudūluoja moteriškas silue- 
tas, beveidis ir bebalsis. Sviesa, sklindanti iš kambario 
vos apšviečia pečius ir apatinę kaklo dalį. ,Kas ten?'— 
klausia ji. Albertas neatsako. Teresa palinksta į kairę, 
ir tiesiai į veidą jam tvyksteli nestipri šviesa. 

— Labas vakaras, — sako Albertas.— Aš noriu su juo 
pasikalbėti. Labai svarbus reikalas. Pašauk jį, susi- 
mildama. 

— Labas vakaras, Albertai, — sako ji — Aš tavęs ne- 
pažinau. Prašom į vidų. Na, užeik. Aš net išsigandau. 

Jis įeina ir pabrėžtinai niūriai apžvelgia tuščią kam- 
barį; užuolaidą, skiriančią kambarius, pūsteli vėjas, pa- 
simato plati nepaklota lova, o šalia kita, mažesnė. Jo 
veidas sušvelnėja. Jis Žiūri atgal. Teresa nusisukusi 
nuo jo; ji uždaro duris, ir jis mato, kad, prieš atsi- 
gręždama, ji greitai pasitaiso plaukus ir išlygina sijono 
raukšles. Štai ji stovi visai arti. Ir staiga jis supranta, 
kad veidas, tiek kartų per šias savaites jam iškilęs 
vaizduotėje, buvo daug ryškesnis, griežtesnis už veidą, 

kurį jis mato dabar arba matė tada, kine, ir už durų, 
kai jie atsisveikindami padavė vienas kitam ranką. 
Jos veidas baikštus, akyse baimė, jos klydinėja, mirksi, 
tartum jas žilpintų vasaros saulė. Teresa šypsosi; jai, 
rodos, nejauku — ji gniaužo rankas, nuleidžia jas, lie- 
čia sieną. 

— Aš pabėgau,— sako jis. Raudonuoja ir nudelbia 
akis. 

— Pabėgai?— Teresa prasižioja, bet daugiau nieko 
nesako, tik žiūri ir žiūri; rankos vėl sunertos, jos vi- 
sai arti, už kelių centimetrų.— Kas atsitiko? Pasakok. 
Na, bet sėskis, tetos nėra namie. 

Jis pakelia galvą ir sako: 

— Palaižūnas pas tave? 

Ji žiūri į jį išplėtusi akis. 

— Kas? 

— Na, Rikardas Arana. 

— A!-— sako ji lyg ir ramiai ir vėl šypsosi.— Ber- 
niukas, kur gyvena kampiniame name. 

— Jis buvo pas tave?— neatlyžta Albertas. 

— Pas mane?— sako ji.— Ne. O kas? 

— Sakyk teisybę, — rikteli jis— Ko meluoji? Tai 
vra...— Jis nebaigia frazės, kažką memlena, nutyla. 

Teresa labai rimtai žiūri į jį, lengvai linguodama 
galvą; rankos nekruta, bet akyse blikteli kažkokia nau- 
ja, dar neaiški šviesa — gal vylius? 

— Kodėl tu mane klausi? — švelniai, iš lėto, truputį 
pašaipiai sako ji. 

— Palaižūnas šiandien pabėgo,— sako jis— Aš ma- 
niau, kad jis nuėjo pas tave. Sakė, kad motina susirgo. 

— Ko jis pas mane turėtų eiti? — sako ji. 

— Jis tave myli. 

Dabar visas jos veidas šviečia ta nauja šviesa — ir 
skruostai, ir lūpos, ir lygi kakta po plaukų garbanom. 

— Aš nežinojau,— sako ji — Aš su juo kalbėjau gal 
vieną minutę. 

— Todėl aš ir pabėgau,— sako Albertas ir nutyla, 
pražiojęs burną. Pagaliau jis ištaria:— Aš pavydulia- 
vau. Aš irgi tave myliu. 


VII 


„Ji visada būdavo gražutė, švarutė, aš vis galvoda- 
vau: kodėl kitos ne tokios? Ir nebūtum pasakęs, kad 
ji dažnai keistų sukneles, atvirkščiai, ji jų turėjo ma- 
žai. Kai mokydavomės, ji, būdavo išsirašaluoja pirštus 
ir tuoj deda knygas ant žemės, eina plautis rankų. Už- 
tikš kiek ant sąsiuvinio — ir plėšia lapą, rašo iš naujo. 
Aš sakau: „Kam gaišti laiką? Verčiau ištrink. Paimk 
peiliuką ir išskusk, nieko nebus matyti.“ Ne, kur tau! 
Šiaipjau tokia tyli — o tada užsiplieskia; smilkinyje, 
kur juoda garbana, ima tvinksėti gyslelė, pamažu, kaip 
širdis, lūpų kampučiai nusileidžia. O nusimazgoja ran- 
kas, ateina — ir vėl šypsosi. Į mokyklą eidavo su uni- 
forma — balta bliuzele ir mėlynu sijonuku. Būdavo, 
žiūriu, kaip ji eina namo, ir galvoju: „Kad bent kur 
dėmelė, kad bent raukšlelė!“ Dar ji turėjo languotą 
suknelę, be rankovių, bet uždarą, ligi pat kaklo, o ant 
kaklo kaspinas. Ji nešiojo gelsvai rausvą puspaltį, vir- 
šutinė saga užsegta, o skvernai plaikstosi einant, — la- 
bai jai tiko. Taip ji rengdavosi sekmadieniais, eidama 
į svečius. Sekmadienis — blogiausia diena. Aš atsike- 
liu anksti ir einu į Beljavistos aikštę; atsisėdu ant 
suoliuko arba apie kiną trainiojuosi, žiūrinėju fotogra- 
fijas ir vis šnairuoju į jos namą, kad nepražiopsočiau. 
Šiokiomis dienomis ji eina pirkti duonos pas metisą 
Tilau, prie pat kino. Aš sakau: „Še tau, vėl susitiko- 

me!“ Jei žmonių daug, ji lieka gatvėje, o aš brau- 
nuosi prie prekystalio, o metisas, kaip senas draugas, 
man duoda be eilės. Kartą jis pamatė, kaip mudu už- 
ėjome, ir sako: „O, jaunikis su nuotaka! Na, kaip vi- 
sada? Po karštą bandelę?“ Pirkėjai nusijuokė, Terė pa- 
raudo, na, o aš sakau: „Gerai, Tilau, mesk savo juokus, 
duok greičiau.“ Sekmadieniais parduotuvė uždaryta. 
Į Teresą ir į tetą aš žiūriu iš kino vestibiulio arba nuo 
suolelio. Jos laukia autobuso, einančio Krantine. Kar- 
tais aš tyčia išeinu, rankos kišenėse, švilpauju, spardau 
akmenukus arba kamštį ir žengiu pro jas lyg nieko dė- 
tas. „Labą dieną, senjora, sveika gyva, Tere“, o paskui 
einu joms pridurmu ligi pat savo namų arba ligi Saens 
Penjos, šit kaip. 

Namie ji segėjo rudą sijoną, seną, išblukusį. Teta jį 
adydavo, pats mačiau, ir nė žymelės po to, vis dėlto 
siuvėja. O kai Terė pati adydavosi, ji pasilikdavo su 
uniforma ir ant kėdės pasitiesdavo laikraštį. Prie ru- 
dojo sijono ji vilkėdavo baltą bliuzelę trimis sagomis, 
tik viršutinės nesisegdavo, ir kaklas buvo matyti, o kak- 
las jos ilgas, įdegęs. Žiemą ji dar užsivilkdavo rausvąjį 
puspaltį ir vaikščiodavo atsilapojusi. O aš galvodavau: 
„Ir kaip ji viską taip sutaiko!..“ 

Batelių ji turėjo dvi poras, taigi čia nelabai ką pri- 
taikysi. Į mokyklą eidavo su juodais pusbačiais, lyg ir 
vyriškais, tik mažais. Nušveičia juos, žvilga, nė vienos 
raukšlelės. Namo pareina ir vėl tikriausiai juos valo — 
aš dažnai matydavau, mieste ji vaikšto su juodais, o nu- 
eini pas ją mokytis — jinai su baltais, juodieji stovi 
virtuvėje ir blizga kaip veidrodis. Aišku, ne kasdien ji 
tepalu juos šveičia, bet aksomo skiaute tai trina. 

Balti bateliai buvo seni. Kartais ji užsimiršta, užsi- 
kelia koją ant kojos, ir matyti, kad puspadžiai nune- 
šioti, skylėti. Kartą ji susitrenkė koją į stalą ir suriko, 

atėjo teta, pradėjo jai koją trinti, nuavė batelį, o ba- 
telyje kartonas įklotas. Na, manau, tai ten skylė. Kartą 
mačiau, kaip ji valė baltus batelius. Tepė juos kreida, 
rūpestingai, tarsi pamokas ruoštų. Todėl jie ir būdavo 
kaip naujutėliai, tiktai neilgam — užklius už ko nors, 
kreida nubyra, ir iškart juoda dėmė. Sykį aš pagalvo- 
jau: „Jeigu ji turėtų daug kreidos, bateliai visuomet 
būtų balti. Gabalėlį kreidos nešiotųsi kišenėje. Išsitepa 
batelis — ji išsiima ir patrina.“ Priešais mūsų mokyklą 
buvo kanceliarinių prekių parduotuvė, ir aš ten už- 
ėjau, paklausiau, kiek kaštuoja dėžutė kreidos. Didelė 
kaštavo šešis solius, maža — keturis su puse. Aš neži- 
nojau, kad taip brangu. Iš Liesojo Igero sarmatijausi 
prašyti, aš jam nė anų pinigų nebuvau atidavęs. O mu- 
du tuo metu draugavome, nors ir retai matydavomės, 
vis toje pačioje užkandinėje. Jis man pasakodavo anek- 
dotus, apie mokyklą klausinėdavo, cigaretėm vaišino, 
mokė užsitraukti ir leisti dūmus pro nosį. Kartą aš 
įsidrąsinau ir paprašiau keturių su puse solio. „,Imk,— 
sako, — kiek reikia“, davė ir neklausė, kam jie man. 
Aš kuo greičiausiai į krautuvę ir nupirkau dėžutę. Ma- 
nau, pasakysiu jai: „Štai, Tere, atnešiau tau dovanų“, 
ir kai pas ją ėjau, taip ir galvojau, o kai ją pamačiau, 
ir neįstengiau, tik pasakiau: „Mums mokykloje davė, 
o aš su kreida neturiu ką veikti. Gal tau reikia?“ O ji 
sako: „Na, žinoma." 


„Aš netikiu, kad yra velnių, bet pažiūriu į Jaguarą 
ir galvoju — gal iš tikrųjų yra. Jis sakosi esąs netikin- 
tis, bet meluoja, puikaujasi. Aš pats mačiau, kaip jis 
vožė Arospidei, kai tas ėmė pliaukšti apie šv. Rozą. 
„Kas šv. Rozą įžeidžia, tas įžeidžia mano motiną. Ji 
šv. Rozą mylėjo.“ Tikriausiai velnias panašus į Jaguarą 

ir juokiasi taip pat, tik velnias dar su ragučiais. ,Kavos 
ateina paimti,— sako, — viską žino.“ Mudu su Garba- 
nium tik klestelėjome, kvapo neatgaunam, o jis juo- 
kiasi. Kaip jis sužinojo? Aš vis vaizduojuosi: pritykinu 
prie jo iš užpakalio — ir ka-ad duosiu, o jis nugriūva, 
o aš — Žybt, Žžybt, žybt! Pažiūrėčiau, ką jis darys, kai 
atitoks. Tikriausiai Garbanius irgi tą pat galvoja. Šian- 
dien jis man pasakė: „Žinai ką, Pitonai, tavo Jagua- 
ras — gyvatė, kokių maža. Matei, kaip apie Kavą su- 
uodė, ir dar juokiasi? Jei mane taip nučiuptų, jis iš 
juoko apsidergtų.“ O paskui Jaguaras tiesiog pasiuto, 
tik ne dėl Kavos, o dėl savęs, girdi, jie mane įžeidė, 
nežino, su kuo prasideda. Na, žinoma, sėdi juk ne jis, 
o Kava; ir pagalvoti baisu: o jei tada man būtų tekę 
eiti bilietų? Aš norėčiau, kad Jaguaras įkliūtų, pažiū- 
rėčiau tada į jį, bet jo niekas nekliudė, štai dėl ko 
pikta. Jis viską iš anksto žino. Sako, žvėrys viską su- 
žino iš kvapo: pauosto ir viską nosimi nujaučia. Ma- 
ma pasakojo, kad ji keturiasdešimtaisiais žemės dre- 
bėjimą iš anksto atspėjusi, užtat kad kaimyno šunys 
iš proto ėjo — lakstė, staugė, lyg velnią raguotą pama- 
tę. O paskui žemė susiūbavo. Taip ir Jaguaras. Snukį 
susuka ir sako: ,„Kažkas liežuvį pakišo, tegu mane vel- 
niai nujoja“, o Mortės ir Uarenos nė kvapo, niekas jų 
nė žingsnių negirdėjo. O juk Kavos už rankos nepaga- 
vo — kad bent seržantas būtų matęs, jį seniai jau būtų 
čiupę už pakarpos, jau trys savaitės čia jo nebūtų, ak, 
po paraliais, jam juk reikia baigti mokyklą! Veikiau- 
siai koks šuo arba ketvirtokas. Šitie ketvirtokai — to- 
kie pat šunys, tik didesni, gudresni, žodžiu — patys šu- 
niausi. Štai mes niekad nebuvome šunys, ir vis dėka 
Ratelio, mes mokėjome parodyti, ko verti, irgi ne toks 
paprastas buvo dalykas. Pereitais metais, mes, rodos, 
nė vienam penktokui lovos neklojom! Ka-ad duosiu, 

ka-ad rėšiu: ,Jaguarai, Garbaniau, Kava — prie ma- 
nęs!“ Jie net prie mažųjų nelindo, iš dešimtojo, o tai 
vis Jaguaras, jis vienas nesileido krikštijamas, pavyzdį 
parodė, taip, vyras kaip reikiant. Geri buvo laikai, tai 
ne vėliau, bet nenorėčiau, kad jie grįžtų, verčiau baig- 
ti, jei, žinoma, Kava iš baimės visų nesukiš. Garbanius 
pasakė: „,„Aš už jį galvą dedu, kad ir ką jie ten darytų, 
nors karšta geležimi degintų, jis nepasakys.“ Štai ką 
reiškia nesėkmė — prieš pat galą įklimpti dėl kažkokio 
prakeikto stiklo. Kuo jau kuo, o šuniu tapti aš neno- 
rėčiau. Kai viską žinai, kas ir kaip, vėl trejus metus 
atpilti — labai ačiū. Šunys sako: aš būsiu kariškis, o aš 
būsiu lakūnas, o aš jūrininkas — visi miestiečiai, iš tur- 
tingųjų, nori būti jūrininkais. Ne-e, tu čia pasimokysi, 
o paskui pasišnekėsim!" 


Pro langus, atlapotus į didelį sodą, marguojantį nuo 
įvairiaspalvių žiedų, dvelkė drėgnos žolės kvapas. Ma- 
žylis ketvirtą kartą uždėjo tą pačią plokštelę ir šūkte- 
lėjo: „Stokis, ko atsidrėbei? Dėl tavęs stengiuosi.“ Al- 
bertas iš tikrųjų drybsojo krėsle, labai buvo nuilsęs. 
Turčius ir Emilijas sėdėjo čia pat kaip žiūrovai ir laidė 
liežuvius, erzino užuominomis apie Eleną. Tuoj jis vėl 
stropiai ims siūbuoti Mažylio glėbyje, ir pamatys save 
veidrodyjė, ir visas suakmenės, ir Turčius pasakys: 
„Gana. Vis šoki kaip robotas." 

Jis atsistojo. Emilijas užsidegė cigaretę, davė užsi- 
traukti Turčiui, užsitraukė pats. Albertas matė, kaip 
jie sėdi ant sofos ir ginčijasi, kuris tabakas geresnis — 
amerikietiškas ar angliškas. Į jį nežiūrėjo. „Taip, — pa- 
sakė Mažylis — dabar tu vesi.“ Jis ėmė vesti, iš pra- 
džių labai palengva, rūpestingai atlikdamas kreolų val- 
so pa, žingsnis dešinėn, žingsnis kairėn, sukinys, suki- 

nys. „Dabar geriau, — pagyrė Mažylis, — tik reikia grei- 
čiau, į taktą. Klausyk: ta-ta, ta-ta, ir sukinys, ta-ta, 
ta-ta, ir sukinys.“ Ir iš tiesų, dabar ėjo lengviau, pa- 
prasčiau, jis beveik negalvojo apie šokį ir nemindžiojo 
Mažyliui kojų. 

„Gerai,— sako Mažylis,— tik lengvesni, lengvesni tu- 
ri būti kūno judesiai. Sukdamasis išsilenk, va taip, žiū- 
rėk“,— ir Mažylis išsilenkia, matiniame jo veide pa- 
sirodo tarnybinė šypsena; o kai pasisuka ant kulno 
ir vėl išsitiesia, šypsena dingsta. „Čia painus dalykas, 
reikia žinoti daug įvairių figūrų ir vikriai keisti žings- 
nį, na, nieko, išmoksi. Dabar svarbiausia, kad gerai ves- 
tum. Tu nebijok, dama irgi padeda. Ranką laikyk tvir- 
tai, vyriškai. Štai, dabar aš pavesiu. Va, matai? Su- 
pranti? Kaire ranka tu spaudi jos ranką, o kai įsišokate, 
jei pastebi, kad ji nesipriešina, suneri pirštus. O kita 
ranka pamažėliais, palengvėliais imi traukti damą prie 
savęs. Tam reikia, kad visa ranka gulėtų kaip reikiant, 
ne pirštai, o visa plaštaka, štai čia, prie peties. Paskui 
nuleidi žemiau, dar žemiau, lyg netyčia, lyg pati ranka 
slystų per sukinius. Jei dama spyriojasi ar lošiasi atgal, 
tu ką nors jai kalbėk, kalbėk, supranti, juokis, o ran- 
kos neatleisk. Trauk damą prie savęs, ir viskas. Kuo 
daugiau sukis, ir vis į vieną puse. Jei suksiesi į dešinę, 
galva neapsvaigs, o dama juk suksis į kairę ir nugvaibs. 
Pamatysi, jai galvoje pradės ūžti, ir ji pati prie tavęs 
prisiglaus. Tada nuleisk ranką ant talijos ir drąsiai 
sunerk pirštus. Gali net paliesti skruostą skruostu.“ 

Balsas baigėsi. Adata šliaužia vietoje. Mažylis ją 
nukelia. 

— Tas žino, kas ir kaip, — sako Emilijas apie Mažy- 
lį. — Ne iš kelmo spirtas! 

— Nieko,— sako Turčius.— Albertas jau šoka. Gal 
suplieksime „Linksmąjį kvartalą“? 

Pirmykštis kvartalo pavadinimas, atmestas dėl pa- 
našumo į Uatiką, vėl prigijo — taip buvo pavadintas 
lošimas, kurio Meksikietis išmoko klube prieš kokius 
tris mėnesius. Lošia keturiese, du prieš du, su banku 
ir koziriais. Dabar kvartalo kortininkai nepripažįsta ki- 
tų lošimų. 

— Jis išmoko tik valsą ir bolero,— sako Mažylis.— 
Reikia dar mambo. 

— Dabar negaliu, — ginasi Albertas.— Kitą kartą. 

Antrą valandą, kada jie atėjo pas Emiliją, Albertas 
buvo linksmas ir pats laidė sąmojus. Pasimokęs ketu- 
rias valandas, jis nusistekeno. Dabar dūko tik Mažylis; 
visi kiti nuobodžiavo. 

— Kaip nori,— pasakė Mažylis.— Tik atsimink, kad 
šokiai rytoj. 

Albertas krūptelėjo. ,,Tiesa,— pagalvojo jis.— ir dar 
pas Aną. Visa vakarą mambo zulins.“ Ana, kaip ir 
Mažvlis, buvo šauni šokėia — išradinėio nauius pa. mo- 
kėio daryti figūras ir, kai partneris ja sukdavo valso 
sūkuryje, leipo iš laimės. „Tai negi aš visą vakarą 
stypsosiu kampe, o kiti šoks su Elena? Dar gerai, jei 
tik mūsiškiai!" 

Jų kvartalas dabar jau nebebuvo nei sala, nei tvir- 
tovė. Visi, kas netingėio,— ir iš Liepos 28-osios. ir iš 
Kreivosios, ir iš Prancūzų, ir iš šv. Isidoro, ir net patys 
tolimiausi — iš Daubos, siūbtelėjo pas juos, užplūdo 
geriausias gatves. Nepaisydami aiškaus pačių šeimi- 
ninkų priešiškumo ir net piktų žodžių, jie kibo prie 
merginų ir kiauras valandas su jomis plepėjo prie 
durų. Jie buvo vyresni už čionykščius ir nebijojo kibti 
į kuodą. O mergiščios pačios juos viliojo, apsidžiaugė, 
mat, pasisekimu. Sara, Turčiaus pusseserė, vaikščiojo 
su vienu iš šv. Isidoro, tas atsivesdavo dar du bičiu- 
lius, ir šie vėgravo su Laura ir Ana. Ypač daug tų 

akiplėšų prigriūdavo čionai, jei kur pasitaikydavo šo- 
kiai. Dar nesutemus, jie jau šlaistėsi apie namą, geri- 
nosi šeimininkei, įtaikavo. Jei ta vis dėlto jų nekvies- 
davo, jie visą vakarą staipydavosi po langais ir, 
priploję nosis prie stiklo, spoksodavo į poreles. Išda- 
rinėdavo visokias grimasas, vaipydavosi, verkšlendavo, 
iš kailio nerdavosi, kad tik mergaitės į juos pažiūrėtų 
ir pagailėtų. Kartais viena kita (kurią rečiau vesdavo 
šokti) užstodavo juos prieš šeimininkę. Ir nė neapsi- 
žiūrėsi, kaip įgrius visa banda, o paskui, užguję vieti- 
nius, užgrobs ir plokšteles, ir merginas. Ana, atvirai 
sakant, nebuvo geresnė už kitas: jokio patriotizmo! Jai 
tie atėjūnai net labiau patikdavo, ji juos įsileisdavo, 
o dažnai ir iš anksto kviesdavosi. 

— Taip, — tarė Albertas.— Tavo tiesa. Mokykimės 
mambo. 

— Gerai, — tarė Mažylis.— Tik baigsiu rūkyti. Kol 
kas pašok su Turčium. 

Emilijas nusižiovavo ir alkūne kumštelėjo Turčių: 
„Parodyk klasę!“ Turčius nusižvengė. Jis juokėsi ypa- 
tingai — nuo juoko visas kretėjo. 

— Eini ar neė— niūriai paklausė Albertas. 

— Prikibai kaip širšė, — tarė Turčius.— Einu. 

Jis atsistojo ir ėmė raustis plokštelėse. Mažylis rūkė 
ir, niūniuodamas kažkokią melodiją, koja mušė taktą. 

— Klausyk,— prabilo Emilijas.— Kažkas man neaiš- 
ku. Tu juk anksčiau už visus išmokai šokti. Na, kai 
mes tik pradėjome su mergaitėmis. Užmiršai? 

— Koks ten šokimas!-— tarė Albertas.— Strapaliojau, 
ir tiek. 

— Visi mes iš pradžių strapaliojome,— neatlyžo Emi- 
lijas.— O paskui išmokome. 

— Bet jis jau kiek laiko į šokius nevaikščioja! Ne- 
gi nepastebėjai? 


— Nevaikščioju,— tarė Albertas.— Tas ir blogai. 

— Mes jau manėme, kad tu į kunigus eini,— tarė 
Turčius; jis išsirinko plokštelę ir sukinėjo ją rankoje.— 
Vis namie kiurksojai. 

— Taip, — tarė Albertas, — aš nekaltas. Mama ne- 
leido. 

— O dabar? 

— Dabar leidžia. Ji su tėvu susigerino. 

— Nesuprantu, — tarė Mažylis.— Kuo čia dėtas tėvas? 

— Jo tėvas — donžuanas,— tarė Turčius.— Nežino- 
jai? Galgi nematei, kaip jis namo pareina? Prieš ati- 
darydamas duris, visada nusišluosto pomadą. 

— Taip, — tarė Emilijas.— Kartą mes jį sutikome 
mieste. Važiavo automobiliu su mergina — pirma rūšis. 
Ką ten — lėlė! 

— Gražuolis,— pridūrė Turčius.— Ir rengiasi dailiai. 

Albertas neprieštaravo: jam toks atsiliepimas patiko. 

— O kuo čia dėti šokiai?— paklausė Mažylis. 

— Kai tėvas ima ūžauti,— tarė Albertas, — mama ne- 
nuleidžia nuo manęs akių, kad aš neužaugčiau toks, 
kaip jis. Ji bijo, kad nebūčiau mergišius. 

— Nieko sau!-— tarė Mažylis.— Tai bent mama. 

— Maniškis irgi ne pėsčias,— tarė Emilijas.— Kar- 
tais pareina paryčiais, ir jo nosinės visada išteptos. 
O mama — kad nors žodį. Pasijuokia ir sako: „Zilė 
galvon, velnias uodegon.“ O Ana, ta jį plūsta. 

— Ei tu,— tarė Turčius.— Eisi šokti ar ne? 

— Palauk,— tarė Emilijas,— duok pakalbėti. Rytoj 
prisišoksime. 

— Kai tik šokius užmeni, tuoj jis ir nublykšta — nu- 
sijuokė Mažylis, rodydamas į Albertą.— Nekvailiok. 
Šį kartą nepavarys. Lažinamės? 

— Tu manai?— tarė Albertas. 

— Žuvęs tu, brolyt,— tarė Emilijas.— Kaip gyvas to- 
kio nemačiau. Aš taip negalėčiau. 

— (O ką aš darau?— paklausė Albertas. 

— Dvidešimt kartų išpažisti savo meilę. 

— Tris kartus, — tarė Albertas.— Kam reikia me- 
luoti2 

— O mano galva — taip ir reikia,— tvirtai tarė Ma- 
žylis.— Jis turi teise ją persekioti, kol ji pasiduos. Pas- 
kui atsigriebs. 

— O savigarba?— tarė Emilijas.— Mane viena pa- 
varo — aš tuoj prie kitos. 

— Šį kartą nepavarys,— tarė Mažylis— Vakar, pas 
Laurą, ji apie tave klausinėjo. Meksikietis sako: „Tu 
jo išsiilgai?“, o ji paraudo. 

— Tiesa?— paklausė Albertas. 

— Įsispitrėjai kaip šuo,— tarė Emilijas.— Žiūrėkite, 
akys tik blizga! 

— Supranti, — tarė Emilijas, — tu ne taip pradedi. Už- 
vis svarbiausia užimponuoti. Na, sakysim, ar tu žinai, 
ką kalbėsi? 

— Na, lyg ir žinau, — tarė Albertas.— Apytikriai. 

— Tai svarbiausia,— tvirtai tarė Mažylis — Reikia 
viską apgalvoti. 

— Kada reikia, o kada ir ne,— tarė Turčius.— Aš, 
pavyzdžiui, malu, kas į galvą ateina. Kai įsimyliu, aš 
labai jaudinuos, o kai imu kalbėti — eina kaip sviestu 
patepta. Įkvėpimas! 

— Ne,— tarė Emilijas.— Mažylis teisingai sako. Aš 
irgi viską iš anksto apmetu. Tada belieka tik apgal- 
voti formą — kaip pažiūrėti, kaip už rankos paimti. 

— Viska laikyk galvoj, — tarė Mažylis.— Jei gali, pa- 
repetuok prieš veidrodį. | 

— Gerai, — sutiko Albertas. Jis sutriko— O tu ką 
kalbi? 

— Kaip išeina,— tarė Mažylis.— Žiūrint kam.— Emi- 
lijas rimtai linktelėjo.— Elenos taip tiesiai nepaklausi, 
sutinka ji ar ne. Reikia paruošti dirvą. 

— Tikriausiai čia aš ir prašoviau,— prisipažino A!- 
bertas.— Praeitą kartą aš jos paklausiau: „Nori būti 
mano mylimąja?“ 

— Avigalvis,— tarė Emilijas.— Ir dar prisipažinai ry- 
tą. Ir gatvėje. Kur tavo protas! 

— Aš vieną karta prisipažinau bažnyčioje,— tarė 
Turčius.— Ir, žinotum, nieko! 

— Ne, čia kas kita!— nutraukė jį Emilijas ir atsi- 
suko į Albertą.— Žinai ką. Rytoj tu ją išvesi šokti. Pa- 
lauk, kol uždės bolero. Mambo netinka! Čia reikia ro- 
mantiškos nuotaikos. 

— Pasikliauk manimi,— tarė Mažylis.— Kai jau pasi- 
ryši, linktelėk man, ir aš uždėsiu Leo Marinio „Tu 
man patinki“. 

— Mano plokštelė!-— apsidžiaugė Turčius— Kada ji 
groja, aš galiu drąsiai prisipažinti — viskas baigsis ge- 
rai. Jokių kliūčių. 

— Sutarta,— tarė Albertas.— Aš tau linktelėsiu. 

— Vadinasi, pakvieti ją šokti, — tarė Emilijas.— Ve- 
di pamažu į kamputį, kad kitos poros negirdėtų, ir sa- 
kai jai į ausį: „„Elenita, aš be tavęs gyventi negaliu." 

— Tfu, po velnių!-— riktelėjo Turčius.— Nori, kad ji 
dar kartą jį pavarytų? 

— O ką?— nustebo Emilijas.— Aš visada taip sakau. 

— Netinka,— suniekino jį Mažylis.— Grubu ir ne- 
skoninga. Pirma reikia nutaisyti rimtą veidą ir pradėti 
taip: „Elena, aš turiu tau pasakyti labai rimtą dalyką. 
Tu man patinki, aš tave įsimylėjęs. Ar nori su manim 
draugauti?“ 

— O jeigu ji tyli, — įsiterpė Turčius,— tada sakai: 
„Elena, nejaugi aš tau — niekas?" 

— Ir tuo tarpu jai spaudi ranką,— tarė Mažylis— 
Iš lengvo, labai švelniai. 

— Vėl išblyškai! Ech tu,— tarė Emilijas ir niuktelėjo 
Albertui į nugarą.— Nebijok! Dabar nepavarys. 

— Tikrai, tikrai, — tarė Mažylis.— Pamatysi. 

— O kai tu taip pasakysi, mes judu apsupsime,— ta- 
rė Turčius.— Ir užtrauksime: „„Porelė, porelė.“ Aš at- 
sakau! 

Albertas nusišypsojo. 

— Na, dabar mokyk mambo,— tarė Mažylis.— Eikš 
čion, dama laukia. 

Turčius teatrališkai išskėtė rankas. 


„Kava sakydavo, jis būsiąs kariškis, ne pėstinin- 
kas — artileristas. Pastaruoju laiku jis, tiesa, nieko ne- 
sakydavo, bet tikriausiai galvodavo. Laukiniai — užsi- 
spyrėliai, įsikals ką į galvą — ugnimi neišdeginsi. Be- 
veik visi kariškiai iš tokių. Miestietis vargu ar eis 
į kariuomenę. Kavos ir veidas toks, kariškas, o dabar, 
galima sakyti, jį išgrūdo, viskas velniop — ir mokykla, 
ir karjera, o tai, tur būt, jam užvis blogiausia. Šitiems, 
laukiniams, apskritai nesiseka, visokios bėdos jiems 
kaip kruša ant galvos krinta. Įkišo kažkoks niekšas, 
nežinia dar kas, ir Kavai antsiuvus prieš rikiuotę nu- 
plėš, rodos, jau dabar matau, pagalvoti baisu — kad 
taip būtų kliuvę man, tiek aš ten ir sėdėčiau. Na, stik- 
lo nebūčiau sudaužęs, tiktai kvailys gali stiklą sudau- 
žyti. Tie laukiniai, jie truputį lyg ir... Iš baimės, tur 
būt, nors jis, rodos, ne bailys. O tada pabūgo, ne 
kitaip. Na ir nepasisekė. Nesiseka jiems, vis jie įklimps- 
ta. Gerai, kad aš ne laukinis. Svarbiausia, jis nė negal- 
vojo, nė vienas mūsų negalvojo, jis buvo linksmas, er- 
zino mūsų prancūzą, 0 prancūziškai visada linksmai 

išeina, — na ir tipas tas Fontana. Kava sako: „Tam Fon- 
tanai visko po pusę: jis pusprotis, pusprancūzis ir tik- 
riausiai pusvyris.“ Jo akys mėlynos, dar ryškesnės ne- 
gu Jaguaro, tik jis žiūri taip, kad nesuprasi — rimtai aI 
ne. Sako, jis visai ne prancūzas, o tikrų tikriausias pe- 
rujietis — taip, tik paskutinis niekšas gali atsižadėti sa- 
vo šalies, tai jau velniaižin kas! O apskritai visi me- 
luoja, tur būt. Ir iš kur apie jį tiek šnekų? Kasdien vis 
kas nors nauja. O gal jis visai ne panelė, tik kodėl jis 
spygauja ir kraiposi, nors imk ir įgnybk? Jeigu jis 
iš tikrųjų ne prancūzas, tai ir gerai, kad aš jį erzinau. 
Gerai, kad ir visi jį erzina. Aš jį erzinsiu lig pat pas- 
kutinės pamokos. Senjore Fontana, kaip prancūziškai 
šūdas? Kartais jis, žinoma, nieko, tik jam ne visi namie. 
Sykį jis, rodos, paleido dūdas dėl skutimosi peiliukų, 
dėl to zūu-zū-zū. Jaguaras pasakė: „Visi atsineškite sku- 
timosi peiliukus, sukišime į suolų plyšius, ir pirštu, 
kad zvimbtų.“ Fontana prasižioja, o nieko negirdėti, tik 
Žž-Ž-ž. Gana juokų, į taktą nepataikysite! O jis prasi- 
žioja, Ž-Ž-Ž, garsiau, garsiau, pažiūrėsim, kas ką. Ke- 
turiasdešimt minučių išsilaikėm, o gal ir ilgiau. Kas 
ką, kas anksčiau pasiduos? Fontanai — nė motais, jis 
kaip nebylys, lūpas krūtina, o peiliukai zvimbia — nie- 
ko sau muzika! O paskui jis užsimerkė, atsimerkė ir 
pravirko. Panelė. O lūpas vis krutina — atkaklus, biau- 
rybė. Zū-zū-zū-ū-ū! Ir išėjo. Mes sakome: „Na, užsi- 
dirbom, tuoj atsives leitenantą“, 0 jis nieko, tik 
paprašė, kad jį pakeistų. Kasdien įį erzina, ir jis nė 
karto nepašaukė karininko. Tur būt, bijo, kad neįkrės- 
tume, tiesa, jis lyg ir nebailys. O gal jam patinka, kad 
jį erzina. Tos panelės keistos... O šiaip tai jis geras 
vyras, niekad neįklampins. Pats kaltas, kad iš jo tyčio- 
jasi. Su tokiu balseliu ir manieromis nereikėjo lįsti 
į vyrų mokyklą. Kava jam tiesiog praeiti neduoda, žiū- 

rėti į jį negali. Kai tik Fontana į klasę — jis ir prikim- 
ba: „Kaip bus prancūziškai panelė? Jūs mėgstate lais- 
vąsias imtynes? Jūs tikriausiai artistas, padainuokite 
ką nors prancūziškai, jūsų toks balselis, senjore Fon- 
tana, o akys kaip Ritos Heivort“. O panelė atsako, 
tik vis prancūziškai. „Ei, senjore Fontana, atsargiau, 
ko jūs plūstatės? Kviečiu jus boksuotis, o tu, Jaguarai, 
nebūk kiaulė.“ Tai va kas, mes jį graužte graužėme, 
visai užujom. Kartą jis rašė lentoje, o mes pradėjom 
ant jo spiaudyti, tiesiog visą apspiaudėme. O po to Ka- 
va sako: „Tfu, koks šlykštynė, reikia nusiprausti, kada 
eini į klasę.“ Taip, tiesa, tada jis pašaukė leitenantą, 
pirmą kartą, na, o kas paskui buvo — po to jau nieko 
nešauksi. Gamboa — pirma klasė, mes visi žinome, kad 
pati pirmoji. Pažiūrėjo į jį iš viršaus, tylu, visi kvapą 
užgniaužė. „Ko jūs iš manęs norite, senjore Fontana? 
Klasėje jūs patys tvarkotės. Priversti save gerbti labai 
lengva. Žiūrėkite.“ Pažvelgė į mus ir sako: „Stot!“ 
O mes nė apsidairyti nespėjom — stovim. ,„Klauptis!'— 
mes ant grindų. „Anties žingsniu vietoje!“ — ir mes šo- 
kuojame pritūpę. Gal dešimt minučių šokavome. Tar- 
tum šokykle kas būtų mušęs per kulnus, viens—du, 
viens—du, rimtai, lyg tikros antys, kol jis pasakė: 
„Palikt!“ Ir klausia: „(Gal kas įsižeidė?“ Mes visi ty- 
lim, Fontana žiūri ir savo akimis netiki. ,,„Būk vyras, 
senjore Fontana. Šitiems reikia kumščio, gražios ma- 
nieros čia nieko nepadės. Palikti juos be leidžiamo- 
j0?"— „„Nesivarginkite,— tarė Fontana — tai bent atsa- 
kymas!-— nesivarginkite, senjore leitenante.“ Ir mes 
pradėjom kalbėti ,,pe-de-ras-tas, pe-de-ras-tas“ pilvu — 
kaip tik tada laukinis pasižymėjo. Jis, galima sakyti, 
pilvakalbys. Snukis rimtas, žiūri tiesiai, o iš vidurių 
eina toks spiegimas, pamatysi — nepatikėsi. Tada Ja- 
guaras ir sako: „Dabar Kavą paims, viską susekė.“ Ir 

susijuokė, o mes žiūrim šen, žiūrim ten, ir Kava, ir aš, 
ir Garbanius,— kas atsitiko? Ir įėjo Uarina ir pasakė: 
„Kava, eikite su manim; atleiskite, senjore Fontana, 
labai svarbus reikalas.“ Mūsų laukinis — šaunus vyras, 
atsistojo ir išėjo, nė į vieną nepažvelgė, o Jaguaras 
pratrūko: „Nežino, su kuo prasideda“, — ir ėmė Kavą 
plūsti: „Laukinis pasmirdęs, įkliuvo, kretinas, visi jie 
tokie“, lyg Kava pats būtų kaltas, kad jį išvaro.“ 


Jis užmiršo tas vienodas smulkmenas, iš kurių klos- 
tėsi gyvenimas po to, kai jis patyrė, kad nė mama 
negalima tikėti; jis neužmiršo liūdesio, sielvarto, pyk- 
čio, baimės, įsismelkusios į širdį ir jį kankinusios nakti- 
mis. Užvis sunkiausia buvo apsimetinėti. Anksčiau jis 
nesikeldavo, kol neišeidavo tėvas. Bet kartą kažkas 
nutraukė nuo jo paklodę, kai jis dar miegojo; jam 
pasidarė šalta, skaisti rytmečio šviesa tvykstelėjo į akis. 
Širdis nutirpo: šalia stovėjo tėvas, ir jo akys degė 
kaip tada. 

— Kiek tau metų?— išgirdo jis. Ir atsakė: 

— Dešimt. 

— Vyras tu ar boba? 

— Vyras,— sumurmėjo jis. 

— Tai kelk!-— sugriaudė balsas.— Tik bobos kiaurą 
dieną tvarsosi. Jos neturi ką veikti, tam jos ir bobos. 
Tave auklėjo kaip mergiščią. Na, niekis, aš iš tavęs 
padarysiu vyrą! 

Jis pašoko, ėmė rengtis ir iš skubėjimo viską darė 
ne taip, kaip reikia, — batai krito iš rankų, marškinius 
apsivilko išvirkščius, paskui kreivai užsisagstė, nie- 
kaip nerado diržo, drebančiomis rankomis vos surišo 
šniūrelius. 

— Kasdien, kai aš nulipsiu pusryčių, tu manes lauk- 
si. Nusiprausęs ir sušišukavęs. Aišku? 

Ir šit jis pusryčiauja su tėvu ir jam gerinasi. Jei 
tėvas šypsosi, nesirauko, žvelgia ramiai, jis įtaikiai šio 
to klausinėja, įdėmiai klausosi, linkčioja, žiūri išplės- 
tomis akimis ir siūlosi nuplauti automobilį. O jei tėvas 
paniuręs ir su juo nepasisveikina, jis tyli ir susigūžęs 
klausosi jo grasinimų, visa savo povyza rodydamas at- 
gailą. Apypietėje įtampa atslūgsta, su juo — mama, ku- 
ri stengiasi nukreipti tėvo dėmesį kitur. Tėvai kalbasi 
ir jį pamiršta. Vakare kankynė baigiasi. Tėvas grįžta 
vėlai. Jis vakarieniauja anksčiau, vienas. Nuo sep- 
tintos ima sekioti paskui mamą, dejuoja, skundžiasi 
nuovargiu, galvos skausmu, prašosi gulti. Skubiai pa- 
vakarieniauja ir bėga į savo kambarį. Kartais rengda- 
masis išgirsta, kaip sucypia stabdžiai. Tada gesina švie- 
są ir lenda į lovą. O po valandos tylutėliai atsikelia, 
nusirengia ir apsivelka pižamą. 

Kai kada rytais eina pasivaikščioti. Dešimtą valandą 
Salaverio gatvė tuščia, nebent pražlega pustuštis tram- 
vajus. Jis nužingsniuoja ligi Brazilijos gatvės, sustoja 
prie kampo. Per plačią gatvę niekad neina — mama 
draudžia. Žiūrėdamas į bėgius, einančius tolumon, link 
centro, jis vaizduojasi Bolognesio aikštę, į kurią re- 
miasi gatvė, — jis ten buvo su tėvais ir matė, kiek daug 
ten mašinų ir tramvajų, kokia grūstis perėjimo takuose, 
kaip atsispindi blizgančiuose mašinų šonuose šviečian- 
čios iškabos ir nesuprantamos, akinamai ryškios rekla- 
mų raidės. Lima jį baugina, ji pernelyg didelė, klai- 
di — nerasi kelio atgal, gatvėse svetimi žmonės. Čikla- 
juje jis klaidžioja vienas, žmonės glosto jam galvelę, 
šaukia vardu, jis visiems šypsosi, jis mato juos dažnai 
ir namie, ir aikštėje, ir bažnyčioje, ir paplūdimyje. 

Paskui jis eina Brazilijos gatve, ligi galo, ir sėdasi 
ant suolo pusapvaliame skverelyje, Magdalenos rajono 
pakrašty, ant pilkos jūros kranto. Čiklajuje parkų ma- 

žai, jis visus juos žino atmintinai — jie irgi seni, bet 
ten suolai neaprūdiję, neapsamanoję, nėra tos melan- 
cholijos, kurią sukelia vienatvė, ir pilkas dangus, ir 
liūdnas bangų ošimas. Jis sėdi nusigręžęs nuo jūros, 
žiūri į Brazilijos gatvę, einančią šiaurėn, ten, iš kur jis 
atvažiavo į Limą, ir jam norisi verkti, šaukti. Jis prisi- 
mena, kaip teta Adela sugrįžta iš krautuvės, prieina 
prie jo šypsodama ir sako: „Nagi atspėk, ką tau par- 
nešiau“, ir išima iš krepšio maišelį saldainių ar šokola- 
do, ir jis traukte ištraukia lauktuves jai iš rankų. Jis 
prisimena, kokie šviesūs ir saulėti būdavo tada visi 
metai, kaip šilta, malonu ir linksma sekmadieniais; pri- 
simena išvykas į paplūdimį, ir švelnų geltoną smėlį, ir 
gryną gryną dangų. Paskui pakelia akis — viskas pilka, 
dangus apsiniaukęs, nė jokios prošvaistės. Ir palengva 
dūlina namo, vilkdamas kojas kaip senis. ,,|Užaugsiu,— 
galvoja jis,— grįšiu į Čiklają. Ir niekad nevažiuosiu 
į Limą.“ 


VIII 


Leitenantas Gamboa atsimerkė. Nelygi žibintų šviesa 
iš aikštės skverbėsi į jo langą; dangus buvo juodas. Po 
kelių sekundžių suskambėjo žadintuvas. Leitenantas pa- 
šoko, apgraibom susirado rankšluostį, muilą, dantų še- 
petėlį ir elektrinį skustuvą. Koridoriuje ir vonioje buvo 
tamsu. Gretimuose kambariuose viešpatavo tyla — kaip 
paprastai, jis atsikėlė pirmas. Kai po penkiolikos minu- 
čių jis grįžo atgal, nusiprausęs ir nusiskutęs, sučerškė 
kiti žadintuvai. Pradėjo švisti: toli, anapus gelsvos 
žibintų šviesos, brėško melsvas rytas. Leitenantas ne- 
Skubiai apsirengė. Paskui išėjo. Šį kartą jis patraukė 
prie sargybinės ne per kareivines, bet per kiemą, per 

gryną orą. Dar buvo vėsu, o jis neapsivilko kitelio. 
Sargybiniai jį sveikino, jis atsakinėjo. Budintis kari- 
ninkas, leitenantas Pedras Pitaluga gūžėjo ant kėdės, 
rankomis parėmęs galvą. 

— Rra-miai!— riktelėjo Gamboa. 

Karininkas pašoko pirmiau, negu spėjo atsimerkti. 
Gamboa nusijuokė. 

— Kad tave kur!— tarė Pitaluga ir atsisėdo. Jis pa- 
sikasė pakaušį. — O aš maniau, kad Piranja. Visai nu- 
sigalavau. Kelinta valanda? 

— Greitai penkios. Tau tik keturiasdešimt minučių. 
Mažoka. Veltui stengiesi užmigti. Šitaip negerai. 

— Žinau,— tarė Pitaluga ir nusižiovavo.— Ne pagal 
statutą. 

— Taip,— nusišypsojo Gamboa.— Tik aš ne apie tai. 
Kai sėdėdamas pamiegi, paskui visus kaulus gelia. Už- 
vis geriausia — ką nors veikti. Ir nepamatai, kaip lai- 
kas praeina. 

— O ką veikti? Su kareiviais plepėti? „Taip, senjo- 
re leitenante, ne, senjore leitenante.“ Su jais iš nuo- 
bodžio nenumirsi. Jiems tik žodį pasakyk — jie tuoj lei- 
džiamojo paprašys. 

— Aš budėdamas ką nors dirbu, — tarė Gamboa.— 
Nakčia dirbti užvis geriausia. Dieną aš negaliu. 

— Aišku, — pritarė Pitaluga.— Tu juk mums pavyz- 
dys. Beje, ko atsikėlei taip anksti? 

— Užmiršai? Šiandien šeštadienis. .. 

— A, pratybos!-— atsiminė Pitaluga ir pasiūlė ciga- 
retę. Gamboa palingavo galvą.— Gerai bent, kad bu- 
džiu, nereikia eiti. 

Gamboa prisiminė karininkų mokyklą. Juodu su Pi- 
taluga buvo viename būryje. Pitaluga mokėsi viduti- 
niškai, bet šaudė puikiai. Kartą per metinius manevrus, 
jis raitas šoko į upę. Vanduo siekė jam pečius, arklys 

žvengė iš baimės, vaikinai šaukė: „Grįžk atgal!“, bel 
Pitaluga įveikė vandens srovę ir, visas permirkęs, lai- 
mingas, išsikapstė į kitą krantą. Kapitonas, jų kurso 
viršininkas, jį pagyrė prieš rikiuotę, pasakė: „Vyras!“ 
O dabar Pitaluga dejuoja, ir tarnyba jam sunki, ir pra- 
tybos. Tik apie leidžiamąjį tegalvoja, kaip kareiviai 
ar kadetai. Bet šitiems dovanotina, jie kariuomenėje 
laikinai; vienus varu atvarė, atplėšę nuo žemės, kitus 
tėvai čia atgrūdo. Pitaluga atėjo pats savo noru. Ir 
ne jis vienas toks: Uarina kas dvi savaitės meluoja, 
kad susirgusi žmona; Martinesas budėjimo metu ge- 
ria — visi žino, kad jo termose degtinė, o ne kava. 
Kodėl jis neatsistatydina? Pitaluga nutuko, nesimoko, 
iš miesto pareina girtas. „Ilgai neiškops iš leitenan- 
tų,— pagalvojo Gamboa. Ir tuoj pat pasitaisė:— Jei ne- 
turi gero dėdės.“ Jis pats kariuomenėje mėgo kaip tik 
tai, ko kiti nekentė: drausmę, hierarchiją, pratybas. 

— Aš paskambinsiu. 

— Ko taip anksti? 

— Reikia,— tarė Gamboa.-- Žmona jau bus atsikė- 
lusi. Ji išvažiuoja šešiomis. 

Pitaluga abejingai gūžtelėjo pečiais ir įtraukė galvą 
į delnus kaip vėžlys į šarvus. Į ragelį Gamboa kalbėjo 
tyliai, švelniai, kažko klausinėjo, ragino išgerti table- 
čių nuo širdies pykimo, patarinėjo šilčiau apsirengti, 
prašė, kad jam iš kažkur atsiųstų telegramą, primygti- 
nai klausinėjo: „Ar tu gerai jautiesi?'— ir pagaliau 
trumpai atsisveikino. Pitaluga, dar neatsipeikėjęs iš 
miego, atitraukė rankas nuo veido, jo galva nusviro 
kaip varpas. Jis pamirksėjo, atsimerkė. Vangiai nu- 
sišypsojo. 

— Tu kaip tikras jaunavedys,— tarė jis.— Su žmo- 
na kalbiesi, lyg tik vakar būtum vedęs. 

— Aš vedžiau prieš tris mėnesius, — tarė Gamboa. 

— O aš prieš metus. Velnią aš jai skambinsiu! Ra- 
gana, visai į mamytę nusidavusi. Tai paleistų gerklę, 
jei išbudinčiau! 

Gamboa nusišypsojo. 

— Mano žmona labai jauna, — tarė jis.— Jai aštuo- 
niolika. Mes laukiam kūdikio. 

— Atjaučiu—tarė  Pitaluga.— Nežinojau. Reikia 
saugotis. 

— Aš noriu vaiko. 

— Aišku, — tarė Pitaluga.— Kaipgi, kaipgi! Nori už- 
auginti kariškį. 

Gamboa, rodos, nustebo. 

— Nežinau, ar noriu, kad jis būtų kariškis, — lėtai 
pasakė jis. Paskui nužvelgė Pitalugą nuo kojų ligi gal- 
vos.— Bent jau ne toks, kaip tu. 

Pitaluga išsitiesė. 

— Kas čia, juokai?— niūriai paklausė jis. 

— (Gerai jau, gerai, — tarė Gamboa.— Liaukis. 

Jis apsisuko ir išėjo. Sargybiniai vėl atidavė pagarbą. 
Vienam jų buvo nusmukusi ant ausies kepurė; Gam- 
boa norėjo duoti jam pastabą, bet susilaikė, kad ne- 
reikėtų prasidėti su Pitaluga. O Pitaluga vėl suėmė del- 
nais susivėlusią galvą, bet nebesimigdė. Nusikeikė, pa- 
šaukė kareivį ir liepė atnešti kavos. 

Kai Gamboa pasiekė penkto kurso kiemą, trimitinin- 
kas jau buvo pažadinęs kitus korpusus ir rengėsi Ža- 
dinti vyresniuosius. Pamatęs leitenantą, jis nuleido tri- 
mitą, bekylantį prie lūpų, išsitempė ir atidavė pagarbą. 
Ir kareiviai, ir kadetai žinojo, kad iš visų karininkų 
tik vienas Gamboa atsako į jų sveikinimus taip, kaip 
reikalauja statutas; kiti tik linkteli, ir tai ne visada. 
Gamboa sunėrė ant krūtinės rankas ir palaukė, kol tri- 
mitininkas baigs. Paskui pažiūrėjo į laikrodį. Tarpdu- 
riuose stypsojo budintieji. Jis apėjo juos vieną po kito, 

o jie, prieš keldami ranką prie smilkinio, išsitempdavo, 
užsidėdavo beretes, pasitaisydavo kelnes ir kaklaraiš- 
čius. Paskui, padarę sukinį, dingdavo kareivinių gel- 
mėse, Kur jau buvo prasidėjęs įprastinis rytmečio šur- 
mulys. Po minutės pasirodė seržantas Pesoa. Jis bėgo 
tekinas. 

— Sveiki, senjore leitenante. 

— Sveikas. Kas atsitiko? 

— Nieko, senjore leitenante. O kas, senjore leite- 
nante? 

— Jūs turite būti kieme, su trimitininku. 

— Žinau, senjore leitenante. 

— Tai ką jūs čia veikiate? Grįžkite į kareivines. Jei 
po septynių minučių kursas nebus išrikiuotas, atsako- 
te jūs. 

— Klausau, senjore leitenante. 

Pesoa nubėgo prie pirmųjų būrių. Gamboa, žvilgčio- 
damas į laikrodį, stovėjo vidury kiemo, ir jautė, kad 
įtemptas gaudesys, sklindantis pro langus iš dešinės ir 
iš kairės, iš priekio ir iš užpakalio, susieina prie jo, 
kaip cirko palapinės gegnės kad susieina prie stiebo. 

Jam nereikėjo žengti į miegamuosius — jis ir be to 
žinojo, kaip tūžta kadetai, kad jiems nedavė miegoti 
ir kad taip maža laiko apsirengti ir pasikloti lovas; 
kaip nekantrauja mėgėjai pašaudyti ir pažaisti karą; 
kokie nepatenkinti tinginiai, kurie ten, poligone, vos 
judės, bijodami tik lazdos; ir kaip visi jie širdyje iš 
anksto džiaugiasi, kad po pratybų perbėgs stadioną, 
išsimaudys po dušu, sugrįš, skubiai apsivilks pusiau 
juoda, pusiau mėlyna uniforma ir išeis į miestą. 

Penktą valandą septynios minutės Gamboa pratisai 
sušvilpė. Bemat pasigirdo keiksmai, tuoj atsilapojo du- 
rys ir pro jas ėmė plūsti žalsva masė. Kadetai stum- 
dėsi, bėgdami viena ranka taisėsi aprangą (kita laikė 

šautuvą), barėsi, vos ne pešėsi, ir vis dėlto aplink jį 
blausiame spalio rytmečio ore eilėmis pradėjo rikiuo- 
tis būriai. Pakol kas šitas spalio šeštadienis buvo toks 
pat, kaip ir kiti. Staiga kažkas garsiai žvangtelėjo, kaž- 
kas nusivelniavo. 

— Kas išmetė šautuvą — išeiti iš rikiuotės!— rikte- 
lėjo Gamboa. 

Triukšmas tuoj pat nutilo. Visi žiūrėjo į tolį, prispau- 
dę prie kojos šautuvus. Seržantas Pesoa pirštų galais 
priėjo prie leitenanto ir atsistojo šalia jo. 

— Aš pasakiau: kas išmetė šautuvą — pas mane,-— 
pakartojo Gamboa. 

Tylą sutrikdė kulnų kaukšėjimas. Dabar visas bata- 
lionas žiūrėjo į leitenantą. Jis pažvelgė kadetui į akis. 

— Pavardė. 

Kadetas neaiškiai pasakė savo pavardę, kuopą, būrį. 

— Apžiūrėkite šautuvą, Pesoa,— tarė leitenantas. 

Seržantas pribėgo prie kadeto ir uoliai ėmė apžiūri- 
nėti šautuvą: iš lėto stebeilijo į jį, kraipė, kilnojo, tar- 
tum būtų norėjęs peržvelgti prieš šviesą, brakšino spy- 
ną, spragčiojo gaiduką. 

— Buožė subraižyta, senjore leitenante,— tarė jis— 
Ir blogai išteptas. 

— Kiek metų, kai jūs mokykloje, kadete? 

— Treji, senjore leitenante. 

— Per trejus metus neišmokote ištepti šautuvo? Ver- 
čiau nusisukti sprandą, negu išmesti šautuvą. Ginklas 
kareiviui ne mažiau svarbu kaip galva. Jūs saugote sa- 
vo galvą, kadete? 

— Taip, senjore leitenante. 

— Puiku,— pasakė Gamboa.— Lygiai taip saugokite 
ir šautuvą. Eikite į rikiuotę. Pesoa, užrašykite jam še- 
šias baudas. 

Seržantas išsiėmė knygutę ir, vilgydamas liežuviu 
pieštuką, pradėjo rašyti. 

Gamboa įsakė eiti į valgyklą. 

Kai paskutinis penkto kurso būrys dingo duryse, Gam- 
boa nuėjo į karininkų valgyklą. Ji buvo tuščia, bet 
netrukus pradėjo rinktis jaunesnieji karininkai. Penkto 
kurso būrių vadai — Uarina, Pitaluga ir Kalsada — at- 
sisėdo greta Gamboos. 

— Pasijudink, indėno šmote,— sušuko Pitaluga— 
Karininkas įėjo — pusryčiai ant stalo! 

Kareivis sutrikęs kažką sumurmėjo, bet Gamboa jo 
neišgirdo: rytmečio tyloje suūžė lėktuvas, ir leitenantas 
įbedė akis į apsiūkusį dangų. Paskui pažvelgė žemyn, 
į kiemą. Tūkstantis penki šimtai šautuvų, lygiomis ei- 
lėmis sustatyti po keturis į piramides, dunksojo rūke; 
lama slampinėjo tarp eilių ir uostė piramides. 

— Karininkų taryba jau posėdžiavo? — paklausė Kal- 
sada, storiausias iš visų keturių. Kalbėjo jis neaiškiai, 
nes žiaumojo kąsnį duonos. 

— Taip, vakar, — tarė Uarina.— Vėlai baigėsi, vie- 
nuoliktą valandą. Pulkininkas niršo, perkūnais svai- 
dėsi. 

— Jis visada šėlsta,— tarė Pitaluga.— Viena istorija 
baigiasi, kita prasideda. ..— Jis kumštelėjo alkūne Ua- 
rinai.— Tau nėra ko skųstis. Šįkart pasisekė. Įrašys 
į tarnybos lapą. 

— Taip, — tarė Uarina.— Nelengva buvo. 


— Kada plėš antsiuvus?— paklausė Kalsada.— Įdomi 
procedūra. 

— Pirmadienį, vienuoliktą valandą. 

— Apsigimę nusikaltėliai, — tarė Pitaluga.— Nepatai- 
somi. Tik pagalvok! Vagystė su isilaužimu, nei dau- 
giau, nei mažiau. Kol čia tarnauju, jau išvijo penkis. 

— Jie ne savo noru čia eina,— tarė Gamboa.— Stai 
kur visa bėda. 

— Taip, — tarė Kalsada.— Jie jaučiasi civiliais. 

— Jie mus lyg kunigais laiko. Taip, taip, — tarė Uari- 
na.— Vienas norėjo nuodėmes man išpažinti, patarimo 
prašė. Velniaižin kas! 

— Vienus čia atsiunčia, kad neišeitų į chuliganus, — 
tarė Gamboa.— O kitus — kad nebūtų lepūnėliai. 

— Tai ką, ar čia pataisos namai?— tarė Pitaluga ir 
kumščiu trenkė į stalą.— Pas mus, Peru, nieko neprive- 
da iki galo, užtat viskas ir nesiseka. Štai kad ir naujo- 
kai. Ateina į kareivines — utėlėti valkatos. O kai pa- 
ragauja lazdos — pasidaro žmonės, kaip visi. Pabus me- 
tus kareivinėse — ir jau Žmogus kaip žmogus, nebent 
tik čiupra indėniška. O čia, atvirkščiai: kuo toliau, tuo 
blogiau. Šitie, iš penktojo, blogesni už jaunuosius. 

— Nemuši — neišmokysi, — tarė Kalsada.— Gaila, ne- 
galima jiems kailio išlupti. Paliesi bent vieną — toks 
riksmas pakils, kad daugiau nenorėsi! 

— Piranja ateina, — tyliai pasakė Uarina. 

Leitenantai atsistojo. Kapitonas Garidas jiems atsakė 
linktelėjimu. Jis buvo aukštas ir toks išblyškęs, kad 
skruostai atrodė pažaliavę. Piranja jis buvo pramintas 
todėl, kad jam, kaip ir toms plėšrioms žuvims, iš bur- 
nos kyšojo didžiuliai dantys ir žiaunos nuolat barškėjo. 
Kapitonas visiems keturiems padavė po lapą. 

— Štai instrukcija,— tarė jis.— Penktas traukia už 
medvilnės lauko atvira vietove aplink aukštumą. Pa- 
skubėkite. Žygiuoti apie keturiasdešimt penkias minu- 
tes, ne mažiau. 

— Išrikiuoti juos ar palaukti jūsų, senjore kapito- 
ne?2— paklausė Gamboa. 

— Eikite, — atsakė kapitonas.— Aš jus pavysiu. 

Keturi leitenantai išėjo drauge, o kieme išsiskirstė, 
išsirikiavo į vieną eilę ir pakėlė prie lūpų švilpukus. 
Triukšmas kadetų valgykloje pasiekė apogėjų, ir po 
kelių sekundžių iš jos ėmė griūti kadetai. Pribėgę prie 
piramidės, graibstė šautuvus ir pabūriui rikiavosi aikš- 
tėje. 

Netrukus batalionas išėjo pro didžiuosius vartus — 
sargybiniai šautuvais atidavė pagarbą — ir nužygiavo 
Krantine. Švarus asfaltas blizgėjo. Kadetai žengė gru- 
pėmis po tris ir taip iškraipė rikiuotę, kad kolonos 
centras ėjo grindinio viduriu, o šoninės eilės — palei 
pat šaligatvius. 

Batalionas nužygiavo ligi Palmių gatvės, ir Gamboa 
įsakė pasukti link Beljavistos aikštės. Gatvė leidosi že- 
myn, ir pro tankią lapiją kadetai matė didžiulius Jūrų 
laivyno arsenalo ir uosto pastatus. Abipus gatvės stūk- 
sojo seni, gebenėmis apsiviję namai; surūdijusios ge- 
ležinės tvoros skyrė nuo gatvės darželius ir sodus. Kai 
pasiekė Progreso prospektą, jau buvo visai prašvitę: 
basos moterys su pintinėmis ir krepšiais žalumynų su- 
stojusios spoksojo į kadetus, žengiančius su lopyta žy- 
gio apranga; šunys amsėjo ir puolė juos, o sulysę, mur- 
zini vaikai sekė iš paskos, kaip kad žuvys atviroje 
jūroje seka paskui laivą. 

Progreso prospekte batalionas sustojo — jiems kelią 
užtvėrė autobusų ir lengvųjų mašinų srautas. Gamboa 
davė ženklą; abu seržantai atsistojo viduryje grindinio, 
sustabdė srautą, kaip kad sustabdomas kraujas, ir ba- 
talionas perėjo gatvę. Šoferiai keikėsi ir signalizavo; 
kadetai jiems atsakinėjo irgi keiksmais. Gamboa — jis 
ėjo pirma visų — pakėlė ranką ir įsakė eiti ne tiesiai, 
link uosto, o į šalį, per lauką, aplenkiant medvilnės 
pasėlius. Kai pagaliau visas batalionas pasiekė dykynę, 
Gamboa riktelėjo seržantams. 

— Matote aukštumą?— parodė pirštu tamsų gūbrį ki- 
tapus lauko. 

— Taip, senjore leitenante,— atsakė vienu balsu 
Mortė ir Pesoa. 

— Tai mūsų tikslas. Jūs, Pesoa, paimkite šešetą vy- 
rų ir traukite priekin. Apeikite aukštumėlę iš visų pu- 
sių. Jei ten ką nors rasite, įsakykite pasitraukti. Nei 
ten, nei kur nors arti pašalinių neturi būti. Aišku? 

Pesoa linktelėjo, apsigręžė ir nuėjo prie pirmo būrio. 

— Šeši savanoriai!-— šūktelėjo jis. 

Nė vienas nepajudėjo. Kadetai žiūrėjo kas kur, tik 
ne į priekį. Gamboa žingtelėjo prie jų. 

— Nuo pirmo ligi šešto — išeiti iš rikiuotės, — įsakė 
jis.— Eisite su seržantu. 

Pesoa nubėgo per lauką; vydamasis kadetus, jis mo- 
javo dešine ranka, sugniaužta į kumštį. Gamboa su- 
grįžo atgal pas karininkus. 

— Aš jam įsakiau išvalyti vietovę. 

— Gerai, — tarė Kalsada.— Man rodos, čia viskas pa- 
prasta. Aš su saviškiais liekuosi čia. 

— O aš atakuoju iš šiaurės, — tarė Uarina— Man 
amžinai nesiseka. Žygiuok dabar keturis kilometrus! 

— Per valandą viršūnę pasiekti ne juokas, — tarė 
Gamboa.— Reikia ropštis greičiau. 

— Tikiuosi, taikiniai bus matyti gerai, — tarė Kalsa- 
da.— Praeitą kartą juos išvertė vėjas. Šaudėme į de- 
besis. 

— Nebijok,— tarė Gamboa.— Dabar jie ne kartoni- 
niai. Drobiniai, metro skersmens. Vakar juos pastatė 
kareiviai. Tik tegu nešaudo, kol neprieis per du šim- 
tus metrų. 

— Klausau, generole,— pasakė Kalsada.— Tu ir to 
nori mus mokyti? 

— Kam veltui šovinius eikvoti?— tarė Gamboa.— 
Tavieji vis tiek nepataikys. 

— Einam lažybų, generole?— tarė Kalsada. 

— Penki svarai. 

— Aš liudytojas, — pasisiūlė Uarina. 

— Sutinku, — tarė Kalsada.— Tyliau! Piranja. 

Priėjo kapitonas. 

— Ko laukiate? 

— Viskas paruošta,— pasakė Kalsada.— Mes laukė- 
me jūsų, senjore kapitone. 

— Numatėte pozicijas? 

— Taip, senjore kapitone. 

— Pasiuntėte patikrinti, ar ko nors nėra vietovėje? 

— Taip, senjore kapitone. Pasiunčiau seržantą Pesoą. 

— (Gerai. Sutikrinkim laikrodžius, — tarė kapitonas.— 
Pradėsim devintą. Ugnį paleiskite devynios trisdešimt. 
Kai tik prasidės kalvos puolimas, ugnį sustabdykite. 
Aišku? 

— Taip, senjore kapitone. 

— Dešimtą visi renkasi viršūnėje. Ten vietos daug. 
Kuopas į išeities ribas išveskite sparčiu žingsniu, kad 
vyrai apšiltų. 

Karininkai išsiskirstė. Kapitonas liko savo vietoj. Jis 
klausėsi komandų; Gamboa komandavo už visus gar- 
siau ir energingiau. Paskui kapitonas liko vienas. Bata- 
lionas pasidalino į tris grupes, jos leidosi į visas puses 
aplinkui kalvą. Kadetai bėgdami kalbėjosi; kapitonas 
girdėjo paskiras frazes. Leitenantai ėjo pirma būrių, 
seržantai iš šonų. Kapitonas Garida pakėlė prie akių 
žiūronus. Kalvoje kas keturi—penki žingsniai stovėjo 
taikiniai — taisyklingi skrituliai. Jam irgi užėjo noras 
pašaudyti. Bet dabar šis malonumas teks kadetams; jo 
pareiga — nuobodybė: stovėk ir žiūrėk. Jis atplėšė dė- 
žutę juodų cigarečių, išsiėmė vieną. Pūtė smarkus vė- 

jas, gesino vieną degtuką po kito. Pagaliau pavyko 
užsirūkyti, ir kapitonas sparčiu žingsniu nuėjo prie 
pirmos kuopos. Buvo įdomu stebėti Gamboą, jis taip 
rimtai žiūri į šias pratybas. 

Pasiekus kalvos papėdę, Gamboa pastebėjo, jog ka- 
detai iš tiesų nuilsę. Kai kurie visai išblyškę, Žiopčio- 
dami gaudo orą, ir visi maldaujamai dairosi į jį — 
laukia komandos „stok!“ Bet jis nedavė įsakymo ir 
pažvelgė į baltus taikinius. Žemiau jų pliki pageltę 
šlaitai leidosi prie medvilnės lauko, o aukščiau jų, už 
kokių penkių metrų, laukė sunki kliūtis — kalvos ke- 
tera. Gamboa nesustojo, jis leidosi bėgti palei kalvą, 
paskui — per lauką, bėgo kiek įkabindamas, atkakliai 
sučiaupęs lūpas, nors pats jautė, kad jo širdžiai ir plau- 
čiams ne pro šalį būtų geras gurkšnis vėjo; kaklo gys- 
los išpampo, visą kūną, nuo galvos iki kulnų, išpylė 
šaltas prakaitas. Jis atsigręžė, pažvelgė dar kartą — ar 
bus nutolę nuo kalvos bent per kilometrą — ir užsi- 
merkęs paspaudė dar greičiau — lėkė plačiais šuoliais, 
mosuodamas rankomis, vos atgaudamas kvapą. Štai jau 
ir krūmai; jie augo neapsėtoje žemėje, palei griovį, 
kuris pagal instrukciją turėjo būti pirmos kuopos išsi- 
dėstymo riba. Čia jis sustojo, ir tik tada prasižiojo, 
įkvėpė oro, atmetė rankas. Prieš atsisukdamas į kuopą, 
nusišluostė nuo veido prakaitą, kad kadetai nežinotų, 
jog ir jis išsikvėpė. Krūmus pirmieji pasiekė seržantai 
ir būrininkas Arospidė. Po to padrikai atbėgo ir kiti; 
kolonos išsisklaidė, kadetai bėgo grupėmis po kelis. 
Bet netrukus visi trys būriai išsirikiavo lanku aplinkui 
leitenantą, pristatydami šautuvus prie kojos. Jis girdė- 
jo, kaip sunkiai švokščia šimtas dvidešimt kadetų. 

— Būrininkai — pas mane,— sukomandavo Gamboa. 
Arospidė ir dar du kadetai žingtelėjo prie jo.— Kuo- 
pa — laisvai! 

Jis atsitraukė keletą žingsnių — seržantai ir būrinin- 
kai sekė paskui jį, — ir žemėje pradėjo braižyti brūkš- 
nelius ir kryžiukus, smulkiai aiškindamas uždavinį. 

— Aišku?— paklausė jis; visi penki linktelėjo gal- 
va.— Taip. Kai duosiu ženklą, kovinės grupės ims 
skleistis grandine. Skleistis grandine — tai ne grūstis 
kaip veršių bandai, 0 žygiuoti vorele, laikantis distan- 
cijos. Mūsų kuopos uždavinys — atakuoti iš pietų. Pie- 
tinis aukštumos frontas — jums prieš akis. Matote? 

Seržantai ir būrininkai pažiūrėjo į kalvą ir pasakė: 
„Matom.“ 

— O kaip žygiuoti, senjore leitenante?— burbtelėjo 
Mortė. Būrininkai pasigręžė į jį, ir jis nukaito. 

— Apie tai aš ir kalbu, — tarė Gamboa.— Perbėgimai 
po dešimt metrų. Derinti ugnį su perbėgimais. Nulėkti 
dešimt metrų kaip galima greičiau ir gulti. Kas išmes 
šautuvą — įkrėsiu atsakančiai. Kada visa pirmoji gran- 
dinė suguls, aš sušvilpsiu, ir antroji paleis ugnį. Kiek- 
vienas po vieną šovinį. Aišku? Po to antroji grandinė 
į priekį, perbėgimas dešimt metrų. Grandinė gula. Tre- 
čioji grandinė šauna ir bėga pirmyn. Tada viskas iš 
pradžių. Vis perbėgimai ir ugnis — pagal mano ženklą. 
Pagaliau iki tikslo mums lieka šimtas metrų. Tuomet 
grandinės gali truputį susiglausti — aplinkui kitos kuo- 
pos. Į paskutinį puolimą eina visos trys kuopos drau- 
ge, kadangi aukštumoje priešų beveik nėra, joje telikę 
vos keletas jų ugnies taškų. 

— Kiek turime laiko?— paklausė Mortė. 


— Valandą, — atsakė Gamboa.— Bet tai jau mano da- 
lykas. Seržantai ir būrininkai turi sekti, kad kadetai 
neišsisklaidytų, nebūtų per arti vienas kito ir kad nė 
vienas neatsiliktų. Jie privalo dėl visa ko nuolat lai- 
kyti ryšį su manimi. 

— Mes einame avangarde ar ariergarde, senjore lei- 
tenante?— paklausė Arospidė. 

— Jūs pirmojoj grandinėj, seržantai — užpakaly. 
Daugiau klausimų yra? Taip. Eikite, paaiškinsite ope- 
raciją grupių vadams. Pradedam po penkiolikos mi- 
nučių. 

Seržantai ir būrininkai nubėgo beveik tekini. Gam- 
boa pamatė, kad prie jo eina kapitonas Garidas, jau 
buvo besitempiąs, bet Piranja mostelėjo ranka: atseit, 
sėdėkite. Jie abu žiūrėjo, kaip būriai dalinasi grupė- 
mis po dvylika žmonių. Kadetai varžė diržus, iš naujo 
raišiojosi batus, giliau ant galvos smaukėsi beretes, 
šluostė dulkes nuo šautuvų ir tikrino, ar lengvai vaikš- 
čioja spyna. 

— Tą jie mėgsta, — tarė kapitonas.— Ak jūs, snarg- 
liai! Žiūrėkite — lyg į balių eitų! 

— Taip, — tarė Gamboa.— Jiems rodosi, kad jie tik- 
rame mūšyje. 

— Jeigu jiems iš tikrųjų tektų kautis, — tarė kapito- 
nas, — bemat išbėgiotų kas sau. Laimė, pas mus, Peru, 
šaudymai tik per manevrus. Nemanau, kad mums reik- 
tų kada nors kariauti. 

— Nekalbėkite taip, senjore kapitone,— paprieštara- 
vo Gamboa.— Mes apsupti priešų. Juk žinote, kad Ek- 
vadoras ir Kolumbija tik ir laukia progos, kada galės 
atplėšti kraštą mūsų selvos. O su Čile mes dar neat- 
siskaitėme už Ariką ir Tarapaką!. 

— Tuščios kalbos, — gūžtelėjo pečiais kapitonas.— 
Dabar viską sprendžia didžiosios valstybės. Keturiasde- 
šimt pirmaisiais aš dalyvavau kare su Ekvadoru. Ligi 
pat Kito būtume nuėję. Bet įsimaišė didieji ir, mat, ra- 
do diplomatinę išeitį. Viską sprendžia civiliai. Tik pas- 
kutinis kvailys mūsų krašte gali tarnauti kariuomenėje. 

! Miestai, atitekę Čilei per 1879—1881 metų karą. 

— Anksčiau buvo ne taip, — tarė Gamboa. 

Seržantas Pesoa su šešiais kadetais bėgo atgal. Ka- 
pitonas pasišaukė juos. 

— Visą aukštumą apžiūrėjote? 

— Taip, senjore kapitone. Nė gyvos dvasios nėra. 

— Be vienos minutės devynios, senjore kapitone,— 
tarė Gamboa.— Aš pradedu. 

— Pradėkite,— tarė kapitonas. Ir niūriai pridūrė:— 
Duok jiems garo, tinginiams. 

Gamboa nuėjo prie savo kuopos. Lėtai peržvelgė ka- 
detus, tartum stengdamasis nužiūrėti, ką jie gali, kiek 
ištvers, koks jų ryžtas. Galvą jis laikė truputį atlošęs, 
vėjas jam kedeno slepiamosios spalvos palaidinę ir 
šiaušė juodas garbanas, išlindusias iš po beretės. 

— Nesiburkite į krūvą!— šaukė jis.— Norite, kad 
jus nukeptų? Distancija ne mažesnė kaip penki metrai. 
Ne į bažnyčią atėjote! 

Visos trys kolonos krūptelėjo. Grupių vadai, iššokę 
iš rikiuotės, šaukė: „Išretėt! Išretėt!“ Trys grandinės iš- 
tįso Kaip guma, tarpai pasidarė didesni. 

— ZŽygiuoti vorele,— pasakė Gamboa; jis kalbėjo la- 
bai garsiai, kad girdėtų užpakaliniai. — Trejus metus 
kalėm į galvą! Neikite paskui kits kitą, čia ne proce- 
sija. Kas neatsiguls arba pajudės iš vietos be įsaky- 
mo — laikomas užmuštų. O užmuštiems leidžiamieji 
nereikalingi. Aišku? 

Jis atsigręžė į kapitoną Garidą, bet tas, rodos, nė 
negirdėjo — jis išsiblaškęs žiūrėjo į tolį. Gamboa pa- 
kėlė prie lūpų švilpuką. Kolonos vos pastebimai krūp- 
telėjo. 

— Pirmoji atakos grandinė — pasiruošk. Būrinin- 
kai — į priekį, seržantai — atgal. 

Gamboa pažvelgė į laikrodį. Buvo lygiai devynios. 
Jis pratisai sušvilpė. Žvarbus garsas pervėrė kapito- 

nui ausis, jis nustebęs pasigręžė, suprato, kad kelias 
sekundes buvo pamiršęs pratybas, pasijuto nusikaltęs 
ir sparčiu žingsniu nuėjo prie krūmų, iš kur ketino 
stebėti manevrus. 

Vos tik nuskardėjo švilpukas — kapitonas mato, kaip 
pirma grandinė, pasidalinusi į tris grupes, leidžiasi 
i priekį. Kadetai bėga per lauką, skleisdamiesi kaip 
povo uodega. Priekyje lekia būrininkai, paskui juos — 
susilenkę kadetai. Dešine ranka jie tvirtai laiko šau- 
tuvą — vamzdis žiūri į dangų, o buožė — per kelis cen- 
timetrus nuo žemės. Kapitonas išgirsta antrą švilpuką, 
trumpesni, bet skaudesnį už pirmąjį; Gamboa bėga šo- 
ne, kad galėtų vadovauti puolimui, ir staiga grandinę 
lyg vėjas nupūtė — dingo žolėje. Kapitonas prisime- 
na — taip pralošęs žaidėjas nušluoja nuo stalo domi- 
no kauliukus. Skardūs Gamboa šūksniai lyg žaibai vars- 
to tylą: „Kodėl ta grupė bėga? Rospiljosi, norite, kad 
jums makaulę nuneštų? Atsargiau, nevilkti šautuvo!'; 
ir vėl švilpukas, ir grandinė pakyla iš žolės ir bėga; 
švilpukas — ir vėl ji dingsta, ir Gamboos balsas slopsta 
tolumoje. Kapitonas protarpiais dar girdi keiksmus ir 
kažkieno pavardes; mato, kaip puola pirmoji grandinė, 
krypteli galvą į šalį, o antroji grandinė ir ariergardas 
jau bekylą. Kadetai, užmiršę, kad jis čia pat, balsiai 
tyčiojasi iš tų, kur bėga su leitenantu: „Žiūrėk, negras 
griūva kaip maišas! Matyt, kaulai guminiai. O Palai- 
žūnas, Palaižūnas — tai snarglius! Bijo veidelį susibrai- 


žyti.“ 
Staiga prieš kapitoną išdygo leitenantas Gamboa. 
„Antroji grandinė — pasiruošt!"'— šaukė jis. Grupių va- 


dai pakėlė dešinę ranką, trisdešimt šeši kadetai su- 
stingo kaip nudiegti. Kapitonas pažiūrėjo į Gamboa: 
ramus veidas, Kkumščiai sugniaužti, tiktai akys gyvos, 
šviečia, šypso, blausiasi. Antroji grandinė leidosi per 

lauką. Kadetai darėsi vis mažesni, leitenantas vėl bėgo 
šone, mosuodamas švilpuku ir pakreipęs galvą į gran- 
dinę. 

Dabar kapitonas matė, kaip dvi grandinės čia išnyks- 
ta, čia vėl pakyla, ir tuščias laukas pagyvėja. Jis ne- 
galėjo įžiūrėti, ar taisyklingai kadetai gulasi — pirma 
klumpa ant kelio, paskui virsta ant šono ir kairiosios 
rankos — ir ar prispaudžia šautuvą prie šlaunies, prieš 
paliesdami žemę; jis nežinojo, ar kadetai laikosi gran- 
dinėje statuto reikalaujamos distancijos, ar nepakriko 
kovinės grupės, ar būrininkai tebebėga priekyje tarsi 
lekiančios ieties smaigalys, nepamesdami iš akių lei- 
tenanto. Kuopos frontas ištįso per kelis šimtus metrų. 
Kautynių rikiuotės gylis padidėjo. Staiga vėl pasirodė 
Gamboa, vis toks pat ramus, tik akys žėri,— sušvilpė, 
ir trečioji grandinė su seržantais priekyje puolė į kal- 
vą. Dabar visos trys grandinės jau bėgo toli nuo jo, 
jis liko vienas prie dygių krūmų. Pastovėjo, truputį 
pagalvojo, kokie nepaslankūs kadetai, palyginus su ka- 
reiviais arba karininkų mokyklos klausytojais. Paskui 
leidosi jiems įkandin, retkarčiais prie akių pakeldamas 
žiūronus. 

Gamboa mosavo rankomis, pirštu badė į kadetus, 
tarsi šaudė į juos, ir kapitonas, nors girdėti nieko ne- 
girdėjo, lengvai vaizdavosi jo komandas ir plūdimus. 

Staiga jis išgirdo pokšint šūvius ir pažvelgė į laikro- 
dį: „Minutė į minutę,— pagalvojo.— Devynios trisde- 
šimt.“ Pakėlė žiūronus — pirmoji grandinė jau buvo 
per du šimtus metrų nuo taikinių. Taikinius jis matė, 
bet pataikymų neįžiūrėjo. Pabėgėjęs kokius dvidešiint 
metrų, vėl pažvelgė ir dabar pamatė gal dvidešimt 
skylių. „Kareiviai — ir tie geriau šaudo, — pagalvojo.— 
O šitie bus atsargos karininkai. Gėda!“ Jis ėjo, beveik 
neatitraukdamas nuo akių žiūronų. Perbėgimai darėsi 

vis trumpesni. Antroji grandinė paleido ugnį, ir, dar 
nespėjus nuskambėti šūvių aidui, švilpukas pranešė pir- 
majai ir trečiajai grandinei, kad jos gali eiti pirmyn. 
Mažučiai žmogeliukai dangaus fone šokčiojo, krito že- 
mėn, stojosi. Po kiekvienos salvės kapitonas stebeilijo 
į taikinius, skaičiavo skyles. Kuo arčiau grandinės bu- 
vo prie taikinių, tuo daugiau radosi skylių — taikinių 
skrituliai darėsi panašūs į rėtį. Jis pažiūrėjo į veidus: 
bebarzdžiai, vaikiški, įraudę, viena akis primerkta, kita 
prispausta prie taikiklio. Šautuvo buožė sulig kiekvienu 
šūviu trenkia atgal į dar nesutvirtėjusį petį, petį gelia, 
o Ieikia kilti, bėgti susilenkus, vėl kristi ir vėl šauti, 
ir svaigti nuo tariamo žiaurumo. Kapitonas Garidas 
žinojo, kad karas ne toksai. 

UŪmai jis pastebėjo žalią žmogystą — jis vos nesuklu- 
po ant jos — ir šautuvą, kurio vamzdis prieš visas tai- 
sykles buvo įbestas į žemę. Jis nesuprato, kodėl čia 
guli kadetas ir prie jo šautuvas, ir pasilenkė. Kadeto 
veidas buvo skausmingai perkreiptas, akys plačiai at- 
merktos, burna prasižiojusi. Per kaklą tekėjo kraujo 
latakėlis. 

Kapitonas išmetė žiūroną, pakėlė kadetą — viena 
ranka po keliu, kita po petimi — ir leidosi bėgti į kal- 
vą, šaukdamas: „Leitenante Gamboa! Leitenante Gam- 
boa!“ Kol jo šauksmas buvo išgirstas, teko nubėgti 
geroką galą. Pirmo būrio kadetai, vienodi kaip vabalai, 
šliaužė šlaitu prie taikinių: ne galvoje jiems buvo jo 
šauksmai, jie klausė tik leitenanto komandų ir visiškai 
išsikvėpė. Kapitonas bandė įžiūrėti šviesią leitenanto 
ir seržantų uniformą. Vabalai staiga sustojo, pasigręžė, 
ir kapitonas pajuto, kad į jį žiūri dešimtys akių. ,„(Gam- 
boa, seržantai!" — riktelėjo jis.— Greičiau pas mane!“ 
Kadetai kiek įkabindami bėgo žemyn, ir jam buvo ne- 
jauku stovėti jų akyse su kadetu ant rankų. „Na ir 

sekasi, šimts perkūnų,— pagalvojo jis.— Pulkininkas 
man tai įrašys į tarnybos lapą.“ 

Pirmas pribėgo Gamboa. Jis apstulbęs pažvelgė į ka- 
detą ir pasilenkė pažiūrėti, kas čia toks, bet kapito- 
nas šūktelėjo: 

— Į ligoninę! Tučtuojau! 

Seržantai Mortė ir Pesoa pagriebė vaikiną ir nubėgo 
per lauką; paskui juos bėgo kapitonas, leitenantas ir 
kadetai. Iš visų pusių dešimtys akių, kupinos siaubo, 
žiūrėjo į kabalduojančią galvą, į baltą, liesą, visiems 
pažįstamą veidą. 

— (Greičiau, — ragino kapitonas.— Greičiau. 

Gamboa ištraukė kadetą seržantams iš rankų, užsi- 
vertė jį ant pečių ir nulėkė į priekį. Po kelių sekun- 
džių jis buvo jau per kokius dešimt metrų atsiplėšęs 
nuo kitų. 

— Kadetai!-— šūktelėjo kapitonas.— Sustabdykite 
pirmą pasitaikiusią mašiną. 

Kadetai puolė į plentą. 

Kapitonas liko užpakalyje, su seržantais. 

— Jis iš pirmos kuopost— paklausė kapitonas. 

— Taip, senjore kapitone, — atsakė Pesoa.— Iš pirmo 
būrio. 

— Pavardė? 

—- Rikardas Arana, senjore kapitone.— Pesoa sutri- 
ko, paskui pridūrė:— Pramintas Palaižūnu. 


ANTROJI DALIS 


Man buvo dvidešimt metų. Ir aš niekam ne- 
leisiu tvirtinti, kad tai geriausias amžius. 


Polis Nizanas 


„Gaila vargšės Lapausės, kaip ji inkštė vakar naktį. 
Aš ją aptulojau antklode, o ant viršaus dar užmečiau 
pagalvį, bet kur tau — kaukia ant viso barako, ir taip 
pratisai, gūdžiai. Tik staiga kad sucyps, kad sustaugs 
lyg smaugiama, visus pažadino — baisu! Kitą kartą buū- 
tų tik nusispiauti, o dabar visi įsinervinę, keikia, gra- 
sina: ,„Vyk lauk ją, arba gausi į kaulus“, — vos jiems 
užkalbėjau dantį. Apie pusiaunaktį iš tikrųjų pasidarė 
nepakenčiama. Aš pats norėjau miego, o Lapausė vis 
staugia ir staugia. Keli vaikinai pakilo iš lovų, nusi- 
tvėrė po batą ir šoko ant manęs. Vos neįsivėliau į peš- 
tynes su visu būriu, ir kaip tik dabar, kai ir be to 
šleikštu. Išėjau su šuniu lauk ir. jį palikau viduryje 
kiemo, paskui atsisuku — matau, seka paskui mane. 
„Atgal,— šaukiu,— ko prikibai? Būk, kur tave palikau.“ 
Lapausė kepėstuoja įkandin, visa raivosi, skaudamą ko- 
ją pakėlusi, gaila Žiūrėti. Paėmiau aš ją ant rankų, 
nunešiau prie gazono, paguldžiau ant žolės ir pakasiau 
paausius, sugrįžau į kareivines, ir šį kartą ji pasiliko. 
Bet miegojau blogai, tiesą sakant, visai nemiegojau. 
Tik imu migdytis, ir staiga — blast!— akys pačios atsi- 

merkia. Pasirodo, aš apie šunį begalvojąs; priedo dar 
čČiaudėti pradėjau, nes į kiemą išbėgau basas, pižama 
skylėta, o pūtė smarkus vėjas ir, rodos, lietus krapnojo. 
Vargšė, šąla ten lauke, o aš tai žinau, kaip ji mėgsta 
šilumą. Būdavo, dažnai girdžiu nakčia, kaip ji ima 
kuistis, kada aš verčiuosi ant kito šono ir ją nukloju. 
Pašoka, supyksta, pagriebia dantimis antklodę ir urz- 
gia, traukia į save; arba be jokių ceremonijų palenda 
po mano kojomis pasišildyti. 

Ištikimi sutvėrimai tie šunys, geresni už visokius ten 
gimines, gryna tiesa. “ 

Kad ir štai Lapausė — sarginis šuo, kiek visokio krau- 
jo joje primaišyta, o sielą vis dėlto turi. Ligi šiol ne- 
žincu, iš kur ji atsirado. Veikiausiai pati iš kažkur 
atklydo. Matyt, ėjo pro šalį, užklydo pas mus, patiko 
jai, ėmė ir pasiliko. Neatsimenu, ar buvo ji čia prieš 
mus, ar ne. Gal ir gimė čia, mokykloje. Aš ją tuoj 
įsidėmėjau, pamenu, ji landžiodavo po mūsų baraką, 
kai dar mus krikštijo,— visai mažutė tada buvo. Tuoj 
prie mūsų prijunko. Būdavo, įeis kas iš ketvirto — kim- 
ba į kojas ir loja, kąsti lenda. Atkakli buvo: įspirs kas 
jai, o ji vėl loja, puola, dantis šiepia, o dantukai ma- 
žučiai tokie — jaunutė dar. 

Dabar jau užaugo, jai daugiau kaip treji metai, o šu- 
niui tai, ko gero, nemažai. Šunys ilgai negyvena, 0 ypač 
sarginiai, jeigu dar jie ir ėsti mažai gauna. Nepamenu, 
kad Lapausė būtų sočiai ėdusi. Kartais aš pats numetu 
maisto liekanų, ir tada jai tikra puota. O žolę ji tik 
kramto, neryja: iščiulpia syvus, ir viskas. Grybšteli 
nasrais kuokštelį žolės ir kiaurą valandą žiaumoja kaip 
indėnas kokainmedį. Ir nuolat landžioja po mūsų ba- 
raką, daugelis sako, kad ji turi blusų, ir varo lauk, 
bet ji vėl sugrįžta nors tu ją šimtą sykių išvaryk, bet 
po kelių minučių, žiūrėk, durys vėl girgžteli, ir žemai 

žemai, palei pat grindis, pasirodo gudrus snukutis. 
Mums patikdavo, kad ji tokia atkakli, ir kartais isi- 
leisdavome ją pažaisti. Nežinau, kam pirmam šovė 
galvon praminti ją Lapause. Išvis sunku pasakyti, kaip 
atsiranda pravardės. Kai mane praminė Pitonu, aš iš 
pradžių juokiausi, paskui ėmiau pykti ir prie visų ki- 
bau, kiekvieno klausinėjau, kas gi pagaliau tai sugal- 
voio, ir visi sakė „ne aš“, o dabar prilipo, ir net gat- 
vėje mane taip vadina. Ne kas kitas, kaip Valjanas 
bus sugalvojęs. O pagaliau, kas ten jį žino?" 


Albertas pajuto, kad kažkas jam paėmė už alkūnės. 
Veidas buvo nepažįstamas. Tačiau vaikinas jam šypso- 
josi draugiškai. Užpakaly nejudėdamas stovėjo dar vie- 
nas kadetas, žemesnis. Albertas negalėjo gerai jų įžiū- 
rėti, buvo tik šešta valanda vakaro, bet viską gaubė 
rūkas. Jie stovėjo penkto korpuso kieme netoli aikštės. 
Po kiemą slampinėjo kadetai. 

Jis greitai nuėjo link karininkų korpuso ir ten pa- 
suko už kampo. Iki ligoninės tebuvo gal dešimt žings- 
nių, bet jis vos įžiūrėjo sieną: langus ir duris dengė 
rūkas. Koridoriuje nieko nebuvo, mažoje sargybos bū- 
delėje taip pat. Šuoliais jis užbėgo į antrą aukštą. Prie 
durų sėdėjo žmogus baltu chalatu. Rankose jis turėjo 
laikraštį, bet neskaitė, tik niūriai žiūrėjo į tolį. Išgir- 
dęs žingsnius, atsistojo. 

— Išeikite,  kadete,— tarė jis.— Čia draudžiama 
vaikščioti. 

— Man reikia pamatyti kadetą Araną. 

— Negalima, — tarė žmogus rūsčiai.— Išeikite. Kade- 
to Aranos pamatyti negalima. Jis izoliuotas. 

— Man labai reikia,— neatlyžo Albertas.— Prašom 
leisti pakalbėti su budinčiu gydytoju. 

— Aš budintis gydytojas. 

— Netiesa, jūs sanitaras. Man reikia pakalbėti su 
budinčiu gydytoju. 

— Aš nemėgstu juokauti,— tarė sanitaras. Laikraštį 
jis padėjo ant grindų. 

— Jei nepakviesite, pats pas jį nueisiu — tarė Al- 
bertas. 

— Kas jums pasidarė, kadete? Gal iš proto išėjote? 

— Pakvieskite gydytoją — suriko Albertas, — pa- 
kvieskite, kad jūs prasmegtumėt! 

— Šioje mokykloje visi kažkokie laukiniai, — tarė 
sanitaras. Jis atsistojo ir nuėjo koridoriumi. 

Sienos buvo neseniai išdažytos baltai, bet nuo drėg- 
mės jau buvo nubėgusios pilkais patakais. Netrukus 
sanitaras sugrįžo; paskui jį ėjo aukštas vyriškis su 
akiniais. 

— Ko jums reikia, kadete? 

— Daktare, aš norėčiau aplankyti kadetą Araną. 

— Tai neįmanoma,— atsakė daktaras ir skėstelėjo 
rankas.— Argi sargybinis jums nesakė, kad čia įeiti 
negalima? Jus gali nubausti, jaunuoli. 

— Vakar tris kartus buvau atėjęs, — tarė Albertas.— 
Kareivis manęs neįleido. O šiandien nieko nebuvo. I.a- 
bai prašau, daktare, man reikia jį pamatyti, bent vie- 
ną akimirką. 

— Labai gaila, bet tai ne nuo manęs priklauso. Jūs 
žinote, kas yra statutas. Kadetas Arana izoliuotas. Prie 
jo nieko negalima leisti. Jūs jam giminaitis? 

— Ne,— atsakė Albertas.— Bet man labai reikia su 
juo pasikalbėti. Tai labai svarbu. 

Daktaras padėjo ranką jam ant peties ir pažiūrėjo 
į jį su užuojauta. 

— Kadetas Arana su niekuo negali kalbėti, — tarė 
daktaras.— Jis be sąmonės. Palaukite, kol pasveiks. 
O dabar išeikite. Jei ne, aš pašauksiu karininką. 

— O ar aš galėsiu jį pamatyti su majoro leidimu? 

— Ne,— atsakė daktaras.— Tik su pulkininko lei- 
dimu. 


„Aš jos laukdavau prie mokyklos du ar tris kartus 
savaitėje, bet retai išdrįsdavau prieiti. Motina jau įpra- 
to valgyti viena, nors nežinau, tikėjo ji ar ne, kad aš 
einu pas draugą. Šiaip ar taip, ji man netrukdė — juk 
pietūs atsieidavo pigiau. Kai namo sugrįždavau vidur- 
dienį, ji kartais žiūrėdavo į mane nepatenkinta ir sa- 
kydavo: „Argi tu šiandien neisi į Čukuitą?" Aš būčiau 
ėjęs nors ir kasdien, bet iš mokyklos anksčiau mūsų 
nepaleisdavo. Pirmadieniais lengviau, mums būdavo fi- 
zinis parengimas; pertraukos metu užlendu už kolonos, 
palaukiu, kol dėstytojas išveda grupę į gatvę, ir išeinu 
pro paradines duris. Sapata kadaise buvo bokso čem- 
pionas, o dabar paseno ir aptingo. Jis niekad mokinių 
nešaukdavo pavardėmis. Išveda mus į aikštę ir sako: 
„Paspardykite kamuolį, bus kojos tvirtesnės, tik neiš- 
bėgiokite.“ Ir atsisėda ant žolės — laikraštį skaito. Ant- 
radieniais anksčiau išeiti visai neįmanoma: matemati- 
kas kiekvieną pažinojo. Užtat ketvirtadieniais mums 
būdavo piešimas ir dainavimas, o Siguenja amžinai 
skrajojo debesyse, taigi po pertraukos, vienuoliktą ry- 
to, aš išeidavau — išsėlinu pro kitą pusę garažų ir sėdu 
į tramvajų, už pusės kvartalo nuo mokyklos. 

Liesasis Igeras vis man duoda pinigų. Jis visuomet 
manęs laukia prie Beljavistos aikštės, vaišina vynu ir 
cigaretėmis, pasakoja apie brolį, apie moteris, apie šį 
bei tą. „,„Tu jau vyras,— sako.— Tikras vyras.“ 

Kartais jis pats pasiūlo man pinigų. Tiesa, daug ne- 
duoda, aštuoniasdešimt sentavų arba vieną solį, bet 
už autobusą užtenka. Aš išlipuų Gegužės 2-osios aikštė- 
je. Alfonso Ugartės bulvaru einu ligi jos mokyklos ir 
visada sustoju prie kampinės krautuvės. Kartais priei- 
nu prie jos, ir tada ji sako: „Labas. Šiandien tau irgi 
anksčiau baigėsi pamokos?“, o po to ima kalbėti apie 
kitką, aš taip pat. ,„(Gudruolė,— galvoju sau vienas,-- 
nukreipia kalbą, kad aš nesutrikčiau.“ Mes einame ligi 
jos tetos per kokius aštuonis kvartalus, aš pėdinu kiek 
galėdamas pamažiau, stovinėju prie vitrinų, bet vis 
tiek daugiau kaip pusvalandį neištempiu. Mes kalbame 
visada tą pat, apie mokyklą — ką uždavė į namus, ka- 
da bus egzaminai, ar pereisime į sekančią klasę. Aš 
žinojau visų jos klasės mergaičių vardus, 0 ji — mano 
draugų ir dėstytojų pravardes i: visas istorijas apie 
galvočiausius mūsų mokyklos berniukus. Kartą nu- 
sprendžiau jai pasakyti: „Praeitą naktį sapnavau, kad 
mudu visai suaugę ir vedę." Žinoma, aš supratau, jog 
ji pradės mane klausinėti, ir iš anksto pasiruošiau, kad 
nebūčiau užkluptas netikėtai ir neapsijuokčiau. Kitą 
dieną, kai ėjome Ariko prospektu, aš staiga jai ta- 


riau: „Klausyk, šiąnakt aš sapnavau...'— „Sapnavaič 
O ką?" — paklausė ji. O aš tik pasakiau: „Kad mudu. 
abu perkėlė į sekančią klasę. — „,„Duok dieve',— at- 
sakė ji. 


Kai aš ją lydžiu, mums dažnai pakliūva po akių Pran- 
ciškaus Saleziečio mokyklos berniūkščiai, ir mes apie 
juos taip pat kalbame. „Bobos jie,— sakydavau aš.— 
Kur ten jiems lygintis su mumis, iš Gegužės antrosios. 
Lepūnėliai, kaip ir anie iš „Brolių jūreivių“, tų iš Kal- 
jao. Žinai, kaip ten žaidžia futbolą? Įspirs jiems į koją, 
o jie iš karto: ,(Oi, mamyte!“ Tu tik pažiūrėk, kokie 
jų snukiai.“ Ji juokiasi, o aš tik malu liežuviu, bet 

galų gale ir apie juos kažin kiek neprišnekėsi, ir aš 
galvoju: „,„Mes jau netoli namų.“ Aš visada nerimauju, 
kad kalbu vis tą patį ir kad jai nugris, tik kad ir ji 
dažnai ima ką nors pasakoti antrą kartą, o man ne- 
nuobodu. Po du ir po tris kartus man pasakoja apie 
filmus, kuriuos ji matė su teta per moterų seansus. 
Beje, mes kaip tik apie kiną šnekėjomės, kada aš nu- 
sprendžiau jai užsiminti. Ji paklausė, ar aš matęs kaž- 
kokį filmą, o aš atsakiau, kad nemačiau. „Tai tu neini 
į kiną?“ — paklausė ji. ,„Dabar retai,— atsakiau aš.— 
Pereitais metais eidavau dažniau. Penktadieniais aš ir 
dar du mūsiškiai Zzuikiais prasmukdavome į „„Sacns 
Penję“. Mano draugo pusbrolis tarnavo policijoje. Jis, 
kai budėdavo kine, mus įvesdavo nemokamai. Kai švie- 
sas užgesindavo, mes iš galerijos nusileisdavo į beleta- 
žą, ten yra toks nedidelis barjeriukas, jį lengva per- 
šokti." — „Ir nė karto neįkliuvote?"— paklausė ji. O aš 
atsakiau: „Kas gi mus sučiups? Policininkas juk savas 
žmogus.“ Ji pasakė: „,„Tai ko šiemet neinate?'— „Jie 
eina ketvirtadieniais, policininkui budėjimo dienos pa- 
sikeitė.'— „(O ar tu neini su jais?“ — paklausė ji. O aš 
staiga leptelėjau: ,„Man labiau patinka pas tave.“ Pa- 
sakiau ir pats išsigandau, tyliu. Negerai išėjo, žino- 
.ma,— ji tik įsmeigė į mane akis. „Įsižeidė“,— pagal- 
vojau. Tada pasakiau: „Gal šią savaitę nueisiu. Bet, po 
teisybei, nelabai mėgstu kiną.“ Ir kalbą nukreipiau 
į kitką, tik vis negalėjau užmiršti, koks jos veidas tada 
pasidarė — visai kitoks, kaip paprastai, matyt, ji ūmai 
suprato viską, ko jai negalėjau pasakyti. 

Kartą Liesasis Igeras man davė pusantro solio. „Še 
tau cigaretėms,— sako jis,— arba vynui, jei apniks mei- 
lės kančios.“ Kitą dieną mudu vaikščiojome Arikos 
prospektu, kur kinas, ir kažkodėl sustojome prie cuk- 
rainės. Vitrinoje buvo šokoladinių pyragaičių, ir ji pa- 

sakė: ,,Kokie skanūs!“ Aš atsiminiau, kad turiu pinigų, 
ir taip apsidžiaugiau, apsakyti negaliu. Aš tariau: „Pa- 
lauk, aš nupirksiu pyragėlį, turiu vieną solį“, o ji: ,,Ne- 
reikia, nesikaštuok, aš pajuokavau“, 0 aš vis tiek įėjau 
ir paprašiau kiną pyragėlio. Taip sutrikau, kad nė grą- 
žos nepasiėmiau, bet kinas buvo sąžiningas, jis mane 
pasivijo ir sako: „Aš jums skolingas pesetą“; aš jai 
padaviau pyragėlį, o ji sako: „Tik aš viena nevalgysiu. 
Pasidalinkime perpus.“ Aš gyniausi, sakiausi visai ne- 
norįs, 0 ji vis siūlė ir pagaliau tarė: „Tai bent atsi- 
kąsk“, ištiesė ranką ir prikišo pyragėlį man prie lūpų. 
Aš truputį atsikandau, o ji nusijuokė: ,„Tu išsitepei 
veidą — tai aš kalta, duok nušluostysiu.“ Ir pakėlė man 
prie veido kitą ranką. Aš visas nutirpau, kai ji mane 
palietė, šypsausi, atsikvėpti bijau, kad tik nepakrutin- 
čiau lūpų,— dar, ko gero, supras, kaip man norisi pa- 
bučiuoti jai ranką. ,„Na va“, — pasakė ji, ir mes žen- 
gėme tolyn. Tylim abu, o aš nei gyvas, nei miręs, man 
vis rodosi, kad ji truputį ilgiau palaikė ranką man prie 
lūpų, kai pabraukė per jas keletą kartų, ir sakiau sau: 
„Gal ji tyčia?" 


„Ir dar netiesa, kad Lapausė priveisė blusų; tikriau- 
siai ji pati bus jų gavusi mokykloje, iš mūsų laukinių. 
O kartą jai, vargšei, erkių į plaukus prileido. Vis tie 
gyvatės — Jaguaras ir Garbanius. Jaguaras kažkur tran- 
kėsi, veikiausiai buvo toj kiaulidėj Uatikoj ir ten pri- 
sirinko didžiulių erkių. Jis paleido jas prausykloje, 
ant koklinių grindų, ir jos bėgioja ten, didžiulės, tikri 
vabalai. Na, Garbanius ir sako: „Žinote ką, įleiskim 
jų kam nors.“ Lapausė lyg tyčia ten sukinėjosi, tai jai 
ir ileido į plaukus. Garbanius pakėlė ją, suėmęs už 
odos, ji skeryčiojasi kojomis, o Jaguaras abiem rankom 

kiša jai į gaurus tuos gyvius. Paskui jie dar labiau 
įsismagino, Jaguaras šaukia: „Ten jų devynios galy- 
bės, ką dar pakrikštijus?“ O Garbanius: ,„Palaižūną, Pa- 
laižūną!“ Aš nuėjau su jais. Jis, atsimenu, miegojo. 
Aš griebiau jį už galvos, uždengiau akis, o Garbanius 
už kojų laikė. Jaguaras leido jam į plaukus erkes, o aš 
rėkiau: „„Atsargiau tu, velnio vaike, dar man į rankovą 
įkiši.“ Jei būčiau žinojęs, kad jam taip atsitiks, tik- 
riausiai būčiau jo nelaikęs ir išvis nekankinęs. Tiesa, 
jo tos erkės per daug neprikamavo, bet Lapausei at- 
sakančiai kliuvo. Ji nupliko, nuolat trynėsi į sienas, 
nušašo lyg koks benamis šuo, visą nugarą tos erkės 
sukandžiojo, viena žaizda. Matyt, labai jau smarkiai 
kasėsi ir zulinosi, ypač į baraką, jo siena šiurkšti. Nu- 
gara pasidarė panaši į Peru vėliavą — raudona ir bal- 
ta, balta ir raudona, kraujas ir kalkės. O Jaguaras 
pasakė: „Jeigu ją pabarstytume pipirais, ji, ko gero, 
žmogaus balsu prakalbėtų“,— ir paliepė: ,,„Na, Pitonai, 
pabėgėk į virtuvę, atnešk truputį pipirų.“ Aš nuėjau, 
ir virėjas man davė keletą ankščių. Paėmėme akmenį, 
sudaužėme tuos pipirus ant koklinių grindų, o Kava 
vis inkštė: „Greičiau, greičiau.“ Paskui Jaguaras sako: 
„Palaikyk šunį, kol aš gydysiu.“ Ir iš tikrųjų ji vos 
neprakalbėjo. Liuoksėjo aukščiau spintos, raitėsi kaip 
gyvatė, o jau staugė kaip padūkusi. Išgirdęs triukšmą, 
atbėgo seržantas Mortė, pažiūrėjo, kaip ji šokinėja, ir 
kad pradės žvengti! Ir vis stena: „Oi, idiotai! Oi, idio- 
tai!" O užvis nuostabiausia, kad ji išgijo. Vėl ataugo 
plaukai, ji net pasitaisė. Tur būt, pamanė, kad pipirais 
aš norėjau ją pagydyti. Kvaili tie gyvuliai — žinok da- 
bar, kas jai šovė į galvą. Tik nuo tos dienos ji taip 
prijunko prie manęs, kad nesitraukė nė per žingsnį. 
Rikiuotėje painiojosi po kojų, trukdė, valgykloje gul- 
davo po mano kėde, laukdavo manęs prie klasės; kai 

tik suskamba varpelis, aš išeinu, taip ir glaustosi, snu- 
kiu baksnoja, o nakčia įsikrausto į mano lovą, ir būti- 
nai jai reikia mane visą aplaižyti. O apkulk ją — jai 
to ir tereikia, atšoka ir vėl sėlina prie manęs, seka 
akimis: muši ar ne; prieinu arčiau, ne — verčiau kiek 
pasitrauksiu, dabar tu manęs nepasieksi — baisiai jau 
gudri. Iš pradžių pykdavau, kad ji tokia prieraiši. Tie- 
sa, kartais pakasydavau jai paausius. Paskui supratau, 
kokia jos silpnybė. Nakčia ji vis įsiropščia pas mane 
į lovą, muistosi, miegoti neduoda, o aš jai suleidžių 
pirštus į paausį, pakasau truputėlį — ji ir nurimsta. 
Ak tu, begėde, tai mat ką tu mėgsti? Nagi duok, pa- 
kasysiu tau makaulę ir pilviuką. Ji bemat nutyksta, ir 
aš savo ranka jaučiu, kaip ji dreba iš pasitenkinimo, 
o vos tik nustoju kasęs — pašoka, ir aš Matau tamsoje 
balti, visų šunų tokie, niekad nemačiau šunų su pa- 
juodusiais dantimis ir negirdėjau, kad kuriam nors buū- 
tų ištrauktas ar iškritęs skaudamas dantis. Keistas da- 
lykas, ir dar man nesuprantamas, kodėl jie nemiega. Aš 
maniau, kad tik Lapausė taip, o paskui man pasakė, 
kad šunys išvis nemiega. Iš pradžių man būdavo ne- 
jauku, net kažko bijodavau. Pabundi naktį, o ji žiūri. 
Kartais negalėdavau užmigti, žinodavau, kad ji į ma- 
ne visą naktį žiūri — nenuleidžia akių; juk nė pats 
velnias neužmigtų, žinodamas, kad jį visą laiką stebi, 
nors ir šuva. Žinoma, ji nesusigaudo, o betgi man 
dažnai rodosi, kad ji supranta viską, kaip yra.“ 


Albertas apsigręžė ir ėmė leistis laiptais. Ant pas- 
kutinių pakopų jis susidūrė su senyvu žmogumi. Iš 
akių ir įkritusio veido buvo matyti, kad žmogus labai 
susisielojęs. 

— Atleiskitė,-- pasakė Albertas. 

Žmogus jau buvo spėjęs pakilti per kelias pakopaš, 
bet staiga sustojo ir atsigręžė į jį. 

— Atleiskite, — tarė Albertas.— Ar jūs nebūsite ka- 
deto Aranos giminaitis? 

— Aš jo tėvas. O ką? 

Albertas palypėjo kelias pakopas; jų akys atsidūrė 
viename aukštyje. Aranos tėvas įdėmiai ir neramiai 
žiūrėjo į jį, tarsi stengdamasis kažką suprasti. Jo pa- 
akiai buvo pamėlę. 

— Ar negalėtumėte man pasakyti, kokia dabar jo 
sveikata?— paklausė Albertas. 

— Jis izoliuotas,— kimiai atsakė vyriškis.— Prie jo 
nieko neleidžia. Net mūsų. Jie neturi teisės. Jūs jo 
draugas? 

— Mudu iš vieno būrio, — tarė Albertas.— Manęs ir- 
gi neleido. 

Aranos tėvas linktelėjo galvą. Jis buvo prislėgtas, 
sutrikęs. Ant skruostų ir smakro šiurpsojo reta, seniai 
neskusta barzda, marškinių apikaklė sujuodusi, su- 
glamžyta, o kaklaraištis parištas mažu keverzišku 
mazgu. 

— Man leido į jį pažvelgti tik iš tolo ir tik vieną 
akimirką, — pasakė jis.— Argi taip galima? 

— Kaip jis jaučiasi?— paklausė Albertas.— Ką pasa- 
kė daktaras? 

Aranos tėvas suspaudė delnu smilkinius, paskui 
kumščiu nusišluostė lūpas. 

— Nežinau,— tarė jis.— Jį dukart operavo. Motina 
tiesiog iš galvos eina. Nesuprantu, kaip galėjo taip 
atsitikti. Ir, lyg tyčia, prieš pat užbaigiant mokyklą. 
Geriau negalvoti, tuo nieko nepadėsi. Melsimės už jį. 
Dievas bus jam gailestingas ir paliks gyvą ir sveiką. 

Jo motina koplyčioje. Daktaras sakė, gal šiąnakt galė- 
sime pasimatyti su juo. 

— Jis išgis,— tarė Albertas.— Mūsų mokyklos gy- 
dytojai geri, senjore. 

— Taip, taip,— skubiai pritarė Aranos tėvas.— Ir 
senjoras kapitonas taip sakė. Jis buvo labai malonus. 
Kapitonas Garidas, rodos? Jis, žinote, man perdavė lin- 
kėjimus nuo pulkininko. 

Aranos tėvas vėl pabraukė per veidą, pasirausęs iš- 
sitraukė iš kišenės pakelį cigarečių, pasiūlė Albertui, 
tas atsisakė. Jis vėl pasirausė kišenėse, bet degtukų 
nerado. 

— Palaukite truputį, — tarė Albertas, — tuoj atnešiu. 

— Aš einu su jumis. Nebenoriu daugiau likti tame 
koridoriuje, čia nėra kam žodžio tarti. Aš jau dvi die- 
nas taip pralaukiau. Nervai visai pakriko. Meldžiu die- 
vą, kad neatsitiktų užvis blogiausia. | 

Prie laukujų durų, mažoje būdelėje, stovėjo budin- 
tis kareivis. Jis nustebęs pažiūrėjo į Albertą, buvo 
beeinąs prie jo, bet apsigalvojo ir nieko nepasakė. 
Lauke jau buvo tamsu. 

Albertas patraukė per gazoną tiesiai į „Žemčiūgą“. 
Tolumoje švietė barakų langai. Mokomajame korpuse 
šviesos nebuvo. Ten nesigirdėjo jokio garso. 

— Jūs buvote ten, kada tai atsitiko? — paklausė Ara- 
nos tėvas. 

— Taip, — atsakė Albertas, — tik nelabai arti. Aš ėjau 
kitame gale. Jį pastebėjo kapitonas, o mes jau buvome 
ant kalvos. 

— Už ką?— tarė Aranos tėvąs.— Už ką mums tokia 
bausmė? Mes dori žmonės, einam į bažnyčią kas sek- 
madienį, niekam blogo nepadarėme. Mano žmona la- 
bai geros širdies moteriškė. Už ką dievas mums siuntė 
tokią nelaimę? 

— Visas mūsų būrys nerimastauja,— tarė Albertas. 
Patylėjo, paskui pridūrė:— Mes jį labai mylim. Jis ge- 
ras draugas. 

— Taigi, — tarė vyriškis.— Jis neblogas vaikinas. Zi- 
note, tai aš jį taip išauklėjau. Kartais reikėdavo būti 
truputį griežtam. Bet vis jo paties labui. Man atsiėjo 
nemaža vargo, kol padariau iš jo vyrą. Tai vienintelis 
mano sūnus, ir aš nieko jam negailiu. Jo ateitis — man 
viskas. Būkite toks geras, papasakokite apie jį ką nors. 
Kaip jis gyveno mokykloje? Rikardas labai nešnekus. 
Jis nieko mums nepasakojo. Kartais man atrodydavo, 
kad jis kažko nepatenkintas. 


— Karo tarnyba nelengva,— pasakė Albertas.— 
Reikia prie jos priprasti. Iš pradžių ji niekam ne- 
patinka. 

— Bet ji išėjo jam į naudą, — jausmingai tarė Ara- 
nos tėvas.— Jis taip pasikeitė, pasidarė visai kitas žŽmo- 
gus. To nenuginčysi. Jūs jo nepažinojote, kai jis buvo 
dar vaikas. Čia jį užgrūdino, įdiegė atsakomybės jaus- 
mą. To aš ir norėjau: kad jis, suprantate, būtų tikras 
vyras, savarankiškas žmogus. O antra vertus, juk jis 
galėjo išstoti iš mokyklos, jei būtų panorėjęs. Aš tik 
pasiūliau jam čia stoti, o jis iškart sutiko. Aš nekal- 
tas. Aš galvojau apie jo ateitį. 

— Nesijaudinkite, senjore. Aš įsitikinęs, kad pats 
baisumas jau praėjo. 

— O jo motina mane kaltina,— kalbėjo toliau Ara- 
nos tėvas, tartum neišgirdęs Alberto žodžių.— Visos 
moterys neteisingos, nieko nenori suprasti. Bet mano 
sąžinė gryna. Aš jį atidaviau čionai, kad iš jo išeitų 
žmogus, naudingas visuomenei. Pagaliau aš ne pra- 
našas. Argi galima taip imti ir apkaltinti žmogų be 
jokio pagrindo? Kaip jūs manote? 

— Nežinau,— neryžtingai atsakė Albertas.— Aš no- 
rėjau pasakyti — žinoma, ne. Svarbiausia, kad Arana 
pasveiktų. 

— Aš baisiai sudirgęs,— tarė tėvas.— Neklausykite 
manęs. Kartais aš dievaižin ką imu šnekėti. 

Tuo tarpu jie priėjo „Žemčiūgą“. Paulinas stovėjo 
už prekystalio, parėmeęs galvą rankomis. Į Albertą jis 
pažiūrėjo taip, lyg jį matytų pirmą kartą. 

— Dėžutę degtukų,— tarė Albertas. 

Paulinas įtariai dėbtelėjo į Aranos tėvą. 

— Nėra degtukų. 

— Ne man, senjorui. 

Netaręs nė žodžio, Paulinas paėmė iš po prekystalio 
dėžutę degtukų. 

Aranos tėvas sugadino tris degtukus, tuščiai mėgin- 
damas užsidegti cigaretę. Trumpai žybtelėjus šviesai, 
Albertas pamatė, kad jo rankos dreba. 

— Duokite puodelį kavos, — paprašė Aranos tėvas.— 
O jūs išgersite ko nors? 

— Nėra kavos, — lėtai atsakė Paulinas.— Gal kolos? 

— (Gerai,— sutiko Aranos tėvas.— Duokite kolos, vis 
vien. 


Išdilo iš atminties ir ta šviesi diena be lietaus ir be 
saulės. Jis išlipo iš tramvajaus Lima — San Migelis ir 
prie pat „Brazilijos“ kino, viena tarpustotė ligi namų. 
Jis visada, net per lietų, pėsčias eidavo per tuos de- 
šimt kvartalų, stengdamasis kuo toliau nustumti neiš- 
vengiamą susitikimą su tėvu. Šiandien jis paskutinį 
kartą eina tuo keliu: egzaminai baigėsi praėjusią sa- 
vaitę, šiandien jiems išdalino pažymėjimus, gyvenimas 
mokykloje apmirė, dabar jau ilgam — trims mėnesiams. 
Visi džiaugėsi atostogomis, o jis bijojo. Mokykla jam 

buvo vienintelis prieglobstis. Atėjus vasarai, jis visas 
pasinerdavo į grasaus namų gyvenimo verpetą. 

Jis nepasisuko, kaip paprastai, į Salanerio prospektą, 
o žengė tolyn Brazilijos gatve į parką. Atsisėdo ant 
suoliuko, susibruko rankas į kišenes, pasigūžė ir susi- 
mąstė. Jautėsi pasenėjęs, gyvenimas atrodė monoto- 
niškas, liūdnas, sunkus. Jo draugai per pamokas juo- 
kauja, vos tik mokytojas nusisuka, vaiposi, mėtosi po- 
pieriaus gumulėliais, krečia pokštus. O jis, visada 
rimtas, žiūri suglumęs į juos. Kodėl jis ne toks, kaip 
jie, nemoka gyventi nerūpestingai, neturi nei draugų, 
nei gerų giminaičių? Jis užsimerkė ir ilgai taip sėdėjo, 
galvodamas apie Čiklają, tetą Adeliną ir dar — kaip 
nekantriai jis vaikystėje laukdavo vasaros. Paskui at- 
sistojo ir koja už kojos nudūlino namo. 

Gal šimtas metrų lig namų jam nutirpo širdis: prie 
durų stovi žydras limuzinas. Gal jis visai nenutuokia 
laiko? Pasiteiravo praeivį. Buvo vienuolikta valanda. 
Tėvas niekad neparvažiuodavo anksčiau kaip pirmą va- 
landą. Jis paspartino žingsnį. Jau nuo slenksčio išgirdo 
kalbantis tėvus. Jie ginčijosi. ,,Pasakysiu, kad nusprū- 
do nuo bėgių tramvajus, kad nuo Senosios Magdelenos 
reikėjo eiti pėsčiom“, — galvojo jis, laikydamas pirštą 
ant skambučio mygtuko. 

Duris atidarė tėvas. Jis šypsojosi, akys buvo gera- 
širdiškos. Ir staiga, visai netikėtai, jis draugiškai 
pliaukštelėjo sūnui per petį ir vos ne linksmai šūk- 
telėjo: 

— A, pagaliau ir tu! O mudu su motina kaip tik 
apie tave šnekėjome. Eikš į vidų. 

Jis bemat nurimo, ir jo veide pasklido kvaiša, dirb- 
tinė, blanki šypsena, kuria jis dangstydavosi lyg kokiu 
skydu. Motina buvo svetainėje. Ji apkabino sūnų, ir 
šis pabūgo: kad tik nesupyktų dėl šitų glamonių tėvas. 

Pastaruoju metu, kilus ginčui, tėvas jį šaukdavosi ar- 
bitru arba liudytoju. Šis vaidmuo buvo nežmoniškas, 
jis jautėsi pažemintas, nes turėjo atsakinėti ;taip, taip“ 
į visus retoriškus klausimus, sutikti su visais kaltini- 
mais, kuriuos tėvas vertė motinai ant galvos, — kad ji 
nepraktiška, netvarkinga, palaida. Kam gi jis šį kartą 
turės pritarti? 

— Pažiūrėk,— tarė tėvas švelniai. — Ten ant stalo vra 
kai kas tau. 

Jis pažvelgė į stalą; ant kažkokios brošiūros viršelio 
pamatė neryškią didžiulio pastato nuotrauką, o žemiau 
jos stambiomis raidėmis buvo parašyta: „Leonsijo Pra- 
do mokykla — tai ne tik prieangis į karinę karjerą.“ 
Ištiesė ranką, paėmė brošiūrą, prisikišo arčiau akių, 
ėmė vartyti, dėdamasis labai susidomėjęs, pamatė sta- 
dioną, baseino veidrodį, valgyklą, švariai išblizgintus 
tuščius miegamuosius. Dviejuose viduriniuose pusla- 
piuose — spalvota fotografija: tiesiomis eilėmis žygiuo- 
ja pro tribūną kadetai — šautuvai su blizgančiais dur- 
tuvais, baltos kepurės, auksiniai ženkliukai, vėliava, 
plazdanti ant ilgo koto. 

— Neblogai, ką?— paklausė tėvas. Balsas atrodė lyg 
ir nuoširdus, bet jis gerai pažinojo tėvą ir aiškiai pa- 
juto kiek pasikeitusią intonaciją, pranašaujančią pa- 
vojų. 

— Taip,— atsakė jis skubiai.— Gražu! 

— Ir man taip atrodo, — tarė tėvas. Patylėjęs pasi- 
gręžė į motiną:— Matai? Aš juk sakiau, kad iš džiaugs- 
mo jam akys iššoks. 

— O aš nesutinku, — alsiu balsu pasipriešino motina, 
nežiūrėdama į jį. — Jei nori, kad jis ten stotų, daryk, 
kaip išmanai. O manęs neklausk. Aš nenoriu, kad jis 
eitų į karo mokyklą. 

— Į Karo mokyklą?— Jo akys suliepsnojo.— Tai bū- 
tų nuostabu, mama, aš būčiau labai patenkintas. 

— Ak, tos moterys!— atlaidžiai tarė tėvas.— Visos 
jos tokios. Kvailos, sentimentalios, nieko nesupranta. 
Paaiškink tu jai, kad nori stoti į karo mokyklą. 

— Jis nė pats nežino, kas tai per daiktas, — sumur- 
mėjo motina. 

— Ne, žinau,— karštai atkirto jis.— Tai labai gera 
vieta. Aš ne kartą sakiau, kad noriu ten stoti. Tėvelis 
sako teisybę. 

— Matai,— tarė tėvas.— Tu motinai dar mažutis ir 
paikas. Dabar tu supranti, kiek ji tau blogo padarė? 

— Būtų puiku,— pakartojo jis.— Tikrai puiku. 

— (Gerai,— tarė motina.— Matau, kad su jumis gin- 
čytis neverta. Bet žinokite, kad aš nesutinku. 

— O tavo nuomonės niekas ir neklausia, — tarė tė- 
vas.— Tokius dalykus sprendžiu aš. Aš tik norėjau 
tau apie tai pranešti. 

Motina pakilo ir išėjo. 

— Tu turi du mėnesius pasiruošimui,— tarė jis.— 
Egzaminai, matyt, sunkūs, bet tu nekvailas vaikinas ir 
lengvai išlaikysi, ar ne? 

— Aš gerai pasiruošiu,.— pažadėjo jis.— Dėsiu visas 
pastangas ten įstoti. 

— Taip ir reikia, — tarė tėvas.— Aš tave užrašysiu 
ir nupirksiu programą. Žinoma, tai kaštuoja pinigo. 
Bet aš jo nepagailėsiu. Ir vis tavo labui. Ten iš tavęs 
padarys vyrą. Dar ne vėlu. 

— Aš įsitikinęs, kad egzaminus išlaikysiu,— tarė 
jis.— Esu tikras. 

— Puiku. Užteks apie tai. Tu patenkintas? Per tre- 
jus karo tarnybos metus tu pavirsi visai kitu žmogum. 
Kariškiai — šaunūs vyrai. Jie tave užgrūdins kūnu ir 

dvasia. Ak, jei kadaise būtų kas pasirūpinęs manimi, 
kaip aš tavimi! 

— Taip, ačiū, labai ačiū!-— tarė jis ir, valandėlę pa- 
tylėjęs, pirmą kartą pridūrė:— Tėveli. 

— Šiandien popiet galėsi eiti į kiną, — pasakė tė- 
vas.— Duosiu dešimt solių. 


„Šeštadieniais Lapausė kažkokia nusmurgus. Anks- 
čiau taip nebūdavo. Atvirkščiai, vis eidavo su mumis 
į pratybas ir laigydavo kaip patrakusi po aikštę, 
striuoksėdavo, kai jai per galvą lėkdavo kulkos, suk- 
davosi, viauksėdavo iš džiaugsmo. O nuo to laiko, kai 
prijunko prie manęs, tapo visai kitokia. Dabar, kai 
ateina šeštadienis, ji iškart pasidaro kažkokia keista, 
glaustosi prie kojų, laižo, žiūri į mane, o akyse — aša- 
ros. Aš seniai pastebėjau: kas kartą, vos tik pareiname 
iš pratybų, — kai mus veda į dušinę, arba vėliau, kada 
einame į baraką apsivilkti išeiginės uniformos, — ji pa- 
lenda po lova arba įsirausia į mano spintą ir inkščia 
tylutėliai — liūdi, kad aš išeinu. O kai mus išrikiuoja, 
vis cypia plonai ir velkasi paskui mane kaip dūšia be 
vietos. Prie vartų sustoja, pakelia snukį ir lydi mane 
akimis, o aš iš tolo jaučiu jos žvilgsnį, ligi Palmių 
bulvaro nueinu, o žinau, kad Lapausė stovi prie sargy- 
binio būdelės, žiūri į kelią ir laukia. Teisybė, ji nė 
karto nemėgino sekti paskui mane, nors niekas jos 
nelaikė, lyg būtų nusprendusi pati save nubausti, už- 
sidavusi sau atgailą. Keista... O kai grįžtu sekmadie- 
nio vakare, kalė jau prie vartų, šmižinėja tarp kadetų, 
kaišioja nosį į visas puses, o kai tik užuodžia mane — 
bėga pasitikti, loja, šokinėja, tik raitosi visa. Ištikimas 
tu gyvulėlis, be reikalo aš tave anksčiau mušdavau. 
Nepasakysiu, kad ir dabar aš pernelyg švelnus, apku- 

liu retkarčiais — juokais arba iš piktumo. Tiesa, Lapau- 
sė neužsigauna, jai, rodos, net patinka, veikiausiai ma- 
no, kad tai glamonės. „Šok, Lapause, nebijok!", o ji 
stovi ant spintos, loja, urzgia, dairosi kaip cirko šu- 
nelis ant skersinio. „Šok, šok, Lapause“, o ji vis ne- 
siryžta, kol aš neprieinu iš užpakalio, — pliaukšt, ir ji 
krinta, visa pasišiaušusi ir šokčioja ant grindų kaip 
guminė. Bet visa tai tik šiaip sau, juokais. Ir pati 
Lapausė neįsižeidė, nors jai ir skaudėjo. O va šiandien 
jau visai kas kita, šiandien aš jai atsakančiai įkrėčiau. 
Bet ir manęs kaltinti negalima. Reikia atsižvelgti į ap- 
linkybes. Čia ir vargšas Kava iš galvos neišeina, vaikš- 
čioji kaip nesavas, ir dar Palaižūnui švino į pakaušį 
įvarė, suprantama, kad visi sudirgę, suirzę. Ir dar vel- 
niaižin kuriam galui įsakė mums apsivilkti mėlyną 
uniformą, kaip tik per pačią kaitrą, ir mes stovim — 
prakaitas tik žliaukia, mėlyna uniforma garuoja. Stovi 
ir galvoji: tuoj jį atves, smarkiai, tur būt, pasikeitęs, 
tiek dienų uždarytas išsėdėjo, vien duona ir vandeniu 
gyvas, diena po dienos tarp keturių sienų, tų baidyklių 
iš tarybos stebimas, ir išeidavo tik tam, kad pastovėtų 
išsitempęs prieš karininkus, gerai įsivaizduoju tuos 
riksmus ir klausimus — tikriausiai jį visai nuo koto 
nuvarė. O kam? Tiesa, laukinis elgėsi kaip tikras vy- 
ras, apie draugus — nė žodžio, vienas košę kabino: tai 
aš padariau, chemijos bilietus nušvilpiau, stiklą išmu- 
šiau, ranką susibraižiau, štai žiūrėkite, aš vienas, nie- 
kas nieko nežinojo. Ir vėl karceryje, ir lauk, kol ka- 
reivis paduos tau valgyti pro langelį, o valgis, žinia, 
koks — kareivio davinys, o tu vėl galvok, ko susi- 
lauksi iš tėvo, kai sugrįši į kalnus ir pasakysi: „Mane 
pašalino iš mokyklos.“ Jo tėvas tikriausiai žvėris, te- 
nai kalnuose, visi tokie, mokykloje aš turėjau iš ten 
draugą, tai jis kartais į mokyklą ateidavo visas su- 

muštas, tėtušis jį pliekdavo diržu. Nelinksmos dienelės 
tikriausiai buvo mūsų laukiniui, gaila jo. Ir vargu ar 
daugiau bepasimatysime. Taip jau būna gyvenime, tre- 
jus metus drauge prasimokėme, o dabar sugrįš į savo 
kalnus —ir sudiev, moksle, ir tūnos ten visą amželį 
tarp laukinių ir lamų kaip paskutinis stuobrys. Užvis 
biauriausia mūsų mokykloje ir yra tai, kad neužskaito- 
mas išeitas kursas, jei mokinys pašalinamas. Žino, šun- 
snukiai, kaip skaudžiau įkąsti Žmogui. Sunkios diene- 
lės buvo mūsų laukiniui karceryje, visas mūsų būrys 
apie tai galvojo, galvojau ir aš, kol mus laikė sustatę 
kieme, su mėlynomis uniformomis pačioje saulėkaitoje. 
Aš bijojau pakelti galvą — kad kokios, dar pravirksiu. 
Taip mes ir stovėjome, ir vis nieko nebuvo. Paskui 
pasirodė leitenantai paradinėmis uniformomis ir majo- 
ras — kareivinių viršininkas, ir staiga pats pulkininkas, 
ir visi mes išsitempėme. Leitenantai vienas po kito ėjo 
prie jo su raportais, 0 mums per nugaras tik šiurpuliai 
vaikščioja. O Kai pulkininkas prabilo, taip tylu pasi- 
darė, kad ir kostelėti bijojome. Nepasakyčiau, kad 
mums būtų buvę taip jau baisu. Veikiau buvo liūdna, 
ypač mūsų būriui, ir kaip neliūdėsi, kada žinai: netru- 
kus pastatys priešais tave žmogų, su kuriuo tiek metų 
kartu išgyvenai ir siautei ir kurį nuluptą pažintum — 
net akmeninė širdis išskystų. O pulkininkas rėkia ap- 
siputojęs, pamokymus raito, išbalęs kaip popierius, vi- 
sus laukinius į šuns dienas deda, keikia mūsų būrį, 
penktą kursą, visą pasaulį, o tuo tarpu aš jaučiu, pra- 
keikta Lapausė tampo ir tampo man už šniūrelio. Eik 
velniop, Lapause, atsikabink, nususėle, eik ir pagraužk 
šniūrelius pulkininkui, liaukis pagaliau, nevesk manęs 
iš kantrybės. Ir aš negaliu nė kojos pajudinti, nuspirti 
ją šalin. Leitenantas Uarina ir seržantas Mortė stovi 
išsitempę per du žingsnius nuo manęs, krustelėsi — 

pastebės. Tu, biaurybe, nepiktnaudžiauk taip mano pa- 
dėtimi. Kur tau, ji niekada taip stropiai nesidarbavo, 
tampė šniūrelį tol, kol nutraukė, ir aš pajutau, kaip 
kojai pasidarė laisva bate. ,„Na,— manau,— pasiekė 
savo, dabar atstos.“ Kodėl gi tu nepalikai manęs ra- 
mybėje, kale tu, a? Tu visu kuo ir kalta! Bepigu, kad 
tuo būtų ir pasikakinusi, ne, kur tau — kibo į antrąjį 
batą, lyg būtų supratusi, kad aš negaliu nei piršto pa- 
krutinti, nei pažiūrėti į ją — ne tik kad aprėkti pride- 
ramai. Ir štai jau atveda Kavą. Eina tarp dviejų ka- 
reivių, lyg sušaudyti vedamas, išblyškęs nežmoniškai. 
Pilve man sugurgėjo, užgniaužė gerklę. Kava, geltonas 
kaip moliūgas, žengia tarp kareivių, o tie irgi laukiniai, 
visi trys — kaip vienas, kaip dvyniai, tiktai Kava — 
geltonas, o jie ne. Eina jie per aikštę, ir visi Žiūri 
į juos. Padarė pusę sukinio ir žengia vietoje, priešais 
į batalioną, už kelių metrų nuo pulkininko ir leitenantų. 
Aš pagalvojau: „Ko jie vis trypia vietoje?" — ir supra- 
tau, kad jie sutriko prieš karininkus, nežino, ką daryti, 
o sukomanduoti „Stok, žemyn“, nesusiprato. Pagaliau 
priekin išėjo Gamboa, mostelėjo ranka, ir visi trys 
išsitempė. Tada kareiviai žingtelėjo atgal kelis žings- 
nius, o jis liko vienas kaip pirštas priešais budelius 
ir akių nedrįsta pakelti. ,„Broleli, nenusimink, Ratelis 
visada su tavimi, mes tave mylime, ir mes dar už tave 
atkeršysime. Tuoj jis pravirks,— pagalvojau aš.— Ne- 
verk, laukini, nedžiugink tų atmatų, būk tvirtas, stovėk 
tiesiai, nebijok, tegu žino, iš kokio molio mes drėbti. 
Tu nebijok, viskas greitai baigsis, na, nusišypsok, pa- 
matysi — jie pažaliuos.“ Aš jaučiau, kad mūsiškiai ne- 
tveria savo kailyje, rodos, tuoj sprogs iš pykčio. Pul- 
kininkas vėl prabilo, vis plūdo Kavą, norėjo sutraiškyti 
jį, ne, tiktai kraugerys gali taip kankinti vaikiną, — 
tarsi lig šiol nebūtų iki valiai prisisiautėjęs. Patarimus 

jam davinėjo — jie mums iki gyvo kaulo įgriso; sakė, 
kad čia jam gera pamoka; pasakojo apie Leonsiją Pra- 
dą, kaip tas, prieš sušaudomas, pasakęs čiliečiams: ,„Aš 
pats kareiviams duosiu komandą“, idiotas apsiseiliojęs. 
Po to sugaudė trimitas, ir Piranja — Žžanduose jam tie- 
siog šokinėjo raumenų gumburėliai — prisiartino prie 
Kavos, ir aš pagalvojau: ,,„Dabar pravirksiu iš pykčio", 
o prakeikta Lapausė vis tampo ir tampo šniūrelį ir ke- 
lių atlankus. Už viską atsiimsi, gyvuly tu neraliuotas, 
dar pasigailėsi. Laikykis, laukini, tuoj ateis pati bai- 
sioji valanda, užtat po to ramiai išeisi į gatvę ir — nei 
tau kariškių, nei antpečių, nei budinčiųjų. Kava sto- 
vėjo kaip nudiegtas, o jo veidas, visada toks tamsus, 
dabar — baltas kaip kreida, ir net iš tolo galėjai matyti, 
kaip virpa jo smakras. Bet nieko, atsilaikė. Jis nepa- 
krutėjo ir nepravirko, kai Piranja nuplėšė jam nuo be- 
retės ir nuo apykaklės antsiuvus, o paskui emblemą 
nuo kišenės, visą nudriokojo, uniformą sudraskė, ir vėl 
sugaudė trimitas, du kareiviai atsistojo iš šalių — vie- 
toje Žengte marš. Kava vos pakelia kojas. Paskui nu- 
žygiavo į aikštę. Aš pakreipiau akis ir pamačiau, kaip 
jis eina. Sunku buvo vargšui žengti į koją, vis klupo 
ir galvą leido ant krūtinės, tur būt, žiūrėjo, kaip su- 
maitota palaidinė. Kareiviai, atvirkščiai, koją kėlė vos 
ne iki nosies — įtaikavo, mat, pulkininkui. Paskui jie 
dingo už sienos, ir aš pagalvojau: „Na, viskas, Lapau- 
se, dabar turėkis, sužiaumojai man kojas, dabar aš su 
tavim atsiskaitysiu“, bet mus dar palaikė rikiuotėje, ka- 
dangi pulkininkas vėl pragydo apie didvyrius. O tu 
tikriausiai jau lauki autobuso ir paskutinį kartą žiūri 
į sargybos būdelę prie vartų. Neužmiršk mūsų, o jei 
ir užmirši, vis vien tavo draugai iš Ratelio tavęs ne- 
užmirš, atkeršys. Tu nebe kadetas, tu dabar paprastas 
civilis, sutiksi leitenantą arba kapitoną, ir nebereikės 

sveikintis, užleisti jam vietą ar trauktis iš kelio... La- 
pause, kodėl tu nepašoki ir neįkimbi man į kaklaraištį 
ar į nosį, daryk ką nori, nesivaržyk — būk kaip namie. 
Kepino baisus karštis, o pulkininkas tiek įsivažiavo, 
kad ir sustoti nebegalėjo.“ 


Kai Albertas išėjo iš namų, jau temo, nors dar buvo 
tik šešta valanda. Jis sugaišo nemažiau kaip pusę va- 
landos, kol išsipustė, nusiblizgino batus, priplojo prie 
pakaušio neklusnų kuodą, bangomis susidėjo plaukus. 
Net paėmė tėvo skustuvą ir nuliežė pūkelius nuo vir- 
šutinės lūpos ir žandų. Priėjęs Očarano ir Faningo 
gatvių sankryžą, švilptelėjo. Po kelių sekundžių lange 
pasirodė Emilijo galva; jis irgi buvo gražiai apsirengęs 
ir susišukavęs. 

— Jau šešta valanda, — tarė Albertas.— Greičiau. 

— Tuoj. Palūkėk truputį. 

Albertas pažiūrėjo į laikrodį, pasitaisė kelnes, dar 
mažumėlį išpešė nosinaitę iš švarko kišenėlės ir vog- 
čiom pažvelgė į savo atspindį lange: briolinas neapvy- 
lė — plaukai guli kaip reikiant. Emilijas išėjo pro už- 
pakalines duris. 

— Svetainė pilna žmonių, — pasakė jis.— Pas mus 
vaišės. Tfu, kaip biauru! Prisigėrė, visur dvokia viskiu. 
Tėvas įkaušęs mane į ožio ragą surietė. Visai pakvai- 
šo, pinigų neduoda. 

— Aš turiu pinigų, — tarė Albertas.— Jei nori, galiu 
paskolinti? 

— Gerai. Ir einam kur nors. O jei liksime parke, tai 
ir pinigai nebus reikalingi. Klausyk, kaip tau pavyko 
iš tėvo pinigų nugriebti? Pažymėjimą jis ar matė? 

— Dar ne. Tik motina matė. Senis pasius iš pykčio. 
Pirmą kartą susikirtau iš trijų dalykų. Reikės visą va- 

sarą išsėdėti su knygomis. Nebus kada nė į pliažą nu- 
eiti. Tiek jau to, nusispiaut. O gal nieko nesakys. 
Mūsų namuos nemalonumai. 

— O kas atsitiko? 

— Vakar tėvas nenakvojo namie. Rytą parėjo nusi- 
skutęs ir nusiprausęs. Tikras begėdis. 

— Taip, jis ne iš kelmo spirtas,— patvirtino Emili- 
jas.— Panų jam užtenka. Ką sakė motina? 

— Sviedė į ji peleninę. O paskui paleido dūdas ant 
viso namo. 

Chuano Faningo gatve juodu žingsniavo Larko pro- 
spekto linkui. Iš vaisių sulčių krautuvėlės juos pamatė 
japonas, pas kurį jie kadaise užbėgdavo po futbolo 
rungtynių, ir jiems pamojavo ranka. Žibintai ką tik 
buvo užsidegę, bet šaligatvis liko šešėlyje, medžių la- 
pai užstojo šviesą. Perėję Kolumbo gatvę, jie metė 
žvilgsnį į Lauros namus: ten, prieš eidamos į parką, 
paprastai rinkdavosi mergaitės. Nieko dar nesimatė — 
svetainės langai buvo tamsūs. 

— Rodos, jie ketino užsukti pas Matildą,— tarė Emi- 
lijas.— Mažylis ir Turčius po pietų išėjo čionai.— Jis 
susijuokė.— Mažylis visai kuoktelėjo — sumanė nueiti 
į Pušynėlį, ir dar sekmadienį. Jei nesusidurs su Matil- 
dos seniais — chuliganai jį po kauliuką išnarstys. Ta 
pačia proga ir Turčių, nors jis ir niekuo dėtas. 

Albertas nusijuokė: 

— Visai iš galvos eina dėl jos. Grynai iškvaišo. 

Pušynėlis toli, kitame gale Larko prospekto, už Cent- 
rinio parko, netoli tramvajaus linijos, einančios į Čo- 
rilją. Anksčiau šis rajonas buvo dalis priešo teritorijos, 
bet ilgainiui viskas pasikeitė, ir dabar jau jo nebeskiria 
neperžengiama siena. Prašalaičiai gali šlaistytis Kolum- 
bo, Očarano ir Uosto gatvėmis, vaikščioti pas mergaites 
į svečius, sukti joms galvas, vedžioti į kiną. Vietos 

vaikinams savo ruožtu teko pamažu emigruoti. Iš pra- 
džių rinkdavosi būreliais po aštuonis—dešimt vyrukų 
ir apeidavo artimiausias Mirailoreso gatves — Liepos 
28-osios, Prancūzų, o vėliau ir nuošalesnes: Angamą 
ir Grau prospektą, kur gyvena Suzuki, kontradmirolo 
duktė. Daugelis susirado draugių kituose pašaliuose ir 
nutūpė ten, neužmiršdami tačiau ir savosios padan- 
gės — Diego Ferės. Kai kur jie buvo sutikti anaiptol 
ne išskėstom rankom — vaikinai tyčiojosi, mergaitės 
prunkštavo. Tačiau Pušynėlyje čiabuviai griebėsi atvi- 
ro smurto. Kai Mažylis pradėjo slankioti pas Matildą, 
jį nakčia užpuolė ir perliejo vandeniu. To nepaisyda- 
mas, jis ten bėgiojo kaip bėgiojęs, o su juo ir kiti 
vaikinai; juk ten gyvena ne vien Matilda, bet ir Gra- 
sijela, ir Molė, kurios dar neturi garbintojų. 

— Žiūrėk, ar tik ne jos?— paklausė Emilijas. 

— Ne. Argi nematai? Tai Garsijos mergaitės. 

Jie jau Larko prospekte, dvidešimt metrų nuo Sala- 
zaro parko. Vaikštinėjančiųjų virtinė lyg milžiniška 
gyvatė šliaužia iš lėto šaligatviu, išsiriečia lanku prie- 
šais aikštę, parko pakraštyje užlenda už tamsiais špa- 
leriais sustatytų mašinų, vėl išnyra kitoje pusėje ir, 
sumažėjusi per didoką nuotolį, plaukia atgal Larko pros- 
pektu. Daug kur mašinose groja radijas: Albertas ir 
Emilijas girdi šokių muziką ir jauno juoko pliūpsnius. 
Šaligatvis palei parką, šiokiomis savaitės dienomis tuš- 
čias, šiandien pilnas Žmonių. Bet ne tas dabar jiems 
galvoj; magnetas, kiekvieną sekmadienio vakarą su- 
traukiąs čionai visus Mirailoreso gyventojus, jaunes- 
nius kaip dvidešimt metų, seniai jau laiko juos savo 
valdžioje. Šioje minioje jie nesijaučia svetimi, jie yra 
Jos dalelė, jie čia kaip savo šeimoje. Jie dairosi ap- 
linkui, ir daugelis jiems šypsosi ir šneka ta pačia kal- 
ba, kaip ir jie. Veidai vis tie patys, tūkstantį kartų 

matyti klubo baseine, ir paplūdimyje, ir Pasagoje, ir 
jachtklube, ir kine Rikardo Palmos, Leuro ar Monte- 
karlo gatvėse; tai vis tie patys veidai, kurie sutinka 
juos svetainėje šeštadienio vakarais. Ne tik iš veido 
bruožų, odos spalvos ir įpročių jie pažįsta jaunuolius, 
kurie, kaip ir jie, šeštadienio vakarais eina į pasima- 
tymą Salazaro parke. Jie pažįsta jų gyvenimą, jų troš- 
kimus ir rūpesčius, jie gerai žino, kad Tonis nelaimin- 
gas, nors tėvas Kalėdoms jam padovanojo sportinį 
automobilį, dėl to, kad Anita Mendasaval — pliuškė ir 
koketė (ne jis vienas, visas Mirafloresas žiūri į Žalias 
akis, pridengtas ilgų blakstienų); kad Vikė ir Manolas, 
kurie ką tik praėjo, susiėmę už rankų, susidraugavo 
prieš nepilną savaitę, o Pakitas labai sielojasi, kad jis 
nuspuogijęs ir pakumpęs ir kad iš jo juokiasi visas 
Mirailoresas. Žino, kad rytoj Sonja išvažiuoja į užsienį, 
gal būt, ilgam, — jos tėvas skiriamas ambasadorium, ir 
kad jai sunku palikti mokyklą, drauges ir jodinėjimą. 
Ir dar jie žino, kad su tais Žmonėmis jie glaudžiai 
susiję — juk juos irgi visi pažįsta. Jų meilės Žygiai ir 
nesėkmės taip pat smulkiai aptariami, o per šventes, 
kai sudarinėjami kviestinių sąrašai, jie neužmirštami. 
Gal kaip tik šią akimirką Vikė ir Manolas kalbasi apie 
juos: „Matai Albertą? Pagaliau Elena sudėjo ginklus, 
o juk atstūmė jį penkis kartus. Praeitą savaitę buvo 
sutikusi, o dabar vėl nori jį mesti. Vargšas!" 

Salazaro parkas pilnas žmonių. Vos tik Albertas ir 
Emilijas įėjo už tvoros, supančios karpytus stačiakam- 
pius gazonus, aplink fontaną su auksinėmis ir raudo- 
nomis žuvelėmis, jų veidų išraiška staiga pasikeitė: 
burnos pražiotos, veido raumenys įtempti, bėginėjan- 
čiose, neramiose akyse ta pati švelni šypsena, kuri 
šviečia visų veiduose. Būreliai atėjusio jaunimo stovi 
ramiai prie Krantinės parapeto ir stebi gyvą žmonių 

ratą, besisukantį palei žalius stačiakampius. Poros svei- 
kinasi, mechaniškai kilstelėdamos antakius, nekeisda- 
mos sustingusios šypsenėlės; tai pažinimo ženklas, o ne 
sveikinimas, — tartum koks slaptažodis. Albertas ir Emi- 
lijas dukart apsuko parką, atpažindami draugus tarp 
svetimų, atvažiavusių čion iš centro, iš Magdalenos 
ar Čoriljo nusižiūrėti merginų, panašių į kino žvaigž- 
des. Ateiviai iš savo sekyklos svaidė į žmonių ratą 
įmantrias frazes, kurios kaip perstekės skrido oru link 
mergaičių, sėdinčių ant suolelių. 

— Jos neatėjo,— tarė Emilijas.— Kiek dabar pagal 
tavo laikrodį? 

— Septynios. Gal sukinėjasi kur nors čia, o mes jų 
nematom. Rytą Laura man sakė, kad tikrai bus čia. 
Žadėjo su Elena ateiti. 

— Elena vėl nosį tau parodė. Ką gi, nesistebiu. La- 
bai jau ji mėgsta tave mulkinti. 

— Dabar jau ne,— tarė Albertas.— Taip buvo anks- 
čiau. Dabar kas kita, dabar ji su manimi. 

Jie dar apsuko ratą, godžiai dairydamiesi į šalis, 
bet mergaičių nesurado. Užtat sutiko keletą porų sa- 
viškių: Mažylį su Matilda, Meksikietį su Grasijela, 
Turčių su Mole. 

— Matyt, kas nors atsitiko, — tarė Albertas.— Jau se- 
niai laikas joms čia būti. 

— Jei pasirodytų — eisi prie jų vienas, — niūriai pa- 
sakė Emilijas.— Nepatinka man visa tai, reikia savi- 
garbos turėti. 

— (Gal jos nekaltos. O jeigu jų neišleido? 

— Pasakok nepasakojęs! Jei mergaitė panorės, ji 
ateis. 

Jie vėl pradėjo sukti ratą, tylomis leisdami cigarečių 
dūmus. Po pusvalandžio Turčius davė jiems ženklą. 
„Antai jos, — tarė jis, rodydamas į šalį — Ko jūs lau- 

kiate?“ Albertas puolė tenai, stumdydamas poras. Emi- 
lijas nusekė paskui, niurzgėdamas pro dantis. Taip ir 
yra, jos ne vienos — jas apstoję svetimi. „Leiskite“ — 
tarė Albertas, ir tie nuolankiai prasiskyrė. Netrukus 
Emilijas ir Laura, Albertas ir Elena jau ėjo su visais 
ratu, susiėmę už rankų. 

— Aš maniau, kad neateisi. 

— Negalėjau anksčiau ateiti. Mama būtų likus vie- 
na. Reikėjo palaukti, kol sesuo grįš iš kino. Aš neil- 
gam. Aštuoniomis turiu būti namie. 

— Tu tiktai lig aštuonių? Dabar jau pusė aštuntos. 

— Dar ne. Tik penkiolika minučių. 

— Vis vien. 

— Kas tau? Kodėl be ūpo? 

— Et, nieko. Bet pamėgink mane suprasti. 

— Kas čia blogo? Nesuprantu, apie ką tu kalbi? 

— Aš kalbu apie mudviejų santykius. Mudu beveik 
nesimatome. 

— Argi aš nesakiau? Juk įspėjau tave. Užtat ir ne- 
norėjau su tavim susitikinėti. 

— Kam vėl apie tai? Dabar mudu draugaujam. Juk 
turime gi kaip nors susitikinėti? Kol nedraugavome, 
tave išleisdavo, kaip visus. O dabar laiko namie uždarę 
lyg mažytę. Manau, kad viskuo kalta Inesa. 

— Malonėk neliesti mano sesers. Nemėgstu, kad kas 
koneveiktų mano artimuosius. 

— Aš jų nekoneveikiu. Bet tavo sesuo biauri. Ji 
manęs pakęsti negali. 

— Tavęs? Ji net tavo vardo nežino. 

— Tu taip manai? Kai susitinkame klube, aš svei- 
kinuosi, o ji neatsako. Aš keletą kartų pastebėjau, kad 
ji vogčiom žiūri į mane. 

— (Gal tu jai patinki. 

— Liaukis iš manęs šaipiusis. Kam visa tai? 

— Šiaip sau. 

Albertas lengvai suspaudžia Elenai ranką ir žiūri 
į akis. Jos veidas labai rimtas. 

— Tu suprask, Elena, taip negali testis. Kodėl tu 
tokia? 

— Kokia?— sausai klausia ji. 

— Nežinau. Kartais rodosi, kad tau nemalonu su ma- 
nim. O tu man vis labiau patinki. Užtat aš ir kenčiu, 
kad retai matomės. 

— Aš tave įspėjau. Mane kaltinti nėra už ką. 

— Daugiau kaip dvejus metus laksčiau paskui tave, 
bet atsako tavo širdyje nesulaukiau. Aš galvojau: „Te- 
gu sau, kada nors suminkštės, ir aš užmiršiu visas nuo- 
skaudas."“ O išėjo atvirkščiai. Anksčiau aš tave maty- 
davau vos ne kasdien. 

— Žinai ką? Liaukis, man tas nepatinka. 

— O ką aš darau? 

— Nekalbėk man viso to. Turėk bent kiek savimei- 
lės. Nereikia manęs maldauti. 

— Kas tave maldauja? Aš tik sakau, kaip yra. Juk 
mudu draugaujam? Tad kam tąu mano savimeilė? 

-—— Ji ne man reikalinga, o iau. 

— Koks jau esu, toks esu. 

— Gerai, tad kaltink save. 

Jis vėl suspaudžia jai ranką ir nori pagauti žvilgsnį, 
bet šį kartą ji slepia akis ir visai surimtėja. 

— Nesiginčykime,-- tarė Albertas.— Juk taip retai 
matomės. 

— Man reikia su tavim pasikalbėti, — staiga sako ji. 

—- Gerai. Kas yra? 

— Aš ilgai galvojau... 

— Apie ką, Elena? 

—- Bus geriau, jei mes liksime draugai. 

— Ką? Nori susibarti su manimi? Dėl to, ką aš tau 
pasakiau? Na, ką tu! Užmiršk. 

— Ne, ne dėl to. Aš jau anksčiau galvojau. Man 
rodos, bus geriau, jei mudviejų tarpe viskas liks, kaip 
buvo anksčiau. Pernelyg mudu skirtingi. 

— Na, ir ką gi? Aš dėl to nenusimenu. Tu man pa- 
tinki tokia, kokia esi. 

— O tu man — ne. Aš viską gerai apgalvojau ir 
supratau, kad tau nejaučiu jokios simpatijos. 

— AĄ,— nutęsė Albertas.— Jei taip, tai... 

Juodu vis dar iš lėto žingsniuoja ratu; rodos, užmir- 
šo, kad eina susikibę už rankų. Taip jie praėjo dar 
apie dvidešimt metrų, nežiūrėdami į kits kitą ir nesa- 
kydami nė žodžio, bet kai pakilo prie fontano, ji tyliai, 
tarsi per išsiblaškymą, atgniaužė pirštus. Jis suprato ir 
paleido jos ranką. 

Žingsniuodami greta, juodu tylomis apėjo aplink par- 
ką, žvalgydamiesi į poreles, einančias jiems priešais, 
ir šypsodamiesi pažįstamiems. Prospekte sustojo. Pa- 
žiūrėjo vienas į kitą. 

— Tu viską gerai apgalvojai?— paklausė Albertas. 

— Taip, — atsakė ji.— Manau, kad taip. 

— Gerai. Jei taip, daugiau apie tai nekalbėsime. 

Ji linkteli galvą ir šypsosi, o jos veidas tuoj pat 
pasidaro abejingas. Jis atkiša ranką. Ji paduoda savąją 
ir sako ramiai ir mandagiai: 

— Juk mes ir toliau būsime draugai, tiesa? 

— Taip, — atsako jis.— Žinoma. 

Albertas eina prospektu, pro mašinas, stovinčias pa- 
lei parko tvorą. Pasiekia Diego Ferę, pasuka į ją. 
Gatvė tuščia. Jis žengia plačiais žingsniais viduriu grin- 
dinio. Netoli Kolumbo gatvės girdi užpakalyje skubius 
žingsnius ir kažkieno balsą, šaukiantį jį vardu. Atsi- 
suka. Tai Mažylis. 

— Sveikas gyvas!— sako Albertas.— Kodėl tu čia? 
O kurgi Matilda? 

— Namo nuėjo. Šiandien turi anksčiau grįžti. 

Mažylis prieina artyn ir pliaukšteli Albertui per pe- 
tį. Jo veidas šviečia nuoširdumu. 

— (Gaila, žinoma, kad taip baigėsi su Elena, — sako 
jis.— Bet aš manau, kad tai išeis į gera. Tau neverta 
su ja susidėti. 

— Iš kur tu žinai? Mudu ką tik susipykom. 

— Aš jau vakar žinojau. Visi žinojo. Tik nieko tau 
nesakėm. Nenorėjom tau nuotaikos gadinti. 

— Aš tavęs nesuprantu. Kalbėk, susimildamas, 
aiškiau. 

— O tu nejįsižeisi? 

— Ne, ne! Sakyk pagaliau, kas atsitiko. 

— Elena dėl Ričardo iš galvos eina. 

— Dėl Ričardo? 

— Taip, dėl to paties, kur gyvena švento Isidoro 
gatvėje. 

— Kas tau sakė? 

— Niekas.- Visi žino. Juodu vakar drauge buvo pas 
Natę. 

— Tu nori pasakyti — šokiuose pas Natę? Netiesa, 
Elenos ten nebuvo. 

— Tas ir yra, kad buvo. Mes nenorėjome tau sakyti. 

— Ji man sakė, kad neis. 

— Užtat ir sakau, kad tau neverta su ja susitikinėti. 

— Tu ją matei? 

— Taip. Ji visą vakarą šoko su Ričardu. Ana priėjo 
prie jos ir paklausė: „Tai tu susivaidijai su Albertu?“ 
O ji pasakė, kad dar ne, bet pasikalbėsianti su juo ry- 
toj. Tik tu per daug nesidėk į širdį. 

— Dar ko,— sako Albertas.— Nusispiaut. Ji man ir 
pačiam buvo atsibodusi. 

— Vyras esi, — sako Mažylis ir vėl plekšteli jam per 
petį. — Taip ir reikia. Užmesk meškerę kitai. Tegu ana 
kremtasi nagus. Ir tau bus saldžiau. Griebk, pavyz- 
džiui, Natę. Aukščiausia rūšis. Ir laisva dabar. 

— (Gal ir taip, — sako Albertas.— Nebloga mintis. 

Jie praėjo antrą Diego Ferės kvartalą ir atsisveikino 
prie durų. Mažylis kelis kartus pliaukštelėjo per petį, 
tuo parodydamas savo solidarumą. Albertas įeina į vi- 
dų ir drožia tiesiai į savo kambarį. Ten dega šviesa. 
Jis atidaro duris: priešais stovi tėvas ir laiko pažymė- 
jimą, Motina susimąsčiusi sėdi ant lovos. 

— Labas vakaras,— sako Albertas. 

— Labas, — atsako tėvas. 

Jis su juoda eilute, kaip paprastai, gražiai nusisku- 
tęs, lygiai susišukavęs. Jo akys griežtos, bet kada jų 
žvilgsnis nukrypsta į blizgančius batelius, į kaklaraištį 
su pilkais taškučiais, į baltą nosinaitę, kyšančią iš švar- 
ko kišenėlės, į švarutėles rankas, į marškinių rankoga- 
lius ir ką tik suprosytų kelnių ašmenis, jose šmėkšteli 
šypsenėlė. Tarsi nejučiom nužvelgęs save, tėvas nusi- 
šypso patenkintas, bet paskui vėl nutaiso griežtą miną. 

— Aš parėjau anksčiau. — pasakė Albertas.— Man 
galvą ėmė skaudėti. 

— Tur būt, gripas, — tarė motina.— Gulk, Albertitai. 

— Ne, vaikine, pirma mes truputį pasikalbėsim,— 
tarė tėvas, mosuodamas pažymėjimu.— Aš ką tik per- 
žiūrėjau va šitą. 

— Kai kurie dalykai nelabai kaip,— tarė Albertas.— 
Bet svarbiausia — užbaigti metus. 

— Tylėk,— pasakė tėvas.— Nešnekėk kvailysčių. 

Motina piktai pažiūrėjo į tėvą. 

— Tokio mūsų giminėje dar nebuvo. Aš degu iš gė- 
dos. Ar tu žinai, kiek laiko mūsų šeima pirmauja mo- 

kykloje, universitete, visur? Du šimtai metų. Jei tavo 
senelis pamatytų šitą pažymėjimą, jis bemat numirtų. 

— Mano šeima taip pat,— guviai įsiterpė motina.— 
Ką tu sau manai? Mano tėvas dukart buvo ministras. 

— Dabar visa tai reikia baigti — pasakė tėvas, ne- 
girdom nuleidęs jos žodžius.— Kokia gėda! Aš tau ne- 
leisiu teršti gerą mano vardą. Rytoj ateis privatus mo- 
kytojas, ir pradėsi ruoštis egzaminams. 

— Kokiems egzaminams?— paklausė Albertas. 

— Stosi į Leonsijo Prado mokyklą. Internatas tau iš- 
eis į sveikatą. 

— Internatas?— nustebo Albertas. 

— Man nelabai patinka ta mokykla, — tarė motina.— 
Ten jis gali susirgti. Tuose kraštuose labai drėgna. 

— Tu nori, kad aš mokyčiaus su tais prasčiokais? 

— Ką padarysi, šiaip tu neateisi į protą, — pasakė tė- 
vas.— Kunigams tu gali akis muilinti, o su kariškiais — 
nieko nebus. Be to, mūsų giminė visada garsėjo savo 
demokratizmu. Ir apskritai padorus žmogus visur liks 
padorus. O dabar eik gulti. Nuo rytojaus sėsi prie 
knygų. Labanakt. 

— Kur tu eini?— paklausė motina. 

— Turiu svarbių reikalų. Nesirūpink. Tuoj sugrįšiu. 

— Oi, aš nelaiminga, — atsiduso motina, nuleisdama 
galvą. 


„O kai mus paleido, iš pradžių aš sumaniau pavilta- 
viliauti. Eik šen, Lapausėle, gera mano kalaitė, eik 
šen. Tr ji priėjo. Pati kalta: kam patikėjo, jei būtų 
pabėgusi, nieko nebūtų buvę. Dabar man jos gaila. 
O tada, net kai į valgyklą įėjau, tiesiog negalėjau tver- 
ti iš piktumo nė kiek jos negailėjau. Visam amžiui 
liks šluba. Jau verčiau atvira žaizda — užgis, ir tik 

randas beliks. Bet kraujo nebuvo nė lašo, ji net ne- 
cyptelėjo. Tiesa, aš jai viena ranka užspaudžiau snukį, 
o kita pradėjau sukti koją tartum vištai galvą. Skau- 
dėjo jai, iš akių mačiau, labai skaudėjo. Še tau, pra- 
keiktoji, nedrįsk daugiau manęs užkabinti, kai aš ri- 
kiuotėje, dabar žinosi. Aš tau ne šuo, niekad nesi- 
kandžiok, kada mato karininkai. O ji dreba, ir viskas. 
Na, aš ją paleidau, supratau, kad per skaudžiai būsiu 
nubaudęs, visą koją sužalojau, ji negalėjo pastovėti, 
vis ant šono virto — kelia ir griūva, kelia ir griūva — 
ir tik tyliai unkščia. O man dilga nagai dar jai pridėti. 
Vakare grįžtu iš pamokų, matau, guli ten pat, kur pali- 
kau, ir man gaila jos pasidarė. Aš jai pasakiau: „Eik 
šen, valkata, prašykis dovanojama.“ Ji stojasi ir čia 
pat griūva, du—tris kartus bando stotis, ir vis griūva, 
pagaliau čiūžteli iš vietos ant trijų kojų, ir unkščia, 
unkščia, labai, tur būt, skauda. Taip, kliuvo jai kaip 
reikiant — šlubuos visą gyvenimą. Man pagailo kalės, 
paėmiau aš ją ant rankų, norėjau pačiupinėti leteną, 
bet ji kad sucips, ir aš supratau, kad būsiu ten ką su- 
laužęs, verčiau neliesti. Lapausė nekerštinga, ėmė lai- 
žyti man ranką — po viso to, ką aš jai padariau!- ir 
padėjo galvą man ant rankų, ir aš ėmiau kasyti jai 
kaklą ir papilvę. Tik pastatau ant žemės, kad eitų pa- 
ti — ji griūva, galva mataruoja, neišlaiko pusiausvyros 
ant trijų kojų ir tik cypia gailiai, matyt, negali pasi- 
judinti — tuoj koją skausmas perveria. Kava jos ne- 
mėgo, pakęsti jos negalėjo. Jis svaidydavo į ją akme- 
nis, spardydavo patylomis, aš kelis kartus jį sugavau. 
Visi tie laukiniai — biaurūs žmonės, o jau Kava — pats 
laukiniausias laukinis. Mano brolis mėgsta sakyti: „„Pa- 
žiūrėk žmogui į akis. Nusuks į šalį — vadinasi, lauki- 
nis.“ Mano brolis juos pažįsta, ne veltui jis sunkvežimio 
vairuotojas. Aš irgi vaikystėje svajojau būti šoferiu, 


217 


kaip ir jis. Dukart per savaitę jis važiuodavo į kalnus, 
į Ajakučą, ir grįždavo tik kitą dieną, ir taip metų me- 
tais, ir nepamenu, kad bent kartą būtų iš ten grįžęs ir 
nekeikęs laukinių. Išmes keletą taurelių ir tuoj ieško, 
kuriam iš jų snukį sumalti. Sako, jie jį girtą iš netyčiu 
užklupo, ir manau, kad tai tiesa, šiaip nebūtų galėję 
taip jo sudoroti. Kada nors nuvažiuosiu į Uankają, su- 
žinosiu, kas taip padarė, jie dar pasigailės. ,,Klausyki- 
te,— tarė policininkas, — ar čia gyvena Valdivjesai?'— 
„Taip, — sakau, — jei jums reikia Rikardo Valdivjeso“, 
o Motina čiupo man už plaukų, įstūmė į vidų, žengė 
į priekį, žiūri taip įtariai į policininką ir sako: ,„Pasau- 
ly daug visokių Valdivjesų, mes už visus neatsakome. 
Mes neturtingi žmonės, bet teisingi, senjore policinin- 
ke. Jūs neklausykite, ką jis pliauškia, mažas dar, pats 
nieko neišmano.“ O man jau buvo per dešimt, aš visai 
nebuvau mažas. Policininkas nusišypsojo ir sako: „Ne, 
ne, Rikardas Valdivjesas nieko blogo nepadarė, jį patį 
sudorojo kaip šiltą vilną, ir jis guli ligoninėje. Jį pei- 
liais supiaustė. Jis prašė duoti žinią šeimai." — ,„Pažiū- 
rėk, kiek pinigų liko dubenėlyje,— tarė motina.— Rei- 
kės jam nupirkti apelsinų." Vaisių mes nupirkome, bet 
tik be reikalo kaštavomės,— jis visas buvo sutvarstytas, 
tik vien akys matėsi. Policininkas su mumis išsikalbėjo 
ir viską papasakojo: ,„Na, ir buivolas! Žinote, senjora, 
kur jį supiaustė?“ Uankajuje. O žinote, kur jį surado? 
Netoli Čositos. Taip, tikras buivolas! Jis sėdo į savo 
mašiną ir lyg niekur nieko atvažiavo iki Limos. Kai 
jį surado, mašina stovėjo paplentėje, o jis miegojo, 
padėjęs galvą ant vairo. Manau, kad ne tiek žaizdos 
jį priveikė, kiek degtinė. Būtumėt matę jo mašiną -— 
visa gliti nuo kraujo. Visu keliu iš jo, kaip iš buivolo, 
tekėjo, atleiskite, senjora, bet jis buivolas, kokių maža. 
Ar žinote, ką jam daktaras pasakė? „Ne, brolau, ne- 

galėjai tu šitoks ligi čia iš Uankajo atvažiuoti, pusiau- 
kelėje būtum numiręs. Ne juokas — trisdešimt peilio 
dūrių.“ O mano mama atsakė: „Taip, senjore polici- 
ninke, visai toks pat buvo ir jo tėvas, kartą man jį 
parvežė vos gyvą, nė žodžio negalėjo ištarti, o vis 
prašė, kad degtinės nueičiau parnešti, pati ir girdžiau 
jį iš gurklelio, tai mat, kokia mūsų šeima. Rikardas 
atsigimęs į tėvą — gyva nelaimė. Kada nors taip pat 
išeis iš namų, ir nebežinosime, kur jis klajoja, ką vei- 
kia.“ Paskui plekštelėjo man per sprandą ir sako: „O ši- 
to va tėvas buvo tykus, ramus, vis namie sėdėjo. Baigęs 
darbą — namo, ir visą algą man parnešdavo lig pasku- 
tinio skatiko, o aš jam duodavau cigaretėms ir pramo- 
goms. Suvis ne tas, kaip pirmasis, senjore policininke, 
ir svaigalų beveik neėmė į burną. Tik mano vyresny- 
sis, tas, kur sutvarstytas, pakęsti jo negalėjo. Na ir 
prikentėjo, vargšelis! Rikardas tada dar visai jaunas 
buvo. Kai tik laiku nepareina namo — nelaimingasis 
mano vyrelis tiesiog kreta visas: žino, kad girtas su- 
grįš ir ims kabinėtis: „Ei, kur tas tipas, kuris lenda 
man į patėvius? Noriu su juo pasikalbėti.“ Vyras bėga 
į virtuvę slėptis, o Rikardas ir ten jį suranda ir ima 
gaudyti po visą namą. Pagaliau jam nieko daugiau 
nebeliko, kaip visai išeiti. Ką gi, už tai jo nė kaltinti 
negalima.“ Policininkas žvengė kaip eržilas, o Rikardas 
muistėsi lovoje, dūko — burnos, mat, negalėjo pračiaup- 
ti, kad motina jo negėdytų. Motina davė policininkui 
apelsiną, o kitus namo parsinešėm. O kai pasitaisė 
Rikardas, tarė: ,„Saugokis tų laukinių — nėr žmonių, 
blogesnių už juos, nieko nepadarys atvirai, o vis klas- 
tingai, iš pasalų. Palaukė, kol aš visai nusilesiu,— pa- 
tys gi ir vaišino, — ir užpuolė mane. O dabar iš manęs 
atėmė vairuotojo teises ir aš negaliu nuvažiuoti į Uan- 
kają su jais atsiskaityti. Tur būt, dėl to ir širdis man 

pyksta, vos tik juos pamatau. Mokykloje jų buvo ne- 
daug, tik keletas, ir tie patys negryni. Užtat kai atva- 
žiavau čionai, tiesiog savo akimis nepatikėjau. Čia jų 
daugiau, negu kreolų. Rodos, iš visų kalnų jie čia nu- 
sileidę, kad juos Kur velniai parautų, ir visi gryna- 
kraujai, kaip vargšas Kava. Mūsų grupėje jų daug, 
o jau Kava pačios gryniausios veislės. Vien tik plau- 
kai ko verti! Sunku patikėti, kad žmonių plaukai galėtų 
būti tokie standūs. Manau, jis net sarmatijosi jų. No- 
rėjo juos suglostyti, pirko kažkokio briliantino ir išsi- 
tepė galvą, kad plaukai nestyrotų, vis juos šukavo ir 
šukavo, net ranka įsmilkdavo. Jau, rodos, bus priplo- 
jęs, tik štai vienas plaukas kilst, įkandin jo kitas, po 
jų — penkiasdešimt ir tūkstantis, ypač ant smilkinių — 
jiems, laukiniams, ten lyg kokie dygliai, iš užpakalio 
irgi, ant pakaušio. Na ir prisikentėjo jis dėl tų plaukų 
ir briliantino, labai jau trenkė nuo jų kažkokiais trū- 
nėsiais. Niekad neužmiršiu, kaip mes žvengdavome, 
kada jis išeidavo iš prausyklos, o jo galva taip ir bliz- 
ga. Apstojam iš visų pusių ir laidom gerkles, skaitom: 
„Viens, du, trys, keturi.“ Nespėjam suskaityti ligi de- 
šimties — žiūrėk, plaukai jau ir stojasi; jis kenčia dan- 
tis sukandęs, o jie kyla vienas po kito, ir, kai suskai- 
tome ligi dešimties, plaukai jau stirkso į visas puses 
kaip ežio dygliai. Kankinosi jie su tais plaukais, o Kava 
užvis labiausiai — gaurai jam prasideda vos ne nuo 
antakių, tikriausiai nelabai smagu vaikščioti be kaktos 
su tokiu peruku. O jis, matyt, labai dėl to krimtosi. 
Kartą sumanė nusiskusti plaukus nuo kaktos, ir kažkas 
jį užtiko, rodos, negras Valjanas. Įėjo į kambarį ir 
suriko: „„Bėgam greičiau — Kava plaukus nuo kaktos 
skutasi, reginys — pinigo vertas.“ Mes nulėkėme į mo- 
komąjį korpusą prie dušų — tai mat kur įlindęs, kad 
niekas neužmatytų,.— žiūrim, išsimuilinęs kaktą lyg 

barzdą ir atsargiai, kad neįsipiautų, brauko skustuvu. 
Och, ir piovėm jį — vos dūdų nepaleido! Tąkart jis 
ir susipešė su Valjanu, ten pat, dušinėje. Gerai jie ten 
kailius išsiskalbė, tik negras stipresnis, įkrėtė jam at- 
sakančiai. O Jaguaras pasakė: „Klausykite, jeigu jam 
taip kliudo plaukai, gal šokime jam į talką?“ Man ro- 
dos, taip nederėjo, Kava — Ratelio narys, bet Jaguaras, 
toks jau jis yra — neiškęs kiaulystės kam nors nepada- 
ręs. Negras Valjanas peštynėse paėmė viršų ir pirmas 
puolė Kavą, o paskui ir aš, ir, kai mes jį prispaudėme 
kaip reikiant, Jaguaras išmuilino jam visą kaktą, už- 
griebdamas vos ne pusę galvos, ir pradėjo skusti. Sto- 
vėk ramiai, laukini pasmirdęs, jei ne, pats į skustuvą 
persirėši galvą. Kavos raumenys — kaip akmenys po 
mano rankomis, o pakrutėti jis negali, tik žiūri į Ja- 
guarą ir niršta. O Jaguaras — drikst, drikst — nuskuto 
pusę galvos, ir viskas. Po to Kava liovė tampęsis, Ja- 
guaras nubraukė jam nuo galvos putas su plaukais ir 
staiga sugrūdo Kavai į nasrus. „Ėsk, nebijok, skani pu- 
telė, ėsk!“ O kaip visi kvatojosi, kada jis prie veid- 
rodžio nubėgo! Rodos, kaip gyvas niekad taip nesijuo- 
kiau, kaip tą kartą, kada Kava pirma mūsų ėjo per 
aikštę su pusiau nuskusta galva, o ant kitos pusės 
plaukai stovėjo stati kaip miškas. O Rašytojas stryk- 
čiodamas šaukė: „Štai paskutinis mohikanas, reikia 
pranešti vyresnybei!“, ir visi ėjo artyn žiūrėti, ir visi 
šaipėsi, ir pamatė jį du seržantai ir taip pat ėmė juok- 
tis, ir tada jam neliko ką daugiau bedaryti, kaip tik 
pačiam kvatotis. O paskui, kada išsirikiavome, Uarina 
pasakė: „Kas jums, avigalviai? Ko žvengiate kaip idio- 
tai? Būrininkai, pas mane.“ O būrininkai: „Viskas tvar- 
koje, senjore leitenante, rikiuotėje visi“, o seržantai 
pasakė: „Čia vienam kadetui iš pirmo būrio galva ligi 
pusės nuskusta“, o Uarina pasakė: „Pas mane tą ka- 

detą.“ Visi nuleipo juokais, kai laukinis išsitempė prieš 
Uariną, o tas įsakė: „„Nusiimkite beretę“, ir jis nusi- 
ėmė. ,„Tyliau,— pasakė Uarina,— kas per juokas rikiuo- 
tėje“, bet pažiūrėjo į Kavos galvą ir taip pat sukikeno. 
„Klausykite, ką tai reiškia?“, o mūsų laukinis jam: 
„Nieko, senjore leitenante."— „Kaipgi nieko, kas čia, 
jūsų nuomone, — karo mokykla ar cirkas?“ — „Karo mo- 
kykla, senjore leitenante.'— „Kodėl jūsų galva to- 
kia?"— „„Nusiskutau plaukus, karšta, senjore leitenan- 
te“, ir tada Uarina susijuokė ir pasakė Kavai: ,,„Po vel- 
nių! Mūsų mokykla ne kretinams! Nueikite į kirpyklą, 
ir tegul jus nukerpa plikai — taip jums bus vėsiau. Be 
to, jūs neišeisite iš čia, kol neataugs plaukai, kaip nu- 
matyta statute.“ 

Vargšas Kava, neblogas vaikinas buvo, vėliau mudu 
susidraugavome. Iš pradžių aš jo nemėgau, užtat kad 
jis iš laukinių, o šie taip negražiai pasielgė su Rikar- 
du. Aš stengiausi gadinti jam kraują kaip tik galėda- 
mas. Būdavo, susirenka Ratelis, traukiam burtus, kam 
eiti į ketvirtą kursą snukių daužyti, kliūva Kavai, o aš 
ir sakau: „Tegu eina kuris kitas, tik ne jis, juk jį su- 
čiups, ir tada po visko.“ O Kava galvą nuleidžia ir 
tyli. O vėliau, kai Ratelis suiro ir Jaguaras mums pa- 
siūlė: ,„„Ratelis žuvęs, bet, jei norite, galime sulipdyti 
naują, keturiese“, aš pasakiau: „Tik be laukinių, jie 
visi bailiai", ir Jaguaras pasakė: „Šį dalyką reikia iš- 
siaiškinti galutinai. Tokios kalbos mūsų tarpe nepritin- 
ka.“ Jis pasišaukė Kavą ir tarė: „Pitonas sako, kad 
tu esi bailys ir užtat negalima tavęs priimti į Ratelį. 
Įrodyk, kad jis klysta.“ Laukinis pasakė: „Gerai.“ Tą 
pačią naktį keturiese mes išėjome į stadioną, nusiėmėm 
antsiuvus — kad ketvirtas ir penktas kursai nepama- 
tytų, jog mes šunys, ir nepasiųstų lovų kloti. Prasmu- 
kome laimingai, ir stadione Jaguaras tarė: „„Muštis be 

triukšmo ir be riksmo, tuose barakuose niekšų knibž- 
dėte knibžda.“ O Garbanius pasakė: „Jums vertėtų 
nusivilkti palaidines, dar suplėšysite, o rytoj patikri- 
nimas“, taigi nusivilkome palaidines, ir Jaguaras pasa- 
kė: „Galite pradėti.“ Aš žinojau, kad laukinis manęs 
neįveiks, bet nemaniau, kad jis toks atkaklus. Teisingai 
sakoma, kad peštynėse jie labai ištvermingi, o šiaip, iš 
pažiūros, niekad to nepasakysi — labai jau jie maži. Ir 
Kava žemo ūgio, bet tvirtas, velnias. Jo figūra lyg koks 
kelmas — toks surietėjęs kelmas, kvadratinis. Tą aš 
tuoj pastebėjau. Tvatini jį, o jam nė motais. Užtat jis 
kvaišas lyg avinas — įsikibs į mane, apsikabins už kak- 
lo ir per juosmenį, ir tada jokia galybė jo neatplėš, 
daužiau aš jį ir per galvą, ir per nugarą, kad paleistų, 
o jis vėl puola kaip jautis — baisu, koks kibus. O jau 
nerangus, tiesiog gaila jo. Tiesa, aš žinojau, kad tie 
laukiniai nemoka muštis kojomis. Tiktai Kaljao vaiki- 
nai kojom darbuojasi kaip reikiant, geriau negu ran- 
komis, jų ir smūgis savotiškas, specialus, bet tai ne 
taip paprasta, ne kiekvienas sugebės pakelti vienu 
metu abi kojas ir trenkti jomis į snukį. O laukiniai pe- 
šasi tik rankomis. Jie net nemoka smogti galva, kaip 
kreolai, nors galva jų tvirta. Aš manau, kad Kaljao 
vyrai — geriausi mušeikos pasaulyje. Jaguaras sakosi 
esąs iš Beljavistos, bet aš manau, iš Kaljao, šiaip ar 
taip, jis už juos ne prastesnis. Aš nežinau, kuris kitas 
gebėtų taip mikliai darbuotis galva ir kojomis, kaip 
jis. Kumščių jis beveik į darbą neleidžia, vis galva 
ir kojomis, su Jaguaru man nesinorėtų prasidėti. „„Bai- 
kim šį reikalą“, — pasiūliau aš. „Kaip nori,— atsakė 
jis, — tik daugiau nesakyk, kad aš bailys.'— „Apsivil- 
kite palaidines ir nusišluostykite snukius,— tarė Garba- 
nius,— kažkas eina — rodos, seržantai“, bet tai buvo 
ne seržantai, o penkto kurso kadetai. Penketas. „Kodėl 

be berečių?— klausia jie.— Jūs arba ketvirtakursiai, ar- 
ba šunys, ir nedumkite čia akių.“ O kitas riktelėjo: „Iš- 
sirikiuokite ir išverskite kišenes, mums reikia pinigų 
ir cigarečių.“ Aš buvau baisiai pailsęs ir nesukrutėjau, 
kol tas tipas rausėsi po mano kišenes. O tas, kuris 
krėtė Garbanių, pasakė: „(O šito kišenės pilnos variokų, 
ir cigarečių visas sandėlis“, o Jaguaras vyptelėjo ir 
sako: „Jūs tokie narsūs, tur būt, dėl to, kad penktakur- 
siai, ar ne?“, o vienas jų paklausė: ,„Ką pasakė šitas 
šuo?“ Veidų nebuvo galima įmatyti, tamsa juodžiausia. 
O kitas pasakė: ,„Malonėkite, pakartoti, šunie, ką jūs 
pasakėte“, ir Jaguaras tarė: „Jei nebūtumėte penkta- 
kursiai, senjore kadete, jūs nebūtumėte išdrįsę atimti 
iš mūsų pinigus ir cigaretes“, ir kadetai nusijuokė. Klau- 


sia jo: „Jūs, matyt, mėgėjas peštis?“— „Taip, — sako 
Jaguaras,— mėgstu. Ir manau, kad už mokyklos vartų 
jūs nebūtumėte išdrįsę lįsti man į kišenes." — ,„Ką aš 


girdžiu, ką aš girdžiu?“ — pasakė vienas, o kitas: „Na, 
kaip tas jums patinka?“ O trečias: „Jei pageidaujate, 
kadete, aš galiu nusiimti antsiuvus. Aš ir be jų galiu 
iškrėsti, ką tik panorėsiu.'— „Ne, senjore kadete, ma- 
nau, kad ne.'— „Tai gal pamėginkime“,— pasiūlė ka- 
detas. Jis nusivilko striukę su antsiuvais, ir tą pat aki- 
mirką Jaguaras jį patiesė ant žemės ir pradėjo taip tva- 
tinti, kad tas pašlemėkas iškart suriko: „Ko laukiat, 
rupūžės, padėkit!“ Ir visi kiti užpuolė Jaguarą, o Gar- 
banius pasakė: „(O šito tai aš neleisiu.“ Aš irgi puo- 
liau į krūvą; taip, neblogos buvo peštynės, nė velnio 
nematyti. Kartais man rodėsi, kad į mane kas akmeni- 
mis laido, ir galvojau: „Veikiausiai tai Jaguaro kojos.“ 
Taip mes kuduliavomės, kol pasigirdo švilpukas, o tada 
išbėgiojom kas kur. Gerą pirtį mums ištaisė. Barake, 
kai nusivilkome marškinius, visi buvome vienų mėly- 
nių ir guzų. Na ir žvengimas pakilo! Visas būrys su- 

sigrūdo dušinėje, prikibo: „Papasakokite.“ O Rašytojas 
mus patepė dantų pasta, kad kraujo patakai greičiau 
išnyktų. Nakčia Jaguaras pasakė: „Štai jums ir kovinis 
naujojo Ratelio krikštas.“ Paskui aš priėjau prie Kavos 
lovos ir pasakiau: „Jei nori, taikykimės.“ Jis atsakė: 
„Gerai.“ 


Jie tylėdami gėrė koka-kolą. Paulinas įžūliai spokso- 
jo į juos gašliomis akutėmis. Aranos tėvas gėrė iš 
butelio nedideliais gurkšniais. Kartais pakelta jo ranka 
su buteliu sustingdavo ir jis Žiūrėdavo priešais save 
tuščiu žvilgsniu. Paskui staiga perkreipdavo lūpas ir vėl 
patraukdavo iš butelio. Albertas gėrė nenorom, dujos 
erzino gerklę. Jis nenorėjo trikdyti tylos — bijojo, kad 
tas Žmogus vėl nepradėtų pasakoti. Jis dairėsi į šalis. 
Lamos niekur nebuvo — veikiausiai ganėsi stadione. 
Kai kadetai būdavo laisvi, ji visada sprukdavo į toli- 
miausią teritorijos kampą. Užtat per pamokas mėgdavo 
apeiti aikštę lėtu gimnastikos žingsniu. Aranos tėvas 
sumokėjo Paulinui, davė arbatpinigių. Mokomojo kor- 
puso nebuvo matyti: lempos aikštėje dar nedegė, o rū- 
kas nusileido prie pat Žemės. 

— O ar jis labai kentėjo? — paklausė Aranos tė- 
vas.— Šeštadienį, kai jį parvežė. Labai kentėjo? 

— Ne, senjore. Jis buvo be sąmonės. Sustabdė ma- 
šiną Progreso prospekte ir nuvežė tiesiai į ligoninę. 

— Mums davė žinią tik šeštadienio vakare,— kimiai 
tarė Aranos tėvas.— Apie penktą valandą. Jis visą mė- 
nesį neparvažiavo namo, motina ketino jį aplankyti. 
Jį vis už ką nors bausdavo ir bausdavo. Aš maniau, 
kad tai jam išeis į gera — neleis apsnūsti. Paskambino 
kapitonas Garidas. Taip, jaunuoli, mums tai buvo bai- 
sus smūgis. Mes kuo greičiausiai atvažiavome, vos ne- 

sudaužėme mašinos Krantinėje. O mums net neleido su 
juo pabūti. Ligoninėje taip nesielgtų. 

— Jei norite, galite jį paguldyti klinikoje. Jie neiš- 
drįs jo sulaikyti. 

— Gydytojas sako, kad dabar jo negalima judinti. 
Jo būklė labai sunki. Kas tiesa, tas tiesa, ir nėra ko 
save raminti. Motina išeis iš proto. Suprantate, ji ne- 
gali man dovanoti to, kas įvyko penktadienį. Štai dėl 
ko man pikta! Visos moterys tokios, jos visada išver- 
čia savaip. Gal aš ir buvau per griežtas, bet juk ne 
kieno kito, 0 jo paties labui. Ir apskritai penktadienį 
nieko ypatingo neįvyko, taip sau, menkniekis. O da- 
bar ji man prikaišioja. 

— Arana man nieko nesakė, — tarė Albertas.— O jis 
man viską pasipasakodavo. 

— Aš gi jums sakau, kad nieko ypatingo neatsitiko. 
Jis sugrįžo keletui valandų namo, kažkodėl gavo lei- 
džiamąjį į miestą. Visą mėnesį prieš tai jį laikė užda- 
rę kareivinėse. Ir vos spėjo įžengti į namus, staiga jam 
prireikė kažkur išeiti. Šiaip ar taip, tai ir nemandagu! 
Kaip sau norite — parėjo namo —ir tuoj pat tekinas 
į gatvę! Aš jam pasakiau, kad jis turi pabūti su mo- 
tina, juk ji taip sielojasi, kada jis nepareina. Ir dau- 
giau nieko. Na, ar ne kvaila, spręskite patys? O dabar 
ji sako, kad aš jį Kankinęs ligi pat galo. Kurgi čia 
teisybė? 

— Jūsų žmona, tur būt, labai jaudinasi, — pasakė 
Albertas.— Tai suprantama. Toks atsitikimas. .. 

— Taip, taip, — tarė Aranos tėvas.— Tiesiog negaliu 
prikalbėti, kad ji prigultų. Visą dieną išsėdėjo ligoni- 
nėje, laukė gydytojo. Ir viskas veltui. Tas pasakė: nu- 
siraminkite, turėkite kantrybės, mes padarysime visa, 
ką galime, mes jums pranešime —ir viskas. Žinoma, 
kapitonas geras Žmogus, jis nori mus nuraminti, bet 

ir mus reikia suprasti. Savo ausimis sunku patikėti — 
kaip po trejų metų mokslo galėtų kadetui šitaip at- 
sitikti? 

— Nežinau, — tarė Albertas.— Sunku pasakyti. Tik- 
riausiai... 

— Kapitonas jau mums sakė. Man viskas žinoma. 
Kariškiai — tiesmuki žmonės. Viską rėžia į akis. Jie 
nesiceremonija. 

— Jis viską smulkiai papasakojo? 

— Taip, — atsakė tėvas.— Man plaukai pasišiaušė! 
Rodos, šautuvas užsikabino, kai jis spaudė gaiduką. 
Suprantate? Iš dalies kalta mokykla. Kaipgi jus in- 
struktuoja? 

— Jis sakė, kad Rikardas pats susižeidė?— pertarė 
jį Albertas. 

— Jis pasielgė truputį stačiokiškai,— tarė tėvas.— 
Nereikėjo to sakyti prie motinos. Moterys — silpnos 
būtybės. Bet juk kariškiai — statūs žmonės. Aš norė- 
jau, kad mano sūnus irgi toks būtų — kietas kaip ak- 
muo. Žinote, ką jis mums pasakė? ,,Kariuomenėje klai- 
dos brangiai apmokamos',— taip ir pasakė. Ekspertai 
apžiūrėjo šautuvą. Jis buvo visiškai tvarkingas, dėl 
viso ko kaltas sūnus. Bet aš bent kiek abejoju. Aš ma- 
nau, tasai šūvis nebuvo atsitiktinis. Bet kas ten dabar 
žino... Kariškiai daugiau už mane išmano. Pagaliau ar 
dabar ne vis tiek? 

— Taip jis ir pasakė?— neatlyžo Albertas. 

Aranos tėvas pažiūrėjo į jį. 

— Taip. O ką? 

— Nieko,— atsakė Albertas— Mes nematėme. Bu- 
vome ant kalvos. 

— Atleiskite, — tarė Paulinas.— Laikas uždaryti krau- 
tuvę. 


— Man geriau bus grįžus į ligoninę, — tarė tėvas.— 
Gal dabar pavyks jį pamatyti. 

Jie pakilo — Paulinas pamojavo jiems ranka, ir vėl 
patraukė per pievą, mindami žole. Aranos tėvas su- 
nėrė rankas už nugaros ir pasistatė švarko apykaklę. 
„Palaižūnas niekad man apie jį nepasakojo,— pagalvo- 
jo Albertas.— Ir apie motiną.“ 

— Ar galėčiau paprašyti jūsų paslaugos?— kreipėsi 
jis į Aranos tėvą.— Aš norėčiau jį pamatyti bent vieną 
akimirką. Ne dabar, žinoma. Ryt arba poryt, kai jam 
pasidarys geriau. Padėkite man įeiti pas jį. Pasakykite, 
kad aš jums giminaitis arba šeimos draugas. 

— (Gerai,— tarė Aranos tėvas.— Pažiūrėsim. Aš pasi- 
kalbėsiu su kapitonu. Jis man atrodo labai korektiš- 
kas. Tiesa, truputį sausas, kaip visi kariškiai. Betgi to- 
kia jau jų profesija. 

— Taip, — tarė Albertas.— Kariškiai visi tokie. 

— Žinote?— tarė Aranos tėvas.— Sūnus pyksta ant 
manęs. Aš matau. Aš su juo pasikalbėsiu, ir jeigu jis 
ne visai bukaprotis, tai supras, kad viskas daroma io 
paties labui. Supras, kad visu kuo kalta jo motina ir 
ta pakvaišusi senė Adelina. 

— Ji, rodos, jo teta?— paklausė Albertas. 

— Taip,— atsakė suirzęs Aranos tėvas.— Tikra iste- 
rikė. Ji auklėjo jį kaip mergaitę. Pirko jam lėles, gar- 
biniavo plaukus. Manęs neapgaus. Aš mačiau senas jo 
fotografijas. Jis vaikščiojo su sijonėliu ir garbiniais — 
suprantate? Tai vis dėl to, kad aš buvau toli. Juk nega- 
lėjau aš duoti joms valią! 

— Jūs daug keliaujate, senjore? 

— Ne, ką ten,— atviraširdiškai tarė Aranos tėvas.— 
Kol gyvas aš niekur iš Limos nebuvau išvažiavęs. Ir 
neketinu. O kai jis grįžo pas mane, jau niekam nebuvo 

tikęs. Kaip mane galima kaltinti? Aš norėjau iš jo 
padaryti vyrą. Kas čia blogo? 

— Aš manau, jis greitai pasitaisys,— tarė Alber- 
tas.— Esu tikras. 

— (Gal kartais aš jam buvau perdaug griežtas, — kal- 
bėjo toliau Aranos tėvas.— Bet tik iš meilės. Iš tikros 
meilės. Jo motina ir ta kvailė Adelina niekaip to ne- 
supras. Norite, aš jums duosiu gerą patarimą? Jei turė- 
site vaikų, laikykite juos kuo toliau nuo motinos. Nie- 
kas nesugeba taip gadinti vaikų, kaip moterys. 

— Na va,— tarė Albertas.— Jau atėjome. 

— Kas ten atsitiko? — paklausė Aranos tėvas.— Kur 
visi bėga? 

— Signalas, — tarė Albertas.— Šaukia rikiuotis. Man 
reikia eiti. 

— Ligi pasimatymo, — tarė Aranos tėvas.— Ačiū, kad 
pabuvote su manimi. 

Albertas nubėgo. Jis pavijo vieną kadetą. Tai buvo 
Uriostė. 

— Kas atsitiko? Dar nėra septynių, — tarė Albertas. 

— Palaižūnas mirė,— tarė Uriostė.— Tuoj bus pa- 
skelbta. 


II 


„Tą kartą mano gimimo diena išpuolė sekmadienį. 
Motina pasakė: „Eik greitai pas krikštatėvį, kad jis 
kur neišvažiuotų.“ Ir davė vieną solį kelionei. Aš nu- 
važiavau pas krikštatėvį, jis gyveno labai toli, už til- 
to, bet neradau jo namie. Duris atidarė jo Žmona, ji 
niekada mūsų nemylėjo. Pažvelgė į mane piktai ir sa- 
ko: „Vyro nėra namie. Ir vargu ar begrįš lig vakaro, 
taigi verčiau nelauk.“ Namo, į Beljavistą, grįžau ne- 

norom, — turėjau didelę viltį, kad krikštatėvis, kaip vi- 
sada, man padovanos penkis solius. Už juos ketinau 
nupirkti Terei dėžutę kreidos, dabar jau kaip dovaną, 
rimtai, ir dar languotą sąsiuvinį juodraščiui, penkias- 
dešimties lapų, — jai baigėsi algebros sąsiuvinis. Arba 
ją pakviesti į kiną, Žinoma, abi su teta. Aš net viską 
apskaičiavau: už penkis solius galiu nupirkti tris bi- 
lietus į beletažą, ir dar liktų keli realai. Mama namie 
man pasakė: „Tavo krikštatėvis toks pat nenaudėlis, 
kaip ir jo žmona. Aš esu tikra, kad jis buvo namie, 
šykštuolis tas.“ Ir aš pagalvojau: „Gal ir teisybę ji 
sako.“ O mama tarė: „Buvo atėjusi Terė. Ji tave kvie- 
čia.'— „„Argi?— pasakiau aš.— Keista. Ko jai reikia?“ 
Aš iš tikrųjų nežinojau, kam aš jai reikalingas, ji ma- 
ne kvietė pirmą kartą, tiesa, šį tą nutuokiau, bet ne 
visai. „Ji sužinojo, kad šiandien mano gimimo diena, 
ir nori mane pasveikinti“, — tariau sau. Neilgai trukus 
aš jau buvau pas ją. Įleido teta. Aš pasisveikinau, ji 
mane pažino, apsisuko ir išėjo į virtuvę. Teta su ma- 
nim visuomet elgdavosi taip, tarsi aš būčiau ne žmo- 
gus, o koks daiktas. Stoviu prie atdarų durų, nedrįstu 
įeiti, bet tuo tarpu pasirodo ji ir taip ypatingai šypsosi. 
„Labas,— sako.— Prašom toliau.“ Aš tik pasakiau „la- 
bas“ ir prisiversdamas šyptelėjau. „Eik šen,— sako.— 
Einam į mano kambarį.“ Aš tyliu, seku paskui ją. Įėjom 
į kambarį, ji atidarė kažkokią dėžę, priėjo prie manęs, 
rankose laiko ryšulėlį ir sako: „Imk, čia tau dovana.“ 
O aš paklausiau: „Kaip tu sužinojai?“ O ji atsakė: 
„Aš dar pernai sužinojau.“ Aš nesumečiau, ką daryti 
su paketu, — jis buvo gana didelis ir nesurištas virvute. 
Pagaliau sumojau, kad jį reikia išvynioti. Dovana buvo 
susukta į rudą popierių, visai tokį, kaip duonos par- 
duotuvėj ant kampo, ir aš pagalvojau — tur būt, ji ty- 
čia ten paprašė. Aš gavau rudą megztinį be rankovių, 

beveik tokios pat spalvos, kaip ir popierius, ir iškart 
supratau, kad tai neatsitiktinai: ji turi gerą skonį, tai 
ir pasirūpino, kad megztinis derintųsi su įpakavimu. Po- 
pierių palikau ant grindų, vartau megztinį ir vis giriu: 
„Na ir gražumėlis, ačiū labai, tai bent darbas!“ Terė 
linkčioja galvą — džiaugiasi dar labiau už mane. „Aš 
jį numezgiau mokykloje, per rankdarbių pamokas, — 
sako ji.— Visi manė, kad tai broliui.“ Ir garsiai nusi- 
juokė. Ji norėjo pasakyti, kad jau seniai ruošė man 
dovaną, vadinasi, irgi apie mane galvojo, jei dovanoja 
tokį daiktą, vadinasi, aš jai daugiau negu draugas. Aš 
vis kalbėjau: „Labai ačiū, labai ačiū“, —o ji juokėsi 
ir čiauškėjo: „Ką, patinka? Iš tikrųjų? Betgi tu pasi- 
matuok." 

Aš apsimoviau megztinį, ir jis pasirodė lyg mažokas, 
bet aš jį greitai ištempiau, kad Terė nematytų, ir ji nie- 
ko nepastebėjo ir taip džiaugėsi, kad pati ėmė girtis: 
„Jis tau kaip tik, o juk aš nebuvau tavęs pamatavusi, 
viską pati apskaičiavau.“ Aš nusivilkau megztinį ir no- 
rėjau jį vėl suvynioti, bet man nelabai sekėsi, tai ji 
atsistojo šalia ir tarė: „Leisk, tau negražiai išeina, duok, 
aš.“ Ir ji suvyniojo viena be jokios raukšlelės, ir grą- 
žino man, ir tada pasakė: „(O dabar aš turiu tave apka- 
binti ir pasveikinti.“ Ir apkabino mane, ir aš taip pat 
ją apkabinau, ir kelias akimirkas jaučiau jos kūną, 
o jos plaukai palietė man veidą, ir aš vėl išgirdau 
jos juoką. „Tu nesidžiaugi?— paklausė ji.— Kodėl ta- 
vo toks veidas?“ Ir aš vėl prisiversdamas nusišyp- 
sojau." 


Pirmas įėjo leitenantas Gamboa. Jis dar koridoriuje 
nusiėmė beretę, taigi dabar, peržengęs slenkstį, tik 
išsitempė ir kaukštelėjo kulnais. Pulkininkas sėdėjo 

prie rašomojo stalo. Už jo nugaros, rūke, niūksančiame 
kitapus plataus lango, Gamboa vos vos įmatė mokyk- 
los tvorą, plentą ir jūrą. Po kelių akimirkų sukaukšėjo 
žingsniai. Gamboa pasitraukė nuo durų ir vėl atsistojo 
„ramiai“. Įėjo kapitonas Garidas ir leitenantas Uarina.. 
Jie beretes buvo užsikišę už diržo. Pulkininkas vis te- 
besėdėjo už stalo, nepakeldamas galvos. Kabinetas bu- 
vo neseniai apstatytas naujais, dar blizgančiais baldais. 
Kapitonas Garidas pasigręžė į Gamboa; jo žiaunos slan- 
kiojo į šalis, lyg jis būtų kramtęs. 

— O kur kiti? 

— Nežinau, senjore kapitone. Visiems nurodžiau ši- 
tą valandą. 

Netrukus į kambarį įėjo Kalsada ir Pitaluga. Pulki- 
ninkas atsistojo. Jis buvo daug žemesnis už kitus, bai- 
siai storas ir beveik visai pražilęs. Pro akinius nepa- 
tikliai žiūrėjo pilkos įdubusios akys. Jis nužvelgė vi- 
sus iš eilės. 

Karininkai stovėjo išsitempę. 

— Laisvai, — tarė pulkininkas.— Sėskitės. 

Leitenantai palaukė, kol kapitonas Garidas išsirinks 
vietą. Pusračiu stovėjo keli odiniai krėslai, kapitonas 
atsisėdo šalia toršero, leitenantai — aplink jį. 

Pulkininkas atsistojo ir priėjo prie jų. Karininkai, 
truputį palinkę į priekį, žiūrėjo į jį rimtai, įdėmiai, 
pagarbiai. 

— Viskas tvarkoj? — paklausė pulkininkas. 

— Taip, senjore pulkininke,— atsakė kapitonas.— 
Jis nugabentas į koplyčią. Susirinko "giminaičiai. Pir- 
mas būrys stovi garbės sargyboje. Dvyliktą valandą jį 
pakeis antras. Po to eis kiti. Jau atnešti vainikai. 

— Visi?— paklausė pulkininkas. 

— Taip, senjore pulkininke. Jūsų kortelę aš pats pri- 
segiau prie didžiausio vainiko. Dar atnešė vainikus nuo 

karininkų, nuo tėvų tarybos ir po vainiką nuo kiekvie- 
no kurso. Giminės atnešė gėlių. 

— Ar kalbėjotės su tarybos pirmininku dėl laido- 
tuvių? 

— Taip, senjore pulkininke. Du kartus. Jis man už- 
tikrino, kad ateis visa taryba. 

— Jis ko nors klausinėjo?— Pulkininkas susiraukė.— 
Tas Chuanesas mėgsta visur kaišioti savo nosį. Ką jis 
sakė? 

— Aš stengiausi nesileisti į smulkmenas. Tik tiek te- 
pasakiau, kad mirė kadetas, o priežasties nenurodžiau. 
Ir dar pranešiau, kad mes užsakėme vainiką nuo tary- 
bos, o jie turi už jį sumokėti iš savo fondų. 

— Palaukite, jis dar klausinės,— tarė pulkininkas, 
gniauždamas kumštį — Visi pradės klausinėti. Tokiais 
atvejais visada atsiranda intrigantų ir visokių nepra- 
šytų užtarėjų. Esu tikras, kad ši istorija pasieks mi- 
nistrą. 

Kapitonas ir leitenantai klausėsi nemirksėdami. Pul- 
kininko balsas pamažu vis kilo, paskutiniuosius žo- 
džius jis kone rėkte išrėkė. 

— Pasekmės gali būti baisios,— pridūrė jis.— Mūsų 
mokykla turi daug priešų. Jiems dabar puiki proga. 
Pasinaudodami šiuo kvailu atsitikimu, jie pasistengs ap- 
šmeižti mūsų įstaigą, taigi ir mane patį. Reikia imtis 
priemonių. Tam aš jus ir sušaukiau. 

Karininkų veidai dar labiau surimtėjo. Visi linkčio- 
jo galvas. 

— Kas rytoj budi? 

— Aš, senjore pulkininke,— tarė Pitaluga. 

— Gerai. Per rytinį patikrinimą perskaitykite įsaky- 
mą. Rašykite: „Karininkai ir mokiniai didžiai liūdi dėl 
kadeto Aranos mirties, įvykusios dėl nelaimingo atsi- 
tikimo.“ Pažymėkite, kad viskas įvyko dėl paties kade- 

to kaltės. Viskas turi būti aišku — čia negali būti jo- 
kių abejonių. Toliau. „Tai įspėjimas mums visiems, 
kad ateityje dar griežčiau būtų laikomasi statuto ir 
instrukcijų." Ir taip toliau. Viską parašykite šiandien 
vakare ir atneškite man juodraštį. Aš pats suredaguo- 
siu. Kieno žinioje buvo tas kadetas? 

„ — Mano, senjore pulkininke,— atsiliepė Gamboa.— 
Jis pirmo būrio. 

— Prieš laidotuves sušaukite visą kursą. Trumpai pa- 
sikalbėkite su jais: mes nuoširdžiai gailimės, kad taip 
įvyko, tačiau kariuomenėje negalima klysti. Bet kuris 
sentimentalumas yra nusikalstamas ir t. t. Jūs pasiliksi- 
te su manimi, ir mes apsvarstysime šį klausimą. Bet 
pirmiau baikime apie laidotuves. Garidai, jūs kalbė- 
jotės su tėvais? 

— Taip, senjore pulkininke. Jie sutinka, kad išlydė- 
jimas būtų šeštą valandą vakaro. Aš kalbėjausi su tė- 
vu. Motina labai sukrėsta. 

— Eis tik penktas kursas,— nutraukė jį pulkinin- 
kas.— Kadetams griežčiausiai uždrauskite apie tai kal- 
bėti. Negalima teršti savo lizdo. Po pusryčių visus su- 
šauksime į aktų salę, ir aš su jais pasikalbėsiu. Kiek- 
vienas toks nelemtas atsitikimas gali baigtis skandalu. 
Ministras bus nepatenkintas, o skundikų visada atsi- 
ras — jūs žinote, kad aš apsuptas priešų. Taigi pradė- 
kim iš eilės. Leitenante Uarina, pasirūpinkite, kad karo 
mokykla duotų mums sunkvežimių. Jūs atsakote už 
karsto išlydėjimą. Sunkvežimius grąžinsite sutartu ter- 
minų. Aišku? 

— Taip, senjore pulkininke. 

— Pitaluga, jūs eisite į koplyčią. Parodykite kuo 
daugiau nuoširdumo tėvams. Aš tuojau einu ir pats 
pareikšiu savo užuojautą. Ir žiūrėkite, kad kadetai gar- 
bės sargyboje būtų kuo drausmingiausi. Nepakęsiu nė 

mažiausios pražangos! Jūs atsakote. Reikia sudaryti 
įspūdį, kad penktas kursas labai prislėgtas mirties. 
Taip bus geriau. 

— Galite būti ramūs, senjore pulkininke,— tarė Ganm:- 
boa. Visi jo būrio kadetai labai susijaudinę. 

— Jie labai jauni, senjore pulkininke,— tarė Gam- 
boa.— Vyresnieji turi po šešiolika metų, septyniolika- 
mečių labai mažai. Jie išgyveno drauge trejus metus. 
Kaipgi nesijaudinsi? 

— Kodėl?— pakartojo pulkininkas.— Ką jie kalba? 
Ką veikia? Iš kur jūs žinote, kad jie susijaudinę? 

— Jie negali užmigti, senjore pulkininke. Aš ap- 
ėjau visą korpusą. Kadetai guli lovose ir kalbasi apie 
Araną. 

— Bet juk pas mus draudžiama kalbėtis po signalo 
gulti!-— riktelėjo pulkininkas.— Kaip čia yra? Negi jūs 
to nežinote, Gamboa? 

— Aš įsakiau tylėti, senjore pulkininke. Jie ne- 
triukšmauja, kalbasi pusbalsiu. Murma taip, kad žodžių 
nesuprasi. Aš įsakiau seržantams apeiti visus miega- 
muosius. 

— Užtat penktame kurse ir dedasi tokie inciden- 
tai, — tarė pulkininkas ir vėl sugniaužė kumštį; tačiau 
kumštis buvo mažas ir baltas ir neįvarė baimės.— Pa- 
tys karininkai padeda laužyti drausmę. 

Gamboa nieko neatsakė. 

— Galite eiti, — pasakė pulkininkas Kalsadai, Pitalu- 
gai ir Uarinai.— Dar kartą primenu: būti apdairiems 
ir tylėti. 

Karininkai atsistojo, kaukštelėjo kulnais ir išėjo. 
Žingsnių bildesys nutilo gale koridoriaus. Pulkininkas 
atsisėdo į tą krėslą, kuriame ką tik sėdėjo Uarina, bet 
greitai atsistojo ir ėmė vaikščioti po kambarį. 

— Gerai, — staiga pasakė jis ir sustojo.— Dabar aš 
noriu žinoti, kas įvyko. 

Kapitonas Garidas pažiūrėjo į Gamboą ir linktelėjo: 
„Kalbėkite.“ 

— Iš tikrųjų, senjore pulkininke, viskas, ką aš Ži- 
nau, yra išdėstyta raporte. Žygiui aš vadovavau kita- 
me krašte, dešiniajame sparne. Aš nieko nepastebėjau, 
iki beveik pasiekėme kalvos viršūnę. Tuo metu kapi- 
tonas jau nešė kadetą ant rankų. 

— O seržantai?— paklausė pulkininkas.— Ką jie gal- 
vojo, kai jūs vadovavote puolimui? Apkurto jie? Ap- 
ako? 

— Jie ėjo ariergarde, senjore pulkininke, pagal in- 
strukciją. Bet ir jie nieko nepastebėjo.— Ir patylėjęs 
pagarbiai pridūrė:— Ir tai pažymėta raporte. 

— Bet juk tai neįmanoma!— sušuko pulkininkas, jo 
rankos kilstelėjo aukštyn, nudribo ant storo pilvo ir 
įsikibo į diržą. Bet tuoj pat jis susitvardė.— Kaip aš 
galiu patikėti, kad žmogų sužeidė ir niekas nepaste- 
bėjo? Jis, be abejo, suriko. Aplink jį buvo dešimtys 
kadetų. Kažkas turi Žinotil.. 

— Ne, senjore pulkininke,— tarė Gamboa.— Nuoto- 
lis tarp kadetų buvo nemažas. Ir perbėgimai buvo da- 
romi greitai. Kadetas tikriausiai krito tą pačią akimir- 
ką, kai grandinė šaudė. Šūviai nustelbė jo riksmą, jei 
iš viso jis suriko. Toje vietoje žolė aukšta, ir, kada 
jis krito, ji beveik jį uždengė. Ejusieji paskui jį nieko 
nematė. Aš apklausinėjau visą kuopą. 

Pulkininkas pasigręžė į kapitoną. 

— Jūs irgi sklandėte padebesiais? 

— Aš puolimą stebėjau iš užpakalio, senjore pul- 
kininke,— tarė kapitonas Garidas ir greitai sumirksėjo; 
jo žiaunos malė kiekvieną žodį nelyginant girnos. Jis 
plačiai mostelėjo ranka.— Grandinės slinko pakaitom. 

Kadetas veikiausiai buvo sužeistas tuo metu, kai visa 
grandinė puolė žemėn. Po sekančio švilpuko jis jau 
nebegalėjo atsikelti ir liko begulįs žolėje. Grandinėje 
jis tikriausiai ėjo mažumėlį atsilikęs nuo kitų, todėl, 
kuopai vėl pakilus, niekas jo nepastebėjo. 

— Visa tai labai gerai, — tarė pulkininkas.— Dabar 
man pasakykite, ką jūs patys apie tai manote? 

Kapitonas ir Gamboa pažvelgė į kits kitą. Stojo ne- 
jauki tyla, kurios nė vienas nedrįso sutrikdyti. Pagaliau 
negarsiai prabilo kapitonas: 

— O gal kulka išlėkė iš jo paties šautuvo.— Jis dirs- 
telėjo į pulkininką.— Kai kadetas puolė žemėn, šautuvo 
gaidukas galėjo už ko nors užsikabinti. 

— Ne,— tarė pulkininkas.— Aš ką tik kalbėjausi su 
gydytoju. Jokių abejonių: šauta iš užpakalio. Kulka 
kliuvo į pakaušį. Jūs nebe vaikai ir puikiai žinote, 
kad šautuvas savaime nešauna. Ši versija tinka tik gi- 
minaičiams — kad nebūtų komplikacijų. Tikrieji kal- 
tininkai — jūs.— Kapitonas ir leitenantas kiek pasitem- 
pė krėsluose.— Kokia tvarka šaudė kadetai? 

— Pagal instrukciją, senjore pulkininke,— tarė Gam- 
boa.— Šaudymas pakaitomis. Ugnis buvo gerai suderin- 
ta su perbėgimais. Prieš duodamas komandą „ugnis“, 
aš patikrindavau, kad priekyje einanti grandinė jau 
būtų priedangoje, kad visi kaip reikiant būtų sugulę. 
Puolimą stebėjau iš dešiniojo sparno — iš ten geriau 
matyti. Kautynių lauke nebuvo jokių gamtinių kliūčių. 
Aš visą laiką neišleidau kuopos iš akių. Nemanau, kad 
būčiau padaręs kokią nors klaidą. 

— Per pastaruosius metus mes darėme šį pratimą 
daugiau kaip penkis kartus, senjore pulkininke,— tarė 
kapitonas.— O penktas kursas per visus metus jį darė 
ne mažiau kaip penkiolika kartų. Negana to, pratimai 
buvo dar pavojingesni, dar panašesni į tikras kauty- 

nes. Pratimų pobūdį aš nustatau pagal mokymo planą, 
sudarytą majoro. Pratybų, nenumatytų pagal planą, ne- 
buvo niekada. 

— Visa tai manęs nedomina, — iš lėto prabilo pul- 
kininkas.— Aš noriu žinoti, kokia padaryta klaida, koks 
aplaidumas pražudė kadetą. Čia ne kareivinės, senjo- 
rai! Jei kulką į pakaušį gaus kareivis, jis bus palaido- 
tas, ir baigtas kriukis. Bet juk čia mokiniai, tėvų le- 
pūnėliai. Gali kilti baisus skandalas. O jei būtų pasiro- 
dę, kad tas kadetas — generolo sūnus? 

— O aš štai ką manau, senjore pulkininke,— tarė 
Gamboa. Kapitonas pavydžiai pasižiūrėjo į jį. — Šįvakar 
aš kruopščiai patikrinau visus ginklus. Daugiausia tai 
seni, nepatikimi šautuvai, — jūs ir patys žinote, senjore 
pulkininke. Vieniems numuštas kryptukas ar taikiklis, 
kitiems išrūdijęs vamzdžio kanalas. Žinoma, tai dar ne 
viskas. Bet, gal būt, kuris nors kadetas neteisingai nu- 
statė taikiklį ir, tuo būdu, jo taikinys buvo klaidingas. 
Tokiu atveju kulka galėjo nulėkti į šoną. O kadetas 
Arana, užėmęs nepatogią poziciją, blogai pridengtas, 
tapo nelaimingai susidėjusių aplinkybių auka. Žinoma, 
tai tik spėliojimai, senjore pulkininke. 

— Kulka neatlėkė iš dangaus, — prabilo pulkininkas 
daug ramesniu tonu, tartum sprendimas pagaliau būtų 
buvęs surastas.— Jūs man nepasakėte nieko naujo. Kul- 
ką atsitiktinai paleido kuris nors iš gulinčių ariergar- 
de. Bet pas mus neturi būti tokių atsitiktinumų! Rytoj 
pat suvežkite šautuvus į ginklų sandėlį. Ten pakeisite 
visus netinkamus. Jūs, kapitone, pasirūpinkite, kad tas 
pat būtų padaryta visose kuopose. Bet tik ne dabar, 
tegu praeina kelios dienos. Ir prašau veikti kuo atsar- 
giausiai: niekam nė žodžio. Yra iškilęs pavojus ne tik 
mokyklos, bet ir visos kariuomenės garbei. Laimė, kad 
mūsų gydytojai labai supratingi. Jie surašys atitinkamą 

medicininę išvadą — be hipotezių. Mes protingiau pa- 
sielgsime, jei paremsime versiją, pagal kurią dėl visko 
kaltas pats kadetas. Reikia kuo ryžtingiausiai užkirsti 
kelią visokiems gandams, visokiems komentarams. Su- 
pratote? 

— Senjore pulkininke,— tarė kapitonas, — leiskite 
man pastebėti, kad jūsų versija man atrodo įtikimesnė 
už leitenanto versiją. 

— Kodėl?— paklausė pulkininkas.— Kodėl ji įtiki- 
mesnė? 

— Pasakysiu daugiau, senjore pulkininke. Aš drįstu 
teigti, kad kulka išlėkė iš kadeto šautuvo. Kulka ne- 
gali įsmigti į žemę, lėkdama į taikinį, esantį aukštu- 
moje. Visai galimas daiktas, kad kadetas nuspaudė 
gaiduką atsitiktinai, krisdamas žemėn. Aš pats savo 
akimis mačiau, kad kadetai visiškai nemoka kristi. Jo- 
kių įgūdžių! O Arana visada buvo silpnas kadetas. 

— (Galų gale viskas įmanoma, — tarė pulkininkas, vi- 
sai nusiraminęs.— Viskas imanoma šiame pasaulyje. Ko 
jūs šypsotės, Gamboa? 

— Aš nesišypsau, senjore pulkininke. Atleiskite, 
jums tik taip pasirodė. 

— Tikiuosi, — tarė pulkininkas, pliaukštelėjęs sau 
per pilvą ir pirmą kartą nusišypsojęs.— Tebūnie tai 
jums pamoka. Penktas kursas sugadino mums daug 
kraujo, senjorai, ypač pirmas būrys. Vos prieš kelias 
dienas pašalinome kadetą už bilietų vogimą — maža to, 
dar jis išmušė langą kaip gangsteris kino filme. Da- 
bar — šis įvykis. Būkite atsargūs ateityje. Aš nenoriu 
grasinti, senjorai, supraskite mane. Bet aš turiu vyk- 
dyti savo misiją. Taip pat, kaip ir jūs. Atsiminkite, 
mes turime ją vykdyti, kaip pridera kariškiams, kaip 
pridera perujiečiams. Be ceremonijų ir sentimentų. Nu- 
galėdami bet kurias kliūtis. Galite eiti, senjorai. 

Kapitonas Garidas ir leitenantas Gamboa išėjo. Pul- 
kininkas oriai juos iydėjo akimis, kol jie dingo už 
durų. Tada jis pasikasė pilvą. 


„Vieną vakarą, kai aš grįžau iš mokyklos, Liesasis 
Igeras pasakė man: „Kaip tu manai, ar ne geriau 
mums nuėjus į kitą vietą? Kažkodėl nesinori į tą lan- 
dynę.“ Aš pasakiau, kad man vis tiek pat, ir jis mane 
nuvedė į kažkokį barą Saens Penjos bulvare. Ten 
buvo tamsu ir nešvaru. Palei pat bufetą buvo Žemutės 
durys į didelę salę. Liesasis Igeras pasakė keletą žo- 
džių kinui, stovinčiam prie bufeto,— matyt, juodu ge- 
rai pasižinojo — ir užsakė porą taurelių, o kai mudu 
išgėrėme, jis pažiūrėjo man į akis ir paklausė, ar aš 
esąs toks pats drąsus, kaip mano brolis. ,, Nežinau, — 
sakau.— Rodos, kad taip. O kas?“ — „Tu man skolin- 
gas apie dvidešimt solių.— atsakė jis.— Teisingai?“ 
Man per nugarą lyg driežas perbėgo — buvau užmir- 
šęs, kad visus tuos pinigus jis man davinėjo skolon, 
ir išsigandau: kas bus, jeigu jis pareikalaus jų dabar? 
Bet Liesasis Igeras pasakė: „Aš per kraują iš tavęs 
skolos nelupsiu. Aš tik pamaniau, kad tu jau vyras 
ir kad tau pinigai reikalingi. Galiu paskolinti, kiek tik 
nori. Bet pirma reikia jų gauti. Nori man padėti?“ Aš 
paklausiau, ką turėsiu daryti, ir jis atsakė: „Darbas pa- 
vojingas. Jei bijai — užmiršk, ką aš čia tau pasakysiu. 
Yra vienas toks namas, dabar ten nieko nėra. Tai 
turtingi Žmonės, pinigų jiems kaip šieno.'— „„Ką, vog- 
ti vadini?“— paklausiau. „Taip, — atsakė Liesasis Ige- 
ras.— Nors tas žodis man ir nepatinka. Jie nė patys 
nežino, kur pinigus dėti, o tu plikas kaip tilvikas, aš 
irgi. Bijai? Aš tavęs neverčiu. Iš kur, tu manai, tavo 
broliukas imdavo tiek pinigų? Žinoma, tau nė mo- 

tais." — „Ne,— sakau aš.— Atleisk jau man — negaliu." 
Aš neišsigandau, tik buvau pritrenktas, o, be to, vis 
galvojau, kaipgi aš nesusiprotėjau, kad Liesasis su bro- 
liu — vagys. Jis daugiau nieko nepasakė, tik paprašė 
dar poros taurelių ir pavaišino cigarete. Anekdotus pa- 
sakojo. Kiekvieną dieną jis žinojo vis naujų anekdotų 
ir puikiai pasakojo, išdarinėjo visokias grimasas, kai- 
taliojo balsą. O kai juokdavosi, tai tiek pražiodavo 
burną, kad būdavo matyti dantys ir gomurys. Aš jo 
klausiausi ir taip pat kvatojausi, bet jis, matyt, iš ma- 
no veido suprato, kad aš galvoju visai apie kitką, nes 
pasakė: „Ko tu nusmurgai? Pabūgai, a? Užmiršk, ką 
čia pasakiau.“ Ir aš paklausiau: „(O jei sučiups?“ Jis 
nustojo juoktis. „Visi sekliai — kretinai ir, be to dar, 
patys pirmieji vagys. O jei nutvers — ką gi, bus striu- 
ka. Nieko nepaveiksi, toks gyvenimas.“ Man norėjosi 
dar pasikalbėti, ir aš paklausiau: ,„(O kiek metų duos, 
jei pagaus?" — „Nežinau, — sako.— Žiūrint kiek pinigų 
tavo kišenėj ras.“ Ir papasakojo, kaip kartą pagavo 
mano brolį, kai jis buvo įlindęs į vienus namus Perloje. 
Kažkoks šnipas ėjo pro šalį, išsitraukė pistoletą, atstatė 
į brolį ir sako: „Atstumas penki žingsniai — ir marš 
į policijos nuovadą, o jei ne — išvarpysiu kaip rėtį.“ 
O brolis tik nusijuokė, lyg niekuo dėtas, ir sako jam: 
„Ar tu girtas? Aš pas tarnaitę atėjau, ji manęs laukia 
lovoje. Netiki — eikš, iškrėsk, pats pamatysi." Polici- 
ninkas sustojo, o paskui jį apėmė smalsumas, ir jis 
priėjo artyn. Prikišo pistoletą jam prie akies ir, kol 
rausėsi po kišenes, bambėjo: „Tik pamėgink pasiju- 
dinti — akį prakiurinsiu. Jei ir nemirsi, tai vienaakis 
liksi — verčiau stovėk ramiai.“ Ir ištraukė iš kišenės 
pundą banknotų. Mano brolis nusijuokė ir sako jam: 
„Tu savas bernas, o ir aš ne kvailys. Imk sau tuos pi- 
nigus ir paleisk mane, o aš pas tarnaitę gal kitą kartą 

nueisiu.“ Policininkas ir sako: „Aš einu už kertės nu- 
sišlapinti. Jei čia tave rasiu, kai baigsiu, nuvaryslu 
į nuovadą už pareigūno papirkimą.“ Liesasis Igeras dar 
papasakojo, kaip kartą vos nesučiupo jų abiejų prie 
Marijos su kūdikėliu bažnyčios. Nutvėrė, kai jau lin- 
do iš namo, ir vienas policininkas sušvilpė, o jie lei- 
dosi bėgti stogais. Galų gale nušoko į sodą, ir brolis 
išsisuko koją ir šaukia: „Bėk, aš jau sučiuptas!“ O Lie- 
sasis Igeras nenorėjo bėgti vienas ir nuvilko brolį ligi 
kampo — ten buvo geležinė šiukšlių dėžė. Jie sulindo 
į ją, prisispaudė vienas prie kito ir išsėdėjo ten mažne 
be oro kelias valandas, o paskui sėdo į taksi ir nuva- 
žiavo į Kaljao. 

Po to aš Liesojo Igero kelias dienas nemačiau ir gal- 
vojau: ,„Matyt, bus įkliuvęs“, bet po savaitės jį sutikau 
Beljavistos aikštėje, ir vėl mes nuėjome pas kiną išger- 
ti taurelės, parūkyti ir paplepėti. Jis nė žodžiu neužsi- 
minė apie aną pokalbį, kitą dieną irgi, ir sekančias 
dienas taip pat nieko nekalbėjo. Aš kasdien ėjau pas 
Terę mokytis pamokų, bet daugiau jos nebelaukdavau 
išeinant iš mokyklos, užtat kad neturėjau pinigų. Lie- 
sąjį prašyti nedrįsau ir kiauras dienas sukau galvą, 
kur gavus Keletą solių. Kartą mokytoja mums liepė 
nusipirkti naują vadovėlį, ir aš apie tai pasakiau moti- 
nai. Motina stojo piestu, pradėjo šaukti, kad ji ir šiaip 
vos besukrapštanti pinigų pietums ir kad sekančiais 
metais aš jau neisiąs į mokyklą, nes man jau trylika 
metų, ir laikas pačiam pinigą užsidirbti. Menu, vieną 
sekmadienį slapta nuo motinos nuėjau pas krikštatėvį. 
Ėjau daugiau kaip tris valandas, per visą Limą kul- 
niavau pėsčias. Į duris nesibeldžiau, pirma pažvelgiau 
pro langą — ar nepamatysiu jo: bijojau, kad vėl neiš- 
eitų jo pati ir nepameluotų, kaip tada. Bet išėjo ne 
žmona, o duktė, liesa tokia ir bedantė. Ji pasakė, kad 

tėvas išėjęs į kalnus ir grįšiąs tik po kokių dešimties 
dienų. Taip aš ir negalėjau nusipirkti knygos, bet tai 
niekis, man draugai paskolindavo, ir aš vis tiek iš- 
mokdavau pamokas. Blogiausia buvo tai, kad aš nega- 
lėjau Terės pasitikti prie mokyklos. Vieną vakarą, kai 
mes sėdėjome ir mokėmės, o jos teta valandėlei išėjo 
į kitą kambarį, ji tarė: ,„Tu kažkodėl manęs jau nebe- 
pasitinki.“ Aš paraudau kaip vėžys ir sakau: „Aš no- 
rėjau ateiti rytoj. Tu visada išeini lygiai dvyliktą, 
taip?“ Ir tą patį vakarą leidausi pas Liesąjį Igerą į Bel- 
javistės aikštę, bet jo ten nebuvo. Pagalvojau, kad jis 
veikiausiai sėdi tame bare Saens Penjoje, ir nuėjau 
tenai. Žmonių daugybė, prirūkyta tiek, kad kirvis ka- 
botų, šūkauja girti. Kinas mane pamatė ir suriko: 
„Lauk iš čia, snargliau!“ O aš jam pasakiau: ,„Man rei- 
kia pamatyti Liesąjį Igerą, svarbus reikalas.“ Tada ki- 
nas mane pažino ir parodė užpakalines duris. Didelė 
salė prisigrūdusi sausakimšai, triukšmas, klegesys — 
ausys linksta, moterys sėdi už stalų arba visokiems ti- 
pams ant kelių, o tie apglėbę jas bučiuoja. Viena su- 
griebė mane už veido ir tarė: „Ko tau čia reikia, bamb- 
lyė“, o aš atrėžiau: „Užsičiaupk, šliundra!“, ir ji nusi- 
juokė, o girtas vyras, kuris ją glėbesčiavo, pasakė: 
„Ar nori gauti į sprandą? Ko įžeidinėji damą?“ Tuo 
tarpu pasirodė Liesasis. Jis paėmė girtuokliui už rankos 
ir sako: „Čia mano pusbrolis, kas jį užkabins, turės 
reikalą su manimi.“ — „Gerai, Igerai, tik tegu jis neuž- 
gaulioja mano damų. Reikia būti mandagiam, ypač 
jaunystėje.“ Liesasis Igeras mane paėmė už peties ir 
nusivedė prie stalo, už kurio sėdėjo trys vyrai. Aš nė 
vieno jų nepažinojau, du buvo kreolai, o trečias — 
indėnas. Igeras pasakė, kad aš esąs jo draugas, ir liepė 
kinui atnešti taurelę. Aš pasakiau, kad noriu su juo 
pasikalbėti akis į akį. Mes nuėjome išvietėn, ir ten 

aš jam pasakiau: „Man reikia pinigų, Liesasis, dėl die- 
vo meilės, duok porą solių.“ Jis nusijuokė ir davė 
pinigų. O paskui sako: „Klausyk, tu juk atsimeni, apie 
ką mudu tada kalbėjomės? Tai va, tu man padėk. Tu 
man reikalingas. Draugai turi padėti vienas kitam. Tik 
vieną kartą, gerai?“ Ir aš atsakiau: „Gerai, bet tik 
vieną kartą ir mano skolų sąskaiton.“— ,„Sutarta,— pa- 
sakė jis.— Jei išdegs — nesigailėsi." Mes sugrįžome prie 
stalo, ir jis tarė: „Leiskite pristatyti naują kolegą.“ 
Visi trys pralinksmėjo, mane apkabino ir pradėjo su 
manim juokauti. Tuo tarpu prie mūsų priėjo dvi mo- 
terys, ir viena ėmė lįsti prie Liesojo. Ji norėjo jį pabu- 
čiuoti, o indėnas tarė: ,„Neprasidėk su juo, verčiau 
pabučiuok tą bernelį.“ Ir ji pasakė: „Su malonumu.“ 
Visi nusižvengė, o ji pabučiavo man į lūpas. Liesasis 
Igeras ją atstūmė ir man pasakė: „(O dabar eik namo. 
Daugiau čia neateik. Rytoj aštuntą valandą vakaro lauk 
manęs Beljavistos aikštėje prie kino.“ Aš išėjau ir 
stengiausi galvoti tik apie tai, kaip rytoj eisiu pasitikti 
Terės, bet mintys nesimezgė, pernelyg buvau susijau- 
dinęs. Vaizdavausi kuo blogiausią atvejį: policininkai 
mus sučiups, mane išsiųs į pataisos darbų koloniją, Te- 
rė viską sužinos ir nieko nenorės girdėti apie mane.“ 


Jau verčiau koplyčioje būtų buvę visai tamsu. Silp- 
noje blėsuojančioje žvakių šviesoje viskas atrodė labai 
niūriai: ant sienų, ant grindų plokščių virpėjo juodi 
šešėliai — iškraipyti Žmonių ir jų judesių atvaizdai, 
o menkai apšviesti veidai atrodė labai jau rūstūs, be- 
veik grėsmingi. Be to, koplyčioje be atlydos gailiai 
murmėjo kažkieno balsas, vis kartodamas vieną vie- 
nintelį žodį ir paskutinį skiemenį suliedamas su pir- 
muoju į begalinę monotonišką garsų grandinę. Tas 

balsas lyg plonas grąžtas smelkės į širdį, žeidė ją. 
Verčiau jau moteris būtų rėkusi, šaukusis dievo ir 
mergelės Marijos, rovusi sau plaukus, bet ne: tą pat 
akimirką, kai seržantas Pesoa juos atvedė į koplyčią, 
perskyrė į dvi eiles ir pastatė palei sienas abipus kars- 
to, jie išgirdo tą gailų murmesį, sklindantį nuo šaluti- 
nio altoriaus, kur stovėjo suolai ir klausyklos. Praėjo 
nemaža laiko, kol Pesoa davė komandą gerbti ginklu, 
ir jie įvykdė ją be triukšmo, be entuziazmo ir pra- 
dėjo skirti kitus garsus, pajuto, kad koplyčioje yra 
ir daugiau žmonių, ne tik ta gedinti moteris. Į laikrodį 
pažiūrėti negalėjo — stovėjo „ramiai“, tylėdami, per 
pusmetrį vienas nuo kito. Daugiausia, ką jie galėjo 
padaryti, — truputėlį pasukti galvą ir pažvelgti į nu- 
mirėlį; bet jie matė tik juodą blizgantį karstą ir bal- 
tus vainikus. Nė vienas iš stovinčiųjų prie durų ne- 
priėjo prie karsto. Tikriausiai jie buvo priėję anksčiau 
ir dabar stovėjo prie moteries ir stengėsi ją paguosti. 
Mokyklos kapelionas, liūdnas, kaip niekados, keletą 
kartų praėjo pro juos link altoriaus, grįžo į priebaž- 
nytį, priėjo, tur būt, prie ten stovinčių žmonių ir vėl 
grįžo prie altoriaus, nuleidęs akis, nutaisęs reikiamą 
išraišką, taip nesiderinančią su jaunu, žydinčiu spor- 
tininko veidu. Jis nė karto nesustojo prie karsto ir 
nepažiūrėjo į jį. Kadetai jau seniai stovėjo ten, kai 
kuriems jau ir ranka įsmilko nuo sunkaus šautuvo. 
Ir karštis nelabai kankino, nors koplyčia buvo siaura, 
degė visos žvakės, o jie stovėjo su gelumbinėmis pa- 
radinėmis uniformomis. Daugelis suplukę nuo prakai- 
to, bet nesijudino: pėdos pritrauktos viena prie kitos, 
kairioji ranka nuleista, dešinioji spaudžia šautuvo buo- 
žę. Bet jie tik visai neseniai pasidarė tokie rimti. Kai 
Uriostė, atlapojęs duris, kimiu balsu suriko: „„Palaižū- 
nas mirė!" — ir jie pamatė prakaituotą, nuo greito bė- 

gimo persimainiusį jo veidą, drebančią burną, o užpa- 
kaly, už Uriostės peties, Rašytoją, išbalusį kaip numirėlį, 
išsproginusį akis, kai kas net susijuokė. Vos spėjo 
užsitrenkti durys, Garbanius kažkokiu nenusakomu bal- 
su pragydo: „Tikriausiai bus į pragarą pakliuvęs, va 
jergau!“, o kokie trys vaikinai nusijuokė. Bet tai buvo 
ne tas nežabotas, pašaipus kvatojimas, kuris, rodos, su- 
stingsta ore ir tvyro pats savaime, atskirai nuo gerklių, 
iš kurių išėjo; tai buvo trumpas, neraiškus, bejėgiškas 
kikenimas. O kai Albertas sušuko: „Jei dar kuris nors 
mėgins krėsti pokštus — šonkaulius sumalsiu“, jo Žo- 
džiai nuskambėjo kapų tyloje — niekas jam neatsakė. 
Kadetai gulėjo lovose arba stovėjo prie spintų, žiū- 
rėjo į drėgmės išgraužtas sienas, į raudonas grindų 
plokštes, į tamsų dangų pro langą, į trinksinčias prau- 
syklos duris. Visi tylėjo ir beveik nežiūrėjo į kits 
kitą. Paskui pradėjo iš lėto tvarkyti spintas, kloti 10- 
vas, taisyti žygio aprangą, sklaidyti sąsiuvinius, užsi- 
rūkė. Pamažu ėmė megztis ir kalba, tačiau be juokų, 
be patyčių ir net be įprastinių nešvankybių. Šnekėjosi 
pusbalsiu, kaip po signalo gulti, ir apie viską, tik ne 
apie Palaižūno mirtį: prašė kits kitą juodų siūlų, skiau- 
telių, cigarečių, užrašų, laiškinio popieriaus. Pagaliau 
atsargiai, užuolankom, stengdamiesi apeiti patį svar- 
biausią dalyką, pradėjo teirautis: „Kelintą valandą jis 
mirėė“, „Leitenantas Uarina sakė, kad gydytojai jį no- 
rėję antrą kartą operuoti. Gal jis mirė ant operacinio 
stalo?“, „O į laidotuves ar eisime?“ Paskui pradėjo 
nedrąsiai samprotauti: ,„Nusistagaruoti jo amžiuje — 
nieko negali būti blogiau“, „Jau verčiau būtų ten, lau- 
ke, kojas ištiesęs“, ,,Menki juokai — merdėti tris die- 
nas“, „Ir tik du mėnesiai bebuvo like iki mokyklos 
baigimo, jau kad nepasisekė, tai nepasisekė.“ Keletas 
kadetų gromulavo vis tą pačią temą, nė į ką nesi- 

kreipdami, ilgam nutildami. Visi kiti į kalbą nesidėjo, 
tik pritariamai linkčiojo galvas. Paskui pasigirdo švil- 
pukas, ir visi neskubėdami išėjo iš barako. Perėjo aikštę 
ir ramiai sustojo, kur pridera, rikiuotėje nesiginčijo dėl 
vietos, geruoju nusileisdami viens kitam, gražiai išsi- 
lygiavo ir galų gale be įsakymo sustojo „ramiai“. Ir 
per vakarienę beveik nesikalbėjo: didžiulėje valgyk- 
loje jautė įbestus šimtus kadetų žvilgsnių ir girdėjo, 
kaip šunys šnibždasi: „Va šitie iš jo būrio, iš pirmo- 
jo" — ir rodo į juos pirštais. Kramtė iš lėto, be jokio 
pasitenkinimo. Išėjus iš valgyklos, į kitų būrių kadetų 
klausimus tik trumpai ką nors burbtelėdavo arba irz- 
liai, atžarai atsikirsdavo. O vakare, kai sugrįžo į ba- 
raką, visi apspito Arospidę, ir Valjanas visų vardu pa- 
sakė: „Tu eik pas leitenantą ir pasakyk, kad mes nori- 
me stovėti garbės sargyboje.“ Pasigręžęs į kitus, pri- 
dūrė: „Man rodos, kad jis, šiaip ar taip, buvo mūsų 
būrio ir tai yra mūsų pareiga.“ Ir niekas nepaleido 
kandaus žodžio, kai kurie linksėjo galvas, kiti pasakė: 
„Žinoma, žinoma.“ Būrininkas nuėjo pas leitenantą, su- 
grįžo ir liepė apsivilkti išeigines uniformas, užsimauti 
pirštines, kepures, nusiblizginti batus ir po pusvalan- 
džio išsirikiuoti su šautuvais ir užsidėti durtuvus, tik 
nesijuosti baltų diržų. Paskui vėl nusiuntė Arospidę 
pas leitenantą pasakyti, kad jie nori per naktį budėti 
koplyčioje, bet leitenantas neleido. Ir šit jau valanda 
su viršum, kai jie ten stovi, klausydamiesi moteriškės 
aimanų ir skersom dirsčiodami į centre stovintį kars- 
tą, kuris atrodė tuščias. 

Bet jis gulėjo ten. Tuo jie galutinai įsitikino, kai 
leitenantas Pitaluga girgždančiais batais įėjo į koply- 
čią. Kadetai klausėsi to girgždesio, kol leitenantas ar- 
tinosi, paskui ėjo pro juos. Nustebęe pamatė, kad jis 
eina tiesiai prie karsto. Jie stebėjo ji, įsmeigę akis 


247 


į pakaušį: jis sustojo, beveik paliesdamas vieną vaini- 
ką, nuleido galvą, truputį pasilenkė, kad geriau ma- 
tytų, ir taip pastovėjo kurį laiką; paskui jie nejučiom 
krūptelėjo: viena jo ranka staiga pajudėjo ir pakilo 
aukštyn, jis nusiėmė kepurę, greitai persižegnojo, iš- 
sitiesė, atgręžė į juos papurtusį veidą su padėrusiomis 
akimis ir praėjo pro juos. Jie matė, kaip jis pamažu 
dingsta jiems iš akių, jo žingsniai nutolo, ir vėl pasi- 
girdo gailūs nematomos moters rypavimai. 

Ilgai netrukus leitenantas Pitaluga vėl priėjo prie 
jų ir kiekvienam pašnibždėjo į ausį, kad galima nu- 
leisti šautuvus ir stovėti laisvai. Taip jie ir padarė. 
Eilės sujudėjo: kadetai trynėsi pečius ir pamažu, be- 
veik nejučiom, mažino atstumą, skiriantį juos vieną 
nuo kito. Eilėse pakilo negarsus šurmulys, ir nuo to 
pasidarė dar niūriau, dar liūdniau. Paskui kadetai iš- 
girdo Pitalugos balsą. Jie bemat sumetė, kad jis kalba 
su moterimi. Iš balso buvo numanu, kad jis mėgina 
kalbėti tyliai, bet kad tai jam sunkiai duodasi. Jis 
Buvo įsitikinęs, kad būdo tvirtumas ir drąsa daugiau 
ar Mažiau susiję su galinga gerkle, todėl įprato šne- 
kėti kimiai, sodriu bosu. 

Dabar, stengdamasis nuslopinti savo balsą, jis ty- 
liai dudeno, ir.jie girdėjo tik Aranos vardą. Daugelis 
ne iš karto suprato, apie ką eina kalba,— tas, kuris 
gulėjo karste, jiems buvo Palaižūnas. Moteris, matyt, 
nesiklausė Pitalugos, ji vis aimanavo, o leitenantas jau- 
dinosi, protarpiais nutildavo, paskui vėl imdavo kal- 
bėti. 

„Ką sako Pitaluga?"— paklausė Arospidė pro sukąs- 
tus dantis, beveik nekrutindamas lūpų. Jis stovėjo vie- 
nos eilės priešakyje. Už jo stovėjęs Valjanas paklausė 
Pitoną, Pitonas — sekantį, ir tokiu būdu klausimas pa- 
siekė eilės galą. Paskutinis kadetas, stovėjęs arčiausia 

suolų, kur Pitaluga kalbėjosi su moterimi, atsakė: ,„Pa- 
sakoja jai apie Palaižūną.“ Ir pradėjo kartoti paskui 
leitenantą kiekvieną žodį, nieko nepridėdamas ir ne- 
praleisdamas, stengdamasis perteikti net intonaciją. Iš- 
ėjo maždaug taip: „Tai buvo puikus kadetas, visi jį 
labai vertino, pavyzdingas draugas, gabus mokinys, 
dėstytojų numylėtinis, visi liūdi dėl ankstyvos jo mir- 
ties, o kareivinėse viešpatauja sielvartas, jis visada 
vienas iš pirmųjų stodavo į rikiuotę, buvo drausmin- 
gas, žvalus, iš jo būtų išėjęs puikus karininkas, atsida- 
vęs ir narsus, niekad jis nevengė pavojų, pratybose 
gaudavo sunkiausius uždavinius, juos visada įvykdy- 
davo nesvyruodamas ir nepriekaištaudamas; gyvenime 
pasitaiko nelaimių, ir reikia mokėti jas pakelti; visi 
karininkai, pedagogai, kadetai liūdi drauge su šeima; 
pats pulkininkas ateis pareikšti tėvams užuojautos; jis 
bus palaidotas su iškilme, visas penktas kursas eis pas- 
kui karstą su paradine uniforma ir ginklais, jo būrio 
kadetai neš vainikus ir kaspinus; tėvynė neteko vieno 
iš savo sūnų; dabar reikalinga ištvermė ir romumas; 
jis įeis į mokyklos istoriją ir amžinai liks gyvas nau- 
jųjų kartų širdyse; šeima gali niekuo nesirūpinti, mo- 
kykla apmokės visas laidotuvių išlaidas; kai tik suži- 
nojome apie nelaimę, tuojau užsakėme vainikus, pul- 
kininko vainikas — pats didžiausias.“ Naudodamiesi gy- 
vuoju telegrafu, kadetai nepraleido nė vieno žodžio, 
tuo pat metu klausydamiesi netilstančių moters rypa- 
vimų. Protarpiais pasigirsdavo ir daugiau vyriškų balsų. 

Paskui pasirodė pulkininkas. Jie iškart pažino smul- 
kius, skubrius, paukštiškus jo žingsnius. Pitaluga ir 
visi kiti nutilo, ir verksmingas moters balsas dabar 
skambėjo švelniau, tarsi būtų atsitolinęs. Visi įtempė 
dėmesį. Kadetai nepakėlė šautuvų ant peties, bet at- 
sitiesė, suglaudė kojas, nuleido rankas prie juodų siū- 

lių kelnėse. Taip įsitempę, jie ir klausėsi spigaus pul- 
kininko balselio. Jis kalbėjo dar tyliau, negu Pitaluga, 
o gyvasis telegrafas nutraukė savo darbą, taigi tik 
eilės galas girdėjo, ką jis kalba. Jie nematė pulkininko, 
bet aiškiai vaizdavosi jį tokį, koki matydavo kalbantį 
iškilmėse, kai jis, patenkintas savimi, išsitempdavo 
prieš mikrofoną, visus nužvelgdavo išdidžiu žvilgsniu 
ir pakeldavo rankas, lyg norėdamas parodyti, kad ant 
delnų nieko neparašyta. Dabar jis irgi tikriausiai kal- 
bėjo apie kilnias moralines savybes, apie karinį gyve- 
nimą, kuris išugdo sveikus, veiklius žmones, ir apie 
tai, kad drausmė — bet kurios tvarkos pagrindas. Jie 
negalėjo jo matyti, bet gerai vaizdavosi manieringą 
veidą, mažas putlias rankas, kurios, tur būt, šmėš- 
čiojo palei paraudusias moters akis, jei tik nekabojo, 
įsitvėrusios į diržą, juosiantį solidų pilvą. Jie vaizda- 
vosi trumpas jo kojas, plačiai išžergtas, kad būtų leng- 
viau išlaikyti kūno svorį. Jie numanė, kokius pavyz- 
džius jis pateikia, minėdamas nepriklausomybės karo 
ir karo su Čile didvyrius ir kankinius, už tėvynę pra- 
liejusius kilnų savo kraują. Kai pulkininkas nutilo, mo- 
teris jau neverkė. Ir koplyčia jiems pasirodė visai 
kitokia. Kadetai susižvelgė, nežinodami, ką daryti. Bet 
tyla truko neilgai. Pulkininkas, lydimas Pitalugos ir 
civilio juoda eilute, priėjo prie karsto, ir visi trys 
kurį laiką žiūrėjo į jį. Pulkininkas sunėrė ant pilvo 
rankas, apatinė jo lūpa išsišovė į priekį ir uždengė 
viršutinę, vokai buvo pusiau primerkti: tokią išraišką 
jis suteikdavo veidui visais sunkiais atvejais. Leite- 
nantas ir civilis stovėjo greta jo, civilis rankose laikė 
baltą nosinaitę. Pulkininkas pasigręžė į Pitalugą ir kaž- 
ką pašnibždėjo jam į ausį, paskui abu priėjo prie civi- 
lio, ir tas keletą kartų linktelėjo galvą. Paskui visi 
trys sugrįžo ten, į priekį, arčiau altoriaus. Tača mote- 

ris vėl pradėjo aimanuoti. Leitenantas jiems įsakė eiti 
į kiemą, kur antrasis būrys laukė savo eilės, bet netgi 
ten, kieme, jie girdėjo jos verksmą. 

Ėjo po vieną. Pasisukę vietoje, pirštų galais tykino 
link durų, žvilgtelėdami ten, kur stovėjo suolai, — no- 
rėjo pamatyti moterį, bet ją buvo užstoję vyrai, jų 
buvo dar trys, neskaitant pulkininko ir Pitalugos, visi 
labai rimti. Antrojo būrio kadetai laukė kieme, prie 
koplyčios, taip pat su paradinėmis uniformomis ir šau- 
tuvais. Pirmasis būrys išsirikiavo keletas metrų už ant- 
rojo, aikštės pakraštyje. Būrininkas, prikišęs galvą prie 
pirmojo kadeto, patikrino lygiavimą. Paskui paėjo į kai- 
Ię pusę ir suskaičiavo. Kadetai stovėjo nejudėdami ir 
patylom kalbėjosi apie moterį, apie pulkininką, apie 
laidotuves. Po kelių minučių jie susirūpino, ar Pitaluga 
nebus jų užmiršęs. Arospidė vis vaikščiojo palei išsi- 
rikiavusią eilę. 

Kai iš koplyčios išėjo Pitaluga, būrininkas liepė nu- 
tilti ir nuėjo priešais jį. Leitenantas įsakė nuvesti būrį 
į baraką, Arospidė pasuko galvą — ir jau duos įsaky- 
mą, bet tuo tarpu gale eilės pasigirdo balsas: „Vieno 
trūksta.“ Leitenantas, būrininkas ir kai kurie kadetai 
pažiūrėjo į tą pusę, o kiti balsai jau kartojo: „Taip, 
vieno trūksta.“ Leitenantas žengė jų link. Arospidė bė- 
go kiek įkabindamas ir, norėdamas pats įsitikinti, skaitė 
kadetus, lenkdamas pirštus. „Taip, senjore leitenante,— 
tarė jis pagaliau— Mūsų buvo 29, o rikiuotėje 28.“ 
Tada kažkas šūktelėjo: ,,„Nėra Rašytojo.'— „Nėra ka- 
deto Fernandeso, senjore leitenante,'— pasakė Arospi- 
dė. „Ar jis buvo koplyčioje?'— paklausė Pitaluga. 
„Taip, senjore leitenante. Jis stovėjo už manęs."— „Kad 
ir tas nenumirtų“,— sumurmėjo Pitaluga ir davė ženk- 
lą būrininkui sekti paskui jį. 


Jie pamatė jį, vos prisiartinę prie durų. Jis stovėjo 
vidury koplyčios, užstodamas karstą — buvo matyti tik 
vainikai — šautuvas nusviręs į šoną, galva nuknebusi 
ant krūtinės. Leitenantas ir būrininkas sustojo prie 
slenksčio. „Ką jis ten veikia, vėpla tasė— tarė kari- 
ninkas.— Išveskite jį tučtuojau.“ Arospidė žengė į prie- 
kį ir, eidamas pro stovinčiuosius palei duris, žvilgsniu 
susidūrė su pulkininku. Būrininkas linktelėjo ir greitai 
nukreipė akis į šalį. Kai Arospidė paėmė Albertui už 
rankos, tas nė nesukrutėjo. Akimirką pamiršęs savo 
uždavinį, būrininkas pažiūrėjo į karstą: iš viršaus jis 
buvo uždengtas lentomis, išskyrus priekinę dalį, kur 
pro blausų stiklą vos matėsi galva ir beretė. Palaižūno 
veidas buvo išpurtęs ir tarp baltų tvarsčių atrodė tam- 
siai raudonas. Arospidė papurtė Albertą. „Visi jau iš- 
sirikiavę,— tarė jis.— Leitenantas tavęs laukia tarpdu- 
ry. Tu, matyt, nori užsidirbti baudą?“ Albertas nieko 
neatsakė ir nusekė paskui Arospidę kaip lunatikas. 
Aikštėje prie jų priėjo Pitaluga: „Argi jūs taip mėgs- 
tate žiūrėti į numirėlius?“ Albertas ir dabar nieko ne- 
atsakė, nuėjo į rikiuotę ir, varstomas draugų žvilgsnių, 
atsistojo į savo vietą. Vienas kitas paklausė, kas atsi- 
tiko. Tačiau jis nekreipė į juos dėmesio ir, rodos, nė 
negirdėjo, kai po kurio laiko Valjanas, ėjęs greta jo, 
pasakė gana garsiai, kad girdėtų visas būrys: „Žiūrėki- 
te, Rašytojas verkia." 


III 


„Išgyti ji išgijo, tik visą amžių liks raiša. Matyt, ko- 
joje kažkas suaugo kreivai, kauliukas koks nors, kremz- 
lė ar raumuo, aš mėginau ją ištiesinti — kur tau, kieta 
kaip geležinis kobinys, daviausi, daviausi ir vis tiek 

negalėjau atitiesti. Be to gi, Lapausė taip pradėjo 
staugti ir spardytis, na ir palikau aš ją ramybėje. Ji 
dabar beveik jau priprato. Tiktai bėga kažkaip keistai, 
tūpsi į dešine pusę, ir jau visai ne tas išeina: šokteli 
kartą, šokteli antrą ir sustoja. Kur čia nepavargs ant 
trijų kojų! Taip, dabar ji amžinai liks luoša. Ir dar, 
lyg tyčia, ta koja — priekinė, kaip tik ant jos rėmėsi 
stambi jos galva. Taip, nebe tas jau šuo. Ir vaikinai 
ją vadina kitaip — Lapnagė. Tai vis tas Valjanas — 
mėgsta jis visiems pravardes dėlioti. Taip, viskas ap- 
linkui keičiasi, ne tik mano Lapausė; nuo tol, kai aš 
mokykloje, niekad per tokį trumpą laiką nebuvo mo- 
kykloje tiek visokių atsitikimų. Pirmiausia įkliuvo Ka- 
va su chemijos bilietais, teisia jį, nuplėšia jam antpe- 
čius. Tikriausiai jis dabar savo krašte, vargšas, su tais 
laukiniais. Niekas dar nebuvo išmestas iš mūsų būrio, 
ir staiga mums nepasisekė, o jeigu ima nesisekti, tai 
paskui nė galo nebūna, kaip sako mano mama, ir, ma- 
tyt, jos teisybė. Paskui Palaižūnas. Šuniška dalia — ne- 
gana to, kad gavo kulką į pakaušį, priedo dar velniai- 
žin kiek kartų operavo, o ir mirė taip, kad blogiau 
negali būti. Žinoma, mūsų vaikinai apsimeta, kad jiems 
tai nė motais, bet aš matau — sunku jiems. Praeis kuris 
laikas, ir viskas sugrįš į savo vėžes, bet dabar jie kaž- 
kaip ne tokie, iškart matyti. Pavyzdžiui, Rašytojas — 
visai kitas žmogus pasidarė, vaikščioja kaip į galvą 
trenktas, niekas prie jo ir nesikabina, niekas nieko 
nesako, lyg taip ir reikėtų. Daugiausia jis dabar tyli. 
Štai jau keturios dienos, kai jo bičiulis palaidotas, 
rodos, galėtų atitokti, o jam vis blogiau ir blogiau. 
Kada pamačiau, kaip jis prie karsto stovi, pagalvojau: 
„Visai sugniužo iš sielvarto.“ Ką čia šnekėti: bičiuliai 
buvo. Rodos, jis vienas tik ir draugavo su Palaižūnu, 
tai yra su Arana, visoje mokykloje. Ir tai tik paskuti- 

niuoju Metu. Anksčiau Rašytojas taip pat jį tironiza- 
vo ne mažiau užkitus. Ir ko juodu taip susiuostė, ko 
taip sulipo? Vaikinai šaipės iš jų, kiek tik išmanė, 
Garbanius sakė Palaižūnui: „Tai susiradai gerbėją?“ 
Kaip pirštu į akį pataikė: Palaižūnas prisisegė prie 
Rašytojo kaip dagys prie uodegos, akių nuo jo nenu- 
leidžia, sekioja visur ir šnibždasi, kad niekas negir- 
dėtų. Paeina toliau, į vidurį pievos, ir kalbasi. Ir Ra- 
šytojas jį visada užstodavo, jei kas prie jo kibdavo. 
Tik ne atvirai — ne toks jis kvailas. Jei kas nors pri- 
sikabina prie Palaižūno, Rašytojas kaip mat ir čia — 
vienam įgels, iš kito pasijuoks, ir beveik visada jo 
viršus — liežuviu makaluoti jis mokėjo. O dabar nė su 
kuo nevaikščioja ir nejuokauja, vienas slampinėja — 
ir vis kažkoks nusmurgęs. Tas visiems labai krinta 
i akis — anksčiau, būdavo, tik ir žiūri, kur čia kam 
kiaulystę iškrėtus. O jei susikirs su kuo — tiktai klau- 
sykis, ausis pastatęs. Taip, žodžio kišenėje neieškojo, 
mokėjo žmones palinksminti, ir mane per dantį ne kar- 
tą traukė, taip ir niežėdavo nagai jam snukį sumalti. 

Taip, nemažas kliautininkas buvo. O pešdavosi ne 
kaip. Kai susiėmė su Gaidžiu, tas vos nepasmaugė jo. 
Jis kreolas, kaip ir visi, kurie pajūryje gyvena, ir toks 
liesas, kad, rodos, smegenys ištikš, kai su galva duoda. 
Mūsų mokykloje baltukų nedaug. Rašytojas dar pusė 
bėdos, geresnis už kitus. O likusieji — neduok dieve, 
kokioj baimėj gyvena: „Jukš, balta kiaule, gausi į ma- 
kaulę.“ Mūsų būryje jų tik dvejetas, Arospidė irgi 
neblogas vyrukas, tikras eržilas, ištisus trejus metus 
būrininku išbuvo — su galva! Kartą aš jį pamačiau 
gatvėje — marškiniai geltoni, mašina raudona, — tiesiog 
išsižiojau ir liežuvį iškišau. O jau išsipustęs, velnias, 
matyt, pinigingas, tikriausiai Miraflorese gyvena. Ir 
dar keista: būryje jų tik du, 0 nesusiuostė, net nesi- 

šneka, kiekvienas gyvena sau — gal bijo, kad vienas 
kito neišduotų? Jei aš turėčiau pinigų ir raudoną ma- 
šiną, Manes lazda čia neatvarytum. Kokia neuda iš tų 
pinigų, jei tave čia taip pat uja, kaip ir kitus? Kartą 
Garbanius pasakė Rašytojui: „Ir ko tu čia kioksai? 
Tau geriau tiktų kunigų seminarija.“ Garbanius nuo- 
lat kimba prie Rašytojo, aš manau — iš pavydo, jis 
irgi norėtų apsakymėlius rašyti. Šiandien man pasakė: 
„Rašytojas kažkoks apdujęs, nepastebėjai?“ Pastebė- 
jau, kaipgi. Ir kad jis ką nors darytų — ne, nieko ne- 
daro. Drybso kiauras dienas lovoje, lyg miega, lyg 
nemiega. Garbanius tyčia priėjo prie jo ir paprašė pa- 
rašyti apsakymėlį, o jis atsakė: „Nebus daugiau aps5a- 
kymėlių, atsikabink!“ Ir laiškų niekam nerašo, anks- 
čiau pats lakstė, klausinėjo, o gal pinigų jam dabar 
nereikia. Atsikeliam rytą, o jis jau rikiuotėje besto- 
vįs. Antradienį, trečiadienį, ketvirtadienį, šiandien — 
pirmas išeina į kiemą ir smurgso ten, žiūri dievaižin 
kur, lyg nemiegodamas sapnuotų. O kaimynai, kur prie 
stalo su juo sėdi, sako, kad jis nieko nevalgo. „Visai 
sunyko iš sielvarto, — pasakė Valjanas Mendosei,— nei 
pats valgo, nei kitam parduoda, jam nusispiauti, kam 
atiteks, lėkštę kyšt —ir viskas.“ Visai vaikinas pri- 
blokštas — šiaip ar taip, draugas mirė! Keisti žmonės 
tie baltukai, pažiūrėti — vyrai, o širdis — moteriška, ne- 
užsigrūdinusi. Užtat ir Rašytojas sunyko, už visus bai- 
siau sielojasi, kad numirė Palaižūnas, tai yra Arana.“ 


„Ar jis ateis šeštadienį, ar ne? Karo mokykla — tai, 
žinoma, labai gerai, ir uniforma graži, ir visa kita, 
tik niekad nežinai, ar ateis, ar ne.“ Teresa ėjo į San 
Martino aikštę, kavinės ir barai ūžė, visur skambėjo 
juokas ir taurės, kvepėjo alum, viršum stalų raitėsi 

lengvi tabako dūmų debesėliai. „Jis man sakė, kad 
nebus kariškis,— mąstė Teresa— (O jei apsigalvos II 
stos į aukštąją karo mokykląė Koks malonumas turėti 
vyrą kariškį, visą amžių jie kareivinėse, o jei kyla 
karas, žūsta pirmieji. Ir dar juos mėto iš vienos vietos 
į kitą, — ko gero, atsidursi provincijoje ar, neduok die- 
ve, džiunglėse, ten tiek mašalų ir čiabuvių.“ Prie „Bara 
Selos“ ji išgirdo komplimentą — kažkokie jaunuoliai 
pakėlė jos garbei žvilgančias it kalavijai taures, kaž- 
koks vaikinas jai pamojavo, ir dar reikėjo išsilenkti 
girto — jis ėjo tiesiai į ją. „,Ne,— pagalvojo Teresa,— 
Albertas nebus kariškis, jis bus inžinierius. Tik man 
reikės jo laukti dar penkerius metus — labai jau ilgai. 
O jeigu jis paskui nebenorės manęs vesti, aš būsiu 
jau sena, niekas manęs nebepamils.“ Kitomis savaitės 
dienomis čia beveik nieko nebūna. Kai vidurdienį ji 
eina pro tuščius stalus ir knygų kioskus, mato tik 
batų valytojus ir zujančius laikraščių pardavėjus. Ji 
irgi skuba į tramvajų, paskui greitomis papietauja, kad 
laiku sugrįžtų į kontorą. O šeštadieniais ji taip nesku- 
ba, žengia pamažu užsitvenkusiu šaligatviu, žiūrėdama 
priešais save ir slapta džiaugdamasi,— jai malonu klau- 
sytis komplimentų, malonu žinoti, kad šiandien po pie- 
tų nereikės grįžti į Jarbą. O prieš kelerius metus šeš- 
tadienis jai būdavo nemaloniausia diena. Motina bur- 
bėdavo ir bardavosi daugiau, negu kitomis dienomis, 
nes tėvas namo negrįždavo ligi išnaktų. Jis įsiverždavo 
į namus lyg audra, pradvisęs degtine, pagiežingas. Žai- 
buodamas akimis, mosuodamas kumščiais, jis baisingai 
plūsdavosi ir blaškydavosi lyg žvėris geležiniame nar- 
ve, prakeiksmu keikdavo savo skurdą, spardydavo kė- 
des ir trankydavo duris, kol galop nuilsęs griūdavo že- 
mėn ir nutildavo. Tada ji padėdavo motinai jį nu- 
rengti ir paguldyti: jis buvo sunkus, ir ji viena nepa- 

jėgdavo jo pakelti nuo žemės ir nunešti į lovą. Kartais 
tėvas pareidavo ne vienas. Motina įtūžus puldavo ne- 
pažįstamąją, liesomis savo rankomis stengdamasi su- 
braižyti jai veidą. Tėvas pasisodindavo Teresą ant ke- 
lių ir sakydavo, tirtėdamas iš susijaudinimo: „Žiūrėk, 
dukrele, čia įdomiau už japoniškas imtynes.“ Taip 
truko tol, kol kartą viena moteris buteliu prakirto mo- 
tinai antakį — motiną reikėjo nuvežti į ambulatoriją. 
Nuo to laiko ji pasidarė kantri ir tyli. Kai tėvas namo 
grįždavo su kita, ji tiktai gūžčiodavo pečiais, paim- 
davo už rankos Teresą ir išeidavo su ja iš namų. Jos 
nusidangindavo į Beljavistą pas tetą ir parsirasdavo 
tik pirmadienio rytą. Namai biauriai dvokdavo, visur 
mėtydavosi tušti buteliai, tėvas miegodavo kaip negy- 
vas, įkniaubęs veidą į vėmalus, pro miegus keikdavo 
turtuolius ir skųsdavosi neteisybe. „Jis buvo geras, — 
galvoja Teresa, — jis visą savaitę dirbdavo kaip arklys. 
O gerdavo todėl, kad norėjo užmiršti savo vargą. Bet 
jis mane mylėjo, ir niekad nebūtų manes metęs.“ Tram- 
vajus Lima—Čoriljas eina pro raudoną kalėjimo fasadą, 
pro didžiulius balkšvus Teisingumo rūmus, ir staiga 
prieš akis atsiveria žalias gaivus parkas: dideli medžiai 
linguojančiomis nuo vėjo šakomis, lygūs tvenkinių 
veidrodžiai, vingrūs takeliai, apsodinti gėlėmis, o vi- 
dury žalio vejos kilimo — stebuklinga pilis su baltutė- 
lėmis sienomis, statulomis, grotine tvora ir gražiais 
durų plaktukais. „Ir mama nebuvo bloge,— galvoja Te- 
resa.— Tik jai teko daug iškentėti.“ Kada po ilgos 
agonijos tėvas ligoninėje mirė, mama ją atvedė prie 
tetos namo durų, apkabino ir pasakė: ,,„Neskambink, 
kol aš nenueisiu. Man gana, prisikankinau. Dabar gy- 
vensiu tik sau, ir teatleidžia man dievas. Teta tau 
padės.“ Tramvajus privažiuoja arčiau namų, negu eks- 
presas, bet nuo tramvajaus sustojimo vietos namo jai 

reikia eiti per kiemus, o ten daug gauruotų, apiplyšu- 
sių vyrų, ir jie sako begėdiškus žodžius, o kartais mė- 
gina sugriebti už rankos. Šį kartą niekas prie jos ne- 
kibo. Ji matė tik dvi moteris ir šunį: visi trys, apgulti 
spiečiaus musių, uoliai kapstėsi šiukšlių dėžėse. Kie- 
mai tarsi ištuštėję. „Reikia apsiruošti ligi pietų, — pa- 
galvojo ji, — kad vakaras būtų laisvas.“ Ji jau Linsėje, 
tarp žemų palaikių namukų. 


Nuo savo namo kampo Teresa pamatė priekyje, už 
puskvartalio, žmogystą su tamsia uniforma ir balta ke- 
pure; greta, ant šaligatvio krašto, stovėjo odinis laga- 
minas. Ji nustebo, kad žmogus stovi nejudėdamas, kaip 
manekenas,— visai kaip kareiviai prie Vyriausybės rūu- 
mų. Tik anie liemeningi, aukštais batais ir uodeguo- 
tomis kaskėmis, stovi išpūtę krūtines ir aukštai pakėlę 
galvas, o Alberto galva nusvirusi, pečiai nusmukę, ir 
visas jis kažkoks sumankytas. Teresa jam pamojavo, 
bet jis jos nepastebėjo. ,,„Uniforma jam labai tinka,— 
pagalvojo Teresa.— O sagos kaip blizga. Panašus į tuos, 
is karo laivyno mokyklos.“ Ji buvo tik už kelių žings- 
nių, kai Albertas pakėlė galvą. Teresa nusišypsojo, ir 
jis padavė jai ranką. „Kas gi jam?“ — pagalvojo Tere- 
sa. Albertas buvo neatpažįstamas, kažkoks pasenęs, 
kaktoje gili raukšlė, akys įdubusios, skruostikauliai iš- 
sišovę — tuoj, rodos, jie praplėš ploną, blyškią odą. 
Žvilgsnis klaikus, akys tik laksto aplinkui; lūpos 
baltos. 

— Tave ką tik išleido?— paklausė Teresa, įdėmiai 
žvelgdama jam į veidą.— Aš maniau, tu būsi pavakare. 

Albertas nieko neatsakė. Jis kilstelėjo į ją nuvar- 
gusias, užgesusias akis. 

— Tau tinka kariška uniforma,— tyliai pasakė Te- 
resa. 

— Man ji nepatinka, — tarė jis ir vos pastebimai 
šyptelėjo.— Kai tik pareinu namo, tuoj ją nusivelku. 
O šiandien dar nebuvau namie. 

Jis vos-ne-vos krutino lūpas, o balsas buvo neraiš- 
kus, kimus. 

— Kas atsitiko? — paklausė Teresa.— Kodėl tu toks? 
Tu nesveikas? Pasakyk man, Albertai. 


— Ne,— tarė Albertas, nusukdamas akis.— Aš svei- 
kas. Tik nenoriu eiti namo. Norėjau tave pamatyti. — 
Jis delnu pabraukė per kaktą, ir raukšlė išsilygino, 
bet tik akimirką.— Nežinau, ką daryti. 

Teresa laukė, kiek pasvirusi į priekį, ir švelniai Žiū- 
rėjo į jį, kad jis greičiau jai paaiškintų, bet Albertas 
vėl sučiaupė lūpas ir pamažu sugniaužė kumščius. Ji 
staiga sunerimo. Ką pasakyti, ką padaryti, kad jis iš- 
sipasakotų? Kaip jį padrąsinti? Ką jis pagalvos? Jos 
širdis smarkiai tuksėjo. Ji dar palūkuriavo. Paskui 
žingtelėjo artyn ir paėmė jam už rankos. 

— Einam pas mane,— tarė ji.— Papietausi su mumis. 

— Papietausiu?— sutrikęs tarė Albertas ir vėl pa- 
braukė per kaktą.— Ne, kam varginti tetą? Aš čia kur 
nors pavalgysiu, o paskui užeisiu pas tave. 

— Einam, einam, — neatlyžo ji ir paėmė lagaminą.— 
Nesispyriok. Nieko tu nevarginsi. Einam. 

Albertas nuėjo su ja. Prie durų ji sustojo, paleido jo 
ranką ir pašnibždom tarė: ,Nemėgstu, kai tu toks liūd- 
nas.“ Jo žvilgsnis lyg ir sušvelnėjo, veidas nušvito 
dėkinga šypsena ir palinko prie jos. Jie greitai pasibu- 
čiavo. Teresa pasibeldė. Teta Alberto nepažino, jos 
akutės nepatikliai nužvelgė karišką uniformą ir, pasie- 
kusios veidą, nušvito. Riebią tizionomiją nuskaidrino 
šypsena. Sijono kraštu ji nusišluostė ranką ir atkišo 
jam, pažerdama visą virtinę sveikinimų. 


— Labas, labas, senjore Albertai! Kaip aš džiau- 
giuosi. Prašom toliau, prašom. Labai malonu jus ma- 
tyti. O aš jūsų nė nepažinau, su tokia gražia uniforma. 
Manau, kas čia toks galėtų būti, ir niekaip negaliu pa- 
žinti, apžabalau: virtuvė akis gadina, ogi ir senatvė 
atėjo. Prašom toliau, senjore Albertai, labai malonu 
jus Matyti. 

Kai tik jie suėjo į kambarį, Teresa kreipėsi į tetą: 

— Albertas šiandien pietaus pas mus. 

— A?— išsigando teta.— Ką? 

— Jis pietaus pas mus, — pakartojo Teresa. 

Ji žvilgsniu maldavo tetą taip nesistebėti.ir kuo grei- 
čiau sutikti. Bet teta niekaip negalėjo atsigauti: akys 
jai išvirto, apatinė lūpa atvipo, ant kaktos susimetė 
raukšlės; ji buvo tarsi kokioje ekstazėje. Pagaliau at- 
sipeikėjo, pasiraukė ir tarė Teresai: 

-— Eik šen,— apsisuko ir, linguodama it kupranuga- 
ris sunkiu savo kūnu, nuėjo į virtuvę. 

Teresa nusekė paskui ją, užtraukė užuolaidą ir grci- 
tai pridėjo pirštą prie lūpų. Bet to nė nereikėjo — teta 
netarė nė žodžio, tik žiūrėjo įtūžusi, kratydama kumš- 
čius jai prieš veidą. 

Teresa sušnibždėjo: 

— Metisas duos tau skolon iki antradienio. Tylėk, 
arba jis išgirs. Aš paskui viską paaiškinsiu. Jam reikia 
likti pas mus. Teta, nepyk, susimildama, eik, aš įsiti- 
kinusi, kad jis duos skolon. 

— Idiotė!— suriko teta, bet tuoj vėl nuleido balsą 
ir pridėjo pirštą prie lūpų.— Idiotė, — sušnibždėjo ji.— 
Iš galvos išsikraustei. Nori mane į kapą nuvaryti? Jau 
kiek metų jis man neduoda skolon. Mes jam ir taip 
skolingos, aš bijau ten ir akis atkišti, idiote. 

-— Išprašyk ką nors,— tarė Teresa. — Vis ką su- 
galvosi. 

— Idiote!— riktelėjo teta ir vėl nuleido balsą.— Mes 
beveik nieko neturime. Tai gal tu nori viena sriuba jį 
pavaišinti? Netgi duonos nėra. 

— Na, ką jau, teta,— neatlyžo Teresa— Dėl dievo 
meilės. 

Ir, nelaukdama atsakymo, sugrįžo į kambarį. Alber- 
tas sėdėjo kaip stabas. Lagaminas pastatytas ant grin- 
dų, ant jo — kepurė. Teresa atsisėdo greta. Ji atkrei- 
pė dėmesį į jo plaukus: jie buvo nešvarūs, susivėlę. 
Užuolaida prasiskleidė, ir pasirodė teta. Jos veidas, rau- 
donas iš pykčio, spindėjo dirbtine šypsena. 

— Aš bemat sugrįšiu, senjore Albertai. Turiu trum- 
pam išeiti su reikalu. Tuojau apsisuksiu.— Ji sviedė 
į Teresą tulžingą žvilgsnį — O tu eik į virtuvę — ten 
ugnis dega.— Ir išėjo, trenkusi duris. 

— Kas tau atsitiko aną šeštadienį? — paklausė Tere- 
sa.— Kodėl neatėjai? 

— Mirė Arana,— tarė Albertas.— Palaidojome ant- 
radienį. 

— Ką?— tarė ji.— Arana, kuris gyvena kampiniam 
name? Jis mirė? Negali būti. Tu nori pasakyti — Ri- 
kardas Arana? 

— Jį pašarvojo mokykloje,— tarė Albertas. Jo bal- 
sas skambėjo abejingai, gal tik kiek alsiai; žvilgsnis 
vėl klaidžiojo kažkur toli. — Jo neatidavė namiškiams. 
Tai atsitiko praeitą šeštadienį, per pratybas. Mes mo- 
kėmės šaudyti. Jam peršovė galvą. 

— Tiesa, aš. ..— pasakė Teresa, kai jis nutilo; ji su- 
mišo.— Aš jo beveik nepažinojau. Bet vis tiek labai 
gaila. Tai baisu!— Ji padėjo ranką jam ant peties.— 
Jūs buvote su juo viename būryje? Ir todėl tu toks 
nusiminęs? 

—- Iš dalies — taip, — iš lėto pratarė jis.— Jis buvo 
mano draugas, o be to... 

— Bet kodėl tu toks pasikeitęsė— paklausė Teresa.— 
Gal dar kas nors atsitiko?— Ji priėjo ir pabučiavo |įį 
i skruostą. Jis nė nesujudėjo, ir ji nukaitusi atsitiesė. 

— Tau atrodo, to maža?— užsidegė Albertas.— Tau 
atrodo, tai niekis, kad jis mirė?.. O aš net nepasikal- 
bėjau su juo. Jis mane laikė savo draugu, 0 aš... 
Tavo manymu, tai niekis? 

— Kodėl tu taip kalbi su manim?— tarė Teresa.— 
Sakyk tiesą, Albertai. Už ką tu supykai ant manęs? Gal 
tau kas nors apie mane ką pasakė? 

— O tau nusispiauti, kad mirė Arana?— tarė jis, pa- 
kėlęs balsą.— Tu juk girdi, aš kalbu apie Araną! Ko- 
dėl tu galvoji apie kitką? Tu tik galvoji apie save 
ir. ..— jis sustojo; kai jis pradėjo šaukti, Teresos aky- 
se sužibo ašaros, lūpos suvirpėjo.— Atleisk... aš kal- 
bu ne tai, kas reikia. Aš nenorėjau tavęs įžeisti. Per 
tas dienas tiek daug pergyvenau, nervai man pakriko. 
Neverk, Teresita, neverk. 

Jis ją prisitraukė prie savęs. Teresa padėjo galvą 
jam ant peties, ir juodu pasėdėjo taip truputį. Paskui 
jis pabučiavo ją į skruostą, į akis, į lūpas. 

— Žinoma, man labai jo gaila,— tarė Teresa.— 
Vargšelis. Bet tavo veidas buvo toks persimainęs, kad 
aš išsigandau, galvojau, tu pyksti ant manęs už kažką. 
O kai tu užrikai, buvo baisu, aš niekada tavęs tokio 
nemačiau. Kad tu žinotum, kokios buvo tavo akys! 

— Teresa, aš noriu tau kai ką pasakyti. 

— Ką?— paklausė ji, jos skruostai nuraudo, ji 
džiaugsmingai nusišypsojo.— Sakyk, aš viską noriu ži- 
noti apie tave. 

Niūriame jo veide pasirodė baikšti, nejauki šypsena. 

— Na ką?— tarė ji — Sakyk, Albertai. 

— Aš tave labai myliu, — tarė jis. 

Durys atsidarė, ir jie greit atšoko vienas nuo kito; 
odinis lagaminas parvirto, kepurė nusirito ant Žemės, 
ir Albertas pasilenkė jos paimti. Teta veidmainiškai 
šypsojosi. Rankose ji turėjo ryšulį. Kol abi jos taisė 
pietus, Teresa už tetos nugaros jam siuntė bučinius. 
Paskui kalbėjosi apie orą, apie ateinančią vasarą ir 
apie filmus. Tik per pietus Teresa papasakojo tetai 
apie Aranos mirtį. Ši pradėjo visu balsu rypuoti, kelis 
kartus persižegnojo, nuskundė tėvus, ypač vargšę mo- 
tiną, ir pasakė, kad dievas nežinia kodėl didžiausias 
nelaimes siunčia geriausioms šeimoms. Buvo net be- 
pravirkstanti, bet galų gale tik perbraukė per sausas 
akis ir kelis kartus nusičiaudėjo. Po pietų Albertas pa- 
sakė, kad jam reikia eiti. Tarpdury Teresa dar kartą 
paklausė: 

— Tu tikrai ant manęs nepyksti? 

— Ne, garbės žodis. Už ką turėčiau ant tavęs pykti? 
Tik gal mes negreitai pasimatysime. Tu rašyk man 
į mokyklą kiekvieną savaitę. Paskui aš tau viską pa- 
aiškinsiu. 

Vėliau, kai Albertas dingo Teresai iš akių, ją apėmė 
abejonės. Ką reiškia šis įspėjimas? Kodėl jis taip staiga 
išėjo? Ir ūmai ji suvokė: „Jis myli kitą ir neišdrįso 
man pasakyti, dėl to kad aš jį pakviečiau pietų.“ 


„Mes pirmą kartą išėjome į Perlą. Liesasis Igeras 
paklausė, kaip geriau — sėsti į autobusą ar leistis pės- 
tiems. Mes patraukėme žemyn Progreso bulvaru ir kal- 
bėjomės apie daug ką, tik ne apie tai, ką ruošėmės 
daryti. Liesasis, rodos, visai nesinervino, atvirkščiai, 
jis buvo ramesnis, negu paprastai, ir aš pagalvojau: 
jis tiesiog nori mane padrąsinti — juk aš buvau nei 
gyvas, nei miręs iš baimės. Liesasis nusivilko megz- 

tinį, pasakė, kad jam karšta. O man buvo šalta, visą 
kelią drebėjau ir kelis kartus stojau nusišlapinti. Kai 
pasiekėme Kariono ligoninę, staiga kažkas iššoko iš 
už medžių. Aš šastelėjau į šalį, šaukiu: ,„Liesasis, po- 
licija!“ O pasirodo, čia būta vieno iš tų vakarykščių, 
kur sėdėjo su juo pereitą naktį bare. Žvelgė jis niū- 
riai — nervinosi. Juodu pradėjo kalbėti savo žargonu, 
aš ne viską supratau. Mes ėjome toliau, o paskui Lie- 
sasis tarė: „Sukime čionai!“ Mes pasukome iš grindi- 
nio ir nudrožėme per lauką. Buvo tamsu, aš vis klupau. 
Nepriėjus Palmos prospekto, Liesasis tarė: ,„Sustokime 
ir viską aptarkime.“ Mes susėdome, ir Liesasis man pa- 
aiškino, ką aš turiu daryti. Jis pasakė, kad name nie- 
ko nėra ir kad jie padės man užlipti ant stogo. Nuo 
ten aš turėsiu nusileisti į vidinį kiemą ir įlįsti į namą 
pro mažą neistiklintą langelį. Paskui reikės atidaryti 
vieną langą nuo gatvės, sugrįžti čia, kur jie sėdi, ir 
laukti. Liesasis keletą kartų pakartojo visus nurody- 
mus ir ypač nuodugniai išaiškino, kurioje vietoje yra 
langelis. Matyti, jis gerai pažinojo namą, viską man 
smulkiai nupasakojo, kas ir kaip. Aš jo neklausinėjau, 
ką man reikės daryti, o tiktai klausiau, kas man gali 
atsitikti: „Ar tu tikrai žinai, kad ten nieko nėra? O jei 
ten yra šunų? Ką daryti, jeigu nutvers?“ Liesasis mane 
ramino. Paskui atsigręžė į antrąjį ir pasakė: „Eik, Ku- 
lepe.“ Tas leidosi link bulvaro, ir mes jį pametėme iš 
akių. Tada Liesasis mane paklausė: ,,„Baisu?'— „Taip,— 
sakau, — truputį. — ,„Man irgi, — atsako, — bet tai nie- 
ko. Visi mes bijome.“ Pasigirdo švilpesys. Liesasis pa- 
kilo ir tarė: „„Drožiam. Tai reiškia, kad arti nieko nė- 
ra.“ Aš visas ėmiau drebėti ir sakau jam: „,Liesasis, 
aš verčiau grįžtu į Beljavistą.“— „,„Nekvailiok,— sako. — 
mes per pusvalandį viską apdorosime.“ Priėjome bul- 
varą, o ten vėl pasirodė Kulepė. „„Tylu aplinkui kaip 

kapinėse, — sako tas,— net katės nematyti.“ Namas bu- 
vo didelis, tikri rūmai, ir visai tamsus. Apsukome jį 
aplinkui. Liesasis Igeras ir Kulepė mane pakylėjo, pa- 
dėjo užsiropšti ant stogo. Dabar man praėjo bet kokia 
baimė. Norėjosi tik kuo greičiau viską baigti. Aš per- 
lipau per kraigą ir kieme pamačiau medį. Jis, kaip ir 
sakė Liesasis, augo visai prie pat sienos. Aš tyliai nu- 
sliuogiau juo žemyn, net rankų nesusibraižiau. Lange- 
lis buvo labai mažas, ir aš išsigandau, pamatęs, kad 
jis užkaltas vieliniu tinkleliu. ,,Apgavo“,— manau sau. 
Ne, tinklelis visai surūdijes, aš jį spustelėjau, ir jis 
subyrėjo. Ėmiau rangytis vidun, susibraižiau nugara ir 
kojas, jau maniau, kad įstrigsiu. Viduje tamsu, nieko 
nematyti. Kas žingsnis vis bakst galva čia į baldus, čia 
į sieną. Į kurį kambarį tik įeinu, visur tamsu, nors 
i akį durk, ir langų nematyti. Aš jaudinuosi, kliūvu 
už baldų — baladojuosi, visai paklydau. Laikas bėga, 
o langų vis nematyti. Užkliudžiau stalą — kažkokia va- 
za ar kuris kitas indas nulėkė ant grindų ir sudužo. Aš 
vos nepravirkau ir staiga matau — kampe šviesa, tokie 
siauri ruoželiai. Vadinasi, aš todėl nemačiau langų, kad 
jie buvo užleisti storomis užuolaidomis. Pažiūriu pro 
plyšį — ogi bulvaras, bet nei Liesojo, nei Kulepės ne- 
matyti, ir baisiai išsigandau. ,,Na,— manau,— užgriuvo 
policija, jie paspruko, mane vieną paliko.“ Žiūriu žiū- 
riu, 0 jų vis nėra ir nėra. Staiga visa baimė išgaravo, 
man į viską nusispiauti. ,,Tegu sau, — galvoju.— Aš vis 
tiek mažametis, mane tik išsiųs į koloniją.“ Atidarau 
langą ir šoku į gatvę. Nušokau, girdžiu žingsnius ir 
Liesojo balsą: „(Vyras esi. Dabar sėsk ant žolės ir nie- 
kui: neik.“ Aš perbėgau gatvę, atsiguliau ir galvoju, 
ką reikėtų daryti, jei staiga pasirodytų policija. Kartais 
suvis užmirštu, kur esu, lyg viskas čia — tik sapnas, 
0 aš guliu lovoje ir matau Teresos veidą — oi, kaip no- 

risi ją pamatyti ir pasikalbėti. Aš taip įsisvajojau, kad 
nepastebėjau, kaip sugrįžo Liesasis ir Kulepė. Atgal 
ėjome dykvietėmis. Liesasis tame name nuglemžė daug 
visokių daiktų. Mes sustojome po medžiais priešais li- 
goninę. Liesasis ir Kulepė viską supakavo į keletą ry- 
šulių. Prieš pat miestą Kulepė man tarė: „Na, bičiuli, 
tu gavai ugnies krikštą.“ Liesasis man padavė keletą 
ryšulių, kad aš juos paslėpčiau, mes nusipurtėme kel- 
nes ir nugrandėme purvą nuo batų. O paskui ramiau- 
siai patraukėme į aikštės pusę. Liesasis man pasakojo 
anekdotus, ir aš garsiai juokiausi. Jis mane palydėjo 
iki namų ir tarė: „Tu elgeisi kaip tikras draugas. Rytoj 
pasimatysime — gausi savo dalį.“ Aš pasakiau, kad pi- 
nigų man labai reikia šiandien, nors ir nedaug. Jis 
man davė dešimties solių banknotą. „Čia tik dalis, — 
sako.— Rytoj gausi daugiau, jei šiandien viską par- 
duosiu.“ Dar niekad nebuvau turėjęs tiek pinigų. Aš 
galvojau, ką būtų galima nupirkti už dešimt solių. Man 
mėklinosi daug visokių daiktų, bet vis negalėjau ga- 
lutinai nuspręsti; tik tiek težinojau, kad rytoj išleisiu 
penkis realus kelionei. Tr šit nutariau: ,,„Padovanosiu 
jai ką nors.“ Valandų valandas svarsčiau, kas čia rei- 
kėtų nupirkti: gal sąsiuvinių, gal kreidos, o gal saldai- 
nių ar net kanarėlę. Kitą dieną, kai išėjau iš mokyk- 
los, dar nebuvau sugalvojęs. Tada atsiminiau, kad ji 
kartą prašė pyragių komiksų pasiskaityti. Nuėjau į laik- 
raščių kioską ir nupirkau tris komiksus: du nuotykių 
lr vieną apie meilę. Tramvajumi važiavau labai paten- 
kintas, į galvą lindo visokios mintys. Aš jos palau- 
kiau, kaip paprastai, prie krautuvės Alfonso Ugartės 
gatvėje ir, kai ji išėjo, tuoj pat prisistačiau. Pasisvei- 
kinome, paduodami vienas kitam ranką, ir aš užve- 
džiau kalbą apie jos mokyklą. Komiksus laikiau po pa- 
žastimi. Jinai jau seniai dirsčiojo į juos ir, kai ėjome 


266 


per Bolognesio aikštę, paklausė: ,„Tu čia komiksus ne- 
šiesi. Puiku. Tu man paskui duosi, kai perskaitysič“ 
Aš atsakiau: „Aš juos nupirkau tau.“ Ji tarė: „„Rim- 
tai?" — „Žinoma, — sakau.— Še, imk.“— „Labai ačiū.“ Ir 
ėmė vartyti juos eidama. Aš pastebėjau, kad ilgiausiai 
vartė tą, kur apie meilę. Pagalvojau: „Reikėjo nu- 
pirkti tris tokius, Matyt, nuotykiais ji mažai domisi." 
O Arikos prospekte ji pasakė: ,„Kai perskaitysiu, duo- 
siu tau.“ Aš atsakiau: „Gerai.“ Mes nutilome. Staiga 
ji tarė: „Tu labai geras.“ Aš nusijuokiau ir atsakiau: 
„Ką tu čia!“ 


„Reikėjo jai viską papasakoti, gal būtų ką patarusi. 
Paklausti: ,„Manai, aš veltui į visa tai įsivėliau, juk ir 
man už tai klius?“ Aš įsitikinęs. Įsitikinęs? Ne, manęs 
neapgausi, aš Mačiau tavo veidą, šunie, prisiekiu, tu 
brangiai užmokėsi. O vis tiek aš juk privalau...“ Siai- 
ga Albertas atsipeikėjo ir nustebo, pamatęs plačią pie- 
vą, kur Leonsijo Prado kadetai rikiuojasi Liepos 28-o0sios 
paradui. Kaip jis čia atsidūrė? Tuščia pieva, oras vė- 
sus, pučia lengvas vėjelis, blausi vakaro žaros šviesa, 
viskas primena mokyklą. Jis pažiūrėjo į laikrodį: jau 
trys valandos, kai jis bastosi po miestą — eina kur akys 
veda. „O gal eiti namo, atsigulti į lovą, pakviesti py- 
dytoją, išgerti migdomųjų vaistų, išmiegoti visą mėne- 
sį ir viską užmiršti: savo vardą, Teresą, mokyklą, pra- 
sirgti kad ir visą gyvenimą, kad tik nieko nereikėtų 
atsiminti.“ Jis apsisuka ir eina atgal. Sustoja prie Chor- 
chės CČaveso paminklo; prietemoje — nedidelis trikam- 
pis ir sparnuotos figūros, nulipintos tartum iš dervos. 
Mašinų srautas plūsta prospektu, ir Albertas laukia 
prie sankryžos drauge su kitais pėsčiaisiais. Kai srau- 
tas sustoja ir susitvenkę žmonės eina per gatvę pro 

mašinų radiatorius, jis lyg apdujęs spokso į raudoną 
šviesoforo akį ir nejuda iš vietos. „Jei būtų galima 
viską pasukti atgal, aš pasielgčiau kitaip. Tą nakti, 
pavyzdžiui, būčiau tik paklausęs, kur Jaguaras. Jeigu 
jo nėra — baigta, man galvos neskauda, ar jo striukę 
pavogė kas, ar ne, ir tegu kiekvienas daro, kaip išma- 
no, — tada aš būčiau ramus, neturėčiau rūpesčių, klau- 
syčiau sau ramiai mamytės giesmelės: „„Albertai, tavo 
tėvas vėl per dienas ir naktis valkiojasi su šliund- 
rom“,— ir baigtas kriukis.“ O dabar jis stovi Liepos 
28-0sios prospekte ir laukia ekspreso; baras liko toli. 
Eidamas pro barą, jis tik probėgšmiais žvilgtelėjo į ji, 
bet galvoje vis dar kleganti salė, ryški šviesa ir garai, 
plūstą pro duris į gatvę. Privažiavo ekspresas, Žmonės 
sulipo, konduktorius paklausė: „(O jūs?“, bet Albertas 
abejingai žiūri į jį, ir tas gūžteli pečiais, uždaro duris. 
Albertas apsigręžia ir trečią kartą mina bulvaru tą pati 
kelią. Priėjęs barą, pasuka i duris. Triukšmas užgožia 
jį iš visų pusių, šviesa žlibina akis, jis tankiai mirksi. 
Pro tabako dūmus ir svaigų degtinės tvaiką jis eina 
prie bufeto. Paprašo telefono knygos. „Tur būt, jau 
kirmėlės ėda jį, tur būt, pradėjo nuo akių, juk jos 
minkštutės, štai jos ropoja per kaklą, sugraužė nosį, 
ausis, palindo po nagais, ryja mėsą, tikrą puotą, tur 
būt, išsitaisė. Reikia paskambinti kuo greičiausiai, kol 
dar kirmėlės nepradėjo savo darbo, kol jo nepalaidojo, 
kol nenumirė, greičiau, greičiau." Triukšmas jį erzina, 
neduoda susikaupti, rasti knygoje reikalingą vardą. Pa- 
galiau randa. Greitai nukelia ragelį, nori surinkti nu- 
merį, bet ranka pakimba ore, per keletą milimetrų 
nuo disko, ausyse spengia. Per metrą nuo savęs, už 
bufeto, jis mato baltą kitelį sulamdytais atvartais. Su- 
renka numerį ir laukia. Tyla, vienodas klegesys, tyla. 
Jis apsidairo. Salės kampe kažkas kelia taurę į damos 

sveikatą; kiti pritaria, kartoja jos vardą. Telefonas pyp- 
si lygiais pertrūkiais. „Klausau“, — atsiliepia ragelyje 
balsas. Jis nutirpsta, jam užgniaužia gerklę. Balta dėmė 
priešais jį sujuda, artinasi prie jo. „Prašom pa- 
kviesti leitenantą Gamboą“,— sako Albertas. ,,„Ameri- 
koniškas viskis, — sako balta dėmė, — šlykštynė. O ang- 
liškas — visai kas kita.“ — ,.Prašom palaukti, — sako bal- 
sas,— tuoj pakviesiu.“ Jam už nugaros kelia tostą: „Jos 
vardas Letisija, ir man ne gėda prisipažinti, kad aš ją 
myliu, vyručiai. Vedybos — rimtas žingsnis, bet aš ją 
myliu, ir vedu metisę, vyručiai.“ ,„Viskis,— pakartoja 
dėmė, — Scotch. Geras viskis. Škotiškas, angliškas, vis 
tiek. Ne amerikoniškas, o škotiškas arba angliškas.“ 
„Ąlio?“— girdėti ragelyje. Jis krūpteli ir kiek atitrau- 
kia ragelį nuo ausies. „„Alio,— sako leitenantas Gam- 
boa.— Kas prie telefono?“ „Paūžiau — ir užteks, vyru- 
čiai. Nuo šios dienos aš rimtas žmogus. Dabar reikės 
dirbti iki devinto prakaito, reikės nešti namo kuo dau- 
giau pinigų, kad mano gražuolė būtų patenkinta.“ „„Ar 
čia leitenantas Gamboa?“ — klausia Albertas. „Mon- 
tesjerės degtinė — pamazgos,— tikina baltoji dėmė.— 
O Motokatės — kas kita.“ „Taip, aš. Kas kalba?" — 
„Kadetas,— atsakė Albertas.— Penkto kurso kadetas“. 
„Į mano metisiukės ir mano draugų sveikatą.“ „Kas at- 
sitiko, kadete?“ „Geriausia pasaulyje degtinė, — įtikinė- 
ja balta dėmė, paskui pasitaiso:— Viena iš geriausių, 
senjore, Motokatės degtinė.“ „Jūsų pavardė?'— klau- 
sia Gamboa. „Aš turėsiu dešimt vaikų, ir visi bus ber- 
niukai, kad galėčiau juos pavadinti savo draugų var- 
dais. Nė vieno nepavadinsiu savo vardu, tiktai jūsų, 
vyručiai.“ „Araną nušovė,— sako Albertas.— Aš žinau, 
kas. Ar galima pas jus užeiti?" — „Jūsų pavardė?“ — 
klausia Gamboa. „Jei norite nudvasinti dramblį, duo- 
kite jam Motokatės degtinės.“ „Kadetas Albertas Fer- 

nandesas, senjore leitenante. Pirmas būrys. Ar galima 
pas jus užeiti?“ — „Ateikite tuojau pat, — sako Gam- 
boa.— Bolognesio gatvė, 327. Barankas."— Albertas pa- 
kabina ragelį. 


Visi pasikeitė, tur būt, pasikeičiau ir aš, tik to ne- 
matau. Jaguaras, tas baisiai pasikeitė. Piktas, kaip žvė- 
ris, žodžio jam nepasakysi, prieisi paklausti ko nors, 
papiroso paprašysi ar ko — išsyk pasiunčia tave vel- 
niop. Nieko girdėti nenori, kas kiek — išsivieps piktai 
kaip prieš peštynės, vos-ne-vos jį nuramdai: ,Jagua- 
rai, ką tu čia, tik nepyk, aš juk nieko blogo nepasa- 
kiau, ko gi šiaušies?“ O tu jam teisinkis ar nesiteisink, 
jam nagai vis tiek dilga, per tas dienas jau ne vienam 
kliuvo. Toks jis ne tik su kitais, bet ir su manimi, ir 
su Garbaniumi, stebiuosi, kaip jis gali taip elgtis su 
mumis, juk mes Ratelio nariai. Bet aš žinau, kodėl 
Jaguaras taip pasikeitė, — tai dėl Kavos, galima jį su- 
prasti. Tevaidina jis sau, kad jam į viską nusispiauti, 
o juk matyti: kai tik Kavą išmetė, jis visai kitoks pa- 
sidarė. Niekad nemačiau jo tokio įniršusio — veidas 
tik krūpčioja, keikiasi šlykščiausiais žodžiais, grasina; 
viską paleisiu dūmais, viską išdaužysiu, nakčia kari- 
ninkų korpusą padegsiu, pulkininkui pilvą paleisiu, žar- 
nas aplink kaklą apvyniosiu. Rodos, bus jau metai, 
kaip mes visi trys buvom susirinkę paskutinį kartą. 
Tada Kavą įmetė į karcerį, o mes spėliojome, kas ga- 
lėjo pakišti liežuvį. Kur čia teisybė — Kava ten su 0ž- 
komis, šleikštu jam, galuojasi vargšas, o skundikas 
vaikščioja sau ir švilpauja. Taip, nelengva, manau, bus 
jį surasti. Tikriausiai karininkai jį papirko, pinigų da- 
vė. Jaguaras pasakė: ,„Nepraeis nė dvi valandos, ir aš 

ji išaiškinsiu. Ką ten dvi — per valandą surasiu. Tik 
šniukštelėsiu — iškart užuosiu išgamą. Bet kur ten, tik 
laukinį galima užuosti ar šiaip nužiūrėti, o tikrieji šun- 
snukiai moka kailį vartyti. Tikriausiai dėl to jis ir 
siunta, tik va su mumis turėjo kitaip elgtis, juk mes 
su juo visada išvien. Nesuprantu, kodėl jis nuo mūsų 
visų atsimetė. Tu prie jo, o jis jau ir siunta, tuoj tuoj 
šoks ant tavęs ir įkąs; labai jau teisinga jo pravardė --—- 
geresnės nesugalvosi. Nelįsiu daugiau — ko gero, dar 
pagalvos, kad šunuodegiauju, o man tik šiaip sau no- 
rėjosi bičiuliškai pasikalbėti. Vakar mudu tik per ste- 
buklą nesusikibom, nežinau, kaip aš susilaikiau, reikė- 
jo jį atsakančiai pamokyti, ragus aplaužyti — aš tai jo 
nebijau. Kada kapitonas mus sušaukė į aktų salę ir 
pradėjo kalbėti apie Palaižūną, kad, esą, kariuomenėje 
brangiai reikia užmokėti už klaidas, įsikalkite sau į gal- 
vas: čia ginkluotosios pajėgos, o ne zoologijos sodas, 
jei taip atsitiktų karo metu, už neatsakingą elgesį jis 
būtų apkaltintas tėvynės išdavimu. Ech, po velniais, 
kiekvienam kantrybės pristigtų, girdint, kad šitaip ko- 
neveikia numirėlį. Tau pačiam, Piranja, niekše, kulką 
į pakaušį suvaryti reikėtų. Ir ne aš vienas įtūžau, O visi, 
iš veidų buvo matyti. Ir pasakiau: „Jaguarai, negražu 
taip dergti mirusį, užčiaupkim nasrus kapitoniukui.“ 
O jis man: „Tylėk, stuobry, kol tavęs neklausia. Dar 
leptelėsi žodį — pasigailėsi.“ Jis ligonis, iš tikrųjų, nor- 
malūs žmonės taip nedaro, jam galvoj pasimaišė, jis 
tiesiog kvanktelėjo. Nemanyk, kad tu man labai reika- 
lingas, Jaguarai, aš dėl to prie tavęs šliejausi, kad no- 
rėjau smagiau laiką praleisti, o dabar jau viskas, bai- 
gėsi šita muzika, ir mes daugiau nepasimatysime. Išei- 
siu iš mokyklos, ir nė vieno matyti nenorėsiu — tik 
Lapausę išsinešiu, ir ji gyvens pas mane. 

Albertas eina tyliomis Baranko gatvėmis, pro senus 
aptriušusius namus. Nuo gatvės juos skiria darželiai. 
Aukšti šakoti medžiai meta ant fasadų išsikėtojusius 
šešėlius. Retkarčiais nudunda pro šalį grūste prisigrū- 
dęs tramvajus, pro langus liūdnai žiūri žmonės. „Rei- 
kėjo viską jai papasakoti, tu tik pažiūrėk, kaip išėjo, 
jis buvo tave įsimylėjęs, mano tėvelis per dienas ir 
naktis su šliundromis, motina tyliai neša savo kryželį, 
meldžiasi, bėgioja pas jėzuitą, Turčius ir Mažylis ple- 
pa niekus pas..., klausosi plokštelių svetainėje pas. .., 
šoka pas..., tavo teta raitosi kaip ungurys keptuvėje, 
pietų virti nėra iš ko, O jį graužia kirmėlės už tai, kad 
jis norėjo pamatyti tave, o tėvas jo neleido, kaip, ta- 
vo mManymu,--tai juokas?“ Albertas išlipo iš tramva- 
jaus prie „Ramiojo tvenkinio“. Žolėje, po medžiais, po- 
relės ir šeimos mėgaujasi nakties vėsa, tvenkinyje ties 
valtimis grūda čiulkinį uodai. Albertas pereina parką, 
sporto aikštelę; alėjos žibintai šviečia sūpuokles ir 
skersinį. Lygiagretės, kalnelis, trapecija ir velnio ratas 
skendi tamsoje. Jis eina link apšviestos aikštelės, ap- 
lenkia ją, pasuka į Krantinę, matomą gilumoje, už 
aukšto balto pastato, įkypai nušviesto žibintų. Kranti- 
nėje prieina prie parapeto ir žiūri Žemyn: jūra čia ne 
tokia, kaip Perloje, ten įi audringa, naktimis piktai 
riaumoja, čia — lygi, rami kaip ežeras. „Tu juk 1roi 
kalta, kai aš pasakiau, kad jis mirė, tu neverkei ir jo 
negailėjai. Tu irgi kalta, o jei aš būčiau pasakęs, kad 
Jį užmušė Jaguaras, tu būtum paklaususi: „Negi tikras 
jaguaras? Vaigšelis!' — ir taip pat nebūtum apsiverku- 
si, o jis dėl tavęs iš galvos ėjo. Tu kalta, tau tik rū- 
pėjo, kad aš į tave ne taip žiūriu. Auksakojė — kekšė, 
bet jos širdis švelnesnė." 

Štai ir senas dviaukštis namas su balkonais į tuščią 
darželį. Tiesus takelis eina nuo surūdijusios tvoros ligi 

namo durų — senoviškų durų, papuoštų nudilusiais rai- 
žiniais, panašiais į hieroglifus. Albertas beldžia kuimš- 
čiu. Laukia kelias sekundes, paskui pamato skambutį, 
paspaudžia mygtuką ir greit atitraukia ranką. Girdėti 
žingsniai. Jis pasitempia. 

— Prašom,— sako (Gamboa ir jį praleidžia pirma 
savęs. 

Albertas įeina, girdi, kaip jam už nugaros užsitren- 
kia durys. Gamboa eina ilgų pustamsiu koridoriumi. 
Albertas seka paskui jį ant pirštų galų. Jis beveik lipa 
leitenantui ant kulnų; jei tas staiga sustotų, jis užgriūtų 
ant jo. Bet Gamboa nesustoja; gale koridoriaus jis 
atidaro duris ir įeina į kambarį. Albertas pasilieka ko- 
ridoriuje. Gamboa uždega šviesą. Ir šit jie svetainėje. 
Sienos žalios, ant jų kabo paveikslai paauksuotais rė- 
mais. Kažkoks vyriškis su bakenbardais, su senoviška 
barzdele ir smailais susuktais ūsais, įdėmiai žiūri į Al- 
bertą iš senos pageltusios fotografijos. 

— Sėskitės,— sako Gamboa, rodydamas krėslą. 

Albertas sėdasi, ir jo kūnas nusileidžia minkštai it 
per sapną. Staiga jis susigriebia, kad nenusiėmė ke- 
purės. Nusiima, sumurma pro dantis atsiprašymo žo- 
džius. Bet Gamboa negirdi, jis stovi nugara į jį ir daro 
duris. Paskui atsisuka, prieina, sėdasi priešais jį ant 
kėdės raižytomis kojomis. 

— Albertas Fernandesast— klausia Gamboa, žiūrė- 
damas tiesiai jam į akis.— Pirmo būrio, sakėte? 

— Taip, senjore leitenante,— Albertas palinksta 
i priekį, ir krėslo spyruoklės lengvai sugirgžda. 

— (Gerai, — sako Gamboa.— Klausau. 

Albertas žiūri į grindis; kilime ornamentas — mėlyni 
ir kreminiai ratilai, vienas viduje kito. Jis greitai juos 
suskaito: dvylika, ir dar vienas pilkas ratukas pačiame 
viduiyje. Pakelia akis; už leitenanto nugaros stovi ko- 

moda — marmuro imitacija, stalčių rankenėlės meta- 
linės. 

— Aš laukiu, kadete,— sako Gamboa. 

Albertas vėl žiūri į kilimą. 

— Kadeto Aranos mirtis nebuvo nelaimingas atsiti- 
kimas,— sako jis.— Jis buvo nušautas. Iš keršto, sen- 
jore leitenante. 

Jis pakelia akis. Gamboa net nesukruta, jo veide ne- 
matyti nei nustebimo, nei smalsumo. Jis nieko neklau- 
sia. Rankos nuleistos ant kelių, kojos truputį praskės- 
tos. Albertas pastebi, kad leitenanto kėdės kojos bai- 
giasi plėšraus žvėries letenomis. 

— Jį nužudė, — pakartoja jis.— Ratelio vaikinai. Jie 
jo nekentė. Visas būrys jo nekentė, ir be jokios prie- 
žasties — jis juk nė vienam nieko blogo nepadarė. Už 
tai, kad jis nekrėtė juokų, kaip visi, ir nenorėjo peštis. 
Jie šaipės iš jo, amžinai tyčiojosi, o dabar nužudė. 

— Nusiraminkite,— sako Gamboa.— Pasakokite iš ei- 
lės. Sakykite viską, nebijokite. 

— (Gerai, senjore leitenante,— sako Albertas.— Kari- 
ninkai supratimo neturi, kas dedasi barakuose. Visi bu- 
vo prieš Araną, visada pasistengdavo, kad jis liktų kal- 
tas, kad būtų nubaustas, ir nė akimirką neduodavo jam 
ramybės. Dabar jie nurimo. Tai vis Ratelis, senjore 
leitenante. 

— Palūkėkite,— sako Gamboa, ir Albertas pakelia į jį 
akis. Šį kartą leitenantas pasislenka į priekį, ant kė- 
dės krašto, ir ranka paremia smakrą.— Jūs norite pa- 
sakyti, kad vienas jūsų būrio kadetas tyčia šovė į ka- 
detą Araną? Tą jūs norite pasakyti? 

— Taip, senjore leitenante. 

— Kol dar nepasakėte jo vardo, — palengva, stabčio- 
damas, kalba Gamboa,— aš noriu jus įspėti. Tokio po- 
būdžio kaltinimai — labai rimtas dalykas. Manau, jūs 

suprantate, kokios gali būti viso to pasekmės. Tikiuo- 
si taip pat, kad jums nebėra jokių abejonių. Tokie 
dalykai — ne juokas. Jūs mane suprantate? 

-— Taip, senjore leitenante,— atsako Albertas.— Aš 
galvojau apie tai.— Aš nieko nesakiau jums anksčiau, 
užtat kad bijojau. Dabar nebijau.— Jis buvo besižio- 
jąs, bet nieko nepasakė. 

Griežtas Gamboos veidas ramus, žvilgsnis tvirtas. 
Trumpa akimirką griežti bruožai sušvelnėja, tamsi oda 
pašviesėja. Albertas užsimerkia ir mato prieš save blyš- 
kų, gelsvą Palaižūno veidą, klydinėjančias akis, beva- 
lę burna. Mato tik tą veidą, paskui atsimerkia ir mato 
leitenantą, ir atmintyje šmėkšteli žalia šviesa, lama, 
koplyčia, tuščia lova. 

— Taip, senjore leitenante. Aš kalbėsiu tiesiai. Jį 
nušovė Jaguaras, keršydamas už Kavą. 

— Kaip jūs pasakėte?— klausia Gamboa. Jis nulei- 
do ranką ir dabar smalsiai žiūri į Albertą. 

— Viskas prasidėjo nuo tos dienos, kai visi buvo 
palikti be leidžiamųjuų, na, kai stiklą išmušė. Aranai tas 
buvo užvis baisiausia. Jis jau prieš tai pusę mėnesio 
nebuvo išėjęs iš mokyklos. Iš pradžių jam pavogė striu- 
kę. O paskui jūs jį nubaudėte už tai, kad jis man pa- 
sakinėjo per chemijos egzaminą. Jis buvo priblokštas, 
jam žūt būt reikėjo išeiti — suprantate, senjore leite- 
nante? 

— Ne,-- tarė Gamboa.— Nieko nesuprantu. 

— Aš noriu pasakyti, jis buvo įsimylėjęs, senjore lei- 
tenante. Jam patiko viena mergaitė. Palaižūnas netu- 
rėjo draugų — suprantate?— nė vienas su juo neno- 
rėjo bendrauti. Visi jį tik žemino. O jis norėjo išciti 
ir pasimatyti su mergaite. Jūs neįsivaizduojate, kaip vi- 
si iš jo tyčiojosi. Jį apvaginėjo, atiminėjo iš jo ciga- 
retes. 

— Cigaretes?— tarė Gamboa. 

— Mokykloje visi rūko,— karštai kalbėjo Alber- 
tas.— Po dėžutę per dieną. O Kartais ir daugiau. Kari- 
ninkai supratimo neturi, kas ten dedasi. Visi tyčiojosi 
iš Palaižūno, ir aš taip pat. O paskui aš su juo susi- 
bičiuliavau, aš vienas. Man jis papasakodavo viską. 
Jo nekentė už tai, kad jis bijojo peštis. Iš jo ne šiaip 
įjuokdavosi, senjore leitenante. Apšlapindavo jį, kai 
miegodavo, supiaustė jam uniformą, kad jis liktų nu- 
baustas, spiaudė į jo lėkštę, nustumdavo atgal, jeigu 
jis pirmasis atsistodavo į rikiuotę. 

— Kas taip darė?— paklausė Gamboa. 

— Visi, senjore leitenante. 

— Ramiau, kadete. Pasakokite viską iš eilės. 

— Jis buvo labai romus,— nutraukė jį Albertas.— Ir 
labai kentėdavo, kai jį palikdavo be leidžiamojo. Vaikš- 
čiodavo kaip nesavas. Visą mėnesį jis neišėjo į miestą. 
O mergaitė jam nerašė. Aš taip pat su juo negražiai 
pasielgiau, senjore leitenante. Labai negražiai. 

— Neskubėkite, kadete,— sako CGamboa.— Ramiau, 
ramiau. 

— Gerai, senjore leitenante. Atsimenate, jūs jį nu- 
baudėte už pasakinėjimą. Tą dieną jis ketino su mer- 
gaite eiti į kiną. Aš pažadėjau išpildyti vieną jo pra- 
šymą. Bet aš jį apgavau. Ta mergaitė dabar draugauja 
su manim. 

— A,— tarė Gamboa.— Pradedu ši tą suprasti. 

—— Jis nieko nežinojo,— kalbėjo Albertas.— Jis net 
sapnuodavo, kaip susitikti su ja ir sužinoti, kodėl ji 
nerašo. Paskui, po istorijos su stiklu, visi buvo užda- 
ryti nežinia kuriam laikui. Kavos niekad nebūtų paga- 
vę: karininkai niekada nieko nesužino, jei mes neno- 
rime, senjore leitenante. O šckti per tvorą, kaip visi, 
jis nesiryžo. 


276 


— Sokti per tvorą? 

— Taip, visi taip daro, net šunys. Kiekvieną naktį 
kas nors pabėga į miestą. Išskyrus jį, senjore leitenan- 
te. Jis nė karto nebėgo. Todėl jis ir nuėjo pas Uariną, 
tai yra pas leitenantą Uariną, ir įskundė Kavą. Jis ne- 
buvo skundikas. Jis tik norėjo išeiti į miestą. O Ra- 
telis tai sužinojo. Aš įsitikinęs, kad jie suuodė. 

— (J kas tas Ratelis?— paklausė Gamboa. 

— Tai keturi mūsų būrio kadetai, senjore leitenante. 
Tikriau sakant, trys. Kavos jau nėra. Jie vagia egza- 
minų bilietus ir juos parduoda kadetams. Lupikauja. 
Viską už trigubą kainą parduoda — cigaretes, degtinę. 

— Kiausykite, ar jūs nekliedite? 

— Degtinę ir alų, senjore leitenante. Aš juk sakau 
jums, karininkai nieko nežino. Mokykloje geria dau- 
giau, negu mieste. Nakčia, o kartais net pertraukų me- 
tu. Sužinoję, kad Kava išduotas, jie tiesiog pasiuto. 
Bet apskritai Arana niekad nebuvo skundikas, mūsų 
barake skundikų iš viso nebuvo. Todėl ir nušovė jį — 
iš keršto. 

— Kas nušovė? 

— Jaguaras, senjore leitenante. Kiti du, Pitonas ir 
Garbanius, irgi geri galvijai, bet jie niekad nebūtų iš- 
drįsę šauti. Tai padarė Jaguaras. 

— Kas tas Jaguaras?— paklausė Gamboa.— Aš ne- 
žinau jūsų pravardžių. Sakykite pavardę. 

Albertas pasakė ir pasakojo toliau. Leitenantas ret- 
karčiais jį nutraukdavo — prašė kai ką paaiškinti, klau- 
sinėjo „datų, vardų. Albertas kalbėjo ilgai, pagaliau nu- 
leido ant krūtinės galvą ir nutilo. Leitenantas jam pa- 
rodė, kur vonia. Jis nuėjo ir sugrįžo su šlapia galva. 
Gamboa tebesėdėjo kėdėje su žvėries letenomis ir gal- 
vojo. Albertas nesėdo. 

— Dabar eikite namo, — tarė Gamboa.— Rytoj aš bū- 
siu sargybos būste. Ateikite tiesiai pas mane, neužsu- 
kęs į baraką. Ir duokite garbės žodį, kad niekam nie- 
ko nepasakosite. Niekam, net tėvams. 

— (Gerai, senjore leitenante,— tarė Albertas.— Duo- 
du jums garbės žodį. 


EV. 


„Sakė, kad ateis, bet akių neparodė — būčiau jį taip 
ir pasmaugęs. Po vakarienės įlindau į pavėsinę, kaip 
buvome susitarę, ir ten sėdėjau, kol nusibodo laukti. 
Sėdėjau kažin kiek laiko, ir galvojau, ir rūkiau, ir vis 
stojausi pažiūrėti pro langą, ir mačiau tik tuščią gat- 
vę. Nė Lapausė neatbėgo, nors šiaip sekioja paskui 
mane, kada nereikia, o kai reikia — nėra jos, jeigu 
atbėgtų, baimę apmaldytų. Nagi palok, palok, šuneli, 
išvaikyk piktas dvasias. Staiga man dingtelėjo: Gar- 
banius apmovė mane. Jau buvo visai tamsu, 0 aš vis 
dar sėdėjau kampe nei gyvas, nei miręs iš baimės, 
o paskui išėjau ir tekinas leidausi į baraką. Į kiemą 
atbėgau kaip tik tuo metu, kai pasigirdo signalas ri- 
kiuotis; jei būčiau dar palaukęs bent kiek, būčiau 
užsidirbęs šešias baudas, 0 jam nė motais — duot ge- 
rai į sprandą, tada žinotų. Jis stovėjo pirmas eilėje — 
nusuko akis, kad manęs nematytų. Apatinė jo žiauna 
nukabo, ir jis pasidarė panašus į tuos kvailelius, kurie 
vaikščioja gatvėmis ir šnekasi su savim. Aš tuoj su- 
mečiau: į pavėsinę jis neatėjo todėl, kad pabūgo. „Šį 
kartą žlugome galutinai, — pagalvojau aš.— Susiglem- 
šių verčiau savo mantą ir mMausiu per stadioną, kol 
antsiuvų nenuplėšė. Ir Lapausę pastversiu — niekas ma- 
nęs ir nepamatys. O pragyvenimui kaip nors užsidirb- 

siu.“ Viršila šaukė visus pavardėmis, ir visi atsaki- 
nėjo: „aš“. Kai priėjo prie Jaguaro — vos tik prisi- 
menu tai, dar ir dabar šiurpas per nugarą nueina ir 
pakinkliai sudreba,— aš pažvelgiau į Garbanių, jis at- 
sisuko, išvertė į mane veizolus, ir visi pasigręžė, žiūri 
į Mane, o aš jau nežinau, kaip nedaviau kojoms valios. 
O seržantas krenkštelia ir varo toliau. Paskui pakilo 
sąmyšis, ir, vos spėjome sueiti į baraką, visas būrys 
puolė prie mudviejų su Garbanium, šaukia: ,„Kas atsi- 
tiko? Pasakokite, pasakokite.“ Ir nė vienas netiki, kad 
mes nieko nežinome, o Garbanius perpyko ir sako: 
„Kuo čia mes dėti? Atsikabinkite pagaliau, tokie jūs 
ir anokie.“ Eikš, Lapause, ir nesitrauk nuo manęs dabar, 
ko tu šiandien tokia įnoringa. Ar nematai, kad man 
sunku — ir man juk reikia, kad koks gyvas daiktas 
būtų prie šalies. Vėliau, kai visi išsiskirstė į savo lo- 
vas, aš priėjau prie Garbaniaus ir pasakiau: „Išdavike, 
ko tu neatėjai į pavėsinę? Aš tavęs laukiau kelias va- 
landas.“ Jis persigando, tiesiog buvo gaila žiūrėti, o už- 
vis blogiausia, kad ir man nusmelkė per padus. „Oi 
Pitonai, neduok dieve, dar pamatys mus abu drauge. 
Palauk, Pitonai, kol visi sumigs. Po valandos, Pitonai, 
aš tave, pažadinsiu ir viską papasakosiu. Pitonai, eik ša- 
lin ir kuo greičiau gulk, Pitonai.“ Na, apvelniavau aš jį 
ir pasakiau: ,,Apgausi — užmušiu!“ Pasitraukiau, atsi- 
guliau, užgesinau šviesą ir girdžiu: negras Valjanas li- 
pa iš savo lovos, prie manęs eina. Ir lipšniai taip pri- 
sėlina, žaltys. ,Aš jums visada buvau draugas, Pitonai, 
bent man papasakokite, kas atsitiko“, — meilinas, iški- 
šęs smulkius pelės dantukus. Nors ir kaip širdyje buvo 
negera, Mane juokas paėmė. Parodžiau aš jam kumštį, 
ir, kai tik pamatė jis mano veidą, — kaip įgeltas atšoko. 
Eikš pas mane, šuneli, prisiglausk, man dabar baisiai 
negera, nebėk. Aš tau sakau: „Jei neateis, aš nueisiu 

pas jį, pasmaugsiu, bestiją.“ Bet jis atėjo, kai visi ėmė 
knarkti. Pritykino ir sako: „Einam į prausyklą, ten pa- 
sikalbėsime.“ Kalė sekė paskui mane ir laižė man ko- 
jas, — jos liežuvis visada karštas. Garbanius nusigręžė 
į kampą ir vis negali užbaigti savo reikalo; aš pagal- 
vojau, kad jis tyčia taip daro, čiupau jam už pakarpos, 
pakračiau atsakančiai ir sakau: ,,„Na, pasakok, kas at- 
sitiko.“ 

Nieko nuostabaus, aš visada žinojau, kad Jaguaras 
beširdis, nė kiek nekeista, kad jis nori mus visus įstum- 
ti į bėdą. Garbanius tvirtina, jis pasakęs: „Jei įklimp- 
siu aš, visi įklimps“,— ir aš nesistebiu. O apskritai Gar- 
banius pats nieko nesusigaudo. Nurimk, Lapause, nesi- 
kuisk taip, pilvą man subraižysi. Aš maniau, kad jis 
dar ką žino, o apie tai ir aš ką-ne-ką nutuokiau. Jis 
sako, kad juodu su Jaguaru pagriebę vieno šuns be- 
retę, iš jos pasidarę taikinį ir mėtę į jį akmenis, ir 
Jaguaras kliudydavęs kiekvieną kartą iš dvidešimties 
žingsnių, o šuo verkšlenęs: „Senjorai kadetai, jūs man 
visą beretę išvarpysite.“ Atsimenu, aš juos mačiau aikš- 
tėje ir pagalvojau, kad jie eina kur nors parūkyti, 
o šiaip būčiau priėjęs prie jų, aš mėgstu palaidyti ak- 
menis, mano ranka taiklesnė už Jaguaro ir Garba- 
niaus. Sako, šuo tol aimanavęs, kol Jaguaras pasakęs: 
„Dar žodis, ir mes imsime laidyti tau į klyną, taigi 
verčiau patylėk.“ O paskui atsisukęs į Garbanių ir be 
jokios įžangos pasakęs: ,,„Man rodos, Rašytojas mirė — 
todėl ir nesugrįžo. Šie metai mums sėkmingi — lavonas 
po lavono. Aš sapnavau, kad ligi metų galo bus dar 
vienas lavonas.“ Garbanius sako: „Kai aš tai išgirdau, 
išsigandau ir persižegnojau, o tuo tarpu pakyšt leite- 
nantas. Aš nė minties neturėjau, kad leitenantas atėjo 
vestis Jaguaro, niekad nebūčiau apie tai pagalvojęs.“ 
Garbanius sprogina akis ir pasakoja toliau: ,„Aš visai 

nepagalvojau, Pitonai, kad jis pas mus eina, visai ne- 
galvojau. Aš tik galvojau apie tai, ką Jaguaras apie 
lavonus ir Rašytoją pasakė, o čia, žiūriu, jis eina tie- 
siai prie mūsų ir žiūri į mus, tai mat, kaip buvo, Pito- 
nai.“ Šuneli, kodėl tavo liežuvis toks karštas? Visai 
lyg tos taurės, kurias man statė mama, kai sirgau. Sa- 
ko, tas buvęs jau už dešimt žingsnių, ir tik tuomet 
šuo pašokęs, ir Jaguaras taip pat, ir išsitempėme visi. 
Aš tuoj sumečiau, Pitonai, kad čia šuns beretė niekuo 
dėta, kiekvienas tą būtų supratęs, jis tik į mudu žiū- 
rėjo, tiesiog akių nenuleido, Pitonai.“ Ir, rodos, jis dar 
pasakė: „Sveiki, kadetai“,— bet žiūrėjo jau nebe į Gar- 
banių, o tik į Jaguarą, o Jaguaras atgniaužė ranką ir 
išmetė akmenį. „Eikite į sargybos būstą, — sako leite- 
nantas,— prisistatykite budinčiam karininkui. Pasiir1- 
kite pižamą, dantų šepetėlį, muilą ir rankšluostį.“ Gar- 
banius sakosi pabalęs, o Jaguaras nė nemirktelėjęs, ir 
dar jam užtekę įžūlumo paklausti: ,,„Ar aš, senjore lei- 
tenante? Už ką, senjore leitenante?“ O šuo šypsosi — 
kad taip pačiupus tą šunį! O Gamboa nieko neatsakė, 
tik paliepė: ,Vykdykite įsakymą!“ Gaila, Garbanius ne- 
įsidėmėjo to šuns, o tas pasinaudojo proga, kad atėjo 
leitenantas, čiupo beretę ir pabėgo. Ir nėra ko stebė- 
tis, kad Jaguaras pasakė Garbaniui: „Jei čia dėl bilie- 
tų, prisiekiu, daugelis dar pasigailės, kad atėjo į šį 
pasaulį“, — jis viską gali padaryti. O CGarbanius atsa- 
kęs: „Tu nepamanyk, kad aš išdavikas ar Pitonas išda- 
vikas.“ Ir Jaguaras atsakęs: „(Tuo geriau jums. Neuž- 
mirškite — jūs nemažiau kalti už mane. Taip ir pasa- 
kyk Pitonui ir visiems, kurie pirko iš mūsų bilietus. 
Taip ir pasakyk.“ 

Visa kita aš ir pats Žinau — mačiau, kaip jis ėjo iš 
barako, pižama velkasi Žeme, šepetėlį laiko įsikandęs 
lyg kokį cigarą. Maniau, jis eina praustis, ir nusiste- 

bėjau: Jaguaras — tai ne Valjanas, tas kas savaitę prau- 
siasi, mes jį anksčiau vandenium vadinome. 

Labai karštas tavo liežuvis, Lapause, toks ilgas ir 
karštas.“ 


Kai motina man pasakė: „,„Tavo mokslai užbaigti, ei- 
nam pas tavo krikštatėvį, tegu jis tau suranda kokio 
nors darbo“, aš atsakiau: ,,„Aš dabar žinau, kaip gauti 
pinigų, ir mokyklos mesti nereikia, nusiraminkite.'— 
„Ką tu pasakei?" — paklausė ji. Aš užsikirtau ir taip li- 
kau bestovįs su pražiota burna. Paskui paklausiau, ar 
ji pažįsta Liesąjį Igerą. Ji kažkaip keistai pažiūrėjo 
į mane ir paklausė: „(O iš kur tu jį pažįsti?" — ,, Mudu 
draugai, aš kartais jam šį tą padedu.“ Ji gūžtelėjo 
pečiais: „Tu jau nebe mažas, — sako, — daryk, kaip iš- 
manai, aš nieko nenoriu žinoti. Jei neparneši man pi- 
nigų — eisi dirbti.“ Aš supratau, kad motina nujaučia, 
ką veikė mano broliukas ir Liesasis Igeras. Per tą laiką 
mudu su Igeru buvom įlindę ir į kitus namus, vis nak- 
čia, ir kas kartą aš uždirbdavau ne mažiau, kaip dvi- 
dešimt solių. Liesasis man sakydavo: „(Tu su manim 
praturtėsi.“ Visus pinigus aš laikiau sąsiuviniuose, ir 
aš paklausiau motiną: „„Ar tau dabar reikia pinigų?'--- 
„Man visada reikia pinigų, — atsakė ji.— Duok visus, 
kiek turi.“ Aš jai ir atidaviau visus pinigus, sau pasi- 
likau tik du solius. Man pinigai buvo reikalingi tik 
tam, kad galėčiau kasdien prie mokyklos pasitikti Te- 
resą, ir dar cigaretėms — tada pradėjau rūkyti savas. 
Pakelio užtekdavo trims—keturioms dienoms. Kartą 
užsirūkiau Beljavistos aikštėje, o Terė mane pamatė 
pro savo namo duris. Ji priėjo prie manęs, mes susė- 
dome ant suoliuko pasišnekėti. Ji pasakė: „Išmokyk 
mane rūkyti.“ Aš užsidegiau cigaretę ir daviau jai pa- 

traukti kelis dūmus. Jai užėmė kvapą, ir ji užsikosėjo. 
Rytojaus dieną ji pasakė, kad visą naktį jai pykusi 
širdis ir ji niekad daugiau nerūkysianti. Aš labai gerai 
pamenu tą laiką — geros buvo dienos. Artinosi mokslo 
metų pabaiga, prasidėjo egzaminai, mes mokėmės dau- 
giau, negu paprastai, ir beveik nesiskyrėme. Kai tetos 
nebūdavo namie arba ji miegodavo, mes juokaudavo- 
me, veldavome viens kitam galvas, ir aš visada jaudin- 
davausi, kai ji mane paliesdavo. Matydavausi su ja 
du kartus per dieną, labai man buvo gera. Visada tu- 
rėdavau pinigų ir kasdien padarydavau jai kokį nors 
siurprizą. Vakarais eidavau į aikštę pasimatyti su Lie- 
suoju, ir jis man sakydavo: „Ruoškis tai ir tai dienai. 
Mūsų laukia labai kruopštus darbas.“ 

Pradžioje mes eidavome trise: Liesasis, aš ir Kulepė. 
Kartą, kai mes įlindome į turtingus namus Orantine, 
su mumis buvo du nepažįstami. O dažniausiai eidavome 
vieni. ,Kuo mažiau, tuo geriau, — sakydavo Liesasis.— 
Ir dalintis linksmiau, ir baimės dėl įskundimo mažiau. 
Tiesa, kartais vieniems negalima. Kai pietūs labai gau- 
sūs, reikia daugiau burnų.“ Beveik visada lįsdavome 
į tuščius namus. Kažkuriuo būdu Liesasis iš anksto apie 
tai sužinodavo, jis man ir išaiškindavo, kaip įsibrauti 
į vidų — pro stogą, pro langą ar pro kaminą. Iš pra- 
džių aš bijojau, o paskui jau dirbau ramiai. Kartą 
įsikraustėme į vieną namą Čoriljuje. Vidun aš įlindau 
pro garažo langą, — Liesasis išpiovė deimantu stiklą,--- 
priėjau prie paradinių durų, atidariau jas, išėjau į gat- 
vę, atsistojau prie kampo ir laukiau. Praėjo kelios mi- 
nutės, ir staiga matau, antrame aukšte užsidega šviesa, 
ir iš namo kaip kulka išlekia Liesasis. Griebė man už 
rankos, šnibžda: „,„Bėkim, arba sučiups.“ Perbėgome ko- 
kius tris kvartalus, nežinau, ar mus vijosi ar ne, bet 
išsigandau baisiai. O kai Liesasis pasakė: ,,Dumk tenai, 

o kai pribėgsi kampą, eik kaip niekuo dėtas“, aš nu- 
sprendžiau, kad mes žuvę. Padariau, kaip jis liepė, ir 
viskas baigėsi gerai. Namo parsivilkau vėlai naktį, vos 
gyvas, visai sustiręs, tiesiog dantys barškėjo. Buvau įsi- 
tikines, kad Liesasis įkliuvo. O kitą dieną žiūriu — lau- 
kia manęs aikštėje ir raitosi iš juoko. „Tai bent siurpri- 
zas,— sako jis.— Kai tik atidariau komodą, staiga vis- 
kas nušvito kaip dieną. Tiesiog apstulbau. Tik per 
stebuklą mudu išsigelbėjome -- matyt, yra dievas pa- 
saulyje.“ 


— O kas toliau? — paklausė Albertas. 

— Nieko, — atsakė seržantas.— Tik jam ėmė bėgti 
kraujas, ir aš jam sakau: „Nesimuliuok.“ O tas gal- 
vijas: „Aš nesimuliuoju, senjore seržante, man tikrai 
skauda.“ Ir tada kareiviai — jie visada už vienas ki- 
tą — ėmė rėkti: „Jam skauda, jam skauda.“ Aš juo 
netikėjau, o jis, gal būt, ir teisybę sakė. Žinote, kodėl 
aš taip Manau? Jo plaukai buvo raudoni. Aš jam lie- 
piau nusiplauti, kad jis neprikruvintų barako grindų, 
o jis, biaurybė, spyriojasi, nenori. Galvijas, kitaip ne- 
pasakysi. Jis net iš lovos nepakilo, na, aš jį ir pastū- 
miau — norėjau tiktai, kad atsikeltų, senjore kadete, 
o visi kad paleis gerkles: „,„Nekliudykite jo, argi ne- 
matote — jam skauda?“ 


— O toliau? 
— Daugiau nieko, senjore kadete, daugiau nieko. 
Įėjo karininkas ir paklausė: „Kas jam?“— „Jis par- 


griuvo, senjore karininke,— atsakiau aš.— Juk iš tie- 
sų jūs pargriuvote?“ O tas šunsnukis sako: „Ne, tai 
jūs, seržante, man galvą pramušėte lazda.“ Ir kiti ėmė 
rėkti: „Taip, taip, seržantas jam pramušė galvą.“ Niek- 
šai! Karininkas mane nusiuntė į sargybos būstą, o jį, 

tą gyvulį, į ligoninę. Štai jau keturios dienos, kai aš 
čia sėdžiu, duona ir vandeniu gyvas. Baigiu nusiga- 
luoti. 

— O už ką jūs davėte jam lazda?— paklausė Al- 
bertas. 

— Ogi šiaip sau, — tarė seržantas.— Aš tik norėjau, 
kad jis greičiau išneštų šiukšles. Čia, jei norite žinoti, 
velniaižin kas darosi. Pamatys leitenantas šiukšles ba- 
rake — gausiu tris užduotis be eilės arba apspardys be 
niekur nieko. O šit jei kareiviui suduosiu per sprandą, 
mane sodina į karcerį. Apskritai, senjore kadete, nieko 
nėra blogiau, kaip būti seržantu. Kareiviams kliūva nuo 
karininkų, bet užtai tarp savęs jie visi išvien, už kits 
kitą mūru stoja. O ant mūsų griūva iš visų pusių. Ka- 
rininkai spardo, kareiviai žiūrėti į mus negali, visokias 
šunybes išdarinėja. Dievaži, kareiviu daug geriau. 

Abi kameros — už sargybos būsto. Jos tamsios, ankš- 
tos, o sienoje tarp jų — mažutis grotuotas langelis, pro 
kurį Albertas su seržantu gali laisvai šnekučiuotis. 
Kiekvienoje kameroje pačioj palubėj — langutis, pro 
kurį krinta šviesa ant suklypusios lovos, šiaudinio čiu- 
žinio ir slepiamosios spalvos antklodės. 

— Kiek -jūs čia sėdėsite,— klausia seržantas. 

— Nežinau, — atsako Albertas. 

Pereitą naktį Gamboa sausai jam pasakė, nieko ne- 
aiškindamas: ,,„Pernakvosite ten, taip bus geriau." Buvo 
tik dešimta valanda vakaro. Krantinė ir kiemas buvo 
tušti, ten tyliai švaistėsi vėjas, nubaustieji sėdėjo ka- 
reivinėse, o kadetai iš miesto turėjo grįžti tik apie vie- 
nuoliktą. Susibūrę apie suoliuką po langais, kareiviai 
pusbalsiu šnekučiavosi ir net nepažvelgė į Albertą, 
kai jis įėjo į karcerį. Iš pradžių jis nieko nematė tam- 
soje, paskui įžiūrėjo keturkampį lovos šešėlį. Lagami- 
nėli pastatė ant grindų, nusivilko uniformą, nusiavė 

batus, numetė kepurę, atsigulė ir užsiklojo antklode. 
Girdėjo kažką nežmoniškai garsiai knarkiant. Bemat 
užmigo, bet naktį kelis kartus pabudo, o kameroje 
griaudėjo vis tas pats knarkimas. Tik kai prašvito, 
gretimoje kameroje jis įžiūrėjo knarkiantijį: tai buvo 
seržantas, išstypęs bernas sausu ir aštriu kaip peilio 
ašmenys veidu; jis miegojo su getrais ir berete. Po 
kurio laiko kareivis jam atnešė karštos kavos. Ser- 
žantas pabudo ir, nesikeldamas iš lovos, draugiškai 
mostelėjo Albertui. Paskui papasakojo, už ką jis čia 
pasodintas, ir tuo tarpu sugaudė trimitas, šaukdamas 
kadetus į rytinį patikrinimą. 

Albertas pasitraukė nuo grotelių, priėjo prie durų 
į sargybos būstą ir pažiūrėjo pro plyšį. Leitenantas 
Gamboa sėdi palinkęs prie leitenanto Ferero ir kažką 
jam pusbalsiu sako. Kareiviai trinasi akis, rąžosi, ima 
savo šautuvus ir ruošiasi eiti iš sargybos būsto. Pro 
duris matyti dalis vidinio kiemo ir baltais akmenėliais 
apdėta klomba aplink didvyrio paminklą. Kažkur ten 
stovi kareiviai, kurie su Fereru eis pakeisti budinčiųjų. 
Gamboa išeina iš sargybinės, neužsukęs į karcerį. Al- 
bertas girdi, kaip vienas po kito suskardi švilpukai, ir 
supranta, kad kiekvieno kurso kieme kadetai rikiuojasi 
rytiniam patikrinimui. Seržantas vis dar guli lovoje, 
jis užsimerkęs, bet jau neknarkia. Išgirdęs tapsint bū- 
rius, einančius į valgyklą, jis ėmė tyliai švilpčioti į jų 
žingsnių taktą. Albertas žiūri į laikrodį. „Tikriausiai 
Gamboa jau kalbasi su Piranja, Teresita, jam viską pa- 
pasakojo, ir abu kalbasi su majoru, o dabar nuėjo pas 
kareivinių viršininką ir visi eina pas pulkininką. Tere- 
sita, jie kalbasi apie mane, kviečia fotoreporterius. ir 
mane nutotografuos, o kai tik išeisiu į gatvę, mane nu- 
linčiuos, ir mama išeis iš proto, ir aš negalėsiu dau- 
giau vaikščioti po Mirafloresą, visi mane pirštais badys, 

ir man reikės išvažiuoti į užsienį ir pasikeisti pavardę, 
Teresita.“ Po kelių minučių vėl pasigirsta švilpukai. 
Sargybos būstą pasiekia slopus gaudesys — kadetai 
garma iš valgyklos ir bėga į aikštę. Kai jie eina į au- 
ditorijas, girdėti trankus grumesys — būsimieji kariš- 
kiai kerta žingsnį. „Jie tikriausiai jau pastebėjo, Te- 
resita, sako: „Rašytojo nėra.“ Arospidė — tas jau pa- 
davė prieš mane raportą, o kai sužinos, trauks burtuš, 
kas turės mane mušti; tėvas pasakys: „(Tu sutrypei ge- 
rą mūsų vardą, per tave mes patekome į laikraščius, 
į policijos kroniką; tavo senelis ir prosenelis mirtų iš 
sielvarto, mūsų šeima visada visur kur buvo pirmoji, 
o tu nuklimpai į purvą“; mes pabėgsime į Niujorką, 
Teresita, ir daugiau nebegrįšime į Peru; dabar jau pra- 
sidėjo pamoka, ir tikriausiai jie krečia mano portfelį.“ 
Albertas mato — prie karcerio artinasi Fereras — iI 
žingteli atgal. Geležinės durys tyliai atsidaro. 

— Kadetas Fernandesas.— Leitenantas Fereras labai 
jaunas, jis vadovauja kuopai trečiame kurse. 

— Aš, senjore leitenante. 

— Eikite į savo kurso raštinę, pas kapitoną Garidą. 

Albertas apsivelka palaidinę ir užsideda kepurę. Ry- 
tas giedras, vėjas neša druskos ir žuvies kvapą. Al- 
bertas negirdėjo, kaip nakčia lijo, bet žemė kieme drėg- 
na. Liūdnai, tarsi medis, stūkso didvyrio statula, apsi- 
sagsčiusi rasos lašais. Jis nieko nesutinka nei aikštėje, 
nei penkto kurso kieme. Raštinės durys atdaros. Jis 
pasitaiso diržą ir ranka pabraukia per akis. Leitenan- 
tas Gamboa stovi, kapitonas Garidas sėdi ant stalo 
krašto, abu žiūri į jį. Kapitonas mostu liepia jam įeiti. 
Albertas žengia kelis žingsnius, sustoja ir išsitempia. 
Kapitonas labai įdėmiai jį nužvelgia nuo kojų iki gal- 
vos. Gumburėliai ant keturkampių jo žiaunų nejuda. 

Lūpos praviros, pro jas matyti balti kaip sniegas dan- 
tys. Kapitonas iš lengvo pasuka galvą. 

— Na, kadete,— tarė jis, — paaiškinkite mums, ką 
reiškia visa ši istorija? 

Albertas atsidūsta, praveria burną, ir staiga jo kūnas 
suglemba, tartum plūstelėjęs oras būtų suminkštinęs 
jam visus vidurius. Ką pasakyti? Kapitonas Garidas 
remiasi rankomis į stalą, jo pirštai nekantriai brauko 
per kažkokius popierius. Jis žiūri Albertui tiesiai į akis. 
Gamboa stovi šone, ir Albertas jo nemato. Skruostai 
kaista — matyt, jis nuraudo. 

— Ko tylite?— tarė leitenantas.— Liežuvį prarijote? 

Albertas nuleidžia galvą. Jis pasijunta baisiai išvar- 
gęs ir nieko tikro nežinantis, vangūs, apgaulingi Žžo- 
džiai kyla prie lūpų ir tuoj pat išdavikiškai traukiasi 
atgal, sklaidosi kaip dūmai. Jis kažką sulemena, bet jį 
nutraukia Gamboa. 

— Na, na, kadete,— išgirsta jis.— Susiimkite, nusi- 
raminkite. Kapitonas laukia. Pakartokite tai, ką man 
sakėte šeštadienį. Kalbėkite, nebijokite. 

— (Gerai, senjore leitenante,— tarė Albertas.— Jis gi- 
liai įkvėpė ir ištarė: — Kadetą Araną nušovė už tai, kad 
jis įskundė Ratelio narius. 

— Jūs tai matėte savo paties akimis?— staiga užside- 
ges, sušuko kapitonas Garidas. 

Albertas pakėlė akis: gelsvuose kapitono skruostuo- 
se juda gumburėliai. 

— Ne, senjore kapitone, — tarė jis.— Bet. .. 

— Ką bet?— suriko kapitonas.— Kaip jūs drįstate 
daryti tokius pareiškimus, neturėdamas tiesioginių įro- 
dymų? Ar jūs žinote, ką reiškia žmogų apkaltinti nu- 
žudymu? Kam jūs prasimanėte visą šią istoriją? 

Kapitono Garido kaktą išmušė prakaitas, akys žai- 
bavo. Rankos sunkiai rėmėsi į rašomąjį stalą. Albertui 

ūmai grįžo tvirtas įsitikinimas: jam pasirodė, kad joO 
kūnas atgijo ir vėl pasidarė stamantrus. Nemirksėda- 
mas jis atlaikė kapitono žvilgsnį, ir tas nusuko akis. 

— Aš nieko neprasimaniau, senjore kapitone, — tarė, 
ir jo balsas jam pačiam pasirodė tvirtas. Jis pakarto- 
jo.— Nieko neprasimaniau. Ratelio nariai norėjo su- 
žinoti, kas įskundė Kavą. Jaguaras pasiryžo žūt būt 
atkeršyti, jis nekenčia skundikų. Kadeto Aranos nė 
vienas nemėgo, visi su juo elgėsi kaip su palaižūnu. 
Aš įsitikinęs, kad jį nušovė Jaguaras, senjore kapitone. 

— Palaukite, Fernandesai,— sustabdė jį Gamboa.— 
Pasakokite viską iš eilės. Prieikite arčiau. Sėskitės, jei 
norite. 

— Ne,— griežtai pertarė kapitonas, ir Gamboa pasi- 
gręžė į jį. Bet kapitonas Garidas žiūrėjo į Albertą.— 
Stovėkite vietoje. Pasakokite. 

Albertas atsikosėjo ir nosinaite nusišluostė kaktą. Jis 
pradėjo pasakoti nuslopusiu balsu, nervindamasis, klys- 
damas. Jis papasakojo apie Ratelį ir apie Palaižūną, 
atsargiai paliesdamas ir kitus kadetus,— kaip gudriai 
jie įsineša į mokyklą cigaretes, svaigiuosius gėrimus, 
kaip vagia ir pardavinėja bilietus, renkasi pas Pauliną, 
šoka per tvorą ir bėga į miestą, dušinėje lošia pokerį, 
keršija vienas kitam, eina lažybų, ir pamažu prieš ka- 
pitono akis lyg košmariškas sapnas iškilo visas slaptas 
būrio gyvenimas, jis vis labiau balo, o Alberto balsas 
darėsi ramesnis, tvirtesnis, ir tarpais jame nuskambė- 
davo pasmerkimas. 

— Kokį visa tai turi ryšį su jūsų įskundimu?— dar 
kartą jį nutraukė kapitonas. 

— Aš noriu, kad jūs manimi patikėtumėte, senjore 
kapitone, — tarė Albertas.— Karininkai nežino, kas da- 

rosi barakuose. Tai visai kitas pasaulis. Aš pasakoju 
apie tai, kad jūs patikėtumėte Palaižūno istorija. 

Kai Albertas baigė, kapitonas Garidas valandėlę pa- 
tylėjo, tarsi įdėmiai žiūrėdamas į daiktus ant stalo. Jo 
pirštai sukiojo palaidinės sagas. 

— Gerai, — prabilo jis staiga.— Jūs norite pasakyti, 
kad visą būrį reikia pašalinti iš mokyklos. Vienus už 
vagystes, kitus už girtavimą, trečius už paleistuvavimą. 
Visi kuo nors prasikaltę. Puiku. Na, o ką jūs išda- 
rinėjote? 

— Mes visi viską išdarinėjome,— atsakė Albertas.— 
Išskyrus Araną. Užtat nė vienas su juo nedraugavo.— 
Jo balsas sudrebėjo.— Patikėkite manimi, senjore ka- 
pitone. Ratelis ieškojo skundiko. Jie žūt būt norėjo jį 
surasti. Jie nutarė atkeršyti, senjore kapitone. 

— Palaukite,— suirzęs tarė kapitonas.— Viskas, ką 
jūs čia pasakojate,— tušti plepalai. Ką jūs čia tauš- 
kiate? Niekas neįskundė kadeto Kavos. 

— Ne, ne plepalai, senjore kapitone, — tarė Alber- 
tas.— Paklauskite leitenantą Uariną, ir jis jums pasa- 
kys, ar Palaižūnas įskundė Kavą, ar ne. Tik jis vienas 
matė, kaip Kava išėjo iš barako vogti bilietų. Jis tuo 
metu budėjo. Paklauskite leitenantą Uariną. 

— Visa, ką jūs sakote, — gryna nesąmonė,— tarė ka- 
pitonas. Bet Albertas pastebėjo, kad jo balsas nebe 
toks tvirtas, jo rankos dreba, dantys prasišiepę.— Gry- 
na nesąmonė. 

— Jaguaras labai supyko, kai buvo įskųstas Kava, 
senjore kapitone, — tarė Albertas.— Lyg jį patį būtų 
įskundę. Ratelis tada labai dažnai rinkdavosi. Tai buvo 
kerštas. Aš pažįstu Jaguarą, jis gali... 

— Užteks,— nutraukė kapitonas.— Viskas čia — Lik 
vaikiški plepalai. Jūs kaltinate draugą nužudymu, ne- 
turėdami jokių įrodymų. Labai gali būti, kad jūs patys 

norite kam nors atkeršyti. Bet kariuomenėje panašūs 
dalykai taip nepraeina, kadete. Tai gali jums brangiai 
atsieiti. 

— Senjore kapitone,— tarė Albertas.— Jaguaras bu- 
vo Aranai už nugaros, kai puolėme kalvą. 

Ir tuoj pat nutilo. Jis pasakė tai nepagalvojęs, o da- 
bar ir pats suabejojo. Jis karštligiškai mėgino vaizduo- 
tėje atgaivinti aną šeštadienio rytą, lauką, kalvą su 
pasėliais aplinkui, kadetų gretas... 

— Jūs įsitikinęs?— paklausė Gamboa. 

— Taip, senjore leitenante. Jis buvo Aranai už nu- 
garos. Aš įsitikinęs. 

Kapitonas Garidas nepatikliai ir piktai abu juos ste- 
bėjo, jo žvilgsnis šokinėjo nuo kadeto prie karininko. 
Jis viena ranka suėmė kitą, sugniaužtą į kumštį, ir 
trynė ją — šildė. 

— Tai dar nieko nereiškia, — tarė jis.— Visiškai 
nieko. 

Visi trys nutilo. Staiga kapitonas išsitiesė ir, sudėjęs 
rankas už nugaros, pradėjo vaikščioti po kambarį. Gam- 
boa atsisėdo į jo vietą — žiūrėjo į sieną. Atrodė, jis 
kažką svarsto. 

— Kadete Fernandesai,— tarė kapitonas. Jis stovėjo 
vidury kambario, ir jo balsas skambėjo švelniau — Aš 
noriu su jumis pasikalbėti kaip vyras su vyru. Jūs esa- 
te jaunas ir karštas. Tai nieko blogo, tai gal net pagir- 
tinas dalykas. Pakanka dešimtosios dalies to, ką jūs tik 
ką pasakėte, kad būtumėte pašalintas iš mokyklos. Jums 
tai būtų visiškas krachas. Ir skaudus smūgis jūsų tė- 
vams, ar ne? 

— Taip, senjore kapitone, — atsakė Albertas. 

Gamboa žiūrėjo į grindis ir susimąstęs sūpavo koją. 

— To kadeto mirtis jums padarė nepaprastai stiprų 
įspūdį, — kalbėjo kapitonas.— Aš suprantu, jis buvo jū- 

sų draugas. Bet jeigu tai, ką pasakėte, bent iš dalies 
atitiktų tikrovę, tai ir tada nebūtų galima pateikti įro- 
dymų. Negalima todėl, visi jūsų kaltinimai yra pagrįsti 
spėliojimais. Blogiausiu atveju mes nustatytume, jog 
buvo šiek tiek pažeistas statutas. Reiktų pašalinti iš 
mokyklos keletą žmonių. Ir, žinoma, pirmiausia jus. Aš 
galėčiau užmiršti viską, jei jūs Man pažadėtumėte nė 
žodžiu daugiau apie tai neprasitarti.— Jis greitai pakė- 
lė ranką, bet prie pat veido ją sulaikė ir vėl nuleido.— 
Taip bus geriau. Meskim iš galvos visas tas fantazijas. 

Leitenantas Gamboa vis tebežiūrėjo žemyn ir švyta- 
vo koją, bet dabar bato galas beveik lietė grindis. 

— Jums aišku?— tarė kapitonas ir prisiverstinai nu- 
sišypsojo. 

— Ne,— senjore kapitone,— atsakė Albertas. 

— Argi aš nesuprantamai kalbėjau, kadete? 

— Aš negaliu pažadėti — pasakė Albertas.— Arane 
nušautas. 

— Jei taip,— rūsčiai tarė kapitonas, — aš jums įsa- 
kau tylėti ir daugiau nebepasakoti šitų kvailysčių. O jei 
nepaklausysite, aš jums parodysiu, kas aš toks. 

— Atleiskite, senjore kapitone,— įsiterpė Gamboa. 

— Aš kalbu. Netrukdykite man, Gamboa. 

— Aš labai apgailestauju, senjore kapitone,— tarė 
leitenantas atsistodamas. Jis buvo aukštesnis už kapi- 
toną, ir šis turėjo pakelti galvą, kad galėtų žiūrėti 
jam į akis.— Kadetas Fernandesas turi teisę kelti tokį 
kaltinimą, senjore kapitone. Aš nesakau, kad kaltini- 
mas pagrįstas. Bet jis turi teisę reikalauti ištirti įvykį. 
Statute apie tai aiškiai pasakyta. 

— Norite mane mokyti statuto, Gamboa? 

— Ne, žinoma, senjore kapitone. Bet jeigu jūs ne- 
norite kištis, aš paduosiu raportą majorui. Atvejis labai 
rimtas, ir, aš manau, reikia viską ištirti. 

„Už kelių dienų po pirmo egzamino aš ją pamačiau 
Saens Penjos gatvėje su kažkokiom dviem mergaitėm. 
Jos nešėsi rankšluosčius, ir aš paklausiau, kur ji eina. 
Ji atsakė: „Į papiūdimį.“ Visą dieną aš vaikščiojau kaip 
žemę pardavęs, ir kai motina mane paprašė pinigų, aš 
ją išplūdau. Ji pasiėmė diržą, kurį laikė po lova. Mo- 
tina seniai mane buvo mušusi, ir aš jai pagrasinau: 
„Suduosi — nė skatiko negausi!“ Aš norėjau tik ją pa- 
gąsdinti ir nesitikėjau, kad mano žodžiai ją taip pa- 
veiks. Ji nuleido ranką, nusikeikė pro dantis, numetė 
ant grindų diržą ir, nė žodžio nepasakiusi, išėjo į vir- 
tuvę. Man pasidarė nesmagu. Rytojaus dieną Teresa 
vėl nuėjo į paplūdimį su tomis pačiomis mergiščiomis, 
ir kitom dienom taip pat. Vieną rytą aš nusekiau pas- 
kui jas. Jos eidavo į Čukuitą. Maudymosi kostiumus 
jos turėjo pasivilkusios po suknelėmis ir nusirengė čia 
pat paplūdimyje. Ten jų laukė trys ar keturi vaikinai. 
Aš nenuleidau akių nuo to, kuris daugiau už kitus šne- 
kėjosi su Teresa. Visą rytą jas stebėjau, stovėdamas 
už baliustrados. Paskui mergaitės apsivilko ant mau- 
dymosi kostiumų sukneles ir sugrįžo į Beljavistą. Aš 
palaukiau vaikinų. Du iš jų netrukus nuėjo, o tas, ku- 
ris buvo su Teresa, ir dar vienas išbuvo ten beveik iki 
trečios valandos. Jie pasuko Kraštinės gatvės link, ėjo 
viduriu grindinio, mėtėsi susuktais rankšluosčiais. Kai 
mes jau buvome toje tuščioje gatvėje, aš pradėjau 
į juos laidyti akmenis. Pataikiau abiem, Teresos bičiu- 
liui kliuvo tiesiai į veidą. Jis susirietė, riktelėjo „„Ai!“, 
ir tuo metu dar vienas akmuo trenkė jam į nugarą. 
Jie į mane sužiuro, o aš staiga prie jų — nedaviau nė 
atsikvošėti. Vienas kad suriks: „Na ir psichas!“— ir 
davė į kojas. O antras nė nepajudėjo, tai aš ir užpuo- 
liau jį. Buvau jau pešęsis anksčiau mokykloje, ir man 
sekdavosi. Kai dar buvau vaikas, brolis mane išmokė 

darbuotis kojomis ir galva. „Kas muštynėse pameta 
galvą — tas žuvęs, — sakydavo jis.— Gali išsijuosęs ma- 
taruoti rankom, jei esi labai stiprus ir priešininką gali 
paguldyti vienu smūgiu. O jei negali, nemataruok, iš 
to jokios naudos. Rankos ir kojos pailsta, bešvytuoda- 
mos ore, tau įgrysta, įniršis praeina, ir netrukus tik ir 
galvoji, kaip čia užbaigus. Tada, jei tavo priešininkas 
mitrus, jis tuo pasinaudos ir tave suraitys.“ Brolis ma- 
ne išmokė peštis: priešininko nereikia prisileisti per 
daug arti — ginkis kojomis, kol jis nuils, o paskui, nu- 
taikius progą, čiupti už marškinių ir duoti į dantis 
galva. Brolis dar man parodė, kaip reikia smogti gal- 
va — ne kakta ir ne smilkiniu, o pačia kiečiausia vie- 
ta, kur prasideda plaukai, ir greit nuleisti rankas, kad 
priešininkas keliu tau nedėtų į pilvą. „Smūgis galva — 
pats maloniausias dalykas, — sakydavo brolis,— jei sykį 
voši kaip reikiant, kiekvieną apsvaiginsi.“ Šį kartą aš 
pats puoliau abu kaip psichas ir vis dėlto nugalėjau. 
Tas, kuris buvo su Teresa, net nesipriešino, pargriuvo 
ir pravirko. Jo bičiulis sustojo už kokių dešimties met- 
Ių ir šaukia: ,Nemušk jo, šunsnuki, nemušk!“, o aš vis 
tiek tvatinu jį, gulintį. Paskui pribėgau prie antrojo — 
tas leidosi bėgti, kiek įkerta, bet aš jį pavijau, pakišau 
iš užpakalio koją, ir jis griuvo kaip maišas. Jis neno- 
rėjo peštis: kai tik paleidžiu, tuoj šoka bėgti. Sugrįžau 
prie pirmojo, jis stovėjo ir šluostėsi veidą. Norėjau su 
juo pasikalbėti, bet kai tik jį pamačiau priešais save, 
įsiutau ir žybt jam į snukį. Jis suriko kaip skerdžiamas. 
Suėmiau jį už marškinių ir pasakiau: „Jei tu dar bent 
kartą lįsi prie Teresos, sumušiu kaip šunį.“ Apvelnia- 
vau jį, spyriau dar ir, tur būt, negreit būčiau liovęsis, 
jei kažkas nebūtų sugriebęs man už ausies. Kažkokia 
moteris ėmė tvoti man krumpliais per galvą ir šaukti: 
„Bestija tu, chuligane!“, o anas pasinaudojo tuo ir pa- 

bėgo. Pagaliau ji mane paleido, ir aš sugrįžau į Belja- 
vistą. Aš visai nejaučiau jokio džiaugsmo, lyg būčiau 
nesipešęs. Taip dar niekad man nebuvo. Anksčiau, kai 
su Teresa ilgiau nesimatydavau, man būdavo liūdna, 
nieko nesinorėdavo matyti, o dabar aš tūžau, ir kažkaip 
liūdna darėsi. Aš sutrikau, bijojau, kad Teresa viską 
sužinos ir pradės manęs nekęsti. Atėjau į Beljavišstos 
aikštę, bet namai netraukė. Apsisukau ir leidaus į barą 
Saens Penjoje, ir ten pamačiau Liesąjį, jis sėdėjo prie 
bufeto ir šnekučiavosi su kinu. „Kas tau nutiko?“ — 
paklausė jis. Anksčiau aš niekam niekad neužsimin- 
davau apie Teresą, o šį kartą man norėjosi kam nors 
išdėti širdį. Papasakojau Liesajam viską, pradėdamas 
nuo pirmosios mūsų pažinties, kai prieš ketverius me- 
tus ji apsigyveno netoli nuo mūsų. Liesasis mane iš- 
klausė labai rimtai, netgi nenusišypsojo nė karto. Tik 
kartas nuo karto įterpdavo: „Žiūrėk tu man“, „velniai 
griebtų“, „kad tave kur“. O paskui pasakė: „Tu. bro- 
lau, įsimylėjęs iki ausų. Pirmą kartą aš įsimylėjau irgi 
maždaug tavo amžiaus, tik man ėjosi lengviau. Taip, 
taip, čia menki juokai. Vaikščioji kaip apdujęs, ir į vis- 
ką tau nusispiauti, viskas kitaip atrodo, ir per vieną 
minutę tiek gali košės prisivirti, kad paskui per visą 
gyvenimą neiškabinsi. Taip, žinoma, būna vyrams. Mo- 
terims — kas kita, jos gudrios, jos įsimyli tik tada, kai 
joms į naudą. Nepastebės jos vyriškis, ji jau ir nebe- 
myli, puola prie kito. Kas joms! Na, bet nenusimink. 
Dievas mato — šiandien aš tave išgydysiu. Nuo šitos 
karštligės aš žinau gerą vaistą.“ Jis ligi vakaro mane 
girdė degtine ir alumi, o paskui, kai mane ėmė tasyti, 
šoko man į pagalbą, spaudė pilvą. Paskui nusivedė 
į uosto smuklę, kažkokiame kieme liepė lįsti po dušu, 
o paskui atsivedė į užkandinę,— ten grūste buvo prisi- 
grūdę žmonių — paprašė kažkokių aštrių valgių ir ge- 

rai Mane prišėrė. Sėdome į taksi, ir jis pasakė kažkokį 
adresą. Klausia: „Ar tu kada buvai linksmybės namuo- 
se?" — „Ne“, — sakau. „Ten ir išgysi — sako. — Va pa- 
matysi. Tik kad tavęs nesulaikytų prie įėjimo.“ Ir tik- 
rai, kai atvažiavome, duris atidarė kažkokia senė, jo 
pažįstama, ir, kai tik mane pamatė, baisiai užpyko. 
„Ar tu iš proto išsikraustei? Kūdikį atsivedei? Čia kas 
penkios minutės šnipai landžioja, alų už dyka siurbia.“ 
Bet galop ji mane įleido. „Tik žinote ką, — pasakė ji, — 
jūs tiesiai eisite į kambarį ir neišeisite ligi pat ryto.“ 
Liesasis pervedė mane per žemutinę salę taip greitai, 
kad aš nespėjau nieko pamatyti. Mes užlipome į antrą 
aukštą, ir senė mums atidarė kambarį. Įėjome. Liesasis 
dar nespėjo uždegti šviesos, o senė sako: „Aš tau at- 
siųsiu tuziną butelių alaus. Gerai, leidžiu tave su tuo 
kūdikėliu, tik kasoje palik daugiau pinigų. O merginas 
tuoj atsiųsiu. Pašauksiu Sandrą — ji mėgsta geltonsna- 
pius.“ Kambarys buvo didelis ir nešvarus. Vidury sto- 
vėjo lova, ant jos — raudona antklodė, po lova — nak- 
tipuodis, ir dar ten buvo du veidrodžiai: vienas ant 
lubų ties lova, kitas — ant sienos šone. Ant sienų buvo 
daugybė nuogų vyrų ir Moterų — ir nupieštų, ir peiliu 
išraižytų. Paskui įėjo dvi moterys, kažkas atnešė daug 
butelių alaus. Juodvi, matyt, gerai pažinojo Liesąjį — 
pasibučiavo su juo, paskui atsisėdo jam ant kelių ir 
kad ims jį kibinti; ir pliauškė jie velniai žino ką. Vie- 
na buvo mulatė — liesa, aukšta, su auksiniu dančiu, 
o kita — beveik balta ir apkūnesnė. Mulatė buvo gra- 
žesnė. Abi jos šaipėsi iš manęs ir Liesąjį vadino „ne- 
pilnamečių tvirkintoju“. Jie pradėjo tuštinti alaus bu- 
telius, paskui pravėrė duris, kad būtų girdėti muzika 
iš pirmo aukšto, ir ėmė šokti. Iš pradžių aš sėdėjau 
tylėdamas, o išgėręs pralinksmėjau. Kai šokau su bal- 
tąja, ji taip priplojo man prie galvos savo krūtis, kad 

jos beveik išvirto iš po suknelės. Liesasis apsvaigo ir 
liepė mulatei padaryti striptizą. Ji pašoko mambo su 
vienomis trumpikėmis, ir staiga Liesasis puolė prie jos 
ir parvertė į lovą. Baltoji paėmė man už rankos ir nu- 
sivedė į kitą kambarį. „Tau pirmas kartas?" — paklau- 
sė ji. Aš atsakiau, kad ne, bet ji suprato, kad aš pa- 
melavau. Ji labai apsidžiaugė, nusimetė nuo savęs vis- 
ką ligi paskutinio siūlelio, priėjo prie manęs ir tarė: 
„Duok dieve, kad tu atneštum man sėkmę.“ 


Leitenantas Gamboa išėjo iš savo kabineto ir grei- 
tai, dideliais žingsniais perėjo aikštę. Į mokomąjį kor- 
pusą jis atėjo kaip tik tą akimirką, kai Pitaluga, bu- 
dintis karininkas, sušvilpė pertraukai: ką tik buvo pa- 
sibaigusi pirmoji rytinė pamoka. Kadetai buvo klasėse, 
pro pilkas sienas sklido garsus klegesys — žemė 
gaudė, tartum ore būtų skrajojusi ir kriokusi kažkokia 
pabaisa. Gamboa mažumėlę stabtelėjo prie durų ir laip- 
tais pakilo į mokomąją dalį. Ten sėdėjo seržantas Pe- 
soa ir kažką šniukštinėjo, nepatikliomis akutėmis įkni- 
beęs į sąsiuvinius. 

— Einam, Pesoa. 

Seržantas nusekė paskui ji, pirštu glostydamas retus 
ūselius. Jis ėjo prasižergęs, kaip kavaleristas. Gamboa 
ji labai vertino: jis buvo vikrus, paslaugus ir nepakei- 
čiamas žygiuose. 

— Po pamokų sušaukite pirmajį būrį. Tegu kadetai 
pasiima šautuvus. Nuveskite juos į stadioną. 

— Šautuvų patikrinimas, senjore leitenante? 

— Ne. Reikia juos surikiuoti kautynių grupėmis. Sa- 
kykite, Pesoa, ar per paskutines pratybas tvarka nebu- 
vo pakeista? Aš noriu pasakyti, ar puolimas ėjo įprasti- 

ne tvarka: pirmas skyrius priekyje, po jo antras, 0 ga- 
le trečias? 

— Ne, senjore leitenante,— atsakė Pesoa.— Atvirkš- 
čiai. Per pratybas kapitonas įsakė avangarde pastatyti 
"pačius mažiausius. 

— Taip, tikrai, — tarė Gamboa.— Gerai. Aš jūsų lau- 
kiu stadione. 

Pesoa atidavė pagarbą ir nuėjo. Gamboa sugrįžo į ka- 
reivines. Rytas vis dar buvo giedras ir nelabai drėg- 
nas. Brizas vos-ne-vos šiurino žolę aikštėje; lama pasi- 
spardydama lėkė kiek tik įkerta ratu. Čia pat vasara. 
Mokykla ištuštės, gyvenimas pasidarys paprastesnis, 
tarnyba palengvės, jis galės vaikščioti į paplūdimį ko- 
kius tris kartus per savaitę. Jo žmona pagimdys, juodu 
vežios savo kūdikį vežimėly. Be to, jis turės laiko mo- 
kytis. Aštuoni mėnesiai — ne toks jau ilgas laikas pa- 
siruošti egzaminams. Sako, kad kapitono laipsniui skir- 
ta dvidešimt vietų, o kandidatų — du šimtai. 

Jis įėjo į raštinę. Kapitonas sėdėjo už stalo ir ne- 
pakėlė galvos. Gamboa ėmė žiūrinėti raportą dėl kari- 
nių pratybų, bet netrukus išgirdo: 

— Leitenante! 

— Klausau, senjore kapitone. 

— Ką jūs galvojate?— kapitonas Garidas žiūrėjo į jį 
susiraukęs. 

Gamboa atsakė ne iškart. 

— Nežinau, senjore kapitone, — tarė jis.— Sunku pa- 
sakyti. Aš pradėjau tirti reikalą. Gal ką nors ir išaiš- 
kinsim. 

— Aš ne apie tai, —atsakė kapitonas.— Aš kalbu 
apie pasekmes. Ar jūs galvojate apie pasekmes? 

— Taip.— atsakė Gamboa.— Pasekmės gali būti la- 
bai rimtos. 

— Rimtos?— Kapitonas nusišypsojo.— Negi jūs už- 
miršote, kad tas batalionas yra pavaldus man, o pirmai 
kuopai vadovaujate jūsė Kad ir kaip visa tai baigtųsi, 
mudviem gero nėra ko laukti. 

— Aš apie tai irgi galvojau, senjore kapitone, — ta- 
rė Gamboa.— Jūsų tiesa. Ir nemanykite, kad visa tai 
man labai patinka. 

— Kada jums numatomas pakėlimas tarnyboje? 

— Kitais metais. 

— Man taip pat,— tarė kapitonas.— Egzaminai bus 
sunkūs, kiekvieną kartą vis mažiau belieka vietų. Kal- 
bėsime atvirai, Gamboa. Mūsų abiejų tarnybos lapai 
kuo puikiausi. Nė vienos dėmelės. O atsakysime už 
viską. Tas kadetas jaučia, kad jūs jam pritariate. Pa- 
sikalbėkite su juo. Įtikinkite jį. Būtų geriau užmiršus 
visa tai. 

Gamboa pažiūrėjo kapitonui Garidui į akis. 

— Ar aš galiu su jumis kalbėti visiškai atvirai? 

— Aš to ir noriu, Gamboa. Aš su jumis kalbu ne 
kaip su valdininku, o kaip su draugu. 

Gamboa padėjo į lentyną aplanką su raportais ir 
žingtelėjo prie rašomojo stalo. 

— Pakėlimas tarnyboje man rūpi ne mažiau, kaip 
jums, senjore kapitone. Aš padarysiu visa, ką tik galė- 
siu, kad tik gaučiau tuos antpečius. Tiesa, aš nenorė- 
čiau pakėlimą gauti čia. Aš ne visai gerai jaučiuosi tarp 
tų vaikų. Bet vieno dalyko aš išmokau čia, mokykloje: 
rimtai žiūrėti į drausmę. Be drausmės viskas krinka, 
žūsta. Mūsų šalis atsidūrė tokioje padėtyje tik todėl, 
kad nėra drausmės, nėra tvarkos. Tiktai kariuomenė 
savo struktūros, tvirtos savo organizacijos dėka išliku- 
si vieninga ir sveika. Jei tiesa, kad tą vaikiną kažkas 
nušovė, jei tiesa, kad mūsų kadetai geria svaigiuo- 
sius gėrimus, vagia ir pardavinėja egzaminų bilietus — 

aš jaučiuosi atsakingas už viską, senjore kapitone. Lai- 
kau savo pareiga išaiškinti visą šitą istoriją. 

— Jūs perdedate, Gamboa, — tarė kapitonas, kiek su- 
mišęs. Kaip ir kalbėdamasis su Albertu, jis pradėjo 
vaikščioti po kambarį. — Aš nesakau, kad visa tai rei- 
kia užmiršti. Tie, kurie girtauja, pardavinėja egzaminų 
bilietus, suprantama, neturi likti nenubausti. Tačiau 
nereikia taip pat užmiršti, kad kariuomenė visų pirma 
iš vaiko padaro vyrą. Vyrai rūko, išgeria, lošia, ištviI- 
kauja. Kadetai žino: jeigu jie įklius, bus pašalinti iš 
mokyklos. Keli jau pašalinti. Neįkliūva tik patys ap- 
sukriausi. Norint tapti vyru, reikia nebijoti pavojų, 
reikia būti drąsiam. Štai ko išmoko kariuomenė, Gam- 
boa, o ne vien tik drausmės. Ir įžūlumo, sumatumo taip 
pat. Na, gerai, apie tai galėsime pasiginčyti kitą kartą. 
Dabar mane jaudina kaip tik antroji dalyko pusė. Gry- 
nai beprasmiška užmačia! Ir vis dėlto, jeigu ši istorija 
pasieks pulkininką, ji mums rimtai gali pakenkti. 

— Atleiskite, senjore kapitone,— tarė Gamboa.— Aš 
sutinku su jumis: kol aš apie tai nieko nežinojau, ma- 
no Kuopos Kadetai galėjo daryti, kas jiems į galvą 
atėjo. Bet dabar jau negaliu likti nuošaly, — aš jaus- 
čiausi jų bendrininkas. Dabar žinau, kad ne viskas taip, 
kaip turi būti. Kadetas Fernandesas atėjo ir man pasa- 
kė nei daugiau, nei mažiau, kad visi trys būriai seniai 
iš Manęs tyčiojasi. 

— Jie tapo vyrais, Gamboa, — tarė kapitonas.— Kai 
jie čia atėjo, jie buvo išlepinti vaikai. O dabar pažiū- 
rėkite į juos. 

— Aš iš jų padarysiu tikrus vyrus, — tarė Gamboa.— 
Kai baigsime tyrimą, aš, jei reikės, pasiųsiu į karinin- 
kų tarybą visus savo kuopos kadetus. 

Kapitonas sustojo. 

— Jūs panašus į fanatišką vienuolį, — tarė iis, pakė- 
lęs balsą.— Negi jūs norite sugadinti sau visą karjerą? 

— Karininkas negadina sau karjeros, kada vykdo 
savo pareigą, senjore kapitone. 

— Gerai,— tarė kapitonas ir vėl pradėjo vaikščioti 
po kambarį.— Žinokitės. Bet aš jus užtikrinu, kad 
jums baigsis blogai. Ir suprantama, nesitikėkite mano 
paramos. 

— Suprantama, senjore kapitone. Leiskite eiti. 

Gamboa atidavė pagarbą ir išėjo. Jis sugrįžo į savo 
kambarį. Ant stalelio stovėjo moters nuotrauka. Foto- 
grafavosi ji dar prieš vestuves, kažkur už miesto; kur 
būtent — Gamboa nežinojo. Su ja jis susipažino šokių 
vakare, kai dar mokėsi mokykloje; tada ji buvo laibes- 
nė ir vaikščiojo palaidais plaukais. Ji stovėjo po me- 
džiu ir šypsojosi, toliau matėsi upė. Gamboa kelias se- 
kundes žiūrėjo į nuotrauką, paskui vėl ėmė skaityti 
raportus ir pranešimus. Po to atidžiai peržiūrėjo klasės 
žurnalus. Apie vidurdieni išėjo į kiemą. Du kareiviai 
valė pirmo būrio kareivines. Jį pamatę, išsitempė. 

— Laisvai, — tarė Gamboa.— Kas valo šias kareivi- 
nes? Jūs? 

— Aš, senjore leitenante,— atsakė vienas. Ir paro- 
dė į kitą:— Jis valo antro būrio patalpas. 

— Einam su manim. 

Kieme Gamboa atsisuko į kareivį ir, žiūrėdamas jam 
tiesiai i akis, tarė: 

— Blogai dirbi. 

Kareivis mašinaliai išsitempė ir pastatė akis. Jo vei- 
das buvo apykvailis, be barzdos. Jis nieko neatsakė, 
jam regis, nė į galvą nebuvo atėję, kad jis būtų kuo 
prasikaltęs. 

— Kodėl neparašei pranešimo? 

— Aš jau parašiau, senjore leitenante,— atsakė ka- 
reivis.— Trisdešimt dvi lovos. Trisdešimt dvi spintos. 
Tik aš padaviau jį seržantui. 

— Aš ne tai turiu galvoj. Nesidėk kvailiu. Kodėl 
nepranešei apie degtinės butelius, cigaretes, kortas? 

Kareivis dar labiau išplėtė akis, bet neištarė nė 
žodžio. 

— Kuriose spintose? 

— Kas, senjore leitenante?2 

— Kuriose spintose slepiama degtinė, kortos? 

— Nežinau, senjore leitenante. Tur būt, kitose ka- 
reivinėse. 

— Jei meluosi, gausi penkiolika parų griežto areš- 
to,— tarė Gamboa.— Kuriose spintose laikomos ciga- 
retės? 

— Nežinau, senjore leitenante.— Ir pridūrė nudelbęs 
akis: 

— Tur būt, visose. 

— O degtinė? 

— Tikriausiai, ne visose. 

— O kauliukai? 

— Irgi tikriausiai ne visose. 

— Kodėl tu neparašei pranešimo? 

— Aš nieko nemačiau, senjore leitenante. Aš nega- 
liu pažiūrėti, kas yra spintose, jos užrakintos, o rak- 
tus kadetai nešiojasi su savimi. Aš tik manau, kad yra, 
O pats savo akimis nemačiau. 

— O kituose būriuose tas pats? 

— Rodos, taip, senjore leitenante. Tiktai mažiau, 
kaip pirmame. 

— Gerai, — tarė Gamboa.— Šiandien vakare aš bu- 
dėsiu. Tu ir kiti kareiviai, kurie valote kareivines, atei- 
site pas mane trečią valandą. 

— Klausau, senjore leitenante,— tarė kareivis. 

V 


„Aiškus dalykas, sučiupo visus aliai vieną. Velniava, 
daugiau nieko. Mus gerokai palaikė rikiuotėje, 0 pas- 
kui nuvedė į baraką, ir aš iškart pagalvojau: kažkoks 
šunsnukis bus pakišęs liežuvį. Tikėk, netikėk, o viskas 
aiškų — mus išdavė Jaguaras. Kai budintis karininkas 
įsakė atidaryti spintas, man spangės išvirto ant kak- 
tos. „Laikykis, drauguži, — tarė Valjanas,— tuoj bus pa- 
saulio galas“, ir jis sakė gryną teisybę. „Daiktų apžiū- 
ra, seržante?“— paklausė Arospidė, o veidas jo, varg- 
šelio,— kaip numirėlio. ,,„Užteks vaidinti didvyrį,— at- 
sakė Pesoa,— stovėk vietoj ir malonėk užsičiaupti.“ 
Man lyg basliu kas būtų trenkęs per galvą, nervai 
įtempti, vaikinai tartum lunatikai. Ir apskritai, viskas 
lyg sapne: Gamboa prie spintos, Žiurkė taip pat, o lei- 
tenantas šaukia: „Na, na, atsargiau! Atrakint spintas — 
ir be šnekų! Kas jums leido ten kišti ranką?“ O kam 
kišti? Vis tiek įmerkėm uodegas, gerai bent tiek, kad 
Jaguarui kliuvo pirmajam. Kas daugiau, jei ne jis, 
įskundė dėl degtinės ir kortų? O vis dėlto nuostabu, 
negaliu suprasti, kam mus išvedė su šautuvais? Gal 
Gamboa ne ta koja iš lovos išlipo, norėjo ant mūsų 
išgiežti savo pyktį, pavaikyti po purvyną. Ir dar atsi- 
rado tokių, kurie juokėsi, tiesiog širdis verda, šlykštu 
žiūrėti — nesupranta, kas yra tikra nelaimė. Tiesą sa- 
kant, ir buvo iš ko plyšti juokais: Žiurkė verčia kiek- 
vieną spintą, neužauga toksai, įlenda vos ne visas, tie- 
siog paskęsta šlamšte. Ropomis kapstosi, velnio išpera, 
kad Gamboa matytų, kaip jis iš kailio neriasi, kišenes 
varto, visur griozdžia ir vis vograuja pasigardžiuoda- 
mas: „(Čia mūsų cigaretės, taip ir taip, o tas, matyt, pi- 
žonas,— rūko „Česterfild“, tai gal į balių rengėtės? Čia 
tai bent buteliukas!“, o mes stovim išbalę; ačiū dievui, 

visose spintose ką nors rado. Aiškus dalykas, daugiau- 
sia atsirugs tiems, pas kuriuos rado butelių, mano tai 
beveik tuščias, ir aš pasakiau, kad jis tai pažymėtų, 
o jis, gyvatė, burbtelėjo: „„Užsičiaupk, stuobry!“ O už- 
vis labiausiai džiaugėsi tas galvijas leitenantas — vis 
klausinėjo: „Kiek jūs sakėte?" — ,„Du pakeliai cigarečių 
ir dvi dėžutės degtukų, senjore leitenante“, ir Gamboa 
rašėsi į sąsiuvinį palengva, kad malonumas ilgiau truk- 
tų. „„Pusbutelis ko?“— „Degtinės, senjore leitenante, 
markė — „Iko Saulė“. Garbanius kai pažiūri į mane, 
matau, jam gerklę gniaužia, taip, brolyti, surietė mus 
į ožio ragą. O į kitus tiesiog gaila Žiūrėti, niekas ne- 
susigaudo, kurių velnių karininkai užsimanė tikrinti 
mūsų spintas. O kai Gamboa su Žiurke išėjo, Garba- 
nius tarė: „„(Galvą dedu, kad Jaguaras mus išdavė. Jis 
prisiekė: jeigu jį nutvers, nė vienam gerai nesibaigs. 
Niekšas jis ir išdavikas.“ Ne, tokiais žodžiais be įrody- 
mų niekas nesišvaisto; gali būti, kad taip ir yra. 

Tik nesuprantu, kam mus nuvedė į stadioną, tai irgi 
Jaguaro nuopelnas, matyt, jis išdėjo jiems mūsų darbe- 
lius, ir Gamboa pasakė: „Aš tiems tipukams parodysiu, 
iš kur kojos dygę.“ Mes sėdime klasėje, ir pakyšt 
Žiurkė: „Greitai rikiuotis, jūsų laukia staigmena.“ 
O mes riktelėjome: „Žiurkė!“ O jis pasakė: „Toks lei- 
tenanto įsakymas. Rikiuokitės, ir marš į barakus. O gal 
jį patį pašaukti“ Mes išsirikiavom ir nužygiavom, 
o prie barako durų jis įsakė: „Paimti šautuvus, duodu 
minutę laiko, būrininke, užrašykite tris paskutinius“, 
mes jį plūdome, o vis tiek niekas negalėjo suprasti, 
kam visa tai. Kieme kitų būrių kadetai šaiposi, žiūri 
į mus. Kurgi matyta — vidurdienį kariniai pratimai su 
šautuvais, ir dar stadione. O gal leitenantas kuokie- 
lėjo. Jis laukė futbolo aikštėje ir ryte mus rijo akimis. 
„Stok,— sukomandavo Žiurkė,— išsirikiuoti žygio tvar- 

ka.“ Baisu, koks šurmulys pakilo: dar ką prasimanys — 
pratybos priešpiet, ir su mokyklos uniforma. Tegu jo 
motina po šlapią žolę šliaužioja, mes ir be to jau pa- 
vargę po trijų pamokų klasėje. Bet išėjo į priekį Gam- 
boa ir paleido nasrą: „ĮIšsirikiuoti trimis eilėmis, viena 
už kitos, trečias skyrius priekyje, pirmas — užpakaly- 
je!“ Ziurkė ragina: „Greičiau jūs, slunkiai, greičiau, 
greičiau.“ O Gamboa plyšoja: „Atstumas — dešimt met- 
Ių vienas nuo kito, kaip prieš puolimą!“ O gal numa- 
tomas karas, gal ministras įsakė pagreitinti apmokymą? 
Mes būsime seržantai arba karininkai, gerai būtų nu- 
siaubus visą Ariką ugnim ir kalaviju, iškėlus Peru vė- 
liavą visur — ir ant stogų, ir ant langų, ir ant automa- 
šinų; sako, Cilės moterys pačios gražiausios... Tik ka- 
žin ar čia dėl karo, būtų įspėję visus, o ne tik pirmą 
būrį. ,,Kas jums?— rėkia Gamboa.— Ei šauliai? Ką jūs, 
apkurtote ar nesusigaudote? Juk sakiau — atstumas de- 
šimt metrų, o ne dvidešimt. Kaip to negro pavardė?'— 
„Valjanas, senjore leitenante.“ Kad būtumėt matę tą 
Valjaną, kai Gamboa jį pavadino negru. „„Taip,— tarė 
Gamboa.— Kodėl jūs sustojote už dvidešimt metrų, jei 
aš sakiau dešimtė'— ,„Aš ne šaulys, senjore leitenante, 
o mūsų čia vieno trūksta.'— „Ach, — pasakė Gamboa, — 
užrašykite jam šešias baudas.'— „Tai neįmanoma, sen- 
jore leitenante,— sako Žiurkė,— jis miręs. Tai kadetas 
Arana.“ Ne, ir būk tu man toks kretinas! Vis kliūtys, 
Gamboa tiesiog siuto. „Gerai, — sako jis,— tegu į jo 
vietą stoja antros linijos šaulys.“ O paskui subliuvo: 
„Kurių velnių nevykdote įsakymo?“ Mes ir vėl pažvel- 
gėm į kits kitą, tada Arospidė išsitempė ir tarė: „To 
kadeto taip pat nėra, jis sėdi karceryje.“— „Stokite 
jūs, — paliepė Gamboa.— Įsakymai vykdomi tučtuojau 
ir be kalbų.“ O paskui privertė mus bėgioti nuo vieno 
aikštės krašto ligi kito, švilpukas — apsigręžk, greičiau, 

stok, bėgte, gulk,— nei laiko nejauti, nei paties savęs, 
o kai jau truputį apšilome, Gamboa mus surikiavo į ko- 
loną po tris ir atvedė į kareivines, pats šoko landyti 
po spintas, Žiurkė taip pat, tik labai jau jis mazas, 
ir jam teko paprakaituoti, o mums įsakė: „Išsiskirstyti 
į vietas“, ir aš tuoj sumojau: Jaguaras mus įdavė, gel- 
bėdamas savo kailį. Nėra pasaulyje padorių žmonių, 
kas galėjo pagalvoti, kad jis galėtų iškrėsti tokią kiau- 
lystę. „„Atrakinkite kiekvienas savo spintą ir žingsnį 
atgal. Kas mėgins kišti ranką, tas pasigailės“,— lyg mes 
būtume fokusininkai ir galėtume paslėpti visą butelį 
po karininko akių. Kai visa, ką rado, susuko į paklodę 
ir išnešė, aš nuvirtau ant lovos. Lapausės nebuvo, arti- 
nosi pietų metas, ji veikiausiai bus nubėgusi į virtuvę 
pasmaližiauti. Gaila, kad jos nėra, pakasyčiau jai pa- 
ausius, ir pasidarytų lengviau, lyg mergaitė būtų šalia. 
Matyt, kažkas panašiai būna, kai vedi. Jei tau bloga, 
esi pavargęs — išsyk paciutė prieina, gulasi greta, guli 
ir nekruta, ir aš nieko nesakau, paskui paliečiu ją, pa- 
kutenu, gnybteliu, o ji juokiasi ir suklinka, paskui pa- 
žaidžiu su ja, susuku plaukus, užspaudžiu jai burną ir 
nosį, o kai pradeda dusti, atleidžiu ir pagniaužau, stai- 
ga pabučiuoju ir sakau taip švelniai: „„Juodakute tu 
mano, katyte, mergaičiuke, paukštyte.“ O tuo tarpu 
kažkas kad suriks: „Jūs dėl visko kalti!“ Ir aš sušukau: 
„Kas tie mes?" — „Jaguaras ir jūs trys“, — pasakė Aros- 
pidė, ir aš šokau prie jo, bet mane kiti pusiaukelėje 
sulaikė. O jis staugia: ,,Aš sakau: jūs. Gal pakartoti?“ 
Na ir įniršo jis, tik seilės iš burnos tyška, o jis nė ne- 
jaučia. Ir sako vaikinams: „Paleiskite jį, aš jo nebijau, 
paguldysiu vienu spyriu, pribaigsiu dviem niuksais“, 
o mane draugai surišo, kad nepajudėčiau. ,„Dabar, kai 
įkliuvom, į peštynes veltis nedera,— tarė Valjanas.— 
Visko dar gali būti, ir mums verčiau gyventi geruo- 

ju."— „„Arospide,— pasakiau aš.— Tu esi pats didžiau- 
sias niekšas, kokį tik aš kada mačiau: kai viskas pa- 
krypo į blogąją pusę, tu dergi savo draugus.'— „„Ne- 
tiesa, — atsikirto Arospidė,— aš visada su jumis ėjau 
prieš vyresnybę ir padėjau, kai reikėjo. O dabar dėl 
visko, kas atsitiko, kalti jūs — Jaguaras, Garbanius ir 
tu. Čia kažkas ne taip. Koks sutapimas — pasodino Ja- 
guarą į karcerį, ir tuoj Gamboa sužinojo, kas dedasi 
mūsų spintose.“ Ir aš nežinojau, ką atsakyti, o Gar- 
banius buvo jų pusėje. Visi sakė: „Žinoma, Jaguaras 
įskundė“, „(Turime kaip reikiant jam atkeršyti.“ Paskui 
sušvilpė pietų, ir, rodos, pirmą kartą, kol esu mokyk- 
loje, beveik nevalgiau — viskas stojo gerklėje.“ 


Pamatęs Gamboa, kareivis atsistojo, iš kišenės išsi- 
ėmė raktą ir padarė vietoje pusę sukinio, norėdamas 
atrakinti duris, bet leitenantas mostu jį sustabdė, pa- 
ėmė jam iš rankų raktą ir tarė: „Eikite į sargybos būs- 
tą, palikite mane vieną su kadetu.“ Kareivių karceris 
buvo už vištidės, tarp stadiono ir mokyklos tvoros. 
Tai siauras žemas nedegtų plytų pastatas. Prie įėjimo 
visada stovi kareivis, net tada, kai karceryje nieko 
nėra. Gamboa palaukė, kol jis perėjo aikštę ir pasiekė 
kareivines. Tada atidarė duris. Karceryje buvo tamsu, 
jau vakarėjo, ir vienintelis langelis švyksojo lyg siau- 
ras plyšys. Iš pradžių jis nieko nematė. Ir jam ding- 
telėjo mintis: ar nebus pabėgęs. Paskui pastebėjo, kad 
kadetas tįso ant gulto, ir priėjo artyn. Tas miegojo — 
akys buvo užmerktos. Gamboa sužiuro į jį, mėginda- 
mas prisiminti, bet veidas susimaišė su daugybe kitų, 
nors bruožai buvo lyg ir pažistami, jie kažkuo sky- 
rėsi nuo kitų, visų pirma, tur būt, ankstyvu subrendi- 
mu: tvirtai sučiauptos žiaunos, suraukta kakta, dvigu- 

bas smakras. Kareiviai ir kadetai visada raukdavo kak- 
tą prieš vyresniuosius, kad atrodytų vyriškesni; bet 
juk tas kadetas nežino, kad jis, Gamboa, čia. Ir apskri- 
tai veidas ne visai įprastas; daugumos kadetų — tamsi 
oda, veido bruožai griežti. O šio veidas baltas, plaukai 
beveik gelsvi. Gamboa ištiesė ranką ir palietė Jaguarui 
petį. Net pats nustebo — judesiui trūko tvirtumo, jis 
švelniai palietė petį, lyg būtų žadinęs draugą. Jagua- 
ras susirietė, paskui greitai išsitiesė. Gamboa atitrau- 
kė ranką ir tuoj pat išgirdo, kaip kaukštelėjo kulnai; 
kalinamasis jį pažino, ir padėtis išaiškėjo. 

— Sėskitės,— tarė Gamboa.— Mums reikia apie daug 
ką pasikalbėti. 

Jaguaras atsisėdo. Dabar leitenantas prieblandoje 
įžiūrėjo jo akis, nedideles, bet blizgančias ir dygias. 
Kadetas sėdėjo tylėdamas ir nejudėjo, bet ta tyla ir ne- 
judrumas dvelkė kažkokiu atšakumu, ir tai nepatiko 
leitenantui. 

— Kodėl jūs stojote į karo mokyklą? 

Jis nesulaukė atsakymo. Jaguaro ranka sugniaužė 
gulto lenta; veidas nepasikeitė — jis buvo rūstus ir 
ramus. 


— Jūs čia buvote atvarytas prievarta? — paklausė 
Gamboa. 


— Kodėl, senjore leitenante? 


Balsas atitiko akis. Žodžiai, regis, buvo kaip žodžiai, 
ir jis tarė juos iš lėto, aiškiai, bet kalbos tone buvo 
justi pasipūtimas. 

— Man reikia žinoti, — tarė Gamboa, — kodėl jūs sto- 
jote į karo mokyklą? 

— Norėjau būti kariškis. 

— Norėjote?— paklausė Gamboa.— O dabar apsigal- 
vojote? 

Dabar šis atsakymas jam pasirodė Kažkoks netvir- 
tas. Kada karininkai klausdavo kadetus, ką jie mano 
daryti toliau, visi atsakydavo norį būti kariškiai. Bet 
Gamboa žinojo, kad tik nedaugelis laikys egzaminus 
į karininkų mokyklą. 

— Aš dar nežinau, senjore leitenante,— atsakė Ja- 
guaras padelsęs ir vėl patylėjo.— Gal stosiu į aviacijos 
mokyklą. 

Abu nutilo, žiūrėdami vienas kitam į akis. Rodos, jie 
kažko laukė iš vienas kito. Staiga Gamboa griežtai pa- 
klausė: 

— Ar žinote, už ką sėdite karceryje? 

— Ne, senjore leitenante. 

— Tikrai? Manote, kad šiaip sau? 

— Aš nieko nepadariau, — tarė Jaguaras. 

— Jau vien to užtenka, ką radome jūsų spintoje,— 
lėtai pasakė Gamboa.— Cigarečių, du butelius degtinės, 
visą rinkinį visrakčių. Jūsų nuomone, maža? 

Leitenantas įdėmiai žiūrėjo į kadetą. Bet Jaguaras 
tylėjo ir nejudėjo. Jis neatrodė nei nustebęs, nei išsi- 
gandęs. 

— Cigaretės — tiek to,— kalbėjo toliau Gamboa.— 
Vieną kartą palikti be leidžiamojo. O šit degtinė — tai 
jau rimtesnis dalykas. Kadetai gali išgerti gatvėje, na- 
mie. Bet čia jie neturi gerti nė lašo.— Jis patylėjo.— 
O lošiamieji kauliukai? Pirmojo būrio miegamasis — 
tikri lošimo namai. O visrakčiai? Kaip jūs tai pavadin- 
site? Vagiliavimas. Kiek spintų atrakinote? Ar seniai 
apvaginėjate savo draugus? 

— Aš?— Gamboa akimirką sutriko: Jaguaras į jį žiū- 
rėjo su pašaipa. Po to pakartojo, nenuleisdiamas akių.— 
Aš? 

— Taip — tarė Gamboa. Jis jautė, kad jį ima pyk- 
tis.— O kas gi kitas? 

— Visi, — atsakė Jaguaras.— Visa mokykla. 

— Meluojate,— tarė Gamboa.— Jūs bailys. 

— Ne, aš ne bailys,— tarė Jaguaras.— Jūs klystate, 
senjore leitenante. 

— Jūs vagis, — kalbėjo toliau Gamboa.— Girtuoklis, 
lošėjas ir priedo dar bailys. Aš labai norėčiau, kad jūs 
būtumėte civiliniais drabužiais. 

— Norite man suduoti?— paklausė Jaguaras. 

— Ne,— atsakė Gamboa.— Aš tave paimčiau už au- 
sies ir nuvilkčiau į pataisos darbų koloniją. Kaip tik 
ten turėjo tave išgrūsti tėvai. Dabar jau vėlu, tavo 
popieriai prasti. Atsimeni, prieš trejus metus aš įsakiau 
liautis su tuo Rateliu, baigti tą plėšikų žaidimą. Atsi- 
meni, ką aš kalbėjau tą vakarą? 

— Ne,— tarė Jaguaras.— Neatsimenu. 

— Atsimeni,— tarė Gamboa.— Bet tiek to. Manai, tu 
labai gudrus, taipė Kariuomenėje tokie gudragalviai 
anksčiau ar vėliau nusisuka sprandą. Tau ilgai sekėsi. 
Bet dabar prilipai liepto galą. 

— Kodėl?— paklausė Jaguaras.— Aš nieko blogo ne- 
padariau. 

— Ratelis,— tarė Gamboa.— Egzaminų bilietų vogi- 
mas, aprangos vogimas, vyresniųjų užpuldinėjimai, ty- 
čiojimasis iš trečio kurso kadetų. Žinai, kas tu toks? 
Tu esi kriminalinis nusikaltėlis. 

— Netiesa,— tarė Jaguaras.— Aš nieko ypatingo ne- 
padariau. Kokie visi, toks ir aš. 

— Kas tie visi:— tarė Gamboa.— Kas daugiau vogė 
egzaminų bilietus? 

— Visi,— tarė Jaguaras.— Kas nevogė, tas pirko už 
pinigus. Į šį dalyką visi įsivėlę. 

— Pavardės, — tarė Gamboa.— Pasakyk bent vieną. 
Kas iš pirmojo būrio. 

— Mane pašalins? 

— Taip. O gal kas nors ir blogiau bus. 

— Gerai, — tarė Jaguaras, ir jo balsas sudrebėjo.— 
Visas pirmas būrys pirko bilietus. 

— Taip?— tarė Gamboa.— Ir kadetas Arana? 

— Kaip jūs pasakėte, senjore leitenante? 

— Arana,— pakartojo Gamboa.— Kadetas Rikardas 
Arana. 

— Ne,— tarė Jaguaras.— Rodos, jis niekad nepirko. 
Jis buvo bailys. O visi kiti — taip. 

— Kodėl tu nušovei Araną?— tarė Gamboa.— Pasa- 
kyk. Visi jau žino. Už ką? 

— Ką jūs?— nustebo Jaguaras. Jis tik kartą mirk- 
telėjo. 

— Atsakyk į klausimą. 

— Jūs labai drąsus?— tarė Jaguaras. Jis atsistojo.— 
Jei jūs toks drąsuolis, nuplėškite antpečius. Aš jūsų 
nebijau. 

Gamboa žaibiškai čiupo jam už pakarpos, o kita 
ranka prispaudė prie sienos ir užgniaužė jam kaklą. 
Vos spėjo Jaguaras gargtelėti, Gamboa pajuto petyje 
skausmą — mėgindamas suduoti leitenantui, Jaguaras 
kliudė jam alkūne, ir kumštis liko pusiaukelyje. Gam- 
boa paleido kadetą ir žingtelėjo atgal. 

— Aš galėčiau tave užmušti, — pasakė jis.— Turiu 
pilną teisę. Aš esu tavo vadas, ir tu norėjai man su- 
duoti. Bet tavo elgesį svarstys karininkų taryba. 

— Nuplėškit antpečius, — tarė Jaguaras.— Jūs stip- 
resnis už mane, o aš jūsų nebijau. 

— Kodėl tu nušovei Araną?— paklausė Gamboa.— 
Nevaidink kvailio ir atsakyk. 

— Aš nieko nenušoviau. Iš kur jūs ištraukėte? Negi 
aš žudikas? Už ką aš turėčiau šauti Palaižūną? 

— Tave įskundė,— tarė Gamboa.— Tu įkliuvai. 

— Kas?— Jaguaras staiga pašoko ir atsistojo, jo akys 
spingsėjo kaip du žiburėliai. 

— Matai!-— tarė Gamboa.— Tu pats save išduodi. 

— Kas įskundė?— pakartojo Jaguaras.— Tą išzamą 
aš tikrai užmušiu. 

— Šūviu į nugarą, — tarė Gamboa.— Jis buvo už dvi- 
dešimt metrų pirma tavęs. Tu klastingai jį nužudei. 
Žinai, kas už tai taves laukia? 

— Aš nieko nežudžiau. Prisiekiu, senjore leitenante. 

— Mes dar pažiūrėsim, — tarė (Gamboa.— Verčiau 
prisipažink. 

— Man nėra ko prisipažinti!— riktelėjo Jaguaras.— 
Dėl bilietų ir vagysčių — teisingai, buvo taip, tik ne aš 
vienas. Visi džiauna. O bailiai moka pinigą, kad kas 
nors už juos vogtų. O žudyti nežudžiau. Aš noriu ži- 
noti, kas jums primelavo. 

— Sužinosi,— atsakė Gamboa.— Jis pats tau pasakys. 


„Kitą dieną namo parėjau devintą valandą ryto. Mo- 
tina sėdėjo prie slenksčio. Ji nė nesukrutėjo, kai aš pri- 
ėjau. Pasakiau jai: „Aš nakvojau Čukuite pas drau- 
gą." Ji nieko neatsakė. Žiūrėjo kažkaip keistai ir baikš- 
čiai, lyg aš ketinčiau ja įžeisti. Žiūri ir žiūri, labai buvo 
nemalonu. Man išdžiūvo gerklė, ir galvą skaudėjo, 
bet aš, jai matant, nenorėjau gulti į lovą. Aš nežino- 
jau, ką veikti, pradėjau sklaidyti sąsiuvinius ir kny- 
gas, šiaip sau — man jos jau buvo nereikalingos, grioz- 
džiau dėžėje visokius geležgalius, o ji vis sekioja pas- 
kui mane ir žiūri. Aš atsigręežiau į ją ir sakau: „Kas 
vyra, kad tu į mane taip žiūri?“ Tada ji pasakė: „Nėr 
iš tavęs žmogaus, verčiau numirtum.“ Ir išėjo į prie- 
durį. Ilgai sėdėjo ant laiptelio, alkūnėmis atsirėmusi 
į kelius, rankomis suspaudusi galvą. Aš žvilgčiojau į ją 

iš kambario ir mačiau, kokia skylėta ir sulopyta jos 
palaidinė, kaklas raukšlėtas, galva nešukuota. Paskui 
tyliai priėjau ir pasakiau: „Jei aš tave įžeidžiau — at- 
leisk.“ Ji dar kartą į mane pažiūrėjo: veidas taip pat 
buvo raukšlėtas, iš vienos šnervės kyšojo balti plau- 
keliai, burnoje trūko daug dantų. „Verčiau paprašyk 
dievą, kad jis tau atleistų.— tarė ji — Bet ką ten, tu 
jau vis tiek žuvęs.“— „Jei nori, pažadėsiu, kad dau- 
giau taip nebus?" — paklausiau. O ji atsakė: ,„Kam to 
reikia? Tau ant veido parašyta, kad tu nepataisomas. 
Verčiau eik ir išsimiegok po girtavimo.“ 

Aš neguliau, man praėjo noras miegoti. Netrukus 
išėjau iš namų ir patraukiau į Čukuito paplūdimį. Ten 
pamačiau vakarykščius vaikinus. Jie gulėjo ant žvirgž- 
do, pasikišę po galva susuktus drabužius, ir rūkė. Pa- 
plūdimyje buvo daug vaikinų, kai kurie stovėjo prie 
pat vandens ir mėtė plokščius akmenėlius. Veikiai atėjo 
Teresa su draugėmis. Jos priėjo prie vaikinų ir pada- 
vė jiems rankas. Nusirengė, susėdo ratu, o tas visą lai- 
ką sukiojosi apie Terę, lyg ne jį aš vakar būčiau su- 
tašęs. Paskui jie nuėjo į vandenį. Teresa šaukė: „Oi, 
koks šaltas vanduo, oi, mirsiu!“, o vaikinas sėmė rieš- 
kučiomis vandenį ir šlėkė ant jos. Ji spiegė dar gar- 
siau, bet nepyko. Paskui jie leidosi tolyn į jūrą. Teresa 
plaukė už jį geriau, labai grakščiai, kaip žuvelė, o jis 
tik kapstėsi ir vis skendo. Jie išlipo iš vandens ir su- 
sėdo ant žvirgždo. Teresa atsigulė, jis padarė jai iš 
baltinių pagalvį ir atsisėdo greta, truputį iš šono, kad 
galėtų stebeilyti į ją visą. Man tebuvo matyti jos ran- 
kos, ji pakėlė jas, prisidengė nuo saulės. O vaikiną 
mačiau geriau — ir kaulėtą jo nugarą, ir šonkaulius, 
ir kreivas kojas. Apie dvyliktą valandą jie vėl nuėjo 
į vandenį. Vaikinas vaizdavo panelę. Terė jį laistė, 
o jis klykė. Paskui ėmė plaukti. Paplaukė tolyn ir ėmė 

vaidinti skęstantį — grimzdo į vandenį, o Teresa mo- 
javo rankomis ir šaukėsi pagalbos, tačiau buvo matyti, 
kad jie juokauja. Jis vis iššoka iš vandens lyg kamštis 
ir rėkia Tarzano balsu. Dar girdėjau, kaip jie kvatojosi. 
Na, išlipo jie į kraštą, aš stoviu prie jų drabužių. Ne- 
atsimenu, kur buvo dingę draugės ir antras vaikinas, — 
aš ir nepastebėjau, kaip jie nuėjo. Man lyg visas pa- 
saulis būtų pranykęs. Jie priėjo artyn, ir Terė mane 
pamatė pirmoji — jis ėjo iš paskos ir strakaliojo, psichą 
vaidino. Ji neapsidžiaugė ir nenustebo. Nė kiek nesu- 
mišo ir rankos nepadavė, tik pasakė: „Sveikas. Ir tu 
čia?" Tuo tarpų vaikinas pažvelgė į mane, pažino — 
ir sustojo kaip nudiegtas, paskui atsitraukė kiek ata- 
tupstas, pasilenkė, paėmė akmenį ir užsimojo, o Teresa 
juokiasi. „Tu jo nepažįsti?— sako.— Tai mano kaimy- 
nas.“ — „Baisiai jis narsus,— tarė vaikinas.— Kai sugrū- 
siu jam marmuzę, ramesnis pasidarys.“ Aš blogai ap- 
skaičiavau, tikriau sakant, užmiršau, kad esu paplū- 
dimyje. Pašokau, o kojos nuklimpo į žvirgždą, aš nė 
pusės kelio nenulėkiau, pargriuvau per du metrus nuo jo, 
o jis žingtelėjo į priekį ir trenkė akmeniu man į veidą. 
Galvoje lyg būtų kažkas užsidegę, ir man pasirodė, kad 
aš plaukiu. Tai truko, matyt, neilgai. Kai atsimerkiau, 
Teresa stovi lyg nesava, nustėrusi iš siaubo, o vaikinas 
irgi žiopso — kvailys paskutinis: jam reikėjo pasinau- 
doti proga ir mane sumalti į miltus. Akmuo prakirto 
man veidą ligi kraujo, o vaikinas stovi kaip įbestas, 
žiūri, kas man darosi, o aš liuoktelėjau per Teresą ir 
užguliau jį. Imtynėse su juo nėra ką veikti — aš tai 
supratau, vos tik nuvirtome žemėn, — jis buvo sutižęs 
ir nė kiek nesipriešino. Net pasiraičioti nereikėjo, aš 
bemat atsisėdau ant jo ir ėmiau talžyti jam snukį, o jis 
tik dangstėsi abiem rankom. Paskui paėmiau saują 

smulkių akmenėlių ir pradėjau trinti jam kaktą ir plau- 
kus, o kai jis atitraukdavo rankas, aš jam grūdau ak- 
menėlius į veidą ir akis. Niekas mūsų negalėjo per- 
skirti, kol atėjo policininkas. Jis mane sugriebė už 
marškinių ir patraukė, ir aš pajutau, kaip subraškėjo 
siūlės. Paskui davė man į sprandą, o aš trenkiau jam 
akmeniu į krūtinę. ,Ak tu rupūžiuk,— sako jis,— nori, 
kad iš tavęs šlapia vieta beliktų.“ Pakėlė mane kaip 
plunksnelę, žiebė į snukį gal dešimt kartų, paskui tarė: 
„Pažiūrėk, ką tu padarei, galvijau tu!“ Vaikinas gulė- 
jo ant žemės ir vaitojo, kažkokios moterys ir vaikai, 
sustoję aplinkui, gailavo. Visi baisiai piktinosi ir sakė 
policininkui: „Jis sudaužė jam galvą, kraugerys, tokį 
reikia tiesiog į pataisos darbų koloniją.“ Man buvo 
nusispiauti, ką sako moterys, bet tuo tarpu pamačiau 
Teresą. Ji buvo paraudusi ir žiūrėjo į mane labai pik- 
tai. ,Tu negeras ir žiaurus“, — pasakė ji. O aš jai: „Tai 
tu čia kalta, šliundra tu.“ Policininkas davė man per 
dantis: ,„Kaip tu drįsti taip sakyti mergaitei!“ Ji įbedė 
akis į mane, o aš nusisukau ir buvau beeinąs, 0 poli- 
cininkas šūktelėjo: „Stok, kur tu?“ O aš ėmiau tvoti 
jam rankomis ir kojomis kur pakliuvo, kol jis mane iš- 
vilko iš paplūdimio. Nuovadoje karininkas įsakė po- 
licininkui: „Įkrėskite jam kiek lenda ir paleiskite. Jis 
greitai mums paklius už kokį rimtesnį darbelį. Jo snu- 
kis kaip tik kolonijai.“ Policininkas mane išsivedė į kie- 
mą, nusijuosė diržą, ir kad ims pliekti. Aš bėgau nuo 
jo, o kiti policininkai žiūrėjo, kaip jis mane gaudo su- 
plukęs, ir leipo juokais. Tada jis metė diržą ir užspeitė 
mane į kampą. Kiti priėjo ir pasakė: „Paleisk. Ar verta 
peštis su vaikėzu!“ Aš išėjau iš ten ir namo daugiau 
negrįžau. Nuėjau pas Liesąjį Igerą ir apsigyvenau 
pas jį. 

— Nieko nesuprantu — tarė  majoras.— Visiškai 
nieko. 

Majoras buvo tuklus, raudonskruostis, su trumpais 
rudais ūsiukais. Be atvangos mirksėdamas, jis nuo pra- 
džios iki galo perskaitė raportą. Prieš pakeldamas akis 
į kapitoną Garidą, kuris stovėjo prie rašomojo stalo, 
atgręžęs nugarą į langą, pilką jūrą ir nurudusią Perlos 
lygumą, jis dar sykį perskaitė atskiras vietas. Raportas 
buvo dešimties mašinraščio puslapių. 

— Nesuprantu,— pakartojo jis.— Paaiškinkite man, 
kapitone. Čia kažkam ne visi namie. Tikiuosi, ne man. 
Kas užėjo tam leitenantui Gamboai? 

— Nežinau, senjore majore. Aš irgi stebiuosi. Aš 
keletą kartų kalbėjausi su juo, mėginau jam įrodyti, 
kad tokį raportą paduoti — tiesiog kvailystė. .. 

— Kvailystė?— tarė majoras.— Jūs neturėjote leisti 
tų vaikų sodinti į karcerį. O be to, kas per posakiai? 
Reikia tučtuojau užbaigti šitą terlionę. Tuč-tuo-jau! 

— Niekas nieko nežino, senjore majore. Abu kadetai 
izoliuoti. 

— Pašaukite Gamboą,— tarė majoras.— Tegu tučtuo- 
jau ateina. 

Kapitonas skubiai išėjo. Majoras paėmė raportą. Pra- 
dėjo jį skaityti dar kartą, stengdamasis dantimis su- 
griebti rudų savo ūsų galiuką; bet jo dantys buvo la- 
bai smulkūs, ir jis tik susikandžiojo viršutinę lūpą. Ma- 
joras suirzęs trepseno koja. Po kelių minučių kapitonas 
sugrįžo su Gamboa. 

— Sveiki, — tarė majoras trūksmingu nuo jaudinimo- 
si balsu.— Aš be galo nustebęs, Gamboa. Klausykite, 
juk jūs pavyzdingas karininkas, vyresni jus gerbia. 
Kaip jūs galėjote paduoti tokį raportą? Gal jums gal- 
voje pasimaišė? Juk tai bomba! Tikra bomba! 

— Taip, senjore majore,— tarė Gamboa. Kapitonas 
žiūrėjo į jį, sukandęs dantis, jo žanduose slankiojo 
gumburėliai.— Bet dabar jau byla nebe mano kompe- 
tencijoje. Aš išaiškinau visa, ką galėjau. Dabar kari- 
ninkų taryba... 

— Ką?— nutraukė jį majoras.— Jūs manote, kad ka- 
rininkų taryba imsis visa tai svarstyti? Klausykite, ne- 
šnekėkite kvailysčių. Leonsijo Prado mokykla negali 
leisti, kad kiltų toks skandalas. Jūs tikriausiai nesvei- 
kuojate, Gamboa? Ar jūs rimtai manote, jog aš leisiu, 
«ad tas raportas pasiektų ministrą? 

— Aš sakiau tą pat,— įsiterpė kapitonas.— Bet leite- 
nantas nesidavė perkalbamas. 

— Pasvarstykime visa tai dabar,— tarė majoras.— 
Nereikia prarasti pusiausvyros. Visų pirma — ramybė. 
Pažiūrėkime. Kaip to vaikino pavardė, kur įskundė? 

— Fernandesas, senjore majore. Pirmo būrio kadetas. 

— Kodėl be įsakymo pasodinote į daboklę antrąjį 
kadetą? 

— Reikėjo pradėti tyrimą, senjore mMajore. Reikėjo 
izoliuoti jį nuo kitų kadetų, kol eis kvota. Šiaip žinia 
pasklistų po visą kursą. Atsargos dėlei aš nedariau 
akistatos. 

— Kažkoks idiotiškas, absurdiškas kaltinimas!-— pra- 
trūko majoras.— Jums į tai nereikėjo kreipti jokio dė- 
mesio. Juk tai vaikiškos kalbos, ir daugiau nieko. Kaip 
jūs galėjote patikėti tokiais fantastiškais prasimany- 
mais? Niekad nemaniau, kad jūs toks naivus, Gamboa. 

— Gal ir taip, senjore majore. Bet leiskite jums 
priminti, aš taip pat netikėjau, kad jie vogtų bilietus, 
visi aliai vienas vagiliautų, neštųsi į mokyklą kortas, 
degtinę. O visa tai aš pamačiau savo akimis, senjore 
majore. 

— Čia kas kita,— tarė majoras.— Visiems gerai ži- 
noma, kad drausmė penktame kurse šlubuoja. To aš 
neginčiju. Bet už tai atsakingi jūs. Girdite, kapitone 
Garidai? Jūs su leitenantu Gamboa patekote į labai 
nemalonią padėtį. Vaikinai, stačiai sakant, iškrėtė jums 
kiaulystę. Pažiūurėsim, ką pasakys pulkininkas, visa tai 
sužinojęs. Dabar jau nieko nepadarysi — aš paduosiu 
raportą, ir reikės atstatyti tvarką. O dėl antro klausi- 
mo,— Majoras vėl pamėgino dantimis sugriebti ūse- 
li, — tai gryniausia nesąmonė. Vaikinas nusišovė nety- 
čia. Klausimas išspręstas. 

— Atleiskite, senjore majore,— tarė Gamboa.— Ne- 
buvo įrodyta, kad jis nusišovė pats. 

— Nebuvo?— majoro akys žybtelėjo.— Norite, aš 
jums parodysiu paaiškinamąjį raštą? 

— Pulkininkas mums jau aiškino, kodėl buvo sura- 
šytas toks raštas, senjore majore. Reikėjo vengti komp- 
likacijų. 

— Va!-— sušuko majoras triumfuodamas.— Visai tei- 
singai! O jūs irgi parašėte tą siaubingą raportą, kad 
būtų išvengta komplikacijų? 

— Dabar kas kita, senjore majore,— ramiai tarė 
Gamboa.— Viskas pasikeitė. Anksčiau ta prielaida bu- 
vo įtikimiausia, tikriau sakant — vienintelė. Gydytojai 
sakė, kad šūvio būta iš užpakalio. Bet aš ir kiti ka:i- 
ninkai manėme, kad tai buvo atsitiktinis šūvis, nelai- 
mingas atsitikimas. Ir tada mes turėjome teisę primesti 
kaltę pačiam nukentėjusiam, kad būtų išgelbėtas geras 
mokyklos vardas. Tada aš iš tikrųjų maniau, kad kaltas 
pats Arana, senjore majore. Bent jau iš dalies. Saky- 
sim, turėjo blogą priedangą, uždelsė perbėgdamas. Bu- 
vo galima net sutikti, kad iššovė jo paties šautuvas. 
Bet ši prielaida atkrito, atsiradus žmogui, kuris tvirti- 
na, jog čia būta nusikaltimo. Juoba kad kaltinimas 

priimtinas ir turi tam tikrą pagrindą, senjore majorėe. 
Kadetai... 

— Kvailystės,— piktai jį pertarė majoras.— Jūs, 
Gamboa, tur būt, mėgstate detektyvus. Baikim paga- 
liau šią įkyrėjusią istoriją. Gana tuščiai ginčytis. Ei- 
kite į karcerį ir paleiskite tuodu kadetus. Pasakykite 
jiems, kad, jei plepės, bus pašalinti iš mokyklos ir ne- 
gaus pažymėjimų. Ir parašykite naują raportą, praleis- 
damas visa, kas liečia Aranos mirtį. 

— Negaliu, senjore majore,— tarė Gamboa.— Kade- 
tas Fernandesas neatsisako savo kaltinimo. Mano ži- 
niomis, jis sako tiesą. Kaltinamasis per pratybas buvo 
žuvusiajam už nugaros. Aš nieko neteigiu, senjore ma- 
jore. Aš tik noriu pasakyti, kad kaltinimas techniniu 
požiūriu visiškai priimtinas. Bylą gali išspręsti tik ka- 
rininkų taryba. 

— Jūsų nuomonė man visiškai nerūpi, — su pasidy- 
gėjimu tarė majoras.— Aš jums įsakau. Gardžiuokitės 
tomis pasakomis sau vienas ir vykdykite įsakymą. Jei 
ne, būsite pašauktas tarybon. Įsakymai nesvarstomi, lei- 
tenante. 

— Jūs galite pasiųsti mane į tarybą, — lėtai prabi- 
lo Gamboa.— Bet raporto aš netaisysiu. Man labai gai- 
la, bet turiu jums priminti, kad jūs privalote jį per- 
duoti pulkininkui. 

Majoras staiga išbalo. Užmiršęs paprasčiausią pado- 
rumą, jis veltui mėgino dantimis pasiekti ūsą ir bai- 
siausiai vaipėsi. Po to pašoko ir atsistojo. Jo akys pa- 
tamsėjo. 

— Gerai, — tarė jis.— Jūs manęs dar nepažįstate, 
Gamboa. Aš būnu švelnus, kada su manimi elgiasi kaip 
pridera. Bet aš esu labai pavojingas priešas, ir tuo jūs 
įsitikinsite. Tas jums brangiai atsieis. Prisiekiu, jūs 
mane paminėsite. O kol kas likite mokykloje, ligi byla 

bus išaiškinta. Aš perduosiu raportą. Be to, aš paduo- 
siu raštą dėl jūsų elgesio su vyresnybe. Eikite. 

— Leiskite, senjore majore,— pasakė Gamboa ir ne- 
skubėdamas išėjo. 

— Pamišėlis,— tarė majoras.— Jis iš proto išėjo. Na, 
aš jį pagydysiu. 

— Ar jūs perduosite raportą, senjore majore?— pa- 
klausė kapitonas. 

— Nieko nepadarysi.— Majoras pasižiūrėjo į kapi- 
toną, tartum stebėdamasis, kad jis dar čia — Jūs 1rgi 
įklimpote, kapitone Garidai. Jūsų tarnybos lapas bus 
suteptas. 

— Senjore majore,— sulemeno kapitonas — aš ne- 
kaltas. Tai atsitiko pirmoje kuopoje, pas Gamboą. 
Kitose viskas eina kuo puikiausiai, lyg sviestu pa- 
tepta, senjore majore. Aš visada tiksliai vykdau 
instrukcijas. 

— Leitenantas Gamboa — jūsų valdinys, — sausai at- 
kirto majoras.— Jei kadetas ateina ir jums pasakoja, 
kas dedasi jūsų batalione, tai reiškia, kad jūs visą tą 
laiką varnas skaitėte. Kokie jūs karininkai? Jūsų nė 
į paprastą mokyklą negalima leisti — visus išdykinsite! 
Patariu jums padaryti tvarką penktame kurse. Galite 
eiti. 

Kapitonas apsigręžė ir tik prie durų atsiminė, kad 
reikia atiduoti pagarbą. Jis padarė pusę sukinio ir 
kaukštelėjo užkulniais; majoras skaitė raportą — kru- 
tino lūpas ir raukė kaktą. Sparčiu žingsniu, beveik te- 
kinomis, kapitonas nuėjo į penkto kurso raštinę. Kieme 
jis šaižiai sušvilpė. Netrukus seržantas Mortė įėjo į jo 
kabinetą. 

— Sušaukt visus penkto kurso karininkus ir seržan- 
tus, — tarė kapitonas. Jis suspaudė ranka didžiulius sa- 


320 


vo žandikaulius.— Jūs brangiai man sumokėsite, vel- 
niai jus nujotų! Kalti jūs, ir daugiau niekas. Ko išsi- 
žiojote? Vykdykite įsakymą. 

Prieš atidarydamas duris, Gamboa stabtelėjo. Jis bu- 
vo susirūpinęs. „Dėl tos istorijos, — galvojo jis,— ar 
dėl laiško?“ Jis gavo jį prieš kelias valandas: „„Aš la- 
bai tavęs pasiilgau. Man nereikėjo važiuoti. Aš juk 
tau sakiau, kad bus geriau pasilikus Limoje. Lėktuve 
mane vertė vemti, visi į mane žiūrėjo, ir nuo to man 
darėsi dar blogiau. Aerodrome mane pasitiko Kristina 
su vyru, jis labai malonus ir geras Žmogus, aš tau pa- 
pasakosiu. Jie skubiai mane parsivežė namo ir pakvie- 
tė gydytoją. Jis pasakė, kad mane išvarginusi kelionė, 
o daugiau viskas gerai. Bet galvos skausmas vis ne- 
praėjo, ir man nesidarė geriau, jį vėl pakvietė, ir tada 
Jis pasakė, kad mane reikia paguldyti į ligoninę. Da- 
bar mane prižiūri gydytojai. Mane visą subadė, ir aš 
negaliu pasijudinti ir guliu be pagalvio — baisiai ne- 
patogu, juk žinai, kad aš mėgstu gulėti beveik sėdomis. 
Mama ir Kristina nesitraukia nuo manęs, ir Kristinos 
vyras mane lanko po darbo. Visi man labai geri, bet 
aš norėčiau, kad ir tu čia būtum, tiktai tada aš visai 
nusiraminčiau. Dabar man truputį geriau, bet aš bijau 
netekti kūdikio. Gydytojas sako, kad visada būna sun- 
ku pirmą kartą ir kad viskas bus gerai. Aš nervinuosi 
ir vis galvoju apie tave. Žiūrėk savęs. Tu pasiilgai 
manęs, tiesa? Aš labiau pasiilgau, negu tu.“ Jis skaitė 
ir vis labiau sielojosi, bet, nespėjus baigti, įėjo kapito- 
nas ir gaižiai pasakė: „Pulkininkas viską žino. Jūs savo 
pasiekėte. Kareivinių viršininkas pasakė, kad jūs pa- 

siimtumėte iš karcerio Fernandesą ir su juo ateitumėte 
pas pulkininką.“ Gamboa nieko nejautė, jam buvo vis 
tiek, tartum tie įvykiai visai nebūtų jo lietę. Tačiau jis 
nebuvo piipratęs prie širdgėlos, jinai jį slėgė. Jis su- 
lenkė laišką per pusę, įsikišo į planšetę ir pravėrė du- 
ris. Be abejo, Albertas jį pamatė pro grotas ir dabar 
laukė, išsitempęs padėtyje „ramiai“. Šis karceris buvo 
šviesesnis, negu tas, kur sėdėjo Jaguaras, ir Gamboa 
pastebėjo, kad slepiamosios spalvos kelnės kadetui juo- 
kingai ankštos: kojos aptemptos lyg reitūzais, ir nega- 
lima visomis sagomis užsisegti antuko. Marškiniai, at- 
virkščiai, dukslūs: pečiai nukarę, 0 ant nugaros pūpso 
kupra. 

— Sakykite,— tarė Gamboa,— kur jūs spėjote pa- 
keisti išeiginę uniformą? 

— Čia, senjore leitenante. Kasdieninė uniforma bu- 
vo mano lagamine. Aš kiekvieną šeštadienį ją vežuo- 
si namo išskalbti. 

Gamboa pastebėjo ant gulto baltą kepurės skritulį ir 
blizgančias palaidinės sagas. 

— Argi jūs nežinote statutoė— griežtai tarė jis.-— 
Kasdieninę uniformą reikia skalbtis mokykloje, jos ne- 
galima išsinešti. O kas atsitiko jūsų uniformai? Jūs pa- 
našus į klouną. 

Albertas susiraukė. Viena ranka jis pamėgino užsi- 
segti viršutines kelnių sagas, bet kad ir kaip traukė 
pilvą, jam tai nepavyko. 

— Kelnės susitraukė, o marškiniai išsitempė,— kan- 
džiai pasakė Gamboa.— Ką gi jūs pavogėte — kelnes 
ar palaidinę? 

— Ir tą, ir tą, senjore leitenante. 

Leitenantas pasipiktino: tikrai, kapitonas sako tiesą, 
šis kadetas jį laiko savo bendrininku. „Velnias“, — pa- 
galvojo jis. 

— Ar jūs suprantate, kad nė pats viešpats dievas jū- 
sų neišgelbės? Juk jūs įklimpote labiau už visus. Taip, 
savo atvirumu jūs man padarėte ne kokią paslaugą. 
Kodėl nenuėjote pas Uariną arba pas Pitalugą? 

— Nežinau, senjore leitenante,— pasakė Albertas. Ir 
pridūrė:— Aš tik jumis tikiu. 

— Aš jums joks draugas,— tarė Gamboa, —ir ne 
bendrininkas, ir ne užtarėjas. Aš tik vykdžiau savo pa- 
reigą. Dabar viskas priklauso nuo pulkininko ir nuo 
karininkų tarybos. Jie nuspręs, ką su jumis daryti. 
Einam. Pulkininkas jus šaukia. 

Albertas išblyško, jo akių vyzdžiai išsiplėtė. 

— Bijote?— paklausė Gamboa. 

Albertas nieko neatsakė. Jis stovėjo išsitempęs ir 
mirksėjo. 

— Einam,— paliepė Gamboa. 

Jie perėjo skersai aikštę, ir Albertas nusistebėjo, kad 
Gamboa neatsakė į sargybinių sveikinimus. Į šį namą 
jis ėjo pirmą kartą. Tik savo išore jis panašus į kitus 
korpusus. Viduje viskas ne taip. Vestibiulis, kur pa- 
tiestas storas, žingsnius slopinantis kilimas, taip skais- 
čiai apšviestas, kad Albertas kelis kartus užsimerkė. 
Ant sienų kabo paveikslai; veidai paveiksluose jam 
pasirodė matyti istorijos vadovėliuose. Dailininkai sa- 
vo herojus pavaizdavo lemiamu jų gyvenimo momen- 
tu: Bolognesis atsišaudo ligi paskutinio šovinio, gene- 
rolas San Martinas kelia vėliavą, Alfonsas Ugartė šoka 
į bedugne, respublikos prezidentui įteikiamas ordinas. 
Už vestibiulio — didelė tuščia salė, taip pat ryškiai ap- 
šviesta; ant sienų kabo sporto trofėjai ir diplomai. 
Gamboa ją perėjo skersai. Jie įžengė į liftą. Gamboa 
paspaudė ketvirtojo — matyt, paskutinio — aukšto myg- 
tuką. Albertas pagalvojo: kaip keista, kad jis per tre- 
jus metus nepastebėjo, kiek aukštų turi tas namas. Prie 

jo buvo draudžiama artintis, ir jis baugino kadetus 
kaip velnio irštva: čia glūdo vyresnybė, čia sudari- 
nėjami baudžiamųjų sąrašai, ir visiems rodėsi, kad 
pilkasis namas nuo jų taip pat toli, kaip arkivyskupo 
rūmai arba pats tolimiausias paplūdimys Ankonoje. 

— Prašom tolyn, — pasakė Gamboa. 

Jie ėjo siauru koridoriumi; sienos blizgėjo. Gamboa 
atidarė kažkokias duris. Albertas pamatė rašomąjį sta- 
lą, o prie jo, greta pulkininko portreto, sėdėjo Žmogus 
civiliniais drabužiais. 

— Pulkininkas jūsų laukia,— pasakė žmogus, kreip- 
damasis į Gamboą.— Galite įeiti, leitenante. 

— Sėskite ten, — tarė Gamboa kadetui.— Jus pakvies. 

Albertas atsisėdo priešais civilį. Tas vartė kažkokius 
popierius; rankoje jis laikė pieštuką ir judino jį ore 
į kažkokį nežinomą taktą. Jis buvo nedidutis, nesto- 
tingas, gražiai apsitaisęs, krakmolyta apykaklė jį var- 
žė, jis tolydžio sukiojo galvą, ir Adomo obuolys slan- 
kiojo po oda lyg išgąsdintas žvėrelis. Albertas įsi- 
klausė, bet už durų nesigirdėjo nė garso. Jo mintys 
nukrypo kitur: Teresa stovi tramvajaus sustojimo vie- 
toje „Raimondžio mokykla“ ir jam šypsosi. Teresos 
paveikslas jį persekiojo nuo to laiko, kai iš gretimos 
kameros išėjo seržantas. Jis matė tik Teresos veidą 
italų mokyklos šviesių sienų fone, Arekipos prospekte; 
jis nematė jos liemens. Jis ilgai mėgino įsivaizduoti 
ją visą. Bandė apvilkti čia viena, čia kita elegantiška 
suknele, puošė brangenybėmis, kūrė jai egzotiškas šu- 
kuosenas. Vieną akimirksnį jis paraudo: „,„Aš žaidžiu 
su lėlėmis kaip mergytė.“ Pasirausė lagamine, kišenė- 
se — veltui: popieriaus nerado ir negalėjo parašyti jai 
laiško. Tada ėmė kurti galvoje pompastiškus laiškus 
apie mokyklą, apie meilę, apie Palaižūno mirtį, apie 
sąžinės priekaištus, apie ateitį. Staiga išgirdo skambutį. 

Civilis kalbėjo telefonu; jis linksėjo galvą, tarsi pa- 
šnekovas būtų jį matęs. Paskui atsargiai pakabino ra- 
gelį ir tarė: 

— Ar jūs kadetas Fernandesas? Prašom į kabinetą. 

Jis priėjo prie durų. Pabeldė tris kartus. Niekas ne- 
atsiliepė. Jis pastūmė duris: didžiulis kambarys buvo 
apšviestas liuminescenciniais vamzdeliais, ir tas netikė- 
tas žydras švitesys rėžė akis. Už kokių dešimties metrų 
jis pamatė tris karininkus, sėdinčius odiniuose krėsluo- 
se. Jis metė žvilgsnį į šalis: rašomasis stalas, vėliavė- 
lės, žemėlapiai, toršeras ant grindų. Čia nebuvo kilimų, 
parketas blizgėjo, ir batai slydo kaip ant ledo. Jis ėjo 
atsargiais žingsniais, bijodamas paslysti, žiūrėdamas že- 
myn, ir galvą pakėlė tik tada, kai akiratyje pasirodė 
koja su žalia kiška ir krėslo porankis. Jis išsitempė. 

— Fernandesas?— tarė tas pats balsas, kuris skam- 
bėdavo po apsiniaukusiu dangumi, kai kadetai žygiuo- 
davo po stadioną, rengdamiesi paradui; spigus balse- 
lis, kuris visus stingdė aktų salėje; balsas, iškilmingai 
bylojęs apie patriotizmą ir pasiaukojimą.— Fernande- 
sas, o kaip toliau? 

— Fernandesas Templė, senjore pulkininke. Kadetas 
Albertas Fernandesas Templė. 

Pulkininkas žiūrėjo į jį: pulkininko veidas buvo iš- 
puoselėtas, tuklus, pilki plaukai dailiai prilaižyti. 

— Ar jūs ne giminė generolui Templei?— paklausė 
pulkininkas. Iš jo balso Albertas stengėsi atspėti, ar 
didelis pavojus jam gresia. Tonas buvo šaltas, bet ne- 
grėsmingas. 

— Ne giminė, senjore pulkininke. Generolas, rodos, 
kilęs iš Piuro Templių, o aš iš Mokeguos. 

— Taip, — tarė pulkininkas.— Jis iš provincijos.— Ir, 
grįžtelėjęs į tą pusę, kur žiūrėjo pulkininkas, Alber- 
tas pamatė majorą Altuna, mokyklos komendantą.— 

Kaip ir aš. Kaip ir daugumas karo vadų. Juk žinoma, 
kad geriausi karininkai — kilę iš provincijos. Beje, Al- 
tuna, iš kur jūs? 

— Iš Limos, senjore pulkininke. Bet aš jaučiuosi 
provincialas: visa mano giminė kilusi iš Ankašo. 

Albertas norėjo pažiūrėti į Gamboą, bet negalėjo. 
Tas sėdėjo krėsle nugara į jį. Albertas matė iš šono 
tik jo ranką ir batą, tyliai mušantį taktą. 

— Taigi, kadete Fernandesai,— tarė pulkininkas, ir 
jo balsas pasidarė aštresnis.— Dabar pasikalbėsime apie 
rimtesnius, aktualesnius dalykus.— Pulkininkas, kuris 
iki šiol sėdėjo atsišliejęs į kėdės atkaltę, palinko į prie- 
kį, ir jo pilvas išvirto, suliumpsėjo, pradėjo gyventi sa- 
vą gyvenimą.— Sakykite, ar jūs tikras kadetas — su- 
pratingas, apsišvietęs, kultūringas? Na, tegu bus taip. 
Aš noriu pasakyti, kad jūs tikriausiai nesiryžtumėt dėl 
kokio menkniekio sukelti ant kojų visus mokyklos ka- 
rininkus. Juk iš raporto, kurį įteikė leitenantas Gam- 
boa, darosi aišku, kad šiuo atveju turi įsikišti ne tik 
karininkų taryba, bet ir karo ministerija, ir teismas. 
Kiek aš suprantu, jūs kaltinate draugą žmogžudyste. 

Jis trumpai, kiek manieringai kostelėjo ir padarė 
pauzę. 

— Aš iškart pagalvojau: penkto kurso kadetas ne- 
be vaikas. Per trejus metus karo mokykloje galima tap- 
ti suaugusiu žmogumi. O suaugęs, rimtas žmogus nėgali 
ko nors apkaltinti žmogžudyste, neturėdamas aiškių, 
neginčijamų įrodymų. Nebent tas žmogus būtų išpro- 
tėjęs arba visai nieko neišmanytų apie jurisprudenciją. 
Tik tamsuolis gali nežinoti, kas yra melagingi parody- 
mai. Nežinoti, kad šmeižtas — nusikaltimas, baudžia- 
mas pagal įstatymą. Aš, kaip ir pridera, atidžiai per- 
skaičiau raportą. Deja, priėjau išvadą, kad jame trūksta 
įrodymų. Tada aš pagalvojau: kadetas — protingas žŽmo- 


326 


gus, jis ėmėsi savotiškų atsargumo priemonių, jis nori 
įrodymus pateikti paskutinei instancijai — asmeniškai 
man, kad aš juos pateikčiau tarybai. Kaip tik tuo rei- 
kalu aš jus ir pasikviečiau. Tad duokite man tuos 
įrodymus. 

Koja prieš Alberto akis nenumaldomai mušė taktą, 
kilo ir vėl leidosi. 

— Senjore pulkininke,— tarė jis.— Aš tik... 

— Taigi, taigi, — tarė pulkininkas.— Jūs esate suau- 
gęs žmogus, Leonsijo Prado karo mokyklos penktojo 
kurso kadetas. Jūs gerai suprantate, ką darote. Patei- 
kite reikiamus įrodymus. 

— Aš jau pasakiau visa, ką žinau, senjore pulki- 
ninke. Jaguaras norėjo atkeršyti Aranai už tai, kad tas 
įskundė. .. 

— Apie tai vėliau pakalbėsim,— pertarė jį pulkinin- 
kas.— Visa tai labai įdomu. Iš jūsų prielaidų galima 
spręsti, kad jūs turite neblogą fantaziją.— Jis patylė- 
jo ir, patenkintas savimi, pakartojo:— Visai neblogai. 
Bet dabar imsimės dokumentų. Pateikite man visą rei- 
kalingą medžiagą. 

— Aš neturiu įrodymų, senjore pulkininke,— prisi- 
pažino Albertas. Jo balsas gėdingai drebėjo; jis pri- 
kando lūpą, kad būtų drąsiau.— Aš pasakiau tik tai, 
ką Žinau. Bet aš esu tikras, kad... 

— Kaip!— šūktelėjo pulkininkas, visa savo povyza 
rodydamas didžiulį nustebimą.— Jūs norite pasakyti, 
kad neturite jokių konkrečių įrodymų? Būkite rimtes- 
nis, kadete, dabar ne laikas juokauti. Jūs iš tikrųjų ne- 
turite nė vieno rimto įrodymo? 

— Senjore pulkininke, aš nusprendžiau, kad mano 
pareiga... 

— A!-— toliau kalbėjo pulkininkas.— Vadinasi, vis- 
kas čia tik pokštas. Ką gi, neblogai. Žinoma, jūs galite 

pajuokauti, tas būdinga jaunimui. Šaunu, šaunu. Bet 
visam kam yra ribos. Jūs esate kariuomenėje, kadete. 
Ir niekas jums neleis juoktis iš ginkluotųjų pajėgų. 
Bet ne tik kariuomenėje — ir civiliniame gyvenime, 
žinokite, jūs taip pat brangiai sumokėtumėte už tokius 
pokštus. Jei norite ką nors apkaltinti žmogžudyste, jūs 
privalote turėti... kaip čia pasakius? .. pakankamą pa- 
grindą. Tuo tarpu jūs leidote sau mesti toki tuščią, 
fantastišką kaltinimą, leidote sau purvais apdrabstyti 
savo draugą, mokyklą, kuri jus išauklėjo!.. Juk, tur 
būt, netvirtinsite mums, kad jūs — bukaprotis? Kuo jūs 
mus laikote, a? Kvailiais, pusgalviais? O ar žinote, kad 
keturi gydytojai ir balistikos ekspertų komisija pripa- 
žino: šūvis, atėmęs tam nelaimingajam gyvybę, paleis- 
tas jo paties? Ir jums neatėjo į galvą, kad jūsų virši- 
ninkai — o juk jie turi didelį patyrimą, jiems uždėta 
didelė atsakomybė — kruopščiai ištyrė visas aplinky- 
bes? Palaukite, nė žodžio! Leiskite man baigti. Jūs ma- 
nėte, kad mes visiškai nieko neveikėme, kad mes ne- 
tyrėme, nesiaiškinome, nenagrinėjome klaidos, dėl ku- 
rios įvyko nelaimingas atsitikimas? Jūs manote, kad 
karininko antpečiai nukrinta iš dangaus? Manote, kad 
leitenantai, kapitonai, majoras, pagaliau aš pats — tai 
saujelė idiotų, kad mes galime ramiai nusiplauti ran- 
kas, kai kadetas miršta tokiomis nepaprastomis aplin- 
kybėmis? Ne, tai tiesiog apmaudu, kadete Fernandesai! 
Apmaudu, jei ne daugiau. Pagalvokite truputį ir atsa- 
kykite. Argi neapmaudu? 

— Taip, senjore pulkininke,— atsakė Albertas, ir jam 
pasidarė lengviau. 

— Labai gaila, kad apie tai anksčiau nepagalvojo- 
te,— tarė pulkininkas.— Gaila, jog reikėjo mums įsi- 
kišti, kad suprastumėte, kokias pasekmes gali sukelti 
jaunuoliška fantazija. Dabar pakalbėsime apie kitką, 

kadete. Nes jūs, nė pats to nežinodamas, paleidote 
veikti pragaro mašiną. Ir pirmoji auka būsite jūs pats. 
Jūsų laki fantazija, ar ne? Jūs ką tik puikiai tai pa- 
tvirtinote. Nors ir labai gaila, pramanyta žmogžudys- 
tės istorija nėra vienintelis jūsų fantazijos lakumo įro- 
dymas. Aš turiu jų ir daugiau. Būkit malonus, majore, 
paduokite man tuos popierius. 

Albertas pamatė, kaip majoras Altuna atsistojo. Jis 
buvo aukštas ir liemeningas, gryna pulkininko priešin- 
gybė. Kadetai juos praminė ,„Laibuoju ir Storuoju“. 
Altuna buvo nekalbus ir retai kada pasirodydavo mo- 
komajame korpuse ar kareivinėse. Jis priėjo prie ra- 
šomojo stalo, paėmė kažkokius popierius. Jo pusbačiai 
girgždėjo kaip kadetų. Pulkininkas paėmė lapelius ir 
prisikišo prie akių. 

— Ar jūs žinote, kas čia, kadete? 

— Ne, senjore pulkininke. 

— Be abejo, žinote. Pažiūrėkite. 

Albertas paėmė lapelius ir, perskaitęs kelias eilutes, 
viską suprato. 

— Na, o dabar žinote? 

Albertas pastebėjo, kad koja vėl ėmė kilsuoti. Iš ki- 
tapus krėslo atkaltės kyštelėjo galva: Gamboa žiūrėjo 
į jį. Jis ūmai paraudo. 

— Aišku, žinote,— apsidžiaugė  pulkininkas.— Va 
čia — jau dokumentai, čia svarūs įrodymai. Nagi, pa- 
skaitykite mums ką nors. 

Albertas ryškiai prisiminė šunų krikštą. Pirmą kartą 
per trejus metus jis vėl pajuto tą bejėgiškumą, tą ne- 
žmonišką pažeminimą, kurį patyrė mokykloje pirmomis 
dienomis. Tik dabar buvo daug blogiau: tada krikštijo 
bent ne jį vieną. 

— Aš pasakiau: skaitykite, — pakartojo pulkininkas. 

Sukaupęs visas jėgas, Albertas pradėjo skaityti. Jo 
balsas buvo silpnas ir trūkčiojo: 

— „Jos kojos buvo ilgos ir apžėlusios, o šlaunys — 
tokios storos, kad ji daugiau buvo panaši į gyvulį, ne- 
gu į moterį. Ir vis dėlto prostitutė ketvirtame kvartale 
turėjo pačią didžiausią paklausą,— visi ištvirkėliai ėjo 
tik pas ją.“ 

Jis nutilo — suklusęs laukė, kada pulkininko balsas 
įsakys skaityti toliau. 

Bet pulkininkas tylėjo. Albertas jautėsi visiškai su- 
gniuždytas. Pažeminimas jį alino fiziškai, glebino rau- 
menis, temdė sąmone. 

— Grąžinkite man tuos popierius, — tarė pulkininkas. 

Albertas sugrąžino. Pulkininkas pradėjo juos iš lėto 
vartyti, krutindamas lūpas ir kažką murmėdamas. Al- 
bertas girdėjo primirštų antraščių nuotrupas — daug ką 
jis rašė dar prieš metus: ,„Nepataisoma Lula“, „„Asilas 
ir pamišėlė"... 

— Ar jūs žinote, ką aš turėčiau daryti su šitais po- 
pieriais?— paklausė pulkininkas. Jis prisimerkė, tartum 
slegiamas nemalonios, sunkios pareigos. Jo balsas 
skambėjo liūdnai ir gailiai:— Net karininkų tarybos 
neverta šaukti, kadete. Aš galiu tučtuojau išgrūsti jus 
į gatvę už paleistuvavimą. Ir išsikviesti tėvą, kad jis 
paguldytų jus į ligoninę. Gal psichiatrai — jūs mane 
suprantate, kadete?— psichiatrai galėtų jus išgydyti. 
Va kur skandalas, kadete. Tiktai sugedusios, sužalotos 
psichikos žmogus gali išdarinėti tokius dalykus. Tiktai 
grynas ištvirkėlis. Šie popieriai daro gėdą mūsų mokyk- 
lai, daro gėdą mums visiems. Ar jūs galite kuo nors 
pasiteisinti? Kalbėkite, kalbėkite. 

— Negaliu, senjore pulkininke. 

— Suprantama,— tarė pulkininkas.— Ką jūs galite 
pasakyti nenuginčijamų įkalčių akivaizdoje? Nieko. 
Pasakykite man sąžiningai, kaip vyras, ar esat nusipel- 
nęs, kad jus pašalintume iš mokyklos? Kad jus sugrą- 
žintume tėvams, kaip ištvirkėlį ir tvirkintoją? Ar esat 
nusipelnęs? 

— Taip, senjore pulkininke. 

— Šitie popieriai — jūsų pražūtis, kadete. Nejau jūs 
manote, kad kuri nors mokykla priims tokį, kuris pa- 
šalintas už ištvirkimą? Čia jūsų pražūtis. Taip ar ne? 

— Taip, senjore pulkininke. 

— Ką jūs darytumėte, manim dėtas, kadete? 

— Nežinau, senjore pulkininke. 

— O aš žinau, kadete. Aš atliksiu savo pareigą.— 
Jis patylėjo. Jo veidas pasidarė švelnesnis, malonesnis, 
visas kūnas atsileido, jis atsilošė krėsle, pilvas susi- 
traukė, sumažėjo. Pulkininkas trynė sau pasmakrę, 
žvalgėsi po kambarį — rodės, jį kankino abejonės. 

Majoras ir leitenantas sėdėjo kaip prikaustyti. Kol 
pulkininkas galvojo, Albertas žiūrėjo į nublizgintą par- 
ketą, matė koją, atsirėmusią kulnu, ir įtemptai laukė, 
kada gi bato galas nusileis žemyn ir vė! pradės ritmin- 
gai mušti taktą. 

— Kadete Fernandesai Temple,— tarė pulkininkas 
griežtai. Albertas kilstelėjo galvą.— Ar jūs gailitės dėl 
to, ką padarėte? 

— Taip, senjore pulkininke,— negalvodamas atsakė 
Albertas. 

— Aš jautrus žmogus, — tarė pulkininkas.— Gėda 
man dėl šitų popierių. Jie teršia visą mokyklą. Žiūrė- 
kite čia, kadete. Jūs išėjote karinį apmokymą, jūs — 
ne šiaip bet kas. Elkitės kaip pridera. Jūs mane su- 
pIrantate? 

— Taip, senjore pulkininke. 


— Ar jūs prižadate dėti visas pastangas pasitaisyti? 
Ar prižadate būti pavyzdingas kadetas? 

— Taip, senjore pulkininke. 

— Dievas mato,— tarė pulkininkas, — aš prasilenkiu 
su savo pareiga. Aš turėčiau tuojau pat jus išvyti iš 
mokyklos. Bet neveju — ne jūsų dėlei, o šventos mūsų 
įstaigos dėlei, didžiosios mūsų šeimos dėlei, aš jums 
duodu paskutinę galimybę pasitaisyti. Aš pasilieku sau 
šituos popierius ir stebėsiu jus. Jeigu jūsų viršininkai 
gale metų man pasakys, kad jūs pateisinote mano pa- 
sitikėjimą, jeigu jūsų tarnybos lapas liks nesuteptas, 
aš juos sudeginsiu ir užmiršiu visą šią skandalingą is- 
toriją. Bet jeigu padarysite bent vieną nusikaltimą — 
pakaks bent vieno nusikaltimo, girdite?— jūs gausite 
pelnytą bausmę. Supratote? 

— Taip, senjore pulkininke.— Albertas nudelbė akis 
ir pridūrė:— Ačiū, senjore pulkininke. 

— Ar suprantate, už ką man turite būti dėkingas? 

— Taip, senjore pulkininke. 

— Viskas, ir nė žodžio daugiau. Eikite į savo karei- 
vines, elkitės kaip pridera. Būkite tikras kadetas, at- 
sakingas už savo poelgius ir drausmingas. Galite eiti. 

Albertas atidavė pagarbą ir pasisuko. Žengė tris 
žingsnius durų link, bet pulkininko balsas jį sustabdė. 

— Palūkėkite, kadete. Suprantama, jūs niekam nė 
žodžiu neprasitarsite, kas čia buvo kalbėta. Apie tuos 
popierius, apie kvailą jūsų išmonę — apie viską. Ir 
daugiau nesilaužkite į atviras duris. Kitą kartą, prieš 
imdamasis vaidinti seklį, pagalvokite, kad jūs esate 
kariuomenėje. O kariuomenėje, tebūnie jums žinoma, 
vyresnybė visuomet budi, ji viską ištirs kaip pridera. 
Galite eiti. 

Albertas vėl kaukštelėjo kulnais ir išėjo. Žmogus ci- 
viliniais drabužiais net nepažvelgė į jį. Jis nesėdo į lif- 

tą, o nukopė laiptais. Kaip ir viskas šiuose rūmuose, 
pakopos akinamai blizgėjo. Jau gatvėje, eidamas pro 
paminklą, jis atsiminė, kad karceryje paliko savo la- 
gaminą ir išeiginę uniformą. Jis neskubėdamas pasuko 
tenai. Budintis karininkas jam linktelėjo. 

— Aš atėjau pasiimti savo daiktų, senjore leite- 
nante. 

— Kaip?— tarė karininkas.— Jūs turite sėdėti karce- 
ryje pagal Gamboos įsakymą. 

— Man liepė ęrįžti į kareivines. 

— Po velnių, — tarė leitenantas.— Nemokate statuto? 
Kol Gamboa neduos nurodymo raštu, jūs iš čia neišei- 
site. Marš į karcerį. 

— Klausau, senjore leitenante. 

— Seržante,— tarė karininkas.— Uždarykite jį su tuo 
kadetu, kuris vakar buvo perkeltas iš ano karcerio. 
Reikia atituštinti vietą kareiviams, kuriuos nubaudė 
kapitonas Besoda.— Jis pasikasė pakaušį.— Čia tikras 
kalėjimas. 

Seržantas, pečiuitas kreolas, linktelėjo, atrakino kar- 
cerio duris ir paspyrė jas. 

— Eikit į vidų, kadete,— tarė jis. Ir tyliai pridūrė:— 
Nesirūpinkite. Kada keisis sargyba, aš jums įduosiu ci- 
garečių. 

Albertas įėjo. Ant gulto sėdėjo Jaguaras ir žiūrėjo 
1 JL 


„Tą kartą Liesasis Igeras nenorėjo eiti, jis ėjo lyg 
varomas, tartum nujausdamas, kad ištiks nesėkmė. Ke- 
li mėnesiai prieš tai Rachas liepė jam pasakyti: ,„Arba 
dirbsi su manimi, arba dingsi iš Kaljao, jei tau brangus 
savas snukis.“ O Liesasis man pasakė: „Prasidėjo, taip 
aš ir Maniau.“ Jis su Rachu susiuostė dar jaunystėje, 

mano brolis ir Liesasis buvo jo mokiniai. Paskui Ra- 
chas įkliuvo, ir jie dirbo dviese. Po penkerių metų 
Rachas išėjo ir subūrė naują gaują, o Liesasis jo vengė, 
bet kartą uoste, ,,„Brangenybės“ bare, sutiko du plėši- 
kus ir tie jėga jį nūtempė pas Rachą. Jis man papasa- 
kojo, kad niekas jam nieko nedarė ir kad Rachas įį 
apkabino ir pasakė: „Aš tave myliu kaip sūnų.“ Paskui 
jie prisigėrė ir išsiskyrė gražiuoju. O po savaitės jis 
vėl gavo tokį pat įspėjimą. Liesasis nenorėjo dėtis prie 
gaujos, sakė, kad tai jam nepelninga, bet užsitraukti 
Racho nemalonės irgi nenorėjo. Ir šit kartą jis man 
pasakė: „Gerai, sutiksiu. Šiaip ar taip, Racho tiesa. 
O tau tenai nėra ko veikti. Jei nori mano patarimo, 
grįžk pas motiną ir mokykis į daktarus. Manau, pini- 
gėlių nemažai susikrovei, a?“ O aš neturėjau nė vieno 
sentavo, taip jam ir pasakiau. ,,Ar žinai, kas tu toks?— 
tarė jis.— Tu mergišius, va kas tu. Matyt, linksmybės 
namuose visus pinigus iššvaistei?“ Aš pasakiau, kad 
taip. ,,Menkas dar tavo protelis,— tarė jis.— Argi ver- 
ta rizikuoti galva dėl tų šliundrų? Reikėjo taupyti. Bet 
tiek to, ką manai toliau veikti?“ Aš pasakiau, kad lik- 
siu su juo. Tą pačią naktį mes nuėjome pas Rachą 
į nešvarią smuklę, ten dar buvo vienakė šeimininkė. 
Rachas buvo senas mulatas, ir, kai kalbėjo, sunku buvo 
suprasti — girtas buvo ir vis reikalavo degtinės. Visi 
kiti — kokie penki mulatai, metisai ir šiaip laukiniai iš 
kalnų — žiūrėjo į Liesąjį lyg kokie vilkai. Užtat Ra- 
chas tiktai su juo ir tesišnekėjo ir kvatojosi iš jo pokš- 
tų. Į mane jis beveik nežiūrėjo. Na, pradėjom su juo 
darbuotis, ir iš pradžių viskas ėjo gerai. Mes siaubėme 
namus Magdalenoje ir La Puntoje, prie šv. Isidoro ir 
Orantinoje, Salaveryje ir Baranke, tiktai ne Kaljao. 
Mane statydavo sargyboje, niekad nesiuntė į namus 
durų atrakinėti. O dalybose Rachas man duodavo ma- 

žai, paskui Liesasis pridėdavo iš savo dalies. Mudu 
laikydavomės skyrium nuo jų, o kiti į mus šnairuoda- 
vo. Kartą vienoje landynėje Liesasis su Pankrasiju su- 
sikibo dėl mergos, ir Pankrasijas perdūrė peiliu jam 
ranką. Aš, žinoma, šokau ant jo. Tuo tarpu įsikišo 
kitas mulatas, ir mudu ėmėm luptis. Rachas padarė 
mums vietos. Mergos pradėjo klykti. Pirmiausia mes 
mėginome vienas antrą. Mulatas iš pradžių juokėsi ir 
mane erzino, sakė: ,,„Aš katė, o tu pelė“, bet aš porą 
kartų jam dėjau galva, ir mudu susikapliavome rimtai. 
Rachas padavė man stiklinę ir pasakė: ,,„Aš keliu prieš 
tave skrybėlę. Kas išmokė šitą pienburnį peštis?“ 
Nuo tos dienos aš pradėjau kabintis prie mulato dėl 
kiekvieno menko nieko. Ir su mulatais pešiaus, ir su 
metisais, ir su laukiniais. Būdavo, partrenkia mane vie- 
nu smūgiu, o kartais laikaus tvirtai, jiems taip pat kliū- 
va. Vos tik pasigersim, tuoj ir muštynės. Kūlėmės, kū- 
lėmės ir pagaliau susibičiuliavome. Jie mane girdė vy- 
nu, vesdavosi į viešuosius namus ir į kiną, į kaubojiškus 
filmus. Kaip tik tą dieną nuėjome į kiną: Pankrasijas, 
Liesasis ir aš. Gatvėje mūsų laukė Rachas, rodos, labai 
patenkintas. Mes užsukome į smuklę, ir ten jis pasa- 
kė: „Na, šįsyk tai pasidarbuosim!“ Kai iis papasakojo, 
kad Gražuolis jį pasikvietęs ypatingai operacijai, Lie- 
sasis Igeras jį sutramdė: ,,Mums neverta su juo dėtis, 
gyvus suės. Jie aukštai skrenda!“ Rachas nesiklausė 
ir išdėstė savo planus. Jis didžiavosi, kad Gražuolis jį 
pakvietė, tai buvo garsi gauja, jiems visi pavydėjo. 
Jie gyveno kaip padorūs žmonės, geruose namuose, tu- 
rėjo net mašinas. Liesasis dar norėjo pasiginčyti, bet 
jį tuoj nutildė. Operaciją vykdyti buvo numatyta kitą 
dieną. Viskas lyg ir buvo labai gerai. Kaip pasakė 
Rachas, mes susitikome Almendario dauboje dešimtą 
valandą vakaro, ir ten mūsų jau laukė du vyrai iš 

Gražuolio gaujos. Abu su ūsiukais, gražiai apsirengė, 
rūko brangias cigaretes, lyg į šventę eitų. Mes palau- 
kėme ligi vidurnakčio, o paskui susiskirstėme po du 
ir patraukėme link tramvajų linijos. Ten sutikome dar 
vieną Gražuolio vaikiną. „Viskas gerai, — pasakė jis.— 
Namas tuščias. Ką tik visi išėjo. Pradedam.“ Rachas 
mane pastatė sargyboje, per kvartalą nuo namo, už tvo- 
ros. Aš paklausiau Liesąjį: „Kas iš jūsų eis?“ Jis atsa- 
kė: „Rachas, aš ir Gražuolio vyrai. Visi kiti — sargv- 
boje. Taip jau jų įprasta. Dirba, taip sakant, užtik- 
rintai.“ Iš mano užuolandos nesimatė nė gyvos dvasios, 
namuose — nė žiburėlio, ir aš pagalvojau, kad viskas 
greit baigsis. Bet kai mes ten ėjome, Liesasis buvo 
labai niūrus, jis visą kelią tylėjo. Atsimenu, Pankra- 
sijas man parodė namą, jis buvo didžiulis, ir Rachas 
pasakė: „Čia visą armiją galima aprūpinti.“ Aš lau- 
kiau labai ilgai. Kai išgirdau švilpiant, šaudant ir kei- 
kiantis, aš leidausi bėgti pas juos ir tuoj supratau, kad 
juos apsupo policija: ant kampo stovėjo patrulis. Aš 
apsisukau ir šokau bėgti. Marsano aikštėje sėdau 
į tramvajų, o miesto centre paėmiau taksi. Paskui nu- 
ėjau į mūsų smuklę, ten sėdėjo tik Pankrasijas. ,,„Ten 
buvo spąstai, — pasakė jis.— Gražuolis buvo perspėjęs 
policiją. Rodos, visus sučiupo. Aš mačiau, kaip Liesąjį 
ir Rachą partrenkė žemėn. Mušė juos. O Keturi iš tos 
gaujos juokėsi. Kada nors jie už tai atsiims. O mums 
tuo tarpu geriau išnykti.“ Aš jam pasakiau, kad netu- 
riu nė skatiko. Jis man davė penkis solius ir pasakė: 
„Persikelk kitur ir daugiau čia nesirodyk. Aš irgi išva- 
žiuoju iš Limos visai vasarai. Pailsėsiu truputį.“ 

Tą naktį nuėjau į Beljavistos dykvietę ir ten per- 
nakvojau griovyje. Tikriau sakant, išdrybsojau visą 
naktį aukštielninkas, vis žiūrėjau ir drebėjau nuo šal- 
čio. Švintant, labai anksti, nuėjau į Beljavistos aikštę. 

Jau dveji metai, kai nebuvau ten buvęs. Viskas buvo 
taip, kaip anksčiau, išskyrus mano namų duris — jos 
buvo nudažytos. Aš pasibeldžiau, niekas neatsiliepė. 
Pabeldžiau smarkiau. Viduje pasigirdo: „Negalite pa- 
laukti, kad jus kur velniai!“ Išėjo vyriškis. Aš jį pa- 
klausiau, ar čia negyvena senjora Domitila. ,„Nieko 
nežinau, — atsakė jis, — čia gyvenu aš, Pedras Kaifas.“ 
Šalia jo pasirodė moteris, ir ji pasakė: „Senjora Domi- 
tila? Vieniša tokia?“ — „„Taip,— atsakiau aš.— Rodos, 
taip." — „Ji jau mirė,— tarė moteris.— Ji čia gyveno 
prieš mums atsikeliant, bet tai buvo seniai.“ Aš pa- 
dėkojau ir nuėjau į aikštę ir ten išlaukiau visą rytą, 
žiūrėdamas į Teresos namo duris. Apie vienuoliktą iš- 
ėjo kažkoks vaikinas. Aš priėjau ir paklausiau: „„Ar tu 
nežinai, kur dabar gyvena senjora ir mergaitė, kurios 
čia gyveno prieš tave?“ —,, Nieko nežinau“, — atsakė jis. 
Aš vėl nuėjau prie savo namo ir pabeldžiau. Išėjo mo- 
teris. Aš paklausiau: „Ar jūs nežinote, kur palaidota 
senjora Domitila?“— ,„Ne,— pasakė ji — Aš jos nepaži- 
nojau. Ar ji jums giminė?“ Norėjau pasakyti, kad ji 
mano Motina, bet pagalvojau, kad manęs gal iesko po- 
licija, ir tariau: „Ne, aš tik taip sau.“ 


— Sveikas, — tarė Jaguaras. 

Jis nenustebo, pamatęs Albertą. Seržantas uždarė du- 
ris, ir karceryje pasidarė beveik tamsu. 

-— Sveikas, — atsakė Albertas. 

— Cigarečių turi?— paklausė Jaguaras. Jis sėdėjo 
ant lovos, atsišliejęs nugara į sieną, ir Albertas aiškiai 
matė tik pusę jo veido, atsuktą į šviesą; kita pusė at- 
rodė lyg kokia pasklida dėmė. 

— Neturiu,— atsakė Albertas.— Seržantas žadėjo at- 
nešti vėliau. 

— Už ką tave čia patupdė?— paklausė Jaguaras. 

— Nežinau. O tave? 

— Kažkoks niekšas įskundė. 

— Įskundė? O kasė 

— Klausyk,— tarė Jaguaras, nuleidęs balsą, — tu tik- 
riausiai iš čia išeisi už mane pirmiau. Padaryk man 
vieną paslaugą. Na, eikš arčiau, kad kas neišgirstų.— 
Albertas priėjo. Dabar jie buvo visai šalia vienas ant- 
ro, jų keliai siekėsi. — Pasakyk Pitonui ir Garbaniui, 
kad barake atsirado skundikas. Tegu jie sužino, kas 
jis toks. Tu žinai, kas pranešta leitenantui? 

— Ne. 

— O kaip galvoja vaikinai, už ką aš čia sėdžiu? 

— Mano, kad už bilietų vogimą. 

— Taip, — pasakė Jaguaras.— Už tai irgi. Kažkas jam 
papasakojo apie bilietus, apie Ratelį ir kad mes vagia- 
me daiktus, lošiame iš pinigų, įsinešam degtinės — 
viską išpasakojo. Reikia sužinoti, kas jis. Pasakyk, kad 
jie irgi įmerks uodegas, jei nesužinos. Ir tu, ir visos 
kareivinės. Tai padarė kuris nors iš mūsiškių, kitaip 
negali būti. 

— Tave pašalins, o gal ir į kalėjimą pasodins. 

— Ir Gamboa taip sakė. Garbaniui ir Pitonui irgi 
klius už Ratelį. Pasakyk, Kad jie sužinotų. Tegu jo pa- 
vardę užrašo ant popierėlio ir pro langą įmeta man. 
Jei mane pašalins, aš daugiau jų nepamatysiu. 

— (O kokia tau nauda iš to? 

— Jokios, — atsakė Jaguaras.— Mano popieriai pras- 
ti. Bet nors atkeršysiu. 

— Tu šūdas, Jaguarai, — tarė Albertas.— Aš norė- 
čiau, kad tave pasodintų į kalėjimą. 

Jaguaras sujudėjo, paskui palinko į priekį, kilste- 
lėjo galvą ir pažvelgė į Albertą. Dabar visas jo veidas 
pateko į šviesos ruožą. 

— Girdėjai, ką aš pasakiau? 

— Nerėk,— tarė Jaguaras.— Gal nori, kad leitenan- 
tas išgirstų? Kas tau yra? 

— Šūdas tu,— tyliai tarė Albertas.— Žmogžudys. Tu 
nužudei Palaižūna.. 

Albertas žingtelėjo atatupstas ir kiek pritūpė, pasi- 
ruošęs gintis, bet Jaguaras nepuolė, net nesukrutėjo. 
Albertas matė, kaip žaižaruoja prieblandoje mėlynos 
jo akys. 

— Meluoji,— tarė Jagzuaras taip pat labai tyliai. — 
Tai šmeižtas. Kažkas panoro man įkąsti, na ir pripliauš- 
kė leitenantui. Kažkoks skundikas nori man atkeršyti, 
kažkoks bailys, supranti? Sakyk, ar visi mūsiškiai gal- 
voja, kad aš nušoviau Araną? 

Albertas neatsakė. 

— Žinoma, kad ne,— tarė Jaguaras.— Kas tuo pa- 
tikės? Arana, vargšelis, buvo snarglius — jį bet kas ga- 
lėjo pirštu parblokšti. Už ką jį žudyti? 

— Jis buvo daug geresnis už tave, — tarė Albertas. 
Jie abu kalbėjo pusiau šnibždomis, kaip įmanydami 
stengėsi nekelti balso, dėl to jų žodžiai skambėjo ne- 
natūraliai, teatrališkai.— Tu — tikras chuliganas, bandi- 
tas, tai tu vargšelis. O Palaižūnas buvo geras vaikinas. 
Ne tavo galvai suprasti, ką tai reiškia. Jis nemokėjo 
ieškoti priekabių. O tu nuolat iš jo tyčiojaisi. Kai jis 
čia atėjo, jis buvo toks, kaip ir visi kiti, o jūs jį už- 
gujote, suluošinote. Ir tik dėl to, kad jis nemokėjo peš- 
tis. Tu paskutinis niekšas, Jaguarai. Dabar tave išmes 
iš mokyklos. Žinai, kas tavęs laukia? Tu — kriminalinis 
nusikaltėlis. Vis tiek kada nors atsidursi kalėjime. 

— Ir motina man sakė tą pat.— Albertas nustebo: 
jis nesitikėjo, kad Jaguaras leisis į atvirumus. Paskui 
suprato, kad Jaguaras kalbasi pats su savimi; jo balsas 
buvo sausas ir duslus.— Ir Gamboa taip pat... Nesu- 

"prantu, kodėl jiems parūpo mano gyvenimas. Ne aš 
vienas tyčiojausi iš Palaižūno. Visi jį ėdė, ir tu taip 
pat, Rašytojau. Mokykloje visi kliautininkai. Kas ne- 
atsikirs — tam galas. Aš čia nieko dėtas. Manęs nesu- 
lamdė todėl, kad aš stipresnis. Aš nekaltas, kad esu 
vyras. 

— Joks tu vyras,— tarė Albertas.— Tu žmogžudys, 
ir aš tavęs nebijau. Aš tau parodysiu, kai iš čia išeisim. 

— Nori su manimi muštis?— paklausė Jaguaras. 

— Taip. 

— Skystos tavo blauzdos,— tarė Jaguaras.— Sakyk, 
ar visi būryje taip užsisėdę ant manęs? 

— Ne,— tarė Albertas.— Tik aš vienas. Ir aš tavęs 
nebijau. 

— Tsss, nerėk. Jei nori, pasimušim lauke. Tik ži- 
nok — aš stipresnis už tave. Be reikalo šiaušiesi. Pa- 
laižūnui aš nieko nepadariau. Kabinėjausi prie jo, kaip 
ir visi. Ir be jokios piktos valios, taip sau — pramogos 
dėlei. 

— Čia didelis skirtumas. Tu pirmas pradėjai iš jo 
tyčiotis, o paskui ir kiti, tave mėgdžiodami. Tu jam 
apkartinai gyvenimą. O paskui nužudei. 

— Nešūkauk, kvaily. Išgirs. Nežudžiau aš jo. Išeisiu 
iš čia, surasiu skundiką ir visų akivaizdoje priversiu 
prisipažinti, kad tai melas. Pamatysi. 

— Ne, tai tiesa, — tarė Albertas.— Aš žinau. 

— Nešauk taip, po šimts velnių... 

— Tu žudikas. 

— Tššš. 

— Tai aš tave įskundžiau, Jaguarai. Aš žinau, kad 
tu jį nužudei. 

Šį kartą Albertas nepajudėjo iš vietos. Jaguaras su- 
silenkė, nepakildamas nuo gulto. 

— Tai tu nuėjai pas leitenantą?— iš lėto, stabčioda- 
mas iškošė jis. 

— Taip. Aš jam papasakojau apie tave ir apie vis- 
ką, kas dedasi barake. 

— Kodėl? 

— Toks užėjo noras. 

— Na, pažiūrėsim, ar tikrai tu toks didvyris, kaip čia 
kalbi, — pasakė Jaguaras atsitiesdamas. 


VII 


Leitenantas Gamboa išėjo iš pulkininko kabineto, 
linktelėjo civiliui, kiek pastovėjo prie lifto, nesulaukė, 
žengė į laiptus ir nusileido, šokdamas per vieną pako- 
pą. Lauke jis pastebėjo, kad jau praaušę: grynas dan- 
gus švytėjo, horizonte viršum žvilgančios jūros kabo- 
jo balti debesėliai. Jis spėriu žingsniu leidosi penkto 
kurso kareivinių link, įėjo į raštinę. Kapitonas Garidas 
sėdėjo už rašomojo stalo, pasišiaušęs kaip dygliakiau- 
lė. Gamboa pasisveikino su juo nuo slenksčio. 

— Na ką?— paklausė kapitonas pašokdamas. 


— Pulkininkas manęs prašė pasakyti, kad anuliuo- 
tumėte mano raportą, senjore kapitone. 

Kapitono veidas atsileido, žvilgsnis sušvelnėjo. 

— Žinoma,— tarė jis, delnu pliaukštelėjęs į stalą.— 
Aš jo net neužregistravau. Taip aš ir maniau. Kaip 
ten buvo, Gamboa? 

— Kadetas atsisakė savo kaltinimo, senjore kapito- 
ne. Pulkininkas suplėšė raportą. Viskas turi būti pa- 
miršta. Aš turiu galvoje prielaidą dėl nužudymo, sen- 
jore kapitone. O šiaip pulkininkas reikalauja, kad bū- 
tų atstatyta drausmė. 

— Taip, — tarė kapitonas, plačiai šypsodamasis.-— 
Eikite čionai, Gamboa. Žiūrėkite. 

Jis atkišo jam pluoštą popierių su pavardėmis ir 
skaitmenimis. 

— Matote? Per tris dienas raportų prisirinko dau- 
giau, negu per visą praėjusį mėnesį. Šešiasdešimt draus- 
minių nuobaudų, beveik trečdalis kurso, suprantate? 
Pulkininkas gali būti ramus, mes juos visus suriesim 
į ožio ragą. O dėl bilietų aš jau ėmiausi priemonių. 
Iki pat egzaminų aš juos laikysiu savo kambaryje, te- 
gu dabar pamėgina prieiti! Sargyba sustiprinta, patru- 
liai taip pat. Budintieji raportuos seržantams kas valan- 
dą. Aprangos ir ginklų apžiūra — du kartus per savaitę. 
Kaip manote — jie vėl varys savo? 

— Manau, kad ne, senjorc kapitone. 

— Tai kieno buvo tiesa?— paklausė kapitonas, įdė- 
bes akis.— Jūsų ar mano? 

— Aš tik vykdžiau savo pareigą, — atsakė Gamboa. 

— Statutas nustelbė jums blaivų protą, Gamboa,— 
tarė kapitonas.— Aš nenoriu jūsų kritikuoti, bet gy- 
venime reikia būti praktikui. Kai kuriais atvejais ver- 
čiau pamiršti statutą ir paklausyti sveikos nuovokos 
balso. 

— Aš tikiu statutais,— tarė Gamboa.— Aš juos mo- 
ku atmintinai. Be to, turėkit omeny — aš nė kiek ne- 
sigailiu. 

— Rūkysite?— pasiūlė kapitonas. 

Gamboa paėmė cigaretę. Kapitonas rūkė juodą im- 
portinį tabaką, ir dūmai buvo tiršti, dvokiantys. Prieš 
kišdamasis į burną, leitenantas paglostė plokščią ciga- 
retę pirštu. 

— Visi mes tikime statutu, — kaibėjo toliau kapito- 
nas.— Tačiau reikia mokėti jį skaityti. Mes, kariškiai, 
visų pirma turime būti realistai. Turime veikti pagal 

aplinkybes. Negalima įvykių taikyti prie įstatymų, 
Gamboa. Atvirkščiai, reikia įstaiymus taikyti prie įvy- 
kių.— Kapitonas Garidas ėmė patetiškai mojuoti ran- 
ka.— Kitaip gyvenimas bus nepakenčiamas. Užsispy- 
rimas — blogas sąjungininkas. Štai jūs stojote už tą 
kadetą. O ką laimėiote? Nieko, absoliučiai nieko, tik 
sau pakenkėte. Jei būtumėt paklausęs manęs, rezulta- 
tas būtų buvęs tas pats, tik būtumėt išvengę nemalo- 
numų. Nemanykite, kad aš labai patenkintas. Jūs ži- 
note — aš jus labai vertinu. Bet majoras įsiutęs, jis 
pasistengs jums iškrėsti kiaulystę. Pulkininkas irgi, rci- 
kia manyti, ne per daug džiaugiasi. 

— A-a...— abejingai nutęsė Gamboa.— Ką jie gali 
man padaryti? Pagaliau vis tiek. Mano sąžinė rami. 

— Su ramia sąžine lengviau patekti į rojų, — gailia- 
širdiškai tarė kapitonas,— o kai nori gauti antpečius, 
ji nereikalinga. Šiaip ar taip, aš padarysiu viską, ką 
galėsiu, kad ši istorija liktų be pasekmių. O kaip su 
tais dviem geltonsnapiais? 

— Pulkininkas liepė juos paleisti. 

— Nueikite pas juos. Pasikalbėkite su jais, išaiškin- 
kite, kad patylėtų, jei nori gyventi ramiai. Manau, jie 
supras. Jiems patiems tai į naudą. Ir būkite atsarges- 
nis su savo globotiniu: jis geras akiplėša. 

— Mano globotinis?— tarė Gamboa.— Prieš savaitę 
aš net nežinojau, kad iš viso tokio esama. 

Leitenantas išėjo, nepasiprašęs leidimo. Kiemas buvo 
tuščias, bet artinosi vidurdienis, kada staugiantis ka- 
detų srautas siūbteli iš mokomųjų korpusų .ir kiemas 
virsta skruzdėlynu. Gamboa išsiėmė iš planšetės laišką, 
kelias sekundes palaikė jį rankose ir neatplėšęs vėl įki- 
šo atgal. „Jei gims berniukas, kariškiu jis nebus.“ 

Sargybos būste budintysis karininkas: skaitė laikraš- 
ti, o kareiviai sėdėjo ant suolų ir padėrusiomis akimis 

žiūrėjo vienas į kitą. Kai įėjo Gamboa, jie pašoko ir 
išsitempė kaip automatai. 

— Sveikas. 

— Sveiki, senjore leitenante. 

Gamboa sakė „tu“ jaunam leitenantui — tas kadaise 
buvo jo valdinys ir labai jį gerbė. 

— Atėjau išleisti penkto kurso kadetų. 

— Prašom, — atsakė leitenantas. Jis mandagiai šyp- 
sojosi, tačiau veidas buvo išvargęs: jis budėjo visą 
naktį. — Vienas jų norėjo išeiti, bet neturėjo leidimo. 
Atvesti juos? Jie dešiniajame karceryje. 

— Drauge?— paklausė Gamboa. 

— Taip. Man reikėjo atituštinti aną karcerį, nuo sta- 
diono pusės. Nubausti keli kareiviai. Argi jų negalima 
laikyti drauge? 

— Duok raktą. Aš pasikalbėsiu su jais. 

Gamboa tyliai atrakino duris ir vienu šuoliu įžengė 
į vidų — lyg į plėšrių žvėrių narvą. Jis pamatė dvi 
poras ant žemės besiraitančių kojų, ant kurių pro langą 
krito šviesos pluoštas, ir išgirdo alsų šnopštimą. Akys 
dar nespėjo apsiprasti su prieblanda, jis vos įžiūrėjo 
žmonių siluetus ir veidų bruožus. 

— Stot!— suriko jis ir žingtelėjo į priekį. 

Abu neskubėdami pakilo. 

— Kai įeina vyresnysis, valdiniai atiduoda pagar- 
bą,— tarė Gamboa.— Užmiršote? Šešios baudos kiek- 
vienam. Atitraukite rankas nuo veido ir stovėkite ra- 
miai, kadete! 

— Jis negali, senjore leitenante,— tarė Jaguaras. 

Albertas atitraukė ranką nuo veido ir tuoj pat vėl 
pridengė skruostą. Gamboa jį stumtelėjo į šviesą. Žan- 
das buvo išputęs, nosis ir lūpos apkrešėjusios krauju. 

— Nuleiskite ranką,— tarė Gamboa.— Duokite pa- 
žiūrėti. 


344 


Albertas nuleido ranką, jo lūpos susičiaupė. Ten, kur 
turėjo būti akis, tamsavo didelė mėlynė, o nudrėkstas 
ir tartum apsvilęs viršutinis vokas buvo nudribęs že- 
myn. Ant palaidinės Gamboa pastebėjo keletą kraujo 
dėmių. Alberto plaukai buvo sulipę nuo prakaito ir 
dulkių. 

— Prieikite artyn. 

Jaguaras priėjo. Peštynės jo veide nedaug buvo pali- 
kusios pėdsakų, bet šnirpšlės virpėjo, ir aplink lūpas 
juodavo nešvarios putos. 

— Eikite į ligoninę,— tarė Gamboa.— O paskui atei- 
site pas mane. Noriu pasikalbėti su abiem. 

Albertas ir Jaguaras išėjo. Išgirdęs žingsnius, budin- 
tis karininkas atsigręžė. Šypsena jo veide dingo, pa- 
sirodė didžiausias nustebimas. 

— Stokite!-— riktelėjo jis sumišęs.— Kas yra? Nė 
žingsnio! 

Priėję kareiviai smalsiai žiūrėjo į kadetus. 

— Nelaikyk jų,— tarė Gamboa. Ir, pasigręžęs į ka- 
detus, įsakė: — Eikite. 

Albertas ir Jaguaras išėjo iš komendantūros. Kari- 
ninkai ir kareiviai žiūrėjo, kaip juodu tylėdami eina po 
giedru dangumi, petys į peti, žvelgdami tiesiai prieš 
save. 

— Visas jo veidas suknežintas,— tarė jaunasis leite- 
nantas.— Nesuprantu, kas čia atsitiko. 

— Tu nieko negirdėjai?— paklausė Gamboa. 

— Ne, — atsakė tas sumišęs.— O juk niekur nebuvau 
išėjęs.— Jis kreipėsi į kareivius.— Ar jūs ką nors gir- 
dėjote? 

Keturi kareiviai papurtė galvas. 

— Matyt, pešėsi patylom,— pasakė leitenantas, lyg 
ir pagirdamas, su sportiniu azartu.— Aš jiems būčiau 

parodęs. Ne juokais susirovė! Tikri gaidžiai. Negreit 
jo veidas atgaus savo spalvą. Ko jie susipešė? 

— Et, kvailystės, — tarė Gamboa.— Nieko ypatingo. 

— Kaip galėjo šis vaikinas ištverti ir nesuriktit— 
stebėjosi budintysis.— Juk tas tiesiog jį sužalojo. Rei- 
kėtų tą šviesiaplaukį įrašyti į bokso sekciją. O gal jau 
įrašytas? 

— Ne,— atsakė Gamboa.— Rodos, kad ne. O reikė- 
tų. Tavo tiesa. 


„Tą dieną aš basčiausi tarp priemiesčio lūšnų, ir 
viena moteris man davė duonos ir truputį pieno. Nak- 
čia aš vėl gulėjau griovyje, netoli Progreso prospekto. 
Tą kartą užmigau ir pabudau, kai saulė jau buvo aukš- 
tai. Arti nieko nebuvo, bet girdėjau, kaip prospektu va- 
žiavo mašinos. Buvau labai išalkęs, skaudėjo galvą ir 
krėtė šaltis, lyg prieš gripą. Patraukiau į miesto centrą 
pėsčias ir apie dvyliktą valandą buvau Alfonso Ugartės 
gatvėje. Iš mokyklos išbėgo mergiščios, o Teresos tarp 
jų nebuvo. Aš ilgai slampinėjau po judriausias centro 
vietas, San Martino aikštėje, Grau prospekte. Pavakare 
nuėjau į Kariškių parką, visai nusivariau, tiesiog kva- 
po negalėjau atgauti iš nusilpimo. Iš čiaupo atsigėriau 
vandens, ir man ėmė pykti širdis. Atsiguliau žolėje, 
žiūriu — policininkas eina tiesiai į mane ir moja pirštu. 
Aš leidausi bėgti, o jis manęs nesivijo. Buvo jau nak- 
tis, kai atėjau į krikštatėvio namus Fransisko Pisaro 
prospekte. Iš skausmo man galva plyšo pusiau, aš visas 
drebėjau. „Šit ir susirgau,— toptelėjo mintis— O juk 
žiema jau praėjo.“ Prieš pasibelsdamas, tariau sau: „Jei 
išeis žmona ir pasakys, kad jo nėra namie, eisiu tiesiai 
į policiją. Ten nors valgyti gausiu.“ Bet išėjo ne ji, 
o krikštatėvis. Atidarė duris, stovi ir žiūri, nepažįsta. 

(O) praėjo tik dveji metai, kai nesimatėme. Aš pasisa- 
kiau, kas esąs. Jis stovėjo tarpdury, viduje degė šviesa, 
ir aš Mačiau tik apvalią, trumpai kirptą jo galvą. 
„Tu?— nustebo jis.— Negali būti, vaikine, aš maniau, 
kad ir tu būsi miręs.“ Jis mane pakvietė į vidų ir pa- 
klausė: ,„Kas tau, vaikine, kas atsitiko?“ Aš atsakiau: 
„Dovanok, dėde, žinai, jau dvi paros, kai aš nevalgęs.“ 
Jis man paėmė už peties ir pašaukė žmoną. Ji man 
davė sriubos, biftšteksą su pupelėm ir pyragaičių. Pas- 
kui abu pradėjo mane klausinėti. Aš sugalvojau visą 
istoriją: ,,Pabėgau iš namų su vienu tokiu tipu, nuėjau 
dirbti į džiungles ir išbuvau dvejus metus kavos plan- 
tacijoje, paskui šeimininkas nusigyveno, jis mane at- 
leido, ir aš parvažiavau į Limą be skatiko kišenėje.“ 
Paskui pasiteiravau apie savo motiną, ir jie pasakė, 
kad ji mirusi prieš pusmetį nuo širdies smūgio. ,„Aš 
apmokėjau visas laidotuvių išlaidas, — pasakė jis.— Ne- 
sirūpink, viskas buvo gerai.“ Ir pridūrė: „O kol kas 
pernakvosi kieme. Rytoj pažiūrėsim, gal surasim tau 
darbo.“ Jo žmona man davė čiužinį ir antklodę. Ryto- 
jaus diena iis mane nusivedė į savo smuklę ir pastatė 
už prekystalio. Taip mudu ir dirbome dviese. Jis nie- 
ko man nemokėjo, bet aš turėjau bent pastogę ir duo- 
nos kąsnį, o elgėsi jis su manimi gerai, nors ir vertė 
dirbti ligi devinto prakaito. Aš keldavau šeštą valan- 
dą, iššluodavau visą namą, pataisydavau pusrytį ir nu- 
nešdavau jam į lovą. Paskui eidavau į krautuves su 
sąrašu, kurį surašydavo jo pati, ir viską supirkdavau, 
o paskui į smuklę — ten visą dieną aptarnaudavau lan- 
kytojus. Rytais krikštatėvis dirbdavo su manimi, pas- 
kui palikdavo vieną, o vakare aš atsiskaitydavau. Na- 
mo grįždavau vėlai, taisydavau jiems pietus — ji mane 
išmokė virti — ir eidavau gulti. Bėgti nemaniau, nors 
ir labai man įgriso gyventi be pinigų. Išmokau apva- 

ginėti klientus — priskaitydavau kiek daugiau arba nu- 
sukdavau grąžą, kad galėčiau nusipirkti pakelį ,„Na- 
cionalinių“ ir slapta parūkyti. Be to, kartais mielai bū- 
čiau kur nuėjęs, tik bijojau policininkų. Paskui mano 
gyvenimas pagerėjo. Krikštatėvis savo reikalais išva- 
žiavo į kalnus ir pasiėmė dukterį. Kai sužinojau, kad 
jis Ketina išvažiuoti, atsiminiau, kaip kreivai į mane 
Žiūri jo pati, — na, Manau, dabar man bus riesta. Tiesa, 
kai apsigyvenau pas juos, ji manęs neužgauliojo, nors 
kalbėdavo su manimi retai, nebent tiktai ūkio reika- 
lais. Bet vos tik krikštatėvis išvažiavo, ji bematant pa- 
sikeitė. Šypsosi, kalba apie šį, apie tą, o vakare užei- 
na į smuklę, aš noriu atsiskaityti, o ji sako: „Nereikia, 
aš žinau, kad tu nevagi.“ Vieną vakarą užėjo į smuklę 
anksčiau, negu paprastai. Ir buvo matyti, kad nervina- 
si. Vos tik įėjo, aš tuoj pamačiau, ko jai reikia. Kikena, 
žvilgčioja šnairomis, visai taip, kaip viešnamio prosti- 
tutės, kai nusigeria ir ima lįsti prie tavęs. Aš apsidžiau- 
giau. Atsiminiau, kaip ji mane vydavo, kai ateidavau 
pas krikštatėvį, ir tariau sau: ,„Na, išmušė keršto va- 
landa.“ Ji buvo stora, negraži ir aukštesnė už mane. 
Ji pasakė: „Klausyk, uždaryk smuklę, ir einam į kiną. 
Aš tave kviečiu.“ Mes nuvažiavome į centrą, ji sakė, 
kad ten būna gerų filmų, bet aš žinojau, kad ji tik bijo 
pasirodyti su manimi mūsų rajone, nes krikštatėvis bu- 
vo labai pavydus. Kai žiūrėjome filmą, ji dėjosi, kad 
jai labai baisu, — ėjo naujas detektyvas, — ir už rankos 
man graibstė, ir spaudėsi prie manęs, ir lietė mano ke- 
lį. Arba uždeda lyg netyčia ranką man ant kelio ir 
laiko. Mane tiesiog juokas ėmė. Aš apsimečiau kvailu- 
čiu, sėdžiu kaip koks liurbis. Įsivaizduoju, kaip ji siuto. 
Namo iš kino ėjome pėsti, ir ji pradėjo kalbėti apie 
moteris, pasakojo visokias nešvankias istorijas, O pas- 
kui paklausė, ar aš kada turėjęs reikalą su moterimis. 

Aš išsigyniau, o ji pasakė: „Netiesa. Jūs, vyrai, visi 
vienodi.“ Ji kaip įmanydama stengėsi parodyti, kad 
mane laiko vyru. Man vis knietėjo jai pasakyti: ,,Jūs 
esate panaši į prostitutę Emą iš viešųjų namų ,„Hepi 
lend“. Namie aš paklausiau, ar reikia virti pietus, ir ji 
atsakė: „Nereikia. Verčiau pasilinksminkim. Šituose na- 
muose retai kada gali pasilinksminti. Atkimšk butelį 
alaus.“ Ir pradėjo visaip koneveikti krikštatėvį: ji, esą, 
pakęsti jo negalinti — jis ir šykštus, ir senas, ir kvai- 
las, ir dar dievaižin koks. Privertė mane išgerti visą 
butelį. Norėjo nugirdyti, kad aš išsijudinčiau. Paskui 
įjungė radija ir sako: „Leisk, aš tave išmokysiu šokti.“ 
Spaudžia mane prie savęs kiek tik gali, aš nesiginu, 
bet vis tebevaidinu kvailį. Galop ji man sako: „Ar 
tavęs niekad nebučiavo moteris?“ Aš atsakiau, kad ne. 
„Nori, pamėginkim?“ Ji mane apkabino, ir kad ims bu- 
čiuoti į lūpas. Visai pasiuto, kaišiojo šlykštų savo lie- 
žuvį Man į burną iki pat gomurio ir skaudžiai gnaibė. 
Paskui paėmė man už rankos, nusivedė į savo kambarį 
ir ten nusirengė. Nuoga ji buvo gražesnė, kūnas dar 
šiaip sau, stamantrus. Jai pasidarė gėda, kad aš žiūriu 
ir neinu artyn, ir užgesino šviesą. Kol krikštatėvis par- 
važiavo, aš kasdien eidavau pas ją į lovą. „Aš myliu 
tave, — sakė ji.— Man su tavimi gera.“ Ir kiaurą dieną 
koneveikdavo vyrą. Ji man davinėjo pinigų, pirko vi- 
sokių daiktų, be to, kiekvieną savaitę eidavome į kiną. 
Patamsy ji laikydavo man už rankos. Kai aš jai pasa- 
kiau, jog noriu stoti į Leonsijo Prado karo mokyklą, ir 
paprašiau įkalbėti vyrą užmokėti už mane, ji vos iš 
proto neišėjo. Rovėsi plaukus, vis šaukė, kad aš be- 
širdis ir nedėkingas. Aš pagrasinau išbėgsiąs, ir tada 
ji nusileido. Vieną rytą krikštatėvis man pasakė: „Zi- 
nai ką, vyruti, mes nusprendėme iš tavęs padaryti žmo- 
gų. Aš tave atiduosiu į karo mokyklą.“ 

— O dabar labai perštės — nesijudinkite,-- tarė [el- 
čeris.— Kad nepatektų į akis. 

Albertas pamatė, kaip jam prie veido kiša gabalą 
marlės, suvilgytos kažkokiame geltoname skystyje, ir 
sukando dantis. Krūptelėjo nuo baisaus skausmo, pra- 
vėrė burną, suriko. Paskui skausmas persimetė į veidą. 
Nosiį graužė spirito ir jodo kvapas, darėsi bloga. Svei- 
kąja akimi dirstelėjo felčeriui per petį ir pamatė Ja- 
guarą: tas sėdėjo kitame gale kambario ir abejingai 
žiūrėjo į jį. Ligoninėje viskas buvo balta, ir melsva 
neoninių lempų šviesa, atsispindėjusi nuo koklinių grin- 
dų, tvieskė į lubas. Felčeris nuėmė nuo veido marlę 
ir, švilpiniuodamas pro dantis, pradėjo daryti naują 
tamponą. Ar vėl taip pat skaudės, kaip pirmą kartą? 
Kai Jaguaras jį daužė karceryje, kai juodu raičiojosi 
ant grindų, jis nejautė skausmo, tik žiaurų pažeminimą. 
Jau nuo pirmųjų akimirkų suprato esas žuvęs: jo smū- 
giai beveik niekad nepasiekdavo tikslo, jis mėgino įsi- 
kibti į Jaguarą. bet stamantrus, nuostabiai vingrus kū- 
nas — čia puolantis, čia atsitraukiantis, visur esantis ir 
nepagaunamas,— lyg ungurys išsprūsdavo iš rankų. 
Biauriausi buvo smūgiai galva. Albertas dangstėsi al- 
kūnėmis, gynėsi keliais, rietėsi dvilinkas — viskas vel- 
tui: Jaguaro galva kaip sunkus akmuo tvojo jam per 
rankas, skėtė jas, brovėsi prie veido; vienu tarpu jam 
toptelėjo palyginimas su kūju ir priekalu — tada jis 
pirmą kartą pargriuvo ant grindų atsikvėpti. Bet Ja- 
guaras nelaukė, kol jis pakils, nesustojo pasižiūrėti, ar 
priešininkas galutinai nugalėtas,— jis puolė ant jo ir 
trankė kumščiais tol, kol Albertas pakilo ir nubėgo 
į kampą. Netrukus jis vėl pargriuvo — ir Jaguaras vėl 
sėdėjo ant jo, tvatino nenuilstamais kumščiais, ir Al- 
bertas neteko sąmonės. Pramerkęs akis, jis pasimatė 
besėdįs ant gulto šalia Jaguaro ir girdįs lygų jo šnopa- 

vimą. Atsipeikėjo vėliau, kada karceryje sugriaudėjo 
Gamboos baisas. 

—- Viskas bus gerai,-- pasakė telčeris.— Dabar tegu 
apdžiūsta. Paskui aš jus aprišiu. Sėdėkite ramiai, ne- 
lieskite veido nešvariomis rankomis. 

Švilpiniuodamas pro dantis, felčeris išėjo iš kamba- 
rio. Jaguaras ir Albertas pažvelgė į kits kitą. Pasidarė 
daug lengviau, peršulys praėjo, neapykanta taip pat. 
Bet vis tiek jis stengėsi kalbėti užgauliu tonu: 

— Ko spoksai? 

— Skundikas!-— tarė Jaguaras. Šviesios jo akys į Al- 
bertą žiūrėjo be jokios išraiškos.— Biauriau nesugal- 
vosi. Tfu, kokia šlykštynė — skundikas! Tiesiog vemti 
verčia, koktu žiūrėti. 

— Kada nors aš tau atkeršysiu,— pasakė Albertas.— 
Manai, tu stiprus? Tai va, tegul ir niekšas būsiu, bet tu 
dar man pulsi į kojas. Žinai, kas tu toks? Nusikaltėlis. 
Tau vieta kalėjime. 


— Tokiems skundikams, kaip tu,— kalbėjo Jaguaras, 
lyg negirdėjęs jo žodžių, — geriau būtų negimti. Gal aš 
per tave ir nukentėsiu, bet visiems vaikinams papa- 
sakosiu, kas tu toks, visai mokyklai papasakosiu. Ki- 
tas iš gėdos sudegtų. 

— O man visai ne gėda, — tarė Albertas.— Išeisiu iš 
mokyklos — nueisiu į policiją ir pasakysiu, kad tu 
žudikas. 

— Tau, matyt, ne visi namie,— tarė Jaguaras ra- 
miai.— Tu gerai žinai, kad aš nieko nenužudžiau. Vi- 
siems aišku, kad Palaižūnas žuvo atsitiktinai. Ir tu pats 
puikiai tą žinai, skundike. 

— Tu toks ramus todėl, kad pulkininkas ir kapito- 
nas, ir visi jie — tokie pat, kaip tu. Visi jie — tavo 
bendrininkai, visi jūs — viena gauja. Jie nė girdėti nie- 

ko nenori. Bet aš visiems, visiems pasakysiu, kad tu 
nušovei Palaižūną. 

Atsidarė durys, įėjo felčeris su nauju tvarsčiu ir lip- 
naus pleistro ritinėliu. Jis apvyturiavo Albertui veidą, 
paliko tik vieną akį ir burną. Jaguaras susijuokė. 

— Kas jums?— paklausė felčeris.— Ko jūs juokiatės? 

— Nieko, taip sau, — atsakė Jaguaras. 

— Taip sau? Tik psichiškai nepilnavertis žmogus 
juokiasi taip sau. Jūs nežinojote? 

— Rimtai?— tarė Jaguaras.— Nežinojau. 

— Viskas, — tarė felčeris, kreipdamasis į Albertą.— 
O dabar jūsų eilė, — pasakė jis Jaguarui. 

Jaguaras atsisėdo į Alberto vietą. Felčeris, linksmai 
švilpaudamas, sumirkė vatą jodu. Jaguarui buvo tik 
keletas nedidelių mėlynių kaktoje ir lengvas patinimas 
ant kaklo. Felčeris pradėjo atsargiai šluostyti jam vei- 
dą. Dabar jis švilpė kaip reikiant. 

— Velnias!-— suriko staiga Jaguaras, abiem rankom 
atstumdamas felčerį. — Gyvuly tu neraliuotas! 

Albertas ir felčeris susijuokė. 

— Tu tyčia, — tarė Jaguaras, ranka užsidengęs vieną 
akį.— Kiaulė! 

— O ko jūs judate?— tarė felčeris, vėl eidamas ar- 
tyn.— Juk aš įspėjau, kad bus blogai, jei pateks į akį.— 
Jis kilstelėjo į šviesą Jaguaro veidą.— Atitraukite ran- 
ką. Tegu prieina grynas oras, mažiau perštės. 

Jaguaras nuleido ranką. Jo akis paraudo ir labai aša- 
rojo. Felčeris pradėjo atsargiai ją valyti. Jis paliovė 
švilpiniavęs, tačiau liežuvio galiukas kyšojo iš burnos 
nelyginant rausvojo driežo galvutė. Žaizdas jis patepė 
gyvsidabrio tepalu ir užlipino keletą juostelių pleistro. 
Paskui nusišluostė rankas ir tarė: 


— Viskas. Dabar pasirašykite va čia. 

Albertas ir Jaguaras pasirašė žurnale ir išėjo. Pasi- 
darė dar šviesiau, ir, jei ne vėsus vėjelis, skriejąs viI- 
šum žemės, buvo galima pagalvoti, kad jau prasidėjo 
vasara. Vaiskus dangus atrodė bedugnis. Juodu per- 
ėjo aikštę. Aplinkui nebuvo nė gyvos dvasios, bet, ei- 
dami pro valgyklą, jie išgirdo kadetų balsus ir kreolų 
valso garsus. Prie karininkų pastato jie sutiko leite- 
nantą Uariną. 

— Stokite,— tarė tas.— Ką tai reiškia? 

— Mes pargriuvome, senjore leitenante,— tarė Al- 
bertas. 

— Su tokiais snukiais garantuotai liksite mėnesi be 
išėjimo, ne mažiau. 

Nepratarę nė žodžio, jie ėjo toliau, karininkų kor- 
puso link. Gamboos kambario durys buvo atdaros, bet 
jie nėjo vidun, sustojo prie slenksčio, žiūrėdami į kits 
kitą. | 

— Tai ko nesibeldi?— pagaliau tarė Jaguaras.— Ju 
Gamboa tavo bendrininkas. 

Albertas pabeldė vieną kartą. 

— Prašom,— tarė Gamboa. 

Jis sėdėjo ir laikė rankoje laišką, bet, juos pama- 
tęs, greitai įsikišo jį kišenėn. Paskui atsistojo, priėjo 
prie durų ir jas uždarė. Staigiu mostu kadetams paro- 
dė į lovą: 

— Sėskitės. 

Albertas ir Jaguaras susėdo ant lovos krašto. Gam- 
boa pastūmėjo artyn savo kėdę, atsisėdo ant jos, ap- 
žargomis ir alkūne pasirėmė į atkaltę. Jo veidas buvo 
drėgnas, lyg jis ką tik būtų prausęsis; akys žiūrėjo 
alsiai, batai buvo nevalyti, palaidinė atsegiota. Viena 
ranka parėmęs žandą, antrąja plekšnodamas sau per 
kelį, jis įdėmiai žiūrėjo į juos. 

— Tai va,— prabilo jis pagaliau, nekantriai pasi- 
muistęs.— Jūs, aišku, žinote, apie ką eina kalba. Ma- 
nau, man nereikės pasakoti, kaip jūs dabar turite 
elgtis. 

Buvo matyti, kad viskas jam įgriso: akys buvo blau- 
sios, balsas — abejingas. 

— Aš nieko nežinau, senjore leitenante,— tarė Ja- 
guaras.— Aš žinau tik tiek, ką jūs vakar man sakėte. 

Leitenantas klausiamai pažvelgė į Albertą. 

— Aš jam nieko nesakiau, senjore leitenante. 

Gamboa atsistojo. Buvo matyti, kad jis jaučiasi ne- 
smagiai, kad šis pokalbis jį erzina. 

— Kadetas Fernandesas iškėlė prieš jus kaltinimą. 
Žinote, kuo jis jus kaltina. Vyresnybė yra įsitikinusi, 
kad tas kaltinimas nepagrįstas.— Jis kalbėjo iš lėto, ieš- 
kodamas kuo bendresnių posakių. Kartais jis prasižio- 
davo, ištempdavo lūpas ir taip sustingdavo.— Apie tai 
negali būti daugiau jokių kalbų — nei čia, nei mieste. 
Tokios kalbos gali tik pakenkti mokyklai. Kadangi ši 
istorija užbaigta, jūs dabar eisite į savo būrį ir tylėsite 
kaip žemė. Priešingu atveju abu susilauksite kuo griež- 
čiausios bausmės. Pulkininkas man pavedė jiems as- 
meniškai pranešti, kad jūs atsakingi už bet kokias ne- 
pageidaujamas kalbas. 

Jaguaras klausėsi, nuleidęs galvą. Bet kai tik leite- 
nantas nutilo, jis pakėlė į jį akis. 

— Tai matote, senjore leitenante? Aš gi jums sakiau. 
Tai jis viską prasimanė.— Ir parodė su panieka į Al- 
bertą. 

— Ne, tai ne prasimanymas,— tarė Albertas.— Tu 
esi žudikas. 

— Tylėt!-— suriko Gamboa.— Tylėt, kretinai! 

Albertas ir Jaguaras nejučiomis pašoko. 

— Kadete Fernandesai,— tarė Gamboa.— Tik prieš 
clvi valandas jūs mano akivaizdoje atsiėmėt savo pa- 
teiktus kaltinimus. Dabar jūs neturite teisės apie tai 
kalbėti, jei nenorite susilaukti kuo griežčiausios baus- 
mės. Aš pats jus prideramai nubausiu. Rodos, aiškiai 
pasakiau? 

— Senjore leitenante,— sumurmėjo Albertas,— prieš 
pulkininką aš sumišau — tikriau sakant, aš negalėjau 
kitaip pasielgti. Jis man nedavė kalbėti. Be to... 

— Be to,— nutraukė jį Gamboa,— jūs neturite tei- 
sės ką nors apkaltinti. Ne jums teisti kitus. Jei aš čia 
būčiau vyriausias, seniai būčiau jus išgrūdęs iš mo- 
kyklos. Tikiuosi, jūs mesite rašinėjęs pornografines ble- 
vyzgas, jei norite baigti kursą? 

— Taip, senjore leitenante. Bet tai neturi nieko 
bendro su tuo įvykiu. Aš... 

— Jūs pulkininko akivaizdoje atsisakėte savo žo- 
džių. Viskas.— Gamboa pasisuko į Jaguarą.— O jūs, 
visiškai galimas daiktas, nieko bendro neturite su ka- 
deto Aranos mirtimi. Tačiau jūs ir be to esate padaręs 
sunkių prasikaltimų. Užtikrinu jus, daugiau jūs neve- 
džiosite karininkų už nosies. Aš imsiuosi visų reikiamų 
priemonių. O dabar abu galite eiti. Ir gerai įsidėkite 
į galvą, ką aš pasakiau. 

Albertas ir Jaguaras išėjo. Gamboa uždarė duris. Iš 
valgyklos sklido kalbos ir muzika — dabar grojo liau- 
dies šokį. Jie nusileido į aikštę. Vėjo jau nebuvo, žolė 
gazonuose nelingavo. Jie iš lėto žengė kareivinių link. 

— Karininkai niekšai,— tarė Albertas, nežiūrėdamas 
į Jaguarą.— Visi, net Gamboa. Aš maniau, kad jis ne 
toks, kaip kiti. 

— Tai ką, įkliuvai su savo apsakymėliais? 

— Taip. 

— Na, žuvęs tu! 

— Ne,— pasakė Albertas.— Jie tiesiog juos panau- 
dojo šantažui: aš atsiimu savo kaltinimą, o jie užmirš- 
ta apsakymėlius. Taip pulkininkas man davė suprasti. 
Šunsnukiai. 

Jaguaras susijuokė. 

— Ką tu, kliedi?— tarė jis.— Nuo kada karininkai 
ėmė mane ginti? 

— Jie gi ne tave, jie save gina. Nenori turėti ne- 
malonumų. Jiems tik nusispiauti, kad Palaižūnas mirė. 

— Tavo tiesa,— tarė Jaguaras.— Sako, net giminėms 
neleido su juo pasimatyti, kai jis gulėjo ligoninėje. Kur 
tai girdėta? Mirti ir aplinkui matyti tik gydytojus ir 
karininkus. Jie tikri niekšai. 

— Ir tau nusispiauti, kad jis mirė, — pasakė Alber- 
tas.— Tau kad tik atkeršyti už Kavą. 

— Ką?— tarė Jaguaras, sustojęs ir žiūrėdamas Al- 
bertui tiesiai į akis.— Ką tu pasakei? 

— Ką pasakiau? 

— Tai jis įskundė Kavą?— Jaguaro akys svaidė 
žaibus. 

— Liaukis vaidinęs komediją, — tarė Albertas.— Ga- 
na tau apsimetinėti. 

— Aš neapsimetinėju, po velnių. Aš visai nežinojau, 
kad tai jis įskundė Kavą. Jei taip, tai ir gerai, kad 
padvėsė. Aš visus skundikus po velėna pakiščiau. 

Albertas dar nebuvo pratęs žiūrėti viena akimi ir 
blogai apskaičiavo judesį. Jis ištiesė ranką, norėdamas 
sučiupti Jaguarą už palaidinės, bet grybštelėjo tik ora. 

— Tu nežinojai, kad Palaižūnas įskundė Kavą? Pri- 
siek. Prisiek savo motina. Sakyk: ,,„Tenumiršta mano 
motina, jeigu aš žinojau.“ Prisiek. 

— Mano motina ir taip jau mirusi, — atsakė Jagua- 
ras.— Aš nieko nežinojau. 

— Prisiek, jei esi vyras. 

— Prisiekiu, kad nežinojau. 

— O aš maniau, kad tu žinojai, todėl jį ir nušo- 
vei, — tarė Albertas.— Jei tu tikrai nežinojai, vadinasi, 
aš apsirikau. Atleisk man, Jaguarai. 

— Dabar vėlu gailėtis, — tarė Jaguaras— Tu bent 
daugiau neskųsk. Didesnės šlykštybės nėra. 

Jie parėjo po pietų, siūbtelėjo kaip potvynis. Alber- 
tas jau iš tolo išgirdo: iš pradžių dusliai sutrepeno per 
žolę žengiančios kojos, paskui aršiai sutratėjo būg- 
nai — jie traukė per kaištę,— ir staiga visai čia pat, 
kieme, pakilo griausmingas klegesys, šimtai batų su- 
kaukšėjo į asfaltą. Tuo momentu, kai šurmulys pasiekė 
apogėjų, kareivinių durys atsilapojo, ir ant slenksčio 
pasirodė pažįstamos figūros ir veidai. Kažkas šūkte- 
lėjo kapotais balsais jo ir Jaguaro vardus. Suvirtę 
į miegamąjį, kadetai persiskyrė į du srautus: vienas 
plūdo link jo, antras — gilyn, ten, kur stovėjo Jaguaro 
lova. Prie Alberto pirmas žengė Valjanas; vaikinai 
energingai mosavo rankomis, akys spindėjo smalsumu. 
Varstomas dešimčių akių, berte apibertas klausimais, 
Albertas išsigando. Vienu tarpu jam pasirodė, kad jie 
atėjo jo linčiuoti. Jis mėgino nusišypsoti, bet suprato, 
kad jie vis tiek nepamatytų; veidą dengė tvarsčiai. 
Pasigirdo šauksmai: ,„Vampyras! Pabaisa! Šėtonas!“ 
Paskui pasipylė klausimai. Jis pradėjo kalbėti — kal- 
bėjo kimiu balsu, vos regzdamas žodžius, tarsi jį smaug- 
tų tvarsčiai. ,Nelaimingas atsitikimas, — švankštė jis— 
Aš tik šįryt išėjau iš ligoninės.'— „Taip, sudirbo tau 
snukį“, — kalbėjo Valjanas; kiti pritarė: „„Galvą de- 
du — liksi be akies! Tada būsi ne Rašytojas, o Vien- 

akis.' Per daug neklausinėjo, smulkmenomis niekas ne- 
sidomėjo, vis už kits kito juokavo, siūlė naujas pra- 
vardes, šaipėsi. ,,Mane partrenkė mašina, — tarė Alber- 
tas.— Aš žnektelėjau veidu į grindinį Gegužės antro- 
sios prospekte.“ O ankštas kadetų žiedas jau skirstėsi: 
vieni išsivaikščiojo prie savo lovų, kiti, priėję artyn, 
šaipėsi iš jo tvarsčių. Staiga kažkuris riktelėjo: „Einu 
lažybų, kad Jaguaras ir Rašytojas meluoja. Jie susipe- 
šė.“ Griausmingas juokas sudrebino kareivines. Alber- 
tas su dėkingumu pagalvojo apie felčerį: tvarsčiai taip 
dengė veidą, kad niekas nieko negalėjo nuspėti. Vie- 
nintele akimi Albertas matė Valjaną, stovintį priešais 
jį, Arospidę ir Montesą. Matė juos kaip pro dūmus. 
Bet aiškiai jautė, kad ir visi kiti čia pat, girdėjo bal- 
sus, šaipymąsi — nors ir nelabai drąsų — iš jo ir Ja- 
guaro. „Ką tu, Jaguarai, padarei mūsų Rašytojui?'— 
klausė vienas. Kitas kreipėsi į Albertą: ,„Tai draskaisi 
nagais kaip boba?“ Albertas veltui stengėsi pro visuo- 
tinį klegesį nugirsti Jaguaro balsą. Pamatyti jo taip pat 
negalėjo: tarp jų buvo spintos, lovos, kadetai. Juokai 
ir pašaipos nesiliovė; ypač garsiai skardėjo kandus, plo- 
nas Valjano balsas. Negras buvo nenumaldomas. 
Staiga kareivinėse aiškiai nuskambėjo Jaguaro bal- 
sas: „Na, gana! Užteks!“ Ir tučtuojau balsai nutilo, tik 
vienas kitas dar pasalūniškai, nedrąsiai nusikikeno. 
Sveikąja akimi — vokas trūkčiojo — Albertas pastebė- 
jo, kad kažkas nuėjo prie Valjano lovos, rankomis įsi- 
tvėrė už viršutinių gultų, prisitraukė, lengvai liuokte- 
lėjo, atsistojo ant spintos ir dingo iš akiračio; dabar 
buvo matyti tik ilgos kojos, mėlynos apsmukusios ko- 
jinės ir rudi — tokios pat spalvos, kaip ir spinta, — ba- 
tai. Kiti vis dar nieko nematė — šaipėsi paslapčiom. 
Kai Albertas išgirdų garsų Arospidės balsą, protu jis 
dar nesuvokė, kad tuoj gali įvykti kažkas nepaprasta, 

bet kūnu jau pajuto; įsitempė ir taip prisispaudė prie 
sienos, kad petį nusmelkė. „Palauk, Jaguarai, palauk, 
liaukis šūkavęs, Jaguarai!'— suriko Arospidė vienu 
kvapu. Stojo kapų tyla, ir visi atsigręžė į būrininką; 
Albertas nematė jo veido — tvarsčiai neleido pakelti 
galvos, jis, kaip ir anksčiau, matė tik batus, ramiai nu- 
karusius nuo spintos, akis užsimerkdavo, likdavo tam- 
su, paskui vėl pasirodydavo batai. Arospidė šaukė visa 
gerkle: „Palauk, Jaguarai! Paklausyk, Jaguarai!“ Al- 
bertas nugirdo kažkokį naują garsą: kadetai, pasikėlę 
lovose, tiesė kaklus į Valjano pusę. 

— Kas atsitiko? — pagaliau paklausė Jaguaras.— Kas 
yra, Arospide? Ko tau reikia? 

Nesijudindamas iš vietos, Albertas žiūrėjo į netoli 
jo stovinčius kadetus; jų akys krypavo tartum švy- 
tuoklės: dešinėn—kairėn, dešinėn— kairėn, nuo vieno 
miegamojo galo į kitą, nuo Arospidės prie Jaguaro. 

— Pasikalbėkim, Jaguarai!-— tarė Arospidė.— Mums 
daug ką reikia tau pasakyti, taigi mesk tas savo ko- 
mandas, aišku? Nuo to laiko, kai Gamboa tave patupdė 
į karcerį, pas mus daug kas įvyko. 

— Man nepatinka tavo kalbos tonas, — tarė Jaguaras 
pusbalsiu, bet tvirtai. Jei nebūtų buvę taip tylu, var- 
gu ar kas būtų išgirdę.— Jei nori su manimi pakal- 
bėti — lipk nuo spintos ir prieik artyn, kaip išauklėti 
žmonės. 

— O aš neišauklėtas,— tarė Arospidė. 

„Visai pasiuto,— pagalvojo Albertas.— Žiūrėk, koks 
piktas! Jis ne peštis nori su Jaguaru, o jį pažeminti 
visų akyse.“ | 

— Netiesa, tu gerai išauklėtas,— tarė Jaguaras.— 
Kaipgi, jūsų Miraflorese visi gražiai išauklėti. 

— Dabar, Jaguarai, aš kalbu su tavim kaip būrinin- 
kas. Nepulk muštis, nebūk bailys. Vėliau — tiek to, 

tavo valia. O dabar pasikalbėkim. Čia įvyko labai 
keistų dalykų, aišku? Ar žinai, kas atsitiko, kai tu 
patekai į karcerį? Paklausk kurį nori. Karininkai ir 
seržantai iš galvos išsikraustė. Atėjo į miegamąjį, at- 
rakino visas spintas, paėmė kortas, butelius, visrak- 
čius. O paskui kad pasipils ant mūsų galvų raportai 
ir baudos! Dabar beveik visas būrys negreit išeis 
į miestą. 

— Na ir kas?— tarė Jaguaras.— O aš kuo čia dėtas? 

— Tu dar klausi? 

— Taip, — tarė Jaguaras ramiai.— Aš dar klausiu. 

— Juk tu pats Pitonui ir Garbaniui sakei, kad visus 
įklampinsi, jei tave nutvers. Taip tu ir padarei. Žinai, 
kas tu toks? Tu skundikas, Jaguarai. Tu mus visus 
pardavei, judošiau tu, šunkary prakeiktas! Aš tau vi- 
sų vardu pasakysiu: nesinori nė rankų į tave teptis. 
Tu tikras šlykštynė, Jaguarai. Niekas tavęs daugiau ne- 
bijo — supratai? 

Albertas truputį pasigręžė ir atlošė galvą — taip jis 
dar galėjo šį tą Matyti. Iš čia, iš apačios, Arospidė at- 
rodė dar didesnis: plaukai susitaršę, rankos ir kojos 
ilgos, o ir veidas kažkoks ilgas ir liesas. Jis sėdėjo 
prasižergęs, sugniaužęs kumščius ir susiraukęs. „Ko 
laukia Jaguaras?“ Albertas vėl viską matė kaip per 
dūmus: vokas šokinėjo kaip patrakęs. 

— Tai aš, tavo manymu, skundikas?— tarė Jagua- 
ras.— Taip? Sakyk, Arospide, ar teisingai aš tave su- 
pratau, ar ne? 

— Aš jau pasakiau!-— riktelėjo Arospidė.— Ir ne aš 
vienas. Visos kareivinės pasakys: tu skundikas, Ja- 
guarai. 

Staiga sukaukšėjo skubūs žingsniai — kažkas perbė- 
go per kambarį, pro spintas ir nuščiuvusius kadetus ir 
sustojo Alberto akiratyje. Tai buvo Pitonas. 

— Na, lipk žemėn, šunie!-— suriko Pitonas.— Lipk, 
girdi? 

Jis stovėjo prie spintos, susivėlusi jo galva mataravo 
per pusmetrį nuo batų ir mėlynų kojinių. „Aš žinau, 
kas dabar bus,— pagalvojo Albertas.— Jis griebs jam 
už kojų ir nutrauks žemėn.“ Bet Pitonas nekėlė rankų, 
jis tik priekabiai šūkavo: 

— Lipk, sakau, lipk! 

— Traukis, Pitonai,— tarė Arospidė, nežiūrėdamas 
į jį. — Aš ne su tavim kalbu. Dink iš čia. Ir neužmiršk: 
tu irgi kalbėjai apie Jaguarą. 

— Jaguarai,— tarė Pitonas, žiūrėdamas į Arospidę 
mažutėmis degančiomis akutėmis.— Tu jo neklausyk. 
Aš tik trumpą valandėlę taip maniau, o dabar jau ne. 
Pasakyk jam, kad viskas čia pramanyta, kad užmušti 
jį —ir to dar maža. Lipk nuo spintos, Arospide, jei 
tu ne bailys. 

„Jis tikras draugas, — pagalvojo Albertas.— Už Paiai- 
žūną aš taip nestojau." 2 

— Tu skundikas, Jaguarai,— pakartojo Arospidė.— 
Dar sykį sakau: šlykštus skundikas. 

— Tai jis užvirė visą košę, Jaguarai!-— suriko Pito- 
nas.— Neklausyk jo, Jaguarai. Mes nė vienas netikim! 
Na, kas išdrįs? Tai melas, Jaguarai, sumalk tu jam 
snukį. 

Albertas sėdėjo ant savo gulto ta pačia poza. Akis 
degė kaip žarija, ir jis beveik negalėjo atmerkti jos. 
O kai atmerkdavo, jam rodydavosi, kad Arospidės ko- 
jos ir gauruota Pitono galva — kažkur čia pat, prie jo 
veido. 

— Tuščia jo, Pitonai, — tarė Jaguaras. Jis kalbėjo vis 
taip pat ramiai, iš lėto.— Nereikia manęs ginti. 

— Vyrai,— suriko Arospidė,— girdėjote? Tai jis. Jis 

net paneigti nedrįsta. Jis skundikas ir bailys. Girdi, Ja- 
guarai? Aš pasakiau, kad tu skundikas ir bailys. 

„Ko jis laukia?'— galvojo Albertas. Po tvarsčiais su- 
stiprėjo skausmas, dabar jau gėlė visą veidą. Bet jis 
beveik nieko nejuto; susigūžė visas ir laukė, kada gi 
Jaguaras prasižios ir ištars jo vardą, mes jį kaip kaulą 
šunims, ir visi kadetai pasigręš į jį ir pažiūrės nustebę, 
įtūžę. 

Bet Jaguaras kalbėjo, sulig kiekvienu žodžiu vis la- 
biau niršdamas: 

— Kas daugiau eina su tuo baltu pašlemėku iš Mi- 
rafloreso? Na, sakykite: „,Jaguaras — bailys!“ Aš noriu 
žinoti, kas dar prieš mane. 

— Niekas daugiau, Jaguarai,— suriko Pitonas.— Ne- 
klausyk tu jo. Argi nematai, jis tik liežuviu mala? 

— Visi prieš tave, — tarė Arospidė.— Pažiūrėk į juos, 
ir iškart suprasi, Jaguarai. Visi niekina tave. 

— Aš matau tik bailius,— tarė Jaguaras.— Daugiau 
nieko. Bailias bobas. | — 

„Jis nenori, — pagalvojo Albertas.— Kažkodėl jis bijo 
mane išduoti.“ 

— Skundikas! — riktelėjo Arospidė. — Skundikas! 
Skundikas! 

— Na, ką gi jūs!-— tarė Jaguaras.— Žiūrėti šlykštu, 
kokie jūs bailiai. Kodėl nė vienas nešaukiat? Ko jūs 
taip bijote? 

— Na, vyrai!— suriko Arospidė.— Sakykite jam 
į akis, kas jis toks. Sakykite. 

„Nesakys,— pagalvojo Albertas.— Nė vienas neiš- 
drįs.“ Arospidė įnirtingai skandavo: „„Skun-di-kas, skun- 
di-kas“, ir visuose kampuose nematomi sąjungininkai 
pradėjo jam tarti, kartodami tą žodį pusbalsiu, vos pra- 
žiodami burnas. Gaudesys pamažu stiprėjo, kaip per 
prancūzų kalbos pamokas, ir Albertas pažino atskirus 

balsus: švilpiantį Valjano balsą, melodingą Kinjoneso 
tenorą ir kitus balsus, išsiskiriančius iš bendro, dabar 
jau galingo choro. Jis atsistojo ir apsidairė: visur jis 
matė sutartinai žiopčiojančias burnas. Reginys jį pa- 
kerėjo, baimė staiga praėjo, jis dabar nebebijojo, kad 
nuskambės jo vardas, ir pyktis, nukreiptas prieš Ja- 
guarą, atsigręš į jį. Jo paties lūpos po išganingais 
tvarsčiais pradėjo tyliai šnibždėti: ,„Skun-di-kas, skun- 
di-kas.“ Paskui jis užmerkė akį, išputusią lyg koks de- 
gantis burbulas, ir jau nematė, kas darėsi aplinkui, kol 
prasidėjo peštynės: drebėjo spintos, girgždėjo lovos, 
ir visuotiniame monotoniškame gaudesyje griaudėjo 
keiksmai. Ir vis dėlto pirmas pradėjo ne Jaguaras. 
Vėliau Albertas sužinojo, kad pradėjo Pitonas — griebė 
Arospidei už kojų ir nutraukė jį žemėn. Tik tada įsi- 
kišo Jaguaras. Jis atbėgo iš kito galo kambario, ir nė 
vienas jam nesutrukdė, nors, kai jis bėgo pro šalį, 
visi skandavo dar garsiau, šaukė jam į akis. Jie leido 
jam pribėgti iki tos vietos, kur Arospidė ir Pitonas rai- 
čiojosi ant grindų, lig pusės palindę po Monteso lova; 
kadetai nepajudėjo net tada, kai Jaguaras nesilenk- 
damas pradėjo įnirtingai spardyti Arospidę, lyg smėlio 
maišą. Paskui, Albertas pamena, pakilo klegesys ir ko- 
jų trepsėjimas: kadetai iš visų pusių bėgo į kareivinių 
centrą. Jis atsilošė lovoje, kad jo neužgautų, ir užsi- 
dengė veidą rankomis. Iš savo kampo jis protarpiais 
matė, kaip kadetai vienas po kito puolė ant Jaguaro, 
kaip jie jį pakėlė, nutempė nuo Arospidės ir Pitono, 
pargriovė žemėn, ir vis didėjančiame sąmyšyje Alber- 
tas pažino Valjano, Mesos, Valdivijos, Romero veidus 
ir girdėjo, kaip jie ragino vienas kitą: „„Duot jam!“, 
„Skundikas prakeiktas!“, ,Kaulus jam sumalsim!“, ,,Ma- 
nė, kad stipresnio už jį nėra, smirdžius!“ Ir Albertas 
pagalvojo: „Jie jį užmuš. Ir Pitoną taip pat. Bet tru- 

ko tai neilgai. Veikiai pasigirdo švilpukas, seržanto 
balsas įsakė užrašyti tris paskutinius, triukšmas ir peš- 
tynės pasibaigė — lyg burtininkas būtų mosteiėjęs laz- 
dele. Albertas bemat atsipeikėjo, išbėgo ir vienas iš 
pirmųjų atsistojo į rikiuotę. Paskui akimis ėmė ieškoti 
Arospidės, Jaguaro ir Pitono, bet jų nebuvo. Kažkas 
pasakė: „Jie nuėjo į prausyklą. Dieve duok, kad jų 
niekas nepasigestų, kol jie nusipraus. Gana, paskan- 
dalijome." 


Leitenantas Gamboa išėjo iš kambario, stabtelėjo ko- 
ridoriuje ir nusišluostė kaktą — labai jau mušė prakai- 
tas. Jis ką tik užbaigė laišką žmonai; dabar reikėjo jį 
atiduoti budinčiam karininkui, kad tas išsiųstų jį die- 
niniu paštu. Išėjo į aikštę. Pats nežinodamas kodėl, 
pasuko į „Žemčiūgą“. Žingsniuodamas per žalią pievą, 
jis dar iš tolo pamatė Pauliną. Tas nešvariomis ran- 
komis laužė bandutes ir į vidų dėliojo dešreles — pas- 
kui, pertraukų metu, jas pardavinės kadetams. Kodėl 
nesiimta jokių priemonių prieš Pauliną? Juk jis, Gam- 
boa, savo raporte įrašė, kad metisas prekiauja cigaretė- 
mis ir degtine. Kas tas Paulinas — tikrasis ,,Žemčiūgo“ 
šeimininkas ar tik priedanga? Bet jam viskas įsiėdė 
iki gyvo kaulo, ir jis nuvijo šias mintis. Pažvelgė į laik- 
rodį: po dviejų valandų baigsis jo budėjimas, ir jis 
visą parą bus laisvas. Kur dėtis? Nesinorėjo sėdėti tuš- 
čiame name, nervintis ir nuobodžiauti. Galėtų aplan- 
kyti kurį nors giminaitį — jie visada jį priima išskės- 
tomis rankomis ir prikaišioja, kad retai užeinąs. O va- 
kare būtų galima nueiti į kiną, ten visada rodomi kari- 
niai arba gangsteriški filmai. Dar prieš vedybas jis ei- 
davo su Rosa į kiną kas sekmadienį, rytą ir vakare, 
o kartais juodu žiūrėdavo tą patį filmą po du kartus. 

Jis juokdavosi iš jos, kai ją virkdė meksikietiškos me- 
lodramos, o kai jinai griebdavo jam už rankos, tartum 
šaukdamasi apgynimo, jį nukrėsdavo slaptingas džiu- 
gus virpulys. Nuo to laiko praėjo bemaž treji metai. 
Anksčiau jis tik kūrė planus ateičiai ir niekad negal- 
vojo apie praeitį, kaip kad šiomis pastarosiomis savai- 
tėmis. Jis pasiekė, ko norėjo, ir kol kas niekas nesikė- 
sino į vietą, kurią jis gavo, baigęs karininkų mokyklą. 
Kodėl nuo to laiko, kada prasidėjo visi tie nemalonu- 
mai, jis vis dažniau su širdgėla prisimena savo jau- 
nystę? 

— Ko malonėsite, senjore leitenante?— paklausė Pau- 
linas nusilenkęs. 

— Butelį kolos. 

Saldus gazuotas gėralas pasirodė jam biaurus. Ar 
vertėjo gaišti laiką, kalant visus tuos nuobodžius ko- 
deksus ir statutus, strategiją ir karo geografiją? ,„Draus- 
mė ir tvarka yra bet kokios teisės pagrindai, — pacita- 
vo Gamboa su karčia šypsena, — o taip pat būtinos 
normalių visuomeninių santykių sąlygos. Norint įdieg- 
ti drausmę ir tvarką, reikia žiūrėti, kad visi laikytųsi 
įstatymų.“ Kapitonas Monteras privertė juos iškalti net 
visus statuto įvadus. Už tikslių citatų pamėgimą jį pra- 
minė „raidės vergu“. „Puikus dėstytojas, — pagalvojo 
Gamboa.— Ir tikras karininkas. Negi lig šiol jis tebe- 
trūnija Borcho įguloje?“ Sugrįžęs iš Čoriljo, Gamboa 
ėmėsi mėgdžioti visus kapitono Montero įpročius. Jis 
buvo paskirtas į Ajakučą ir veikiai ten įsigijo griežto 
žmogaus reputaciją. Karininkai jį vadino prokuroru, 
o kareiviai — ėdiku. Visi šaipėsi iš pernelyg didelio 
jo griežtumo, bet jis žinojo, kad širdyje visi juo ste- 
bisi, jį „gerbia. Jo kuopa buvo drausmingiausia ir ge- 
riausiai apmokyta. Jis net nebausdavo kareivių. Po ge- 
rų treniruočių ir pakartotinių nurodymų viskas jam ei- 

davo kaip sviestu patepta. Palaikyti drausmę lig šiol 
jam buvo taip pat lengva ir paprasta, kaip paklusti 
pačiam sau. Jis manė, kad karo mokykloje bus tas pat. 
Dabar jis pradėjo abejoti. Kaip galima aklai pasitikėti 
vyresnybe po to, kas įvyko? Žinoma, būtų užvis pro- 
tingiausia elgtis taip, kaip visi. Tur būt, kapitonas Ga- 
ridas sakė tiesą: statutą reikia taikyti apdairiai ir pir- 
miausia reikia rūpintis savo gerove, savo ateitimi. Jis 
atsiminė, kad netrukus po to, kai gavo paskyrimą į mo- 
kyklą, jis turėjo incidentą su vienu seržantu. Įžūlus 
indėnas, jo baramas, juokėsi jam į akis. Gamboa davė 
jam į snukį, o tas iškošė pro dantis: „Jei aš būčiau 
kadetas, jūs manęs nebūtumėt palietęs, senjore leite- 
nante.“ Tas indėnas nebuvo jau toks kvailas. 

Jis užsimokėjo už kolą ir sugrįžo atgal, į aikštę. 
Rytą jis buvo įteikęs dar keturis raportus dėl vagys- 
čių, degtinės, azartinių lošimų ir pabėgimų iš mokyk- 
los. Žiūrint iš esmės, didesnė pusė pirmo būrio kadetų 
turėjo stoti prieš karininkų tarybą. Visi jie buvo nusi- 
pelnę pačios griežčiausios bausmės, visi galėjo būti 
pašalinti iš mokyklos. Jo raportai lietė tik pirmąjį būrį. 
Buvo beprasmiška krėsti kitus miegamuosius, kadetai 
turėjo pakankamai laiko sunaikinti arba paslėpti kor- 
tas ir butelius. Gamboa savo raportuose net neužsi- 
minė apie kitas kuopas; tegu tuo pasirūpina kiti ka- 
rininkai. 

Kapitonas Garidas čia pat prie jo vangiai permetė 
akimis raportus. Paskui paklausė: 

— Kam visa tai, Gamboa? 

— Kaip tai kam, senjore kapitone? Aš jūsų nesu- 
prantu. 

— Ta istorija užbaigta. Reikiamų priemonių imtasi. 

— Kadeto Fernandeso byla užbaigta, senjore kapito- 
ne. Bet ne visa kita. 

Kapitonas pasiraukė,— kaip jam nugriso visa tai! Jis 
vėl paėmė popierius ir juos peržiūrėjo. Jo žiaunos kru- 
tėjo, lyg ką būtų be perstojo kramsnojusios. 

— Aš klausiu, kam tie popieriai, Gamboa? Jūs man 
jau raportavote žodžiu. Kam tas rašinėjimas?ė Nubaus- 
tas beveik visas būrys. Ko daugiau norite? 

— Jei susirinks karininkų taryba, ji pareikalaus raš- 
tiškų raportų, senjore kapitone. 

— Ak štai kaip!— tarė kapitonas.— Matau, jūs nie- 
kaip nenorite atsižadėti minties, kad bus sušaukta tary- 
ba. Jūs norite, kad mes uždėtume drausmine nuobaudą 
visam penktam kursui. 

— Aš raportuoju tik apie savo kuopą, senjore kapi- 
tone. Už kitas neatsakau. 

— Gerai, — tarė kapitonas.— Jūs savo pareigą atliko- 
te. Dabar tai užmirškite ir leiskite veikti man. Aš visu 
kuo pasirūpinsiu. 

Gamboa išėjo. Tolyn —blogyn. Nusprendė nieko 
daugiau negalvoti, nieko nesiimti. ,,„Nusigerti — štai 
ką dabar man reikia padaryti.“ Jis nuėjo į komendan- 
tūrą, atidavė budinčiam karininkui laišką ir prie durų 
pamatė majorą Altuną. Tas jam pamojo, kviesdamas 
prieiti artyn. 

— Sveiki, Gamboa,— tarė jis.— Eime, aš jus paly- 
dėsiu. 

Komendantas visada jam rodė palankumą, nors šiaip 
jų santykiai buvo tik tarnybiniai. Jie nuėjo link kari- 
ninkų valgyklos. 

— Aš turiu jums blogų žinių, Gamboa.— Maioras 
žingsniavo, susidėjęs rankas už nugaros.— Bet šis po- 
kalbis grynai privatus, draugiškas. Suprantate, ką aš 
noriu pasakyti? 

— Taip, senjore komendante. 

— Majoras labai pyksta ant jūsų, Gamboa. Pulki- 
ninkas taip pat. Ne be priežasties, žinoma. Bet ne tai 
svarbiausia. Patariu jums kuo greičiau pasirūpinti savo 
reikalais ministerijoje. Jie pareikalavo tuojau pat jus 
perkelti į kitą vietą. Manau, kad šis dalykas bus pasi- 
stūmėjęs pernelyg toli ir jums mažai beliko laiko. 
Jums gali padėti tarnybos lapas. Bet jūs ir pats žinote, 
kad tokiais atvejais visų svarbiausia — asmeninės pa- 
žintys. 

„Nelinksma jai bus, jeigu teks dabar išvažiuoti iš 
Limos, — pagalvojo Gamboa.— Tur būt, reikės ją palik- 
ti čia, pas gimines, kol surasiu tinkamą butą ir tar- 
naitę.“ 

— Ačiū, senjore komendante,— tarė jis.— Ar jūs ne- 
žinote, kur maždaug galėtų mane iškelti? 

— Veikiausiai į džiungles, į kokią nors įgulą. Arba 
į priekalnes. Tokiu metų laiku paprastai nebūna jokių 
kilnojimų, laisvų vietų yra tiktai atkampiose įgulose. 
Taigi negaiškite. Gal jums pavyks gauti vietą kuriame 
nors didesniame mieste — na, kad ir Arekipoje ar Tru- 
chiljuje. Taip, ir neužmirškite, kad visa tai aš jums 
sakau visiškai konfidencialiai, kaip draugas. Man ne- 
sinorėtų susilaukti nemalonumų. 

— Būkite ramus, senjore komendante,— nutraukė jį 
Gamboa.— Dar kartą labai dėkui. 


Albertas pamatė, kad Jaguaras eina prie durų. Jis 
žengė tarp lovų, nežiūrėdamas į kadetus, kurie tįsojo, 
nuvirtę ant savo guolių, ir rūkė, kratydami pelenus 
ant popierėlio arba į tuščią dėžutę nuo degtukų, ir jį 
lydėjo pašaipiais, atžariais žvilgsniais. Neskubėdamas, 
nesidairydamas į šonus, jis priėjo duris, atidarė jas ir, 
žengęs per slenkstį, smarkiai jas trenkė. Pro tarpą 

spintų pamatęs Jaguaro veidą, Albertas pagalvojo, kaip 
tai gali būti, kad po viso to, kas įvyko, jo veidas liko 
visiškai sveikas. Bet šiokių tokių žymių vis dėlto esa- 
ma — Jaguaras ligi šiol tebešlubuoja. Tą pačią dieną, 
po peštynių, Uriostė valgykloje pasigyrė: „Tai aš jam 
pamušiau koją.“ Kitą dieną tą garbę jau savinosi ir 
Valjanas, ir Nunjesas, ir Revilja, ir net nugeibėlis 
Garsija. Jie garsiai apie tai ginčijosi, girdint Jaguarui, 
lyg čia jo visai nebūtų. O va Pitonui lūpos išputusios 
ir aplink visą kaklą — gilus kruvinas randas. Albertas 
susirado akimis Pitoną: jis gulėjo savo lovoje, ir Lapau- 
sė, išsikėtojusi ant jo, rausvu ilgu liežuviu laižė žaizdą. 

„Užvis keisčiausia, kad Jaguaras nė su juo nesikal- 
ba,— pagalvojo Albertas.— Visiškai suprantama, kad 
jis nė akyse nenori matyti Garbaniaus,— juk tas nuo 
jo atsimetė; bet juk Pitonas galvą už jį dėjo, ir jam 
atsakančiai kliuvo. Koks nedėkingumas!“ Ir visas buū- 
rys lyg būtų užmiršęs Pitono įsikišimą. Su juo kalbė- 
josi, juokavo, kaip ir seniau, duodavo jam patraukti 
dūmą, kai cigaretė eidavo aplink. „Ir dar keista, — pa- 
galvojo Albertas,— kad niekas iš anksto nebuvo susi- 
tarę boikotuoti Jaguaro, o šitaip — dar blogiau.“ Tą 
dieną Albertas pertraukos metu jį stebėjo iš tolo. Ja- 
guaras išėjo iš mokomojo korpuso kiemo ir, susibrukęs 
rankas į kišenes, slampinėjo po pievą, spardydamas 
akmenėlius. Prie jo priėjo Pitonas, ir juodu vaikščiojo 
drauge. Matyt, jie dėl kažko ginčijosi: Pitonas purtė 
galvą ir mosavo rankomis. Paskui jis pasitraukė. Per 
kitą pertrauką Jaguaras vėl nuėjo į pievą. Šį kartą 
prie jo priėjo Garbanius, bet, vos tik jis prisiartino, 
Jaguaras jį smarkiai pastūmė, ir Garbanius grįžo sugė- 
dintas. Per pamokas kadetai kalbėjosi, keikėsi, mėtėsi 
popieriaus gumuliukais, trukdė mokytojams kalbėti, 
žvengė, kriuksėjo, lojo, staugė: gyvenimas įėjo į se- 

nąją vagą. Bet visi jautė, kad jų tarpe yra atstumtasis. 
Padėjęs rankas ant portfelio, įbedęs mėlynas akis į len- 
tą, Jaguaras sėdėjo per visas pamokas, nepraverdamas 
burnos, nieko nesirašydamas, nė į vieną nežiūrėdamas. 
„Lyg ne jie jį boikotuotų, o jis juos, — mąstė Alber- 
tas.— Lyg jis būtų nusprendęs nubausti visą būrį.“ 
Nuo anos dienos Albertas vis laukė, kada Jaguaras pri- 
eis prie jo ir pareikalaus viską išaiškinti, papasakoti 
visiems tiesą. Jis net vaizdavosi, ką pasakys Jaguaras, 
pasiryžęs jį apkaltinti. Bet Jaguaras, matyt, jį niekino, 
kaip ir visus kitus. Tada Albertas nusprendė, kad Ja- 
guaras, tur būt, ruošia kokį nors baisų kerštą. 

Albertas atsistojo ir išėjo iš kareivinių. Kieme vaikš- 
čiojo daug kadetų. Buvo tas nenusakomas, neaiškus pa- 
ros laikas, kai dar nepasibaigusi diena ir neprasidėjusi 
naktis, kai jos tartum neutralizuoja viena kitą. Pilka 
prieblanda temdė kareivinių perspektyvą, kadetai su 
storo audeklo striukėmis dūlavo kaip beveidžiai šešė- 
liai, ir viskas buvo pilka — ir kiemas, ir namų sienos, 
ir beveik balta aikštė, ir tuščia pieva. Apgaulinga švie- 
sa deformavo net judesius ir garsus: rodės, visi vaikš- 
čioja greičiau arba lėčiau, negu paprastai, šnibždasi 
arba šaukte šaukia, švelniai glėbesčiuojasi arba stum- 
dosi toje liguistoje, blėstančioje šviesoje. Albertas pa- 
sistatė striukės apykaklę ir nuėjo į pievą. Nebesigir- 
dėjo bangų šniokštimo — jūra, Matyt, buvo nurimusi. 
Pamatęs žolėje išsikėtojusį kadetą, Albertas klausdavo: 
„Jaguarasė“ Jam nieko neatsakydavo arba pasišaipy- 
davo: „Ne, ne Jaguaras, bet jei tau labai jo reikia, 
galiu jį pavaduoti.“ Jis nuėjo į. mokomojo korpuso 
tualetą. Nuo slenksčio pamatė prietemoje žybčiojant 
keletą raudonų taškelių ir šūktelėjo: ,,„Jaguarai!“ Nie- 
kas neatsakė, bet jis suprato, kad visi į jį žiūri: Žari- 
jėlės — nė krust. Jis apsigręežė ir nuėjo į išvietę netoli 

„Žemčiūgo“. Vakarais niekas į ją nevaikščiodavo — ten 
buvo daugybė žiurkių. Jis pamatė tamsų siluetą su švie- 
čiančiu taškeliu ir šūktelėjo nuo slenksčio: 

— Jaguaras? 

— Aš. Ko reikia? 

Albertas įėjo ir užbraukė degtuką. Priešais jį stovė- 
jo Jaguaras — jis veržėsi diržą; daugiau ten nieko ne- 
buvo. Albertas numetė suanglėjusį degtuka. 

— Man reikia su tavim pasikalbėti. 

— O man su tavim nėra apie ką kalbėtis, — pasakė 
Jaguaras.— Dink iš akių. 

— Kodėl tu jiems nepasakei, kad aš visus įskun- 
džiau? 

Jaguaras nusijuokė tyliu, nelinksmu, niekinamu sa- 
vo juoku, kurio Albertas nebuvo girdėjęs nuo to laiko, 
kai prasidėjo visa ta istorija. 

Tamsoje nutapnojo daugybė mažų kojelių. „Jo net 
žiurkės bijo“, — dingtelėjo Albertui. 

— Tu manai, visi tokie, kaip tu?ė— tarė Jaguaras.— 
Klysti. Aš ne skundikas ir su skundikais nesikalbu. 
Traukis iš čia. 

— Tai tu jiems ir nepasakysi tiesos?:— Albertą nu- 
stebino jo paties tonas: su Jaguaru jis kalbėjo pagar- 
biai, beveik draugiškai.— Kodėl? 

— Aš jiems visiems parodžiau, kas yra vyras, — tarė 
Jaguaras.— Manai, jie man reikalingi? Spiaunu į juos 
visus ir į tai, ką jie galvoja. Ir į tave taip pat. Neš- 
dinkis. 

— Jaguarai,— tarė Albertas.— Aš štai ką norėjau 
tau pasakyti... Man labai gaila, kad taip išėjo. Labai 
gaila. 

— (Gal paverkšlensi?— tarė Jaguaras.— Verčiau pa- 
tylėk. Juk aš tau sakiau: mudviem kalbėti nėra apie ką. 

— Na, nesišiaušk,— tarė Albertas.— Taikykimės. Aš 
jiems pasakysiu, kad ne tu taip padarei, o aš. Būkim 
draugai. 

— Labai tu man reikalingas, — tarė Jaguaras.— Skun- 
dikas nususęs, žiūrėti į tave koktu, vemti verčia. Neš- 
dinkis iš čia! 

Šį kartą Albertas paklausė, bet į kareivines nėjo, 
o atsigulė žolėje ir gulėjo tol, kol sušvilpė vakarienei. 


EPILOGAS 


Atidaręs kurso raštinės duris, leitenantas Gamboa 
pamatė kapitoną Garidą, dedantį ant spintos kažkokį 
sąsiuvinį; kapitonas stovėjo nusigręžęs, jo sprandas 
buvo standžiai suveržtas kaklaraiščiu. Gamboa pasi- 
sveikino, kapitonas atsigręžė. 

— Sveikas, Gamboa,— tarė jis šypsodamasis.— Jau 
pasirengęs kelionei? 

— Taip, senjore kapitone.— Leitenantas įėjo į kam- 
barį. Jis buvo su išeigine uniforma. Kai nusiėmė ke- 
purę, ant kaktos, ant smilkinių ir ant pakaušio pasi- 
matė vos pastebimas taisyklingas lankelis, įspaustas 
graižo.— Aš ką tik atsisveikinau su pulkininku, su ko- 
mendantu ir su majoru. Beliko atsisveikinti su jumis. 

— Kada išvažiuojate? 

— Rytoj rytą. Bet man dar daug reikalų. 

— Darosi karšta,— tarė kapitonas.— Vasarą mes čia 
iškepsime,— susijuokė jis.— Na, jums tai vis tiek. To- 
se priekalnėse žiema ar vasara — jokio skirtumo. 

— Jei nemėgstate karščio,— pajuokavo Gamboa, — 
galime keistis. Aš liksiu čia, o jūs važiuokite mano 
vieton į Chuliaką. 

— Nė už ką!-— tarė kapitonas ir paėmė jį už paran- 
kės.— Einam alaus išgerti. 

Juodu išėjo. Prie kareivinių durų kažkoks kadetas 
su raudonu budinčiojo raiščiu skaičiavo baltinius. 

— Kodėl tas kadetas ne pamokoje?— paklausė 
Gamboa. 

— O jūs vis po senovei,— linksmai pasakė kapito- 
nas.— Kam jums dabar besirūpinti kadetais? 

— Tas tiesa. Kvailas įprotis, žinote. 

Juodu nuėjo į karininkų bufetą, kapitonas paprašė 
butelio alaus ir pats pripylė stiklines. Susidaužė. 

— Priekalnėse aš nesu buvęs, — tarė kapitonas.— Bet 
šiaip ten, tur būt, neblogai. Iš Chuliakos nuvažiuosite 
traukiniu arba autobusu. Retkarčiais galėsite ištrūkti 
į Arekipą. 

— Žinoma,— tarė Gamboa.— Nieko, priprasiu. 

— Aš jus nuoširdžiai atjaučiu, — pasakė kapitonas.— 
Norite — tikėkite, norite — netikėkite, o aš jus brangi- 
nau, Gamboa. Atsimenate, kaip aš jus įspėjau? Žinote 
patarlę: kieno suole sėdi... Be to, įsidėkite į galvą 
ateičiai: statutą galima priminti tik valdiniams, bet jo- 
kiu būdu ne vyresniems. 

— Nereikia manęs gailėtis, senjore kapitone. Į ka- 
riuomenę aš atėjau ne pramogauti. Ar karo mokykla, 
ar įgula — man vis vien. 

— Tuo geriau. Nesiginčysime. Išgerkim. 

Jie išgėrė savo stiklines, ir kapitonas vėl pripylė. 
Už lango driekėsi pieva; žolė buvo paugėjusi ir pa- 
geltusi. Kelis kartus pro šalį pralėkė lama, ji dūmė 
kiek įkerta, baikščiai dirsčiodama į šalis protingomis 
akimis. 

— Tai nuo karščio,— tarė kapitonas, pirštu rodyda- 
mas lamą.— Vis nepripranta. Praeitą vasarą tiesiog 
dūko. 

— Ten aš pamatysiu daug lamų, — pasakė Gamboa.— 
O gal dar išmoksiu kečua kalbą. 

— Ar Chuliakoje turite pažįstamų? 

— Yra vienas. Munijas. 

— Ką, tas mulkis Munjas? Jis neblogas vyras. Tik 
visai nusigėrė. 

— Turiu į jus vieną prašymą, senjore kapitone. 

— Klausau. Aš jūsų paslaugoms. 

— Aš dėl vieno kadeto. Norėčiau su juo pasikal- 
bėti akis į akį, už tvoros. Galite jį išleisti? 

— Ilgam? 

— Pusvalandžiui, ne daugiau. 

— A,— šyptelėjo kapitonas.— Aišku, aišku! 

— Noriu su juo pasikalbėti asmeniniu reikalu. 

— Suprantu. Ketinate jam įkrėsti? 

— Nežinau, — susijuokė Gamboa.— Galimas daiktas. 

— Tai Fernandesas?— pusbalsiu paklausė kapito- 
nas.— Neverta prasidėti. Jį galima nubausti kitaip. Pa- 
likite man tą dalyką. 

— Ne, ne jis, — tarė Gamboa.— Antrasis. Betgi jūs 
vis tiek jau nieko negalite padaryti. 

— Nieko?— tarė kapitonas.— O jei jis pasėdės dar 
metus? Jūsų nuomone, tai menkniekis? 

— Vėlu,— pasakė (Gamboa.— Vakar baigėsi egza- 
minai. 

— Na, ir kas?— rimtai tarė kapitonas.— Visai ne- 
svarbu. Metiniai pažymiai dar neišvesti. 

— Jūs rimtai? 

Kapitonas susigriebė. 

— Nebijokite, nebijokite, aš šiaip sau pasakiau,— 
nusijuokė jis.— Aš neleisiu, kad kas nors būtų netei- 
singai nuskriaustas. Imkite savo kadetą ir jam daryki- 
te, ką norite. Tik prašyčiau neliesti veido; užtenka jau 
skandalų. 

— Ačiū, senjore kapitone.— Gamboa užsidėjo ke- 
purę.— O dabar turiu eiti. Tikiuosi, greitai pasima- 
tysime. 

Jie paspaudė vienas kitam ranką. Gamboa nuėjo 
i mokomąjį Korpusą, pasikalbėjo su seržantu ir sugrį- 
Žo į sargybos būstą — ten jis buvo palikęs savo laga- 
miną. Jam priešais išėjo budintis karininkas. 

— Tau telegrama, Gamboa. 

Jis atplėšė ją ir skubiai perbėgo akimis; paskui įsi- 
dėjo į kišenę, atsisėdo ant suolelio, — kareiviai pakilo, 
palikdami jį vieną,— ir, nudelbęs akis, sustingo kaip 
statula. 

— Bloga žinia, ką?— paklausė budintis karininkas. 

— Ne, ne,— tarė Gamboa.— Šiaip sau, šeimyniniai 
reikalai. 

Budintis karininkas liepė vienam kareiviui išvirti ka- 
vos ir paklausė Gamboą, ar jis nenorėtų išgerti puu- 
delį. Tas linktelėjo galvą. Netrukus tarpdury pasirodė 
Jaguaras. Gamboa vienu mauku išgėrė kavą ir pakilo. 

— Sitas kadetas trumpam išeis su manimi,— pasake 
jis karininkui.— Gautas kapitono leidimas. 

Jis pasiėmė lagaminą, išėjo į Krantinės gatvę ir pa- 
traukė suminta žeme, skardžio kraštu. Paskui jį už ke- 
lių žingsnių ėjo Jaguaras. Jie pasiekė Palmių prospek- 
tą. Kai mokyklos vartai dingo iš akių, Gamboa pastate 
lagaminą ant žemės. Paskui išsiėmė iš kišenės po- 
pierėlį. 

— Ką tai reiškia?— paklausė jis. 

— Ten viskas aiškiai pasakyta, senjore leitenante,— 
tarė Jaguaras.— Daugiau neturiu ko pridurti. 

— Aš mokykloje nebedirbu,— tarė Gamboa.— Kodėl 
jūs kreipiatės į mane? Kodėl nesikreipėte į savo kurso 
kapitoną? 

— Nenoriu kalbėtis su kapitonu, — tarė Jaguaras. Jis 
truputį pablyško, ir šviesios jo akys vengė Gamboos 
žvilgsnio. 

Arti aplinkui nieko nebuvo. Bangos šniokštė visai pa- 
šonėje. Gamboa nusmaukė kepurę ant pakaušio ir nu- 
sišluostė nuo kaktos prakaitą; raudonas ruožas po sna- 
peliu buvo ryškesnis už raukšles. 

--- Kodėl jūs tai parašėte?—- vėl paklausė jis.— Kam 
jus tai padarėte? 

— Tai jums nesvarbu,— atsakė Jaguaras silpnu ir 
nuolankiu balsu.— Jūsų dalykas nuvesti mane pas pul- 
kininką. Daugiau nieko. 

— Ar jūs Manote, kad viskas praeis taip pat leng- 
vai, kaip pirmą kartą?'— tarė Gamboa.— Jūs taip ma- 
note? O gal norite iš manęs pasijuokti? 

— Ne toks jau aš mulkis,— tarė Jaguaras ir panie- 
kinamai šyptelėjo.— Bet aš nieko nebijau, senjore lei- 
tenante, nei pulkininko, nieko. Aš gyniau vaikinus nuo 
ketvirtakursių, kai mes čia atėjome. Visi bijojo krikš- 
to ir drebino kinkas kaip bobos; aš jiems parodžiau, 
kas yra tikras vyras. O kai tik atsirado proga, jie su- 
kilo prieš mane. Suskiai, išdavikai, štai kas jie. Visi 
aliai vienas. Užteks jau man mokytis, senjore leite- 
nante. 

— Gana taukšti,— tarė Gamboa.— Kalbėkite atvirai. 
Kodėl parašėte šį raštelį? 

— Jie mano, kad aš išdavikas, — tarė Jaguaras.— Su- 
prantate? Jie net nepasistengė sužinoti teisybės. Kai tik 
vyresnybė iškrėtė mūsų spintas, jie iš karto įtarė mane, 
kiaulės. Ar matėte, ką jie parašė ant sienos dušinėje? 
„Jaguaras skundikas. Jaguaras savanaudis.“ O juk aš 
viską dariau jų labui, štai kas biauriausia. Kokia man 
iš to nauda? Sakykite, senjore leitenante, kokia gi? 
Jokios, ar ne? Aš vis gelbėjau būrį. Negaliu daugiau 

būti su jais. Jie man buvo kaip broliai, o dabar... 
Žiūrėti į juos negaliu! 

— Ne tiesa, — tarė Gamboa.— Meluojate. Jei jums 
taip brangi draugų nuomonė, tai kodėl norite pasiskelb- 
ti, kad jūs — žudikas? 

— Man jų nuomonė nė kiek nerūpi — kimiu balsu 
atsakė Jaguaras.— Mane siutina jų nedėkingumas — ir 
viskas. 

— Viskas?—- kandžiai tarė Gamboa.— Prašau jus pas- 
kutinį kartą: sakykite visą teisybę. Kodėl jiems ne- 
pasakėte, kad juos išdavė kadetas Fernandesas? 

Jaguaras susigūžė kaip nuo botago kirčio. 

—- Čia kas kita,—slopiu balsu atsakė jis, vos iš- 
spausdamas žodžius.— Visai kas kita, senjore leitenan- 
te. Visi kiti atsimetė nuo manęs tiesiog iš bailumo. 
O jis norėjo atkeršyti už Palaižūną. Suprantama, jis 
skundikas, o į tokį visada biauru žiūrėti, bet jis no- 
rėjo atkeršyti už draugą. Argi jūs nesuprantate, kad 
tai visai kas kita? 

— Gerai, eikite,— tarė Gamboa.— Neturiu kada su 
jumis plepėti. Jūsų mintys apie ištikimybę ir kerštą 
man nerūpi. 

— Aš negaliu užmigti, senjore leitenante,— sumur- 
mėjo Jaguaras.— Tai tikra tiesa, senjore leitenante, 
kaip mane gyvą matote. Aš nežinojau, kas yra būti vi- 
sų atstumtam. Nepykite, pamėginkite mane suprasti, aš 
ne taip jau daug prašau. Visi šneka: „(Gamboa dau- 
giausia nukentėjo, o tik jis vienas teisingas.“ Kodėl 
nenorite manęs išklausyti? 

— Noriu,— atsakė Gamboa.— Aš jūsų klausau. Kodėl 
nužudėte tą vaikiną? Ir kodėl man parašėte šį raštelį? 

— Aš nusivyliau savo draugais, senjore leitenante: 
aš norėjau pašalinti Palaižūną. Patys pagalvokite, čia 
toks dalykas, kad kiekvienas gali suklysti. Jam nusi- 

spiauti, kad Kava bus išmestas, jam kad tik išeiti ke- 
letą valandų. O kad draugas pražus, jam nė motais. 
Kaip čia neįsiusi? 

— Kodėl jūs tik dabar apsigalvojote?— paklausė 
Gamboa.— Kodėl nesakėte tiesos, kai aš jus kvočiau? 

— Apsigalvojau? Gal kad ne, — tarė Jaguaras— 
Tik. ..— jis patylėjo kiek ir linktelėjo, pritardamas sa- 
vo minčiai. — Dabar aš geriau suprantu Palaižūną. Mes 
jam buvome ne draugai, o priešai. Aš juk sakau jums: 
aš nežinojau, kaip gali jaustis, kada tave visi niekina. 
Visi iš jo tyčiojosi, tai tikra tiesa, o aš daugiau už 
visus. Negaliu užmiršti jo veido, senjore leitenante. 
Prisiekiu, nė pats nežinau, kaip aš galėjau jį nužudyti. 
Aš norėjau išdirbti jam kailį, įbauginti. O tą rytą stai- 
ga pamačiau prieky jo galvą ir nusitaikiau. Atkeršyti 
jam už visą būrį — štai ko aš norėjau. Iš kur aš galė- 
jau žinoti, kad visi kiti dar blogesni už jį? Aš manau, 
kad mano vieta kalėjime. Visi sakė, kad susilauksiu 
tokio galo — ir mano motina, ir jūs. Galite džiaugtis, 
senjore leitenante. 

— Aš jo neatsimenu, — tarė Gamboa. Jaguaras su- 
glumęs pažvelgė į jį — Tikriau sakant, nežinau, kaip 
jis gyveno mokykloje. Kai kuriuos atsimenu gerai -— 
kaip kas dėvi uniformą, kaip elgiasi per pratybas. 
O Aranos nepamenu. O juk jis trejus metus mokėsi 
mano kuopoje. 

— Nenoriu, kad mane ramintumėt,— sutrikęs pasakė 
Jaguaras.— Prašom nieko nekalbėti. Nemėgstu, kai... 

— Aš ne jums sakau,— tarė Gamboa.— Ir nemanau 
jūsų guosti, nebijokite. Eikite. Leidimas jums duotas 
tik pusvalandžiui. 

— Senjore leitenante...— pradėjo Jaguaras, nutilo 
valandėlę pražiota burna ir pakartojo:— Senjore lei- 
tenante. .. 

— Aranos byla baigta,— tarė Gamboa.— Vyresnybė 
nenori daugiau nieko apie tai girdėti. Jų neperkalbėsi. 
Lengviau Araną prikelti iš numirusių, negu jiems įro- 
dyti, kad jie suklydo. 

— Jūs nenuvesite manęs pas pulkininką?— paklausė 
Jaguaras.— Tada jūsų nesiųstų į Chuliaką, senjore lei- 
tenante. Nežiūrėkite taip į mane. Manote, aš nežinau, 
už ką jums kliuvo? Veskite mane pas pulkininką. 

— Ar jūs žinote, kas yra beprasmiškos aukos?— pa- 
klausė Gamboa, ir Jaguaras sumurmėjo: „Kaip tai?“ — 
O va, pavyzdžiui, kada rankas pakelia beginklis prie- 
šas, nė vienas nors kiek sąmoningas kareivis į jį ne- 
šaus. Ne tik moraliniais sumetimais, bet ir kariniais, 
kad ir gailėdamasis kulkos. Net kare neturi būti be- 
prasmiškų aukų. Jūs mane supratote? Grįžkite į mo- 
kyklą ir pasistenkite, kad Aranos mirtis ko nors jus 
pamokytų ateičiai. 

Jis suplėšė raštelį, kurį laikė rankoje, ir numetė 
žemėn. 

— Eikite,— pakartojo.— Netrukus pietūs. 

— Ar jūs nesugrįšite, senjore leitenante? 

— Ne,— pasakė Gamboa.— Gal susitiksime kada nors. 
Likite sveikas. 

Jis paėmė lagaminą ir nuėjo prospektu Beljavistos 
linkui. 

Kurį laiką Jaguaras jį lydėjo akimis. Paskui surinko 
popieriaus skutelius, numestus jam po kojų. Gamboa 
perplėšė raštelį per pusę. Sudėjęs skutelius, lengvai ga- 
lėjai perskaityti, kas parašyta. Jis nustebo, pamatęs, 
kad be suplėšytojo popieriaus lapelio, kuriame jis pats 
buvo parašęs: „Leitenante Gamboa, aš nušoviau Palai- 
žūną. Galite paduoti raportą ir mane nuvesti pas pul- 
kininką“, ten dar du skuteliai. Tai buvo telegrama: 
„Prieš tris valandas gimė duktė. Rosa jaučiasi gerai. 

Sveikinu. Lauk laiško. Andresas.“ Jaguaras sudraskė 
popierėlius į smulkius skutelius ir, eidamas artyn prie 
skardžio, laidė juos pavėjui. Prie vieno namo jis stab- 
telėjo — tai buvo aukštas pastatas vidury didelio sodo. 
Ten jis pirmą kartą ėjo vogti. Jis patraukė tolyn, į kran- 
tinės pusę. Sustojo, pažvelgė į jūrą, plytinčią jam po 
kojom; ji buvo ne tokia pilka, kaip paprastai; bangos 
daužėsi į krantą ir greitai traukėsi atgal. 


Viskas buvo nutvieksta baltos, akinamos šviesos; 
rodės, kad spindintys namai švitina giedrą, mėlyną dan- 
gų. Albertas bijojo žiūrėti į vieno stiklo sienas, kurio- 
se žėrėjo ir raibuliavo saulė; ko gero, dar apaksi!l.. 
Prakaitas žliaukte žliaukė po plonais šilkiniais marški- 
niais. Jis be atvangos šluostė veidą rankšluosčiu. At- 
rodė keista, kad prospektas tuščias; paprastai tokiu 
metu juo šliaužia mašinų srautas paplūdimio link. Al- 
bertas pažiūrėjo į laikrodį, bet taip ir nepamatė, kuri 
valanda,— akys apmargo nuo žvilgančių rodyklių, ci- 
ferblato, auksinės apyrankės. Tai buvo puikus laikro- 
dis su gryno aukso korpusu. Praeitą vakarą Salazaro 
parke Turčius jam pasakė: „Panašu į chronometrą.“ 
Jis atrėžė: „Čia ir yra chronometras! Kam tada būtų 
tos keturios rodyklės ir du ciferblatai, kaip tu manai? 
Ir dar jis nebijo smūgių ir nepraleidžia vandens.“ Nie- 
kas juo nepatikėjo, kada jis nusisegė laikrodį ir pa- 
sakė Marselai: „Mesk jį žemėn, tegu visi pamato.“ 
Ji niekaip nesiryžo, tiktai baimingai šūkčiojo. Turčius, 
Elena, Emilijas, Pakas ir Mažylis ją ragino. „Mesti? 
Mesti? Rimtai?“ — ,„Taip,— pasakė Albertas,— mesk, ir 
baigtas kriukis.“ Kai ji atgniaužė delną, visi užkando 
žadą, septynios poros išplėstų akių laukė, kad laikro- 
dis subyrės į tūkstantį skeveldrų. Bet laikrodis tik 

šoktelėjo nuo žemės, Albertas jį paėmė ir padavė Mar- 
selai: jis buvo sveikutėlis — nė vieno įbrėžimo korpu- 
se, eina kaip ėjęs. Paskui pats jį panėrė į parko ion- 
tanėlį, pasišovęs įrodyti, kad laikrodis nebijo vandens. 
Albertas šyptelėjo. Pagalvojo: „Šiandien išsimaudysiu 
su juo Pasagoje.“ Tėvas jam padovanojo jį per Kalė- 
das ir pasakė: „Už gerus egzaminų pažymius. Pagaliau 
tu daraisi vertas savo šeimos. Kažin ar kuris tavo drau- 
gas turi tokį laikrodį. Gali pasigirti.“ Ir iš tiesų, pra- 
eitą vakarą parke visi ir tekalbėjo apie laikrodį. „Taip, 
tėvas moka gyventi“, — pagalvojo Albertas. 

Jis pasuko į Pavasario gatvę, ir staiga jam pasidarė 
labai gera. Jis ėjo pro ištaigingus namus su vešliais 
sodais, saulės nutviekstais šaligatviais, jo akys klaidžio- 
jo po šviesos ir šešėlių rezginį ant medžių liemenų ir 
lapų. „Malonu vasarą,— pagalvojo.— Rytoj pirmadie- 
nis, o diena prabėgs taip pat, kaip ir ši. Kelsiu devintą, 
nuvažiuosiu pas Marselą ir su ja eisiu į paplūdimį. 
Vakare —į kiną, o po to —į parką. Tas pats bus ir 
antradienį, ir trečiadienį ir ketvirtadienį — taip visą 
vasarą. Ir jau nebereikės man eiti į mokyklą, susikrau- 
siu lagaminus — ir į kelionę. Esu tikras, kad Valstijose 
man patiks.“ Jis dar kartą pažvelgė į laikrodį: pusė 
dešimtos. Jei dabar saulė taip kepina, tai kas bus vie- 
nuoliktą? „Puiki dienelė maudytis“, — pagalvojo. Deši- 
nėje rankoje nešėsi trumpikes, suvyniotas į žalią su 
baltais dryžiais rankšluostį. Buvo susitaręs su Turčiumi 
susitikti dešimtą valandą ir atėjo per anksti. Kol nebu- 
vo lankęs mokyklos, jis visada vėluodavo. O dabar 
viskas buvo atvirkščiai, lyg jis būtų norėjęs atsigriebti 
už praėjusį laiką: kiauras dvi vasaras išsėdėjo namie 
ir nė su kuo nesusitikinėjo! O juk vaikinai gyveno ne 
taip toli, jis galėjo kiekvieną rytą nueiti ligi Kolumbo 
ir Diego Ferės sankryžos ir atnaujinti draugystę — rei- 

kėjo tik tarti keletą žodžių: „Sveiki gyvi. Žiemą aš 
negalėjau ateiti — internatas, juk žinote. O dabar trys 
mėnesiai atostogų, ir aš noriu jas praleisti drauge su 
jumis ir užmiršti drausmines nuobaudas, kariškius ir 
kareivines.“ Bet dievai jos nematė, tos praeities. Jam 
šypsojosi priešais plytinti palaiminga saulėto ryto rea- 
lybė; sunkūs atsiminimai tirpo kaip sniegas nuo skais- 
čiai geltonų spindulių. 

Ne, ne visai taip. Prisiminus mokyklą, jam iškart 
pasidaro nesmagu, jis susigūžia kaip mimoza nuo pri- 
silietimo. Tiesa, šis nemalonus pojūtis dabar trukdavo 
nebe ilgai: įkrito į akį smiltelė, pakentėjai truputį, ir 
viskas praėjo. Kai prisimindavo mokyklą prieš dvejetą 
mėnesių, jam visai dienai sugesdavo nuotaika. O dabar 
daug kas atgimdavo atmintyje taip, kaip seniai matyto 
filmo epizodai. Palaižūno veidas jau nebepersekiojo 
per dienų dienas. Jis perėjo gatvę, sustojo prie antro 
namo ir švilptelėjo. Prie laukujų durų margavo gėly- 
nas; palaistytas gazonas žvilgėjo prieš saulę. „Einu!“ — 
pasigirdo merginos balsas. Jis apsidairė, bet nieko ap- 
link nematė. Tur būt, Marsela kopė laiptais žemyn. 
Ar ji pakvies jį viršun? Albertas norėjo pasiūlyti jai 
pavaikštinėti lig dešimtos. Juodu eis po medžiais ligi 
tramvajaus linijos. Gal jis pabučiuos ją. Marsela pasi- 
rodė sodo gilumoje; ji buvo su kelnėm ir plona palai- 
dinuke, juoda su tamsiai raudonais langučiais. Ji šyp- 
sojosi jam, ir jis pagalvojo: „Kokia graži.“ Jos akys 
ir plaukai buvo juodi, oda — idealiai balta. 

— Labas,— tarė Marsela— Tu labai ankstyvas. 

— Jei nori, galiu eiti sau, — pajuokavo Albertas. 

Iš pradžių, ypač po to vakaro, kai jis prisipažino 
Marselai ją mylįs, jis drovėjosi — juk tamsus trejų me- 
tų ruožas skyrė jį nuo mielo vaikystės pasaulio. Dabar 
jis jautėsi laisvai ir tvirtai, galėjo be atvangos juo- 

kauti ir žiūrėjo į kitus, kaip į sau lygius, o kai kada 
ir su tam tikru pranašumu. 

— Kvailas, — pasakė ji. 

— (Gal pavaikščiojam truputį? Turčius ateis tik po 
pusvalandžio. 

— Ką gi, — tarė ji. — Einam.— Ji pridėjo pirštą prie 
smilkinio. „Ką gi galvoja?"— Tėvai miega. Vakar va- 
kare jie buvo pokylyje Ankone. Sugrįžo labai vėlai. 
O aš, kvailutė, iš parko išėjau dar prieš devintą. 

Kai jie atsitolino kiek nuo namų, Albertas paėmė jai 
už rankos. 

— Tu matai, kokia saulė?— tarė jis.— Kaip tik mau- 
dytis. 

— Aš norėčiau tau šį tą pasakyti, — pradėjo Marsela. 

Albertas pažiūrėjo į ją: jis pamatė mažutę, atžarai 
užriestą nosytę ir žavią valiūkišką šypseną. ,„Gražuo- 
lė“, — pagalvojo jis. 

— Ką būtent? 

— Vakar vakare mačiau tavo merginą. 

Kas čia — juokai? Jis dar neįsigyvenęs čia kaip rei- 
kiant. Kartais kuris nors bičiulis ima kalbėti užuomi- 
nomis, kurias visi supranta, o jis jaučiasi lyg iš mė- 
nulio nukritęs, lyg aklas. Ir atsikirsti nėra kaip: juk 
nesidrabstysi žodžiais, kaip ten, kareivinėse. 

Jam vaidenasi kraupus, gėdingas reginys: Palaižū- 
nas pririštas prie gulto, o Jaguaras su Pitonu spiau- 
do į jį. 

— Kokią merginą?— baikščiai paklausė jis. 

— Teresą,— atsakė Marsela.— Tą, iš Linsės. 

Karštis, kurį jis buvo lyg ir užmiršęs, vėl užgriuvo 
jį, prislėgė. 

— Teresą? 

Marsela susijuokė. 

— O kam gi, tu manai, aš tavęs klausiu, kur ji 
gyvena? 

Ji kalbėjo nugalėtojo tonu ir, matyt, buvo patenkin- 
ta savo pokštu. 

— Turčius mane ten nuvežė tiesiai iš parko savo 
mašina. 

— Į jos namus?— mikčiodamas pratarė Albertas. 

— Taip, — atsakė Marsela. Juodos jos akys blizgė- 
jo.— Nori žinoti, kaip viskas buvo? Aš pasibeldžiau 
į duris, ir išėjo ji pati. Aš paklausiau, ar čia gyvena 
senjora Greljo — tokia mano kaimynės pavardė.— Ji 
patylėio.— Aš suspėjau gerai į ją įsižiūrėti. 

Jis prisivertė nusišypsoti. Burbtelėjo: „Tu iš galvos 
išėjai“, bet jo nuotaika subiuro. Jo savimeilė buvo už- 
gauta. 

— Sakyk,— kalbėjo toliau Marsela klastingai saldžiu 
balseliu,— ar tu labai ją mylėjai? 

— Ne,— tarė Albertas.— Žinoma, ne. Šiaip sau, pai- 
kystės. 

— Ji negraži, — užsiplieskė staiga Marsela.— Vulgari 
ir negraži. 

Nors dar neatitokęs nuo sumišimo, Albertas apsi- 
džiaugė. „Ji mane beprotiškai myli, — pagalvojo.— De- 
ga iš pavydo.“ Ir tarė: 

— Juk tu žinai, aš myliu tik tave. Aš niekad nė 
vienos taip nemylėjau, kaip tave. 

Marsela suspaudė jam ranką, ir jis sustojo. Jis no- 
rėjo apkabinti ją per pečius ir patraukti prie savęs, bet 
ji ėmė sukioti galvą, baikščiai dairydamasi aplink. Nie- 
ko arti nebuvo. Albertas savo lūpomis lengvai palietė 
jos lūpas. Juodu nuėjo toliau. 

— Ką ji pasakė?— paklausė Albertas. 

— Ji?— Marsela šaltai nusišvpsojo.— Nieko ypatin- 
go. Pasakė, kad ten gyvenanti kažkokia senjora. Labai 


385 


keista pavardė, aš net neįsiminiau. Turčius pasilinks- 
mino, kiek širdis geidė. Jis kažką jai šaukė iš maši- 
nos, ir ji uždarė duris. Tai ir viskas. Tu jos daugiau 
nematei? 

— Ne,— atsakė Albertas.— Žinoma, ne. 

— Sakyk, ar tu su ja vaikščiojai Salazaro parke? 

— Nespėjau. Mes matėmės tik kelis kartus, jos na- 
muose arba Linsėje. Miraflorese aš su ja nebuvau. 

— O dėl ko judu susipykote?-— paklausė Marsela. 

Klausimas užklupo Albertą netikėtai; jis buvo be- 
sižiojąs, bet nieko nepasakė. Kaip paaiškinsi Marselai, 
Jeigu ir pats dar nesupranti? Teresa buvo vienas iš 
personažų, veikusių trejus metus trukusioje jo epo- 
pėjoje, kurios jis nė už ką nenorėjo kelti iš numi- 
rusių. Ė 

— Taip sau,— tarė jis.— Baigęs mokylą, supratau, 
kad ji man nebepatinka. Nuo to laiko aš jos nemačiau. 

Jie priėjo tramvajaus liniją ir ėmė leistis žemyn 
Reduto gatve. Jis atsargiai apglėbė Marselą per pečius, 
lyg bijodamas pažeisti švelnią, šiltą odą, pulsuojančią 
po jo ranka. Kam jis jai pasakojo apie Teresą? Visi 
mėgo pasakoti apie kadaise buvusius savo romanus, 
o ir pati Marsela vis minėjo kažkokį vaikiną iš šv. Isi- 
doro gatvės, tad jis nenorėjo pasirodyti liurbis. Jis bai- 
gęs karo mokyklą, ir tas jam teikė tam tikrą pranašumą 
prieš kitus — visi į jį žiūrėjo kaip į sūnų palaidūną, po 
ilgų klajonių sugrįžusį į tėvų namus. O kas būtų buvę, 
jei tą vakarą jis nebūtų sutikęs vaikinų Diego Ferės 
gatvėje? 

— Žiūrėkite, vaiduoklis, — pasakė Turčius.— Tikriau- 
siai vaiduoklis! 

Mažylis laikė už pečių, Elena jam šypsojosi. Meksi- 
kietis pristatinėjo nepažįstamiems vaikinams. Molė kal- 
bėjo: „Ištisus trejus metus nesirodei, visai mus užmir- 

šai.“ Emilijas jį pavadino begėdžiu, draugiškai plekš- 
nodamas per petį. 

— Čia juk vaiduoklis, — pakartojo Turčius.— Ir jums 
nebaisu? 

Jis namie, civiliniais drabužiais, kariška uniforma ant 
kėdės, kepurė ant grindų. Motina kažkur išėjusi, tušti 
namai jį erzina, jam norisi užrūkyti — tik dvi valan- 
dos, kai jis laisvėje,— prieš akis marios galimybių, ir 
jis visai pametė galvą. „Eisiu nusipirkti cigarečių — 
pagalvojo, — o paskui važiuosiu pas Teresą.“ Bet, išėjęs 
į gatvę ir nusipirkęs cigarečių, nesėdo į autobusą, o lei- 
dosi bastytis Mirafloreso gatvėmis, lyg koks turistas 
ar atsitiktinai atklydęs valkata. Larko prospektas, Ban- 
golaužis, Diagonalė, Salazaro parkas ir visai netikė- 
tai — Mažylis, Turčius, Elena, šypsantys veidai — visi 
jį sveikina. 

— Tu pasirodei kaip tik laiku, — apsidžiaugė Molė.— 
Mums trūksta vieno kavalieriaus — norime eiti į Čosi- 
ką. Dabar bus lygiai aštuonios poros. 

Jie praplepėjo ligi tamsos ir susitarė rytojaus dieną 
visi drauge eiti į paplūdimį. Atsisveikinęs jis pamažu 
nudūlino namo, paskendęs naujai atsiradusiuose rūpes- 
čiuose. Marsela (o kokia jos pavardė? Anksčiau jis 
nebuvo jos sutikęs, ji gyveno Pavasario gatvėje ir į Mi- 
ratloresą pradėjo vaikščioti neseniai) jam pasakė: „Tu 
tikrai ateisi, taip?“ Pliažinis jo chalatas buvo gerokai 
nudėvėtas, reikia įprašyti motiną, kad ji rytoj, kuo 
anksčiau, nupirktų naują — jis pranešiosiąs jį Pasagoje. 

— Negirdėta!— sušuko Turčius.— Vaiduoklis, kurį 
galima paliesti! 


— Taip, — pasakė leitenantas Uarina.— Dabar jums 
reikia tučtuojau prisistatyti kapitonui. 

„Dabar jau nieko nepadarys, — pagalvojo Albertas.— 
Mes jau gavome atestatus. Aš jam pasakysiu į akis, 
kas jis toks.“ Bet nepasakė, išsitempė ir pagarbiai pa- 
sisveikino. O kapitonas nusišypsojo, nužvelgęs jo išei- 
ginę uniformą. „Paskutinį kartą apsivilkau“,— pagalvo- 
jo Albertas. Ir vis tiek jis nejautė pernelyg didelio 
džiaugsmo, pagalvojęs, kad galutinai atsisveikina su 
mokykla. - 

— Gerai, — tarė kapitonas.— Nusivalykite batus — 
jie apdulkėję. Ir užeikite į pulkininko kabinetą. 

Jis pakilo laiptais, nujausdamas kažkokias pinklas. 
Žmogus civiliniais drabužiais paklausė jo pavardės ir 
skubiai atidarė duris. Pulkininkas sėdėjo už rašomojo 
stalo. Ir vėl, kaip anuomet, jį nustebino grindų, sienų, 
visų daiktų blizgesys; net pulkininko veidas ir plaukai 
atrodė išblizginti. 

— Prašom, prašom, kadete,— tarė pulkininkas. 

Albertas vis dar jautė kažkokį nerimą. Ką slepia tas 
draugiškas tonas ir malonus žvilgsnis? Pulkininkas jį 
pasveikino sėkmingai išlaikius egzaminus. 

— Dabar matote?— tarė jis.— Reikia tik padėti tru- 
putį pastangų, ir daug ką galima pataisyti. Jūsų pažy- 
miai puikūs.— Albertas nejudėdamas įdėmiai klausė- 
si — ir netarė nė žodžio. 

— Kariuomenėje,— gražbyliavo pulkininkas,— anks- 
čiau ar vėliau viršų paima teisingumas. Tai neatski- 
riama kiekvienos karinės organizacijos ypatybė, ir jūs, 
aš Manau, tuo įsitikinote iš savo paties patyrimo. Spręs- 
kite patys, kadete Fernandesai: jūs norėjote suteršti 
garbingą giminę, garbingas šeimos tradicijas. Bet ka- 
riuomenė suteikė jums paskutinę galimybę pasitaisyti. 
Ir man nereikia to gailėtis. Duokite ranką, kadete. 

Albertas palaikė savo delne minkštą, putlų mėsos 
gniutulą. 

— Jūs atpirkole savo kaltę, — kalbėjo toliau pulki- 
ninkas.— Taip, atpirkote. Todėl aš jus ir pasikviečiau. 
Sakykite, kokie tolimesni jūsų planai. 

Albertas pasakė norįs tapti inžinierium. 

— (Gerai,— tarė pulkininkas.— Labai gerai. Tėvynei 
reikalingi techniniai kadrai. Jūs išsirinkote gerą, nau- 
dingą profesiją. Linkiu jums geros sėkmės. 

Tada Albertas droviai nusišypsojo ir tarė: 

— Nežinau, kaip jums atsidėkoti, senjore pulkinin- 
ke. Ačiū, labai ačiū. 

— Dabar galite eiti, — tarė pulkininkas.— Taip, ir ne- 
užmirškite įsirašyti į Buvusių kadetų draugiją. Mūsų 
auklėtiniai neturi nutraukti ryšių su mokykla. Juk vi- 
si mes — nelyginant viena didelė šeima.— Pulkininkas 
atsistojo, palydėjo jį ligi durų ir tik tada kažką prisi- 
minė.— Taip, štai dar kas,— tarė jis, ranka nubrėžęs 
ore lanką.— Užmiršau vieną smulkmeną. 

Albertas išsitempė. 

— Ar atsimenate tuos lapelius? Jūs žinote, apie ką 
aš kalbu, negraži buvo istorija... 

Albertas nuleido galvą. 

— Taip, senjore pulkininke,— sumurmėjo jis. 

— Aš ištesėjau savo pažadą, — tarė pulkininkas.— Aš 
laikausi žodžio. Niekas neužtemdys jūsų ateities. Aš 
sunaikinau tuos dokumentus. 

Albertas nuoširdžiai padėkojo ir išėjo, be perstojo 
linkčiodamas; pulkininkas jam šypsojosi nuo kabineto 
slenksčio. 


— Vaiduoklis,— šūkavo Turčius.— Gyvas vaiduoklis! 

-- Liaukis, — tarė Mažylis— Visi mes džiaugiamės, 
kad jis sugrįžo. Duok mums pasikalbėti. 

— Reikia susitarti dėl iškylos, — tarė Molė. 

—- Žinoma, — tarė Emilijas.— Ir tučtuojau. 

—- Pavaikščiokim su vaiduokliu, — tarė Turčius.— 
Tiesiog nuostabu! 

Albertas namo grįžo susimąstęs, priblokštas. Atsi- 
sveikindama žiema netikėtai apgaubė Miirafloresą rūku, 
kurs kybojo Larko prospekte tarp šaligatvio ir medžių 
viršūnių; žibintų šviesa blanko; daiktai, žmonės, prisi- 
minimai — Aranos ir Jaguaro veidai, kareivinės, bau- 
dos — blyško atmintyje, prarasdami ryšį su tikrove. 
Tuo pat Metu jo atmintyje šmėsčiojo seniai užmiršti 
kiti veidai, — jis mintyse kalbėjosi su vaikinais ir mer- 
gaitėmis, stovėdamas ant mažos vejos keturkampio Die- 
go Ferės gatvėje, ir rodės — niekas nepasikeitė, jų šne- 
kos ir įpročiai jam artimi, gyventi jų tarpe lengva, na- 
tūralu, laikas bėga nepastebimai, viskas jam miela, 
kaip tamsios, spindinčios tos nepažįstamos mergaitės 
akys — tos neaukštos, gležnos mergaitės su skambiu bal- 
su ir juodais plaukais, kuri taip draugiškai juokavo su 
juo. Nė vienas nenustebo, vėl pamatęs jį, suaugusį, savo 
ratelyje; visi kiti irgi paūgėję ir tartum tvirčiau pritapę 
prie pasaulio, tačiau bendra atmosfera nepasikeitusi. 
Albertas savo aplinkoje atrado tą pat, ką paliko: spor- 
to varžybas ir šventes, kiną ir paplūdimį, meilę, juokus, 
kandžias pašaipas. Jo kambarys paskendo tamsoje; jis 
gulėjo lovoje aukštielninkas, atmerktomis akimis, ir 
svajojo. Praėjo tik kelios minutės, ir seniai paliktas pa- 
saulis vėl jam atvėrė savo duris, priėmė jį į savo prie- 
globstį, nieko neklausinėdamas, tartum būtų atkakliai 
laikęs jo vietą visus tuos trejus metus. Jis vėl atrado 
savo ateitį. 

— Ir tu nesidrovėjai?— paklausė Marsela. 

— Ko taip? 

— Vaikščioti su ja gatvėmis. 


390 


Jis pajuto, kad kraujas plūsta jam į veidą. Kaip jai 
paaiškinti, kad jis ne tik nesidrovėjo vaikščioti su Te- 
resa, bet būtų išdidžiai pasirodęs su ja visam pasauliui? 
Kaip jai paaiškinti, kad per visus tuos trejus metus už- 
vis labiausiai jį kankino kaip tik mintis, kad jis ne 
toks, kaip Teresa, arba kaip vaikinai iš Linsės, iš pa-. 
tiltės? Kaip paaiškinti, kad jo kilmė veikiau jį žemino 
Leonsijo Prado mokykloje? 

— Ne,— atsakė jis.— Nesidrovėjau. 

— Vadinasi, tu ją mylėjai,— tarė Marsela.— Fu, ko- 
kia gėda! 

Jis suspaudė jos ranką; jų šlaunys susilietė, ir tai 
sujaudino Albertą. Jis sustojo. 

— Nereikia,— pasakė ji.— Tik ne čia, Albertai. 

Tačiau ji nesipriešino, ir Albertas pabučiavo ją į lū- 
pas. Kai jis pakėlė galvą, atšlijo nuo jos, jos veidas 
švietė džiaugsmu, akys spindėjo. 

— O tavo tėvai? — paklausė ji. 

— Tėvai? 

— Ką jie sakė apie ją? 

— Nieko. Jie nieko nežinojo. 

Jie buvo Rikardo Palmos bulvare. Ėjo pačiu vidu- 
riu, po aukštais medžiais, metančiais į alėją šešėlių 
ruožus. Matė tiktai keletą praeivių ir gėlių pardavėją 
po padangte. Albertas paleido Marselos petį ir paėmė 
jai už rankos. Tolumoje slinko virtinė mašinų, sukan- 
čių į Larko prospektą. „Į paplūdimį važiuoja“, — pagal- 
vojo Albertas. 

— (O apie mane žino?— paklausė Marsela. 

— Taip, — atsakė jis.— Jie sužavėti. Mano tėvas sa- 
ko, kad tu labai graži. 

— O mama? 

--— Trgi. 

- Rimtai? 

— Taip, rimtai. Žinai, ką neseniai pasakė tėvas? 
Kad aš, prieš išvažiuodamas, kurį nors sekmadienį pa- 
kviesčiau tave nuvažiuoti drauge su jais į pietų paplū- 
dimius. Mano tėvai, tu ir aš. 

— Vėl,— tarė ji, — vėl tu tai priminei. 

— Na, ką tu, Marsela, juk aš kasmet parvažiuosiu. 
Aš čia leisių visas atostogas, tris mėnesius per metus. 
Be to, aš greitai baigsiu kursą. Jungtinėse Valstijose --— 
tai ne pas mus, ten viskas daroma greičiau ir geriau. 

— Tu pažadėjai, kad apie tai man nekalbėsi,— įsi- 
žeidė ji.— Fu, kokia gėda! 

— Atleisk man,— tarė jis.— Aš netyčia. O žinai dar 
ką? Mano tėvai susitaikė. 

— Taip, tu man jau pasakojai. Tavo tėvas dabar 
pareina į namus? Visu kuo kaltas jis. Nesuprantu, kaip 
jinai jį pakenčia. 

— Dabar jis aprimo,— tarė Albertas.— Juodu ieško- 
si kito namo, patogesnio. Bet kartais tėvas dingsta ir 
pareina tik paryčiais. Jis nepataisomas. 

— Tu ne toks, tiesa? 

— Ne,— atsakė Albertas.— Aš rimtas Žmogus. 

Ji švelniai pažiūrėjo į jį. Albertas pagalvojo: „Aš 
mokysiuos kaip reikiant ir būsiu geras inžinierius. Kai 
sugrįšiu, dirbsiu su tėvu, nusipirksiu mašiną su pake- 
liamu viršum ir didelį namą su baseinu. Vesiu Marselą 
ir“ :pasidarysiu donžuanas. Kas šeštadienį vaikščiosiu 
į šokius ir daug keliausiu. Po kelerių-metų aš visai 
užmiršiu, kad mokiausi Leonsijo Prado mokykloje." 

— Kas tau?— paklausė Marsela.— Apie ką tu gal- 
voji? 

Jie pasiekė Larko prospektą. Pro juos ėjo moterys 
šviesiomis palaidinėmis ir sijonais, baltais bateliais, su 
šiaudinėmis skrybėlėmis ir akiniais nuo saulės. Atvi- 

rose mašinose važiavo linksmi žmonės su pliažo kos- 
tiumais; jie kalbėjosi ir juokėsi. 

— Nieko,— atsakė Albertas.— Nenoriu prisiminti ka- 
ro mokyklos. 

— Kodėl? 

— Ten mane vis baudė. Nelabai buvo malonu. 

— Neseniai, — tarė ji, — tėvelis klausė, kodėl tave 
atidavė į tą mokyklą. 

— Kad pasitaisyčiau,—- atsakė Albertas.— Tėvas sa- 
kė, kad aš juokiuosi iš kunigų, o kariškiai gerai mane 
pritvers. 

— Tavo tėvas bedievis. 

"Jie pakilo aukštyn Arekipos prospektu. Einant sker- 
sai Gegužės 2-osios gatvę, jiems šūktelėjo iš raudonos 
mašinos kažkoks vaikinas ir pamojavo: „Ei, ei, Alber- 
tai, Marsela!“ Jie pamojavo jam. 

— Tu žinai?— tarė Marsela.— Jis susipyko su Ursula. 

— Taip? 

Marsela jam papasakojo kivirčo smulkmenas. Jis ne 
viską suprato: pats to nenorėdamas, galvojo apie Gam- 
boą. „Tikriausiai jis vis dar priekalnėse. Jis man buvo 
žmoniškas, ir jį išsiuntė iš Limos. Tai vis dėl to, kad aš 
pabūgau. Tikriausiai jam dabar atidės paaukštinimą, 
jis ilgai neišsikapstys iš leitenantų. Ir vis dėl to, kad 
patikėjo manimi.“ 

— Tu klausai ar ne?— tarė Marsela. 

— Taip, taip,— atsakė Albertas.— Na, o paskui? 

— Jis skambino ir skambino jai telefonu, bet ji pa- 
žindavo jo balsą ir pakabindavo ragelį. Šauni mergi- 
na, ar ne? 

— Suprantama,— tarė jis.— Gerai padarė. 

— O tu ar galėtum taip pasielgti, kaip jis? 

— Ne,— atsakė Albertas.— Niekados. 

— Netikiu, — tarė Marsela.— Visi vyrai niekšai. 

Jie buvo Pavasario gatvėje. Tolumoje pasirodė Tur- 
čiaus mašina. Pats Turčius išlipo iš mašinos ir pagrū- 
mojo jiems kumščiu. Jis buvo su žvilgančiais geltonais 
marškiniais, slepiamosios spalvos kelnėmis, atlenktomis 
aukščiau kulkšnių, su šviesiai rudais mokasinais ir ko- 
jinėmis. 

— Begėdžiai!-— riktelėjo jis. — Akiplėšos! 

—- Jis labai mielas, tiesa?-— tarė Marsela.— Aš jį die- 
vinu. 

Ji pribėgo prie Turčiaus, jis ėmė teatrališkai ją 
smaugti. Marsela juokėsi, ir jos juokas lyg vėsus upe- 
liukas gaivino saulėtą rytą. Albertas priėjo prie jų 
šypsodamasis, ir Turčius patapšnojo jam per petį. 

— Aš jau maniau, kad tu būsi ją pagrobęs, — tarė 
Turčius. 

— Aš tik trumpą valandėlę, — tarė Marsela— Tik 
paimsiu maudymosi kostiumą. 

— Paskubėk, kad nepaliktume tavęs, — tarė Turčius. 

— Taip, — pridūrė Albertas.— Paskubėk, kad nepa- 
liktume. 


— Ir ką gi ji atsakė?— paklausė Liesasis Igeras. 

Ji sustojo kaip nudiegta. Jis labai jaudinosi, bet vis 
dėlto jam dingtelėjo mintis: „Ir ji dar mane atsimena.“ 
Blandžioje šviesoje, kuri krito iš dangaus lyg nemato- 
mas lietus į plačią ir tiesią gatvę Linsėje, viskas atrodė 
pilka: vakaras, seni namai, praeiviai, artėjantys arba 
tolstantys lygiu, neskubiu žingsniu, vienodi stulpai, 
kreivi šaligatviai, ore kybančios dulkės. 

„— Nieko. Išplėtė akis ir žiūri, lyg išsigandusi. 

— Negali būti, — tarė Liesasis Igeras.— Niekad nepa- 
tikėsiu. Juk turėjo ji ką nors tau pasakyti. Kad ir „svei- 

kas“, arba „kur tu buvai dingęs?“, arba „kaip gyve- 
niė“, na, ką nors panašaus. 

Ne, ji nieko nepasakė, kol jis vėl neprakalbėjo. Kai 
jis susitiko su ja kaktomušomis, jo pirmieji žodžiai 
nuskambėjo netikėtai valdingai: „Teresa, tu mane at- 
simeni? Kaip tu gyveni?“ Jaguaras šypsojosi, jis no- 
Iėjo parodyti, kad tasai susitikimas nėmaž nestebėti- 
nas, kad tai paprastas sutapimas. Bet šypsojosi prisi- 
verstinai, ir staiga jį — tartum grybai drėgną kelmą — 
apniko keistas silpnumas, išsklidęs į rankas ir kojas; 
suėmė nenugalimas noras žengti į priekį, atgal, į šoną, 
susibrukti rankas į kišenes arba užsidengti veidą, o šir- 
dį suspaudė keista gyvuliška baimė — jam rodėsi, kad 
bet kuris jo poelgis gali sukelti katastrofą. 

— O ką tu padarei? — paklausė Liesasis Igeras. 

— Aš vėl pasakiau: „Labas, Teresa. Tu manęs neat- 
simeni?“ Ir tada ji pasakė: „Atsimenu, žinoma. Aš ta- 
vęs nepažinau." 

Jis giliai atsiduso. Teresa, duodama jam ranką, šyp- 
sojosi. Prisilietė —ir atitraukė, jis vos spėjo pajusti 
jos pirštus, bet iš karto nusiramino, nemalonus jaudu- 
lys ir baimė praėjo. 

— Ką tu pasakysi!-— tarė Liesasis Igeras. 

Jis stovėjo sankryžoje ir išsiblaškęs dairėsi į šalis, 
kol ledų pardavėjas jam taisė dvigubą porciją: šoko- 
ladinių ir vanilinių. Tramvajus Lima—Čoriljas trumpai 
sucypė už kelių žingsnių nuo jo ir sustojo palei me- 
dinę padangtę; žmonės, lauke cementinėje aikštelėje, 
puolė artyn ir iš visų pusių apspito geležines duris, 
trukdydami išlipti keleiviams, o tie alkūnėmis darėsi 
sau kelią; ant viršutinės pakopos pasirodė Teresa, prie- 
šais ją buvo dvi damos su daugybe ryšulių, ir atrodė, 
ją tuoj sugrumdys. Ledų pardavėjas atkišo jam ledus, 
jis pakėlė ranką, sugniaužė pirštus, kažkas nulūžo, ir 

ledų gumulėlis šleptelėjo jam ant bato. „Kad tave 
kur, — tarė ledų pardavėjas,— pats kaltas, kitų neduo- 
siu.“ Jis papurtė koją, ir ledai nulėkė keletą metrų. 
Apsisuko ir nuėjo gatve, bet greit sustojo ir pažvelgė 
atgal: paskutinis tramvajaus vagonas dingo už kampo. 
Jis greit sugrįžo ir toli pamatė Teresą, ji ėjo viena. Jis 
nusekė paskui ją, slėpdamasis tarp praeivių. Galvojo: 
„Dabar ji įlįs į kokį namą, ir aš jos daugiau nematy- 
siu.“ Paskui nusprendė: „„Apeisiu kvartalą; jei sutiksiu 
ją prie kampo, prieisiu.“ Jis ėmė bėgti, iš pradžių pa- 
mažu, paskui kaip padūkęs, įsuko į kažkokią gatvę 
ir partrenkė praeivį, tas nusikeikė. Kai sustojo, visas 
buvo apsipylęs prakaitu ir sunkiai dūsavo, nusišluostė 
kaktą, prisidengė delnu akis, pažiūrėjo ir įsitikino, kad 
Teresa eina tiesiai į jį. 

— O toliau? — paklausė Liesasis Igeras. 

— Mes pasikalbėjome,— atsakė Jaguaras.— Pašne- 
kučiavome. 

— Ir ilgai plepėjote?— paklausė Liesasis Igeras.— 
Kiek laiko? 

— Nežinau, — atsakė Jaguaras.— Rodos, neilgai. Aš 
ją palydėjau ligi namų. 

Ji ėjo gatve jam iš kairės, o jis — pačiu pakraščiu. 
Teresa ėjo pamažu, kartais į jį pasukdavo galvą, ir jis 
pastebėjo, kad jos akys dar spindulingesnės ir žiūri 
tvirčiau, negu pirma, o kartais net įžūliai. 

— Kokie penkeri metai praėjo, ar ne?— paklausė Te- 
resa.— O gal ir daugiau. 

— Šešeri,— tarė Jaguaras. Ir pridūrė tyliau:— Ir trys 
mėnesiai. 

— Bėga dienos, — tarė Teresa.— Greit pasensime. 

Ji susijuokė, ir Jaguaras pagalvojo: „Visai moteris." 

— O kaip tavo motina?— paklausė ji. 

— Tu nežinai? Ji mirė. 

— Va tada ir reikėjo. ..— tarė Liesasis Igeras.— Kaip 
ji pažiūrėjo į tai? 

— Ji sustojo, — atsakė Jaguaras. Jis laikė dantyse ci- 
garetę ir žiūrėjo į tirštų dūmų srovę. Viena ranka bar- 
beno į stalą.— Ji pasakė: „Oi, kaip jos gaila! Vargšelė." 

— Tada tu ją pabučiavai ir ką nors pasakei, — įterpė 
Liesasis Igeras.— Tai buvo tinkamiausias momentas. 

— Taip, — tarė Jaguaras.— Vargšė. 

Juodu patylėjo. Paskui ėjo toliau. Jis susibruko ran- 
kas į kišenes ir šnairomis dirsčiojo į ją. Staiga jis 
tarė: 

— Aš norėjau su tavim pasikalbėti. Seniai norėjau, 
tik nežinojau, kur tu esi. 

— A!-—- tarė Liesasis Igeras.— Vis dėlto išdrįsai? 

— Taip,— tarė Jaguaras. Jis piktai žiūrėjo į duū- 
mus.— Taip. 

— Taip,— tarė Teresa.— Nuo to laiko, kai mes per- 
sikraustėme į kitą butą, aš nebuvau Beljavistoje. O kiek 
laiko praėjo... 

— Aš norėjau prašyti, kad tu man atleistum,— tarė 
Jaguaras.— Už tai, kas buvo paplūdimyje. 

Ji nieko neatsakė, bet nustebusi pažiūrėjo jam į akis. 
Jaguaras nudūrė žvilgsnį į žemę ir sumurmėjo: 

— Už tai, kad aš tave įžeidžiau. 

— Aš jau užmiršau,— pasakė Teresa.— Mes buvome 
vaikai, neverta to minėti. Be to, kai policininkas tave 
nusivedė, man pasidarė tavęs gaila. A, ir štai dar kas, — 
ji žiūrėjo tiesiai prieš save, bet Jaguaras suprato, kad 
ji mato tik praeitį, kuri lyg vėduoklė skleidžiasi jai 
prieš akis.— Tą vakarą aš nuėjau pas tave ir viską 
papasakojau tavo mamai. Ji nuėjo į nuovadą, ir jai 
ten pasakė, kad tave jau išleido. Ji visą vakarą pra- 
sėdėjo pas mane ir verkė. Kas atsitiko? Kodėl tu ne- 
grįžai? 


397 


— Štai dar vienas patogus momentas, — tarė Liesasis 
Igeras. Jis ką tik buvo išgėręs savo taurę ir dviem 
pirštais ją laikė prie burnos.— Labai jausminga akimir- 
ka, mano nuomcne. 

— Aš jai papasakojau viską, — tarė Jaguaras. 

— Kaip tai viską? — paklausė Liesasis Igeras.— Kad 
tu atėjai pas mane kaip sumuštas šuo? Kad tu tapai 
vagim ir ištvirkėliu? 

— Taip, — tarė Jaguaras.— Aš jai papasakojau, kaip 
mes girtavome. Pasakojau, žinoma, ką atsiminiau. Tik 
nieko nesakiau apie dovanas; bet ji tuoj susiprotėjo. 

— Ak, vadinas, tai tu,— pasakė Teresa.— Visi tie 
siuntiniai buvo nuo tavęs? 

— Tai mat, kaip, — tarė Liesasis Igeras.— Vadinasi, 
tu pusę laimikio palikdavai viešnamiuose, o už liku- 
sius pirkdavai jai dovanas. Tai bent vyras! 

— Ne,— tarė Jaguaras.— Viešnamiuose aš beveik 
nieko neišleisdavau, moterys iš manęs neimdavo. 

— Kodėl tu taip darei? — paklausė Teresa. 

Jaguaras neatsakė: jis ištraukė rankas iš kišenių ir 
ėmė laužyti pirštus. 

— Tu buvai mane įsimylėjęs?— paklausė Teresa. 

Jis pažiūrėjo į ją; ji neparaudo; ramiame jos veide 
buvo matyti nebent tik lengvas smalsumas. 

— Taip,— tarė Jaguaras.— Užtat aš ir susipešiau su 
tuo vaikinu paplūdimyje. 

— Tu pavyduliavai?— paklausė Teresa.— Dabar jos 
balsas jį sutrikdė: ji kalbėjo kažkaip reikšmingai ir 
nesuprantamai. 

— Taip, — atsakė Jaguaras.— Todėl ir įžeidžiau tave. 
Tu man dovanojai? 

— Taip,— tarė Teresa.— Bet paskui tau reikėjo su- 
grįžti. Kodėl tu neatėjai pas mane? 

— Man buvo gėda,— tarė Jaguaras.— Kartą aš at- 
ėjau, kai sučiupo Liesąjį. 

— O, tu ir apie mane pasakojai?— šūktelėjo malo- 
niai nustebintas Igeras.— Vadinasi, iš tikrųjų viską pa- 
pasakojai. 

— O tavęs jau nebuvo, — tarė Jaguaras.— Tavo na- 
me gyveno kiti. Manajame taip pat. 

— Aš dažnai galvodavau apie tave, — pasakė Tere- 
sa.— Ir reikšmingai pridūrė:— Žinai? To vaikino, kurį 
tu sumušei paplūdimyje, aš nuo to laiko nemačiau. 

— Nė karto?— paklausė Jaguaras. 

— Nė karto, — atsakė Teresa.— Daugiau jis į paplū- 
dimį neatėjo.— Ji skambiai nusijuokė, tartum būtų jau 
užmiršusi ir vagystes, ir viešnamius; jos akys juokėsi 
nerūpestingai ir džiugiai.— Išsigando, vargšelis. Bijojo, 
kad tu jo dar kartą nesumuštum. 

— Aš žiūrėti į jį negalėjau ramiai, — tarė Jaguaras. 

— Atsimeni, kaip tu ateidavai manęs pasitikti prie 
mokyklos?— paklausė Teresa. 

Jaguaras linktelėjo. Jis ėjo visai šalia jos, jų ran- 
kos kartais susidurdavo. 

— Visos mergaitės manė, kad tu mano kavalierius, — 
pasakė Teresa.— „Seniu“ praminė. Tu visada buvai 
toks rūstus... 

— Na, o tu kaip?— paklausė Jaguaras. 

— Taip, — pasakė Liesasis Igeras.— Iš tikrųjų. Ką ji 
veikė per tą laiką? 

— Mokyklos ji nebaigė, — tarė Jaguaras.— Stojo dirb- 
ti sekretore vienoje įstaigoje. Lig šiol tenai tebetar- 
nauja. 

— O daugiau?— paklausė Liesasis Igeras.— Kiek ple- 
vėsų paskui ją sekiojo? Kiek vaikinų? 

— Aš draugavau su vienu vaikinu,— tarė Teresa.— 
Gal ir tą primuši? 

Abu nusijuokė. Jie jau kelis kartus buvo apsukę 
kvartalą. Sustojo prie kampo ir nesusitarę dar kartą 
patraukė tuo pačiu keliu. 

— Na va,— tarė Liesasis Igeras.— Reikalas, rodos, 
pakrypo į gerąją pusę. O ką dar ji papasakojo? 

— Tas pūzras ją pametė, — tarė Jaguaras.— Nustojo 
vaikščiojęs, ir viskas. O kartą ji pamatė jį einant už 
parankės su išsipusčiusia mergina, iš turtingųjų, su- 
pranti? Sako, ji tą naktį negalėjusi užmigti ir norėjusi 
įsišventinti į vienuoles. 

Liesasis Igeras nusikvatojo. Jis ką tik baigė gerti 
taurę ir mostu paliepė pardavėjui įpilti dar. 

—- Ji mylėjo tave, aišku kaip dieną, — tarė Liesasis 
Igeras.— Šiaip nieku gyvu nebūtų pasakojusi tokių da- 
lykų. Moterys baisios garbėtroškos. O ką tu padarei? 

— Aš džiaugiuosi, kad tas tipas tave metė,— tarė 
Jaguaras.— Taip tau ir reikia. Kad tu būtum žinojusi, 
kaip aš kankinausi, kai tu su tuo vaikinu vaikščiojai 
į paplūdimį. 

— O ji? Ką ji?— paklausė Liesasis. 

— Koks tu piktas, — tarė Teresa. Ir užsimojo ant jo. 
Bet nenuleido juokais pakeltos rankos — sulaikė ją 
ore ir staiga metė į jį vylingą, džiugų, valiūkišką 
žvilgsnį. Jaguaras paėmė tą ranką ir prisitraukė Teresą 
prie savęs. Ji nesipriešino, priglaudė galvą jam prie 
krūtinės, o laisvąja ranka jį apkabino. 

— Tr tada aš pirmą kartą ją pabučiavau,— tarė Ja- 
guaras.— Pabučiavau kelis kartus — į lūpas, žinoma. Ir 
ji Mane bučiavo. 

— Aišku, brolau, — tarė Liesasis.— Viskas aišku. Na, 
o kada susivedėte? 

— Netrukus po to,— atsakė Jaguaras.— Po penkio- 
likos dienų. 

— Kokie greiti, — tarė Liesasis. Jis laikė rankoje tau- 

rę ir atsargiai ją sukaliojo; vaiskus skystis čia pasiek- 
davo kraštą, čia vėl nusileisdavo. 

— Kitą diena ji atėjo pas mane į kontorą. Mes pa- 
vaikščiojome truputį, paskui nuėjome į kiną. Tą vaka- 
rą Teresa man pasakė, kad ji viską papasakojusi tetai, 
o ta įsiutusi. Ji nė akyse nenorėjusi manęs matyti. 

— Mat, kokia drąsi!-— šūktelėjo Liesasis Igeras. Jis 
išspaudė pusę citrinos sau į burną, o paskui, degančio- 
mis akimis žiūrėdamas į taurę, godžiai ją pakėlė prie 
lūpų.— O ką tu padarei? 

— Aš banke paprašiau avanso. Administratorius ge- 
ras žmogus. Jis paleido mane savaitei. Pasakė: „Mėgstu 
žiūrėti, kaip Žmonės žengia į pražūtį. Veskitės, dievai 
jūsų nematė, o ateinantį pirmadienį kad būtumėt čia 
lygiai aštuntą valandą.“ 

— Papasakok ką nors apie tą garsiąją tetą, — pasakė 
Liesasis Igeras.— Tu nuėjai pas ją? 

— Taip, tik vėliau, — tarė Jaguaras.— Tą vakarą, kai 
Teresa man papasakojo apie tetą, aš paklausiau, ar ji 
nori tekėti už manęs. 

— Taip, — tarė Teresa.— Aš tai noriu. Bet ką daryti 
su teta? 

— Tegu ji papučia man į užpakalį — atsakė Ja- 
guaras. 

— Prisiek, kad tu taip ir pasakei, — tarė Liesasis 
Igeras. 

— Taip, — tarė Jaguaras. 

— Nekalbėk šitaip prie manęs, — tarė Teresa. 

— Ji, matyt, puiki mergina, — tarė Liesasis Igeras.— 
Sprendžiant iš to, ką tu pasakoji,— puiki. Tik be rei- 
kalo išplūdai tetą. 

— Dabar mes geruoju,— tarė Jaguaras.— O kai mu- 
du su Teresa nuėjom pas ją po sutuoktuvių, ji man da- 
vė per galvą. 

— Teta, matyt, su charakteriu, — tarė Liesasis Ige- 
ras.-- O kur jūs susituokėte? 

— Uače. Kunigas nenorėjo mūsų tuokti, sakė, reikią 
sutikimo ir dar kažko ten. Prisikamavau aš per jį. 

— Įsivaizduoju, įsivaizduoju,— tarė Liesasis Igeras. 

— Argi jūs nesuprantate, kad aš ją pagrobiau?— ta- 
rė Jaguaras.— Man beveik nebeliko pinigų. Kaipgi aš 
lauksiu dar aštuonias dienas? 

Zakristijos durys buvo atdaros, ir viršum kunigo pli- 
kės Jaguaras matė lopelį bažnyčios sienos; šventoji 
lempelė spingsėjo nešvaraus, margo tinko fone. Kuni- 
gas sunėrė rankas ant krūtinės, sukišdamas pirštus po 
pažastimis lyg į šiltus lizdus; jo akys žvelgė gudriai 
ir geraširdiškai. Teresa stovėjo šalia Jaguaro, nervin- 
gai pravėrusi burną, ir žiūrėjo į jį maldaujančiu žvilgs- 
niu. Staiga ji ėmė kūkčioti. 

— Pamačiau aš, kad ji verkia, užsiplieskiau,— tarė 
Jaguaras,— ir griebiau kunigui už gerklės. 

— Kaip?— tarė Liesasis.— Tiesiai už gerklės? 

— Taip, — tarė Jaguaras.— Jis tik išvertė akis. 

— O ar žinote, kiek tai kaštuos?— paklausė kunigas, 
trindamasis kaklą. 

— Ačiu, tėve,— pasakė Teresa.— Labai, labai ačiū, 
gerasis tėve. 

— Kiek?— tarė Jaguaras. 

— O kiek turi pinigų? — paklausė kunigas. 

— Tris šimtus solių, — atsakė Jaguaras. 

— Pusę,— tarė kunigas.— Ne sau imu, pavargėliams. 

— Ir sutuokė mus,— tarė Jaguaras.— Šiaip jis pusė 
velnio. Nupirko butelį vyno už savo pinigus, ir mes 
išgėrėme jį zakristijoje. Teresai truputį apsisuko galva. 

— Na, o ką teta?— paklausė Liesasis.— Susimilda- 
mas, greičiau pasakok apie tetą. 

— Kitą dieną mes sugrįžome į Limą ir iškart nuėjo- 

me pas ją. Aš pasakiau, kad mes susituokėme, ir paro- 
džiau dokumentą, kurį davė kunigas. Tada ji ir kaukš- 
telėjo man per galvą. Teresa supyko: ,„Tu,— sako, — 
egoistė, šiokia ir anokia.“ Viskas baigėsi tuo, kad abi 
apsiverkė. Senė sakė, kad mes ją paliksim ir ji padvė- 
sianti kaip šuva. Aš pasakiau, kad ji gyvensianti pas 
mus. Tada ji nusiramino, sušaukė kaimynes ir pasakė, 
kad reikią iškelti vestuves. Šiaip ji nebloga, paburba 
retkarčiais, bet prie manęs nekimba. 

— Aš negalėčiau gyventi pas senę,— tarė Liesasis 
Igeras. Jaguaro pasakojimas jam staiga paliko neido- 
mus.— Kai buvau dar vaikas, aš gyvenau pas išprotė- 
jusią savo senelę. Ji kiauras dienas šnekėdavosi pati 
su savim ir baidydavo kažkokias vištas, o jų visai 
nebuvo. Aš jos bijodavau. Kai tik pamatau seną mo- 
terį, tuoj prisimenu senelę. Ne, aš negalėčiau gyventi 
su sene. Visoms joms. .. truputį trūksta. ., 

— Ką tu dabar veiksi?— paklausė Jaguaras. 

— Aš?— sumišęs tarė Liesasis Igeras.— Nežinau. Pir- 
mai pradžiai nusilaksiu. O toliau bus matyt. Pasišlais- 
tysiu truputį. Seniai jau vaikščiojau gatvėmis. 

— Jei nori, — tarė Jaguaras,— kol kas pagyvenk pas 
mane. 

— Ačiū, — tarė Liesasis ir nusijuokė.— Gerai pagal- 
vojus, kažin ar verta eiti pas tave, Aš juk sakiau — 
negaliu gyventi su senėmis. O antra, tavo Žmona ma- 
nęs tikriausiai nekenčia. Tegu nė nežino, kad aš lais- 
vas. Kada nors užsuksiu pas tave į kontorą, ir mes 
išeisime išmesti po stiklinaitę. Baisiai mėgstu paplepėti 
su draugais. O šiaip mums jau neteks dažniau matytis: 
tu jau rimtas žmogus, o man nėra ką veikti su rimtais 
žmonėmis. 


— O tu dirbsi ką dirbęs?— paklausė Jaguaras. 

— Nori pasakyti — vogsiu?— Liesasis Igeras nusišie- 
pė.— Atrodo, taip. Ir žinai kodėl? Todėl kad miško 
paukštis miškan ir žiūri. Taip Kulepė sako. O tuo tar- 
pu man geriau bus dingus iš Limos. 

— Aš tavo draugas, — tarė Jaguaras.— Jei galiu kuo 
padėti, ateik bet kuriuo metu. 

— Gali,— tarė Liesasis.— Užmokėk už degtine. Aš 
neturiu nė skatiko. 

